Kaɓǝnda: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹Tlaya ɗənɗi yarandə fe kha kə ɓəra kwetlə Yesu, tlə tlət mənchi, kwatl Dauda kutəre tə Ibrahim. ²Ibrahim chən Ishaku, Ishaku chən Yakubu, Yakubu chən Yahuza tə wanmancha'an. ³Yahuza chən Feresa tə Zera, manandə paɗ mətlan ne kə Tamar, Fereza chən Hesruna. Hesruna chən Ram.⁴Ram chən Amminadab, Amminadab chən Nashon. Nashon chən salmon. ⁵Salmon chən Boaza təmɗi nuwan Rahab, Boaza chən Obida təmɗi Ruth tlə Yahudawata parchə Boaz. Boaz chən chən Obadiyah. man Obadiyah Ruth ngga tlə Yahudawata. Obadiya chən Yesse. ⁶Yesse chən Dauda kuture Dauda chən Sulemanu. təmɗi nu Uriya.⁷Solomon chən Rehoboam. Rehoboam chən Abijah. Abijah chən Asa. ⁸Asa chən Yehoshafat. Yehoshafat chən Yoram. Yoram kwatl Uziya.⁹Uziya chən Yotam. Yotam chən Ahaz Ahaz chən Hezikiya. ¹⁰Hezikiya chən manassa. Manassa chən Amon. Amon chən Yosiya. ¹¹Yosiya kwatl Yekoniya tə wanmancha'an fartəɗi khara nda fe kə mafakit kə khakhi Babila.¹²Kərsə khar Israilawacha kə mafakət ə Babila, Yekoniya chən sheyaltiyel. shayaltiyal kwatl Zarubabel ¹³Zarubabel chən Abihudu. Abihudu chən Eliyakim, Eliyakim chən Azuru. ¹⁴Azuru chən Saduku Saduku chən Akimu, Akimu chən Aliyudu.¹⁵Aliyudu chən Ele'azara, Ele'azara chən Matana, Matana chən Yakubu ¹⁶Yakubu chən Yusufu chəma maryamu. Maryamu paɗ man Yesu. Yesu mətlan tlə nda fe wa, tlə tlət mənchi. ¹⁷Kwatl Yesu nachandə kum ngərsə foɗa tla'tə tləkhaɗi na Ibrahim khaa kə tləkhaɗi na Dauda kutire. Fowunsə paɗ kum nggərsə foɗa tla'tə tləkhaɗi na Dauda khaa kə tləkhaɗi pəɗa fe tə yahudawach kə Babila, tə foon paɗ kum nggərsə foɗa, tla'tə tləkhe'ini kə tləkheɗi nggət tə fe tlə tlət mənchi.¹⁸Ɗəchə'ini ya səɓcha kən fe nggət Yesu tlə tlət mənchi. Maryamu, nuwan ngwandi Yusufu, nakan tapawa kakhanchə wa, ɗəfkan khur təmɗi alkəti semete tlane chəɗ chəɗ. ¹⁹Yusufu tla ne nat kə chəmata'an, nef tla tlə kwaranchə i Farta, kətləm nda'an yakh wa kə kharanfatawa, yakhkansə kə yirndəkhaa.²⁰Nakan khur sakandə khaa kaan, ɓak tlə tləndi Fartə kəmɗiyankhur səna"ta, ndankanwa "Yusufu, kwatl Dauda kutəre, mə lekən kakhandə Maryamu wa, kətləm wanɗi khuryan yu semeti Fartə ɗəfanchə khur. ²¹Nan ngətta khəswa'a, nacho 'ya tləmanwa Yesu tla ne khəra'andə nafcha khur ɓuɓifach'yanda.²²"Ɗəchiɗi nat səbchə yu, kətləm kə ndiiɗ ɗənɗi khaa mba'adə Fartə Annabi Ishaya kə yaranchə chokh. ndat wa, ²³Səkama, na wannuwa tla sən wakchə khəsnef ɗəf tə khur, kə nggət waa. Nach fe ɗəfandə wa Immanuel" tla na sakta'an wa, Fartə tə mənchi."²⁴Nakhənkə Yusufu ə 'yene,̀ chəkan ɗənɗi mba'andə tlə tlənɗi Nakandə choktə tə Maryamu kə nuwan. ²⁵chəka kəɗu, tam wa khunandə wa se nggətkan. Ɗəfankə Yusuhu wa Yesu.

Chapter 2

¹Kərsə ngətkə fe Yesu khur Baitalami khur khakhi Yahudiya tləkha kutərakti Hirudus kapa kutəre, ɓak nafcha fə sən-ɗəcha tə wandəricha tla'chandə tə mət chəti fartə ɓakandə kə Urshalima kapa mərɓan ndakandəwa, ²"Ai tla nggətəfe kutur Yahudawacha? ni ən wandəryan tə mət che farta pənaanchuwa ngət fe ndi nda'an ɓat ən kə mana-nda." ³Kə səkə Hirudus kutəre ndiktə kə ɓəra fə sən wandərichi'ini tandə chəkhat kəɗuyu. Tla'kə wanɗəkaɗatyan. Nafchə kaan ə urshalima paɗ tla' wanɗəkaɗachyanda.⁴Nda'an 'yak Hirudus fata tə paktə Pastocha tə fə yaracha'an tə taktə nafcha chəkhandakanwa fə sincha'an, tə fə cha'anchə khar yi yahudawacha. Chəkha ndakanwa awi ɓati annabi təne ndatwa nafe ngət tlə tlət khesine. ⁵Ndakanduwa "Nachfe ngətndi khur mərəb Baitalami khur kapa khakhi Yahudiya, kətləm yaran annabi mikab kəɗuyu ndukwawa; ⁶Ngun təɗi nech tə chokta khur Baitalami khur kapa khakhi Yahudiya, ka khakha fowun kətləm na nef khur khakhi inni choktə kə kapa kuture. nan parat khar tə nafchinchi fe nech khur Urshalima.'''⁷Yak Hirudus kuture nafchi'inni mət wubtəkaɗi ɓachə tə mət che fartə yu. Chəkhandakan kweti nat ndə wandərayan? ⁸Ndankan tandəwa, Ɗamma kə Baitalami kə chəkhowun khar məni ngətlandə wanwayerne. Ma niwun ndə kə ngərawun in təmɗiya mbowun ɓayita, chək ngət mani ɗət kə manandə paɗ."⁹Kərsə sək ndikti kutəran, pəɗakanda, wandəriɗi natndə mət cheti fartəyu nakan witə cha pangn nanda, ɗəkan tlartəkhaa məɗi na wanan. ¹⁰Nakandə wandəri'yan nakandə pənfata kaan nakandə parandi.¹¹Sakandə kauran, yimkandəsi ɗəkandə na wannan tə manan, maryamu. Chamkandi kurumchəkha nakan manandə. Innan kandə yakwach yandə kha fərankan zinariya tə luban tə muru. ¹²Mbaandak Fartə khur səna'tə wa kə nggərandə in kəmɗi Hiridus wa nggərankandə in kaɗ kə khakha 'yandə tə mbandə samən.¹³Kərsə tla'tə'yanda, ɓak tlə tləndi Farta kəmɗi Yususfu khur səna'ta, ndankan wa, tla'u təru wanɗiya tə manan kə reken kə khakhi Masar kə chokin ə minni kətləm Hiridus kaa mbanɗi natən ɓəlandə wen'ini" ¹⁴Wetiini tlakə yusufu, tərkan wannan tə manan rakakandə kə masar. ¹⁵Nakandə minni kə fartə mərti Hirudus, Ɗinni ta'an kətləm kə ndiiɗ ɗənɗi nda Farta tə mei Annabi 'yan, ndatwa ə Masar 'yati wa'inchi."¹⁶Sənkə Hiridus wa fə sincha'an tə ləmndə anchi, səɓkə khuryan kaɗi, tlənkanwa kə təkanfe khəssə wanchə kaɗ nat fe ne ə Baitalami tə tlə mərɓan, tlatə khurat chep kakha; fartəɗi səktə kuse'tə nggət wen'ini məɗi fə səncha'an.¹⁷Fartiini ndiiɗ ɗənɗi khaa mbatə Annabi Irmiya. ¹⁸Sək fe ɓəratə ə Rama, təta tə səɓtə khur kaan, Rahila ne təta kətləm wanchəyan, paɗ kartə ləmndəfa kətləm məmatinda.¹⁹Kərsa mərtə Hirudus yusufu pechandə masar tə nafchiɗiyan, ngərkə tlə təndi Farta kəmɗi yufufu khur sənata. Ndakanwa ²⁰Tla'u təru wanɗiyo tə manan kə ngəreen in khakhi Urshalima kə chokən minni, kətləm nafchəɗi yakhchə ɓəllandə wanan yu məmatənda." ²¹Tlakə Yusufu tə wanan tə manan ngərankadə inn kə Urshalima.²²Kə seki yusufu wa Arkilayus ne khur kutraktə ə Yahudiya, kərsə mbaankə Fartə khur səna'ta, lenan kha kə khakhi Galili. ²³Ɓəɗakandə kə Nazarat kə choktə minni. səbchan kəɗuyu ndəɗi mbatə annabi chokh ɓi tə ɗəitkha "Nach nafchə ndatwa ɓachan ə Nazarat.

Chapter 3

¹Tləkheni pechə Yesu ə Nazarat, Yahaya tla tlə yafewa tlə chəch baptisma ɗəchet kə khur khakhi yahuniya. Nakan ɓassandə nafcha fe ɓach kəmɗiyan. Nakan ndatwa. ²"Waat kə malawun tar ɓəɓifata kətləm kuturakti Farta ndukkha tla ɓech khulafərta, nan karwunchi ma malawowun ɓəɓifatawa ³Tlaya nde'enni ni ndiktə Annabi Ishaya khur ɓəratə nef 'ya fata khur usune ndatwa takhsaman mbandi fartə kaɗi.⁴Yahaya məktə kapa fiya i wasə tlənggəmti. Kəɗ ɗənɗi chət annabi Iliya chokh, kənadən khuryan tə kapa fiya. Ɗəsəmndiyan mbeɗeche tə ɗaya tla mɓastən khur chanjaya ⁵Nafchə kaan khur urshalima, tə fe mərchə samən samən khur khakhi yahudiya. Tə fe ne nduk tə kufi urdun ɓachə kəmɗi yahaya kə sek ɓasəyan. ⁶Kərsa sək anchi nakandə mba ɓəɓifachyanda, chat chandakan baptisma khur kufi Urdun.⁷Nak yahaya farisiyawacha tə sadukiyawacha kaan tandə ɓat kəmɗiyan kə chandach baptisma ndakan tandəwa, "Ngun ne kə wanchi wurubcha"! wun mbo'owuncha ndatwa fartəs na Fartə fərowun ɓakhta nat tla chich ɓəɓifata kə chowunchifwa nawun khərata kheryanwa. ⁸Maka malawun tar ɓəɓifata kətta'an, cham ɗənɗi nech ndichan kə pənawun nafcha. ⁹Kə tərwun khur wanndəkaɗatyowun Ibrahim chənwunwa kətləm ni mbaowunda na fartə chandə ɗakwanchə kə wanchi Ibrahim.¹⁰Chək nakanya ɗəffe wurtə kə kan ɗəfcha'an kətləm nda'an nat ɗəfchəɗi nggətwakcha nafe chatlandə kaɗi kə məkfe kə wata. ¹¹Chowunchi baptisma tə 'yeme ə tərtə kha nakan tla nach ɓat kərsəna mbərichəkha tə ma-nda tla chək pakhəmchəyan chaawisi kə təriwa mətlan nach chowun baptisma tə chiɗchiɗ tə semete tə wata. . ¹²Tə pər ənyan kharyan nan pətandə chəmən pər'ənyan kaɗi, kə ngomantə alkama 'yan khur ɓu-ndu'yan kə 'yantə kuchənan kaɗi tə waɗi nawaktəfe mbakhən lifende.."¹³Fartəini Yesu tlakan khur khakhi Galili kə kufi Urdun məɗi na Yahaya. Kətləm kə chanchə baptisma.¹⁴Ndankə Yesu wa kə chanchə baptyisma. Ndankə yesu wa kə chanchi baptisma. Karkə yahaya fa ndankan wa. Ngət yachəsi kə chichin baptisma! chə nga tlə ɓəbifata nakowa, kətləm mi ɓatu kəmɗinchi? ¹⁵ Ngəmankə Yesu wa malan kə chokkuɗu nakanya kətləm kə ndəɗanfe kafat kha ngəmankə yahaya kə chanchə.¹⁶Kərsə chankəfe baptisma Yesu, chat chəkan kes khur 'yaman, inkə khulafərtəkha nakan semeti Fartə ɓat kakh kəɗ nguɗiya kopkan kə pelfeɗet'yan. ¹⁷Səkkan ɓəratə khulafərta wainchenya tla yakhti ka'an.

Chapter 4

¹Nda'an tərkə semeti Fartə Yesu kə khur chanjaya,kətləm kə kaɗan khwere. ²Kərsə səmwa innawa məndi kumchət foɗa, matəfiyan. ³khwa'ar ɗa nech kaɗandəyu ɓakan kəmɗiyan ndakanwa, "Ma tan kaa wa'yi Fartə nako ndandən ɗakwanchəɗa wa kə chəndə kə kwassata kə səmən" ⁴Ngəmankə Yesu ndankanwa nachan kə yarata'an ndatwa nga tə ɗəsəmndə ndak na nef nat khawa.⁵Ɗək khwe'er tə Yesu kə urshalima kapa mirɓə Farta, tərankan kə ɗar kapa tənda i mət sita ⁶ndankanwa, matan kaa wa'i Fartə nako, pəru kha kə khakha, insə nech chutawa, kətləm ndach ndikti Fartə kəɗu" wa na Fartə tlən fə tlənchiyan kha kə njo'uchənda, nandə njo wech kə kharchiyanda nggo khəm kə khakha wa nandə paɗ nggəmanchə wa kə təkan sartə ɗekwen fawa.⁷Ndankə Yesu wa, suku nachan kə yarata'an no kaɗanchi fartowa. ⁸Ɗək kwhe'er ta'anchə kə ɗar kapa nggwelle. Pənankan mandi khesi tə kwastə ɗəchəɗi khuran ⁹Nggərkan ndandə wa, "Nifurutə nat ɗəchi inni natuya khurkhesiɗiya mano cham kurumchə kha kə manichən"¹⁰Ndankə Yesu wa "pəɗo məɗya khwe'ere, kətləm nachan kə yarata'an kə mene'en Fartə'yo, mətlan ndak natu mananda" ¹¹Malkə khwere ndə kha fartə'ini, ɓak fə tlənchi Fartə nach ɗəpatsə a'anchi.¹²Səkkə Yesu wa ngətlanfe Yahaya tla'kan pəɗakan khakhi Galili. ¹³Malkan Nazarat kha pəɗakan kə Kafarnahum tə chokta. Kafarnahum nachan nduk kha tə kapa kufi Galili, khur khakha yi nafchəɗi tlə yafewa Zabaluna tə Naftali.¹⁴Tlenni səɓchan kuɗu kətləm kə ɗin ndiktə annabi Ishaya kha ndatwa," ¹⁵Khakhi Zabuluna tə naftali, tə pandi parachə tə mi kapa kuf yu tə mət chəti fartəyu tləma kufi Urdun, khakhi Galili khakhiɗi nawakchə kə i Isra'alawacha! ¹⁶Nafchə khur wutla, nakandə kapa ɗa'kəta nak fowun ɗəɗas kanɗəftə mərta, ɓak ɗa'kət mbəstanda.¹⁷Tlatə fartə inni tərkə Yesu kan ɓasa ndatwa, "təramkha kətləm ma-ndi khulafərta ndukkha".¹⁸Fartə tla Yesu witə kha mi kufi Galili, nakan nafchə chep wanmanchəra'an Saminu tla tlə yafewa Bitrus tə wanmanan Andrawus, tandə khar nggətl yərəfcha kətləm nda'an ne kə teryanda, təlt khəyandə kaɗi ¹⁹Ndadak Yesu wa, " Parem nanchi ni cho'owun ndə khar kə fə ngom nafchəɗi ne nat kə kəmsichinchi, ni cha'owundə kə fə nggətl nafcha." ²⁰Təlawandə fattawa malkandə mapach 'yandə kha parakandə anchə.²¹Nak Yesu wi'tə kə panga nakan nafchə chep wanmene, Yakubu wa'i Zabadi tə Yahaya tandə khur kombawal tə Zabadi chənnanda, tandə takhsandə mapach 'yanda, 'yakan tanda. ²²Chat kəɗuyu tla'akanda malkandə chənnada minni parakandə anchi.²³Nak Yesu wəti tə tanda khur khakhi Galili, nakan cha'andə nafchə khar khur kətən sicha. Nakan ɓas kə ndikti i Farta. mətlan kənandə nafchə kaɗi fe nech khaɗchan. ²⁴Kuse'ta'an welkankha khur khakhi suriya nak nafchə ɓan khacha fe ne ɓakhtəkha samən-samən fe ne tiktik, tə fə khwa'archa, tə fə ɗəkha chenderche tə fe sa kharchandə kaɗi tə sarcha. kənandach Yesu kaɗi. . ²⁵Chat nak yaka nafchə parandi, fowun ə Galili ɓatnda fowun mirəbchə samən samən kum fowun ɓachandə Urshalima, fowun ə yahudiya fowun tə khakhi mət che farta tə tləma kufi Urdun.

Chapter 5

¹Nak Yesu ngomən nafchə ka'an, ɗəkan kə ɗar ngwele, ɗəkan nat cha'andə fe khar nech parandi.Mbəkhakandə nduk təndi nakandə sək anchi. ²Ɗəfkan kan cha'andat khar tə ndatwa, ³Fə mbəscha'an khar fe ne ɓakhtə khur semete, kətləm mandi khulafərtə yinanda. ⁴Fə mbəs cha'an khar fe ne khur səɓtə wandəkaɗata kətləm nafe mbiɗendə khuryanda.̵⁵Fə mbəscha'an khar fe tlə fər chə manda kətləm na khesi nat kə yinanda. ⁶Fə mbəs cha'an khar fe ne mita tə kuchəmən fərkit, kətləm nan chekende kheɗi tə wandəkaɗata. ⁷Fə mbəs cha'an khar fe tlə khaɗan chə nafchəfa, kətləm nandə khaɗa ndə fa. ⁸Fə mbəs cha'an khar fə kheɗɗitə wandəkaɗacha kətləm nandə na Farta.⁹Fə mbəs cha'an khar fe tlə yakhchə chok khaskhas kəta, kətləmfe 'ya tandəwa wanchi Farta. ¹⁰Fə mbəs cha'an khar fe na sa ɓakhta, kətləm tləman, mandi khulafərta yinanda.¹¹Fə mbəs cha'an khar fe 'yara fe, paɗ si ndə ɓakhtə kətləm nggəta, tə mba səɓtə ɗəch kaf'yowun. ¹²Mbənam fata kə kwalwun fata, kətləm ɗənɗi nowun mbəstə khar khulafərta. Kətləm tə mbən ini kar tə fe Annabawachafe lach mə ngun.¹³Ngun ne kə fisi khesi, ma tər mbən'yan kaɗ nachfe mbər ngərandə mbən'yan kaɗwa kəni? Tlərandə kaɗi kə rəɓanfe tə sarcha. ¹⁴Ngun ne kə ɗakəti khesi. Wuɗi tənfe ɗar tingringnde wuɓwa wa.¹⁵Nja'awu fe təkesə kə ɗəf fe khur inaftawa, kwechchan kə ɗar əna ma'na fe naməssə kha nat. ¹⁶Kə wenen ɗakət yowu n mət kaɗi pangn nafcha, ma'nandə na əna chət'yo kha, kə manandə chənmən khulafərta.¹⁷Kə kaɗowun wa ɓachi welendə doka i Annabawach kaɗ wa. ɓawi kə weleni kaɗ wa, kə ndiɗandachi kha. ¹⁸Kit ta'an ni mba'owunda khulafərta tə khakhaa, nan mbərtəkha, ndikti farta chəka ngwi'itkiɗe nach mbərkhawa se ma ndiɗandachkha nat.¹⁹Kətləm tla chən kaɗi ngwiitkiɗew khur dokacha'an paɗ tə tla cha'anchə fowun khar kə chəndə kəɗu, nach fe 'ya ndə wa mətlan ne ngət mandi khulafrta. ²⁰Ni mɓa'owundə wa ma fər kit 'yowun sa'awa tla'i Farisawach kha tə pak tə fə yaracha'an khawa, nowun mbəs yimndə khulafərtawa.²¹Səkwun mba'andach fe chokh, ndatwa kə ɓəlwunfatawa, tla ɓəlchə fata chak mesə ində'yan. ²²Ni mba'owunda tla kəssə wanmanan khur, mətlan khur chak me'e, tla ndanchə wanmanan wa, "kokha nef nako" chakme sə ində'yan, tla ndanchə wa kokha nefe" nanchok tə pangən fə saka'ancha'an kha'a. tla ndan chǝ seta'an wa ɓem nako, nan yimndǝ kǝ wa pancha.²³Ma chə fəran ən Farta ǝ mǝɗi nech 'yan chǝɗchǝɗ, kuɗuk kowa ənsə patlangwun tə nefe, ²⁴Malan fərta'an ɗəko kə takhsandə pətlərwun kaɗi kəno ngərandə'in kə fərta.²⁵Takhsaman pətlərwun kaɗi tə tla mbənwaktəwun, ma ngun kə kita'a, kətləm kə ɗə fəran wech tlə chak mee wa, tla na fəranwech tla ne mək wech kə pursuna ²⁶Kit ta'an ni mba'owunda, no ɓəkes wa se ma tiyin nat ɗənɗi ɓərato.²⁷Səkwun ndach fewa kə chəwun fəlaukətawa, ²⁸Ni mba'owunda tla ɗəpanchə nunef tə weni tə yakh tə khunandi, tapi khuni tə ndi khur wandəkaɗat'yan.²⁹Ma wenitə kharsəm 'yo ne ɗəf wech kə chin ɓuɓifata, kətan kaɗi, kə məke'en kaɗi, kwechchan arta khur ɗəchiɗi fi fat'yo kə ɗə kə wata, mə nat fat'yo kə ɗə kə wata. ³⁰Ma khar kharsəm 'yo ɗəfwech kə chin ɓəɓifata, kwechchan kə tle'en kaɗi kə məkke'en kaɗi, kwechchan arta khur ɗəchəɗi fi fat'yo kə ɗə kə wata, mə fat'yo nat kə wata, mə fat'yo nat kə wata.³¹Ngərfe mba'təwa nat tla karchə nuwan, kə yaran chə ɗelwer tə chaktə kha si. ³²Ngət ni mba'owunda tla karchə nuwan, tla karchə nuwan, manga kətləm fəlaukətawa, ɗəftə nu'ini kə fəlaukəta.³³Səkwun paɗ ndach fe khur chokh wa, kə ''yowun Fartə mi tə lektawa, mba'an Fartə 'ya ən me'yo. ³⁴Ngət ni mba'owunda kə 'yowun ən mi tə khulafərtawa, chəka tə khakhawa kətləm mət chok ti Farta. ³⁵Chəka tə khesiɗiya, kətləm mət sət sarchiyan, chəka tə Urshalima, kətləm mirɓi kapa kutire.³⁶Kə 'yowun ən mi tə ind'yowun wa, kətləm nowun mbakhən mbeɗenchə wesiyowun kha kə chə kuɗkuɗ ndu kə chə kheɗiɗawa. ³⁷Kətl nə ndiktiyowun aa kə aa, ndu auwa kə auwa, Ma pəɗanchə kha kəɗu ɓachan məɗi khwe'ere.³⁸Səkwun ndach fe chokh wa, "Wenite kə wenite" tlene kə tlene, ³⁹Ni ndowunda, kətl aswun ind tə kətl səɓtə fata wa. Kətləm nda'an ma mbali nef wech tə kharsəm təɓran kaku fa.⁴⁰Ma nef tə wech kə chak mee kətləm kə tər kapat 'yo, fəran ɗə chipti'yo. ⁴¹Ma nduchə nef wa kə ɗifindi mel arta, ɗəfundi mel chep. ⁴²Fəran chəkwun tla chəkhucha, mə reke'en tla khar chəkhuchǝ kumata wa.̀⁴³Səkwun ndach fe wa, wa'at kə yehkən tla ne nduk tə wechi, kə kerən tla na inmərtiyowun si. ⁴⁴Ni ndowundə wa yakham tla na inmərtiyowunsi, kə siyandach wunsi. ⁴⁵Ma' nowun nat kə wanchi chənwun tla khulafərta, kətləm tlə təkanchan Fartə kha ɗar ɓuɓi nafcha tə ka nafcha, kəɗu paɗ tlə khəmchan 'yer kə khəngi kanafcha tə fə ɓəɓifacha.⁴⁶Ma fe yakhchə wech ndak tlə yakhtu, mə ne kə mbəsta'an'yo khar? nga chəka fə tlət chaməncha tlə chəchandə ɗəchi'ini wa? ⁴⁷Ma nde'en ən wanmanchu ndak, mə chətu mə fowuna? nga fə kumi fər kitcha tlə chəchandə kəɗuyu wa? ⁴⁸Kətləm nda'an, kə nowun chəɗchəɗ kəɗ chənwun khulafərta nachan chəɗchəɗ.

Chapter 6

¹Mbəramsi kə chəwun kakəta pangn nafchawa kətləm kə nandə nawechwa, ma chəwun kəɗuyu nggowun mbəs mbəsta'an khar məɗi chənwun tla khulafərtawa.Kətləm nda'an mano fəran inn nefe kə pe'en ɗəptawa kətləm kv sən fowun anwa. Tlə chəch fowun kəɗuyu ² khur kətən sicha tə ɗar mbancha kvtləm kə mannanch fe. Kitta'an nibowunda tapi mbəsndə ɗənɗi mannandə mbəstə khar.³Manowun fəran inn nefe kə sən kaku wa ɗənɗi na kharsim chəttawa. ⁴Kətləm ɗənɗi natu chəta kən wubtə kaɗi, chənwun tla sənchə ɗinɗi nedch wubtə kaɗi səntə ɗənɗi nafe chət wubtə kaɗi. Nan chowun ɗənɗi kəmchəsi.⁵Ma nowun sita kə chokwun kəɗ fə ləmincha yandawa, tlə yakhchandə kə tlarndə khur ɗəfitə kətən sita ma kəla'ar pak tə mbancha kətləm kə nafchə na tanda kitta'an nibo'owunda, tapi mbəsdə ɗənɗi mənandə mbəsta. ⁶Nggun ma nowun sita, kə yimwun kə khur kənda kə nggəlawun məkənda kə siyawun chənwun tla nech mət wubta nan kəsowundəsi. ⁷ma chə sita kətl nen nggərandə khur wa, kəɗ nafchəɗi sinwakchə Farta wa, kətləm tlə sakchandu wa nafe sək tandə kətləm yaka sitəyanda⁸Kətləm nda'an kə chokwun kəɗ tandawa, kətləm sən chənwun nat ɗənɗi yakhtəwun ka nowun siyanda. ⁹Kətləm nda'an kətl səwun kəɗaya, "Chən'ən tla khulafərta kə mana ən tləmwa, ¹⁰Mandiyo kə ɓa'a ɗənɗi yakhtusi kə cha khur khesi kəɗ ɗənɗi natən khulafərta.¹¹Fəra'andən ɗəsmən parta ¹² Kele'ənchən ɓəɓifach ya'an kha kəɗ ɗənɗi tlə kalandə'ən fe kha cha'anchə ɓəɓifatfa. ¹³Mə ɗin tə nngga'an khur yakh ɗəchawa tlən ngga'an kaɗ khari khwere.¹⁴Ma kallawun fe kha tlə chowun chə ɓuɓifachfa chənwun tla khulafərta nan kallowun yiwun kha ¹⁵Ma kallawun fe kha chowun chə ɓuɓifatfawa chənwun khulafərta nggach kallowun yiwun kha wa"¹⁶Paɗ ma nggun kər kuchəmnde, kə səɓawun chəmeenchə kaɗwa kəɗ fe nech tət mərtawa kəɗ tla tlə chət fowunawa, tlə chəchandə kəɗuyu kətləm kə pənnandə nafchawa tandə kər kuchəmnde. Kətta'an ni mbo'owunda, tapi tlənda ɗənɗi mən fe fərandata. Kətləm nda'an. ¹⁷Ma nggun kər kuchəmnde, kə pawun fiɗɗete kə indiyowun, kə chapawun chəmediyowun ¹⁸Kətləm kə sən nafchuwa ngun kər kuchəmnda wa, se chənwun təɗi mət wupta. Mətlan təɗi mət wupta nan chowundə nat ɗənɗi yakhtuwun.¹⁹Kə ngomawun indəyowun wurmaktə ka'an khur khesiɗiyawa, tla na lenchet tə wankurchə seɓandə kadwa, tla paɗ na yarchə ɓat kə kharanda wa ²⁰Kətləm nda'an ngomaman wurmak tə fatyowunsi khulafərta, minni lenchet suwa wankurchisuwa ngə yarchəswa ²¹Kətləm məɗɗi kənau yo nach wanɗəkaɗat yo nat minni.²²Wenite nda'an nech kə ɗakəti fata. Ma wenitəyo ndichan, nat fatyo nan nat ndichan. ²³Ma ndəɗwu wenitiyo wa nat fatyo ngech nə ndichan wa kətləm nda'an ma ɗa kəɗɗi nech wanɗəkaɗatyoyu simsim, no nat kətl kudkhure. ²⁴Nefsi ne nat kə mafati fə wur chə chep fartə arta wa. Nefsə nech manandə fəwurchə chep wa waat nan yakh tla arta kə kar arta.²⁵Nde'enni ndowundi wa kətl nowun kaɗat kə ɓəra nat yowun khawa ndatwa ɗəsəmndinchə wa ɗəsantinchəswa, kapatinchəswa, ɗəchə'ini nat yuwa pəɗanchi sisingdə khawa? ²⁶Ɗəpan ɗəncha khuɗawandawa, ngoma wandə ən kadwa kə ɗəfndə khawa, waat tlə səmchandə kə ween məta, Farta chənwun khulafərta tlə fəranda chandə ɗəsəmnda nat weendi məta.²⁷Paɗa wun khurwun kətləm ɓe'ɓe tə wandə kaɗat'yan nech chekendə chək məndə arta kə ɗar nat'yan kha. ²⁸Kətləm mə tləna khur'yowun welile kə kapacha? ɗəpama fitə ɗəcha khur usune tlə mandənda chəwandə terawa, kukwawandawa. ²⁹Chək kuɗu ni mba'owunda chək sulemanu khur mandə'yan kwaswa kəɗ arta khur feya ta'anwa.³⁰Ma tlə kwasan Fartə usən khur chanjaya tla tlə khwarchə kaɗi kə 'yenfe kaɗi, ai saktə kwaasɗi nan chowunda ngun fə nguɗekh tə fərkit cha. ³¹Kətləm nda'an kətl ndowun wa məni səmnda wa? ko kə ndowun wa məni satawa? mənga kəɗuwa məni məkta wa?³²Fe sənwakchə Farta tlə nech, ɓakh kə ɓəra ɗəchi'ini. Fartə chənwun tla khurlafərta sənwa yekhen ɗəchi'ini nat natu mbakh tə yu ³³Kətləm nda'an kam mandə'yan sa'a tə tlərɗaktəyan, nat ɗəchiini nafe fərowunda. ³⁴Mətl nen kaɗa ɗənɗi nech mbəswech əssata'an, kətləm ma mətta'an, no mbəs ɗənɗi yakhtu kaan, əssata'an nan chan inn fata yan.

Chapter 7

¹Mə chekeen me nefawa kətləm manife chakun mee paɗ. ²Ma chekeen me nafcha chə paɗ kəɗu na Fartə chaku mee, tə ɗǝkaɗaɗi kaɗandu nefsi tə nda'an paɗ nafe kaɗutəsi.³Kətləm mə natu na ɓar ɗəftəɗi ngiitkiɗe weniti wanmu newen tla manchan wenitiyo wa?. ⁴Kətləm mi natu ndandə wanmu wa səku kə tərani kes wanɓarɗəftəɗi wenitiyoyu melən kapata'an wenitiyo? ⁵Chə səɓtə nefeinchiyowun ɗəfkannan, təran ngiit tə ɓar ɗənɗi kaɗ wenitiyoyu, ma'no namət kha ndiichan kəno tərandə kapata'an təɗikaɗ weniti wanmu.⁶Kə fərawun yəɗcha ɗənɗi nech chəɗchəɗ wa, paɗ kə fərawun katu chə ɗəchəɗowun nech ndiichanwa manga kuɗuwa nandə rəɓandə kaɗi tə sarchanda kə təkhɗandə kaɗi, kə ngərandə'in kə ɓəlowunchənda.⁷Siyama nafe fərowunda, kama nowun mbəsta, fəɗaman nafe innowunndəsi. ⁸Nat tla sicha nan mbəsta, tla kach paɗ nan mbəsta, tla fəɗanchə paɗ nafe innandəsi. ⁹Paɗa'a wun khurwun na wa'yan siyan kwasata kə fəranchə ɗekwene? ¹⁰chək kə siyanchə yirfe, kə fəranchə wirɓe?.¹¹Kətləm nda'an ma nguntəɗi nech kə fə səɓtə facha sənwun fəran kaɗich wanchiyowun kananchet kə chənwuntəɗi khulafərta wa, kətləm mi nawaktən fərowun ɗəchəɗi chəkhatwun nat. ¹²Kətləm nda'an ɗənɗi yakhtu kə chuchə nafcha, chəpaɗ chandən nafcha, nda'an nech kə doka ta'an mba'təfə tlənchi Farta.¹³Param mi kətənɗi na ɓekɓek, kǝtləm mikətənɗi nech khəp fə paracha'an kaan nachan ɗət tə tandə kə me'i mərta. ¹⁴Mikətənɗi nech kə mbəs sisingnde ɓekɓek 'yang'yang parata'an nafchə ngiit tlə paracha.¹⁵Kə fungwun kaɗwa tə fə lekche nafchəɗi tlə ɓach kəmɗəyowun tə lektə nakandə ndowundə wa nandə mba'owun tləndi Farta. Nachan kəɗ wanyiɗkhəngacha ɓach ƙəɗ chekhureche kəndenwa nandə chowun'ənawa kərsata'an fen nech ɓəlwechi. ¹⁶Ma niin wanchi ɗǝfta nosən we'tə ɗəftəmi. Na nafchə ɗam wan inabi ɓəra tawatawa, paɗa'a nafe ɗam wanfərchətakha ɓəra kwatla wa. ¹⁷Kəɗuyu nat ka ɗəfcha nandə ngət ka wancha, səɓtə ɗəfta nan ngət səɓtə wancha.¹⁸Ka ɗəfta ngech ngət səɓtə wanchawa, kəɗuyu paɗ səɓtə ɗəfta ngech ngət ka wanchawa. ¹⁹Nat ɗəftəɗi ngətwakchə ka wancha tətl chatlanfe kaɗi kə məkfe kə khur wata. ²⁰Kətləm nda'an nachowun səntanda tə wanchəɗi ngəttənda.²¹Nga nat fe tlə 'yachnanchəwa papa papa ne yimndə kə mandi khulafərtawa, se fe tlə chəch ɗənɗi mba'tə papa khulafərta. ²²Na nafchə ka'an fartiini nditəwa papa! papa! khur tləmwu ɓas'ən ndiktiyo. khur tləmwa chendə'ən khwa'archəkes fi nafcha, khur tləmwa paɗ nga khur tləmwa chət'ən paktəɗə saka'inchawa? ²³Nachi ndandatwa ''sənwi wunchəwa mbəkham tləmanna ngun fə səɓtə facha''.²⁴Kətləm nda'an tla səkchə ndiktinchi pari khar, nachan kəɗ nafɗi nech ɗatlchan tənchə wur'yan ɗar ngwele. ²⁵Ɓak 'yer tə rənna khur tə alkətfa, pəkkawa wuran khawa kətləm tənchifendə ɗar ngwele.²⁶Paɗ tla səkchə ndiktinchi mətlan paratawa nafe kaɗandə nafɗi nech kə ɓeme tla tənchə wur'yan khur chekwite. ²⁷Ɓak 'yere tə kapa rənna khur pəkankan wuran kha khəmkan kha nat kəndenwa tamwufe təndəswa.²⁸Təɓangkə Yesu ndiktiini. sakankə ində nafcha tə ɗəchəɗi cha'andatən khar. ²⁹Kətləm cha'andachan khar kəɗ tla nech tə kutraktə khar nga kəɗ tlə yarata wa.

Chapter 8

¹Ɓak Yesu kakh ɗar ə ngwalan, nak nafchə ka'an para ndi. ²Ɓak nef tə tarkwai fiyan nduk kətləmata'an nakan mananda. ndakanw, papa, ma ə ngəmeen no kənitə kaɗ kə chepichən kaɗi, ³Panankə Yesu kheyan khaa təkankan kherfa, ndankanwa, ''əngəmani kənen chəchə'' chat kəɗuyu chakkan kha tə tarkwangɗi fiyanyu.⁴Ndan kə Yesu wa, kə sininsuwa mbeewen nefawa, ɗə kə pənan fat'yo firischa, paɗ kə firin pafənyo kəɗ ɗənɗi mbatə Musa kətləm fen paɗ kə sənndəsi.⁵Yimkə Yesu khur Kafarnahum, ɓak kapa nefe kəmɗiyan tə siyandəwa . ⁶''mafatinchəsi kə təraɗ wuri, mətlan bakhtəkha ka'an''. ⁷Ndankə Yesu wa ni ɓat kə kənandə kaɗi''.⁸Ndan kə kapa nafanwa, papa, cha'wisə kə ɓen keurinchəwa, ndiku ndak na mafatinchə kəndkaɗi. ⁹Kətləm chəka ngəta nafchi kan ɗukwa yowuna, ngət paɗ fə yaanchəs nati kə kapatnanda, fe tlə nati tlənda kə ɗət tə ɓata, kə nandəchit ɗəchəɗi mbaati''. ¹⁰Səkkə Yesu kəɗuyu sakan kə inde, ndankan fe nech parandəyua, ''Kitta'an, nimba'owunda chəka khur Israila tamwi nanef tlə fərkit ka'an kəɗ nafɗiyawa.¹¹Təni mba'owunda ka'an nandə ɓata tə mət cheti farta tə paɗ mət khəmndi farta, kə chokndə mət səm'əna tə Ibrahim, tə Ishaku, tə Yakubu khur mandi khulafərta. ¹²Wanchə khesiɗiya fenni nech kə yismandi khesəyu, nafe chamanndat kaɗi kə khur wutla, minni natndə təta tə kang wantlancha''. ¹³Ndan kə Yesu kapa sotacha'an ''ɗu! kəɗ ɗənɗi fərtu kit, kə chokkəɗuyu''. Fartə'ini kəɗuyu mafata'an kənkaɗ.¹⁴Ɓak Yesu keuri Bitrus, ɓachan na tlaɓərta'an ɗuk khaɗchan tə ɓəɓichəfa. ¹⁵Təkankə Yesu kherfa tə kher'yan chat kinkaɗi. Tla'akan nakan chan tere.¹⁶Chək farwita, ɓangkə nafcha'an khachə kaan fe na khwaarchə fiyanda. Rəkkan semechaan kes tə ndikte, kənankan tandə kaɗ nat ¹⁷Minni ndiiɗtənkha ɗənɗi mba'tə Ishaya Annabi, ndantən wa ''Mətlan tə ində'an kənanchə nache kaɗi''.¹⁸Nak Yesu yaka nafchə tləmata'an, ndakanwa tla'ama kə talamən kufa tə khesi Galili. ¹⁹Ɓak tlə yarata'an kəmɗiyan, ndankanwa ''kapa tə cha'ata ni para wechi nat kəmɗi natu ɗǝta'' ²⁰Ndankə Yesu wa, cha'rucha kwichiyandəsi nak ndəngchə fərta kətənchiyandəsi'' wa'i nefe mətsə nan ɗəf ind'yanwa nakanya.²¹Arta khur kəmsicha'an yan ndankanwa ''tlə wurinchi malitən kə ɗi tlokhandə papa'' ²²Ndankə Yesu wa, ''paro nanchi malan məmatacha kə tlokhandə məmatach'yanda''²³Yimkə Yesu kə khur kwambawal, parak kəmsichiyanndi kə khuran. ²⁴Minni tla'kə kapa rənna kaan tandə khur kapa 'yaman. Ətl tla'kə 'yaman kə ənglandə kwambawal ta'an. Fartə'ini Yesu ɗuk sa'yene. ²⁵Ɓak kəmsichiyan kə nakhnanda tə ndatwa, ''khəra'aməndən. chən'ən!''²⁶Ndak Yesu wa ''mənatwun lekətte ngun fə ngiittə fərkitche?'' tla'kan yannankan rənni'yan tə kapa 'yaman. ²⁷Nakan ndə khur saka inde, ndakandwa ''we'tə nafmə kəɗaya tla nat tə rənna tə 'yeme tlə səkchandə anchi?²⁸Chekandə kes tə khessi khakhi Garasinawa, ɓak nafchə chep fe na khwa'archə fiyanda kə mbəsndi. Chechandə kes khur kwi məmatacha paɗ tə yandəfa, kətləm nefsə nech para minni nech pərtə khartə pannanwa. ²⁹Khwakanda khur kapa ɓərata ndakanwa, ''mə na'an chət tə wechi, wa'i Farta? ɓacho kə ɓen ɓakhaandawa, kən farta'an sa'tawa?³⁰Fartə'ini yowun para ngattuchiyan, tangkə wa tətanda wa. ³¹Khwaarcha'an siyankandə Yesu ndat wa, ''mano rəka'andə kes, rəku nga'an kafi ngatu chəɗi'' ³²Ndankə Yesu tandəwa, ''ɗama!'' ɓak khwa'archaan kes yimankandə ngatucha'an kafa nat. ngatu cha'an ɗəɗakandə kakh yimkandə kə khur kapa 'yaman məmatakandə nat khur 'yaman.³³Fe nach para ngatu cha'an ɗəɗakandə kaɗi kə khur wuri, ɗəkandə na mba'andə nafcha nat ɗənɗi səɓcha tə tanda nat tə ngatu chiyanda fe yimmandə khwa'archə kafa. ³⁴Nat nafchi khakhiyan chekandə kes kəmɗi Yesu. Nakandə anchi siyankanda, kə mal khakhəyandə kha.

Chapter 9

¹Yəmkə Yesu kə khur kombawal chekan kes kə khakhiyan. ²Ɓankandə yowun nefe wiwawa ɗuk ə weniche. Nak Yesu khur kit yanda, ɗankan khata'an wa, "wa'a chu kheɗɗi tə khure. kaluchəfe ɓuɓifachyo kha"³Ndak fowun fə yaracha khurnanduwa, "Nafɗiya nən 'yara Farta." ⁴Yesu paɗ nakan səntə wanɗəkaɗatyanda ndakanwa, kətləm kət mi natwun kaɗa ɓuɓifata khur wanɗəkaɗach yowun? ⁵Yenne papa, kə ndəfewa, "kalluchəfe ɓuɓifachyo kha ndu kə ndəfewa, tla'u wuyu witiyo? ⁶kətləm kə sənwun wa waai nefe alkət yansi kə kallanchə ɓuɓifat nefe khur khessi ndankan khata'an "Tla'u, təru mət khunatyo ɓəɗo kaɗi"⁷Nafan tlakan pəɗakan kaɗi. ⁸Nak yaka nafcha'an kəɗuyu sakandak inde, nakan manandə Farta, tla fəranchə nafchə wetə alkətini. ⁹Ɗək Yesu kə panga nakan nefe wa tləmanwa matiyu ɗaskha, mətlan chət tere mət tlət chamnda. ndakanwa "Paro nanchi." tla'kan parakandi.¹⁰Nak Yesu səməna khur wuri, ɓak fe tlət chaməncha tə fe ɓuɓifacha kaan. Chokkandə kha tə kəmsichəyan. ¹¹Nak Farisiyawach kuɗuyu chəkhankandə mee kəmsichiyan ndatwa kətləm kət mə na maldəmyowun səm'ən tə fə tlət chaməncha tə fə ɓəɓifacha?¹²Səkkə Yesu kəɗuyu, ndakanwa, "Ai, fene khaskhas ɓandawa ən tə tlə fər wanɓəɓawa, se tla ne khadchan. ¹³Kə sənwun we'tə ndiktə əni kwaɗən. Ngət kafat yakhtə ngga fər'ənawa. Nga kətləm kə 'yi kanafcha kə tərndə khawa ɓachi kə fə ɓəɓi facha.¹⁴Ɓak kəmsichə yahaya kəmɗiyan, ndakandə wa, " Kətləm mi ngga'an tə farisiyawachə tlə nat ən kər kuchəmnde ɗaran ɗaran, yuwa kəmsichiyo chəwandawa? ¹⁵Ndak Yesu wa fe ne mbənfa perre na khuri tlawurchə chəma peri'yan səɓtə kaɗ pa chəma peri'yan tləmatnandawa? Farta'an ɓata nafe tərandə chəma peri'yan. Fartə'ini nandə kər kuchimnde.¹⁶Ngə nefsi ne ɗəf yuwa kapat kafi ɗokhta'anwa, kətləm na ɗokhta'an tlakh tə kaɗi kə pəɗanchə tla kha tər kanan¹⁷Nafchə paɗ tlərwandə yuwa yam inabi kə khur ɗokh tə kurubtə fiyawa. Machəndə kəɗu, kurubtə fiyan nan tlətlakhat kaɗi kə tlər yam inabi ta'an kaɗi, manni kəɗu tətl tlərfe yuwa inabi kə khur yuwa kurubtə fiya, kəɗuyu nafe khəraandat 'wa."¹⁸Yesu khur ndikti tə tanda, ɓak yowun kapa nefi nafcha, kə mananda, ndakanwa, "Nakan kəɗaya mər wa'inchi" chəka kəɗu ɓo ndəfu kher kə indəyan nan tlata tə sisingdəfa." ¹⁹Tla'kə Yesu parakandə anchi tə kəmsichiyan.²⁰Nunefsi paɗ tla khurach kum kəngərsi chep məltan tlərandə fer kaɗ kaan, wuɓkankha kərsə Yesu, təkankan kher ɗə chiptiyan fa. ²¹Kətləm ndachan khur wanɗəkaɗatyanwa, "chəkamə ɗəchəptiyan təkandi kherfə ndak ni kənd kaɗi" ²²Təbərkə Yesu kha nakandi, ndakanwa, wa'inchi, kərsu, fər kityo kənuchə kaɗi." Chat kəɗuyu kənkə nunafan kaɗi.²³Sakkə Yesu kəmɗi kapa nafɗə nakan fə pee sileche tə nggomən nafcha tandə tara mee kaan ²⁴Ndakanwa "ɓəkhamisi ai wannuwanan mərwawa, nən sa 'yenne. Nakandə masanda'i jirfata,²⁵Chenkəfe nafchaan kes nat kə khessi, yəmkansi kəskan kheryan khar chat tlakə wannuwanan ²⁶Welkə ndikti'ini kha nat khakhiyan.²⁷Pəɗak Yesu kə panga, ɓak fowun komənchə chep tla'andə ɓərata, tə ndatwa, "Waai Dauda kə khaɗuchə ənfa" ²⁸yəmkə Yesu kə yowun wuri, yəmkə koməncha'an kə mbəsndi fərwun kitwa alkətənchis kə chikəɗu wa? ndankanduwa ."I chən'ən"²⁹Təkankə Yesu kher wenichiyandəfa "Kə chok kuɗu kətləm fərkit yowun" ³⁰Chat kuɗuyu inkə wenichəyandə kha. Təɗankə Yesu tləmach yanda kə mba'andə ne fawa." ³¹chəka kəɗu ɗəkandə nat mba'andə nafcha khur khakhiyan.³²Pəɗak koməncha'an, ɓankə fe Yesu ɓemme tla tə khwa'archəfa. ³³Kərsa chenkəfe khwa'archa'an kes, ɗək ɓaman nat ndikte khur nggomən nafcha nafcha'an sakandak inde, ndakanduwa "Tamu fe na wetə ɗənɗiya khur Isra'ila wa" ³⁴Ndak farisiyawachawa "Ai tə alkəti kutər khwa'archa tlə chendə khwa'archə kes."³⁵Ɗək Yesu kə mərəbchə samən samən tə wan khakhichə samən samən mət-lan cha'andat khar khur kətən sichəyanda, nakan ɓas ndikti Farta, nakan kənandə khachəkaɗi weti khatə fach samən samən ³⁶Nakan nggomən nafchə kaan khaɗan kandəfa, kətləm tandə ɓakh tə kha, Nachandə kəɗ chekhorechəɗ chiɗɗi nawaktə tlə parat 'yandəsi.³⁷Ndankan kəmsichiya wa, "Taran kaan, chəka kəɗu fə tarcha'an suwa. ³⁸Kətləm nda'an wesamkha'a, kə siyawun chənmən kə pək fətarcha kə khur khəngəyan.

Chapter 10

¹'Yak Yesu kəmsichə'yankum nggərsə chep kə tləma ra'an fərandakan alkət kə tandə səɓtə semeche kaɗi kə rəkandach ndə kes, paɗ kə kənandə chəka we'tə khatəfa mə kaɗi tə kumi khashastə fata.²Tləm kəmsicha'a' kum nggərsə chep yu kəɗaya, tərkanan Saminu (tla tlə 'yatən paɗ wa Bitrus), tə wanmanan Andrawus; tə Yakubu wai Zabadi,tə Yohanna wanmanan; ³Filibus tə Bartalamawus; Toma tə Matiyu tlə tlət chamnda; tə Yakubu wai Halfa, tə Yahuza; ⁴Saminu tlə Kananiyawata tə Yahuza Iskaryoti tla nach fər anchi.⁵Fenni kum nggərsə chep yu tləndə Yesu tanda. Mba'andachan ndat wa, "Kə ɗəwun keuri fə kumi fər kitcha wa, tə paɗ kə 'yimwun kə khur mərɓi Samariyawacha wa. ⁶Nachowun ɗət kəmɗi chokhrechəɗi sakach ə khur Israila. ⁷Ma nggun ɗəta kə nowun ɓaasə tə ndat wa, 'Mandi khulafərtə ɓi nduk.'⁸Kənaman khachə kaɗ kə tla'awun məmatacha, chapawun fə tarkwangchə kaɗ, kə rəkawun khwa'archə kes fi nafcha. Tləchowun pafən, fəram pafən. ⁹Kə kharwun wanɗəɓətl kə khur mboɓmboɓchə'yowun wa. ¹⁰kə tərwun yakwat kətləm wi'tə'yowun wa, ndu ɗəna chəptə, ndu pakhəmcha, ndu fangnda wa kətləm tlə taran kəmndəs tə ɗəsəmndə'yan.¹¹Chəkwun kapaa mərbe, ndu wan wir 'yimndəwunsi, kam tla ne tə kafat fa ə khuran kə chokwun minni kə fartə pəɗat 'yowun. ¹²Ma 'yəmwun kauran kə ndawun ən tanda. ¹³Ma wuran tə kafat fa, kə chok khasakhaskət'yowun ə ɗarnanda. Ma ndəɗu fat'yandawa, kə nggər khaskhaskət 'yowun kə ɗarwun.¹⁴Fe tləwakchə wunchi, səkwakchə ndiktə'yowun, ma chiwun kes wuran, ndu mərɓan kə tləfawun təna'təɗi kaɗ sarchə'yowun. ¹⁵Kit ta'an nati mbaowunndə na fe kərəs khakhi Saduma tə Gomrata kaan məni mərəɓchə'ini far chokan kita khesə si.¹⁶Nama, tlənchi wunchə kes ya kəɗ chokhrech khur wanyiɗ khəngnggacha, kətləm nda'an kə nowun ɗatlchan kənowun kə fə kumi səɓandə ɗich kaɗ kəɗ wurəɓcha, kəɗ ngguɗəngcha. ¹⁷ Kə ɓərwunsi nafcha. Nandə fər wunchə kəmɗi fə chak micha, nandə tləfowunndə khur kətən sichə'yanda. ¹⁸Kənandə ɓat tə wunchə kəmɗi ngomnacha tə kutərcha kətləm tləmna, kətləm kə sənndə tə fe fərwakchə kit.¹⁹Ma fərndə wunchi, kə sakowunchə ində tə mbanɗi nowun ndikta wa, kətləm na fe mbaowun ɗənɗi nowun ndiktə khur wansengən'ini. ²⁰Kətləm ngga nggun ne ndikta wa, semeti Fartə ne ndiktə ə khur'yowun.²¹Wanmandə nan fər wanmanan kə məra,chəndə paɗ wa'yan. Na wanchə tla'andə parchənandə fa, kə ɗəfndə tandə kə mərta. ²²Na chəkawun kar wunchə kətləm tləmna.Tla kərəschə kə ndukwata'an, nef'ini nan mbəs kəɓikaɗi. ²³Ma ɓakhowunchəndə ə khur mərəɓ ini pəɗam kə pan'nga. kitta'an ni mboowunda kətləm ma təɓawun wi'yandə mərəɓchi Israila ni ɓata.²⁴Wan tlə cha'atsə ne mbərandə malɗəm 'yan kha wa, ndu mafat kə mbəranchə tlə wir'yan khaa. ²⁵Kəmchan si tlə cha'at kən kəɗ malɗəm'yan, mafat paɗ kən kəɗ tlə wir'yan. Ma 'yində tlə wuran wa ba'alzabul, nachandə 'ya wanchə wurcha'an tə səɓtə tləmme!²⁶Kətləm nda'an mə lekendachwun wa, nggə ənsə ne nat kə wuɓta'an nawakchə chet kes wa, nggə ənsə ne nat wuɓtə nawaktə fe sənda wa. ²⁷Ɗənɗi mbaowunndi khur wutl mba'am ə ɗa'kəta, ɗənɗi paɗ səktəwun khəɓakka, mbu'am kafərtə ə ɗar kətəncha.²⁸Mə lekewun tla ne ɓəlandə fat nandə mbakhən ɓəlantə səsingnda wa,kərsə nda'an lekaman tla ne mbakhən ɓəlandə səsingndə tə fat ə khur wat ə pan. ²⁹Ngga tlə khəyanchə fe tenene kaɗ chep kopo wa? Chək kəɗu ne'sə artə ne khəmndə kakh sənwə chənmən sə wa. ³⁰Chək waas ində'yowun nat nachandə kə sengnan. ³¹Kə lekəwun wa,mbərawun tenenechə kha terchan.³²Kətləm nda'an nat tla aswakchə nanchə məɗi nafcha ni as anchə pangngən Papa tla ne khulafərta wa. ³³Tla aschə nanchi məɗi nafcha, ni as anchə paɗ pangngən Papa tla ne khulafərta.³⁴Kə kaɗawun wa tə ɓi tə khaskhaskət kə ɗar khesə wa. Ɓawi tə khaskhaskəta wa. Chonggom ɓati ta'anchi. ³⁵Ɓachi kə kəmani nef tə chənan, nuwa paɗ tə manan, perrə tə tlaɓərtan. ³⁶Inmərchə nefe nachandə nat kə fe khur wir'yan.³⁷Tla yakhchə chəndə ndu manda məni nggəta, yakh wa nanchə wa, tla paɗ yakhchə khəs wa ndu nuwaa məni nggəta,yakh wa nanchə wa. ³⁸Tla tərwakchi paləngdə'yan kə paranenchi, kəmwasi kə chok kə yinawa. ³⁹Tla yakhchi səsingndiyan tən sakanda, tla sakanchə səsingndə'yan paɗ kətləm nggətta nan mbəsanda.⁴⁰Tla tləch wunchə keuri, tlət nanchi, tla paɗ tləch nanchə keuri,ə tlət tla tlənchə nanchə keuri. ⁴¹Tla tləch Annabi keuri kətləm Annabi nakan, nan mbəs ən khar tla tlə mbəstə Annabicha.Tla paɗ tləch tlə fər kit keurə kətləm mətlan tlə fər kit, nan mbəs ən khar i fə fərkit cha.⁴²Nat tla fəranchə fe ngguɗ-ngguɗekh əna, chək khaskhastə 'yem khur wan chak tukhwata kə sanda, kətləm tlə terinchə nakan, "kit ta'an nati mbaowunnda, chək tə yeni nan kar mbəs kənawan wa."

Chapter 11

¹Təɓankə Yesu ndiktə tə kəmsichəɗan kum nggərsə chep yu, malkan minni kha kə cha'andə kaɗ tə ɓaasə ə khur mərəɓchə'yanda. ²Səkkə Yohanna ə khur pursuna ɗəchəɗi na Yesu chəta, tlənkan kəmsichə'yan tə ndikte,³kə ndandə wa, "chə ne kə tla ne ɓata wa? kə ɗəfən wenitə kə nowun samən wa?"⁴Nggəmandak Yesu ndankan tandə wa, "ɗam mba'aman Yohanna ɗənɗi natwun tə ɗənɗi səktəwun. ⁵Komənchə tandə na məta, təraɗchə wi'ta, fə tarkwanchə fa chapandach fe kaɗi, ɓamchə sək məta, məmatach tla'tə tə səsingənchə fa, paɗ fe ne kə fə ɓakhchə fe ɓasanda kwastə ndikti Farta. ⁶Tlə mbəs ən khar tla səɓawakchə khur'yan kaɗ kətləm ngətta."⁷Pəɗak nafchə'ini, ndankə yesu nggomən nafchə kə ɗar Yohanna wa, "ɗəchowun kes kə talai kə na mi, ɗəchəɗi na rənna yira'anda wa. ⁸Mə ɗətwun kes kə nata, nafɗi məkchə kapat kaftang wa? fe tlə məkchə kapach kaftangfen tlə chokchə wuri kutərcha.⁹Mətl ɗəchowun kes kə na mi, Annabi wa? kəɗuyu ndowunchiya mbərantə Annabi khaa kaan. ¹⁰Mətlan ta'anni yara fe kə ɗaran wa, 'no nggət tlə tləndinchə kə lə kə pang wa tla ne takhsandə mbandə kaɗ pang.'¹¹Nggət mbauta, kit ta'an, khur fe nggəttə nəssə nat, ne'sə ne manchan məni Yohanna tlə chət Baftisma wa. Chək tə kəɗu tla ne nggwiit khur mandi khulafərta manchan məni mətlan. ¹²Tla'tə ə tləkha Yohanna tlə chət Baftisma kə nakanya mandi khulafərtə ə khur'yanda, fə yaancha'an paɗ tlə tərchandə tə waat.¹³Annabawach nat tə kita mbu'ndə ɗəchəɗi nda Fartə kən Yohanna ɓata. ¹⁴Paɗ manowun yakhta mətlan ne kə Iliya təɗi nech ɓatyu. ¹⁵Tla na tləma səktə'yansə kə kaa tləmat khaa.¹⁶Nachi kaɗandə naɗi kha nakanya tə mi? Nachan kəɗ wanchə ne taraktə khur ləmu, fe chokchə kha nakandə 'ya ra'an. ¹⁷Nakandə ndat wa, "pewunchəmən səlete, rəɓwowun wa, tə ən təwowun wa.¹⁸Ɓach Yohanna səm wa əna wa, sa wa əna wa, ndakandə wa khwa'archə'yansi. ¹⁹Ɓach wai nef mətlan səm əna, mətlan sa əna, ndakandə wa, mətlan tlə səmaandə ɗəcha, tlə sa mbala, tlə tlət chaməncha, tlə ɓəɓi fata. 'Chək tə kəɗu sən ən tlə pənchan fat'yan təmɗi tarchə'yan.²⁰Nak Yesu yanandə mərəɓchəɗi məɗi chətən paktə tar əna sakan inchə kətləm tərwandə kha wa. ²¹"Ai 'yo Korasin, ai 'yo Besaida, mam wa əna sak inchəɗi chət fe, chəch fe ə Taya tə Sidon, mə tərndə kha nduk wawa kənandə khur tə səɓtə kapacha tə fiche. ²²Nan nat kə əna kərəstə kaan məɗi Taya tə Sidon fartə tla'ti khesə məni nggun.²³Chə paɗ Kafarnahum, kaɗacho wa no ɗət kafərtə kə khulafərta wa? Auwa, nafe ɓat tə wech kakh kə pan. Mam wa ə Saduma chət fe paktə əna saka inchəɗi chət fe ə khur'yo yu mə pe' kha pa' kə ɓukiya. ²⁴Nakan nggət ndutə wa, nan nat pa'pa' məɗi khakhi Saduma ə far tla'ti khesi məni cha.²⁵Fartə'ini ndak Yesu wa, manuchi Papa, Fartə i khesə tə khulafərta kətləm wubeen ɗəchəɗəya məɗi fe səncha tə fə taparicha, pənanko fə sənwakcha kəɗ wanwancha. ²⁶Kəɗuyu Papa kətləm mbənchan fə ə məɗyo kaan. ²⁷Nat ɗəch fərichə fe kə khar məɗi Papa. Nefsə sənchə wanan wa mangga chənan wa, paɗ nefsə sənchə chənan wa ma ngga wanan wa, tə tla yakhtənsi kə pənanchi paɗ.²⁸Ɓam kəmɗinchə nggun təɗi ne ɓakhtə kha, tə khe'tə səfchə incha, nggət paɗ ni yəpowunnda. ²⁹Təram paləngndinchə kə in, kə cha'awon məɗənchi, kətləm nggət tlə kafata tə tla nawaktə maan ində'yansi,kə mbəs səsingənchə'yowun yəpta. ³⁰Kətləm paləngndinchə pa'pa', səftənchə paɗ ləkləkwa wa."

Chapter 12

¹Fartə'ini nak Yesu mbərtə khaa tə khur khənggach far Sati. Nak kəmsichə'yan ɓerət khwarman nakandə kangndə kətləm mitə fə'yanda. ²Nak Farisiyawach tanda, ndankandə Yesu wa, "No kəmsichə'yo tandə chət ɗənɗi kəmwakchəsi far sati."³Nggəmankə Yesu tandə wa, "tamwowun changgandə ɗəndɗi chət Dauda wa, fartəɗi na mitə fə'yan, tə nafchəɗi ne tləmata'an wa? ⁴'Yimkə kənndi Fartə səmkandə ɗəsəmənɗi takhsandə fe kha kətləm Pastocha tla kəmwakchəsi kə səma tandə tə fe ne tləmata'an.⁵Changgawowun ə khur dokhtə ndikti Fartə ndat wa, far sati Pasto ə khur kətən sitə kəɗ səɓwandə kaɗ wa? ⁶Nakan nggət ndowunndə wa tla mbəranchə kətən sitə kha mətlan məɗya.⁷Mam wa sənwun saktə ɗinniya,ndat wa, 'nggət chok khaɗandə ra'an fə yakhti ngga tlen ɓəra ən Farta wa, 'mə ndawowun wa səɓan nef ən kaɗ wa. ⁸Kətləm wai nef mətlan ne kə chən far sati."⁹Malkə Yesu minni kha 'yimkan kə kətən sitəyanda. ¹⁰Nefsə minni tla sa kher'yan kaɗi. Farisiyawach chəkhankandə Yesu, ndakandə wa, "yakh doka kə kənan fe nef kaɗ far sati wa?" Wa ma'nandə kəsandə tə əna ɓəɓifata.¹¹Ndak Yesu wa, "Ma nefsə khurwun tla na chokhret'yansə arta, kən chokhreini khəmndə kə khur kwi khwengngə far sati,nan təranchə kes wa? ¹²Nach mandi nef kən tə chokhrete? Kətləm nda'an yakh doka kə chə fe kakət far sati."¹³ndankə Yesu nafɗi wa,"panan kher'yo kaa." Panankan khaa,kənkə kher'yan kaɗ chat kəɗuyu kəɗ tla arta. ¹⁴Chek farisiyawachəɗi kes nakandə ndiktə kə ɗar nggətlanda kətləm kə ɓəlanda.¹⁵Sənkə Yesu kəɗuyu, pəɗakan ə minni. Nafchə kaan parakandə anchi,kənandakan kaɗ nat. ¹⁶Yanankan tandə kə pənandə anchə fowuna wa. ¹⁷Kətləm kə nde' ɗənɗi mba'tə fe təmɗi Annabi Ishaya,ndat wa,¹⁸"No mafatənchi tla taɗti, tla yakhti,tla tlə mbəndə səsingndənchə fata'an kaan, nachi ɗəf semetənchə kə ɗaran, mətlan ne ɓasan fə kumi fər kit kit ta'an.¹⁹Nan chə waat ndu kə tə kafərta wa na nef sək ɓərata'an ə ɗar mbancha wa. ²⁰Nan nat khaskhas tə fe nawakchə kaw'kwa' ma tana nef tə səsingndə fa nan ɓəlanchə wa. Nan chan kita nafchə i kit, kə ndə wa nefsə kənandən wa. ²¹Fe fərwakchə kit nandə fər kit kə anchi.²²Fartə tla ɓak nafchə tə komndə tla tlə ndikwakchə kətləm khwa'archə fə'yan kəmɗi Yesu. Rəkankə yesu khwa'archa'an kes kənkan kaɗi. Nak nafan ndikte tə paɗ nakan na məta. ²³Nat nggomən nafchəɗi nacha sakandak inde.Nakandə chəkhandə ra'an, "nafɗəya ndu nan nat kə Wa'i Dauda ."²⁴Kətləm sək Farisiyawach əna saka in'ini, ndakandə wa, "ngga Farta wa, Ba'alzabul kutər khwa'archə fəranchə alkət nafɗəya kə rəkantə khwa'archə kes khuri nafcha." ²⁵Ə sən Yesu ɗənɗi na Farisiyawach kaɗata. Kətləm nda'an ndandakan wa, "ma nafchə khur khakha artə yan ra'an nandə səɓandə khakhə'yandə kaɗi. Ma nafchə khur mirɓə ndu wir artə yan ra'an, nandə nggər chok ndiichan ngətkektə nanda wa.²⁶Kəɗuyu paɗ ma khwe'rə rəkandə khwa'archə kes,tən yaandə tə fat'yan. Nan mbakhən ɗət kə pang tə chət kutəraktə kə ɗar nafchə'yan wa? ²⁷Ma tlə rəkanchi khwa'archə kes tə alkəti khwa'archa, təmi tlə rəkandə kəmsichiyowun kes? kətləm nda'an fenne chakowun mee.²⁸Chokkan wa semeti Fartə fərichə alkət kə rəkani khwa'archə kes,pənchan wa mandi Fartə khulafərtə ne'sə məɗya. ²⁹Tə kəni na nef ɗət keuri nef tla mbəranchə alkət'yankha kə kharantə ɗich'yan manga tə la kənanda wa? kənan mbakhən yarkandə ɗəch'yan. ³⁰Tla nawaktə'ən kara'an yakhwaknan nenchi. Tla tlə ngomawaktə'ən wa tən welendə kaɗi.³¹Kətləm nda'an ni mbaowunda chəkwun ɓəɓifata tə assan ində Farta nafe kalandə nef kha, nakanna'a, assannd semete tla chiɗchiɗ nəfe kalanchə nef kha wa. ³²Fartə tlə kalanchan nef khaa tla tlə ndikchə ndəɗwa wa kə ɓəratə, wa'i nefe. Nakan nan kal nafchə kha tla tlə mbu'chə ɓəɓi ndəch kə ɗar ɗəchəɗi tlə chət semet tla chəɗchəɗ wa. Nəfe kalanchəkhawa khu khesiɗiya kə pori."³³Ma ɗəftə ndiichan na wanchan nat ndiichan, ma ndəɗwawa na wanchan nat ndəɗwawa, kətləm tlə sənchife ɗəftə tə wanchə'yan. ³⁴Gun wanchi wuruɓcha! Nakun kə səɓtə nafcha, nachowun mbakhən chət ɗəch ndiichan wa kəni? Ɗənɗi mbu'tə nef tlə pənchan ɗənɗi ne khuryan. ³⁵Ka nafchə tlə mbu'chandə kaa ɗəcha. səɓtə nef paɗ tlə chenchan səɓtə ɗəch kes khur wandəkaɗat'yan tə səɓcha'an.³⁶Ni mbaowunndə fartəɗi na Fartə chakmee, nafchə nandə mbu səɓtə ɗəchiɗi ndiktənda; ³⁷Nach Fartə ndat wa ka nef nako təmɗi ɗəchəɗi tlə ndiktu, ndu paɗ kə ndə wa səɓtə nef nako ə ɗar ɗəchəɗi tlə mba'tu.³⁸Farisiyawach tə paktə malɗəmcha, nggərankandə Yesu sə tə ndat wa, "Malɗəm, yakhcha'ansə kə na'an sakta'an məɗyo." ³⁹Ndandak Yesu wa, səɓtə khesi tə səɓtə chokta, yakh ɗəna saktə əna, saktə ənsi nowun natawa manga tla'i Annabi Yunana yuwa. ⁴⁰Yunana chəchan partə makhkan tə witə makhkan khuri kapa yirfe, kən Fartə chendə kes. Kəɗu paɗ yu nggət wai nefe nachi chət partə makhkan tə witə makhkan khur kwa.⁴¹Ma Fartə chakan mee chəkawun si, nafchəɗi ne mərəɓ Nineba nandə tlartə ə pangngən wun kun nafcha. Nakan malandə ɓəɓi fata yanandak Yunana. Nakanya ɓinchə mbəs wunchi, paɗ mbərani mandi Yunana təɗi kha chokh yu, chəka kəɗu malawowun ɓəɓi fata wa. Na Fartə chakowun mee si.⁴²Kutir kə nunef chokh tla'chan ə khakha langngə kətləm kə ɓə sək ɗaatl ndikchi Suleimanu. Nakanya ɓinchə kəmɗəyowun, paɗ mbərani Suleimanu khaa, chək tə kəɗu malawowun ɓəɓi fata wa. Ma Fartə chakan mee chəka wun si, nak kutər ɗi kə nunef yu tlartə pangnan tləmat wun kə nden wa səɓtə nafchə nakowun.⁴³ Ma mal səɓtə semet nef khaa, tlə nachan kaa mət 'yamcha. Ma mbəs wa nefa wa, ⁴⁴nachan ndandə fat'yan wa, 'ni nggərandə in kəmɗi nafɗi chokti khur'yan chokh yu. 'Ma nggəranchə in ɗək mbəsandə nafɗi semeti Fartəs khur'yan wa. Nach nefini nat kə nden wa kənndə pətandə fe kaɗi, ənsə khuran wa. ⁴⁵Səɓtə seme'ini nachan ɗət ka səɓtə semech muɗ fe ne səɓchan kaan, kenandə yimndə kafi nef'ini kə nandə khuran. Kətləm nda'an chək nak nef'ini tə ɓəɓi fatfə chokh yu, nakanya nan mbərandə tla kha chokh. Nachan nat kuɗuyu kəmɗi səɓtə khesiɗiya.⁴⁶Nak Yesu ndiktə tə nggomən nafcha,manan tə wanmancha'an ɓakanda. Tlarkandə kha khesə yakhndə kə ndikndə tə anchi. ⁴⁷Ndankə yowunwa, "Mu tə wanmanchəwa tandə kitkit khesi, paɗ yakhndə ndiktə tə wechi."⁴⁸Ngəmankə Yesu nafɗi ndanchə kəɗuyu wa, "wun ne kə yaa tə wanmanchəna." ⁴⁹Pənankan kher kəmsichə'yan kaf ndakan wa, "yaa tə wanmanchənya. ⁵⁰Fe chəch ɗənɗi yakhtə Farta, Papa tla ne khulafərta, fen nech kə wanmanchən tə yaa."

Chapter 13

¹Farta'an chek Yesu kes ə khur wiri chok'kan kha ə mi khawurta. ²Nafchə kaan ngomkandə kə tləmata'an, 'yimkan kə khur kombawal chokkan khaa ə khuran. Nafchə tlar kandəkhaa ə mi khawurta'an.³Nak Yesu mba'andə ɗəch kaan khur saktə ndikche. Ndakanwa, "Tlachə tlə khuɗata nən kə chekhtə. ⁴Nakan kə chekhta'an khəkhatak weta'an kakh kə kəlar mbanda, ɓak wanɗəngchə chekhende. ⁵Fowun weta'an churkan kakh kə ɗar fəfərta, məɗi nawakchə rəprəp. Tifkandə kes mankanda, fərtəɗi nesə khweng'ngwawa.⁶Tək'kə fartəkha, lifirkan kaɗi kətləm fiu tlarchiyan kə khakha kaan wa.⁷Fowun we'ta'an churkandə kakh kəkhur takhcha. Mankan ndəchan, tlətlakhankə takhchəɗi kaɗi. ⁸Fowun weta'an churkandə kakh kə ɗar khakha rəprəp, mankan mbəlkan, pakan waa kə khwermə ndichan. ⁹tla na tləma səktə yansi kə səka.¹⁰Kəmsichiyan ɓakandə ndandə Yesu wa, "mə chəch ndiktu tə ngomndə ə khur sakta'an?" ¹¹Nggəmankə Yesu ndadakan wa, "furowun chə mbanda kə sənwun ɗəchəɗi ne yangyang kə sənfe khur maɗi khulafərta, fen fərandawə fewa. ¹²Kətləm tla natən 'yansi nənfe chekendə ka'an. Tla nawaktən 'yansi, ɗənɗan nessi nənfe tlətkaɗ khar'yan.¹³Nda'eni chəch ndikti tə tandə khur sakta'anyu: chək tlə nakanda, nawandawa, paɗ chək tlə səkkanda, sək wandawa, kənanchət sənnda. ¹⁴Məɗanda, ɗənɗi na annabi Ishaya khaa ndiɗkha tla ndachwa, "Ma ngun səkta, nowun səkta, nakan chək tə mbanmi nowun mbəsanchəwa, ma ngun nata, nakan chək tə mbanmi nowun nəkhaawa.¹⁵Wannɗə kaɗarti nafchiɗya sənwandə ənawa, paɗ səkwandə mətawa, Ngəlandə wenichəyanda, ndu kə səkndə tə tləmachyanda, ndu səndə tə wanɗəkaɗachyanda, kani kə təɓərndə khaa kə chapandachi kaɗi.¹⁶Nakan wenichiyon yi mbəsən khar; tlə nakanda, paɗ tləmachyowun tlə sək'kanda. ¹⁷Kitta'an nati mba'owunda annabi chəs kaan tə kaa nafcha fe tlə yakhchəs kə nandə ɗənɗi tlə natwun, nawandawa. Tlə yakhchandə kə səkndə ɗənɗi tlə səktuwun, səkwandawa.¹⁸Səkam khacha kə ɓəra tlə khuɗaɗi chekhenchə wetiyanyu. ¹⁹Ma sək nef ndiktə mandi khulafərta sənwa sakta'anwa, ɓak khwerə tlənandə ɗənɗi chekhtən khur wanɗə kaɗatyan, nda'an ne kə wetəɗi khəkhatach kakh ə kəlar mbȧndə yu.²⁰Tla khəkhatach kakh kə ɗar fəfərtiyu, nda'an ne kə nafɗi səkcha, tləkan tə kharchə chep khur mbəɗfa. ²¹Chək kəɗu chəwa tlərawa, kərəstiyan chəwa langngawa. Ma ɓi ɓakhtəkha kətləm ndikti Farta, kəɗ nakanya khimkha.²²Tla khəkhatachkha kə khur takhchə yu nda'an ne kə nef səkchə ndikta'an, tləkan, ləmkə yakh kənauchi khesi ndi, səɓkan kaɗi.²³Tla khəkhatach kə ɗar khakha ndichanyu, nda'an ne kə tla səkchə ndkti Farta, tləkan, səkkan. Mankan chəkan wanchə kaan."²⁴Fəradak Yesu sakta'an paɗ, ndankanwa, "Nach mandi khulafərta kəɗ nef chekhchə kaa wetə ə khəngyan. ²⁵Sa'kə nafchə 'yen wita, ɗək tla yakhwakchə anchi chekh usin kə khuran pəɗakan. ²⁶Tif kə wetəɗi tə usinan mankandə keɗeche.²⁷Mafachi tlə khəngaɗi ɓakandə ndandəwa, nga kaa wetə chekhtu khur khəngyowa? chəch in kən na usinsə khuran? ²⁸Ndakanwa, tla yakhwaktə nanchi chəch ɗinni. Ndankə mafacha'an yanwa, yakhənsə kə ɗəən ɓətandat kaɗwa.²⁹Tlə khəng'ngata'an ndakanwa, 'auwa, ma ngun ɓətandə usin cha'an kaɗi, ma'a kənowun ɓətandə kaɗ ta alkama cha'an. ³⁰Malamam kə mandə keɗeche kə fartə chatla. Fartə chatlan, ni ndandə fə chatlcha'an wa lam kwhachaman usinan kə kinawun ting-ting kə 'yawun kaɗi khwarman kə tlewun kə səwun kə khur ɓiɗiwunchi.³¹Fərandak Yesu sakta'an paɗ ndakanwa, maɗi khulafərta nachan kəɗ wetə mustard we'e nef ə khəng'ngəyan. ³²Wetə'ini nda'an ne misisə kaan, chik kəɗu ma meni tlə mbəranchan chəkwun ɗəftə khur kwaləmnda. Tlə chokchan kə kapa ɗəfta tla na ɗənchə chət wir ɗaran kə chokndəsi.³³Mba'adakYesu sakta'an paɗ wa, "mandi khulafərta nachan kəɗ chikte tla ya'andə nunef tə fukhwat taso makhkan khupkan kaan."³⁴Nat ɗəchə'ini mba'anchi Yesu ngomənɗ ə khur sakcha'an; mba'andawa ən nga tə sakta'an wawa. ³⁵Chikan kətləm kət ɗənɗi mbatə annabi ma nan nat nde, ndakanwa, ni inandə meenchi khaa khur sakcha'an. Ni mba ɗəchəɗi ne mət ubta taachokh tərkan khesi.³⁶Malkə Yesu ngomən nafchəɗi khaa pəɗakan keuri. ɗək kəmsichiyan mbəsndi ndankandə wa, "Mba'a andən saktə usinɗi khur khəng'ngaɗi." ³⁷Nggəmankə Yesu tandəwa, "Tla chekhchə kaa wetəyu, wa'i nef nakan. ³⁸khegiyan khesi, kaa weta'an fen ne kə wanchə Farta. Usinan wanchi khwere. ³⁹Tla yakhwakchə tlə khəngaɗi chekhchə usinɗi, khwere. Chatlan tla'ati khesi, fə chatlcha'an fə tlənchi Farta.⁴⁰Kətləm nda'an ngomankə fe usinɗi 'yandə fe kaɗ tə watyu, nachan nat kəɗuyu far tlati khesi. ⁴¹Na wa'i nef tlən fə tlənchiyan kes, nandə ngomandə ɗəchəɗi nat tlə ɗəfchə nafchə kə ɓuɓifata nat tə fe tlə chəch ɗəchəɗi nawakchə ndichan. ⁴²Nandə chamtandə kə chalwata, məɗi natndə təta tə kang wantlancha. ⁴³Kən kaa nafchə nat chimndəfa kəɗ watfarta ə khur mandi chənmən. Tla na tləma səktəyansi kə səka.⁴⁴Mandi khulafərta nachan kəɗ kənau təsendə fe khaa ə khur khənga. Mbəsankə nefe wuɓankan. khur mbən fatyan, ɗəkan khiyandə nɗichyan kaɗ nat khəyankan khəngata'an. ⁴⁵Paɗ mandi khulafərta nachan kəɗ nef tlə filu tla ne kaa ɗich ndichan ⁴⁶Ma mbəstə ən ndichan kaan, ɗəkan khəyandə ɗəchyan kaɗ nat khiyankan, ɗinni.⁴⁷Mandi khulafərtə paɗ nachan kəɗ mapat məktəfe kə khawurta, ngomkan ɗich luwusə kə khuran. ⁴⁸Ɗiit kan kaɗ kakhangkan kes, kə chəchengnde. kənandə choktəkha kə taɗandə kaa yirifcha'an kes, səndə khur yakwata. Səɓtə ɗəchəɗi chaman kandə kaɗi.⁴⁹Nachan nat kəɗuyu fartə tlati khesi. Fe tlənchi farta nandə ɓat chakandə səɓtə nafchə kha tə kaa nafcha. ⁵⁰Nandə cham tandə kə khur chalwata məɗi natndə nat təta tə kang watlancha.⁵¹Sənwun ɗəchəɗi natyawa? Ngəmankə kəmsichəyawa, "Aa" ⁵²Ndandak Yesu wa, " nat malɗəm təɗi chich kə kəmse'ənchi kəmɗi maɗi khulafərta, nachan nat kəɗ nef tlə wəre, tla ɓach tə ɗokhtə ɗəcha tə yuwa ɗich ə khur kənauyan." ⁵³Təɓankə Yesu saktə ɗichə'ini nat pəɗakan malkan minnikha.⁵⁴'Yimkə Yesu kə tle khakhayan na kan cha'andə nafchə khar ə khur kətən sita. Sakanndak innde ndankandə wa. Mbəssə nafɗi sənən tə əna saka inchəɗya ayi? ⁵⁵Ngga nafɗi wa'i tlə pekh ɗəfchəɗi wa? ngga tləm mananwa maryamu wa? ngga wanmancha'an ndə Yakubu tə Yusufu tə saminu paɗ tə Yahuza wa? ⁵⁶Ngga wanmancha'an kə nəssa tləmatmən wa? mbəssan ɗəchəɗi ai natya?⁵⁷Səɓkə khur chandə kaɗi, ndandak Yesu wa, "ɓakhwu annabi mandawa manga khakhayan tə khur nafchəyan wa. ⁵⁸Chəwa əna saka inchə kaan minni wa kətləm kumi fər kit yanda.

Chapter 14

¹Tləkhe'ini Hiridus kutəre səktə kusetə Yesu. ²Ndankan mafachyanwa, "Anya Yohanna tlə chət baptisma ni. Mətlan tla'andə fe khur məmatacha. Nde'enni na alkət chət əna saka inchə fiyanyu.³Kətləm Hirudus ngətlan tə Yohanna kənankan, mək'kan ndə kə pursuna kətləm Hiridiya nu wanmanan filibus, ⁴Wa kətləm ndan Yohanna wa, "Kəmwasə kə kekhen kə nuwawa." ⁵Mə ɓəlan Hiridus, nakan lekandə nafcha kətləm tərchandə anchə kəɗ annabi.⁶Ɓak fartə mbənfa fartə ngətti Hiridus, wa'i Hiridiya kə wannuwa rəɓkan tla mbinanchi Hiridus fa. ⁷Kətləm nda'an ndankə Hiridus wan nuwananwa, ə itə ən mi nan fəran chikmi nat chəkhatən.⁸Pankə manan ndiktə kə mi, ndakan wa, fəritin ində Yohanna tlə chət baptisma ə khur tiɓe. ⁹Kuturan inkə kəfatyan tə ɗənɗi chəkha wan nuwanɗi, chik kəɗu kətləm ə itə ən mi, paɗ kətləm fe tləmata'an yu, ndakanwa kə ɗəfe chət kəɗuyu.¹⁰Tlənkan ɗək fe tlen ɓəratə Yohanna ə kətin pursuna. ¹¹Ɓak fe tə innan khur tiɓe fərankə fe wan nuwanɗi, ɗankan manan. ¹²Ɓak kəmsichəyan tər mərta'an tlokhan kanda. Kərsə nda'an ɗəkandə mba'andə Yesu.¹³Səkkə Yesu ɗinni, pəɗakan minni ə khur kombawal kə məɗi nawaktə nefsi. Sek'kə ngomən nafchə kəɗu parakandə anchə tə sarcha ə khur mərəbcha'an. ¹⁴Nak Yesu yaka nafcha, khaɗankə nafcha'anfa kan, kənandakan kaɗi.¹⁵Chik farwita ɓak kəmichiyan ndandə wa, məɗiya wirsəwa, paɗ wulməta, welan nafchəɗi khaya ma'a nandə pəɗat kə khur wan mərəbchə kə kandə ɗəsəmnda.¹⁶Ndandak Yesu wa, "Kəmwasə kə pəɗandawa. Fəramandatən ən kə səmnda." ¹⁷Ndankandə wa, "ɓilese yatya'an nesə ɗərman tə yirfe chep ndak. ¹⁸Ndak Yesu wa,"Ɓamitin."¹⁹Ndankə Yesu nafchə wa kə chokndə khaa kə ɗar usine. tərkan ɓəlese yachəɗi tə yirəfɗi chep yu, ɗəpakan kafərta, sikan chichenkan ɓəlese yachəɗi khaa fərankan kəmsichəyan kə fərandə nafcha. ²⁰Səmkə nafchəɗi, ngalkanda. Wuman kandə taktə chiche yachəɗi, ndiɗan kan inafcha kum ngərsə chep. ²¹Fe səmchə nachandə khəs'sə̇ kumchət kum ɗərman (5,000), nəssa tə wancha tandəs khur sengnan wa.²²Chat kəɗuyu ndakan kəmsichəyan wa, kə yimdə kə khur kombawal kə talandə kufa tə khesiyan. kə nan welendə nafchə khaa. ²³Kərsə welendə nafchəɗi khaa, tərkan kə ngwel ɗicha'an kə sita. Ɓak farwita mətlan minni ɗicha'an. ²⁴Kombawal təɗi mətlan langngə khur 'yeme nak wanfənchə 'yamɗi pəkanda, kətləm rənnasə kukur kukur.²⁵Kata məta nak Yesu ɓat mbəstanda, mətlan witə ɗar 'yaman. ²⁶Nak kəmsichəyan ndə witə ɗar 'yeme, pəparakandə khaa ndankandə wa, "Tlaya rənnaa," nakandə khwa lekəte. ²⁷Yesu ndikkan tə tandə chat ndandakan wa, "cham alkəta ngəta, mə lekuwun wa."²⁸Nggəmankə Bitrus ndakan wa, "Fartənchi, ma cheni, ndətən wa kə ɓi mbəswech ə ɗar yaman." ²⁹Ndak Yesu wa "ɓo." Bitrus tlakan chekan kes ə khur kombawal nakan witə ɗar 'yeme kə mbəs Yesu. ³⁰Nak Bitrus rənniɗi ɓata, nakan 'yəmndə khaa, khwakan ndakan wa, "Farta khəra'itiṅ³¹Kəɗ tlə nakanya panankan kherkha kaɓkan Bitrus ndakan wa, "chə tlə fər kit tapkəɗa, mə chəch astu ində?" ³²Ɗək ndə Yesu tə Bitrus kə khur kombawal, rənniyan tlarkan khaa. ³³Kəmsichəɗi khur kombawal yu manankandə Yesu ndakandə wa, "Nde, chə wa'i farta."³⁴Chekandə kes kə khesi kufiyan, ɓakandə kə khakhi Janisarata. ³⁵Sənkə nafchəɗi wa Yesu minni, tlənkandə fat kə khur wan mərəbchəɗi minni nat. Ɓankandə tə chəkwun ne kə khaɗchan. ³⁶Siyankandə kətləm chək kapatyan kə təkandə kherfa, nat fe təkanchə kherfa kən ndə kaɗi.

Chapter 15

¹Ɓak farisiyawacha tə fə yaracha'an ə Urshalima kəmɗi Yesu. Ndankandə wa, ²"Mə chəch kəmsichiyo tlə chendəndə ɗəna chəti paktach kaɗi? kətləm chapawandə kharchə yandə kaɗ kənandə səm ənawa." ³Nggəmandakan ndakanwa, "Ngun mə chəch tlə chəchenduwun ənɗi kaɗ mbatə Farta kətləm əna chət yowun?⁴Kətləm ndach Farta, manandən chu tə mu, paɗ tla mbu'anchə ɓuɓi mee chinan ndu manan, nde nan mərta. ⁵Ngun ndakowun wa, chəkwun ndanchə chənan ndu manan "ɗənɗi mə nati fərowunnda kə kəsowunchəs kə mbəswun, nakanya ni fərandə Farta." ⁶Nef ini nach yakh kə manantə chinan wa. Tə mben ini chawun ndikti Fartə kəɗ nga ənawa kətləm ɗəna chəchyowun.⁷Ngun ɓuɓi nafcha! keke mbutə Ishaya kə ɗarwun ndatən wa, ⁸"Nafchəɗiya tlə manichandə ə khur mee, wanɗəkaɗachyandə langngə ə məɗənchi. ⁹Tlə manichanda ɓa'al kətləm tlə cha'anchandə khur ɗəna chəti nafcha."¹⁰Yakan ngomən nafcha'an kə pangnan ndandakanwa, "Səkama kə sənwun, ¹¹Ənsə tlə yimchə tə mee tlə səɓanchə nef kaɗwa ɗənɗi tlə ɓach kes ə mee nda'an tlə səɓanchə nef kaɗi."¹²Ɓak kəmsicha'an ndandə Yesu wa, "Sənən wa səɓen khuri farisiyawach kaɗ səkkandə nditi'ini wa? ¹³Yesu nggəmankan ndakan wa,"nat ɗəftəɗi pawaktə papa tla khulafərta, na fe kətandə kaɗi. ¹⁴Malaman ndatən, komən fə pən mbancha. Ma pənan komndə mbandə komnda, wa'anda nandə khəmndə kə kuya."¹⁵Bitrus ngəmankan Yesu wa, "Chakan ya'ənkha saktə ndiktə səm'əni ini. ¹⁶Ndak Yesu wa, chə paɗ pacho khur kumi sənan wa? ¹⁷Newanwa nat ənɗi ɗəch kə mee, tlə mbərchan kha kə khur kutbəse, tə paɗ tlə khəpanchə fe kaɗi.¹⁸Ɗəchəɗi tlə ɓach kes tə mee, tlə ɓachan khur wanɗə kaɗata nda'an ne kə ɗəchəɗi tlə səɓanchə nef kaɗi. ¹⁹Kətləm khur wanɗə kaɗat tlə ɓa ɓuɓi kaɗat kes, kəɗ ɓəlfata,fəlaukəta, kaa warcha, yarkəta, mbu lekte kafi nefe tə ɓuɓi mee. ²⁰Ɗəchə'ini ya tlə səɓanchə nef kaɗi. Səm ən tə kher chapawakchə kaɗi, səɓawa nef kaɗwa."²¹Yesu pəɗakan malkan minni khaa ɗəkan kə tlə khakhi Taya tə Sidon ²²Ɓak nunef tlə kan'anta wan tlə khakhiyan. Khwakan ndankan wa, "kə khaɗuchifa fartəncha, wa'i Dauda, wa'anchəs kə wan'nuwa khwa'archə fiyan." ²³Yesu mba'awa chək məwa. Ɓak kəmsichəyan siyanda ndakandə wa," ndandən wa kə pəɗa, kətləm mətlan ɗakmənchi kərsəmən."²⁴Ngəmkə Yesu ndakan wa, "Tlənwufe nanchə kəmɗi chəkwun wa, man'nga kəmɗi saka chokhrachi wiri Israila wa. ²⁵Ɓak nuɗa ɓitəkha pangnan nakan ndatwa, "Farta ngəmu nanchi." ²⁶Ngəmankə Yesu ndakanwa, "ndəɗwa kə tərfe kwasati wancha kə məkanfe wanyiɗcha wa."²⁷Ndak nuɗi wa, "kəɗu Farta, chək wanyiɗcha, tlə səmchndə yaɗi khəkhatach kakh ə mee'i wancha." ²⁸Ngəmankə Yesu khach ndakanwa, "Nunefe, fərkityo manchan, ɗənɗi yakhtu kə chok kəɗu məɗyo." Kə ndak Yesu kəɗuyu chat kən waa yan kaɗi²⁹Malkə Yesu minni khaa pəɗakan nduk tə khawurtə Galili. Tərkan kə ɗar wan ngwel chokkan khaa minni. ³⁰Ngomkə nafchə kə tləmata'an. Ɓakandə tə təraɗchə kə in, koməncha, ɓamcha, tə taktə khacha. Səkandə tandə khaa pangnan kənadakan kaɗ nat. ³¹Sakankə ində ngomən nafchəɗi mbəskandə ɓamchə ndikte, təraɗcha kən ndə kaɗi, komənchə paɗ tandə naməta. Manandə Farta i Israila.³²Yak Yesu kəmsichiyan ndandakan wa, "Ngomənɗiya khaɗitəfa ,kətləm mənchandə tləmaniya makhkan kwaɗən səmwandə ənawa. Yakh wisə kə ndandachi wa kə pəɗandə səmwandə ənawa wa, ma'a kə khəkhatandə kha mbanda." ³³Kəmsicha'an yan ndankandə wa, "Nachamən mbəs ɗəsəmndə ai khur usinɗiya ne ngalandə yaka nafchəɗya?" ³⁴ndadak Yesuwa, "ɓileset kurmə ne kharyowun? ndakandə wa "Muɗ tə wan yirfe tap kəɗa." ³⁵ndankə Yesu nafchəɗi wa kə chokndə khaa kə khakhaa.³⁶Tərkan ɓilese yaɗi muɗ tə yirəfɗi, kərsə chankan usoko Farta, chəchan kan ɓilesechəɗi khaa fərankan kəmsichiyan. fərankandə nafcha. ³⁷Səmkə nafchəɗi nat, ngalkanda. Ngomankandə chəchecha'an takchə kha ndiɗan kan inaftə muɗ. ³⁸Fe səmchə yu nachandə khəs'sa kum chet kum foɗa, sen'ngu fe nəssa tə wanchə kə khuran wa. ³⁹Yesu kalkan ngomən nafchəɗi khaa, yimkan kə kombawal pəɗakan kə khakhi Makadan.

Chapter 16

¹Farisiyawacha tə sadukiyawacha ɓakandə kə kaɗanndə Yesu wa kə penanda saktə ən ə khula fərta. ²Ngəmadakan ndakanwa, "Ma ɓi farwita ətl ndakowun wa, khulafərta ndiichan kətləm khulafərta'an ngnga."³Ma walwurta ətl ndakowun khulafərtaan ndəɗwa wa kətləm khulafərta'an nga ngəlan khusambawa sənwun mba saktə khulafərta paɗa sənwowun mbu saktə wan məncha'anwa. ⁴Səɓtə khesi ɗiya tə fəlau kəɗiya chəch tlə na nafchə chəkhaa saktə ən ə khulafərta. nakan saktə ənsə nafe penandatawa, man'nga saktə yunana wa." malkə Yesu tandə kha pəɗakan.̵⁵Sakkə kəmsichiyan tə khesi, ɓətandach tərwandə kwasat in wa. ⁶Ndandak Yesu wa," ɓəramsi kə tləwun chiktəɗi na Farisiyawach tə sadukiyawach fərowun'nda. ⁷Kəmsichinɗi kaɗankanɗ khaa ndakandə wa, "Ɗənɗi tərwaktəmən kwasat yu." ⁸Yesu səntə kaɗatyanda ndakan wa, "Ngun tə ngguɗəkh tə fər kit mə chəch natwun kaɗandə khaa pətlərwun ndatwa kətləm tərwowun kwasata wa'i.⁹Pa kə nakanya kaɗawowun khar wa, kuɗukwowun paɗ ɓilese kwasaɗi ndərman səmnɗə nafchə kumchət kum ndərman (5,000), paɗ inaf tə kurmə ngomandə wun? ¹⁰Ndu ɓileseɗi muɗ səmndə nafchə kum chet kum kum foɗa, tə ndu inaf tə kurmə tərtəwun?¹¹Mə chəch sənwaktə wunwa na chə ndiktə tə wunchə nga kə ɓəra kwasatawa? ndat wa kə mbərwunsə tə chiktə Farisiyawacha tə Sadukiyawacha." ¹²Mbəsankandə wa nga ndanchan tandəwa kə mbərndəs chiktə tə kwasatawa, kə mbərndəs cha'atə Farisiwacha tə Sadukiyawacha.¹³Yimkə Yesu kə khakhi kaisariya Filibi, chəkhankan kəmsichiyan wa, "Tlə ndach nafchəwa wun wai nefe?" ¹⁴Ndakandəwa "Fon ndakandə wa Yohanna tlə chət Baptsima; fonwa iliya, fon paɗ wa Irmiya ndu artə khur annabawacha" ¹⁵Ndankə Yesu tandəwa, "Ngun tlə ndachowun wa ngət wuni? ¹⁶Ngəmankə Bitrus ndakanwa, "chə ne kə Kristi, wai Farta tlə Sisingndə."¹⁷Yesu ngəmankan Bitrus ndankan wa, "Chə tlə mɓəsənkhar Saminu wai Yunusa. Nga nef sunuchə ɗən'niyawa, Papa ndak tla ne khulafərta. ¹⁸Ni ndutə paɗ wa chəne kə Bitrus, ndar ɗəkwen iniya nati tənandə kətən sitinchi tla nawaktə alkəti pan kəstikhar.¹⁹Ni furu əna in mikənndə kətən maɗi khulafərta. Nat ndənɗi ngəlandu khur khesi, ngəlanfe ə khulafərta. Paɗ nat ndən'ɗi kwasaɗu khaa khur khesi nachan kə kwasan khulafərta." ²⁰Yanankə Yesu kəmsichiyan kə mbuandə nefwa mətlan Kristi wa.²¹Tla'tə fartə ini ətl nak Yesu ndandə kəmsichiya wa wart nan ndət kə Urushalima, Kə sa ɓakhtə samən samən ə khari paktə nafcha tə paktə. Pastocha tə fə yaracha, kə ɓəlanfe, paɗ kə tla tə Sisingndə fa kərsə məndə makhkan. ²²Bitrus kakhkan ndə kə kəlar ndanka wa "Fartə kə ɓənanchə ndin'ni kaɗi, kə tam ɗin'ni səɓtə tə wech wa." ²³Yesu təbərkankha ndankan Bitrus wa, Pəɗo kərsəna, khwere! Chə ɗakwan chit wansartə məɗnchi, kətləm kəmuwə ən tə ndəchəti Farta wa, yi nafcha ndak."²⁴Ndankə Yesu kəmsichiyan wa, "Ma yakh nef para nanchi, waat kə asan nef ində fat'yan, kə tər paləngɗiyan kə para nanchi. ²⁵Kətləm nat tla ne wuɓandə Sisingndə yan nən sakanda, paɗ nat tla ne sakandə Sisingndə yan kətləm ngəta, nan mbəsanda. ²⁶Mə na nef mbəsti khar, ma mbəstə ndəchi khesi nat ə ɗar Sisingndə yan? Məna nef fərta kə mbeɗe Sisingndə yan?.²⁷Na wai nef ɓat khur mandi chinan tə fə tlənchiyan. Kə nan fəran chəkwun mbəstiyan khar ke'ke tə ɗənɗi chətin khur khesi. ²⁸Ndeta'an nati mbaowun'nda, fo wunsə khur wun kit'kit məɗya, nawakchə mərta, nan ndə na wa'i nef ɓat kakh khulafərta tə kutraktə'yan."

Chapter 17

¹Kərsə məndə miche tə mbu ɗən'ni, tərkə Yesu Bitrus tə Yakubu tə wanmanan Yahaya ndəkan tə tandə kə ɗar nggwel jang tandə ndəchet nanda. ²Ɓeɗək fatyankhaa pangn'nanda. Chimendiyan nakan chimndəf kəɗ watFarta, kapachyan paɗ chəkandə kaɗ kheɗɗə'ɗə nakan tərandə wenite.³Chat kəɗuyu ɓasanchandə ɓi Musa tə Iliya mbəstanda nakanɗə ndiktə tə Yesu. ⁴Bitrus ndankan Yesu wa, "Farta, ndichansi kə namən məɗya. Ma yekhənsi ni takhəs kətənchə makhkan, arta yuwa, artə yi Musa, artə paɗ yi Iliya."⁵Nakan khur ndikte, ɓak kheɗ'ɗi khusamba nggəlandata, nakandə sək khur ɓəratə khur khusambiyan ndatwa, "Tlaya Wainchi tla yakhti, tla tlə mbeɗi fat kə ndə kaan. Səkamɗi." ⁶Sək'kə kəmsichəɗi kəɗuyu, khəkhatakandə khaa kə khakhaa nakandə lekəte. ⁷Ɓak Yesu təkanda kherfa ndandakan wa, "Tla'a ma, mə lekəwun wa." ⁸Tla'an kandə inde, nawandə nefawa, Yesu ndak.⁹Nakandə ɓatkakh ɓera nggwalɗi, yanandak Yesu ndat wa, "Kə mba'awun nef ɗənɗi natwunya wa, se ma tla Wa'i nef khur məmatacha. ¹⁰Kəmsichiyan chəkhankandə wa, "Mətl nda fə yaracha'an wa Iliya ne la ɓata."¹¹Yesu nggəmkan ndakan wa, "Iliya nan ɓat nde kə ɓə takhsandə ɗəch kaɗi. ¹²Ni mba'owun'nda, Iliya tapi ə ɓi, nafcha sənwanɗə anchəwa, chankandə ɗənɗi yakhtə nda. kəɗuyu paɗ na wa'i nef sa ɓakhtə ə khar yanda." ¹³Mba'ankə kəmsicha'an wa nachan ndiktə tə tanda kə ɗar Yohanna tlə chet Baptisma.¹⁴Ɓakandə kə khur ngomən nafcha, ɓak nef kəmɗiyan, kopkankhaa kə pangnan ndakan wa, ¹⁵"Fartənchi, kə khaɗuchə wa inchə fa, ndəkhaa chəɗertə fiyan paɗ tlə ɓakhanchan kaan. Kurban tə nat khemndə Kə wata tə 'yeme. ¹⁶Mbənchə tə anchə kəmɗi kəmsichiyo mbakhən wandə kinandə kaɗa wa."¹⁷Nggəmkə Yesu ndakanwa, "Nggun fə ɓuɓi facha fə kwakwa tə incha, nachi nat ke'ke' tə wunchə khar kə kweti? Khar kə kwet paɗ nati kərəs wunchi? Ɓam tə anchə kəmɗiya kə tləman'na. ¹⁸Yesu yanankan kwharan khaa chekan kes khuri wannan, kənkan kaɗ chat kəɗuyu.¹⁹Ɓak kəmsichiyan mbəsndə mət wuɓta ndankandə wa, "Mə chich mbakhən wak tə'ən rəkandə kesi?" ²⁰Ndandak Yesu wa "Kətləm ngguɗəkh tə fər kit yowun. Ma fər kit yowunsi chik nach ngguɗəkh ta'an kəɗ wan tapa, nowun mbakhən ndandə nggwalɗiya wa, mbekho məɗya kəmɗi khai; nan mbəkhata paɗ ənsi ne wutl məɗyowun wa. ²¹We'tə khwaərɗiya chewa kes kuɗuwa manga tə sita tə kər kuchəmnɗe."²²Nakandə chok tə ə Galili ndankə Yesu kəmsichiyan wa, "Na fe fər Wa'i nef kə khari nafcha, ²³Paɗ nanɗə ɓəlanda, nafe tla'andə kərsə məndə makhkan. Kəmsicha'an səɓkə khuryandə kaɗi.²⁴Ɓakandə kə kafarnahum fə tlət chaməncha chaktə shekel ɓakandə kemɗi Bitrus ndakandə wa, "Tlə tichi maldəm yowun chamən chak tə shekel təɗiwa?" ²⁵ Nggəman kə Bitrus wa, "aa." Yimkə Bitrus keuri, Yesu lakan ndiktə tə anchi ndakan wa, "sakchowa kəni siman? Kutərchi khesə tlə tləchandə chamnɗə khari wuni? khari nefchəyanda wa, ə khari ramchawa?²⁶Ndak Bitrus wa khari ramcha, ndak Yesu wa, "Khari ramcha?" Nafchi khakhiyan tlufe chamndə khar yandawa. ²⁷Kətləm kə ndəfmən fə tlət chamən cha'an kə ɓuɓifata wa, ɗu kə khawurta kə mikin nggalkəm, yirəfɗi latu nggətl'ta, ma inneen mee yankhaa no mbəs shekel a khuran. Kə tirin kə fəren fə tlətchaməncha'an, yina tə yuwa."

Chapter 18

¹Fartə'ini kəmsichi Yesu ndakandə wa, "Wun ne manchan khur manɗifarta ə khulafərta?" ²'Yak Yesu wan waa taɓkənda, tlarankan khaa patlangnanda, ³Ndakan wa, "Kit'ta'an mbaowun'ndi man'ngga tə nggərwun khaa kə chə wun kəɗ wan wanchawa, mbandəs nat wun 'yimndə kə maɗi khulafərtawa.⁴Kətləm nda'an tla tlə mana wakchə indəyan kəɗ wan wanɗi taptəndaya, mətlan ne manchan ə khur manɗi khulafərta. ⁵Nat tla tləch wanwaa tapkənda ə khur tləmna, tlət nanchi. ⁶Nat tla ndəfchə wan wanchəɗya, fərchə kit kə nanchiya kə ɓuɓifata, nan kwechan kə kənanfe kapa ɗakwan kha'tə kə ɓərata kə yimanfekhaa kə khur khawur tə khwen'ngne.⁷Ai 'i khesi kətləm Fartə chit wansarta. Chok chan waat kə ɓə farti'ini ai i fe natən bat təm'ndanda. ⁸Ma kheryo ndu sartəyo tlə ɗəfchan wech kə chin wansartə khaa, tlən kaɗi kə məken kaɗ tləmat wa. Kwech 'yimndu kə khulafərtə tə kher ndu sartə arta, mani mək'wech kə wata tə kharchə chep ndu sarchə chep.⁹Ma tlə ndefchə wenitiyo wech kə chit wansarta, khukhulan kes kə məkeen kaɗi. Kwech yim'ndu kə khulafərtə tə wenitə arta, mani məkwech kə wata tla ne kə pori tə wenichə chep.¹⁰Mbəramsi kə njərwun chək artə khur wanwan chəɖya wa. Ni mbaowunda fə tlənchəyandə ə khulafərta tlə nachandə ndəpandə chəmendi Papa nding. ¹¹Kətləm ɓach Wa'i nef kə khəra'antə fe sakacha.¹²Kaɗan chowun khaa kəni? Ma chokhrechi nefsə kumchət kum (100), sakak tla arta, nan malfekhaa kumchət fenɗərman nggərsə fenɗər man (99) yu, kə pəɗ kaa tla artə sakach yuwa? ¹³Ma mbəsanchi, kit'ta'an nati mbuowun'nda, nan ɓenfat kə ɗar tlən'ni artiyu mani fe kumchət fenɗərman nggərsə fenɗərman sakawak chiyu. ¹⁴Təkəɗuyu paɗ ngga yakhti chinwun tla khulafərta kə səɓ chək artə kaɗ khur wanwan chəɗyawa.¹⁵Ma chuchə wanmu ɓuɓi fatfa, ɗu mbuan ɗənɗi chətən, patlanwu tə mətlan ndak. Ma səktə wechi, khəre'en wanmu. ¹⁶Ma sək wa wech wa, təru nefin arta ndu chep kətləm təmɗi mee i nafchə chep ndu makhkan chəkwun ndikte na fe mbəsanda.¹⁷Ma kerfə kə səktanda, ɗu tə ndiktaan kəmɗi paktachi Ikilisiya. Ma kerfə kə səktə paktachi fə fər kitcha, kə chok ə məɗyo kəɗ tla sənwakchə Farta tə tlə tlət chaməncha.¹⁸Ma kerfə kə səktanda, ndu tə ndiktaan kəmɗi paktachi fəfər kitcha. Ma kerfə kə səktə Paktachi fəfərkitcha, kə chok ə məɗyo kəɗ tla sənwakchə Farta tə tlə tlət chaməncha. Kit'ta'an nati mbuowunda, nat chəkmə kənanduwunkha khur khesi, na chan kə kənan khulafərta, tə paɗ ɗənɗi kwasandəwun khaa khur khesiɗiya, na chan kə kwasan ə khulafərta. ¹⁹Paɗ ni ndowundaa, ma nafchə chep khur wun nggə mandə kə sində kə ɗar əna khur khesiɗiya, na Papa tla khulafərtə chandata. ²⁰Kətləm məɗi nggomndə nafchə chep ndu makhkan kə tləma ra'an khur tləmna, nggət min'ni kurnanda."²¹Bitrus ndandə Yesu wa, "Farta, nach wanmanə kurɓanə chi ɓuɓifat fə kurmi paɗ kə kalində khaa? Kurɓandə muɗ wa? ²²Ndankə Yesu wa, "Nduwiwa kurɓandə muɗ wa, se kurɓandə kumchət muɗ kə sa kə kumchətmuɗ.²³Kətləm nda'an nach mandi khulafərtə kəɗ kutəre tla yakhchəs kə sən kənau yan khari mafachyan. ²⁴Tərkan kanan, ɓak mafa tla arta natən parat talanti kumchət kum (10,000). ²⁵Nakan ənsə natən tiitəs wa, ndak tləwiryan wa kə khiyanfe kaɗ nat tə nuwan tə wanchiyanda tə ndəcheɗyan nesə nat kə tinda.²⁶Mafata'an kopkan khaa pangnan ndakanwa, tləwirincha, kə khaɗuchifa, ni tiyutə nat! ²⁷Tləwuran kətləm khaɗan mafaɗi fa, kalkan'ndə khaa malankan nat ɗənɗi nat ən para ndi.²⁸Chəck mafe'ini kes ndəkan mbəs mafat kəɗ mətlan tla tlə chetndə tere, natən parat denari kumchət kum. Njoankan, nggətlankan ɓəratiyan ndakan wa, tiit in kumatənchi. ²⁹Mafaɗi khəmkan khaa kə pangnan nakan siyandə tə ndat wa, kə khaɗuchifa, ni tiyuta.³⁰Karkanfa, ndəkan məkndə kə pursəna wa kə tiyantə ɗenɗi natən paraɗi. ³¹Nak taktə mafach ɗənɗi chətən, səɓkə khur yandə kaɗi. mba'ankandə tləwiryan nat ndəchəɗi səɓcha.³²Yak tləwiryan mafe ini ndankan wa, chə səɓtə mafata,kaluci ɗənɗi khaa nat nati parawech kətləm ə siyi chin, ³³Awi kəmwasə chə paɗ kə khaɗuchə tla fə tlə chətwun tərawa, kəɗ ɗənɗi khaɗitufa?³⁴Tləwuranyan səɓke khuryan kaɗi. Fərankan'ndə takwaricha kə ɓakhanda paɗ kə tiiti ɗənɗi kaɗ nafe parandə nat. ³⁵Kəɗuyu paɗ na Papa tla khulafərtə chandə chəkwun khurwun, ma kalawowun wanman chuwun khaa tə wan'ndə kandat arta wa.

Chapter 19

¹Mbu'kə Yesu ɗin'ni kərsata'an, kharkan kəmsichə'yan malkan tle khakhi i Galili kha'a. Ɗəkan kə tle mət ə khakhi Yahudiya kufi Urdun. ²Parak nggomndi nafchə ka'an anchə kimni, kənankan fə khatəfach kaɗ khurnanda.³Watlkə Farisiyawach anchə ndankandə wa, "sərti i Musa ə nggəmanchə wa kə kal nef nuwan kha kətləm kət chəka mə wa?" Chəkhanchandə mi ini kətləm kət kə asndə ində ta'anchi. ⁴Ndandak Yesu wa, " changngganwun ndikti Fartawa. Kəmchansə kə sənwun wa tərkanan chəch Fartə nafcha, chəkan nef kə khəsnefe arta, chichan ninef arta.⁵Tla chəch tanda, kətləm kət nda'an nach nef mal chinan kha tə manan kə chok tə nuwan fen chep kə chokndə kə tliu arta. ⁶Chəka nakan tamchandə chep samən - samən, nachandə choktə kə ndenwa nef arta. Chokkan kə kit'ta'an, Kə chak nef kha tə nuwan tla wumanda Farta wa:⁷Ndankə Farisawach wa, ma tlenni nach kə kit'ta'an, kətləm mə nda Musa wa tla yakhchə kə chak ndə kha tə nuwan, kə fərantə ɗəlwer tə chaktə kha'a tə ɗənɗi chich natən chaktə kha khuran, kə kal anchə kha kə pəɗa?" ⁸Ndankə Yesu tandə wa, "Kətləm kwa'kwa'tə wandəkaɗachyowun malandə Musa tandə kə chakwun kha tə nəssə'yowun, kun ngga samən kha tə tanda wa. chəch Fartə khəsnef tə nunefe tərkanan, yakh wa kə chakndə kha wa. ⁹Nggət mba'owunda nggə wuɓta'an sə wa tla chakchə kha tə nuwan kə rendə tə nunef samən, tə chət fəlaukəta, manga tə chə nuwan tla tərkanan fəlaukəta"¹⁰Ndankə Kəmsicha'an wa, "ma kit'ta'an kimsə tə ndatwa khəsnef kə re nunefa wa!" ¹¹Nggəmankan tandə wa, "ngga nat nafchə nach nggəmandə cha'aɗi khar wa, nafchəɗi nggəmanda Fartəs wa kə tlənda. ¹²Fowun khəssəs nawakchə re nəssa kətləm kət nggət chə fe tandə kə kulaɓcha. Fowun khəssəs paɗ fe tasandə fe karchə'yanda paɗa'a fowunsə pa'ya ndach wa nandə re nəssawa kətləm kət kə manandə Farta kəɗ ɗənɗi ɓatən kakh khulafərta. Kun təɗi mbəsanchə ɗənɗi mbu'ti kəɗar rete kə tləwun kə chəwun tersi.¹³Ɓankandə Yesu wanchə kətləm kə ɗəfanda kher kə in tə paɗ kə siyandach kə in. Yanankə kəmsicha'an nafchə kətləm ɗinni chət ndə yu. ¹⁴Ndak Yesu wa,"Malaman wanchə kə ɓandə kəmɗinchi, kə 'yatawun tandawa, fen nach tə khuna khur inde, tə fe tə kit khur mandi Fartə khulfərta." ¹⁵Ɗəfankə Yesu tandə kher kə in fərankan tandə mbəs ən khar. Min'ni malkan məta'an kha'a.¹⁶Nak Yesu wi'ta, ɓak kəmse kəmɗi'yan ndankan wa, "Tlə cha'andə nafchə khar, mə nati chəta tla nach ndi'chan kətləm kə chok ən tə Fartə kə fere?" ¹⁷Ndankə Yesu wa, "kətləm mə natu chəkhi ɗənɗi nach ndi'chan? Nef artə nach kə kata'an paɗ mətlan sənchə ɗənɗi nach kə kata'an. Nef ini Farta. Kətləm kə fərowunchi nggəmən chəkha me 'yowun kə ɗar yakhtə'yowun kə chokwun tə Farta kə fere, ni mba'uta paro dokoki chəɗi fərandə Fartə Musa.¹⁸Chəkhankə nafan Yesu, "dokoki chə mə nati parat khar wa'at?" Ngəmankə Yesu sə a "mə ɓilin fatawa, kə chin fəlaukəta wa, kə yerkən ɗəcha wa, kə lekən wa, ¹⁹Kə mene'en chu tə mu, kə yekhən chəkawun nefe kəɗ ɗənɗi yakhtu fat'yo."m²⁰Ndak kəmsiɗ wa, "tlə nachi para ɗəchə'ini khar kə nding, mə nati chət paɗ kətləm kə chok ən tə Fartə kə fere.?" ²¹Ndankə Yesu wa, "ma yekhin ɗənɗi yakhtə Fartəs nde, wa kə nen, ɗu kaɗi, khəyandən ɗəch'yo kaɗ nat fe nachsə'yo, kə fəre'en fə ɓakhcha. No nat kə wurumndə khulafərta. Ɓako, parako nanchi, kə chokin kə kimse inchi!" ²²Kə səkkə kəmsi'ini ndikti'ini, pəɗakan tə səɓtə khure, kətləm wurumdə nakan ka'an, paɗ yakhwa kə fər ɗəchəɗi nach sə'yan nat wa.²³Ndankə Yesu kəmsicha'an wa, "sənam wa nan nat 'yang'yang kə yim wurumdə kə mandi khulafərta. ²⁴Tə ni mba'owundə paɗ wa, nan nat nə pa'pa' məɗi tlənggəmti kə yim tə kwi lipir wa. Nan nat 'yang'yang məɗi wurumdə kə yim kə khur mandi khulafərta.²⁵Sək'kə kəmsicha'an ɗinniya, pəɗankə ən tandə fa, kadachandəwa wuruməncha ɗəfanda Fartə mbəs ən khar kaan. Ndankandə Yesu wa, "ma kəɗu, nefsə nach khə'rata wa!" ²⁶Ɗəpankə Yesu tandə kə khur wenichəyanda, ndakanwa, kəɗuyu, nan nat 'yang'yang məɗi nafchə kə khəra'andə inchə yanda. Chəka kəɗu na Fartə khəra'andata, kətləm na Fartə mbəla chət chəka mi!" ²⁷Ndankə Bitrus wa, "ə sinin wa mal ən ɗich kha nat kərsa, ɓaka'an nat kə kəmsichiyo kətləm kə para'an wechi. kətləm nda'an mə nat ən mbəstə kə ɗar tarɗi chət ən ya?"²⁸Ndankə Yesu tandə wa sənamwa, nowun mbəs ɗəch khar. Fartəɗi chət Fartə yuwa khesə tə nggəta, wa'i nefe nan choktə mət choktə manchan, fe wi'chə kedech tə nanchi, nandə choktə ə ɗar mət choktə tla manchan, paɗ nowun chan kita məchəɗi kum kə nggərsə chep i Israilawacha.²⁹Na Fartə fəran pafən fenni nach kə kəmsichinchi fe malchə wurchə kha tə wanmanchənandə kə khəssa, wanmanchənandə kə nəssa, chinchənanda, manchə nanda, wanchəyanda, tə kwa'an fe khur wuran. Na Fartə fərandat kaɗ kumchit kum arta (100) tə yaka mbəs ɗich khar kəɗ ɗənɗi fərtə ndə fach'yanda. paɗ nandə choktə tə Fartə kə fere. ³⁰Fe nach pangnga nandə ngərandə in kərsən, fe nach kərsa, nandə ngərandə in kə pangnga.

Chapter 20

¹Mandi khulafərtə nachan kəɗ tlə khəngnga tla chech kes pung walwurtə kə kaa fə tarcha. ²kərsata'an takhsankandə kha tə fə chət tarcha'an wa nan tiyannda dinari artə arta chəkawun farta.Tlənkan tandə kə khənggatan'yan.³Ɗəkan kes khur wansengnan makhkan mbəsankan fowun fə chət tarchə ɗas ɗas ə khur ləmu ənsə natndə chəta wa. ⁴Ndankan tandə wa,'kun paɗ ɗam kə khur kakhnga,ɗənɗi kəmchəs ni fərowunnda.'Minni pəɗakandə chət tere.⁵paɗ chekan kes wansengnan michche tə paɗ fenɗərman chəkan kəɗu paɗ. ⁶Kəɗu paɗ chəkan khur wansengnan kum nggərsə artə ɗəkan mbəs fowun chokndə kha tandə chət tera wa.Ndankan tandə wa,kətləm mə natwun kit kit məɗa fartəda nggə tersə wa?' ⁷Ndankandə wa, "kətləm nefsə ɓach khar nga'an kə tərawa.' Ndankan tandə wa,nggun paɗ ɗam kə khur khəngnggata'an.⁸sa'kə farwita'an,ndankə tlə khəngnggata'an tlə pangngata'an 'wa, 'yo fə tarchiɗi kə ɓen tiyandata,terkanan tə tla ɓach kərsa kəno ɓat kə tərkanan.' ⁹Fartəɗi ba fe chəch taran wansengnan kum kə nggərsə artə yu kəmɗə'yan.Chikawun tləkan dinari.¹⁰Ɓak fe tərchə kaan ter yu,sakchandə wa nandə tlət kaan,tandə paɗ tləkandə dinari artə chəka wuni.¹¹Tləkandə kənau tarchə'yanda,khurunkandə kə ɗar tlə khəngnggata'an.¹²Ndakandə wa,fe ɓach kərsə ya chəchandə wansengnan arta ə taran,chanko tandə ke'ke' tə ngga'an,ngga'an təɗi khatach khaa kaan khur watfarta.'¹³Ndankə tlə khəngnggata'an artə khurnandə wa,tlawurna,chuwi ɗənɗi nggawakchə ndi'chan wa.Takhsawamən kha tə nggət wa ni tiyowun dinari artə arta wa? ¹⁴Təram ɗənɗi ne kə yəwun kə pəɗowun.Nggət taɗchə wa ni fəran fə tarchəɗi tərkanan kəɗ nggun.¹⁵Cha'wisə kə chi ɗənɗi yakhti tə ɗəchənchə wa,tən kahɗ wunchə khur kətləm kət kaa fat fenchə wa? ¹⁶Kətləm kət nda'an fe nach tərkanan nandə nat kə fe kərsa,fe nach kərsə paɗ kə nandə kə tərkanan.¹⁷.Nak Yesu ɗət kafər kə Urushalima,kharkan fe kum kə nggərsə chep kəlere,nakandə mbandə ndankan tandə wa, ¹⁸Nama,namən pəɗat kə Urushalima,paɗ na fe fər wai nef kə khari paktə Pastocha tə fə yaracha.Nandə ɓəlanda ¹⁹nandə fər ndə kəmɗi fə kumi fər kitcha kə chandə mee khaa, kə tləfanda,paɗ kə kukanda.Khur mənd makhkan nan tla'tə paɗ.²⁰Man wanchi Zabadi ɓakan tə wanchə'yan kəmɗi Yesu.Kopkan khaa tləmata'an səyankan . ²¹Ndankə Yesu wa, "Mə yakhtu? Ndankan wa, "ndiku kə ɗar wanchəɗinchə ya artə kə chok tə kharsəm artə paɗ tə kaaku 'yo khur mandi khulafərta."²²Nggəmankə Yesu paɗ ndakan wa."Sənwen ɗənɗi natu chəkhata wa.No mbəla' sa ən khur təɓsa'yamɗi nati sata wa?" Ndankandə wa, " na'an mbəla'ta." ²³Ndankan tandə wa, "Nowun mbəla' sa ɓakhtəɗi nati sata.Kə chokwun ə kharsəm inchə tə kaku inchə ngga yina wa nati fərowunnda. I fe takhsandə papa si." ²⁴Səkkə fowun kəmsichəɗi kum kə nggərsə chep yu ɗinni,səɓkə khurchə'yandə kaɗ kaan kə ɗar wanmanchə ra'an tə'ini chep yu.²⁵'Yak Yesu tandə kə tləmata'an ndankanwa, "sənwunwa kutərchi fə kumi fərkitchə tlə chəchandə kutraktə waat ə ɗarnanda, paɗ paktə nafchanda chət kutraktə kə ɗarnanda. ²⁶Nan nə kəɗu khurwun wa.Tla yakhchə kən manchan khurwun waat kən kə mafat'yowun, ²⁷paɗ tla yakhchə kən pangnga khurwun kən waat kə mafat'yowun, ²⁸kəɗ ɗənɗi ɓawaktə wai nef kətləm kə chan fe tere,kə chət tere,kə fər səsingndə'yan kətləm kət nafchə kaan."²⁹Chekandə kes khur Yariko,parak nggomndi nafchə kaan anchi. ³⁰Komənchəs chep chokchə kəlaar mbanda.Səkkandə wa Yesu mbərtə kha,tla'ankandə ɓərata, " Chənda,wai Dauda,kə khaɗuchə'ən fa." ³¹Yanankə nggomən nafchəɗi tanda wa kə nggasndə ɓa,tla'ankandəɓəratə tə tət kaan,"chənən,wai Dauda,kə khaɗuchə'ən fa."³²Tlarkə Yesu kha kit paɗ 'yakan tandə ndakan wa, "Mə yakhtəwun kə chowunchi?" ³³Ndankandə wa,"chən'ən,kə in wenichə ya'an khaa." ³⁴Khaɗandakandə fa,təkankan kher wenichə'yandə fa.Chat kəɗuyu tləkandə na mət paɗ parakandə anchi.

Chapter 21

¹Sa'ke Yesu tə kəmsichə'yan nduk tə Urushalima,ɓakandə kə wan tle khakhi Baitafaji nduk tə nggwal zaitun, ndankə yesu kəmsichə'yan chep wa, ²"ɗam kə wan mərəɓɗi pangngənwun yu,kə mangun 'yimndə kə khuran,nowun na kwari tə wa'yan kənandə fe khaa. Kwasaman tandə kha kə ɓowun tə tandə kəmɗinchi. ³Ma mbu' yowun kə ɗar ɗənɗi chətwun,ndamandən wa,Fartə yakhchəs tanda.Nan malowun ndə kə ɓowun tə tanda."⁴Kərsə səɓti ɗəchi'ini natya, ɗənɗi mba'tə Annabi ndiiɗ kha. Ndachanwa, ⁵"mba'andən nafchi Urushalima wa, ɗəpamsi,kutir'yowun ɓat kəmɗi'yowun! Nan ɓat khur kafata nan pənowun kakəta kətləm nachan ɓat ɗar wankwari."⁶Minni pəɗak kəmsichəɗi chep yu,paɗ cheəkandə ɗənɗi ndandə Yesu tandə wa kə chənda. ⁷Ɓakandə tə kwari ta'an tə wa'yan kəmɗi Yesu.Chəpkandə kapach'yandə kə ɗaran kətləm kə takhsandə ɗənɗi natən choktə ɗaran.Tərkə Yesu kə ɗaran chokkan kə ɗar kapacha'an. ⁸Ngomən nafchə kaan chipkandə kapach'yandə kha kə mbanda, fowun paɗ chatlkandə sa' kangarchə khar chipkandə kə ɗar mbanda.⁹Nggomən nafchəɗi pəɗach kə pang tə fe nach kərsa tla'ankandə ɓəratə, ndakandə wa, Hossana kəmɗi wai Dauda!mbəs ən khar məɗi tla ɓach təmɗi tləm chənmən! Hossana tla ne fərta!"¹⁰Ɓak Yesu kə Urushalima,chokhi'kə mərɓan kaɗ paɗ ndakandə wa, "Wuneniya?"¹¹Nggəmkə nggomna'an wa, "Tlaya Yesu Annabi tla ɓach khur Nazarat ə Galili.¹²Yimkə Yesu kə khur kətən sita paɗ rəkkan fe nat nach khitə tə khəyandə ɗich kaɗi minni. Paɗ welenkan kaɗi mət sət ɗəchi fe nach mbeɗenɗə wanɗəɓətli Romawach kaɗ i chamən kətən sita, Paɗ welenkan kaɗi mət chokti fe khəyandə ɗəng kutərch kaɗ i tle ɓəratə kəmɗi Farta. ¹³Ndakan tandə wa, kitta'an "yaranta'an khur ndikti Farta , "Yakhchi wurinchə kən kə mət siti nafchə kəmɗinchi, yuwun chakowun kaɗ kə məɗi tlə nggomndə yaarcha!" ¹⁴Kərsə tlayu, komənchə tə təraɗcha ɓakandə kəmɗi Yesu khur kətən sita'an kətləm kə kənadach kaɗi.¹⁵Nak paktə Pastocha tə fə yaracha'an ɗəchi'ini chitənyu tə sək khwaɗi nawanchə khwatyu kətən sita'an wa, Hosanna kəmɗi wa'i Dauda səɓan kandə khurchə kaɗi. ¹⁶Ndandakanwa, səkinchi tanda tamwowun channgandawa ndatwa khur mii wanwancha tə wanwa'yaarcha tandə manita. ¹⁷Malke Yesu mərɓan khaa, pəɗakandə Batanya, mənkandə minni.¹⁸Pung walwurta'an nakandə nggərandə in kə mərɓan, mitə fi Yesu. ¹⁹Nakan wan sukwete nduk tə mbanda, ɗəkan kə ɗakh wan ɗəftə'ini khar kə kangnga. Ɗəkan nduk, mbəsankan wanchəs fi ɗəftan wa, kə sa'cha'an ndak. Minni ndankan ɗəfta'an wa, kə ngərin chət wa wa! "kətləm kət nda'an chat kəɗuyu khwarkə ɗəfta'an kaɗi.²⁰Nak kəmsichə'yan. Sakankə ində tandə ndankandə Yesu wa, "chəchan kən khwartə ɗəftəɗəya kaɗ chat kəɗaya?" ²¹Ndankǝ Yesu tandǝ wa kit'ta'an ni mba'owunda ma fər kit 'yowunsi nowun chət ɗənɗ mbəranchə ɗənɗi cha ni fe ɗəfti'ini, nowun ndandə ngwel wa tla'u kə khimin kə khawurta, paɗ nan chət kuɗu. ²²Ma siyawun Farta khur fərkit nowun mbəsta.²³Ɗǝk Yesu kǝ khur kǝtǝn sita'an. Nakan cha'andǝ nafchǝ khar, paktǝ Pastocha chǝ tǝ ɗatlǝ nafchǝ ɓakandǝ kǝmɗan. Chǝkhankandǝ wa, "tǝ alkǝti wun natu chǝt ɗǝchǝɗya? chucho ɗəchəɗya tə alkəti wuni?" ²⁴Ndankǝ yesu tandǝ wa, nggǝt ma ni chǝkhowunda ma fǝrichǝwun nggǝmnan, ni mbo'owun tla fǝrichǝ alkǝt chǝt ɗǝchǝɗya.²⁵Baptisma i Yohanna ɓachan ai? khulafərtawa, məɗi nafchawa, nakandə sakandə kha patlang nanda ndatwa ma ndimənwa khulafərta nachan ndatwa mə chəch fərwaktəwun kit kə anchi. ²⁶Ma ndimǝn wa, ɓachan mǝɗi nafcha, na nggomǝn nafchǝɗiya tla'anmǝndǝ fa kǝtlǝm nat nafcha'an fǝrndǝ kit wa Yohanna Annabi tla tlǝndǝ Farta. ²⁷Kǝtlǝm nda'an nggǝmankandǝ Yesu wa, "sǝnwa'an wa " Minni ndankǝ Yesu tandǝ wa, "Kǝtlǝm fǝrwowun nggǝmǝn chǝkha mǝ inchǝ wa, ni mbo'onwunchǝ tla fǝrichǝ mban alkǝt chǝt ɗǝchǝɗi chǝti wa."²⁸Mənatwun sakta. Nefsi tla na wanchǝ'yansǝ chep ɗǝkan kǝmɗi tlaman wanan ndakan wa, wainchi ɗu chu ter ǝ khǝnggǝnchǝ ɓukiya!' ²⁹Ndankǝ wanan'yan wa, ni ɗa wa!' Tallǝ kǝɗa sakankan indǝ khaa, ɗǝkan khǝngnggi'yan chǝkan tere. ³⁰Minni paɗ ɗǝkan mbǝs tla parach wan la wanan yu ndakan ɗǝnɗi ndandǝn tlaman wannan'yan ndak wan wa, fǝruchǝ mandǝ'yo, ni ndǝt kǝ chǝt ter khur khǝngnggi'yan ɓukiya, ɗǝwawa.³¹Khur wanchǝɗi chep ya wun chǝch ɗǝnɗi yakhtǝ chǝnnanda?" gǝmkandǝ wa, "tlaman wannan. "Ndankǝ Yesu tandǝ wa,"kitta'an ni mbaowunda fə tlət chaməncha tə ɓəɓimancha nandə mbəs yimnda kə khur mandi khulafərta mani ngun. ³²Ɓach Yohanna kəmɗowun tə kafata fərwowun kit kə anchəwa. fə tlət chaməncha tə ɓəɓi mancha fərkandə kit kə anchi. Nakan ngun, chika nakan niwun ɗənɗiya tərwowun khawa kə fərwun kit kə anchəwa.³³kam tlǝmat kǝ saktǝ ndiktǝ tla nati mbo'owunda. Nefsi tla na khənga ɗəfchansi sankan, takhəskan mət yim wan inabi khəngata'an, tənkan ən njang kətl tərsi kən na mət kha, tərkan nef tla sənchə kər ɗəfti'ini. Pəɗakan kə khakha samən. ³⁴sa'kǝ Fartə ɗamwunɗǝfcha'an, tlǝnkan mafach'yan kə tlanfe wanɗəfcha'an khari fe malandatən khar.³⁵Fə tarcha'an ngətlankandə mafachi tlə khəngata'an tləfankandə tlaa, ɓəlankandə tlaa, məmakankandə tlafə tə ɗakwancha. ³⁶Ngərkə tlə khəngata'an tlən mafach'yan tla mbəranchə fe kha tərkananyu fə tarcha'an chan kandə tandə kəɗ ɗənɗi chandəndə fe tərkananyu. ³⁷Kǝrsata'an tlənkə tlə khəngata'an wa'yan ndatwa nandə chət ɗənɗi mba'tən³⁸Nak fǝ tarcha'an wanɗi ndakandəwa tlaya ne kə wa'yan, ɓama, ɓamən ɓəlanda ma'na khəngata'an nat kə yəmən. ³⁹Kǝsankanda kes khur khǝngnggata'an, ɓǝlankanda.⁴⁰Khacha! maɓi tlə khəngata'an nachan chandə fə tarchəini wa kəni? ⁴¹Nggǝrankǝ nafcha'ansǝ wa" Nan tǝkandǝ ɓǝɓi nafchǝ'ini kaɗi! fǝran khəngata'an fowun samǝn. fe ne fəran ɗənɗi nəkhach khur khəngi'yan."⁴²Ndankǝ Yesu tandǝ wa, "tamwowun changandə khur ndikti Fartawa ɗakwanɗi kartə fə təncha nda'an ngərandəfe kə kongal kənnda tlenniya ɓachan məɗi Farta əna sakaindi wenitiyamən.⁴³Kətləm nda'an ni mba'owunda nafe tlət mandi khulafərtə kaɗ khar'yowun kə fəranfe fowun samən fene fər ɗənɗi mbəstəfe. ⁴⁴Tla khǝmchǝ kǝ ɗar ɗakwanɗiya nan fǝfatlat kaɗi, paɗ ɗakwanan nan kha'andǝ tla khǝmandǝn.⁴⁵Sǝkkǝ paktǝ Pastocha tǝ farisiyawacha saktǝ ndiktǝɗiya, mbǝsankandǝ wa tǝn ndiktǝ kǝ ɗarnanda kǝtlǝm fǝrwandǝ kit wa mǝtlan nach kǝ tlǝ tlǝt nafchǝ kaɗ wa. ⁴⁶ Yakhkandǝ kǝ kǝsanda, nakandə lekendə ngomən nafcha'an kətləm tərchandə Yesu kə Annabi.

Chapter 22

¹Ngərkə Yesu mba'anda sakta'an ndakanwa: ²Mandi khulafərta nachan kəɗ kutirɗi takhsanchə kə kakhan perrə wa'yansi. ³Tlənkə kutəran mafach'yan kə mba'anfe nafcha kə ɓandə kə kən reta'an karkandə fa.⁴Nggərkə kutəra'an tlən mafach samən, ndakanwa mba'aman fe 'yatfe ɗəpamən takhsani ɗəsəmndə kha, tlətlenfe ɓəratə khəs tleche tə kəlaarchaan təɓanfe takhəs chəkamə kha.⁵Mba'ankə nafchəɗi tandə ɗinniya,karkandə ɗənɗi mba'andə mafachəɗi tandə fa, fowun pəɗakandə kakhngach'yanda,fowun pəɗakandə kə mət kaa wanɗəɓetlchanda.⁶Takət fowun kəsankandə mafachi kutire, ɓakhankandə tanda,paɗ ɓəlankandə tanda.⁷Səkkə kutir ɗəndi səɓcha,səɓkə khur'yan kaɗi.Ndankan sotach'yan wa kə ɗəndə ɓəlandə fə ɓəl fachə'ini paɗ kə 'yendə mərɓan'yandə kaɗi.⁸Təɓankə sotacha'an ɗinniya,ndankə kutir fowun mafach'yan wa, takhsani kən ret khaa,nafchəɗi ndati wa kə ɓandə kəmwandəs kə ɓanda wa.⁹Kətləm nda'an ɗam kə njartə mbanchə ndankowun nat nafchəɗi mbəstəwun kə ɓandə kə rən teta'an.' '¹⁰Ɗək mafachəɗi kes, paɗ nggomankandə nat nafchəɗi mbəstənda.Nggomankandə səɓtə nafchə tə kaa nafcha.Ɓakandə tə tandə kə khur kətənan məɗi nafe kən reta'an,ndiiɗkə kətənan kaɗ tə nafcha.¹¹Ɗək kutəran kə khur kətənan kə na fe'yatən,nakan yowun tla nawaktə kapa kən reta'an fiyan, ¹²Ndankə kutəran wa, 'tlawurna, chəcho kən ɓatu kəmɗiya ngə kapa kən ret sə fiyowa, mbu'u nafan ənawa nakan ɓa.¹³Ndankə kutəran mafach'yan wa,kənaman sarchi nafɗəya tə kharche'yan paɗ kə məkwun anchə kes kə khur wutla,məɗi na nafchə təta tə kang wantlancha kətləm kət khatəfat tla natandə khuran.' ¹⁴Nafchə kaan 'yafe tacha'an ngiit kiɗe¹⁵Kərsata'an ɗək Farisiyawach takhsandə mbanɗi kha natnɗə nggətlandə Yesusi khur ndikta'an.¹⁶Tlənkandə fowun kəmsichə'yanda nat tə Herodiya.Fowun ndankandə Yesu wa, "malɗəm,sən ən wa kit'yosi paɗ tlə cha'ancho kitta'an i Fartə kaɗi puwu ən tə saktə nefawa paɗa taɗwen nefkharwa. ¹⁷Paɗa mbu'aenndən mə ne kə kaɗat'yo, kimsə kə ti ən chamndə kəmɗi Kaisar ti ən wawa nggomnati i Romawacha wa,kə ti'ən wa wa "ngomnati i Romawacha wa kə ti ən wa wa?¹⁸Ə sən Yesu səɓtə fatyanda. Ndankan tandə wa, səɓtə nafcha, kətləm mə natwun kaɗita, ¹⁹Pənami suleta'an tla tlə titə nafchə chamndəs kəmɗi Romawacha." Pənankandə suleta'an.²⁰Ndankan tandə wa, "chimendi wun tə tləm wun ne ɗar suletəɗya?" ²¹Nggəmkandə wa, Kaisar." Ndankə Yesu tandə wa, "Fəraman Kaisar ɗənɗi ne kə i Kaisar, fərankowun Fartə ɗənɗi ne kə i Farta. ²²Səkkandə kəɗuyu sakandak inde, malkandə annchə kha pəɗakanda.²³Fartə'ini, ɓak fowun Sadukiyawacha fe tlə ndachwa tla'ti məmatachsəwa.Ɓakandə kəmɗan Chəkhankandə wa, ²⁴Malɗəm, ndach Musa wa, 'Ma mər nef wanchə'yansə wa, waat wanmanan kə kakhantə nuwan kətləm kə nggətantə wanchəsi.²⁵Nafchəs muɗ wanmankaktənanda, wanlawanan kakhkan kana, mərkan, nakan malwa wanchə khawa səmkə chepetə wanan yat'yan. ²⁶Kəɗu paɗ səɓtən tə chepeta'an, tə i wakhkanan ta' kə muɗata'an, ²⁷Kərsata'an nat mərkə nunafan. ²⁸Fartəɗi na Fartə tla'andə nafchə khur məmatacha,nachan nat kə nuwun khur nandə muɗyu? kətləm nat rində anchi,"²⁹Nggərankə Yesu tandəs wa, "sakiwun kətləm sənwowun ndikti Farta tə alkətyan wa,³⁰Kətləm fe tla'chə khur məmatacha kakhwandə kanawa, kətləm nda'an nachandə kəɗ fə tlənchi Fartə ə khulafərta.³¹Kə ɗar məmatacha tə nat kha changnawowun ɗənɗi mba'owundə Fartawa ndatwa. ³²Nggət ne kə Farti Ibrahim, Farti Ishaku tə Farti Yakubu. "Farta ngga Farti məmatachawa i fə sissingnche. ³³Səkkə nafchəɗi cha'ati Yesu, sakankə ində tanda..³⁴Səkkə Farisiyawach wa rək Yesu Sadukiyawacha ngomkandəkha .³⁵Artə khurnandə tlə sən chak mee, chəkhankan mee tən kaɗanda, ³⁶"Malɗəm, yen sərtə khur chakmee nach manchan?"³⁷Ndankə Yesu wa, "mbunu fa Fartə'yo tə khur arta tə wandəkaɗat arta". ³⁸Tlenni nech kə kapa sərta tla tərkanan.³⁹Chepetə sərta'an nechan kəɗu paɗ, mbunu fa tla nech nduk tə wechi kəɗ ɗənɗi yakhtu ind'yo . ⁴⁰Sərchə'ini chep ya fen nach kə njin chəkawun tla tlar tə Annabawaə kə ɗaran yarat Musa khur ndikti Fartatə fe yarat Annabawach nat."⁴¹Paktə Farisiyawach təkrək tləma Yesu,chəkhandakand mee. ⁴²Ndakan wa mətl kaɗatwun kə ɗar Almasihu? wa'i wun nakan?" Ndankandə wa, wa'i Dauda."⁴³Ndankə Yesu tandə wa,"təkən khur semete 'ya Dauda anchəwa papa. ⁴⁴Papa ndanchan papa wa choku tə kharsəm ənchi kə fartəɗi nati ɓat tə fə inmərchiyowun kə kan sarchiyo.⁴⁵Ma' i Dauada Almasihu wa chinan, təkən natən kə wa'i Dauda.⁴⁶Nefsə mbakhənchə fəran ngəmndawa, nefsə paɗ ngərchə chəkhan mee wa tla'tə farta'an.

Chapter 23

¹Ndikkə Yesu tə ngomən nafchə tə kəmsichəyan, ²Ndachanwa fə yaracha'an təFarisiyawacha nachandə ɗas mətchokti Musa. ³kə chəwun ɗənɗi ndowundəndə wa kə chəwun kə chəwun ɗəchiini kə parowun khar kə chaowun ənachich'yandawa. kətləm kət fen ta'an tə ində'yanda chəwandawa.⁴Tlə kənanchandə səfchəɗi nech ləklək tla na tərta'an 'yang'yang machi tərkanda wakankandə nafchə kə mbər fen tə indəyanda nandə panantə kher kha kə tərndawa. ⁵ Chəka mə tlə chətnda, tlə chəchandə kətləm wa kə nə nafchə tandə paɗ kə yakhndə tanda.⁶.Tlə yakhchandə choktə mət chokti paktə nafcha. mət sək mbənfattə paɗ khur kətən sicha. ⁷Tlə yakhchandə kən fe ndan ən tandə tə mandə khur kwasokcha, paɗ kə 'yə nafchə tandə wa, 'malɗəm.'⁸Kə malawun nafchə kə 'yandə wunchə 'malɗəm wa' kətləm malɗəm 'yowun arta paɗ wanmanchə ra'an nakowun. ⁹Kə 'yowun chəkwun nef khur khesiɗiya wa 'papa' wa, kətləm chənwun arta tla nech khulafərta. ¹⁰Kə nggəmeen kə 'yə nafchə wech wa 'malɗəm' kətləm tlə tlət mənchə mətlan nach kə malɗəm ndak.¹¹Tla nech manchan khurwun kə chok kə mafat'yowun. ¹²Tla mananchi ində'yan nafe njir anchi, tla njirchə ində'yan nafe mananda.¹³Ai 'yowun fə yaracha tə Farisiyawacha fə wenikəche 'yatankowun mbandə nafchə kə khulafərta yimwowunsəwa malawowun fe yakhchə yimdəs kə yimdəswa. ¹⁴Ai yowun fə yaracha tə Farisiyawacha kətləm tlə nachowun təkandə ndəlachkha ¹⁵Ai yowun fə yaracha tə Farisiyawacha fə wenikəche, tlə nachowun wi'tə khesi kufa tə khakhichə samən-samən kətləm kə mbəswun tla nech parawunchi artə ndak. ma mbəswun tlə chanchowun kaɗ kə chepetwun kə i wata.¹⁶Ai yowun koməncha fə pən mbancha ngun təɗi tlə ndachwa, chəkwun 'yach ənmi tə kətən sita, wa ngə ənsəwa tla 'yach ənmi tə zinariya təɗi nech khur kətən sita'an 'ya ən yan mi kəsanchi. ¹⁷Ngun ɓam koməncha yen nech manchan, zinariyawa, kətən sitawa tla tlə chapanchə zinariya ta'an kaɗi.¹⁸Paɗ chəkwun 'yach ənmi tə bagadi, ngə ənsəwa, tla 'yach ənmi tə ənɗi fərandə fe Fartə nech ɗar bagadi 'ya ən;yan mi nan kəsa nda.¹⁹Ngun koməncha yen nech manchani ənɗi fərandə Fartawa, bagadi'anwa tla tlə chanchə ɗənɗi fərtəfe kən kə i Fartawa?²⁰Kətləm nda'an tla 'yach ənmi tə bagadi 'yachan ən mi nat tə ɗəchəɗi nech ɗaran.²¹Tla 'yach ənmi tə kətən sita 'yachan ən mi tə anchi, nat tə tla nech khuran. ²²Paɗ tla 'yach ənmi tə khulafərta 'yachan ənmi tə mətchokti Farta tla natən ɗas ɗaranyu.²³Ai'yowun Farisiyawacha tə fə yaracha, fə wenikəche tlə kətanchowun artə kes khur kum i ɗəsəmənchiyowun chamawun paktə ɗəchəɗi kaɗ nech khur ndikti Farta. nakanaa ɗənɗi ɓach kərsə chakmee, tə kakəta, tə fərkit ɗəchiini kəmchəs kə chəwun. Nga kə welewun takchaan kaɗwa. ²⁴Komən fə pən mbancha tlə khwaranchowun wan tləri kaɗ ngwiit, məɗkankowun tləngəmti²⁵Ai 'yowun fə yaracha tə Farisiyawacha fə wenikəche tlə chapanchowun kərsə tiɓ kaɗ kə malwun khuran tə patfa. ²⁶Cha komən tlə Farisiyawata lo chapan khur təɓan kaɗi kən kərsa'an nat ndiichan.²⁷Ai' yowun ngun fə yaracha'an tə Farisiyawacha səɓtə nafcha. Nachowun kəɗ kheɗɗitə kwi mərcha tla tlə nech ndiichan tə khesi, tə khuran pef kə al-mərtə nafcha tə ɗəchəɗi nawakchə ndiichan. ²⁸Nachowun kəɗu ngun paɗ, tə khesi nachowun kəɗ kaa nafcha, tə khur nachowun kə fə ləmnafcha, səɓtə nafcha.²⁹"Ai 'yowun fə yaracha'an tə Farisiyawacha səɓtə nafcha tlə tənanchowun kwi Annabawacha kə tessewun i kaa nafchə kaɗi. ³⁰Ndakowunwa, ma nacha'an kha fartəɗi na parchə'ən khaa, mə kəsawa'an fe ɓəlanchə Annabawachəɗi kaɗ wa. ³¹Khur ɗinniya, nggəmankowun wa kun kwatl fə ɓəl fachəɗi təkanchə Annabawach kaɗi!.³²Kun paɗ ɗəkowun kə pang tə təɓandə chət ɓəɓifachəɗi tərtə parchəwun kan chəta. ³³Wuruɓcha, ngun wanchə wuruɓfiche nachowun khəra'andə wat khar wa kən ə pang.³⁴Kətləm nda'an, nggət tlənowun Annabawacha tə fə mbər ɗicha tə fə yaracha. Nowun ɓəlandə fowuna kə kukandachwun, tləfandachwun khur kətən sichiyowun, kənowun kuur tanda khur mərəɓcha. ³⁵Kətləm nda'an kə ɗarwun na feri kaa nafchə ɓata tla tlərandəfe kaɗ ə khesi tla'tə ə feri Habila kaa nefe ta kə yi Zakariya wa'i Barakiya, tla ɓəlandəwun patlang kətən sita tə bagadi. ³⁶Kitta'an ni mbaowunda nat ɗənɗiya nachan ɓat kə indi nafchi khesiɗi nakanya.³⁷Ai Urushalima, Urshalima chiɗi ɓəlanchə Annabawach chiɗi bəlanchə fowun fə tlənchi Fartə tə ɗakwancha. kurɓandə kurmi tlə yakhi kə nggomowunchi kha kə mət artə kə səsowunchi, kəɗ ɗənɗi tlə nggomandə chemsə wahi'yan kə kan pəpakhchə'yan. Nakan karkowun fa. ³⁸Malowunchə fe wuryowun kə wetlan. ³⁹Nggət ni mbaowunda pawowun nggər na nenchəwa se fartəɗi ndatwunwa, mbəsta'an khar kəmɗi tla nech ɓat khur tləm Farta.

Chapter 24

¹Chek Yesu kes khur kətən sita'an nakan pəɗat kumicha'an. Ɓak kəmsichiyan kəmɗan kə pənandə təncha i kətən sita'an. ²Nggəmankan tandə ndankan tandə wa, "Nawowun ɗəchəɗi nat yawa? Nggət mbaowun kitta'an, ɗekwensə artə tla nafe malandə ə ɗar setaan tla nawaktə fe fokhandə kha wa.³Chokkan ɗar nggwal zaitun, ɓak kəmsichə'yan khur wuɓtə ndankandə wa, "mba'aəndən kwet na ɗəchəɗya səɓta? mə ne nat kə saktə ɓat'yo tə paɗ i təɓa khesi?" ⁴Nggəmkə Yesu ndankan tandə wa, cham khəɓakka kə ləm yowun wunchə wa. ⁵Na nafchə kaan ɓat khur tləmna. Nandə ndat wa, 'Nggət Kristi' paɗ nandə ləm nafchə ka'an.⁶Nowun sək mbacha tə ndik mbacha. Kə ɗəpawun kha ndi'ichan kə lekəwunwa, kətləm na ɗəchə'ini səɓtə waat, ə ɓau ndukwata'an kwaɗənwa. ⁷Khakha nan tla'andə khakha fa, paɗ mandə kə ɗar manda. Na mitə natsi, tə rəɓti khakha məch samən-samən. ⁸Ɗəchə'iniya i tərkan ɓakhtə kwaɗən.⁹Kərsə nda'an nandə ɓakhowundə kə ɓəlowunchəndə paɗ. Na khakhichə kar wunchi kətləm kət tləmna. ¹⁰Na fowun chət wansartəkha, kə khəyandə ra'an kaɗ paɗ tə kar ra'an. ¹¹Na Annabicha i lektə tla'tə paɗ kə ləmndə nafchə kaan.¹²Kətləm na ɓəɓifat chekte, yakhra'an i fowun ka'an nan nat khaskhas. ¹³Tla kərəscha kə ndukwata'an nan khəra'ta. ¹⁴Kwastə ndiktəɗi i mandi khulafərtə ya nafe ɓasə khur khesi nat kətləm kə sən khakhichə nat. Minni na ndukwata'an ɓata.¹⁵Kətləm nda'an, ma ə niwun səɓtə ən tla ne səɓandə ən kaɗi, tla mbu'tə Annabi Daniel khur ndikti'yan, tlarchan ə mət chəɗchəɗ tlə changganan kə səna ¹⁶Fe ne yahudiya kə rakandə kə ɗar nggwalcha. ¹⁷Tla ne ɗar kənndə kə tər kakh kə tər ən khur kənndə'yan wa, ¹⁸Paɗ tla ne khəngga kə nggəranchə in kə tər kapat'yan wa.¹⁹Ai i fe ne tə wanchə khur tə fe ne yiyandə wancha farta'an! ²⁰Siyama kə ɓə fartə rakatyowun kən khur wiftawa, chəka far Asabar wa. ²¹Na ɓakhtə natsə ka'an tla tamwakchə səɓtə fartəɗi chət fe khesi, nan nəs paɗwa. ²²Manga kətləm takanfe wanməncha'an kha wa, nə nef khəra'wa. Kətləm kət fe taɗtə fe, nafe takandə wanmancha'anhaa.²³Paɗa ma nduchə yowunwa, 'ɗəposi, Kristi ya!' ndu, Kristi kha yu kə firin kit səwa. ²⁴Na səɓtə kristi tə səɓtə Annabawach ɓat paɗ kə pənndə ɗəna sakcha'antə əna sakaincha, kətləm kə ləmndə wunchi, ma mbanansi, chəka tacha'an. ²⁵Ɗəpamsi ə mba'owunchi leɗ.²⁶Kətləm nda'an ma ndowunchəndəwa, mətlan khur chan'njaya, kə chewun kes kə khur channjayawa, chəka, mətlan khur kənnda, kə fərwun kitsəwa. ²⁷Kətləm kət ɗənɗi wilwiɗtə 'yeryu tlə wenenchə mət kaɗ tla'tə mət cheti fartə tə mət khəmndi farta, na ɓati wa'i Fartə nat kəɗu. ²⁸Nat məɗi na mərtə ɗəparata, minni na kutukchə nggomnda.²⁹Kərsə fartə ɓakhtə'ini, na Fartə lifte, nə ndər fər ɗa'kət'yan wa, na wan'ndərichə khəkhatat kakh khulafərta, paɗ alkəti khulafərtə nan rəɓtə fa.³⁰Minni na saktə wa'i nef pən fat'yan khulafərta, na məchi khesə nat, nat tə səɓtə khur fa. Nandə na wa'i Fartə ɓat ɗar khussamba tə alkət fə manchan. ³¹Nan tlən fə tlənchə'yan tə kapa ɓəra ɗipte, paɗ nandə nggomandə tacha'an kha kongwal khesi foɗa ya, ndukwa tla kə tla'a.³²Cha'am tə ɗəftə səkwete, ma mətlan chətla kə sənwun wa fektə sa'ta. ³³Kəɗuyu paɗ ma ə niwun ɗəchə'ini səɓtə kə sənwun wa mətlan nduk, ə mi kənnda.³⁴Kitta'an ni mba'owunda, khesiɗi natmən khuranya nan mbərkha wa, ma səɓwu ɗəchəɗya kwaɗənwa. ³⁵Khulafərtə tə khesi nandə mbərtə kha. ndiktinchə nan tam mbər kha wa.³⁶Kətləm kət fartə'ini, tə wansengnan, nefsə səncha wa, chəka fə tlənchə'yan, chəka wanan, chinan ndak.³⁷Kəɗ ɗənɗi na wanmənchi Nuhu, nach ɓati wa'i nef nat kəɗu. ³⁸Khur wan mənchə'ini kən ramndə ɓata, tandə səmnda, tandə sata, kakhnəssa tə fərtə kə kanicha kən Nuhu yimndə kə khur kombawal. ³⁹Sənwandəs wa kən 'yaman ɓata tərkan tanə nat, kəɗu paɗ na ɓatl wa.'i nef nata.⁴⁰Minni, nafchə chep khur chanjaya, nafe tərandə arti'yan, malkə fe tla khaa. ⁴¹Nəssa chep fe ne kha'tə ɗar fən kha'ta, nafe tərandə tla. kə malfe tla khaa. ⁴²Kətləm nda'an chokam tə takhəstə fa, kətləm sənwowun fartəɗi na Fartə ɓatawa.⁴³Sənam tlaya, ma ə sən tlə wirwa na yerə ɓat kə yarka nda, nan choktə tə takhəstə fa, nan malanchə kə 'yimfe kə khur wiryanwa. ⁴⁴Kətləm nda'an chokam tə takhəstə fa, kətləm na wa'i nef ɓat fartəɗi sənwaktə wun.⁴⁵Wun nach kə kit tə mafat tə ɗatlə fat tla fərandə tlə wir'yan khur wiryan kətləm kə fəranda ɗəsəmndə fartəɗi kəmchəsi? ⁴⁶Tlə mbəs ən khar na tlə wir'yan ɓat mbəstə mətlan chət ɗənɗi ndatən ma ə ɓi. ⁴⁷Kitta'an təni mba'owunnda na tlə wuran'yan ɗəf anchə kə ɗar ɗəchəɗi nachsə'yan.⁴⁸Ma ə ndi səɓtə mafat khur wandəkaɗat'yanwa, ə təli tlə wirinchifata, ⁴⁹ tərkan kan tləfandə mafach'yan paɗ səmkan tə sat tə fə sa ɗəcha; ⁵⁰Na tlə wuran'yan ɓata fartəɗi sənwaktə mafata'an'yan. ⁵¹Na tlə wuran'yan chəchatlandə kha ɓətəl-ɓətəl kə chakanchə kaɗ nde' kəɗ fə fəlaukəcha, məɗi natndə na tət tə kang wantlancha.

Chapter 25

¹Nak fe kaɗandə mandi khulafərta kəɗ wan terech kum fe kharchə fitilachə'yanda, paɗ pəɗankandə kak chəma perə fa. ²Ɗərman khurnanda ɓamcha ɗərman khurnada paɗ fə ɗaatlcha. ³Fartəɗi khartə ɓamchəɗi kə wantereche fitilachə'yanda, tərwandə fəɗet in wa. ⁴Ɗatlcha'an təɗi kharkandə fidech in tə fitilachə'yanda.⁵Təlak chəma peri'yan fata, Tərkə 'yen 'yen tanda sa'kandə 'yene. ⁶Ɗar witə 'yakfe fata, ɗəpamsi, ɓi chəma pere ! chem kes kakamndəfa.⁷Tla'kə wanterechəɗi takhsankanɗə fitilachə'yanda, ⁸Ndankə ɓam wanterechəɗə fə ɗaatlcha'an wa, komkomama chama'anɗən fiɗet'yowunsi kətləm yə'ən liftə kaɗi. ⁹Nggəmankə fə ɗaatlchəɗi tandəwa, nan cha'amənchəwa, ɗam kəmɗi fe tlə khəyanchə kaɗ kə khəwun.¹⁰Pəɗakandə kes kə khita, ɓak chəma peri'yan, paɗ fe ne tə takhəstəfa pəɗakanɗə kə mət kən reta'an, nggəlan kə fe mi kətənan. ¹¹Kərsata'an ɓak taktə wanterecha'an ndakandə wa, tlə wire ina'anɗənsi! ¹²Nggəmkan ndakanwa, kitta'an mbo'owunchi, sənwi wunchə wa.¹³chokam tə takhəstəfa kətləm sənwowun farta'an ndu wansengnan wa.¹⁴Nachan ƙəɗu kəɗ nef ndach wa nan ɗət kə nowun mirɓe. 'yakan mafach'yan fərankan tandə kənau'yan ¹⁵Artə khurnandə fərankan talent ɗərman, fərankan tla chep, paɗ tla artə fərankan arta. chəkawun tə ənɗi natən mbakhənda, paɗ pəɗak nafɗi witə'yan. ¹⁶Tla tləch talent ɗərman pəɗakan chət ləmusi mbəskan kə ̀ɗaran ɗərman.¹⁷kəɗ tlenni paɗ tla tləch talent chep mbəskan kə ɗaran chep. ¹⁸Tla tləch talent artə yu pəɗakan kumicha'an, rekan kwiya ə khakha, wuɓankan kopo ta'an i tləwir'yan.¹⁹Nakanya kərsə wan məncha'an tlə wuran ɓakan kaɗi kə tlət ɗənɗi chətnda. ²⁰Mafaɗi tləch talents ɗərman yu, ɓakan tə chekta'an ɗərman. Ndakan wa, tlə wurinchi, fəricho talent ɗərman mbəsinchə ɗərman kə ɗaran. ²¹Ndankə tlə wuran'yan wa, chin'ən ndichan, kaa mafat tə tla nawaktə fəlaukətyansi! chin ən ke'ke kə ɗar ɗich ngguɗekh, ni ɗəf wech kə ɗar ɗəch kaan. yim kə khur mbənfati tlə wiryo.²²Mafaɗi tləch talent chep ɓakan pad ndakan wa, Tlə wurinchi, fəricho talent chep, no, mbəsinchi chep kə ɗaran ²³Ndankə tlə wuran'yan wa ə chin ən ndichan, mafat ndichan tə tla tlə chəch ən ke'ke ! chin ən ke'ke kə ɗar ɗichə ngguɗek ni ɗəf wech kə ɗar ɗichə kaan yimi kə khur mbənfati tlə wiryo.²⁴Ɓak mafaɗi tləch tanlent artə yu ndakan wa, tlə wire, ə sənichə wa tərwen ən tə səmməkəta wa tlə chatlcho ə məɗi chəkhwaktu, paɗ tlə nggomcho ə məɗi we'ewaktu. ²⁵Ə lekinchi, ɗəki wuɓandə talent'yo ə kwiya. Ɗəposi, ən 'yo ya tla nach kə yuwa.²⁶Nggəmankə tlə wuran'yansə paɗ ndakan wa səbtə nefe paɗ yiɗe, ə sənin wa tlə chatlchi məɗi chəkhwaktə, paɗ tlə nggomchi məɗi we'ewakti. ²⁷kətləm nda'an mə fərancho wanɗəɓətlinchə fə pankicha, paɗ ma ɓinchə kaɗi ɓaki tlət əninchə tə chekta'an.²⁸Kətləm nda'an təram talent ta'an məɗiyan kə fərawun tla nach'yansə kum. ²⁹kətləm nat tla nech'yansə kaan nafe fərandə kaan. Tla nawaktə ən'yansə, chəka tla nach'yansi nafe tlənandə khar, ³⁰Məkam səɓtə mafa'ini kə khur mət wutl khwengne məɗi na tət tə kang wantlancha.³¹Ma ɓi wai nef khur məd'yan tə fə tlənchə'yan keɗeche, minni natən chokhtə ə ɗar mətchokta mandə'yan. ³²Ə pangngənan nafe nggomandə nafchə nat paɗ nan chaurandə nafchə kha kəɗ ɗənɗi tlə churandə tlə parat kha chokhrech tə yukweche. ³³Nan sət chokhrech tə kharsəm 'yan yukwech tə kaku 'yan.³⁴Kən kutəran ndandə fe nach tə kharsəm'yan wa, 'ɓam, kuntəɗi nach kə fə mbəs ɗəchəkhar məɗi papa, kə tərwun maanɗi takhsowun ndə fe sə tərkwatl kan chət khesi. ³⁵Mitə finchi fərikowun ɗəsəmnda, kuchimndə finchi fərikowun 'yeme nggət reme fərikowun kənnda. ³⁶nggə kapatsə finchə wa fərikowun kapata, khaɗki ɗəpakowun nanchi, nggət khur pursuna ɓakowun ndi əna.³⁷Fe nach kə kanafcha nggəmndə wa 'papa, kwet natən ən wech tə mitəfa fərutə'ən ɗəsəmnda? tə fartəɗi natu tə kuchəmndə fa fəruta'an 'yeme? ³⁸kwet nat'ən wech kə reme fərutə'ən kənnda? tə fartəɗi natu nggə ənsə fə'yo wa fərutə'ən kapata? ³⁹kwet nat'ən wech khaɗchan ndu khur pursuna ɓat'ən kəmɗə'yo? ⁴⁰Na kutəran nggəmnda paɗ kə ndantə tandə wa, 'kitta'an mbo'owundi, ɗənɗi chandəwun tla nech ngguɗekh khurwun, nggət chandə wun.⁴¹Nan ndandə fe nach kaku'yan wa chakam kha tə nenchi səbtə nafcha kə khur waɗi takhsandə fe kwe'res tə fə tlənchə'yan, ⁴²Kətləm mitə finchi, fəriwowun ɗəsəmnda wa kuchimndə finchə fəriwowun 'yeme wa, ⁴³Nggət reme fəriwowun kənnda wa, kapatsi finchə wa fəriwowun kapata wa, khaɗchaninchi paɗ khur pursuna, ɗəpawowun ninchə wa.⁴⁴Nandə nggəndə paɗ kə ndandə wa, papa kwet na'ən wech mitə chəka kuchimndə, chəka reme, chəka kapatsə fə'yo wa, chəka khadchenin, chəka khur pursuna, fərwa'an əna wa?' ⁴⁵Nan nggərandatsə paɗ kə ndantə tandə wa, kitta'an tə mbo'onchi ɗənɗi chawaktəwun tla nach ngguɗekh khur feya, chiwowun wa. ⁴⁶Feya nach pəɗat kə khur ɓakhtə, fe nach ke'ke kə khur səsingndə kə pori."

Chapter 26

¹Sa'kan təɓankə Yesu mba ɗəchə'ini, ndankan kəmsichiyanwa, ²''Senwunwa pechə mənd chep kə far khomba chetkes, nafe kəsandə wa'i nefe kə kukanfe''.³Ngomkə paktə pastocha'an tə paktə nafcha'an khaa mi wuri kapa pasto ta'an, tla na tləmanwa Kayafas. ⁴Natnda takhsankandə khawa, nandə kəsandə Yesu kə ɓəlanda. ⁵Ndachandəwa nga fartə khombatawa, kətləm mani as'ində tla'tə ə khur nafchə yanda.''⁶Nak Yesu ə wuri Saminu tlana tarkwai fiyan khur khakhi Baitanya, ⁷Rat mətlan choktə kha kə mət səməna, ɓak nunefe kə khuran, tə fiɗɗet khur kwalamba tla ndiichan, tlərankan Yesu kə inde. ⁸Nak kəmsichiyan, ndakandəwa ''məne kə mbəsta'an khar kəɗaya? nafe səɓandə ən kaɗi? ⁹Mə tə khiyanfe kaɗi kə fəran fe kənawan fə ɓakhcha.¹⁰Sənkə Yesu kəɗu, ndankan tandəwa ''kətləmmi nowun ɗakhandə nuɗiya in? kətləm chət ka əna kəmɗlnchi. ¹¹Ngun tə fə ɓakhchə kə fere, ngət nowun tlə nanenchəwa.¹²Fiɗeɗi tlərtən kafinchi chəchan kətləm tlokhtənchi. ¹³Kit ta'an ni mba'owunda, chəka ayi ɓasə fe ndiktəɗya khur khesi, ɗənɗi chət nuɗa ɗəna ngəranda kətl kuɗuk fe tənd''.¹⁴Artə khur nanda tlə 'yafewa Yahuda Iskaryoti, ɗəkan kəmɗi paktə pastocha ¹⁵ndakanwa ''mə natwun fərita ma fərowunchi ndi? fərankandə azurfa kumchit makhkan. ¹⁶Chat kakan mbanɗi natən fərannda Yesu.¹⁷Ɗəfkan mən khombata'an ɓak kəmsichi Yesu kəmɗiyan, chəkhangkanndə wa ''yakhcho sə ai nat ən takhsu mətsi kətləm səm əni khombata?'' ¹⁸Nda kanwa, ''ɗam kə khur wiri, kəmɗi yowun nefe kə ndawunwa, ''Ndach malɗəm wa sa' farti'yan, ni ɓat səm khombat wuriyo tə kəmsichinchi''. ¹⁹Chək kəmsichiyan kəɗ ɗənɗi mba'andatən, takhsankandə ɗəsəmən khombata'an.²⁰Chək farwita, chokkan kha kətləm kə səm'ən tə kəmsichiyan kum ngərsəchep. ²¹Nakandə səm ɗəsəmnda, ndakan wa ''kitta'an ni mba'owunda, yowun sə khurwun nan khəyitə kaɗi''. ²²Chəkawuni khur səɓtə wandəkaɗata, nakandə chəkhanda nggetawa chən'ən?²³Ngəmkanwa, ''tla kəmndə kharcha'an kə khur təɓɗiya mətlan ne khəyitəkaɗi. ²⁴Na wa'i nef pəɗɗata, kəɗ ɗənɗi yara fe kə ɓərata'an. Əna təta kəmɗi nafɗi natən təmɗiyan nafe khəyandə wa'i nef kaɗi! kwechan mə ngətwufe nef iniwa. ²⁵Yahuda tla ne khiyandə kaɗi ndakanwa, ''ngətawa malɗəm? ndankanwa, ''mbe'ən tə me'yo''.²⁶Nakandə səmɗa, tǝr kə Yesu kwasata chəkan usoko kə ɗaran, chichenkankha, fərankan kəmsicha'anyan ndakanwa, ''səmama, fatinchəniya''.²⁷Tərkan təɓ sa'yeme, chəkan usoko, fərandakan, ndakanwa, ''sama natwun. ²⁸Kətləm ferinchenya tla tlərandə fe kaɗi ferinchi tla ɓowundi kətləm kal ɓuɓifat kha i nafchə nat. ²⁹Ni mbaowunda, ni sa 'yam ɗeftǝ inabi paɗwa, se fartəɗi nati sat nat tə wunchi khur kutrakti papa''.³⁰Inkandə 'yemse pəɗɗakandə kə nggwal zaitun. ³¹Ndankə Yesu tandəwa, ''natwun nowun chit wansartə kha witə ɓukwiya. Kətləm ngəta'' yaran fe kha ''ni tləf tlə parata'an paɗ chekhwrecha'an nandə wetlə kha. ³²Kərsə ma tla'i chəfe, ni natcha' pangnwun kə Galili''.³³Ndak Bitrus wa, ''chəka mə nat na fe khəmdə kha kətləm cha, ngət ni khəmkhawa''. ³⁴Ngəman kə Yesu wa, kit ta'an ni mba'uta witəɗya kə sa kwarti chetkerte, no ndatwa sənwen nanchəwa kə sa' makhkan. ³⁵Ndak Bitrus wa, chəka no mərta ni mərtə tə wechi, ni as'inwech wa. ''kwaan kəmsicha'an ngəmankandə kəɗu.³⁶Pəɗak Yesu tə tanda kəmɗi tlə 'yafewa Getsamani, ndankan kəmsichiyanwa, chokam kha məɗya kə ɗi kə pangnga kə sita.'' ³⁷Tərkan Bitrus tə wanchi Zabadi chep təndi. nak khuryan səɓtə kaɗi. ³⁸Mba'andakanwa ''nachi khur səɓtə khur kaan tla ne sa'tə kə mərta. Nam məɗya kənowun ə ɗəpata tə ngəta.''³⁹Wi'kan kə pang tappəkəɗa chamkan kurumchə khaa nakan sita, ndakanwa, ''papa manan chəta, malan ɓakhtəɗya kə mbərkha, chəka kəɗu nga ɗənɗi yakhti wa se tla yakhtu.'' ⁴⁰Ngərankan in kəmɗi kəmsicha'an'yan, ɗəchan mbəssandat sa'yenne, ndankan Bitrus wa, ''nowunnə ɗəpat tə nanchuwa? chəka tappəkəɗa? ⁴¹Nam ɗəpamkha kə 'sawun ennawa nam siyama.''⁴²Pəɗakan i chepeta'an kə sita. Ndakanwa, ''̈Papa, ma nə ɓakhtəɗya mbər kha wa se ma kə sani, ɗənɗi yakhtusi kə cha.'' ⁴³Ɓakan paɗ mbəssandat sa'yene kətləm wenitəyandə ləklək. ⁴⁴Ngərkan mal tandə kha pəɗakan kə sita i makhkanan, Ngərankan mba' ndikti'ini paɗ.⁴⁵Ɓak Yesu kəmɗi kəmsicha'an ndankan tandəwa, ''pe'chowun sa'enawa tə paɗ ngun yiptawa? Ɗəpama wansengnan su'təsi, paɗ wa'i nefe nafe fər anchə kə khari fə ɓuɓifacha. ⁴⁶Tla'ama, taməkaɗi, tla nech fərnanchi ɓi nduk.''⁴⁷Pe'chan ɓəra ndikta'an, Yahuda, artə khur fe kum ngərsəchep ɓakan. Ngomndə ka'an tə mətlan tə paktə pastocha'an, tə paktə nafcha.Ɓachandə tə chongomchə tə fangnchə ə khur ngomda. ⁴⁸Nakanya nafɗi nech fər Yesu yu, fərkan saktə əna, ndakanwa, ''Tla natwun ə kəsənchə anchə khar, mətlanni, kəsaman.''⁴⁹Chat kəɗuyu ɓakankə mbəs Yesu ndakanwa, ''Ngət ndu'əna malɗəm!'' kəskan anche khar. ⁵⁰Ndankə Yesu wa, Tlawurna, chu ɗənɗi ɓach tə wech kəchin.'' Ɓakanda, tə kharchiyandə kafi Yesu, ngətlan kanda.⁵¹Kuɗuyu ta'an, artə khur fe nech tləma Yesu yu tə kheryan kəttankan tlutə kes, chatlankan tləmati mafati kapa pasto ta'an kakha. ⁵²Ndankə Yesu wa, ngərandən tlutə'yo kaɗi kə pamata'an, kətləm nat fe tərchə tlutə yanda, nandə mərtə tə tluta. ⁵³Chuchanfəwa ni mbakhən 'ya papa kə tlənichə fə tlənchi'yan kwalaaran kə pəɗanchə kumngərsəchep khawa? ⁵⁴Nakanna, nach yarata'an i Fartə ndiit khawa kəni, waat ɗənɗiya kə səɓa.⁵⁵Fartə'ini. ndankə Yesu ngomnan wa, ''ɓiwun tə chongomcha tə fangncha, kə kəsichəwun kəɗ tlə tlənaɗəchi nafcha? Tlənachi ɗas khur kətən sita kəni cha'andə nafchə khar, chəka kəɗu kəsiwowun wa. ⁵⁶Nat ɗəchəɗya nachan səɓta kətləm kə ndiiɗ yarati Annabawach khaa'' kərsə minni nat kəmsichiyan ɗəɗɗakanda malkandə anchə khaa.⁵⁷Fe kəsanchə Yesu yu ɗəkandə ta'anchi kəmɗi kayafa kapa pasto, məɗi na paktə ɗaatl nafcha tə fə yaracha'an nat nda. ⁵⁸Kərsa minni parak Bitrus ndi kərsə langna, sa'kan kə khur wiri kapa pasto, yəmkansi chokkan khaa tə fe ne ɗəpa wuran khar kətləm kə na inne səɓta.⁵⁹Fartiini paktə pasto cha'an nat tə fə sakaancha'an kha, nakandə ɗəfkan kafe ne mbu' ənkə ɗar Yesu, kətləm kə mbəsanda kə ɓəlanda. ⁶⁰Chəka kəɗu mbəswandə chəka artawa. chəkamə nakan, mbəs fe fə mbu' lekchə ka'an kə ɗaran. Kərsata'an chekfowun kes chep. ⁶¹Ndakandəwa, ''nafɗiya ndachanwa nan mbakhən fokhandə kətən siti Fartə khaa kə tənanchi khur məndə makhkan.''⁶²Kapa pasto ta'an tla'kan kit ndakanwa nakanya, ngo mba ənawa? we'tə ndiktəmə nafe mba'tə kə ɗarwa? ⁶³Chəka kəɗu ngaskə Yesu kəmma, ndak kapa pasto ta'anwa, ''Təni chəkhuta khur tləm Farta tlə sisingnde, mba'a'əndən chəne kə Almasihu wa wa'i Farta.'' ⁶⁴Ngəmankə Yesu wa, mbe'ən tə me'yo, ni mba'owunda, tla'tə nakanya nowun na wa'i nefe ɗas tə kharsəm i manda mətlan ɓata ɗar khusambaa khulafərta.⁶⁵Chat tlətlakhankə kapa pastota'an kapat'yan kaɗi, nakan ndatwa, mba'tə ɗənɗi kəmwakchəsi kətləm mə natwun ka ndiktə kə ɗaran paɗ? Nama, nakanya səkwun ɗənɗi mba'tən. ⁶⁶Mə ne kə kaɗattaanyowun''? Ngəmankandə ndakandəwa, ''kimsi kə ɓəlan fe.''⁶⁷⁶⁷Chəkhankandə yakhtə kə chimendiyan, tləfankanda, mbəmbalankandəfa tə kharchiyanda. ⁶⁸Dankandəwa, mba'a'ən ɗəchiɗi ne səɓtə kə panga, chə ne kə Almasihu wunni tləfchə wechi?.⁶⁹Bitrus ɗas khur wuran, ɓak yowun mafa wannuwaa kəmɗiyan nakan ndatwa, chəpaɗ chətə Yesu tlə Galilita, ⁷⁰Askan inde pangn nanda natnda ndakanwa, ''lawi sən ɗənɗi natu ndiktə kə ɗaranwa.''⁷¹Chekan kes kə mikənda, minni paɗ yowun mafa wannuwa nakandi nakan ndatwa, fenni ne minni yu, ''nafɗiya mətlansi tə Yesu tlə Nasarata ''. ⁷²Askan inde kəɗuyu ta'an paɗ tə 'ya ən mi, ndakanwa sənwi nafɗiyawa.''⁷³Chəwa tallawa fene kitkit minni ɓakandə kəmɗi Bitrus ndankandəwa, ''kit chə arta khurnanda, kətləm se'nutiyo pənchə wechi,'' ⁷⁴Ɗəfkan kan yakh 'ya ən mi səɓta'an, nakan ndatwa, sənwi nafɗiyawa, chat kəɗuyu chemsə kwarta, ⁷⁵Bitrus kuɗukkan ndiktəɗi mba'andə Yesu, ''no as'in sənnanchi'' chekan kes nakan tət kaan.

Chapter 27

¹Chək walwurta nat paktə Pastocha'an tə paktə nafcha yakh kandə kə ɓəlandə Yesu. ²Kənan kanda pəɗakandə ta'anchə kəmɗi Bilatus nggomna.³Mbəsan kə Yahuda wa tlen fe kiita khaa wa kimsə kə mər Yesu, tərkan khaa, nggəran kan wan'ndəɓətl ɗi kaɗ sule kumchət makhkan yu kəmɗi paktə Pastocha'an tə paktə nafcha'an, ⁴Ndakan wa, "Chənchi ɓuɓifata tə khiyandə tla kaɗ chəwakchə əna." Ndan kandə wa," Mə kəma ən cha? "No tlən'ni ɗəchət wa." ⁵Chamkan wan'ndəɓətlan khaa khur kətən sita'an, pəɖakan kes, ɗəkan wakandə fatyan.⁶Kapa Pastota'an kharkan wan'ndəɓətl ɗi ndakan wa, "Kəmwasə kə səfe khaa khur yakwa wan'ndəɓtla wa, kətləm kənau fere." ⁷ Ndik kandə kə ɓərata'an, khiyankandə khakha i tlə tənɓucha, chan kandə kə mət tlokh ramcha. ⁸Ketləm nda'an, ətl 'yakandə min'ni wa, "Khakhi fere," Pakə ɓukiya."⁹Ndiiɗ kə ɗənɗi khaa mbatə Annabiƒ Irmiya ndat wa, "Tərndə sule kumchət makhkan təɗi ne kə kenau ɗi tlen də Israilawach khaa kə indəyan, ¹⁰Fər kandə kə kənau khakha i tlə tən ɓucha, kəɗ ɗənɗi mbai tə Farta.¹¹Tlarkə Yesu khaa pangn nggowmna, chəkhankə nggomna ta'an wa, "Chə kutər Yahudawa chawa?" Ngəmankə Yesu wa, "Ndacho kəɗu. ¹²Nak paktə Pastocha'an tə paktə nafcha'an ndəfan ən fa, nggəmawa chə məwa. ¹³Ndan kə Bilatus wa, "Sək wen ndəchəɗi nafe mba'u tə kafa wa?" ¹⁴Nggəmwa chək tə ndiktə arta wa, nggomna ta'an sakankə inde.¹⁵Khur khobaini chok chan kə ndəna chəti nggomna kə kal pursəna khaa arta tla yakh tə nafcha. ¹⁶Fartə ini pursəna si tla ne kə səɓtə nefe, tləman wa Barabbas.¹⁷Nggom kandə khaa kə mət arta, ndandak Bilatus wa, "Wun yakhtə wun sə kə kalawunchi khaa? Barabbas wa, Yesu wa tla 'ya fewa Kristi? ¹⁸Sən wa fər chandə Yesu kəmɗan kətləm yakh wandə anchə wa. ¹⁹Nakan ndas ɗar ɗakwan kuturakta, tlənan kə nuwan ndikte ndat wa, "Kə chin ən kəmɗi nefini chuwak chə ənyuwa. Kətləm ɓakhən chə khaa witəɗya tə sənata kə ɗar nefini."²⁰Paktə Pastochəɗi tə paktə nafcha'an kakhandə wan'ndə kaɗati yaka nafcha kə ndandə wa kə kalfe Barabbas khaa kə ɓəlan fe Yesu. ²¹Chəkha ndak nggomna ta'an, 'yen artə khur nandə chep yakh tə wunsə kə kalowun chi khaa?" Nkakandə wa, "Barabbas." ²²Ndandak Bilatus wa, "Kə chani Yesu kəni, tla tlə yafe wa Kristi? Nat nda nggəman kandə wa, "Kukaman."²³Ndakan wa, "Kətləm mi, mə səɓandən kaɗi?" Nggərka ndə Tla'andə ɓəratə kaan wa, "Kuka man." ²⁴Ɗəpan kə Bilatus wa nggan ɓakhən chət ənawa, kətləm yaandə tərkan tla'ta, tərkan 'yeme chapankan khar chəyan kaɗ pangn nggomnan ndakan wa, "Nggə ənsə fənchə kafi nafɗi chəwakchə ənyawa. cham ɗənɗi yakhtəwun."²⁵Nat nafchə ndakandə wa, "Kə chok feryan ɗar ən tə wanchə 'ya'an." ²⁶Kalandakan Barabbas khaa, tləfan kan Yesu fərankan nggomən nafcha'an.²⁷Sotachi nggomna ta'an tərkandə Yesu kə khur wiri nggomna ta'an, nggoman kandə sotacha'an nat. ²⁸Kətan kandə khaa faɗan kandə indəyan. ²⁹Takhəs kandə lepokər takha pankandə kə in, fərankandə fangndə kə khar kharsəm yan. Ɓirkandə khaa kə pangnan nakandə masanda ndat wa, "nga kəɗuwa, kutəri Yahudawacha."³⁰Chəkhan kandə yaktə kafa. Tləkandə fangnɗi kharyan yu nakandə tləf anchəs inde kə ɗaran kə ɗaran. ³¹Masan kanda, kwalan kandə fatə inɗi kaɗ indəyan yu, məkan kandə kapatyan, pəɗakandə ta'anchə kə kukwanda.³²Ɓakandə kes, ɓəsankandə nef ɓach ə kurame tləman wa Saminu, ndəfkandə anchə kə para tanda, kətləm kə səf paləng nan. ³³Ɓakandə kəmɖi tlə 'yafe wa Golgotha, tla na sakta'an wa, "Mət təp inde." ³⁴Fərankandə ɓangɓangn 'yem kə sa. Təkan kan kar kan sata.³⁵Kukan kanda, chakan kandə kapach yank khaa təmɗi taɗta. ³⁶Chokandə khaa nakandə pək anchə khar. ³⁷Ə ɗar indəyan yarakandə ɗənɗi ndat ndəwa nda'an chəch kukwandə nda ndat wa, "Yesu nəya, kutiri Yahudawacha."³⁸Ya'rachəs chep kukandə fe tə ɗi, artə təkharsəm yan, artə tə kaaku yan. ³⁹Fe ne mbərtə khaa nakandə 'yara anchi, nakandə 'yira'andə inde, ⁴⁰Nakandə ndat wa, " Chiɗi ne pəkandə kətən sitə khaa kə tənən kə kwaran khur məndə makhkan, tlu indəyo kaɗi! Ma chə Wa'i Farta, ɓo kakh ɗar kukkwaɗiya."⁴¹Kəɗu paɗ paktə Pastocha nakandə 'yara nɗi nat tə fə yarachə ɗi tə paktacha'an, nakandə ndat wa, ⁴²"Tlət nafcha, nakan nan ɓakhən tlət indəyan wa. Mətlan kutiri Israila, kə ɓə kakh ɗar kukwa ɗiya, ma' namən fər kit kə nɗi.⁴³Fərtə kit kə Farta, kə tlə Farta'an anchə nakanya, ma yakh sə kə kalndə khaa. Kətləm ndachan wa, "Nggət Wa'i Farta." ⁴⁴Kuɗu paɗ yaarchəɗi kukandə fe tə ɗəyu 'yarində anchə paɖ.⁴⁵Nakan tlatə ə khur Farta kə far wita wulmət kaɗ simsim. ⁴⁶Tlatə khur Farta, Yesu tla'an kan kapa ɓərata ndakan wa, " Eloi, Eloi, lama sabatani," tla na sakta'an wa, Fartəncha, Fartəncha, "Mə chəch kaltu nenchə khaa?" ⁴⁷Sək kə fe ne kit kit min'ni ndakandə wa, nən 'ya Iliya."⁴⁸Rakak tla ndəkan tər wandəchapta tətnan kan tə ɓangɓangn innabi, kən kan kə ɗar fangn mbute, fəran kan kə sa. ⁴⁹Taktə nandə ndakandə wa, "Malaman, kə namən ma na Iliya ɓat tlət ndi." ⁵⁰Nggərkə Yesu tla'andə ɓərata, kalkan semet yan khaa.⁵¹Kapaɗi kətən sitə yu chak kan khaa tlatə ɗaran kə khakha, 'yərakə khesəfa, ndakwanchə mbəmbatlakandə kaɗi. ⁵²Inkə kwi məmatach khaa, nafchi Fartə kaan fe məmatach khur fər kit,tlakanda. ⁵³Tlakandə Fartə ɗi tla tə Yesu, 'yəmkandə kə khur wiri ndəkandə mbəs nafchə kaan.⁵⁴Kapa sotacha'an tə fe ne ndəpa Yesu, nakandə yəratəɗi khakha fəyu tə ndəchəɗi səɓcha, lekəkandə kaɗ ndakandə wa, "Kit ta'an Wa'i Fartən yu." ⁵⁵Nəssə ɗi kaan parach anchə ə Galili kətləm kə ndəpandəs tə anchə yu tandə kit kit min'ni na anchə kə talaya, ⁵⁶Khur nandə Maryamu Magdaliya si, Maryamu man Yesu tə Yusufu tə man wanman Zabadi.⁵⁷Chək Far wita, ɓak nef tlə kənawa ə Armataya tləman wa Yusufu, tla ne paɗ kə mafati Yesu. ⁵⁸Ndəkan mbəs Bilatus chəkhakan fati Yesu. Bilatus ndakan wa kə fəran fe.⁵⁹Tərkə Yusufu mərtə Yesu faɗankan kə khur yuwa kapa tlokh mərta. ⁶⁰Khunan kan khaa khur yuwa kwiyan tla retən ɗar fəfərta. Patakan kapa tləwet kə mi kuyan, pəɗakan. ⁶¹Maryamu Magdaliya tə Maryamu tə tlaa natndə ɗəɗas min'ni tləma kuyan.⁶²Essata'an, tla ne kə fartəɗi kərsə takhəstə fa, kapa Pastocha'an tə Farisiyawacha nggom kandə kə tləma Bitrus. ⁶³Ndakandə wa, Maldəm, kuɗuk ən wa Fartə ɗi na tlə ləmfaɗi tə sisingndə fə nɗi wa, "Kərsə məndə makhkan ni tlata." ⁶⁴Kətləm nda'an ndan sotach wa kə ndiwendə kuyan khar kə məndə makhkan. Man'ngga kəɗu wa na kəmsichəyan ɓat yarkanda, kə ndandə nafchə wa, "Tle' khur məmatacha, "Paɗ na nafchə fər kit kaan mani tla tərkanan.⁶⁵Ndandak Bilatus wa, "Təram tlə pəkta'an khar. Ɗam ɗiwem khar kəɗ ɗənɗi yakh tuwun." ⁶⁶Pədakandə nat ɗuwe kuyan khar, ɗəfkandə kher kə ɗar tləweta'an ɗəf kandə tlə ɗuweta'an si.

Chapter 28

¹Khur witə far sati,tərkan sati ɓata,Maryamu Maktaliya tə tla artə Maryamu ɓakandə kətləm kə nandə kwi mərta'an.²Rəɓti khakhassə kaan kətləm tlə tləndi Fartəs tla ɓach kakh khulafərtə ɓach patandə ɗakwanan kaɗ chokkan ɗaran.³Saktə fat'yan kəɗ wilwiɗti 'yere, kapach'yan paɗ kheɗəɗə kəɗ ratlata.⁴Fə pəkcha'an khar lekində chəkandə kaɗ kə nden wa məmatacha.⁵Ndikkə tlə tləndi Fartə tə tandə ndakan wa,mə lekəwun wa,ə səninchə wa tə nowun ka tla kukadə fee.⁶Mətlan sə məɗya wa,ə tle'i,kəɗ ɗənɗi mbu'tən.Ɓam kə nowun məɗi khuna chənwunkha. ⁷Ɗam tə wesetfə kə mba'awun kəmsichə'yan ə tle'i khur məmatacha.Ɗəpamsi mətlan pəɗat pangngət wun kə Galili.Minni natwun na anchi."⁸Malkə nəssa'an kwi mərga'an kha tə lekət tə mbənfat fa, paɗ rakakandə kə mba'andə kəmsichə'yan. ⁹Mbəskə Yesu tandə ndankan tandə wa, "Nda əna!" Ɓak nəssəɗi, kəsankandə sartə'yan manankanda. ¹⁰Ndankə Yesu tandə wa, "Mə lekəwun wa. Ɗam mba'aman wanmanchən wa kə malndə Galili khaa. Minni natndə na nenchi."¹¹Nak nəssəɗi pəɗata, fowun fə pək ɗech khar pəɗakandə kə khur kapa məta'an paɗ mba'ankandə kutəran ɗəchəɗi səɓchə nat. ¹²Kəmkə Pastocha tə paktə nafchə paɗ ndikkandə kə ɗar ənata'an tə tanda fərankandə sotacha'an kapa wanɗəɓetla,¹³Ndandakandwa, "mba'aman takcha'an ndatwa, 'kəmsichi Yesu ɓach witə paɗ yarkankandə fata'an fartəɗi nat'ən 'yene.'¹⁴Ma ə sa' ndiktəɗəya kəmɗi Nggomna, na'an ləm anchə kə malowunchi." ¹⁵Kharkə sotacha'an wanɗəɓətla'an, chəkandə kəɗ ɗənɗi mba'andə fe tanda. Ndiktə'ini ya welkha kaan khur Yahudawacha paɗ ɗəkan kə pang chəka kə ɓukiya.¹⁶Pəɗak kəmsicha'an kum nggərsə artə kə Galili kə nggwal ɗi mba'andə Yesu tanda. ¹⁷Nakandə anchə, manankanda, fowun paɗ manawanda wa.¹⁸Ɓak Yesu kəmɗandə ndankan tandə wa, fərichə fe alkət ə khulafərtə tə paɗ khesi. ¹⁹Ɗam kə khur khesə nat kə mbəswun kəmsicha. Kə chawun tandə Baptisma khur tləm farta, tə wanan, tə semete tla chəɗ-chəɗ.²⁰Kə cha'awun tandə khar nat ɗəchəɗi ndowun ndi wa kə chəwun. Ɗəpama nggət tə wunchə nat chəka wun ween məta, chəka kə ndukwa khesi.

Mark

Chapter 1

¹Tlaya nach kə tər kan ɓasi Yesu kristi wa'i Farta ²Yarandəfe kha khur ndəlwer i tlətlənan Ishaya,"tə ndatwa ngət tlən tlə tlənda pangətwa tla nach takhsandə mbandə'yo kaɗi. ³Tlə mɓasa khur chanjaya tla nach pətandə mbandi Yesu kaɗi."⁴ɓak yohanna nakan ɓasa, khur chajaya ndatwa chəkawuni kə tərkha kə chanfe baptisma kə kalanfe ɓəɓi fatyan khaa. ⁵Nafchi Yahudiya tə Urshalima ɓakandə kəmɗan chandakan baptisma ə kufi Urdun tərkandə khaa. ⁶Yohanna tə kapa fi tləngəmti fa, kənankan, kandiyan tə fiya, nɗəsəmndiyan mbedete tə ɗaya.⁷Ndakanwa yowun ɓat kərsəna tla nech manchan mə ngəta, chəka pakhəmchan nggi mbula kwassanchəkhawa. ⁸Tlə chanchi baftisma nafchə tə yeme mətlan nachan chət ya'an tə semete, tla chəɗ chəɗ."⁹Wanminchə'ini ɓak Yesu tlatə Nazarat ə Galili. Yohanna chankan baptisma ə kufi Urdun. ¹⁰Chek Yesu kes khur 'yaman inkə khulafərtə kha ɓak semeti Fartə kakha kə ɗar'indi'yan kəɗ nguɗiya. ¹¹səkkandə mɓəratə ə khulafərta tə ndatwa "tlaya wa'inchi tla yakhti paɗ tlə səkti mbənanfa."¹²Kərsə nda'an pəkkankə semet kə khur chanjaya. ¹³chəchan məndǝ kumchət foɗa khwe'rǝ kaɗanda ə khur chanjaya. mətlan khur chanjaya tə ɗə paracha nak fə tlinchi Farta kəssandəsi.¹⁴Kərsə kəsandə Yohanna, ɓak Yesu kə khakhi Galili nakan ɓas ndikti Farta ndakan wa, ¹⁵Ɓi wanməncha'an nduk chikawuni kə tərkha ɓi kutrakti Fartə nduk fəram kit kə ndikti Farta.¹⁶Nak Yesu wi'tə mi kufi Galili nakan Siman tə Andrawus wanman Siman tandə mək mapata kə 'yeme kətləm fə təmənchə nakanda. ¹⁷Ndankə Yesu tandawa param'nenchi ni chowun ndə kəfə ngətl nafcha." ¹⁸Chat malan kandə təm yirəfcha'an parakandi anchi.¹⁹Nak Yesu witə kə pang nakan Yakubu wa'i Zebedee tə Yohanna wanmanan tandə takhsandə mapach'yanda. ²⁰'Yakan tanda malkandə chinnandə khaa, Zebeede tə taktə mafach'yanda parakandə anchi.²¹ Ɓakandə kə Kafarnahum far sati yəmkə Yesu kətən sita cha'ankan tandə khar ²²Sakandak innde tə witə cha'a ini kəɗ nef tla sənchə ən ka'an nga kəd fə yara ndikti Farta wa.²³ Nefsə khur kətən sita'an tə ɓəɓi semetfa khwakan ²⁴Ndakanwa "mə nat ən chissi wechi Yesu," tlə Nazarath? Ɓacho kə təke'enchən kadwa? Səninchi wechi. chəne kə chid chid i Farta." ²⁵Yanan kə Yesu semeɗi kha ndankanwa ngasu ɓa. Chokes fiyan!" ²⁶Məkkə ɓəɓi semeta'an ndəkha kə khakha chekan kes fiyan nak nafan khwata.²⁷Sakan kə inndə nafcha'an chəkhan kandə ra'an "We təmə tlaya? 'yuwa cha'andə kadwa? ndachan ɓəɓi semetwa kə chendə kes paɗ səkkandə anchi." ²⁸Saktə ənɗi səbchiya səkfe ə khakhi Galili nat.²⁹Kərsə chet 'yandə kes kətən sita'an, ɓakandə keuri ndə Siman tə Andrawus, tə ndə Yakubu tə Yohanna. ³⁰Nak tlaɓərtə Siman khadchan, mba'andə Yesu. ³¹kəskə Yesu kheryan tla'ankan, chat kənkan kaɗi nakan takhsandə tere.³²Fətkə fartəkha ngoman kandə khacha tə fə ɓəɓi semeche. ³³Ngomkə nafchi mərban kes kə mikətənan ³⁴kənan kə Yesu khacha'an tə fə ɓəɓi semeche, paɗa malawa fə ɓəɓi semecha'an kə ndik ndawa kətləm sənndə anchi.³⁵Tla'kan pung walwurta, pe' simsim, kə mət nguduk sikan minni. ³⁶Siman tə takət nafcha'an nakandə kanan. ³⁷Mbəsan kandə ndakandə wa "chəkawun kawechi."³⁸Ndanda kanwa "tamə kə takət wan mərəbchəɗi tauranchə khakhi ɗiya kha, mani ɗət ɓasə minni paɗ nda'an chich ɓati kes kəmɗiya." ³⁹Wi'yankan khakhi Galili nakan ɓasə kətən sichanda nakan chendə ɓəɓi semech kes.⁴⁰Ɓak tlə khatə fa tarkwaya, kopkan khaa nakan siyandə, "ma yekhənsi kənitən kaɗi." ⁴¹khaɗankan Yesu fa, tər kə Yesu kheryan təkangkan khərfa, ndakawa "yakhənchisi kənu kaɗi." ⁴²chat kəɗuyu kənkan kaɗi.⁴³Ndankə Yesu wa pəɗo kə mbə'en nefe wa, ⁴⁴Mbe'en chəkawunwa, pəɗo kə pinin indiyo Pasto kə fərin ənɗi tlə fərtə fe ma kənanfe nef kaɗi kəɗ ɗənɗi cho'owunndə Musa khar."⁴⁵Pəɗakan nakan mba'andə nafcha nakan fanandə ndikta'an kha ka'an, ma'ana Yesu mbəlla kwalandə fatkha ə wan mərəbcha'anwa. pəɗakan ka mət nguɗuk, paɗ nak nafchə ɓat kəmɗan chəka təyeni.

Chapter 2

¹Ɓakan kaɗ kə Kafarnahum, kərsə wanmənchə ɗəmok, səkkə fe wa mətlan wuri. ²Ɓak nafchə ka'an, paɗ pewu mətsəwa ta kə mikənda ɓasandak Yesu tandawa.³Nda'an ɓa nafchə kəmɗi'yan tə tərad, nafchə foɗɗa tərchi anchə. ⁴Mbəswakandə mbandə kə tləma ta'an nduk kətləm yaka nafcha, tərkandə ɗar kətənan, pakhankandə kaɗi kə nandə fər'anchi kakha kə pangen Yesu ə ɗar mut khunat'yan.⁵Nak Yesu fərkit 'yandə kha, ndankan tərad təɗi wa "wa'a kaluchə fe ɓəɓi fatyo kha ⁶Səkkə fə yaracha'an minni yu, nakandə sakandə kha wanɗi kaɗach'yanda ⁷kətləm mi na nafɗiya ndikti kəɗuyu? mbatə ɗənɗi nawakchə ndiichan wuntlə kalanchə ɓəɓifat nefkha? manga Fartawa?"⁸Tang tang, ni Yesu kha khur semet'yan ɗənɗi nat ndə sakta, ndandakan wa kətləm mi natowun saktə kəɗuyu khur wanɗi kaɗach yowun? ⁹Yen ne pa'pa 'i? kə nde'en tərad tədya wa kaluchəfe ɓəɓifat'yo kha tə kə nde'en wa tərad 'tla'u, turu mət khu nat'yo wə'yu wa?'¹⁰Kətləm kə sənwunwa na wa'i nef kal ɓəɓifat kha ə khur khesiɗiya, ndankan tərad ta'anwa ¹¹"Nduchiwa tla'u, turu wenichiyo kə pəɗen kaɗ keuriyo". ¹²Tla'ankan pukwat tərkan wenichiyan chekankes khur wuran, pangen chikawuni, sakandak inde, manan kandǝ Farta, ndakandǝwa, "Tamwamən na ǝn kǝnɗayawa."¹³Ngir kan chetkes pad kǝ mi kufa, ɓak gomǝn nafchǝ kamɗiyan, pad cha'anda kan har. ¹⁴Nakan mbirtǝkha, nakan Levi wai Halfa ɗas mǝt tlət chaməncha, ndan kan wa, "poro nenchi" tla'kan parakan ndi.¹⁵Nak Yesu sǝmina ǝ hur wuri Levi tǝ tlət chaməncha tǝ fǝ ɓaɓifacha, tǝ kǝmsichiyan, kǝtlǝm nafchǝ ka'am parach ndi. ¹⁶Kǝ nak fə yarachǝɗi i Farisiyawach Yesu, metlan sǝm ǝn tǝ fǝ ɓǝɓifacha, tǝ fǝ tlət chaməncha, ndanka'ndǝ kǝmsichiyan wa kǝtləm mi natǝn səm'ǝn tǝ fǝ tlǝt chaməncha pad tǝ fǝ ɓəɓifacha?¹⁷Sǝkkǝ Yesu kuɗuyu,ndankan tandǝ wa, "nafchǝɗi nach kwa'kwa kha, kǝmandau ǝn tǝ tlǝ fǝr wanɓuɓawa, fe nach khadchan nach ka-ndi. Ɓawi kətləm kə'ya fe fǝrchəkitwa, ɓachi kətləm fǝ ɓaɓifacha".¹⁸Nakanya kǝmsichi Yohana tə i Farisiyawacha, tandǝ kǝr kuchǝmnde. Ɓak nafchǝ kəmɗi Yesu ndankandǝwa, "Ketlǝm mi na Kǝmsichi Yohana tǝ'i Farisiyawacha kǝr kuchimnde paɗ yu tandə kǝr kuchǝmndawa?". ¹⁹Ndan kǝ Yesu tandǝ wa, fe ɓach kǝ mǝt kǝn rete, ndǝ na kǝr kuchǝmnde pe'tlə perri'yan tləmatnanda wa? ma pe'tlə Perri'yan tle mandnanda, na ndǝ kǝr kuchǝmndawa.²⁰Wanmǝncha'an ɓata tla na fe tǝrandǝ perr'ini tlǝmatnanda, kǝnandə na kǝr kuchǝmde wanmənchə'ini. ²¹Nefsǝ ne yo'um yuwa kapat kafi ɗokhta'anwa kǝtlem na kapata'an tlakhtǝkaɗi.²²Nefsǝ na tlǝr yuwa innabi kǝ hur dokhtǝ ɓutawa, ketlǝm nan fǝltǝkaɗi pad no kuɓa ənɗi khuranyu tǝ ɓuta'an. Kǝtlǝm nda'an, nacho tlǝr yuwa innabi kǝ hur yuwa ɓuta.²³far asabar, nak Yesu mbǝrtǝkha tǝ hur khǝngi khweerme nak kemsichyan tlətlakha khwarǝmɗi kǝ me'e. ²⁴Ndankǝ Farisiyawach wa, kǝtlǝm mi nat ndǝ chǝt ɗənɗi kǝmwakshisi ǝ far asabar?"²⁵Ndankan tandəwa, tamwowun changandawa, ɗənɗi chət Dauda nak mitəf'yan. Fentə nafchiyan fe ne tləmata'an. ²⁶Yimka kǝ kǝtǝn sita, fartǝɗi na Abiyata kǝ kapa Pasto, sǝmankan yati kapa Pasto tla Kǝmwakchǝs kǝ sǝm nef samənwa kapa Pasto ndak paɗ fǝrankan fe nach tlǝmata'an?²⁷Ndak Yesu wa, "Chich fe Asabar Kǝtlǝm nefe, chəwufe nef Ketlem asabar wa. ²⁸Kǝtlǝm nda'an, wai nef Farta nakan paɗ far asabar."

Chapter 3

¹Yəmkə Yesu kə kǝtǝn sita nakan nowun tla sa kher'yan kaɗi. ²Nak nafchǝ ɗǝpannda nɗu nan kǝnandǝ kaɗ far sati kǝtlǝm kǝ mbǝsndǝ ǝna 'yarata.³Ndankǝ Yesu tla sa kharan'yan kaɗwa, "tla'u tlaru kha khur nafcha. ⁴Kimsi kǝchife ǝn ndi'chan far sati wa ndu kǝ chǝfe ɓǝɓi fatawa? khǝraandǝ sisingdawa ndu kǝ ɓǝlanfewa? chǝkhandakan "Ngaskandǝ ɓa."⁵Ɗǝpankan tə səɓtə khure kǝtlǝm ɓǝɓi fat'yanda tǝ kwa'kwa' tǝ wanɗǝkaɗach'yanda ndankang wa panan kheryokha panankan kha, kənkan kaɗi. ⁶chek Farisiyawach kes tǝ wesewi'te kǝmɗi nafchi Hiridus kǝtlǝm kǝ takhsandǝ mban ɓǝlanda.⁷Pǝɗak Yesu tǝ kǝmsichiyan kǝ mii risangi parak nafchǝndǝ terchan tla'tǝ Galili tǝ Yahudiya, ⁸tlatǝ Urshalima tǝ Edom pang kǝ Urdun tǝ Taya tǝ Sidon tǝ kapa ngomnda ɓakandǝ sǝk ɗǝnɗi natən chǝta.⁹Chǝkhankan kǝmsichiyanwa kǝ takhsandǝ fa tə wankwabawal kǝtlǝm tertǝ nafcha, kǝtlǝm kǝ tǝkandǝ kherfawa. ¹⁰Kǝna kan nafchǝ tercham nat fǝ khatǝfacha tandǝ mbǝkhat kǝtlǝm kǝ tǝkandǝ kherfa.¹¹Kə nak səɓtə seme ɗi ndi kopkandə kha, ndakandəwa chǝ ne kǝ wa'i Farta. ¹²Mba'ankan tandəwa kǝ yakhndǝ kǝ sǝnfe ndəwa.¹³Tǝrkǝn kǝ ɗar ɗekwene 'yakan fe yakhtən ɗǝnɗə kǝmɗiyan. ¹⁴Fǝ tlinchaan 'yatǝn kumkǝ ngǝrsǝ chep yakan tandǝwa fǝ tlǝncha fe ne nat tǝ ndi, tlǝnkan tanda kǝ ɗǝndǝ ɓasa ¹⁵Fǝrankan tandǝwa alkǝt chendǝ khwa'archi kes.¹⁶Taɗkan kumkǝ ngǝrsǝ chep Saminu ɗǝfkanwa Bitrus.¹⁷Yakubu wa'i Zabadi tǝ Yohanna wanman Yakubu tla ɗǝfandǝnwa Buwarajis wanchiyan ¹⁸Tǝ Andrawus tǝ Saminu tǝ Filibus tǝ Bartamalawus tǝ Matta tǝ Toma tǝ Yakubu wa'i Halfa, tǝ Taddawus tǝ Saminu tlǝ Kananiyata ¹⁹tǝ Yahuza Iskaryoti tla nech khǝyandǝ kaɗi.²⁰Yimkan keuri ngǝrkǝ nafchə nggomndǝ njankan tandǝ sǝm ɗǝsǝmnda. ²¹Sǝkkǝ parcha'an ɗǝkandǝ kǝsanda ɓakandǝ tǝ anchi ndankandəwa indiyan artawa. ²²"Fǝyarachan fe ɓach ǝ Urshalima ndakandawa kutur khwa'archǝ ne fiyan, tǝ alkǝti kutur khwa'archǝ tlǝ kǝtandǝn khwa'archǝ kes."²³'yakan tanda fǝrankan sakta'an tanda tǝ kǝn na khwe'er mbakhǝn kǝtandǝ khwe'er kes ²⁴Ma chak kutraktəkha chep nach choka wa ²⁵Kǝɗu paɗ ma chak wurkha chep nan tlar wa.²⁶Khwe'er ma tla'antǝ fatyanfa nan chaktǝkha' Ngan mbakhǝn tlarkhawa kǝtlǝm ndukwatyan ɓacha ²⁷Nefsǝ ne mbakhǝn 'yimndǝ keuri tlǝ alkǝt kǝ yarkandǝ ɗichiyanwa.Nga tə kənanchə tlǝ alkǝt əni khayuwa.²⁸Kit ta'an mɓa'owundi nat ɓǝɓi faɗi chǝt nafcha nafe kalandatkha tǝ chǝka wun njǝrfaɗi chǝt nda ²⁹chǝktǝ kǝɗu tla njǝrkǝ semete tla nech chiɗ chiɗ nggǝfe kalanchǝkhawa nən nat kǝ tlǝ ɓǝɓi fata kǝ fere ³⁰Mɓu'chǝ Yesu kǝɗu kǝtlǝm tlǝ ndanchandawa səɓtə semetyansi.³¹Ɓak manan tǝ wanmanchan kit khesi tlǝnkandǝ wa waat kǝ ɓa.³²Nggomnan taurandǝ kha ndikkandǝ tǝndi ndakandawa Mu tǝ wanmanchǝwa tandǝ khesǝ kaa wech.³³Ngǝmankan tandawa "wunne kǝ yaa tǝ wanmanchǝna?" ³⁴Tǝɓərkan kha kǝ fe ne ɗas ɗas ndakanwa "no tandəya ndə Yaa tə Wanmanchəna." ³⁵Nat tla chəch yakhti Farta mətlan ne kə wanmana tə fe kə nəssa tə Yaa."

Chapter 4

¹Paɗ nakan cha'andǝ kaɗi ǝ mi kapa kufa,nggomkǝ nafchǝ kaan,tǝrkan kǝ khur kombawal chokkan kha kǝ khuran.²Nakan cha'andat khar ǝ khur sakandǝ ɗǝch fa,ndakan wa,³sǝkama chech tlǝ khuɗat kes kǝ chekhte.⁴Nakan chekhte,khǝmkǝ fowun kakh kǝ khur mbanda,kharankǝ wanɗǝngcha.⁵Fowun we'ta'an khǝkhatakandǝ kǝ ɗar fǝfǝrta ,mǝɗi nawaktǝ fǝrtǝs ndi'chan,tifkandǝ kes leɗ leɗ,kǝtlǝm nggǝ fǝrtǝs ndi'chan wa.⁶kǝ tǝkkǝ fartǝ khaa,lifǝrkandǝ kaɗi chokkan wa nggǝ tlerǝ'yansǝ ndi'chan wa, khwarkandǝ kaɗi.⁷Fowun paɗ khǝkhatakandǝ kǝ khur takhcha mankandǝ paɗ njipankǝ takhɗi mbǝlwawa.⁸Fowun paɗ khekhatakandǝ kakh kǝ khakha ndi'chan mbǝlkan chǝkandǝ wancha,chekkanda,fowun kumchǝt makhkan,fowun kumchǝt michche,fowun paɗ kumchǝt kum.⁹Ndakan wa,"Nat tla na tlǝma sǝktǝ'yansǝ sǝkkan."¹⁰Fartǝɗi na Yesu ndǝcha'an,fe ne nduk tǝ anchǝ tǝ kǝmsichǝ'yan kum nggǝrsǝ chep,chǝkhankandǝ saktǝ ndiktǝ'ini.¹¹Ndankan tandǝ wa,"Nggǝmowunchǝ fe sǝ kǝ sǝnwun ɗǝnɗi nach kǝ wuɓta'an ǝ mandi khulafǝrta,paɗaa,ma fe nawakchǝ khurwun chǝkamǝ nachan nat ǝ khur sakta'an.¹²Kǝtlǝm ma tandə nata, kuɗu tandə nata, chika kəɗu nawandawa, paɗ ma tandə səkta, kəɗuyu tandə səkta, chika kəɗu tandə səndawa, mayakhndəsi kə təɓərndə kha kətləm kə kalandach artə kha.¹³Ndankan tandǝ wa,awi sǝnwowun saktǝ ndiktǝ'ini wa?kwet natwun sǝn kwanan? ¹⁴Tlǝ khuɗa'ini ndikti Fartǝ natǝn chekhte.¹⁵Fe khǝkhatach kakh kǝ khur mbandǝ yu,tandǝ nach kǝ saktǝ fe chekhtǝ fe ndikta'an kǝ wanɗǝkaɗach'yanda, sǝkkanda,ɓak khwe'rǝ tǝrandǝ ndiktǝ'ini chekhtǝ fe kǝ wanɗǝkaɗach'yandǝ yu'¹⁶kǝɗuyu paɗ fe chekhtǝ fe kǝ khur fǝfǝrchǝ yu,tandǝ ne kǝ fe sǝkchǝ ndikta'an tlǝkandǝ tǝ kheɗɗitǝ khure,¹⁷tandǝ paɗ nggǝ tlerǝ'yandǝs wa,nggǝ alkǝt'yandǝs wa,ma ǝ 'yimndǝ kǝ khur ɓakhtǝ kǝtlǝm ndiktǝ'ini,chekandǝ wansartǝ kha kǝɗ kwisya.¹⁸Fowun paɗ tandǝ nach kǝ saktǝ fe khǝmchǝ kǝ khur takhcha,tandǝ sǝkchǝ ndikta'an,¹⁹paɗaa ɗǝchi khesiɗiya tǝ kǝnauchǝ tǝ yakh ɗǝchi khesi, 'yǝmkandǝ si 'yatankan ndikta'an manda chəwa kə ənawa.²⁰Fe chekhtǝ fe kǝ khakha ndi'chan paɗ,tandǝ nach kǝ saktǝ fe tlǝ sǝkchǝ ndikta'an,tlǝkanda,chǝkandǝ tersǝ mbǝskandǝ kǝnawan,fowun kumchǝt makhkan,fowun kumchǝt michche',fowun kumchǝt kum."²¹Ndankan tandǝ wa,mǝtl pakaa,tlǝ ɓach fe tə ɗa'kət keuri kǝtlǝm kǝ chǝpanfe tǝ inafta wa, ma ngga kǝɗu wa kǝ ɗǝffe kha kǝ kan mǝt khunata wa? Tlǝ ɓachowun ta'anchǝ kǝtlǝm kǝ ɗǝfwun kǝ mǝɗi tlǝ ɗǝftǝ fe.²²ǝnsǝ ne ǝ wuɓtǝ nawaktǝ fe chendǝ kes kǝ khesǝ wa.²³Tla na tlǝma sǝktǝ'yansǝ kǝ sǝka!"²⁴paɗ ndankan tandǝ wa,cham khǝɓakkǝ kǝ ɗar ɗǝnɗi sǝktǝwun,toso tǝɗi kaɗatu si,nda'an nafe kaɗutǝs paɗ.²⁵Kǝtlǝm tla natǝn 'yansi,mǝtlan nafe chekende,tla nawaktǝn'yansǝ paɗ,nafe tlǝt kaɗ khar'yan kǝ cheken fe yowun.²⁶Ndakan paɗ wa,"mandi khulafǝrtǝ nachan kǝɗ nef chekhchǝ we'tǝ'yan kǝ khakha,²⁷kǝ khun fe kǝ tla' fe,tifkan,mankandǝ paɗ,sǝnwa ndu chekhchǝ fe kǝn wa.²⁸Tlǝ chǝch khesǝ ɗǝsǝmndǝ tǝ indǝ'yan,kǝ tif kes nda'an nach kǝ tǝrkanan,²⁹paɗ mbǝlkan,chǝkan wancha,ma ǝ nǝkhi tǝrkan chelet'yan tlenkan kǝtlǝm ǝ chǝ sǝfakta."³⁰Ndakan paɗ wa,"Nachamǝn kaɗandǝ mandi khulafǝrtǝ tǝ mi?Ma ngga kǝɗu wa we'tǝ saktǝ mi natmǝn sakandǝ si? ³¹Nachan kǝɗ we'tǝ mustard,ma chekhen fe khaa nachan nat wechǝche ǝ khur ɗǝchǝɗi tlǝ chekhtǝ khesǝ nat, ³²Chǝk tǝ kǝɗu ma chekhen fe nan manda kǝ mbǝrantǝ takǝt ɗǝfchǝɗi kha khur khənggata'an,Njarkan kha kaan paɗ kǝn wanɗǝngchǝ takhǝs wurchǝ'yandǝ ɗaran."³³Tǝ sakcha'an kaan we'tǝ fenni ndiktǝn tǝ tanda ǝ ɓǝra sǝndǝ'yanda. ³⁴Ndikwa tǝ tandǝ nggǝ sakcha'an sǝ wa, paɗ ma mətlan ɗicha'an ,tlǝ mba'anchan kǝmsichǝ'yan chǝka mi.³⁵Fartǝ'ini chǝk farwita,ndankan tandǝ wa,"chem kes kǝ khesiɗi kha yu." ³⁶Malkandǝ nggomǝn'ini kha,pǝɗakandǝ ta'anchǝ ǝ khur kombawalcha'an paɗ para tanda.³⁷Nda'an tla'tǝ khusamba tǝ rǝnna kaan,nak yandi 'yarɗi yira'andǝ kombawal tǝɗi,nak kombawal ta'an ndiittǝ tǝ 'yeme.³⁸Yesu paɗ mǝtlan khur kombawal ta'an ɗar mǝt chokta,mǝtlan sa' 'yene,tla'ankanda,ndankandǝ wa,"malɗǝm,namǝn tǝktǝ kaɗi, kǝmuwa wa?" ³⁹Nakhǝnkan, yanankan rǝnni ɗi khaa, ndankan 'yamman wa,"tlaru kha! kǝ nggesǝn kǝmma!" nda'an khunak rǝnni ɗi khaa,mǝta'an nat setǝte.⁴⁰Ndankan tandǝ wa, "kǝtlǝm mǝ lekǝt wun kaɗ kǝɗuyu? pa' kǝ nakanya nggǝ fǝrkit'yowunsǝ wa?" ⁴¹Lekǝkandǝ kaɗ kaan ndankandǝ ra'an wa, "wun tla paɗ ya,tǝ rǝnna tǝ khawurtǝ paɗ tandǝ fǝran manda?"

Chapter 5

¹Ɓakandǝ kǝ khesi kufi'yan, tlane ǝ tle khakhi Garasinawa. ²Tǝrkǝ Yesu kakh khur kombawalta'an, ɓak tlǝ khwaarchǝ kes ǝ khur kwi mǝmatacha.³Nafan tlǝ chokchan mǝt tlokh mǝmatacha. Mbakhǝnwufe kǝs anchǝkharwa chǝktǝ kǝnanfee. ⁴Kurɓanfe nat kǝnanda, ɗǝɗakhankan ɗǝkǝnchaan kaɗi nefsǝ ne mbakhǝn kǝnandǝ paɗwa.Witǝ tǝ farta mǝt tlokh mǝmatach ini tǝ khur nggwalcha nafan tlǝ nachan khwata kǝn tlǝtlendǝ fatyankaɗ tǝ ɗakwancha. ⁶Nakan Yesu langnga, rakakan kǝmɗiyan chamkan kurumchǝkha pangnan.⁷Tlaankan ɓǝrata ndakanwa "mǝkemichǝtǝ wech Yesu, 'wa'i Farta tla manchan? Ngǝt siyuta tǝ tlǝm Farta kǝ ɓekhichǝnwa," ⁸Kǝtlǝm ndanchan khwa'archi'iniwa "chokes fi nafɗiya."⁹Chǝkhankan mee wa "tlǝmwuwa kǝni?, Ngǝmankanwa "tlǝmnǝwa kaan, kǝtlǝm terchan'ǝn" ¹⁰Nakan siyanda kǝtlǝm kǝ rǝkandach kes tle khakhi iniwa.¹¹Chat nggatu chǝs minni parata. ¹²Siyankandǝ Yesu "kǝ malandachnda kǝ yǝmndǝ kǝ khur ngatuchǝ ini", ¹³Ngəmandakansi. khwaarcha'an chekandǝ kes yǝmkandǝ kǝ khur ngatuchaan, ɗǝɗakandǝ kakh kǝ khur kufa, 'su ngatucha'an kumchǝtkumkum chep timchǝkha khur kufa.¹⁴Fǝ para ngatuchǝɗi ɗǝkandǝ kə mba ǝnɗi sǝɓcha khur wuri tǝ tlǝ khakhi'yan, 'tla kǝ nafcha kǝ na ǝnɗi sǝɓcha. ¹⁵Ɓakandǝ mbǝs Yesu, nakandǝ nafɗi che khwa'archǝ kes fiyanyu ɗas minni, nakandǝ lekǝte.¹⁶Fe nach ɗǝnɗi kǝssǝ nafɗi che khwaarchǝ kes fiyanyu mba'ankandǝ fowun nat ǝnɗi sǝɓchǝ tǝ ngatuchǝɗi. ¹⁷Nakandǝ siyandǝ Yesu kǝ maltǝ khakhǝ'yandǝ kha.¹⁸Nakan yimndǝ kǝ khur kwambawal kǝ pǝɗa, siyankǝ nafɗi che khwaarchǝ kes fiyanyuwa kǝtlǝm kǝ pǝɗandǝ kedeche. ¹⁹Ngǝmawu Yesu wa ndankandwa, ''ɗukaɗ keuriyowun, kǝmɗi nafchiyowun kǝ ɗin mbaanda ǝnɗi chutǝ Farta tǝ kakǝtɗi chutǝn''. .²⁰Pǝɗakan kǝ Dikafolis nakan mba kakǝɗɗi chandǝ Yesu, chǝkawun sakankǝ lnde.²¹Ngǝrkǝ Yesu talandǝ kufi'yan khur kwabawal kǝ kǝrsǝ kufiyan, tauran kǝ ngomǝn nafchǝ kha, ǝ kǝlar kufi'yan.²²Artǝ khur paktǝ nafchǝ kǝtǝn sita, tlana tlǝmanwa Yayirus, nakanɗi ɓakan kǝmɗan chamkan kurumchǝkha pangnan.²³. Siyankan ndakanwa, ''Wainchi khaḍchan, nduk kha kǝ mǝra.Ngǝt siyuta tamǝ keurinchi kǝ ɗǝfen kher kǝ in kǝ kǝnkaɗi; kǝn tǝ sisingndǝfa''. ²⁴pǝɗa kandǝ kedeche tǝ ngomǝn nafcha nakandǝ njek anchi.²⁵Nunefsǝ ne tlǝrandǝ ferkaɗi khurat kum ngǝrsǝ chep. ²⁶Ɓakh kha ka'an mǝɗi fǝfǝr wanɓǝɓicha, sǝɓantǝ kənau'yan kaɗ nat, chǝk kuɗu kǝnwakaɗwa nakan chektǝ kǝ pannga. ²⁷Sǝkkan kusse'tǝ Yesu paran tǝ kǝrsa'an khur ngomǝn nafcha tǝkankan kher kapat'yan fa.²⁸kǝtlǝm ndachanwa, ''ma tǝkani kher kapat'yanfa, ni kǝndǝ kaɗi'' ²⁹Tǝkankan kherfa,tlar kǝ faran kha, sǝkkan fi fat'yan kinkaɗ khur khatǝfat'yan.³⁰Chat kəɗuyu, sǝkkǝ Yesu chi alkǝt kes fiyan ndankanwa, ''wun tǝkanchǝ kher kapatinchǝfa?'' ³¹Ndankǝ kǝmsichǝyanwa, ''khur ngomǝn nafchiɗi kaanya ne njek ra'an tlǝmatwuya, kǝno ndat wa, ''wun tǝkichǝ kherfa?'' ³²Ɗepak Yesu kha kenawun tǝkanchǝ kherfa.³³Nunafan təsən ənɗi səɓcha təndi nakan lekəte tə saktatfa. Ɓakan khəmndə kha pangəta'an mba'ankan kitta'an. ³⁴Ndankanwa, ''nunefe fǝrkit'yo kǝnuchǝkaɗi, puɗɗo khaskhas mbisin kǝndǝkaɗi''.³⁵Nakan ndiktǝ tǝndǝ ɓak nafchǝ mǝɗi tlǝ pangan kǝtǝn sita'an ndankandǝwa, ''wa' ə miri mǝnatu ɓakhandǝ maldǝm?''³⁶Sekkǝ Yesu ǝnɗi mbatǝnda ndankan tlǝ pangən kǝtǝn sita'anwa, ''mǝ lekǝnwa furu kit ndak''. ³⁷Malawa chǝkwun kǝ parandǝwa, Bitrus, Yakubu tǝ Yohana wanman Yakubu ndak. ³⁸Ɓakan keuri tlǝ pangn kǝtǝn sita'an nakan nafchǝ khur sǝɓtǝ khure, nakandə təta.³⁹Yimkan kauran ndandakanwa, ''mǝchicha natwun khur saka lnde tǝ tǝta'', wannuwannan mǝrwawa tǝn sa'yene. ⁴⁰Masankanda, rǝkankan tandǝ kes nat. 'yakan chin wannuwannan tǝ manan tǝ fe ɓatnda yimkandǝ kǝmɗi na wanan.⁴¹Tǝrkan kheri wannuwanan ndankanwa, ''Talithakumi'' ''ndatwa wannuwaa tla'u'' ⁴²Chat tla'kǝ wannuwanan 'wi kan kətləm khurach'yan kum ngǝrsǝ chep. chat kuduyu sakandak lnde. ..⁴³Yanandakankha kǝtlǝm kǝ sǝnnefawa. Ndankan tandǝwa kǝ fǝrandǝ ɗǝssǝmnda kǝ sǝma.

Chapter 6

¹Chekankes pǝɗakan kǝ khur khakhi'yan parak kǝmsichiyan anchi, ²chǝk far sati yimkan kǝ kǝtǝn sita nakan chaandatkhar nafchǝ kaan sǝkka ndǝ chaata'an , sakandak lnde ndakandwa ''mbǝssan 'we tǝ chaaɗiya ǝ a yi?'' ''we'̄tǝ ɗatlǝmǝ fǝrandǝ Fartǝ kǝɗaya?'' we'tǝ ǝna saka lndǝ mǝ tǝ natǝn chǝt tǝ kharchiyan kǝɗaya. ³Nga chinan tlǝ kuka ɗǝchyawa, wa'i Maryamu wanman Yakubu tǝ Yusi tǝ Yahuza tǝ Saminu nga wanmanchaanni, nga wanmanchaansǝ kǝ nǝssa natmǝn mǝt artauwa? səɓ khurchandə kaɗ kǝtlǝm Yesu?⁴Ndak Yesu wa tla tlendǝfe '' tlǝnwufe ndǝ ǝ khakhǝyandawa tǝ wur 'yanda tǝ paɗ wur ngǝttǝyanwa. ⁵Mbakhǝnwa chǝt kapa ǝn minniwa, tǝ kǝnanchǝ khachǝ kaɗi tǝmɗi ɗǝfanda kher kǝ inde. ⁶Kumi fǝrkit yanda fǝrandach saka inde, pǝɗakan kǝ wanmǝrǝɓcha nakan nat cha'andatkhar.⁷'Ya kan kǝmsichi'yan kum kǝ ngǝrsǝ chep tlǝnkan tandǝ kes chep chep, fǝrandakan alkǝta kǝɗar sǝɓtǝ semeche. .⁸Ndankan tandǝ wa kǝ tǝrwun ǝnawa kǝtlǝm wi'təɗiyawa tǝrwun fangdǝ ndak kǝ tǝrwun ɗǝsǝmndawa ndu yakwatawa ndu wandǝɓǝtlawa. ⁹Kə pandǝ pakhǝmchǝ ndak kǝ kharwun kapach chepwa.¹⁰Ndankan tandəwa '' ma yimwun kǝuri chokkowunkha ǝ wuran kǝ fartǝ ɗi natwu tla'ta. ¹¹Ma ɗǝwun kǝ mirɓǝ karndǝ wunchi, tlǝfankowun tǝnatǝ sarchiyowun kaɗi kǝ chok kǝ ǝna sǝnda.¹²Pǝɗakandǝ na ɓasandǝ nafcha kǝ tǝrndǝkha khur tar ɓǝɓifatyanda. ¹³Chendǝ khwaarchə kes kaan, kǝnankandə nafchǝ kaɗe kaan tǝ fiɗete.¹⁴ Kutǝre Hiridus sǝktǝ tlǝm Yesu kǝtlǝm sǝnfendi chǝka ai, fowun ndatwa Yohanna tlǝ chǝt baptisma tla'chǝ kuya ne chǝt ǝna saka inini tǝmɗǝyan. ¹⁵Fowun paɗ ndatwa ''Iliya''. ndak fowunwa ndatwa artə khur Annabawacha fe chokh yu.¹⁶Sǝkkǝ Hiridus tandǝ ndakanwa, Yohanna tla tle-ndi ind 'yan kaɗyu tla' chawa? ¹⁷Kǝtlǝm Hiridus dǝf kǝ kǝssanfe Yohanna ngǝlanfe, kǝtlǝm Hirodiya nu Filibus wanmanan tərandən.¹⁸ Kǝtlǝmm mbaanchan Hiridus wa ''kǝmwasi kǝ təreen nu wan-mu wa''. ¹⁹Mǝtlan Hirodiya ta'an sǝɓankan khur kaɗi yakhkan kǝ ɓǝlanchǝ Yohanna. chǝka kuɗu chǝwawa, ²⁰Kǝtlǝm Hiridus lekenchi Yohanna kətləm sǝnwa tlǝ kafat nakan tə chəɗ-chəɗ kə ta, kətləm nda'an yakhwa kə mbəs ən anchə wa. .²¹Mbǝskan mbanda kǝtlǝm Hirodiya nan mbǝla chǝt ɗǝnɗi yakhtǝn, se rat tə kuɗuk fartə ngǝttiyan, takhsankǝ Hiridus mbǝnfatfa kǝtlǝm paktǝ nafchǝ khur kuturaktiyan tǝ fǝ tarchiyan ǝ khur Galili. ²²Wai Hiridus ɓakan rǝɓta rǝɓtǝyan mbǝnankan Hiridus tǝ ramchǝyan. chǝkhankan wanan'yan ''chǝkho ɗənɗi yakhtu ngǝt paɗ ni fǝruta.²³'Yakan Fartǝ mi, tǝ ndatwa chǝkamǝ yakhtu ndu mbǝtl kuturaktǝnchi ni furuta. ²⁴Chekan kes ɗǝkan chǝkhandǝ manan,''mǝni ndanduwa kǝ fǝrichi?'', ndankanwa, ndandǝnwa indi Yohanna tlǝ chǝt baptisma. ²⁵ɓakan kaɗ tǝ wesete kǝ khur kǝtǝn ngomnda mǝɗi kuture ndankawa, ''yakhǝnchǝ indi Yohanna tlǝ chǝt baptisma ǝ khur tǝɓ ɗǝftǝya.²⁶Sǝɓkǝ wandǝ kaɗati kutir kaɗ kaan , kǝtlǝm tapi ngǝmanchi kǝ mba in yakhtǝn nan fǝranda mban ndassuwa nan chawawa. ²⁷Tlǝnkan tlǝ yanda ndankanwa kǝ ɗǝ kǝ ɓan indi Yohanna tlǝ chǝt baptisma ǝ ngətla. ²⁸Ɓakan tǝ lnan khur tǝɓ ɗǝfta fǝrankan wannuwanan, wannuwanan paɗ ɗankan manan. ..²⁹Sǝkkǝ kǝmsichiyan ɗǝkandǝ tǝr fataan i Yohanna tlokhankanda.³⁰Ɓak kǝmsichǝyan kǝmdi Yesu mbaan kanda nat ǝnɗi chǝt ndǝ tǝ ǝnɗi chaandǝndǝ kaɗi. ³¹Ndankan tandǝwa ''ɗam kǝ mət wuɓta, kətləm kə yipwun kətləm nafchə ka'an mbu ɗich samən-smən paɗ yipwandawa, chək səm'əna mbəswandə mbandawa. ³²Peɗakandǝ khur kwabawal ɗǝchǝt nanda.³³Nakandə nafchǝ kaan wi'ta chekandə kes tǝ rakata lakandǝ mǝ tanda kǝmɗi nat ɗǝta. ³⁴Ɓakand kǝ mi chichengnde nak Yesu ngomən nafchǝ kaan nakandə khaɗandə fa kǝtlǝm nachande kǝɗ chǝkhureche tlǝ paratsuwa. Ɗǝkan kǝ pang tǝ chaanda ɗǝch khar kaan.³⁵Chifar wita ɓak kǝmsichǝyan ndankandǝwa, mǝtɗiya wuɓtǝ mǝta paɗ chǝ farwita, ³⁶''kalu nafchǝkha kǝ yimndǝ kǝ khur wure tǝ wan mǝrǝɓcha tla nech nduk kǝ khindǝ ɗǝsǝmnda kǝ sǝmnda''.³⁷Ngǝrankan tandǝswa, fǝramandatǝn ɗǝssǝmnda kǝ sǝmnda. Na'an mbəla khi kwasat i dinari kumchit-kum kumchit kum chep kə fəra'ən tandə kə səmndawa? ³⁸Chǝkhankan tandǝwa ɓǝleset kurmi nech si? ɗam ɗǝpaman, ɗǝpankanda, ndankandǝwa ɓileset ɗǝrman tǝ yirfǝ chep³⁹Ndankantandǝwa kǝ chok ndǝ kha kǝ ɗar usine. ⁴⁰. Chokkandǝ kha kumchǝt kum, kumchǝtkum kum fwaɗa. fowun kumchit kum ɗǝrman ɗǝrman, ⁴¹Tǝrkan ɓǝlese yaɗi ɗǝrman yu tǝ yirǝfɗi chep yu, chankan usoko Farta, chichenkan kwasataankha, fǝrankan kǝmsichiyan kǝ chakandǝ nafcha. chǝkan kuɗu paɗ tǝ yirfan.⁴²Nat ndǝ sǝmkanda ngalkanda. ⁴³Ngomankandǝ takta'an lnaftǝ kum kǝ ngǝrsǝ chep. ⁴⁴Nafchǝ kumchǝt kum kumchǝt kum kum ɗǝrman fe sǝmchǝ yaɗi.⁴⁵Yimankan kǝmsichǝyan kǝ kwabawal kǝ lande panga tǝ khesi kufiyan mǝɗi tlǝ 'ya fe wa Baitasda , welenkan kwaan nafchaan kha. ⁴⁶welendakan kha. tǝrkan kǝ ngwele, kǝ siyanchi Farta. ⁴⁷'Sa kan kǝ farwita kwabawal ta'an khur ɗǝfitǝ kuɗimnde ; pe'chan ɗǝcha'an ɗar talaya.⁴⁸Nakan tandǝ rǝnna ɓakhandata nduk kha kǝ farwita, ɓakan mbǝstanda, mǝtlan wi'tǝ ɗar 'yeme, kǝ tlǝmannanda. ⁴⁹Nakan anchi wi'ta ɗar 'yaman chandachanfuwa khwe'ere khwakanda. ⁵⁰kǝtlǝm ni ndǝ anchi lekǝkanda. ɗǝkan tǝ tanda, nda kanwa, .''chokam tǝ alkǝtfa! ngǝta mǝlekǝwunwa!''⁵¹Yimkan khur kwabawal ta'an tǝ tanda tlar kǝ rǝnni'an kha. sakandak lnde. ⁵²Sakkandach ind kǝ ɓilese yaɗi. kǝtlǝm nda' an nak wandǝ kaɗach'yandǝ chəkandə kaɗ kwa'kwa'.⁵³Chenkandǝ tǝ khesi'yan kǝ khakhi jJnisarata kǝnan kan ndǝ kwabawal ta'an kha. ⁵⁴Chekandǝ kes khur kwabawal ta'an sǝn kandǝ anchǝwa Yesu. ⁵⁵..Nakandǝ ngoman khacha kǝmɗi natǝn yu.⁵⁶Miriɓ nǝ ɗǝtǝn ngomankandǝ khacha kǝ khur kwasokta, nakandǝ siyandǝwa kǝ ngǝmanchi kǝ teka ndǝ kher kapat 'yanfa, fe nat tǝkanchǝfa, kǝndǝkaɗi.

Chapter 7

¹Farisiyawacha tǝ fǝ yara ndikti Farta ɓach urshalima ɓakandǝ taurandǝ khaa.²Nakandǝ naa kǝmsichǝ Yesu sǝm ǝn chapawandǝ kherkaɗwa, ³kǝtlǝm kǝt farisiyawacha tlǝ chapachandǝ kherchǝ kǝnandǝ sǝm ǝna kǝtlǝm kǝt parachandǝ ǝna chiti parchinanda. ⁴Maɓi Farisiyawach kaɗ ə kwasokta waat kə fa-nda kənandə səm'əna kwa'an ɗəna chich 'yandəsi tlə paratndə khar kəɗ, chap təɓsa'yeme, ɓucha, tə kuruɓcha, tə kətən səm'əna.⁵Chəkhankə Farisiyawacha tə fə yaracha Yesu tə ndatwa kətləm mə tlə parawaktə kəmsichəyo ɗəna chəti parchəmən? tlə səmndəndə ən chap khersəwa?⁶Ndankan tandǝ wa, mbu'chǝ Annabi Ishaya khur yarat'an kǝ ɗar fǝ lǝm inchǝ'yanda tǝ ndatwa Tlǝ manichandǝ khur me ndak ngga kǝ khur wanɗǝkaɗach'yandawa. ⁷Pa fǝn tlǝ manitǝnda nakandǝ cha'andǝ nafchǝ khar ɗǝnɗi yakhtǝ nafcha.⁸Chamankowun ɗǝchǝɗi 'yakhtə Fartə wa kǝ chǝwunwa, kǝskowun ndǝ chǝti nafcha khar nakowun para nda'an." ⁹Ngǝrkan mbu'andatwa, ə khur ɗənɗi nach wandəkaɗachyowun, təmɗi kar para sərtə Fartəfa, kətləm kə parawun əna chichyowun i nafkəta. ¹⁰Ndak Musa wa, manadǝn chu tǝ mu tla mana tǝ tla mba'anchǝ sibtǝ ndikti chǝnan tǝ manan wat nan mǝrta.¹¹Ndakowun wa ma ndi nef wa nan kǝsanchǝ parcha'ansi, wa kǝ fǝrantǝ Farta, ¹²Kətləm nda'an tə fərawun alkəta kə kəsanchə parcha'ansuwa. ¹³Tlə chanchowun sərtə Fartə kəɗ nga ənawa, kətləm əna chichyowun ngun təɗi fərchi Yesu. Tlə fowun yirtə ɗəchiɗi tlə chitwun.¹⁴'Yakan nggomǝn nafcha'an paɗ ndankan tandəwa kami tləmata natwun." ¹⁵Ənsə nach yimndi kə khuri nef kə səɓanchi kadwa, se tla chech kes khuri nafan. ¹⁶tla na tləma səkta'an yansi kə səka.¹⁷Malkǝ Yesu ngomnan khaa 'yimkan kǝ khur wuran chǝkhankǝ kǝmsichǝyan saktǝ ndiktǝɗi mba'adatǝn, ¹⁸Ndankan tandǝ wa pa'ya pechowun khur wutla wa? sǝnwunwa wa ɗǝnɗi yimchǝ kǝ khuri nef ne sǝɓanchi kaɗ wa.¹⁹kǝtlǝm nan 'yim kǝ khur wan ɗǝkaɗatyan wa, nachan parat tǝ khur'yan kǝ khǝpanchǝ ƙadi? ndiktǝɗi Yesu ya chapantǝ ɗǝsǝminchǝ kaɗ nat.²⁰Ndakan wa ɗǝnɗi ɓach kes khuri nefe nda'an tlǝ sǝɓanchǝ kaɗi. ²¹Khur wanɗǝkaɗati nef tlǝ chee ɓǝɓi ɗich kes kǝɗ fǝlaukǝta, yarkǝta, ɓǝlfata ²²Kaa nǝssi nafcha, yakh ǝni nefe sǝbtǝ fata, lǝm nafcha, sǝrata, lekte tla'inde, nat ichi'ini nawakchǝ ndi'chanyu ɓachandǝ kes khuri nefe, ²³paɗ nda'an tlǝ sǝɓanchǝ nef kaɗi²⁴Tla'akan minni pǝɗakan kǝ khakhi taya tǝ Sidon ɗǝkan kǝ khur wuri, yakhwa kǝ sǝn nefawa mǝtlan minni wa, chǝka kǝɗu wuɓwa khawa. ²⁵chat kǝɗuyu nunefsǝ na wa'yan tǝ khatǝfa ɓǝɓi semet fa sǝkkǝ nu'ini kuseta'an, ɓakan cham kurumchǝ khaa panngeta'an. ²⁶Nunafan tlə Girkat nakan, paɗ tla'chan khakhi Fonishiya siyankan kə kətənchi səɓtə semet kaɗ fiyan.²⁷Ndankan nuɗi wa, sǝku kǝ sǝ wanchǝ ɗǝsǝmndǝ kwaɗǝn, ke'ke sǝ kǝ tǝrfe ɗǝsǝmndi wanchǝ kǝ fǝranfe yidchawa." ²⁸Nggǝmankan Yesu sǝ tǝ ndatwa "kǝɗuyu Fartinchi, chǝka yidchan tlǝ sǝmchandǝ ɗǝsǝmɗi tla khǝmchǝ kakh i wancha'an yu."²⁹Ndankǝ Yesu nuɗi wa " kǝtlǝm ǝ mbu'in kǝɗuyu, pǝɗo kumichǝwa, ǝ chi ɓǝɓi semeta'an kes fati wa'yo ." ³⁰Pǝɗakan kaɗi ɗǝchan mbǝstǝ mǝtlan ɗuk mǝt khunata ǝ kin kaɗi.³¹Minni paɗ chekan khur wantlǝ mitǝ Taya ɗǝkan tǝ sidon kǝ kufi Galili kǝ khur wantlǝ mǝta tla tlǝ 'yafe wa Dikapolis. ³²Ɓankandǝ ɓeme siyankandǝ wa kǝ ɗǝfan kher kǝ inn.³³Tǝrkan anchǝ kǝ mǝt ngomnan kǝ mǝt ngguduk, ɗǝfkan wankher'yan kǝ tlǝmat'yan, chǝkhankan yakhta tǝkankan wansenu'tə 'yan kher fa. ³⁴Ɗǝpakan kafǝrta ndakanwa "Ifatha" sakta'anwa innkha. ³⁵chat kǝɗuyu sǝkkan mǝta nakan ndiktǝ paɗ.³⁶Ndankǝ Yesu tandǝ wa kǝ mba'andǝ nefa wa chǝka kǝɗu tandǝ mba'andǝ nafchǝ kǝ pangnga. ³⁷Sakan kǝ inndǝ tanda, nakandǝ ndatawa ǝ chǝt ɗǝchǝ ndichan. Kǝnantǝ ɓemkaɗi mǝtlan sǝk mǝta, ɓem paɗ ǝ ndiki.

Chapter 8

¹Khur wanmənchə'ini, ngomən nafchəs kaan nakan ənsə kə səmndawə. 'Yak Yesu kəmsichiyan nda ndakanwa. ²"Khaɗichə ngomən nafchədyafa, mənd makhkan tandə tləmannə mədya ənsə səmndəndawa. ³Ma malandachi kəpəɗandə kaɗ kawurciyanda səm wandə ənawa, nandə khəkhattatkha mbanda. Ketləm wur chi yandə langnga." ⁴Ngəman kə kəmsichiyanwa, "Nanchamən mbəs kwasat ayi khur chanjangɗiya nech cha'andə nafchəɗi kəɗaya?"⁵Chəkha ndakan, "Ɓəlese kwasta kurmi nəch si?" Ndan kandəwa, "Mud." ⁶Ndankə Yesu nafcha'anwa kə chok ndəkha'a. Tərkan ɓəlese yaɗi muɗ ya, kərsə chankan usoko farta, chi chenkan kwasata'an kha'a ndankan kəmsichəyanwa kə chakandə nafcha. Fen pad chakan kandə nafcha.⁷Yərfi yandəsi tap kənda. Kərsə chət usoko kə ɗaram ndankan kəmsichanwa kə farandə nafcha. ⁸Səmkanda, ngal kanda. Ngaman kə fe tak ta'an inaftə mud. ⁹Khəssisi sə'chə kumchet kum kum fwada ə minni ndandak Yesu wa kə pədanda. ¹⁰Chat kəɗuyu yəmkan kə kombawal tə kəmsichəyan kə tlė khakhi Dalmanuta.¹¹Ɓak Farisiyawacha nakandə tara mee tə anchi naka ndə kat kə pənanda sakta'an ə khulafərta, kətləm kə kadanda. ¹²Kətkan yipta, khur semetyan, ndakanwa "kətləm mi na nafchəɗi nakanya ka sakta'an? kitta'an, əna sakta'ansəwa na nafchiɗi nakanya natawa".¹³Malkan tandəkha'a ngərkan yəmdə kə khur kwambawal chekan kəs tə khesi'yan.¹⁴Fartəini ɓətanchə kəmsichiyan kə tərndə kusat artə nech kharyan da ndak khur kobawal. ¹⁵Yanankan tanda, "Mbəramsi tə chəktə Farisiyawacha tə chəktə Hiridus."¹⁶Nak kəmsichaan sakanɗəkha fen kəra'an, "Kətləm ngə kwasat yamənsə suwa." ¹⁷Ənni tə səndə Yesu si nda ndakanwa, "Kətləmi natwun sakandə kha kə ɗar ɓakh kwasata? Paya sənwowunwa? Ndu tə kom wandəkadat yowon kadwa?¹⁸Wenichiyowunsi nawon mət suwa? Tləmach yowunsi səkwowun mətsəwa? Kuɗuk wowunwa? ¹⁹Chichenki kwasatkha ndərman khur nafchə kuchət kum kumchət kum dərman tak chankha inaf tə kurmi?" Ndan kanduwa, "Kum ngərsəchep."²⁰"Paɗ Chichen ki kwasat kha mud khur nafchə kumchət kum kumchət kum foda, inafchə kurmə takchəkha? ndakandəwa "muɗ" ²¹"Pe'chanya sənwowunwa?"²²Ɓakandə kə Baitsaida nafchiɗi minni ɓankandə kom nda, siyan kandə Yesu kə təkan kherfa. ²³Kəskə Yesu kalati komnan kes kə kərsə wiri, chəkhakan yakhtə kə weniti nafan, paɗ ɗəftə kher kə indi nafa, chəkhankanwa "chəna ənawa?"²⁴Tlaankan wenite ndakanwa, "Ngət na nafchə wi'ta kəɗ ɗəfcha." ²⁵Ngərkan ɗəf kher kə ɗar wenichiyan, nafan inankan wenichəyankha, nakan na mət ndiichan. ²⁶Ndan kə Yesu wa, ɗu kadi, ndankanwa, "Mə yimin tə khur wirwa."²⁷Yesu tə kəmsichiyan yimndə kə Kaisariya ə Filibi. Tanɗə dar wita chəkhankan tanda, "Mətl tlə ndach nafchəwa wun naki?" ²⁸Ngəmankanduwa, "Yahaya tlə chət Baptisma, ndak fowunwa, 'Iliya,' fowun ndat wa artə khur paktə Annabawachi farta."²⁹Chəkhang kan tanɗa, "Ngun tle ndachowunwa wun naki?" Ndak Bitrus wa, "Chəne kə Almasihu." ³⁰Ndandak Yesu wa kə mba'andə nəfchə ən kə ɗaran wa.³¹Dəfkan kan cha'andat khar ndatwa wa'at kə ɓakh wai nef kha, paktacha'an tə fə yaracha'an tə pastocha'an, nandə kar anchi, tə paɗ ɓəlanfe. Kərsə məndə makhkan na tlatə khur məmatacha. ³²Mba'chan ɗənni ə dakəta. Kakh kə Bitrus anchə kes nakan yandi³³Təɓər kə Yesu kha dəpankan kəmsichiyan yanankan Bitrus tə tadwa, "ngərandən in kərsəna khwe'ere, kətləm tlə ɗepacho kə əna chəti nafchə ndak, ngga i Fartawa." ³⁴'Yakan nggomən nafchaan tə kəmsichəyan kə mət arta ndankan tandə wa, "Nat tla yakhchəs kə para nanchi, waat kə asan in fatyan kə tər paləngdiyan kə para nənchi.³⁵Kətləm tla yakchi khərandə sisingdiyan nan kuɓata, nat tla kubach sisingndiyan kətləm ngət tə ndikti Farta, nan khəra anda. ³⁶Mə na nef ɓəstə khar ma ɓəsti khesi nat mbə wa sisingdiyan wa? ³⁷Mə na nef fərta kə dar sisingdiyan?³⁸Nat tla nech sək khartəfana, chəka ndiktinchi ə khur ɓəɓifaɗiya wa'i nef paɗ nan sək khartəfat'yan fartəɗi ɓatən khur kutraktə'yan tə mandi chinan tla chəɗchəɗ.

Chapter 9

¹Ndandankan wa, ''Kitta'an ni bo'owunnda, Fowunsi mədya ə khurwun ngandə mərwa nandi na kuturak ti fartawa tə alkətyan.'' ²Kərsə məd matche tərkə, Yesu Bitrus tə Yakubu tə Yohanna kə ɗar mbara ngwelle, dichən nanɗa ngərko fat yan kha ə pangnanda. ³Ngərkə kapatyan kha khedide kəd wannelule.⁴Nda'an nakanɗə chi Iliya kəs tə Musa nakandə dəkti tə Yeau. ⁵Ngəmankə Bitrus Yesu ndankanwa, "Malɗəm sərku ngaməntəɗi ne məɗya, kə takhəs ən kurtə makhkan, artə yuwa, artə i Musa, artə i Iliya." ⁶(kətləm sənwa əndi nan nbutawa kətləm lekindi kaɗi).⁷Ngəlankə khusaɓə tanda səkkəfe ɓərata khur khusaɓa wu'inchiniya tla yakhti səkammdi. ⁸Kuɓachanɗi se'et ngərwandi na nef tləmannadawa manga Yesu wa.⁹Nakandi ɓat kakh ɓəra ngwallan ndanda kanwa mba'awun chikawun inɗi natwunwa, pəkama ma tla wai nefe khur məmatacha. ¹⁰Malkanɗi nɗikta'an pallang nanda, pad nakandi chikhi ndi ra'an "məne kə satə tlata khur məmatacha."¹¹Chikhankandi me, "Kə tləm mi nda fəi yara cha an wa na Iliya tərkam ɓata?" ¹²Ndanda kanwa kuduyu na Iliya tərkam ɓata kə takhsanci dich kha nat. Kətləm mə yaranɗi fə wa na wai nef ɓakhtə kha. pad na khesi karndi? ¹³Pad ngət bo'owunda ndatwa ɓi Iliya, chan kandi ɗənɗi yakhtə ndəsi, kəd ənɗi mɓatə ndək tə fartə kə daran.¹⁴ɓakkandi kə bəs tak tə kəmbichalan nakandi nafcha terchan tlə matnanda nak fə yaracha'an asinta tanda. ¹⁵Kə nakandi Yesu, sakan kə iad ngomən nafchalan ɗiɗa kanda kə ɓəs ndi ndanka nɗi əna. ¹⁶Chəkhankan kəmsichiyan mə, "Natowa as ind tə tanda?"¹⁷Ngəmankə yawun khur gomna'an, "Mal dəm nɓənchi tə wainchi kəmdo, Bəɓi semet sə fiyan tla tlə yatanchi ndiktə. ¹⁸Ma tla' khatəfata'an tlə məkchan ndəkha kə khakha kən me'yan wkhopta, kən kang wantlancha. ¹⁹Ngəmankan tandəwa, "Fə kumi fər kitchi yuwa khəsidəya, kə kweti nati choktə tə wunchi? Kə kwəti nati kərəs wunchi? Ɓami tən ndi."²⁰Ɓankandə wannan, kə nak səɓtə semet Yesu, chat məktə wanan kha, nak kan saktatfa, khəmkə wanan kha nakan takərtəkha; nak khuptə ɓat kakh mee'yan. ²¹Chəkhankə Yesu chinan wa kwet mbəstə ɗənɗiya ndi? ndak chin wanan wa tappə kə waa. ²²Tlə nachan məkndə kə wata tə 'yeme kətləm kə ɓəlanchi, mano mbakhən chət əna kə khaɗuchi fa kə ngimin nga'an.²³Ndak Yesu wa, "mano mbakhənda"? Nat ɗəcha nan chətta kəmɗi tla fərchə kit. ²⁴Chat chin wanan tla'ankan ɓərata ndakanwa, "fərinchə kit, rəku ɓakh fər kit inchi. ²⁵Kənan ngommən nafcha'an rakata, yanankan səɓtə semeta'an ndankanwa "chə ɓam kharɗiya, nduchi wa chokes fi wanɗiya kə ngirin yəmndə kafyanwa.²⁶Chek khwa'aran kes tla'ankan ɓərata.chakankan kha tə anchi. chək wanan kəɗ tə məra, ndak kwaan nafchəwa mər wanan." ²⁷Tla'ankə Yesu wanan tə kher'yan tlarkan kit.²⁸Yimkə Yesu kə khur wuran, chəkhankə kəmsichiyan mət wuɓta "Kətləm mə wula'andə kəta ndə kes? ²⁹Ndankan tandəwa, "Wetə tlaya ngech chəkes wa se tə sita".³⁰Tla'kandə minni parakandə tə Galili, yakhwa sə kə sən nafchə məɗi natənwa.. ³¹Nakan cha'andə kəmsichiyan khar, ndanda kanwa wanmən cha'an ɓata tla nafə fir wa'i nef kə khari nafcha, nandə ɓəlanda, ma ɓəlanfe, kərsə mənd makhkan nan tlata. ³²Chəka kəɗu mbəsawandə ndikta'anwa tandə lekət kə chəkhandə mee, ɓakandə kə Kafarnahum, fartəɗi natən khur wiri. Chəkhankan mee kəmsichi'yan, mənowun ndiktə kə ɗaran mbanda"?³³Ndaən ɓatndə kə kafarnahum. Kərsə yimndan kəuri chəkha ndakan wa, "Mə natwun ndiktə kə ɗaran ə khur mbanda?" ³⁴Ngaskandə ɓa kətləm as-indəs khurnanda ə mbanda, kə ɗar wun ne manchan. ³⁵Chokkankha, 'yakan kəmsichi'yan kum ngərsə chep, ndankan tandəwa tla yakhchə kənkə ɗəfkanan, waat kən kərsa, paɗ kə manandə kwa'ancha'an.³⁶Tərkan wanwa kə kharyan ɗəfkan anchi kə khurɗəfitənanda. Ɗəfkan ndə kə kəfat'yan ndandakanwa, ³⁷"Nat tla tləch wanwa khur tləmna, ngət tlətən, paɗ nat tla tləch yowuna ngət tlətən, nga ngət ɗəchənnə tlətənwa nat tə tla tlənchənanchi.³⁸Ndankə Yohanna wa, "Maldəm ni ən yowun chendə khwa'archə kes tə tləmwa, chə'ən kə 'yata'ən kətləm mətlan sə khur'ən wa." ³⁹Ndandak Yesu tandəwa, "malamandən yowunsə ne chət we'tə kapa ter'ini, kərsata'an kə mba səɓtə ndiktə kə ɗarmənwa.⁴⁰Nat tla ngawakchə kə təkritəmən, nachamən arta. ⁴¹Nat tla fərowunchə 'yeme kə sowun kətləm ngun i Almasihu, kitta'an ni mba'owunda ne ɓakh wa.⁴²Tla ɗəfchə fe wechəchiya kə chində wansartə kha, ke'ke'sə kə wakan fe wanfən kha'ta kə ɓərata kə məkfendi kə risangi. ⁴³Ma na kher'yo ɗəfwech kə chin wansartəkha, kwechchan kə tleen kaɗi. Nannat ndiichansi kə yimin kə mandi khulafərtə tə kher arta, mani yimndə kə khur wat tə kharchə chep. ⁴⁴Nat chikawun dəfchi wanchidiya kə chitwansartə kha, kwechan kə wakan fə fəw khata kə ɓər kə mək fendi kə khawurta.⁴⁵⁴⁶Mana sarto dəf wech kə chin wansartə kha, tle'en kaɗi kə mikeen kaɗi, kwach kə yimin kə mandi khulafərta tə sartə arta mani kə yimin kə wat tə sarchə chep.⁴⁷Mana wenitə'yo dəf wech kəchin wansarta kha, kətan kaɗi kə məken kaɗi, kətləm kwech kə yimin kə mandi khulafərta tə wenitə arta mani kə məkfe wech kə wata tə wenichə chep. ⁴⁸Məɗi tlə mərwak tə wacha, wat paɗ nan mərawa.⁴⁹Kətləm tə wata nafe chapadə chikawun kaɗi. ⁵⁰Fəs yitta ndiichan, ma təɓi mbənd'yan, nach ngər chandə kəni? chokam kə fəs-yitta, kənowun tə khaskhaskəta tə chəkawuni."

Chapter 10

¹Malkǝ Yesu minni khaa pǝɗakan kǝ tle khakhi Yahudiya tǝ khesi kufi Urdun. Ngom kǝ nafchǝ kǝ tlǝmata'an. Nakan chaandat khar kǝɗ ɗǝnɗi sǝndǝndkha. ²Ɓak Farisawach kaɗa ndǝ tǝ chǝkhatwa, ''kimsǝ kǝ kalnef nuwan khawa?'' ³Ngǝmandak Yesu wa, ''mǝ mbaowun'ndǝ Musa?'' ⁴Ngǝmankandǝwa ''Musa ngǝmanchǝ kǝ yaran nef nuwansi kǝ karndi.''⁵Ndak Yesu wa , kǝtlǝm kwa'kwa' tǝ wan ndǝ kaɗachyowun yara Musa (sərtə) kǝɗuyu. ⁶Terkan khesi chich Fartǝ khǝsnef tǝ nunefe.''⁷Kǝtlǝm nda'an na nef mal chinankhaa tǝ manan kǝ chok ndə tə nuwan, ⁸Fen chep chokndə arta, pewandǝ chep wa artǝ ndak.⁹Kǝtlǝm nda'an nafchǝɗi wumandǝ Farta kǝ chakandach nef khawa.¹⁰Nakandǝ khur kǝn nda ngǝrkǝ kǝmsichiyan chǝkhan ndik tə ini. ¹¹Ndandak Yesu wa, ''nat tla karchǝ nuwan kǝ kakh samǝn tǝ chǝt fǝlaukǝt tǝ anchi. ¹²Nunef paɗ ma kartǝ chǝmata'an kakhtǝ khǝsnef samǝn tǝn chǝt fǝlaukǝta.''¹³Ɓakandǝ tǝ wanwanchǝyanda kǝmɗi Yesu kǝtlǝm kǝ tǝka nda kherfa, kǝmsichiyan yankan tanda. ¹⁴Sǝɓkǝ wandǝkaɗati Yesu kaɗi ndandakanwa, "malaman wanwanchǝ kǝ ɓandǝ kǝm ɗǝnchi, 'yatandachwunwa, kǝtlǝm mandi khulafǝrta i fe nach kǝɗ wancha,"¹⁵Ndak Yesu wa, "kit'ta'an nati mbu owun nda tla ngǝrawakchǝ fat'yan khaa kǝɗ wanwaa, nan yim kǝ khur mandi khulafərtawa" ¹⁶Kharkan wanchǝɗi kǝ kharyan ɗǝfandakan kher kǝ'in.¹⁷Nak Yesu wi'ta, ɓak nef tǝ rakata chamkan kurumchǝkha pangənan, chikhankanwa "maldǝm tlǝ kafata mǝnati chǝta kǝ mbǝsi sisingde tla kǝ pori?'' ¹⁸Ndankǝ Yesu wa, kǝ tlǝm mǝ 'yatu nanchǝwa tlǝ kafata? Tlǝ kafatsuwa mannga Fartǝ ndakwa." ¹⁹Sinin sərcha'an, kǝ ɓilin fatawa, kǝ chin fǝlaukǝtawa, kǝ yerkǝnwa, kǝ mbuin lektǝɗar nefawa, kǝ tlǝnen ǝni nef tǝ ɗatlawa, kǝ maneen chu tǝ mu.²⁰Ndak nafanwa, malɗǝm parinchǝ ɗǝchǝini khar ngǝt kǝ waa. ²¹Ɗǝpankǝ Yesu ɗǝpa yakh nefe, ndankanwa, ǝn artǝ ɓakhtu. Ɗu khiyan ɗǝchyokaɗ nat kǝ chekeen fe ne ɓakhta, no mbəs kənau khar ə khulafərta, kano ɓat para nanchi. ²²Sǝkkan kuduyu sǝɓkǝ wan ndǝkaɗatyan kaɗi pǝɗakan tǝ sǝɓtǝ khure kǝtlǝm tlǝ kapa kǝnau nakan nde.²³Yesu ɗǝpankan kǝmsichiyan ndakanwa, '' 'yang'yang fǝ kǝnaucha kǝ yimndǝ kǝ khur mandi Farta''. ²⁴Kǝmsichiyan sakandak inde tǝ ndiktiyan. Ndak Yesu wa wanchincha 'yang'yang nde yimndǝ kǝ khur mandi Farta. ²⁵ Nan nat 'pa'pa tlengǝmti kǝ chikes tǝ kwi lipir mani wurumnda kǝ yimkǝ khur mandi Farta.²⁶Sakankǝ indǝ kǝmsichiɗanyu, ndankandǝ ra'anwa, ma kǝɗuyuwaa, wun ne khǝra'tǝ khachya?. ²⁷Nɗǝpandak Yesu ndandakanwa, mǝɗi nafcha 'yan'yang nde. mǝɗifarta chǝkmi nan chita. ²⁸Ndankǝ Bitrus Yesu wa nga'anya mal'ǝn chǝk mǝkha pari'ǝn wechi.²⁹Ndak Yesu wa kit taan nati mba owunda, nefsi ne mal wir'yan khaa, tǝ wanmancha'an khǝsǝ tǝ nǝssa, tǝ chǝnan tǝ manan ndu tǝ wancha tǝ khǝnga kǝtlǝm ngǝta tǝ ndikti Farta, ³⁰kǝnan kar mbǝs chektǝ kumchit kum ǝ khesiɗi nakanya, yi wurcha tǝ wanmanchǝ khǝssa tǝ nǝssa tǝ parcha tǝ wancha tǝ khǝngacha kǝtlǝm ɓakhtǝkha, khesiɗi kǝ panga kǝ mbǝs sisingndǝ kǝ pori. ³¹Terchan fe ne panga ne ngǝrtǝ kǝrsǝn, fe kǝrsǝ paɗ ngǝrndǝ kǝ panga.³²Nakandǝ pǝɗat kǝ Urshalima Yesu pangn nanda. kǝmsichiyan sakandach lnde, nafchǝɗi ne para tandǝ paɗ lekǝte. Yesu 'yakan kǝmsichiɗan kum ngǝrsǝ chep yu nakan mba'anda ɗǝnɗi ne sǝɓtǝ tǝ anchi. ³³Niwunwa namǝn kǝ Urshalima, na fe fǝr wa'i nef kǝ khari paktǝ pastocha te malɗǝmchi ɗokh tǝ ndikti Farta, nandǝ chakan mee kǝ fǝrande ɓǝɓi nafcha. ³⁴Nandǝ njirandǝ kaɗi, kə chəkhandǝ yakh tǝ kafa, kǝ tlǝfanda, kǝ ɓǝlanda, kǝrsǝ mǝndǝ makhkan nan tla'ta.³⁵Yakubu tǝ Yohanna wanchi Zabadi ɓakandǝ kǝmɗi Yesu ndankandǝwa, ''malɗǝm yakhchaan kǝ che'inchin nat ɗǝnɗi sǝyutǝ'ǝn.'' ³⁶Ndan ndak Yesu wa, ''mǝ yakhtǝwun kǝ chowunchi?'' ³⁷Ndankandǝwa kǝ ngǝmeen kǝ chok'ǝn artǝ kharsǝmyo, artǝ kaku'yo khur mandǝyo khulafǝrta.³⁸Ndandak Yesu wa, "Sənwowun ɗǝnɗi natwun sitawa." Nowun mbakhǝn sa ɗǝnɗi nati satawa? Nafe chowun baptisma tla chitǝfǝ wa?'' ³⁹Ndankandǝwa na'an mbakhǝnda. Ndan ndak Yesu wa, ''təɓsa'yamɗi nati sata, nowun satsuwa?, baptisma tǝɗi nafe chita nafe chowun nda. ⁴⁰Choktǝ khar kharsǝm inchi tǝ khar kaaku inchi, nga yinawa, nati furowun nda, yi fe takhsandǝ fǝkhaa ketlǝm tanda.''⁴¹Sǝkkǝ taktǝ kǝmsichiɗi kum yu, ndikti'ini nakandǝ chit sǝɓtǝ khur tǝ Yakubu tǝ Yohanna. ⁴²'Yak Yesu kǝmsichaan nat kǝ pangnan ndandakanwa, ''sǝnwunwa kutǝrcha tlǝ njərchandǝ nafchiyanda, paɗ kǝ pǝnandachdǝ ma-nda.⁴³Nga nachan nat keɗu khurwunwa. Tla yakh chǝs kǝn manchan khurwun, kǝn kǝ mafatyowun. ⁴⁴Tla yakh chǝs paɗ kǝn panga khurwun kǝnkǝ mafat kǝmɗi takcha'an nat. ⁴⁵Nga ɓach wa'i nef kǝ chanfe ǝnawa, kǝ chantǝ nafchǝ ndak, paɗ kǝ fǝr sisingndiyan kǝtlǝm nafchǝ nat.''⁴⁶Kə ɓakande kǝ Yariko, nakan chetkes ǝ Yariko ta'an tǝ kǝmsichiyan tǝ ngomǝn nafchǝ kaan , mbesankandǝ Bartimawus wa'i Timawas komnda, ɗas kelar mbanda metlan sita. ⁴⁷Sǝkkanwa Yesu tlǝ Nazaret tǝ ne mbǝrtǝkhaa, nakan tla'andǝ ɓǝrata, nakan ndatwa Yesu wa'i Dauda kə khaɗuchi fa!. ⁴⁸Nafchǝ kaan yankandǝ anchǝwa kǝ ngas se et. Ngǝrkan tla'andǝ ɓǝrata ndakanwa, wa'i Dauda kǝ khaɗuchifa, kǝsitǝnsi.⁴⁹Tlarkǝ Yesu khaa ndakanwa kǝ ife ndi, 'yakandǝ anchi ⁵⁰Mǝkankan ɗǝchipti'yan kaɗ tla'kan ɗǝkan mbǝs Yesu.⁵¹Chikhankǝ Yesu ndankanwa, ''mǝ yakhtu kǝ chuchi.? ''Ndak komǝnɗiwa maldǝm kǝ mbǝsi na mǝta. ⁵²Ndankǝ Yesu wa ɗu fǝr kit'yo kǝnuchǝ kaɗi. chat kǝɗuyu lnkǝ wenitǝyan khaa, parakan Yesu pǝɗakanda.

Chapter 11

¹Nakan ndukha kə Urshelima nduk tə Betafaji tə Bətanya, nduk tə ngwal Zaitun, Yesu tlənkan kəmsichan chep. ²Ndan kan tandəwa nɗam kə wan mərəɓɗi rat tə mənchi, ma ɗuwun nowun na kwari tla tamwaktə fe pərta kə kwaswun kə mbichu wun, ³"Ma chəkhowunchə fe, mənowun chətsi."⁴. Ɗəkanda, nakandə kwari ə kənda mi kənda nduk tləma mbanda, kwasankandə kha.⁵Fowun nafchəs minni chəkha kanda, "Kətləm mii natowan kwas wan kwar təɗəya?" ⁶Mba'andakandə ənɗi mbutə Yesu. Malandakanda kə pəɗanda.⁷Kəmsicha'an chep ɓankandə Yesu wan kwari ta'an nɗef kandə ləpta kə kərsan pərkə Yesusi. ⁸Nafchə kaan chamkandə kapach 'yandə kakh kə khur mbanda, fowun chamkanɗe sa'chəkha. ⁹Fowun kərsa fowun panga, nakandə mbatə tə alkətfawa, "Hossana! tlə mbəsta'an khar kəmɗ tla nach khur Chənda ¹⁰Mbəs ən khar khur ɓati mandi chənmun Dauda! manda khur khulafərta!"¹¹Ɗək Yesu kə Urshalima 'yəmkan kə kətən sita nɗəpankan nɗich nat. Chək farwita ɗəkan kə Betanya fen tə kəmsichiyan kum ngərsə chep. ¹²Əssata'an tlakandən ə betanya mita.¹³Mətlan langa nakan ɗeftə kəɗ səkwete, ndan chanwa wanchansi sa'kan kə tləma ɗəfta'an, mbəsankan kə sa'chə ndak wanchansəwa. ¹⁴Ndang kan ɗəfta'an wa, "Pawu nef səm wayo padwa." Səkə kəmsichyan.¹⁵Ɓakandə kə Urshalima Yimkandə kətən sita, ɗəkan rəkandə fə khəyandə ɗəch kaɗi tə fə khicha'an khur kətənan. Welenkan mət khiyandə ɗəcha'an ka ɗi, tə mət chok chi fə pən də cha'an nat tə dəng kutur cha, tə mət chok chi fə pən də cha'an nat tə fə dəng kuturcha, tə fə ɓədəche. ¹⁶Yatakan tər chəkami khur kətən sita'an.¹⁷Cha'anɗə kan khar, "Nga yaran fe kha wa ndat wa wirinchi nach fə yatwa wur sita i nafchə nat. Nakan ya chankowun kaɗ kə məti yarcha. ¹⁸Səkə paktə Pastocha tə fə yarachi attaura, kakandə mbanɗi nat ndə ɓəlanda. Lekəkand, gomnan nat sakandach inde tə cha'at'yan. ¹⁹Chəkawun farwita tlə chechandə kes khur mərɓan.²⁰Walwurta tandə mbərtəkha nakandə ɗəftə sukwete khwerkaɗi, ²¹Kuɗukkə Bitrus ndakanwa, malɗəm, no sukweɗiya 'ya-ndu ənmiya khwerkaɗi. Ndak Yesu wa, fəram kit kəmɗi Farta.²²Ngəmandak Yesu wa, "Fəram kit kəmɗi farta." ²³Kitta'an ni mbaowun nda nat tla ndanchə ɗekwenwa tla'u khəmmu kə risanggi, paɗ fər tə kit wandəkaɗat'yan nan chəta.²⁴Kətləm nda'an mbowunchi datwa chəkamə situ tətla chəkhatu furu kit no mbəsta nan chok tə kə yuwun. ²⁵Ma ngun sita waat kə kalwun fe kha chowunchə ənna, kətləm chənwun paɗ nan kalowundə kha. ²⁶Ma kalawowun fe chowunchə ən khawa, chənwun paɗ nan kalowunchə khawa.²⁷Ngər kanda kə Urshalima pad nakan wi'tə kha khur kətən sita ɓak paktə Pastocha tə fə yaracha'an tə paktə nafcha kəmɗiyan. ²⁸Chəkhankandəwa tə alkətti wuni natu chət ɗəchəɗya wun furuchə alkət kə chin tanda?"²⁹Ndandak Yesu wa ngət paɗ ni chəkhowun me'e, "Mba'amitən ngət paɗ ni mbo'owunda ndu tə alkəti wun nati chət tarɗiya. ³⁰Baptisma i Yahaya ɓachan fərtawa nef ɗəfchəndəsuwa? ngəmamitən."³¹Nakandə yaranɗə kha fen kəra'an, ndakanduwa, ma nɗə mənwa machan fərta, "Nandatwa kətləm mə fərwaktwun kit kə nan chi?' ³²Mandi mənwa ɓachan məɗ nefe nafe məmakamənndəfa, kətləm sənffewa ahaya Annabi nakan. ³³Ngəmandak Yesu wa 'sənwiwa ngət paɗ' ni mbaowunchəwa, ndu tə alkəti wun natchət ɗəchəɗyawa.kandə Yesu wa, "Sənwa'an wa." Ndak Yesu wa, "Ni mbahən mbowunchi ndu tə alkətə wun na ti chət dəchetya."

Chapter 12

¹Tǝrkǝ Yesu kan cha'andat khar tǝ sakta'an ndakanwa nefsǝ chich khǝngga sǝssankan rekan kwi yim inabi tənkan mət ndita. Fǝrankan fǝ tar khǝnggacha'an kǝ ɗǝpandǝ khar, pǝɗakan kǝ khakha langga. ²Chǝk səfakta tlǝnkan mafat'yan kǝ ɗǝ tlǝt ǝna khur ɗənɗi mbəstən khǝnggi'an. ³kǝsankǝ fǝ tarcha'an tlǝfankada, rǝkkandǝ anchǝ ǝnsǝ kharwa.⁴Nggǝrkan tlǝn mafat samǝn, mǝtlan paɗ mbǝsankandǝ mǝri ǝ indiyan ɓakhan kanda. ⁵Nggǝrkan tlǝn nowun tlenni ɓǝlankanda. Nakandǝ chǝt kǝɗuyu tǝ nafchǝ terchan tlǝfandǝ fowun, ɓǝlankandǝ fowun⁶Nakanya takchan arta ndak wa'yan tla yakhtǝn. Kǝrsa ta'an tlǝnkan anchǝ kǝmɗǝ'yanda, nakan datwa, nandǝ fǝran manda. ⁷Kərsə minni, ndankandə ra'anwa "tlaya ne choktə kə tlə khənggata'an, ɓəlamandən kə chok khənggata'an kə yəmən.⁸Nda'an ngətlankanda ɓəlankanda, məkankandə kaɗ kə kərsə sata'an. ⁹Paɗaa məna tlə khənggata'an chəta? Nanɓat kə ɓəɓatlandata kə fəranchə fowun samən.¹⁰changawowun ndikti Farta wa? tǝ ɗakwanɗi kartǝ fǝ tǝncha nda'an ne choktǝ kongwal tǝnda . ¹¹Tlaya ɓachan mǝɗi Farta paɗ ke'ke sǝ ǝ weti'yowun. ¹²Kənnda kǝ ɓǝlanda kǝtlǝm ǝ ɗǝpandǝ wa ndikchan kǝ ɗar nanda, lekangkandə nafcha malkandǝ anchǝ minni pǝɗakanda.¹³Tlǝnankandǝ fowun Farisiyawacha tǝ Hiridiya wacha, kǝtlǝm kǝ kǝsandǝ khur ndikchǝ'yan. ¹⁴Ɓakandǝ ndandǝwa, "malɗǝm kit ta'an tlǝ cha'ancho ndikti Fartǝ nafchǝ khar kaan penwen yakh indawa, tlǝ cha'anchǝ ndikti Farta nafchǝ khar kit. "kǝmndǝs kǝ fǝra'ǝn chamndǝ kaisar wa?" ¹⁵ Ə mbǝsan Yesu wanɗǝ kaɗch'yanda, ndandakan wa, "kǝtlǝm mǝ natowun kaɗita? Ɓam tǝ wanɗǝɓǝtla'an kǝni.¹⁶Ɓankandǝ Yesu arta. chəkhankanwa mǝrsingndi wun tǝ yarati wun ɗaran? Ngəmankandǝ wa "i Kaisar." ¹⁷Ndak Yesu wa, fǝraman Kaisar ɗǝnɗi ne kǝ i kaisar, i Farta kǝ fǝrawun ɗǝnɗi ne kǝ ya'an. sakandak inde.¹⁸Ɓak sadukiyawach kǝmɗiyan, fen tǝɗi tlǝ ndachwa tla'ti mǝmatach sǝ wa. chǝkhankandǝ mee ndakandə wa? ¹⁹"Malɗǝm, yara'anchǝ Musa sǝ wa, ma mǝr wanman nefe, maltǝ nunef kha, nggətwandawa, chokchan wanman nef'ini kə səm yati nu'ini, kə ngətan wanchəsi..²⁰Chǝ fe khǝssǝ kǝ wanmanchǝ ra'an muɗ, tla ɗəfkanan tlekan perre, mərkan malwa wanchəkhawa. ²¹Chepeta'an səmkan yati nunafan, mətlan paɗ mərkan wanchəswa, Makhkanan paɗ kəɗu. ²²Kəɗuyu natndə muɗ yowunsə malchə wanchəkhawa. Kərsata'an mərkə nunafan. ²³Nakana, ma tla' khesi wunne nat kə chəmata'an khurnanda?."²⁴Ndak Yesu wa, nga kətləm nda'an chətwun khəpakətawa? kətləm sənwowun ndikti Fartawa; paɗ sənwowun alkəti Fartawa?. ²⁵Ma tla' khesi, ngə retsuwa nach fe choktə kəɗ fə tlənchi Farta khulafərta.²⁶Ɗar mǝmatachǝɗi tla'cha, awi tamwowun channggandǝ khur ndikti Musa wa, kǝɗ ɗǝnɗi mba'andǝ Farta? "nggǝt ne kǝ Farti Ibrahim, Ishaku, tǝ Yakubu? " ²⁷Mǝtlan ngga Farti mǝmatacha wa, Farti fǝ sǝsǝnginche. kitta'an leng wun khaa."²⁸ Artə khur fə yaracha'an sǝkkan tandǝ as inde tǝ ra'an. Nakandǝ Yesu fǝr kwastǝ nggǝmnda, chǝkhankan mee wa, yen ne manchan khur sərcha?" ²⁹Ngǝmankǝ Yesu ndankan wa," kam tlǝmat kha ngun wanchǝ Isra'ilawacha yen ne manchan khurnanda, chǝnmǝn Farta, Fartǝ arta. ³⁰Kǝ mbǝnin fa Farti'yo tǝ wanɗǝkaɗat'yo arta nat tǝ sǝsingdiyo nat tǝ yarandǝ ɗǝch'yo khaa, tǝ alkǝt'yo nat. ³¹Chepata'an, mbǝnu fa nafɗǝ ne nduk tǝ wech kǝd sǝsingndiyo, ǝ sərtəsi pǝɗanchǝ tlenni kha."³²Ndankǝ artə khur fə yaracha'an wa, nde'taan kityosi malɗǝm, Farta arta, nowunsi wa, mǝtlan ndak. ³³kǝ bǝnin fa anchǝ tǝ waɗǝkaɗat'yo nat tǝ khur indǝ nat, tǝ alkǝt nat, kǝ mbǝn fa nafɗi natowun nduk, kǝɗ ɗǝnɗi mbǝndu fa fat'yo mbǝramtǝ tlee ɓǝrata i 'ya ndǝ kaɗi."³⁴Sǝkkǝ Yesu ndiktǝ'yan tǝ ɗatlǝ fa, ndankan wa "chǝ langngə tǝ mandi khulafǝrta wa. Kǝrsǝ ndiktǝ'yan nefsǝ ngǝrchǝ chǝkha me wa.³⁵Nggǝmankǝ Yesu fartǝɗi natin kǝtǝn cha'andǝ nafchǝ khar ǝ kǝtǝn sita, ndakanwa, "mǝ mbu'tǝ malɗǝchǝ yarati Musa kǝ ɗar Yesu krsti wa wa'i Dauda wa? ³⁶Dauda tə ində'yan khur semeti Farta ndakanwa, ndanchə chənmən chinna choku tə kharsəm ənchi kə fartəɗi natu nat ɗar təkrituwa. ³⁷Dauda tǝ indǝ'yan tlǝ yachan ǝnchǝ wa chǝnda, tǝ kǝn natǝn kǝ wa'i Dauda paɗ? " kapa nggomndi nafcha'an kan tlǝmat tǝ sǝk mbǝndǝ fa.³⁸Khur cha'andat khar ndakanwa mbramsǝ tǝ malɗǝmcha fǝ yakh wi'tǝ tǝ paktǝ kapacha, tlə yakhchandǝs wa kǝn fe ndanda ǝn khur lǝmu, ³⁹Tǝ yakh mǝch chokchǝ ndi'chan kǝtǝn sita, tǝ mǝt khombacha. ⁴⁰paɗ tlǝnankandǝ wurchi fe mǝrtǝ khǝssǝ 'yanda, tǝ yakaa sita kǝ nǝ nafchǝ tanda. nafchi'ini ya nandǝ sa ɓakhtǝkha kaan.⁴¹Chokkan khaa nduk tǝ yakwa baiko kǝtǝn sita, nakan ɗǝpandǝ nafchǝɗi ne ɓat tǝ baiko'yanda ⁴²Nakan na wurǝmǝnchǝ fǝrtǝ kaan. Nuɗi mǝrtǝ chǝmata'an nawaktǝ ǝn 'yansǝ ɓakan fǝr anini chep tla ne ke'ke tǝ pene arta.⁴³'Yakan kǝmsichǝ'yan nɗandakan wa, nde' ta'an nggǝt mbaawunda, ɗǝnɗi fǝrtə ndəla nu'ini pǝɗan tǝ fe kha fǝrchǝ nat. ⁴⁴natndǝ fǝrchandǝ khur ɗǝchǝɗi ne 'yandǝsi, nuɗiya paɗ khur kumi mbǝs ǝn yan khar fǝrtǝ ɗǝnɗi nach 'yansǝ nat."

Chapter 13

¹Nak Yesu chet kes kətən sita ndak artə khur kəmsichiyanwa, "Maldəm no kwastə ɗakwanchitya tə kwastə tənchitya." ²Ndakanwa niwun paktətinchɗiyawa? Ne'sə artə nafe maltə ɗar seta'an wa nawaktə fe pəkandə kakhawa.³Kəchok kan kha ɗar ngwal Zaitun kanchə khur kətənsitafa, chikhankə Bitrus Yakubu Yohanna, tə Andrawus mətwuɓta. ⁴"Mba'aəndən kwet na ɗəchəɗya səɓta? mə ne kə sakta'an ne pənd ma nan səɓta?⁵Dəfkə Yesu kandandatawa, "Mbramsi kə leem nefwunchwa. ⁶Terchan fe ne ɓat khur tləm na kəndadəwa, nkət mətlam, nandə sakandə nafchəkaan.⁷Ma səkwun ndiktə yaancha, tə we'tə ən kəduyu, mə pəpparowun khawa, chəka kəɗu ɓawu ndukwa khesə kwaɗənwa. ⁸Nafchə nandə tla'andə nafchəfa, kutrakta nandə tla'andə kutraktə fa, na khakha yira'təfa məch samsamən, na mitə natsi, nat yu ɗəchiini ɗəfkan ɓakhtəkha.⁹Chokkam tə takhəstəfa. Kətləm chandə tə wunchə kə pangən chakmee. Nafe tləfowunda khur mət sichiyowun, kə fərndəwunchi kəmɗi kuturcha kətləm tləmna. kətləm kə chokwun əna mbu'tə kəmɗanda. ¹⁰Wa'at kə ɓasfe ndikti Fartə chəka ai khur khessə nat.¹¹Ma ɗən ndə tə wunchi kə panggən chakmee kə chəwun kəfatawa farti'iniwa, nafe mba'owun ɗənɗi nowun mba'ta; Nat ɗənɗi səktəwun nda'an nowun mba'ta, nga ngun ne ndiktawa semet ne ndikte. ¹²Wanmanda nan fǝr wanmanan kǝ ɓǝllanfee, chind pad wa'yan.Wancha nandə chan kwa'kwa' tə ində parchənandə fa. ¹³Nafe karwunchi kətləm tləmna. Nat kərsa nan mbəs kəɓikaɗi, tla paɗ kərsa kə ndukwata'an nan khəra'ta.¹⁴Maniwun səɓtə ɗəch pəɗat kə pangnga tla kəmwakchəsi, tla ne changnganda kə sənda. Fe ne ə Yahudiya kə rakandə kə ngwalcha. ¹⁵Tlane ɗar tingringnde kə tər kakhawa, Kə yim keurə kə tər ənwa. ¹⁶Tlane khəngga kə ngəranchə'in keurə kə tər ɗə chipti'yanwa.¹⁷Ai ! kətləm nəssəɗi na fach'yandə chep tə fe tə wanchə khar farti'ini. ¹⁸Siyama kǝ siɓ ǝ khur fektawa. ¹⁹Tləkhe'ini na ɓakhtə nassi tla tamwaktə fe chəta. Tla'tə tləkhaɗi takhəstəfe khesi kə ɓukwiyya, paɗ nə fe ngərchawa kə fere. ²⁰Man'nga nakan takan Fartə wanməncha'an khawa, ngə nefsi ne khəra'tawa, kətləm fe taɗtən tlenchə wanməncha'an kha.²¹Ma ndowunchǝ yowunwa, "Nama yesu ta'anya." manga kudu wa "Nama mǝtlan yu" kǝ fer wun kitsuwa. ²²Fǝ lekchǝs nech ndat wa ngət ne kə Almasihu, tə Annabawachə i lekche nandə ɓata kənandə chət əna saka'incha, kətləm kə ləmndə nafcha. ²³Chokom tǝ tahǝstǝfa, mba'owunchi ɗǝchidiya nat led kǝn wanmǝncha'an ɓata.²⁴Kǝrsǝɓakhtǝkha wanmǝnchiini, na watfarta chit simsim, ndər paɗ nan fər ɗakətawa. ²⁵ Wandiricha nanɗǝ hǝkhatat kakha khulafǝrta, paɗ na fe yira'andǝ alkǝchǝɗi ne khulafǝrta, ²⁶Paɗ nafe na wa'i nefe ɓatkakha, khur khusamba, tǝ kapa alkǝta tǝ manda. ²⁷Nan tlən fǝ tlənchan kǝ ngomandǝ tacha'an kǝ mǝt arta ǝ kongwal khǝsi, fwaɗa tla tǝ ndukwakhesi kǝ ndukwa khulafərta.²⁸Cha'am ǝna fi ɗǝftǝ sukwete, ma tǝrtǝkan njartəkha, nakan chǝtla kǝ sǝn wun wa fekte. ²⁹Təpaɗ ǝ niwun ɗichiɗiya seɓta, kǝ sǝnwunwa metlan nɗuk ɓat mi kǝnda.³⁰Kitta'an ni ɓa'owunda, nǝ khǝsidiya welkaɗwa waat ɗǝchi'ini nandǝ səɓta. ³¹Khullafirta tǝ khǝsi nan weltǝkaɗi chika kudu ndiktinchi nan tam mbǝkhawa. ³²Paɗa farti'ini tǝ wansǝngnan ngǝnǝfsi sǝnchawa, chika fǝ tlənchi Farta chika wa'yan chinan ndak sǝncha.³³Kadamkhar, chokam tǝ takhǝsfa, kǝnowun sita kǝtlǝm sǝnwowun farta'an wa. ³⁴Nachan kǝɗ nef chich wiita mal tǝ wuryankha khari mafachyan, chəka wuntǝ tǝr'yan tǝ paɗ ndanchan tlane ndi wuranyanwa kǝchoktə takhǝstǝfa.³⁵Chokam tǝ takhǝstǝfa kǝtlǝm sənwowun fartǝɗi na tlə wuran ɓatkaɗwa ma'i tǝ farwitǝfa, ma'i ɗarwita, ma'i kataməta, ma'i walwurtǝfa. ³⁶Ma ɓi kurukchuk kǝ yakh wun kəɓǝ mbǝsowundǝ 'yenawa. ³⁷ǝndi mboowundi mba'ani chikawuni, chokam tǝ takhǝstǝfa!

Chapter 14

¹Takchan mǝndǝ chep kǝ khomba chet'yandǝ kes khur ɓakhtǝkha, tə sǝm ɗǝsǝmǝnɗi nawaktǝ chǝktǝs khuran. Paktǝ Pastocha tǝ fǝ yaracha'an nakandǝ takhsandǝ mbandǝ kha tla nat ndǝ nggǝtlandǝ Yesu ǝ wuɓtǝ kǝtlǝm kǝ ɓǝlanda. ²Ndakandǝ wa, "ngga far khombaɗǝya wa, kǝtlǝm na nafchǝ tla'andǝ yanda."³Nak Yesu ǝ khakhiɗi tlǝ 'yafe wa Betanya, khur wuri Siman tla na tarkwai fi'yan, nakandǝ takhǝstǝf kǝ sǝm ǝna, ɓak nunef tǝ kuruɓtǝ turare tla ne 'yang 'yang, inankan kha pa'ankan Yesu kǝ inde. ⁴sǝɓankǝ fowun wanɗǝkaɗat kaɗi,nakandǝ ndiktǝ fen kǝ ra'an, ndat wa, "mǝ nach kǝ saktǝ sǝɓandǝ kwastǝ ǝn kaɗ kǝɗaya?. ⁵ɗǝnɗi ndi'chan ya mǝ na fe khǝyandǝ kaɗ wanɗǝɓǝtl nan pǝɗandǝ dinari kumchǝt kum makhkan kha kǝ fǝran fe fǝ ɓakhcha.Nakandǝ ndǝkende.⁶Ndankǝ Yesu tandǝ wa,"malamandǝn,mǝ natwun ɗakhandǝ in? Tǝ chǝt ɗǝnɗi nach ndi'chan kǝmɗinchi." ⁷Ngun tlǝma fǝ ɓakhchǝ nding fartǝɗi yakhtǝ wunsǝ kǝ chandach wun ǝn ndi'chan.Nggǝt ya nowun na ninchǝ nding wa. ⁸Nuɗiya chət ən ndiichan kətləm takhsandə fatinchi kə tlokhta. ⁹Kit ta'an nati mba'owunnda,mǝɗi nafe ɓas ndikti Fartǝ nat khur khesi, nafe mba' ɗǝnɗi chǝt nuɗi anya, kǝ kuɗuk fe tǝ anchi."¹⁰Nakan Yahuda Iskaryoti artǝ khur kǝmsichi Yesu kum nggǝrsǝ chep yu, ɗǝkan kǝmɗi kapa Pasto'yandǝ kǝtlǝm kǝ pǝn anchi. ¹¹sǝkkǝ paktǝ Pasto cha'an kǝɗuyu tǝrkǝ wanɗǝkaɗach'yandǝ khaa, ndankandǝ wa," na'an fǝru wanɗǝɓǝtl ini. Nakan ka mbanɗi natǝn pǝn anchǝ kǝmɗǝ'yanda.¹²Tǝrkan khombaɗi tlǝ sǝmndǝ fe ǝn tla nawaktǝ chiktǝs khuran tǝ tle khǝs chokhrechmme, ndankǝ kǝmsichi'yan wa nachamǝn ɗǝt takhsandǝ mǝt sǝm ǝni khombaɗǝya ayi? ¹³Tlǝnkan kǝmsichǝ chep khurnandǝ ndankan tandǝ wa, "ɗam kǝ mǝrɓan, nowun na nef tǝ ɓutǝ 'yem in, kǝ parawun ndi. ¹⁴Nat wurɗi yimndənsi parowundi kə ndawun tlə wuran wa, ndach Malɗəm wa yekhsi wurɗiya kə ɓə səm ɗəsəmən khomba chet kes tə kəmsichiyan məɗya."¹⁵Nan pǝnowun kǝtǝn ɗi takhsandǝ fe khaa, ɗǝkowun takhsandǝ minni. ¹⁶Ɗǝk kǝmsicha'an kǝ mǝrǝɓ ini ɗǝkandǝ nat kǝɗ ɗǝnɗi mbu'tǝn takhsankandǝ ɗǝsǝmnan khaa.¹⁷Chǝk farwita, ɓakandǝ tǝ kǝmsichǝ'yan kum kǝ nggǝrsǝ chep yu. ¹⁸Chokkandǝ khaa nakandǝ sǝm ǝna,ndak Yesu wa, "Kit ta'an artǝ khurwun natmǝn sǝm ǝn ya nan khǝyitǝ kaɗi." ¹⁹Sǝɓkǝ wanɗǝkaɗach'yandǝ kaɗi,nakandǝ chǝkhandǝ ra'an artǝ artǝ wa, "Nggǝta wa?"²⁰nggǝmkǝ Yesu ndakan wa, khurwun tla nat ǝn kǝmandǝ kher kǝ khur tiɓ yu." ²¹Kǝɗuyu na wai Fartǝ pǝɗata kǝɗ ɗǝnɗi yarandǝ fe kha kǝ ɗaran khur ndikti Farta.Chokchan kǝ ai' i nafɗi khǝyanchǝ wai Fartǝ kaɗ kwechchan nggǝtwaktǝ fe anchi."²²Nakandǝ sǝm ǝni'yan,tǝrkǝ Yesu kwasata sǝyankan kǝ in, chǝchenkan kha, "Fǝrandakan ndakan wa, "Tlama,fatinchǝ niya." ²³Tǝrkan ɗǝ sata'an,chǝkan usoko,fǝrandakan,sakanda. ²⁴Ndankan tandǝ wa, "Ferinchǝ niya tla nach kǝ ɗǝna kuɗukta'an, farɗi tlǝrchǝ kaɗ kǝtlǝm kǝt nafchǝ nat. ²⁵Kit ta'an nati mba'owunnda pe'wi sa ǝn kǝɗaya wa ma ngga tǝ sa' fartǝɗi nach ǝ mandi khulafǝrta wa."²⁶'yinkandǝ 'yemǝs manandǝ Farta,pǝɗakandǝ kǝ nggwal Zaitun. ²⁷Ndankǝ Yesu tandǝ wa, 'Natwun ya nowun che wansartǝ kha kǝ khǝmwun kha kǝtlǝm nggǝta,nachan kǝ yarata'an ni pǝkandǝ tlǝ parata'an kha na chokhrecha'an wetlǝ khaa.'²⁸Kǝrsǝ tla'tinchi ni ɗǝt kǝ pangnga kǝ li mǝni wunchǝ kǝ Galili." ²⁹Ndak Bitrus wa, "chǝk khǝmchǝ fe kha nat, ngga tǝ nggǝta wa."³⁰Ndankǝ Yesu Bitrus wa, "Kit ta'an witǝɗǝya no kurɓandə as in nenchi makhkan kǝn chetkertǝ kwarta chep." ³¹Ndak Bitrus wa, "chǝka nafe ɓǝlitǝ kǝtlǝm kǝt wechi,ni as in sǝn wech wa," natndǝ mba'kandǝ kǝɗuyu.³²Sa'kandǝ kǝ mǝɗi tlǝ 'ya fe wa Getsamani,ndankǝ Yesu kǝmsichǝ'yan wa, "pǝkam khar mǝɗ ya,kǝtlǝm ni kǝ sita." ³³Tǝrkan Bitrus,Yakubu tǝ Yohanna, nakan sək ɓakhtǝ, tǝ welilikǝt ǝ fat'yan. ³⁴Ndankan tandǝ wa, "sisingndǝnchǝ ɓakhtǝ kha kaan kǝɗ ni mǝrta,tlaram kha mǝɗya,kǝ sa'wun 'yenawa."³⁵Mbǝkhakan kǝ pang, khǝmkan kha kǝ khakha sǝyankan Fartǝ ndakan wa, "manan chǝta,kǝ tǝran fe ɓakhti'ini kaɗi." ³⁶Ndakan wa, "papa tlǝ manda,ɗǝna chǝt mǝɗ'yo nat,tǝrandǝn ɓakhtǝɗ kha ya kaɗi, chǝka kǝɗu ngga kaɗatinchǝ wa, chu ɗǝnɗi yakhtu si."³⁷Nggǝrankan in ɓakan mbǝs kǝmsicha'an 'yan sa' 'yene,ndankan Siman Bitrus wa no sa' 'yena wa? no pǝk khar kǝ wansengnan arta wa?" ³⁸Mǝ sa'wun 'yena wa nam sǝyama mǝni wun 'yimndǝ kǝ kaɗata, semeta'an yakhtǝ kǝɗu, fata'an wulanchi." ³⁹Nggǝrkan pǝɗat kǝ sitǝ paɗ,nggǝrankan ɗǝnɗi mba'tǝn yu.⁴⁰ɓakan nggǝr mbǝsandat sa' 'yene kǝtlǝm 'yanan sə fiyandə kaan mba'awandə ənawa.. ⁴¹Nggǝrkan ɓat i makhkanan,ndankan tandǝ wa, "pe'chowun sa' 'yena wa?kǝnowun yǝpta wa? ǝ che' kǝɗu! ɗǝpaman! sa' wansengnan na fe fǝr wa'i Fartǝ kǝ khari fǝ ɓǝɓi facha ." ⁴²Tla'am tamǝ kaɗi, nam tla ne khǝyitǝ kaɗ mǝtlan nduk ya."⁴³Kǝ nggǝlankan mee,ɓak Yahuda Iskaryoti tla nach artǝ khur kum kǝ nggǝrsǝ chep tǝ nggomǝn nafcha tǝ ɗǝna yaanchǝ kharchi Pastocha tǝ fǝ yaracha'an tǝ paktǝ nafcha. ⁴⁴Tapi takhsan tla nach fǝrndi'an kha ndandakan wa, "tla nati kǝs anchǝ khar mǝtlan ni kǝ pǝɗowun ta'anchi." ⁴⁵Kǝ sa'kan ɓakan kǝmɗi Yesu,ndakan wa," malɗǝm,kǝskan anchǝ khar." ⁴⁶Kǝsankandǝ pǝɗakandǝ tǝ anchi.⁴⁷Artǝ khur fe kit kit kǝtankan tlutǝ kes chatlankan tlǝmati mafati kapa Pasto kaɗ khur fe ɓach kǝsandǝ yu. ⁴⁸Ndak Yesu wa, "ɓachowun təɗə yaanchiya kəɗ tə ɓowun ngətl yaarchawa fe tlənach ɗəchi nafcha wa." ⁴⁹Nggǝt nding ǝ tlǝmatwun cha'andǝ kaɗ mǝt sicha'an nggǝtliwowun wa,chǝch fe kǝɗaya kǝtlǝm kǝ ndiɗan fe ɗǝnɗi yarandǝ fe khaa." ⁵⁰Nat fe nach tlǝmata'an welkandǝ khaa.⁵¹Kǝmse sǝ faɗchǝ kapat kaf minni parakandə fartǝɗi nggǝtlandǝ fe Yesu ⁵²rakakan malkan kapat'an 'yan kha nggǝ ǝnsǝ fǝ'yan wa.⁵³ɗǝkandǝ tǝ Yesu kǝmɗi kapa Pasto nggomkandǝ kha nat nda paktǝ nafcha'an tǝ paktə Pastocha, tə paktə fǝ yaracha'an. ⁵⁴Nak Bitrus para ndǝ mǝt langngǝ kǝmɗi kutǝran chokkan kha khur nafchǝɗi nakan tǝk wata.⁵⁵Paktǝ Pastocha'an nat tǝ paktǝ nafchi Yahudawach nakandǝ sakandǝ kha ɗǝnɗi nat ndǝ mba'andǝ Yesu kafa kǝtlǝm kǝ mbǝs ndǝ yə'ənfa kǝ ɓǝlanda chǝka kǝɗu mbǝswandə ənfawa. ⁵⁶Chǝka nakan mbu'ndǝ lekchǝ kaan kaf'yan pa'ya.⁵⁷Tla'kǝ fowun tǝ lekte;ndakandǝ wa, "sǝk ǝn anchǝ ndat wa, ⁵⁸"Sək ən ndə ndat wa wa nan welendə kəkən sitəɗi kaɗ təndfeya, kə tənanchə khur mənd makhkan. Paɗ nga təndi nefawa" ⁵⁹Chǝka kǝɗu nakandǝ as inde.⁶⁰Kapa Pasto khurnandǝ, chǝkhankan Yesu wa, "Ndiktǝ'yosǝ kǝ ɗar ndiktǝɗi mbu'tǝ fe kaf'yo ya wa? ⁶¹Nggaskan ɓa' kumucha'an.Nggǝrkan chǝkhanda, "chǝ nach kǝ Kristi wai tlǝ manda wa? ⁶²"Ndak Yesu wa, " nggǝta;Nowun na wai Fartǝ ɗas kharsǝm tǝ alkǝta,nan ɓat tǝ khur khusamba khulafǝrta."⁶³Kapa Pasto ta'an tlǝtlakhankan kapach'yan kaɗ ndakan wa "mənowun nggər kat paɗi? ⁶⁴Sǝkwun sǝɓtǝ ndiktǝɗi mbu'tǝn, ɗǝpanchowunwa kǝni? Nat tlenkandǝ ndikta'an kha wa, ə kimsǝ kǝ mǝra(ɓǝlan fee). ⁶⁵Nak fowun chǝkhan yakhtǝ kafa,kǝnankandǝ wenitǝ'yan, tlǝfankanda,nakandǝ ndat wa, "Mba'u ɗǝnɗi nach sǝɓtǝ kǝ pangnga," nakandǝ nggǝr tlǝfanda.⁶⁶Bitrus tǝ kanan khur wuran ,ɓak mafa wanuwa kes khur wuran kǝmɗi'yan. ⁶⁷Nakan Bitrus tlǝma waɗi natǝn tǝktǝ yu, ɗǝpankan kha ndi'chan, ndankan wa, "chǝ paɗ nachowuntə tlǝ Nasarat tǝ ɗi Yesu." ⁶⁸Askan inde, ndakan wa, "sǝnwi ɗǝnɗi natu ndiktǝ kǝ ɗaran wa." Chekan kes kǝ khur wuran,kwarkǝ chetkerte.⁶⁹Nak mafa nuwanɗi anchi, ngərkan nda ndə fe minni wa, nafɗiya mətlan artə khur kəmsichiyan. ⁷⁰Askan inde, tallə kəɗa, fe kitkit minni ndankandə Bitrus wa, "kitta'an chə paɗ ɓacho ə Galili".⁷¹Nakan yanandǝ fat'yan nakan 'ya ɗǝch mi ndat wa, "sǝnwi nafɗǝ natwun ndik tǝ kə ɓǝrata'an ya wa." ⁷²Kwarkǝ chetkertǝ chepeta'an, kuɗǝkkǝ Bitrus ndiktǝ ɗa mbu'andǝ Yesu yu, ndat wa, "No as in nanchi makhkan kǝn chetkertǝ kurɓandə kwarta chep," Kuɗǝkkan, nakan tǝta.

Chapter 15

¹Walwurtǝ pung nggomkǝ paktə Pastochə khaa, tǝ paktǝ nafcha, fǝ yaracha tǝ kwaan yahudawach fǝyarandǝ ɗəch khaa. kǝnankandǝ Yesu paɗakandǝ taanchi, kǝ fǝrandǝ Bilatus. ²Chǝkhamkǝ Bilatus Yesu wa, "chǝ kutǝr Yahuwacha wa? Nggəmankǝ Yesu wa, "ke'ke' mbutu" ³Nak paktə Pastochaan ndik lektǝ kǝ ɗaran.⁴Nggǝrke Bilatus chǝkhan mee, no fər nggǝmnan wa? No ɗəchǝɗi ndiktǝfe ka'an kǝ ɗarwuya! ⁵Fǝrawǝ Yesu Nggǝmnan wa, sakankǝ inde.⁶Fartǝ khombata, tlǝ kalchǝ Bilatus nef kha arta tla nach pursuna, tla yahtǝndǝ kǝ kalfe khaa. ⁷Khur pursəni'yan məɗi kəstə fe fə ɓəl nafchə khar tləm nefsuwa Barabas. ⁸Ɓak nggomǝn nafchǝ kǝmɗi Bilatus Kǝ chantǝ tandǝ ɗanɗi tlǝ chǝtfe kǝ chokh.⁹Nggəmanka Bilatus tandǝ wa, '"Yakhchowunsǝ kǝ kalowunchi kutǝr Yahudawa chǝɗi kha wa?" ¹⁰kǝtlǝm kǝt khubtǝ khur ɗət ndǝ tǝ Yesu Kǝ Pangngətaan. ¹¹Tukhɓan kǝ Pastochə nafchǝ kaɗ nakandǝ khwat tə ndat wa kǝ kalanfe tandǝ Barabas̵ khaa.¹²Nggǝrkǝ Bilatus chǝkhanda me te ndat wa "nachi chǝt kǝn tǝ kutǝr Yahudawa chǝ ɗa? ¹³"Nggǝmankandǝ kafərta" kǝ kukan fee!¹⁴Ndankǝ Bilatus tandǝ wa mǝ sǝɓandǝ nafɗdǝ'ya kaɗi, nggǝr kandǝ tla'andə ɓərata, ndat wa "kǝ kukanfee". ¹⁵Kətlǝm Bilatus yakhchansǝ ka tǝrantǝ khuri nafchǝ kha, kalandakam Barrabas khaa. Tlǝfankan Yesu kǝnan fǝrandat kǝ khar.¹⁶Kakh kǝ sotach Yesu kǝ kǝtǝn chak me, 'yakandə sotacha'an nat. ¹⁷Pankandə kapat kafa, faɗankandǝ indǝ'yan tǝ takha. ¹⁸Nakandǝ ndan ǝn nakandǝ ndan'dǝwa, nduchǝfe ǝna kutǝr Yahudawacha.¹⁹Tlǝfkandǝ anchǝ ǝ indǝ tǝ fangnda chǝkhandǝ yakhtǝ kafa. Sə kandǝ kurumchǝ kha kǝ ndenwa tǝnandə mananda. ²⁰Yarakandǝ anchi, kǝtankandǝ Kapaɗi pandǝnda pankandǝ ya'an, chekandǝ kes taanchi kǝ kukanda. ²¹Tandə ɗar wi'ta, kəmkandə tə yowun tləmanwa Saminu tlə Bakairawani (chən Alekzanda tə Rufus). Kwe'enkandəfa kə tər paləngndi Yesu.²²Ɓak sotachǝɗi tǝ Yesu kǝ mǝɗi tlǝ 'yafe wa Golgota (sakta'anwa "Mǝt tǝɓ incha"). ²³Fǝran kandǝ 'yam inabi tǝ mur karkan sata. ²⁴kukankanda, chakankandǝ kapach'yan kha tǝmɗi taɗta kətlǝm ke sǝn fe tla na chǝkawun tǝrta.²⁵Kukanchandǝ ǝ yar farta (3.00pm). ²⁶Yarakandǝ ɗǝna sǝnan kǝ ɗaran wa, "kutǝri Yahudawacha" ²⁷Kukwanchandǝ tǝ Yaarchǝ chep, ²⁸tla tǝ kharsəm'yan tla tǝ kaku'yan. Ndiiɗ ndikti fartə kha.²⁹Fe ne mbǝrtǝkhaa nakandǝ 'yara anchə tǝ ndat wa, "chiɗi ndach wa no fokhandə mǝt sitǝ kad kǝ tǝneen khur mǝnchə makhkan. ³⁰Tlu indǝ'yo kaɗ kǝ tirinkakh ɗar palangngǝn ɗiya.³¹Kǝɗu pad paktə Pastocha tə malɗəmcha nakandə chan weelu, tandə ndatwa, "Khəra'anchə fowuna wulantə khəra'andə ində'yan" . ³²Kǝ tər Kristi, kutǝr Israilawacha kakh ɗar palangngǝn ɗa kǝtlǝm kǝ na'ǝn kǝ fǝr ǝn kit! Fe kukandǝ fe keɗech pad nakandǝ mba'an sǝɓtə ndikchǝ kafa.³³Ɓak wutl kǝ in khakhi'yan tla'tǝ walwurta kə ɓalfarta. ³⁴Ə ɓalfarta tǝk Yesu tǝ kapa ɓǝrata, "Eloi, Eloi Lama Sabaktani?" sakta'an wa, "fartinchi, Fartinchi, kǝtlǝm mǝ Kartu nanchi?" ³⁵Fe ne kitkit minni, sǝkkandǝ ɗǝchǝɗi mba'tǝn, ndakandǝ wa, "Depamsi, mǝtlan 'ya Iliya."³⁶Wesek yowun, tǝrkan wandə chapta pakan kǝ khur 'yam inabi tla ɓang-ɓang pakan kǝ ɓuta wa kǝ sa. Ndak nafǝn wa saku ke namǝn ma'ya na Iliya ɓat kǝ tǝrandǝ kakha. ³⁷Tək Yesu tǝ kapa ɓǝratǝ kaan mǝrkan. ³⁸Chakkǝ kapaɗi landǝfe mǝt sǝ kha ǝ kǝtǝn sitə chep tla'ta ɗaran kǝ kanan.³⁹Nak kapa sochi an ɗəwendə khar ndu miri, ndakanwa, "Kitta'an nafɗiya wa'i Fartə nakan." ⁴⁰Nəssəsi fe ne langnga ɗəpankandə Yesu. Khurnanda Maryamu Magadaliya si tə Maryamu (man Yakubu tə Yusufu) tə Salomi. ⁴¹Fartəɗi natən Galili parində anchi nakandə chan tere. Nəssəs ɓach keɗech ta anchə kə Urshalima.⁴²Sə'kə far wita kətləm far takhəstə fa əssata'an far sati, ⁴³Ɓak Yusufu Arimataya kəmni tlə fəranchə fe mandə khur khakhi'yan artə khur fe ne tlarandassi, tla nə pək kutərakti farta. Ə kumi lekət fa ɗəkan kəmɗi Bilatus kə chəkha mərtə Yesu. ⁴⁴Sakankə ində Bilatus mərti Yesu, 'Yakan soja təɗi kə chəkhanchə ma mər Yesu.⁴⁵Səkkə Bilatus məɗi socha wa mər Yesu, fərankan Yusufu mərtə Yesu. ⁴⁶Ə khi Yusufu kapa tlokh mərta, tərankan kakh ɗar paləngnan, faɗankan tə kapa tlokhta'an, khunankan kha kə khur kwi mərta tla ret fe ə ɗekwene, tla takshsandən kha kətləm indyan. patakan ɗekwene, ngəlankan mi kwiyansi. ⁴⁷Maryamu Magdaliya tə Maryamu man Yusufu ə ni nɗə məɗi tlokhandəfe Yesu.

Chapter 16

¹Mbǝr kǝ sati kha, Maryamu tǝ Magdaliya tǝ Maryamu man Yakubu tǝ solomi kharkandǝfa tǝ kwastǝ fiɗeche kǝ pǝtandǝ mǝrtə Yesu. ²Pung walwurta far lati, suchandǝ kǝ mi kwiyan chifartǝ kes.³Nakandə ndandǝ ra'an wa, "wunne pǝkandǝ kapa ɗakwan ndikaɗ mi kuyanyu?" ⁴Ɗəpakandǝ kafǝrta nakandǝ pǝkanfe kaɗi, kǝtlǝm manchan.⁵Yim kandə kǝ kwiyan nakandǝ kimsee tǝ kheɗɗi kapata ɗas lekǝkandǝ kaɗi. ⁶ndankanwa,"mǝ lekuwunwa nowun kaa Yesu tlǝ nazarata,tla kukwandǝfe 'yu tle'i mǝtlan mǝɗawa. Nam mǝɗi khunandi fe kha. ⁷Ɗama kǝ mba'awun kǝmsichi'yan tǝ Bitrus nowun nandǝ ǝ panngənwun ninkǝ Galili. Chowun nandi minni, kǝɗ inɗi mbowunndin yu."⁸Chekandə kes khur kwiyan, rakakanda fat'yandǝ rǝbtǝfa pǝparakandǝkha sakandak inde mba'awandǝ ǝn nefewa. Kǝ tlem lekindǝ kaɗi.⁹Pung walwurtə far lati, tla'kang ǝ kuya pǝnankan fat ndə Maryamu magdaliya tla chendən khwa'archi kes mud fiyanda. ¹⁰Mba'ankan fe nech tlǝmata'an, nach chok sǝbtǝ khure tǝ tǝta. ¹¹səkkandǝ wa mǝtlan tǝ sisingndə fa paɗ nitǝndi, chika kuɗu fǝrwandǝ kit wa.¹²Kǝrsǝ sǝbti ɗichǝ'ini nat'yu pənandakan fat'yan pǝnankan ind'yan nafchi chep, nech wi'tǝ kǝ mǝrɓan.¹³Ɗǝkandə mba'andə takǝt kǝmsichǝyan, chika kǝɗu fǝr wandə kitsuwa.¹⁴Chikan talla pǝnan kǝ Yesu fat'ya kǝmsichi'yan kum ngǝrsǝ arta yanandakan kətləm ɓakh fər kit 'yanda tə kwa'kwa' tə wandəkaɗata. Kərsə səkandə məɗi fe nach anchi, ndatwa tla' khur məmatacha. ¹⁵Ndankan tandəwa ɗama kə khur khesi kə ɓasawun nafchə nat. ¹⁶Tla fǝrchəkit chawun baptisma nan mbəs khəra'ta, tla fərwakchə kit nan mərta.¹⁷Tla ne nat kǝ wanɗǝ sǝnnan kǝmɗi fe fǝrchǝ kit kǝmɗinchi nandǝ chakandǝ nafchǝ kha tǝ ɓǝɓi semete, khur tlǝmna, nandə dikti tǝ yuwa micha. ¹⁸Nandǝ khar wuruɓchǝ tə kharchiyanda, masində əna mərta ngechanda ǝnawa. Maɗǝfandǝ khachə kher kǝ'in, nandǝ kǝndkaɗi."¹⁹kǝrsǝ tǝɓankǝ Yesu ndikti tǝ tanda tǝran kǝfe kǝ khulafǝrta chokankha ǝ kharkharsǝm i Farta. ²⁰Kǝmsicha'an paɗ welkandǝkha nakandǝ ɓasə chǝka'ayi, paɗ nakan chət ter tətanda, paɗ nakan ndiɗandə ndiktan kha təmɗi əna saka incha..

Luke

Chapter 1

¹Kwe' nafchǝkha kǝtlǝm kǝ yarandǝ ɗǝchiɗi sǝɓchǝ khurmǝn, ²Kəɗ ɗənɗi fəraməndə fe tanda tǝmɗi fe nach tǝ wenichǝ'yandǝ tǝrkanan, paɗ fə ɓaas ndikti Farta. ³Kǝmɗinchə paɗ ndiichansi, ɗəpankə fe kha ndiichan kə ɗar ɗəchəɗi tərkwatlkanan kə yarandi ke'ke kəmɗiyo Tiyafilus. ⁴Chokchan kəɗu kǝ sinin kittə ɗǝchǝɗi cha'utǝ fe khar.⁵Tlǝkhaɗi na Hiridus kǝ kutǝr Yahudiya tlǝm Pasto sə wa Zakariya, tlə khakhi Abicha, nuwan paɗ kwatl Haruna tla tlǝ 'ya fe wa Alisapatu. ⁶Nat ndǝ wa' chok ndǝ ndi'chan pangngǝn Farta, fe nawak tə əna 'yaratsə fiyanda kə ɓǝra ɗəchəɗi mbu'tǝ Fartǝ. ⁷Waa yandəs wa kǝtlǝm Alisapatu kwarai nakan, paɗ serndǝ kaɗi.⁸Fartǝ tlaa Zakariya chǝt ter'yan i pastokəta ǝ kǝtǝn sita, fartǝɗi naa ter'yansi kǝɗ ɗǝnɗi takhsandǝ fe khaa chǝka wun farta. ⁹Lot taɗchǝ ndi kǝɗ ǝnɗi tlǝ chǝt fe tə pastocha, kǝ ɗǝndǝ kǝ khur kǝtǝn sita kǝ fǝrndǝ ɗicha tǝmǝɗi 'yendǝ kaɗi. ¹⁰Paɗ sa'kǝ fartǝ 'yendǝ ɗǝcha'an kaɗi, nat fe ɓach kǝ manandǝ Farta nggomkandǝ khaa nakandǝ siyandǝ Fartǝ khesi.¹¹Farti'ini ɓak tlǝ tlǝndi Fartǝ pǝnankan fata, tlarkan kha tə kharsəm kǝlaar mǝɗi tle 'yandǝ fe ɗǝchǝɗi kaɗi. ¹²Nak Zakariya anchi, lekǝkan nakan saktatfa. ¹³kǝtlǝm kǝt nda'an ndankǝ tlǝ tlǝndi Fartǝ wa, "Mǝ lekenwa, Zakariya! ǝ nggǝman Fartǝ sitǝ'yo, paɗ nuwa Alisapatu nan nggǝtu wa si. Nacho ɗǝfan tlim wa Yohanna.¹⁴Ma nggǝt fe ndi no kwalfat kaan, paɗ na nafchǝ kaan mbǝnfata. ¹⁵Na wanan nat kǝ kapa nefe ǝ pangngǝn Farta.Nan sa mbaala wa tǝ paɗ nan sa ɗǝnɗi nach tǝranda wa. Nafe ndiɗandǝ tǝ semete tla nach chiɗ-chiɗ kǝn fe nggǝt ndi.¹⁶Na nafchi Israilawach kaan təɓərtəkha kəmɗi Fartǝ'yanda. ¹⁷Nandə wiitə pangngən Farta khur semete tə alkəti Iliya. Nachan chət kəɗuyu kətləm kə mbeɗentə wandəkaɗati chənchəkha kəmɗi wanchə'yanda, kətləm kumtləmat kə wii khur sən'ini fə ka facha - ma'nan takhsandə nafchə kəmɗiyan.¹⁸Ndankǝ Zakariya tlǝ tlǝndi Fartǝ wa, "Tǝ kǝn nati sǝn ɗinni? Nggǝt ya sertǝ nef naki, nunǝ kǝɗu paɗ." ¹⁹Ndak tlǝ tlǝndi Fartǝ wa, "nggǝt Jibra'ilu tla tlarchǝ pangngǝn Farta, Fartǝ tlǝnchǝ nanchi kǝ ɓi mbu'u ndiktǝɗi mbinchan ya. ²⁰Nowun ngastə se'et ngowun mbakhən ndikwa, manga tə səɓ ɗəchəɗya ta'anwa. Kətləm fərwowun kit kə ndiktinchəwa, tla nech ndiit kha ə fartəɗi kəmchəsi.²¹Nak nafchǝ pǝk cheti Zakariya kes sakanndak indǝ ɗənɗi chəch chewaktǝn kes leɗ khur kǝtǝn sita'an. ²²Chek Zakariya kes mbǝla'wa ndikta wa, paɗ nakan ndiktǝ tǝ kharcha kǝ ndenwa ɓeme. Sǝnkǝ nafcha wa ǝ nitǝ ǝnkha ǝ khur səna'ta. ²³Tǝɓankan tar manandǝ Farta, nggǝrankan in kaɗi.²⁴Kǝrsǝ wanmənchiini ɗǝfkǝ nuwan khur tla tlǝ 'yafe wa Alisabatu malankan chet kes ndǝrichǝ ɗǝrman ndakanwa, ²⁵"Ə khaɗani Fartǝ fa, kǝtichǝ kes khur khartǝfat pangngǝn nafcha."²⁶Nak Alisapatu tǝ wa khur ndǝrichǝ michche tǝ ɗǝftǝ'yan khur, tlǝnkǝ Fartǝ tlǝ tlǝndǝ'yan NJibrailu kǝ mǝrǝɓ ǝ Galili, tla tlǝ 'yafe wa Nasarat, ²⁷kǝmɗi wannuwanɗi ngwanandǝ fe nefe tlǝ 'yafe wa Yusufu, kwatl Dauda. Tlǝm wannuwanan wa Maryamu. ²⁸Ɗǝk tlǝ tlǝndi Fartǝ kǝmɗiyan paɗ ndankan wa," nggǝt ndu ǝna tla yakhtǝ fe anchi! Fartǝ mǝtlan tǝ wechi." ²⁹Sakankǝ indǝ kə ɗar ndikti tlǝ tlǝndi Farta nakan kaɗandǝ kha tǝ ndat wa we'tǝ ndaa ǝna mǝ kǝɗaya.³⁰Ndankə tlə tləndi Fartə wa, "kə lekənwa, Maryamu, mbisin kakətta məɗi Farta, ɗəpan, ³¹No ɗəftəkhur kə ngitin waa. Nacho 'ya tləmanwa Yesu," ³²Nan nat tə kapakət fa paɗ kə ife anchə wa Wa'i tla ne manchan ka'an. Farta nan fəran kutrakti ngətkektiyan Dauda. ³³Nan chət kutraktə kə ɗar wuri Yakubu kə fere, kutraktiyan paɗ sərta'ansəwa,³⁴Ndankə Maryamu tlǝ tlǝndi Farta'an wa," nach ɗǝnɗiya nat kǝni,naan tamwa'an khunat tǝ khǝs nefa wa?" ³⁵Tlǝ tlǝndi Farta'an nggǝmankan Maryamu tǝ ndat wa, "na semeti Fartǝ ɓat kakh kǝ ɗarwa,na alkǝti Fartǝ chǝputa.Kǝtlǝm kǝt nda'an wanɗi chiɗchiɗ natu nggǝtta nach fe 'yandǝ wa wai Farta.³⁶Chǝka Alisapatu tla ndaa nafchǝ wa kwaraya tǝ paɗ ser kaɗi, wa khur'yan ndǝrichǝ michche'. ³⁷Ənsǝ nach wulandǝ Farta wa." ³⁸Ndak Maryamu wa," nakan mafati Fartǝ naki,kǝ chok kǝɗu kǝɗ ɗǝnɗi mbu'tu." Pǝɗak tlǝ tlǝndi Farta'an.³⁹Fartǝ'ini takhǝskǝ Maryamu fǝ tǝ wesete kǝ wan tle mǝta khur ɗakwanchə ə Yahudiya, ⁴⁰ 'Yimkan kǝ khur wuri Zakariya kǝ ndantǝ ǝn Alisabatu. ⁴¹Sǝkkǝ Alisabatu nda ǝni Maryamu, yira'kǝ wanɗi fə khur'yan yu, ndiɗankǝ fe Alisabatu kaɗ tǝ semeti Farta tla nach chiɗ-chiɗ.⁴²Tla'ankan ɓǝratǝ kaan ndakan wa: "Tlǝ mbǝs ǝn khar nako khur nǝssa, tlǝ mbǝs ǝn khar wanɗi ne khur'yo! ⁴³Tǝ kǝn mbǝsti kafaɗiya na man papa tla manchan ɓat kǝmɗinchi? ⁴⁴Kǝ sǝkki nda ǝn 'yo, wanɗi khurinchi ya yira'kan fə kaan kətləm mbǝn fata. ⁴⁵Mbǝs ǝn khar mǝɗi tla fǝrchǝ kit kǝ ɗar ɗǝnɗi mbu'tǝ Fartǝ wa nan chǝta, nan ndiit kha."⁴⁶Ndak Maryamu wa, "Wanɗǝkaɗatinchǝ manantǝ Farta. ⁴⁷Semetinchǝ mbǝntə fa Fartǝ tlǝ tlǝt nanchi kaɗi.⁴⁸kǝtlǝm nitə kuɓandə fati mafat'yan. Nakanya nafchə nat nandə 'ya nanchi wa tlǝ mbǝs ǝnkhar. ⁴⁹Kǝtlǝm kǝt ǝ chichǝ Fartǝ paktǝ ɗǝcha.Tlǝman wa tlǝ chiɗ-chiɗ kǝta.⁵⁰Kafat'yan tǝkantǝ kher chǝka wun fa tla'tə nakanya kə fere, fe tlə manancha. ⁵¹chǝt paktǝ ɗǝch tǝ kher'yan tla nach kwa'kwa'; ǝ welentǝ fǝ manandǝ inchǝ wanɗǝkaɗach'yandǝ kaɗi.⁵²Tǝrankan kutǝrchǝ kakh mǝt chokchǝ'yanda, tla'ankan fe nawakchǝ tǝ maan indǝ fa. ⁵³Ə səmantǝ ən fe na mitǝ fi'yandǝ tə kaa ɗǝcha, rǝkankan wurumǝnchǝ ənsə kher'yandawa.⁵⁴Kǝsankan mafat'yansǝ Israila kətləm kə kuɗuka kə khaɗandach fa ⁵⁵(kǝɗ ɗənɗi mba'andən chinchəmən)kəmɗi Ibrahim tə kwatlan kə fere.⁵⁶Chokkǝ Maryamu tǝ Alisbatu ndǝri makhkan kanan nggǝrandǝ in kaɗi. ⁵⁷Sa'kǝ fartǝ nggǝtti Alisabatu, nggǝtkan wa'yan khǝswaa. ⁵⁸Sǝkkǝ parchǝ Alisabatu tǝ fe nach nduk-nduk tǝ tandǝ wa ǝ khaɗantǝ Fartǝ fa, mbǝnkandǝ fat tǝndi.⁵⁹Fartǝɗi sa'tǝ mǝncha'an foɗfwaɗa' ɓakandǝ khechende, paɗ nandǝ ɗǝfandǝ tǝ tlǝm chinan ,"Zakariya," ⁶⁰Ngəmankə manan ndiktǝ tǝ ndat wa, "Awwa! nach fe 'ya ndǝ wa Yohanna." ⁶¹Ndankandəwa nefsi khur kwatl wun tlə 'ya fe tə tləm iniwa."⁶²Nakandǝ ndiktǝ tǝ kharcha kǝ chǝkhandǝ chinan wa nach fe ɗǝfandǝ wa kǝni. ⁶³Pǝngkan tǝ kher kǝ ɓa ndǝ ǝna yarata,yarakan "Tlǝman wa Yohanna", sakankǝ indǝ tanda.⁶⁴Chat ǝ minni, ndikkǝ Zakariya, nakan manandǝ Farta, ⁶⁵Lekək nafchəɗi kaɗ nat ne tləmananda, sa'kǝ kuse'tǝ ǝnɗi chich kǝ chǝka wun mǝt ǝ khakhi Yahudawacha. ⁶⁶Chǝka wun sǝkchǝ inni nakan sakandǝ kha paɗ tǝ chǝkhan me fach'yandǝ tǝ ndat wa, "Nach wanɗiya nat kǝ wuni?" kǝtlǝm ǝ sǝn nafchǝ wa kheri Fartǝ ɗaran.⁶⁷Chin Yohanna, Zakariya, ndiiɗkan kaɗ tǝ semete nakan mbu' ǝnɗi mbu'tǝ Farta wa: ⁶⁸"Mandi kəmɗi Farta, Farti Israilawa cha, kǝtlǝm kǝt ɓachan kə kəsanchə nafchiyansi paɗ kə khəra'andachi.⁶⁹Ə tla'anti ɓəra khərata kətləm mǝnchi ǝ khur wuri mafat'yan Dauda, ⁷⁰kǝɗ ǝnɗi ndatǝn tǝmǝnɗi Chiɗchiɗ tə Annabawach'yan chokh. ⁷¹Nan tlǝt minchi kaɗ khari fə inmərchiyamən tə fe karchǝ minchi.⁷²Nachan chət kəɗuyu kətləm kə pənwa khaɗan parchəmənfa, paɗ kə kuɗuk tə ndikttəɗi ndiichan takhsandənkha kə ɓəratənanda. ⁷³'Ya ənyan mi kəmɗi chinmǝn Ibrahim: ⁷⁴'Yakan ɗəch mii, kətləm paɗ kətamənkan kes khari ətəkrichəyamən., ⁷⁵khur chiɗ-chiɗ kǝta tǝ kakəta ə pangǝna'an kǝ ndukwa mənchə'yamən.⁷⁶Kəɗuyu, tə cha, Waasə nafe 'yatwa tlə tlənda tla ne manchan. Kətləm nan wiita pangngən Farta paɗ kə takhsanchə mband'yankaɗi, kə takhsanchə nafchiyan kətləm ɓat'yan. ⁷⁷Kə fər sən əna tlət fat kaɗi kəmɗi nafchi'yan təmɗi kal ɓuɓifachkha.⁷⁸Nach ɗichiini səɓtə kətləm Fartə tlə khaɗanchan nafchəf kaan paɗ cheti fartə kes ə khulafərta nan ɓat kəsaməndəsi. ⁷⁹kǝ wenentǝ fe kaɗ ne khur wutla tǝ fe nach ǝ kanɗǝfti mǝrta, kǝ paramǝnchǝ khar khur mbanɗi nach ɓamǝn choktǝ khas-khas."⁸⁰Mankǝ wanan, tǝ alkǝt fa khur semete tla chiɗ-chiɗ. Chokkan khur khwalita kǝ fartǝɗi pəndən fat'yan kəmɗi nafchi Israila.

Chapter 2

¹Nakan khur wan mǝnchiʻini kaisar Augustus ɓaskan ndatwa kǝ sengngen fe nat nafchǝɗi ne khur khesi. ²Tlaya nach kǝ tǝrkan sengnde ǝ khur kutǝrakti Kiriniyus ǝ khakhi Suriya. ³Nat nafchǝ nggǝrankandǝ in kaɗ kǝ mǝrǝɓchǝʻyanda kǝtlǝm kǝ sengngen fe tanda.⁴Yusufu paɗ tla'kan malkan Nazarat kha ǝ khur Galili pǝɗakan kǝ mǝrbi Baitalami ǝ khur Yahudiya mǝɗi nggǝttǝ fe Dauda kutire.Dich Yusufu kǝ minni kǝtlǝm kwatlan Dauda. ⁵pǝɗachandǝ wa' tǝ Maryamu nuwan nggwandiyan kǝtlǝm kǝ sengngen fe tandǝ wa'. Fartiʻini waa khuryan.⁶Nakandǝ ǝ minni sa'kǝ fartǝ nggǝttǝ yansi. ⁷Nggǝtkan tlaman wa'yan khǝswaa. Fətankan tǝ səɓtə kapacha, khunankan kha kǝ khur pelere kǝtlǝm mbǝswandǝ mǝt mǝndawa.⁸Ə tle khakhi ini fǝ parach si tlǝ mǝnchǝ ǝ khesi, tandǝ ɗuwe ɗǝ parach 'yandǝ wita. ⁹Mbǝschandǝkha kǝ tlǝ tlǝndi Farta. Paɗ mandi fartǝ wenendakan kaɗi. Lekǝkandǝ kaan.¹⁰Ndaan tlǝ tlǝndi Fartǝ ndankan tandǝ wa, "Mǝ lekowunwa, tǝ ɓowunchi kwastə ndikti Farta mbǝnchan tla nach ɓat tə səkmbəndfə kaan kəmɗi nafchə nat ¹¹Ɓukwiya khur mirɓi Dauda nggǝtowunchǝ fe tlǝ tlǝtwunchǝsi. Mətlan ne kə Almasihu Farta. ¹²Ənɗiya nach chokowunndǝf kǝ wanɗǝ sǝnan, chowun mbǝstǝ fətan fe wanan tǝ səɓtə kapacha, khunanfe kha ǝ khur pelere."¹³Chat kəɗuyu mbǝschandǝ kha kǝ nggomən nafcha ə khulafǝrta tǝ tlə tlənan nakandǝ manandǝ Fartǝ tǝ ndatwa: ¹⁴"Mandə kəmɗi Farta tla nach khulafǝrta, Kǝn khaskhas tǝ fatsǝ khur khesi khur nafcha fe tlǝ mbǝndǝ fa tandə kaan.¹⁵

¹⁶Tlaʻkandǝ tǝ weset fə, kə minni, mbəsankandə Yusufu tǝ Maryamu, nakandǝ wanan paɗ ɗuk khur pelere.¹⁷Nakandə anchi, ɗǝkandǝ sǝnandǝ nafchǝ ǝnɗi mbuʻanda fe kǝ ɗar wanan. ¹⁸Nat nafchǝɗi sǝkchǝ ɗinniya sakandak inde kə ɗar ǝnɗi mbuʻtǝ fǝ parachǝɗi. ¹⁹Kǝskǝ Maryamu ichiʻini khar nat,nakan sakandǝ kha khur wanɗǝkɗatʻyan. ²⁰Fǝ parachǝɗi nggǝrankandǝ in nakandǝ ʻyin ʻyamǝs manandǝ Farta, kǝtlǝm ǝnɗi sǝktǝndǝ nat, natndǝ paɗ, ke'ke' tə ɗichiɗi mbuanda fe.²¹Mǝnkǝ wanan foɗfoɗa', khechenkǝ fee, paɗ ɗǝfankǝ fe wa Yesu, tlǝmɗi fǝrtǝ tlǝ tlǝndi Farta kǝn fe ɗǝf ndǝ khur.²²Mbərkə Fartǝ takhsandǝ ɗich'yandə kaɗi, Maryamu tǝ Yusufu tǝrkandǝ Yesu ɗǝkandǝ ta'anchǝ kǝ Urushalima kǝtlǝm kǝ fǝrndǝ anchǝ kǝmɗi Farta, Kəɗ ɗinɗi nda sərta'an i Musa. ²³Kəɗ ɗinɗi natən kə yarata'an sərti Farta. "Nat tlaman wanɗi nggǝttǝ fe kǝ khǝswaa nafe fǝrandǝ Farta." ²⁴Fǝrkandǝ pafən kəɗ ɗənɗi mbu'tǝ sərtə i Farta "Ngguɗǝngchǝ chep, ndu ɗəng kuturchə chep.²⁵Nefsǝ tlǝ 'yafe wa Siman, nachan Urshalima. Kaa nef nakan, paɗ tǝn pǝk tla ne mbiɗendə khuri Israilawacha. Semeti Fartǝ ində'yan. ²⁶Ndanchǝ semeti Fartǝ tla nach chiɗchiɗ wa nan mǝrwa, nan la naa Kristi, i Farta.²⁷Təmɗi Semete Siman 'yimkan kǝ kətən sita. Ɓak parcha'an tə wanwa'ya'ran Yesu, kə chanfe kəɗ ənɗi na əna chəti Sərta'an. ²⁸Tlǝk Siman wanan kǝ khar'yan, chankan usoko Farta, ndakanwa: ²⁹"Nakanya Farta, malan mafat'yo kǝ pǝɗ khas -khas kǝɗ ǝnɗi mba'tu.³⁰Kǝtlǝm ni wenitinchǝ tlǝ khəra'andə nafchi'yo, ³¹Tla takhsandu kha pangngən nafchǝ nat, ³²Ɗa'kǝtɗ kəmɗi fe sənwakchə wech, paɗ tə mandǝ kǝmɗi nafchi'yo Israilawacha."³³Chin wanan tǝ manan sakandak ində kaan kǝ ɗar ɗichiɗi mbu'tǝ fe kǝ ɗaran. ³⁴Ɗǝfandak Siman mbǝs ǝn khar kǝ in ndankan Maryamu man wanan wa. "Fərchǝ fe wanɗiya kǝtlǝm khǝmndi fowun kha paɗ tǝ tla'ti nafchǝ terchan khur Israila. Kə wandə sǝnda tla kartə fe. ³⁵Paɗ na chonggom tlakhandə wanɗǝkaɗat'yo kətləm kaɗati wandəkaɗach kaan kə chəkes."³⁶Hanatu, Annabi kə nunef minni. Wa'i Fanuel nakan, kwatl Ashiru, serkaɗ kaan, khurachandǝ muɗ tǝ chimata'an təmrete. ³⁷Chokkan khurat kum chit foɗfwaɗa nggǝrsǝ fwaɗa kərsə mərt chimata'an, chak wa kha tǝ kətən sita wa tǝtl nǝ manandǝ Farta ndǝ fartǝ tǝ wita mǝtlan sita mǝtlan kǝr kuchimnde. ³⁸Ke'ke' fartǝ'ini kǝɗuyu ɗǝkan mbəstanda nakan chan usoko Farta, ndikkan kə ɗar wanan kəmɗi chəkwuni fe ne pǝk kǝɓikaɗi ǝ Urshalima.³⁹Təɓankandə chəkami, ndandak fewa kə chəndə kəɗ ɗənɗi mba'tə sərta'an i Farta, ngərankandə in kə Galili, kə mirɓiyanda Nazarat. ⁴⁰Mankə wanan tə alkət fa, tə sən əna, nak kafati Fartə ind'yan.⁴¹Chǝkawun khurata parchǝ Yesu tlǝ ɗǝchandǝ kǝ Urshalima kǝ chǝt khomba chetkes khur mafakǝt ǝ Masar. ⁴²Sa'kǝ Yesu khurat kum nggǝrsǝ chep tǝ nggǝtta, ɗǝkandǝ kǝ khomba ɗa. ⁴³Tǝɓankandǝ khombata'an, nakandǝ nggǝrandǝ in, chokkǝ Yesu kha kǝrsa ǝ Urshalima ngga tǝ sǝndi parcha'ansǝwa. ⁴⁴Chandachanfǝ wa mətlan wi'tǝ tǝ nafcha, parankandǝ wi'ta. Nakandǝ ka anchǝ mǝɗi nggǝtkekchiyanda tǝ tlawurcha'an.⁴⁵Mbǝsawakanda nggǝrankandǝ in kǝ Urushalima kǝ ka ndi. ⁴⁶Kǝrsǝ mǝndǝ makhkan ɗǝkandǝ mbǝs wanɗi khur kətən sita ɗas khurɗəfi tə malɗəmcha nakan ka nda tlǝmata, tǝ paɗ,nakan chǝkhanda mee. ⁴⁷Fe nat sǝkchǝ anchi sakandak inde tǝ we'tǝ sǝnǝn'yan, tǝ nggǝmǝnchǝɗi tlǝ fǝrtǝn.⁴⁸Nakandə anchi sakandak indǝ, Ndankǝ manana wa,"waa mǝ cha'anndu kǝɗaya? Nggət tǝ chu ka wech khur səɓtə khure" ⁴⁹Ndandakanwa" kǝtlǝm mǝ natwun ka nanchi? Sǝnwowunwa waat kəni khur Wuri Papa wa?" ⁵⁰Nakan sǝnwandǝ saktǝ ndikti'ini wa.⁵¹Nggǝrankandǝ in keuri tǝ parcha'an kǝ Nazarat, nakan fǝranda manda. Kǝskǝ manan ɗichi'ini khar nat khur wanɗǝkaɗat'yan. ⁵²Nak Yesu chektǝ tǝ sǝn ǝna, tǝ mandǝ tǝ alkǝta, tə kakətfə kəmɗi Fartǝ tǝ nafcha.

Chapter 3

¹Khur khurat kum nggǝrsǝ ɗǝrman i kutǝrakti Tibariyus, Buntus Bilatus kǝstǝ Yahudiya khar Hiridus nach ɗar kutrakt ǝ Galili, Wanmanan Filip chət kutraktə kə ɗar tle məti Ituriya tǝ Tirakonitis Lisaniya ɗar kutraktə tle məti Abiliya. ²Tləkhaɗi na Hanana tǝ Kayafa kǝ paktə Pastocha ɓak ndiktǝ Fartə kǝmɗi Yohanna wa'i Zakariya khur chanjaya.³Pəɗakan kə tlətle məchəɗi nat tauranchə kufi Urdun khaa, nakan ɓas Babtisma i tərtəkhaa tə i kalɓuɓifachkhaa.⁴ Kǝɗ ɗǝnɗi yarandǝ fe khur ɗelwer i Annabi Ishaya tǝ ndatwa, “ Ɓǝratǝ 'ya fata ǝ chanjaya: Takhsan mbandi chinmǝn kaɗi, kǝɗ ǝnɗi kǝmchǝsi.⁵Nafe ndiɗandǝ khur kwaanchǝ kaɗi, nggwalchǝ tǝ kwaanchǝ kǝ nandǝ patali', kungngǝnməcha tǝ sǝɓtǝ mǝcha kǝ panandǝch fe khaa. ⁶Nat nafchǝ nandǝ na kǝɓikaɗi i Farta."⁷Ɓak nggomndi nafchǝ kǝmɗi Yohanna kǝ chandach baptisma, ndankan tandǝ wa, "Kun wan wuruɓchə tə ya patfa. Wun ndowunchǝ wa kǝ rakawun səɓtə khur ɗi khar nach ɓata?⁸Kǝtlǝm nda'an fəram wanchəɗi kəmchəs tə tərtəkhaa, kə nggərwun nat ndandə indəyowunwa nggun wanchi Ibrahim wa, nggət mba'owunda na Fartə mbakhən təɓrandə ɗakwanchə khaa kə chokndə kə wanchi Ibrahim.⁹Nakan kǝɗaya tapi ɗǝf fe wurtǝ chakme i Fartǝ kǝ fǝl ɗǝfcha, kətləm nda'an ɗǝftǝɗi nggǝtwakchǝ ndi'chan nafe chatlandǝ kaɗ kǝ mǝk fe kǝ khur wata."¹⁰Chǝkhankǝ nafcha'an mee, "kǝna'an chǝt kǝn ya?" ¹¹Nggǝrankan tandǝs wa, "Tla na kapach'yan chep kǝ tǝrantǝ seta'ansǝ arta tla nawakchǝ 'yansə, tla na ɗǝsǝmndǝ 'yansǝ paɗ kǝ chə kuɗ."¹²Ɓak fǝ tlǝt chamǝnchǝ paɗ kǝtlǝm kǝ chanfe tandǝ baptisma, chǝkhankandǝ wa, malɗəm mənat ən chəta?" ¹³Ndankan tandǝ wa, "Kə tləwun chamndǝ kə mbərantə ɗənɗi ndowundəfe wa kə tləwun wa."¹⁴Chǝkhankǝ sotach mee wa, "nga'an kəni? mənat ən chəta? "Nggǝrankan tandǝs wa," Kǝ tlǝwun wanɗǝɓǝtl tǝ alkǝt khari nafcha wa, kǝ lekwun kǝ ɗəfawun ən nef kaf tə lektawa, ɗəfam fat kǝ ɓǝra ɗǝnɗi tlǝ tiyowunndǝ fee."¹⁵Nak nafchǝ pǝk ɓati Almasihu, sakkandǝ khur wanɗǝkadach'yandǝ wa ndu Yohanna ne kǝ Almasihu ta'an. ¹⁶Nggǝrankǝ Yohanna tandǝswa," Tǝtl chani baptisma nafchǝ tǝ 'yeme. Yowunsǝ kwa'kwa' nach ɓata tla cha'waktisi kǝ kwasani chək pakhǝmchi'yan khawa. Nan chowun baptisma tǝ semeti Fartǝ tǝ wata.¹⁷Tǝ tiɓ pər ən'yan chəp kharyan, kə pətantə faran kaɗ ndiichan, kə nggomanchə khwarman kə ɓəndu'yan, paɗ kə njenchə ɓuɓata'an kaɗ tə wata tla nawakchə lifte.¹⁸Tǝ alkət kaan ɓasankǝ Yohanna nafchǝ ndikti Farta tla mbinchan. ¹⁹Yanankǝ Yohanna Hiridus kutire kǝtlǝm tǝrantǝ nu wanmanan Hirudiya tǝ nat səɓtə ɗəchiɗi chətən. ²⁰Nggǝrkǝ Hiridus səɓandə kaɗi kətləm kǝ nggǝlantə Yohanna ə pursuna.²¹ Nakfe chan baptisma nafchǝ nat, chankǝ fe Yesu paɗ. Nakan sita, inkǝ khulafǝrtǝ khaa, ²² ɓak semeti Fartǝ kakh kə ɗaran kǝɗ ngguɗɗiya. Ɓak Ɓǝratǝ kakh khulafǝrtǝ ndakanwa, "Kaa wa'inchenya tla yakhti" ngǝt mbǝnfa wech kaan.²³ Sa'kǝ Yesu khurat kumchit makhkan tǝrkan kan ter'yan. Mətlan ne kə Yusufu, (kəɗ ɗənɗi saktə nafcha) wa'i Heli, ²⁴Wa'i Mattat, wa'i Lawi, wa'i Malki, wa'i Yanna, wa'i Yusufu.²⁵Wa'i Matatiya, wa'i Amus, wa'i Nahum, wa'i Hasli, wa'i Najjaya, ²⁶Wa'i Maath, wa'i Matatiya, wa'i Shimeya, wa'i Yuseka, wa'i Yoda,²⁷Wa'i Yuwana, wa'i Resa, wa'i Zarubabila, wa'i Shiyaltiyel, wa'i Niri, ²⁸Wa'i Malki, wa'i Addi, wa'i Kosama, wa'i Almadama, wa'i Er, ²⁹Wa'i Yosi wa'i Aliyeza, wa'i Yorima, wa'i Matat,³⁰Wa'i Saminu, wa'i Yahuda, wa'i Yusufu, wa'i Yonana, wa'i Aliyakima, ³¹Wa'i Malaya, wa'i Menana, wa'i Matata, wa'i Natan, wa'i Dauda, ³²Wa'i Yesse, wa'i Obida, wa'i Buaza, wa'i Salmon, wa'i Nashon,³³Wa'i Amminadab, wa'i Adimi wa'i Aram wa'i Hazruna, wa'i Feresa, wa'i Yahuda, ³⁴Wa'i Yakubu, wa'i Ishaku, wa'i Ibrahim, wa'i Tera, wa'i Nahor, ³⁵Wa'i Seruk, wa'i Rayu, wa'i Felek, wa'i Abiru, wa'i Shela,³⁶Wa'i Kainana, wa'i Arfashada, wa'i Shem, wa'i Nuhu, wa'i Lamek, ³⁷Wa'i Metusela, wa'i Anuhu, wa'i Yaret, wa'i Mahalel, wa'i Kainan, ³⁸Wa'i Enosh, wa'i Shitu, wa'i Adamu, paɗ wa'i Farta.

Chapter 4

¹Ndiiɗkǝ Yesu kaɗ tǝ semete, nggǝrankan in ǝ kufi Urdun, parak semet təndi kǝ khur chanjaya ²mǝndǝ kum chit fwaɗa nak khwe'erǝ kaɗanda. Ə wanmənchiini səmwa ənawa kərsata'an mitəf'yan³Ndankǝ khwe'er wa," Ma wa'i Fartǝ nako tǝɓran ɗakwanɗiya kha kǝ ɗǝsǝmnda." ⁴Nggǝmankǝ Yesu wa, nachan kə yarata'an , "Nǝ nef nǝkha tǝ ɗǝsǝmndǝ ndakwa."⁵Tǝrkǝ khweʻer Yesu kǝ ɗar mbara tingringnde, pǝnankan kutǝrakti khesi nat. ⁶Ndankə khwa'aran wa," Ni fǝru paktǝ kutrakchi'ini nat kǝ chin kutǝraktǝ kǝ ɗar nanda, kətləm nggǝt fǝrandǝ fe, ni mbakhǝn fǝrandǝ tla yakhti. ⁷Kǝtlǝm kǝt nda'an, ma fǝrichin manda, nandǝ nat kǝ yu nat."⁸Nggǝmankǝ Yesu wa, "Nachan kə yarata'an ndat wa." Chu Fartǝ'yo natu mananda mətlan ndak natu mananda."⁹Tǝrkǝ khwe'er Yesu kǝ Urshalima ɗǝfkan anchǝ kha kǝ ɗar məɗi ne njang fi kətən sita'an pǝɗanchǝ fowunkha tǝ njangkǝta. Ndankan wa,"Ma wa'i Fartǝ nako, pǝru kakh məɗa, ¹⁰Kətləm kə yarata'an, "Nan mbwa'andǝ fǝ tlǝnchi'yan wa kǝ parandə khar tə wechi, ¹¹Nandǝ njo'utǝ khur kharchǝ'yanda kǝtlǝm kǝt kǝ tlifin sartǝ kǝ ɗar ɗekwenawa."¹²Nggǝmankǝ Yesu wa, ndi fewa, "Mǝ keɗeen Chu Fartǝ'yo wa." ¹³Təɓankə khwe'er kaɗandə Yesu, pǝɗakan malkan anchǝ kha kǝ fartəyowuna.¹⁴Nggərankə Yesu in kǝ Galili tǝ ndiit semet fa, sa'kǝ kuse'ta'an kǝ khur mǝrɓan nat. ¹⁵Ɗəfkan kan cha'andə nafchǝ khar khur kǝtǝn sicha'an 'yanda, chikawun ǝ chǝmtǝndi.¹⁶Pǝɗakan kǝ Nasarat mǝɗi manandǝ fee, far sati ɗǝkan kǝ kǝtǝn sita kǝɗ ǝnɗi sǝndǝnkha tǝ chǝta.Tla'kan tǝn changnggata. ¹⁷Fǝrankǝfe ɗelwer i Annabi Ishaya, innankan khaa, nakan mǝɗi yara fe wa:¹⁸Semeti Fartǝ indinchi kǝtlǝm ǝ ɗəfitə kher kə in kə ɓasani ndikti Fartə kəmɗi fǝ ɓakhcha. Tlǝnkan nanchi wa kǝ ɓasi kəɓikaɗi kəmɗi fe ne ə kənda tə inandə weniti komǝnchǝ khaa, kǝ kali fe khaa ne khur ɓakhta. ¹⁹kǝ ɓasi khura kafati chǝnmǝn.²⁰Nggəlankan ɗelwer ta'an, fǝrankan tlǝ kǝsta'an khar chokkan khaa. Weniti chǝka wun khur kǝtǝn sita'an kaf'yan, ²¹Ɗǝfkan kan ndiktə tə tanda, "ɓukwiya ǝ ndiiɗ ɗǝnɗi yarandǝ fe kha kǝ tlǝmach'yowun." ²²Nat fe nech minni ndikndə kə ɗaran paɗ sakandach inde tə ɗəchəɗi chech kes me'yan ndakandəwa "Tlaya ngga wa'i Yusufu wa?"²³Ndankǝ Yesu tandǝ wa, "nde' nowun mba'i ndiktǝɗya: tlǝ kənandə nafchə kaɗi, kǝnan fat'yo kaɗi. Chu kǝɗu ə khakhiɗiya kəɗ ǝnɗi sǝktǝ'ǝn ǝ chin ǝ Kafarnahum." ²⁴Nggərkan ndatwa,"kitta'an ni mba'owunda tlə Annabi sə tlǝ manandǝ fe khur khakhayanwa."²⁵Tǝ ni sǝnowun ndǝs tǝ ndat wa nǝssǝs fe mǝrtǝ khǝssǝ'yandǝ kaan khur Israila tləkhaɗi na Iliya khaa, nggǝlandǝ fe khulafǝrtǝ khurach makhkan tǝ ndǝr michche' tǝ paɗ mitǝs kaan khur khakhiyan. ²⁶Chǝka kǝɗu tlǝnwufe Iliya kǝmɗi nowunnawa tlǝnchǝ fe ndǝ kǝmɗi nunefe tla mǝrtǝ chimata'an ə Zarifat nduk. ²⁷Fowunsǝ kaan tǝ tarkwai fǝ ǝ Israila tləkhaɗi na Annabi Elisha khaa, chəka kəɗu nowunsə kənandə fe kaɗwa se Na'aman tlǝ Suriyatǝ ndak."²⁸Nat nafchǝɗi nach khur kǝtǝn sita'an sǝɓ khurchǝ'yandǝ kaɗ kǝtlǝm kǝt ǝnɗi sǝktǝnda. ²⁹Tla'kanda rǝkangkandǝ kes khur mǝrɓan, tǝrkandǝ anchǝ ɗǝfkandǝ kǝ ɗar chichengǝn nggwele tla choktǝ mǝrɓan ɗaran, kətləm kǝ mǝkndǝ anchǝ kakha, ³⁰Mbǝrkan kha tǝ patlang nanda pǝɗakan kumicha'an.³¹Pǝɗakan kakh kǝ Kafarnahum, mǝrɓe ǝ Galili, far Sati, nakan cha'andat khar. ³²Sakandak inde kə ɗar cha'at'yan kətləm ndiktiyan nachan tǝ alkǝtfa.³³Khur kǝtǝn sita'an nefsǝ tə khwa'archə fa, Khwakan kafərta," ³⁴Mə kə ma ənchə tə wechi Yesu tlǝ Nasarat ta? Ɓacho kǝ tǝka'əndə khawa? Ə sǝninchǝ ndu wun nako chi ne kə chiɗchkiɗ ta'an i Farta."³⁵Yanankə Yesu ɓuɓi semeɗi tə ndatwa cho kes fiyan, pəkankə ɓuɓi semeɗi khaa khur ɗəfi tə nanda, cheken kes chawa ǝna wa. ³⁶Nat nafcha'an sakandak inde nakandə ndandə ra'an wa, we'tə ndiktə mineniya? Tǝ mandǝ tǝ alkǝta tlǝ yananchan ɓuɓi semech kǝ chendǝ kes paɗ chində kes!" ³⁷Pǝɗak kuse'tǝ ndikti'ini kǝ ɗar Yesu yu kǝ khur kwaan tle mǝrǝɓcha.³⁸Malkǝ Yesu kǝtǝn sita'an kha pǝɗakan kǝ khur wuri Siman. Nakan tlaɓǝrtǝ Siman khatǝfa ɓəɓfiyan welələ kaan siyankandə kətləm mətlan. ³⁹Tlarkan ɗaran yanankan ɓəɓi an kha chat kəɗuyu tla'kan nakan chət tere.⁴⁰Nak Fartǝ fəttə khaa nafchǝ tǝ khachǝ 'yandə khatəfachfə sam-samǝn kǝmɗiyan, ɗǝfandakan kher kə in kǝnandakan kaɗi, ⁴¹Paɗ ɓak khwa'archǝ kes fi nafchǝ kaan, nakandǝ khwat tǝ ndat wa, "Wai Fartǝ nako!" Kǝtlǝm kǝt nda'an yanankan tandǝ kǝ ndiknda wa, kǝtlǝm kǝt sə Kristi nakan.⁴²Walwurtǝ pung chekan kes kǝ mǝt ngguɗuk. Nak nafchǝ kaa ndi, mbǝsankandǝ mǝɗi natǝn, yakhwandəs kə maltandə khawa. ⁴³Ndakan wa, "Waat kǝ ɓassi kwastǝ ndiktǝɗiya kwaan mǝrǝɓcha, kǝtlǝm kǝt nda'an tlǝndǝ fe nanchi." ⁴⁴Ɗǝkan kǝ pang tǝ ɓasǝ khur Kǝtǝn sichi Yahudiya.

Chapter 5

¹Chokchan kuɗu nggomkə nafchə kə mbəs Yesu nakandə sək ndikti Farta, mətlan kit mi kufi Janisarata. ²Nakan kombawalchǝ chep chǝchengngǝn 'yeme fe maltǝ fǝ tǝmǝnchǝ khaa,tandǝ chapandǝ mapach'yandǝ kaɗi. ³'Yimkan kǝ kombawal arta, tla nach kǝ i Siman, ndankanwa kə mbəkhantə kombawal ta'an kes khur 'yaman. Minni chokkan khaa nakan cha'andǝ nafchǝ khar kes khur kombawal ta'an.⁴Tǝɓankan ndikta'an, ndankan Siman wa, "mbəkhan kombawal ta'an kǝ kuɗimin 'yaman kǝ kelin mapatan'yo khaa kǝtlǝm kǝ kherin yirəfcha." ⁵Nggǝmkǝ Siman wa,"Tlǝ wurinchi, ǝ chi'ǝn ter kaan wita paɗ kǝswa'an ǝna wa. Nakan kətləm mbu'təyo, ni cham mapata'an kə khur 'yaman." ⁶Chǝkandǝ kǝɗuyu, kharkandə yirifchǝ kaan nak mapach'yandǝ tlakhtǝ kaɗi. ⁷'Yakandǝ fenchǝnandǝ khur kombawal tǝ tla arta, kǝ ɓandǝ kǝsandatsi, ɓakandǝ ndiɗandǝ kombawal cha'an nat tǝrkandǝ kan 'yimndǝ khaa.⁸Nak Siman Bitrus ǝnɗiya, chamkan kurumchǝ khaa pangngǝn Yesu ndakan wa, "pǝɗo tlǝmanna, Papa; tlǝ ɓǝɓi fat naki!" ⁹Siman Bitrus tǝ fe natndǝ tǝmnda sakandach indǝ kǝ ɗar yirǝfchǝɗi khartǝnda, ¹⁰Wumchansi tǝ ndǝ Yakubu tǝ Yohanna, wanchi Zabadi, tlawurchi teri Siman. Minni ndankǝ Yesu Siman wa, "Mǝ lekənwa; tla ti nakanya no nat kau nafcha, ngga yirǝfchawa." ¹¹Kakhankanndə kombawalchǝ 'yandǝ kes, malkandǝ chika mǝ khaa parakandǝ anchi.¹²Nak Yesu khur arti mǝrǝɓcha'an, ɓak nef tǝ tarkwai fa. Nakan Yesu, kopkankhaa nakan siyandǝ tǝ ndat wa, "Papa, ma yakhinsi, kǝnitǝn kaɗi." ¹³Panankǝ Yesu kherkha tǝkankan kherfa. Ndankan Yesu wa, "Yakhənchi, Kǝnu kaɗi!" Chat kəɗuyu kənkan kaɗi.¹⁴Ndankə Yesu wa, "kǝ mbu'een nefa wa, ɗu pənu fat'yo mǝɗi pasto kǝ firin ǝna i chaputəkaɗi kəɗ ɗənɗi mba'tə Musa kə chok kə əna sənda məɗyanda"¹⁵Chǝka kǝɗu kuse'ta'an welkan khaa kə məch langnga nafchə paɗ kaan nakandə nggomnda kə sək cha'at'yan tə paɗ kə kənndə kaɗi khur khatəfach'yanda. ¹⁶Tlǝ ɗǝchan kǝ mǝt ngguɗuk kǝtləm kə siya.¹⁷Fartǝ tla nakan cha'andǝ nafchǝ khar, Farisiyawach tǝ malɗǝmchǝ chak mee, fe ɓach ǝ wantle mich ǝ Galili Yahudiya tǝ Urushalima, ɗə-ɗas minni. Alkǝti Fartǝ indiyan i kənandə nafchə kaɗi.¹⁸Fartə ini ɓak nafchə tə nefe tla sa fat'yan kaɗi ə ɗar weniche, kakandə mbanɗi nandə yimndəs kə khuran kə khunandə kha kǝ pangngǝn Yesu. ¹⁹Ɓǝswakandǝ mbanda kə yimandəsi kətləm tertə nafcha, tərkanndə kə ɗar kətənan, fərkandə anchə kakh ə ɗar wenicha'an tə patlang nafcha'an kə pangngən Yesu.²⁰Nak Yesu fǝr kit 'yanda, ndakan wa,"nefe, kaluchǝ fe ɓǝɓifach 'yo khaa. ²¹Fəyaracha'an tə Farisawacha nakandə chəkha mee kə ɗar ɗənɗi mba'tə Yesu tə ndatwa, "wuneni nach ndik kakutǝɗiya? wun tlǝ kalchǝ ɓǝɓifat khaa ma ngga Fartǝ ndak wa?"²²Sǝnkǝ Yesu ǝnɗi natndǝ kaɗata, ndakan wa, "Mǝ natwun kaɗat khur waɗǝkaɗach 'yowun? ²³'Yen nach pa'pa': kǝ ndǝ fe wa, kaluchǝ fe ɓǝɓifat'yo khaa, tǝ kǝ nduchǝfe wa, tlau wi'yu'? ²⁴Kətləm kə sənwun wa wa'i nefe alkǝt'yansǝ khur khesi kǝ kaltǝ ɓǝɓifat khaa, "Mbu'uchi, tla'u, tǝru wenichǝ 'yo kǝ pǝɗen kaɗi."²⁵Tla'kan təlafatsuwa tlǝmannanda tǝrkan wenichiɗi khunatǝn ɗaran pǝɗakan kaɗi nakan manandǝ Farta. ²⁶Chǝkawun sakan inde nakandə manandǝ Farta. Lekəkandə kaɗi ndakandə wa, "Ni wenichǝ 'ya'an əna saka ində ɓukiya."²⁷Kǝrsǝ ɗəchi'ini, chek Yesu kes minni nakan tlə tlət chaməncha tla tlǝ 'ya fe wa Lawi ɗas kǝtǝn tlǝt chamnda. Ndankǝ Yesu wa, "paro nenchi," ²⁸Tla'kǝ Lawi, malkan chǝka mǝ khaa parakan ndi.²⁹Takhsankǝ Lawi ɗəsəmndəkhaa fǝ tlǝt chamǝnchǝ kaan tǝ kwaan nafchǝs ə minni natndə sən'ən tə tanda. ³⁰Farisiyawach tǝ fə yaracha'an nakandə khurmandə kǝmsichǝ 'yan fa, ndat wa," kǝtlǝm mə natwun səm ən tə fə tlət chaməncha tǝ fǝ 'ɓǝɓifacha'?" ³¹Nggǝmankǝ Yesu tandǝ wa, "ngga fe nach khas-khas tlǝ kach tlə fər wanɓǝɓa wa, se fe nach khaɗchan. ³²Ngga ɓachi kǝtlǝm kǝ 'yi fe nach tə fər kit fawa, ɓachi kǝtlǝm kǝt fǝ ɓiɓifach kǝ tǝr ndǝ khaa."³³Ndankandǝ wa, "kǝmsichi Yohanna tlǝ kǝrchandǝ kuchimndǝ tǝ sita, paɗ tlǝ chich kǝmsichi Farisiyawach kǝɗu, kǝmsichǝ'yo tandə sǝmnda." ³⁴Ndandak Yesu wa, "nefsi ne ɗəf tlawurchə chəma perre kə kərndə kuchimndə ma 'pe perri'yan tləmannandawa? ³⁵Na farta'an ɓata, nafe tǝrandǝ chəma peri'yan məɗyanda, farti'ni natandǝ kǝr kuchǝmnde."³⁶Nggərkə Yesu fəranda saktǝ ndikta'an tandǝ tǝ ndat wa, "Nǝ nef tlakh yuwa kapat khar kə mbumantə ɗokhtə kapatsəwa ma ə chə kəɗu nan tlakhandə yuwa kapata'an, paɗ tlakhtǝ yuwa kapata'an nan kǝm tǝ ɗokhta'an wa."³⁷Paɗ nefsǝ tlǝ tlǝrchǝ yuwa 'yam inabi kǝ khur ɗokhtə kuruɓtawa Ma ǝ chǝ kǝɗu, na yuwa 'yam inabi ta'an fəlandə kuruɓta'an kaɗi, kǝ tlǝr'yam inabi ta'an kaɗi, paɗ kǝ sǝɓ kuruɓta'an kaɗi. ³⁸Kəmchansə kə tlərfe yuwa 'yam inabi kə khur yuwa kuruɓta. ³⁹Nefsi ne yakh sa yuwa 'yam inabi kərsə sa ɗokhta'anwa, nachan ndatwa kwechchan ɗokhta'an."

Chapter 6

¹Fartǝ tla far Sati Yesu wi'tǝ ǝ khǝnggi khwarǝmcha, nak kǝmsichǝ'yan chiche sangəm khwarman nakandǝ fər'yandə nakandǝ kangnda. ²Chəkhak fowun Farisiyawach tǝ ndat wa, "Kǝtlǝm kǝt mǝ natwun chǝt ǝnɗi kǝmwakchǝs far Sati?"³Nggǝmandak Yesu tǝ ndat wa, "Tamwowun changnggandǝ ǝnɗi chǝt Dauda tǝ nafchəɗi natndǝ wi'ta nak mitǝ fi'yanda wa? ⁴'Yimkan kǝ khur wuri Farta, tǝrkan ɗǝsǝmǝnɗi takhsandǝ fe khaa, kətləm pastocha, sǝmkan paɗ fərankan fe natndə wi'ta kə səmnda chək nakan kəmwasi kə səmndawa." ⁵Ndandak Yesu wa, "Wa'i nef nach kǝ chən Fartǝ yǝpta."⁶Far Sati tǝ tlaa ɗǝkan kǝ khur kǝtǝn sita nakan cha'andǝ nafchǝ khar, nak nefsǝ minni tla sat khar kharkasǝm 'yan kaɗi. ⁷Nak Farisiyawach tǝ fə yaracha'an ɗəpandə kana, kənandə ndu nan kənandə nef kaɗ far sati ma'nandə mbəsan ənfa tla natndǝ kǝsandǝ Yesu tǝ che wansartǝ khaa, nakandǝ ndi anchǝ khar kǝ nanda ma'ya nan kǝnandǝ nef kaɗ far Sati (Fartǝ yipta). ⁸Sǝnkǝ Yesu ǝnɗi natndǝ sakta, ndankan tla saa kher'yan kaɗ wa, "Tla'u tlaru kǝ pangngǝn chǝka wuni. "Minni tla'kan tlarkan kit.⁹Ndankə Yesu ni chǝkhowunda, kimsə kə chə fe kafatawa far yipta ndu səɓti fata, kǝ khǝra'an fe sisingnda wa, kǝ sǝɓan fe kaɗwa?" ¹⁰Ɗəpandak Yesu nat, ndankan nafɗi sa kher'yan kaɗ yu wa, "Panan kher'yo khaa. "Chǝk nafan kǝɗu kənkə kher'yan kaɗi. ¹¹Sǝɓkǝ khurchǝ 'yandǝ kaɗi, nakandə sakandə kha ɗənɗi natndə chandə Yesu.¹²Khur mǝnchi'ini chekan kes kǝ ɗar nggwele kǝ sita, mǝnchan minni mǝtlan siyandǝ Farta. ¹³Paɗ wenkǝ mǝta, 'yakan kǝmsichǝ 'yan kǝ tlǝmata'an taɗkan khar kum nggǝrsǝ chep khur nanda, fe 'yatən wa fə ɓaascha:¹⁴

¹⁵Matta, Toma, Yakubu wa'i Halfa, tla tlǝ 'ya fe wa Zaloti. ¹⁶Tǝ Yahuda wa'i Yakubu, tǝ Yahuda Iskaryoti tla khǝyanchǝ Yesu kaɗi.¹⁷Ɓakandə kakh tə Yesu ɗar ngwalan, tlarkandə kha talaya tə kəmsichiyan tə nggomən nafchə kaan fe ɓach khur khakhichi Yahudiya, Urushalima, paɗ tǝ fe ɓach mi kufi Taya tə Sidon, ¹⁸Ɓachandə kǝ sǝkndǝ anchi, tǝ paɗ kǝ mbəsndə kəndə kaɗi khur khatǝfach 'yanda.Nafchə tə khwa'archǝ fa mbəsndə kəndə kaɗ paɗ, ¹⁹Chəkwun khur nggomnan mətlan yakh təkan kherfa kətləm alkət kənandə nafchə kaɗ chetkes fiyan, kənandakan kaɗ nat.²⁰Ɗǝpankan kǝmsichǝ 'yan, ndakan wa, "ngun fə mbǝs ɗich khar nguntəɗi ne kə fə ɓakhcha, ma ndi Farta yuwun. ²¹Fǝ mbǝs ɗich khar nakowun nguntəɗi ne mitǝ nakanya nafe kətləm nggalowunnda. Fǝ mbǝs ɗich khar nakowun kuntǝɗi nach tǝt nakanya kətləm nowun masata.²²Kun fǝ mbǝs ɗich khar ma kar nafchǝ wunchi, rǝkndǝ wunchi, 'yarindǝ wunchi, kǝtlǝm kǝt wa'i nefe. ²³Na khurchə tərowundə kha fartə'ini, kǝ rǝɓwun kǝtlǝm kǝt mbənfata, kətləm kitta'an nowun mbəs ən khar manchan khulafərta kətləm chanchə sa'archənandə Annabawach kuɗuyu.²⁴Chǝka kǝɗu ai' 'yowun kuntǝɗi nach kǝ wurǝmǝncha, tapi mbǝswun mbǝn fə nakanya. ²⁵Ai' 'yowun kuntǝɗi nggalchǝ kaan nakanya,na mitǝ kǝsowun ndǝ machi. Ai' 'yowun kuntǝɗi masach nakanya, machǝ nowun tǝta, paɗ na khur 'yowun sǝɓtǝ kaɗi.²⁶Ai' 'yowun ma chǝm nafchǝ wunchi, kǝɗuyu chǝt sa'archənanda kǝ ɗar Annabawachi lekte .²⁷Kǝtlǝm kǝt nda'an ni mba'owunda kuntǝɗi nach ki tlǝmatya: mbǝnam fa fe karchǝ wunchi, kə chawun kakət fe karchəwunchi. ²⁸Ɗǝfaman mbǝs ǝn khar kə in, fe tlǝ 'yarach wunchə, kǝ siyawun fe kǝ in tlə chowonchə ɗəchəɗi kəmwakchəsi.²⁹Ma mbali yowun wach ǝ mberte, fǝrandǝn tla pad kǝ mbala. Ma tər nef ɗə chiptə'yo, 'yete'en kapa məktiyowa. ³⁰Nat tla siyuchǝ ǝna, kǝ fǝreen. Tla paɗ tərchə ǝn'yo, kǝ ken kǝ fǝruchǝ fe kaɗ wa.³¹Nat ɗǝnɗi yakhtu kǝ chuchǝ nafcha, chandatən kəɗu. ³²Ma fe tlǝ yakhchǝ wunchǝ tlǝ yakhtǝwun, mǝ ne kǝ mbǝs ǝn 'yowun khar, chək fə facha tlə yakhchandə fe yakhchə tanda. ³³Ma tlə chəchowun kakət kəmɗi fe tlə chowunchə kakəta, mə ne kə mbəs ənyowun khar? chək fə ɓuɓifacha tlə chəchandə kəɗu. ³⁴Ma tlə fəranchowun kumatə fe səndə wunwa nandə tiyowundə kaɗi nat, mə ne kə mbəs ənyowun khar minni? chək fə ɓuɓifacha tlə fəranchandə kumatə fə ɓuɓifacha, kə ɗəfndə kəfatsi kə fərandach fe kaɗ ɗənɗi fərtənda.³⁵Yakham fə inmərchiyowun, chaman kaa ɗich tanda, paɗ kǝ fǝrawun kumatǝ tanda chǝka nandǝ tǝyowunchǝ kaɗ wa. Tǝ kǝɗu na mbǝs ǝn 'yowun khar chekte, paɗ nowun nat kǝ wanchi Fartǝ tla khulafǝrta, kǝtlǝm kǝt kafat 'yansǝ kǝmɗi fe tlǝ chǝwakchǝ usoko tǝ ɓǝɓi nafcha. ³⁶Khaɗaman ra'an fa, kǝɗ ɗǝnɗi tlǝ khaɗandəmǝn Fartǝ fa.³⁷"Kǝ chakamǝn mee ra'an wa, paɗ nǝ fe chakamənchəwa kə səɓawun nafchǝ kaɗ wa, ngun paɗ nə fe səɓowunchə kaɗwa, kalaman fowun kha, ngun paɗ nafe kalowundəkhaa.³⁸Fǝrama ngun paɗ nafe fərowunda. Əna kaɗata ndiita'an kə ndiiɗ kha kə yira'ta'an kən tlərtə kakha kə ɗar fəɗach'yowun əna kaɗaɗi kaɗatwunsi tə nda'an nafe kadowunndəsi.³⁹Nggǝrkan fǝrandaa saktǝ ndikte tǝ ndat wa. "Nə komndǝ kəs kalati komnda wa?, ma ǝ chǝ kǝɗu, nandǝ khǝmndǝ kǝ khur kwi nat. nga kəɗu wa? ⁴⁰Tlə cha'ata pəɗawa malɗəm yan khawa. paɗ tla mbəssi cha'at ka'an nan nat kəɗ malɗəm'yan.⁴¹Mə tlǝ ɗǝpandu ɗǝnɗi ne ngiit khur weniti wanmu ɗǝpewen tla ne manchan khur wenitəyo wa? ⁴²Tǝ kǝn nato ndandǝ wanmu wa, 'wanmana, sǝku kǝ tǝrani ǝnɗi ngwiit kes wenitǝ'yo,'mbekhǝnwen tǝrandǝ kapa nɗi kes wenitǝ'yo wa? səɓtə nefe! təran kapa ɗənɗi kaɗ wenitəyo kəno na mət kha ndiichan kə təreen ənɗi kaɗ ngwiit khur weniti wanmu.⁴³Ɗǝftǝ ndi'chan nggǝtwa ɓuɓi wancha wa, paɗ ɓuɓi ɗǝfta nggǝtwa ka wancha wa. ⁴⁴Tlǝ sǝnchǝ fe chəkwun ɗǝfta tǝmǝɗi wanchəɗi ngəttən. Ɗamwufe wan sukwet fi takhawa, ndu wan inabi fi takhawa.⁴⁵Tlǝ chenchǝ kaa nef kaa ɗich kes khur wanɗǝkaɗat 'yan, paɗ ɓuɓi nef tlǝ chenchan ɓuɓi ɗǝch kes khur wanɗǝkaɗat 'yan. Mee tlǝ chenchǝ ɗǝchiɗi kes ne khur wanɗǝkaɗata.⁴⁶Kǝtlǝm mi tlǝ natwun 'ya nanchi wa, 'Papa, Papa,' kun chǝt ɗǝnɗi tlǝ mba'ti wa? ⁴⁷Tla ɓach kǝmɗinchi kǝ kichǝ tlǝmata kǝ chǝt ɗǝnɗi tlǝ mba'ti, ni mba'owun ndu wun nakan. ⁴⁸Nachan nat kǝɗ tla tǝnchə wur'yan, renkan khwenge tlərkan ɗakwanchəsi tənkan wur'yan ɗaran ɗar tingringnde. Ndiiɗkə kufa ɓak 'yem pok wuran mbakhənwa yiraandawa kətləm tənan fe wuran tə alkətfa.⁴⁹Nat tla sǝkchə ndiktinchi, chəwa tersəwa, nachan kəɗ nafɗi tənchə wur'yan ɗar khakhaa rewa kə tlər ɗakwanchəswa, ɓak 'yem pok wuran khəmkankha, khəmchankha ɓurfus.

Chapter 7

¹Təɓan kəYesu mbu ɗichəɗi natən mbu'tə nat kə tləmati nafcha'an, pǝɗakan kǝ Kafarnahum.²Mafati kapa soja sǝ tla yakhtən khaɗchan nduk mǝrta khaa. . ³Sǝkkan kuse'tǝ Yesu, tlǝnkan paktǝ nafchi Yahudawach kǝ sǝyandǝ kǝ ɓǝ ƙǝ kǝnandǝ mafat'yan kaɗi. ⁴Ɗǝkandǝ kǝmɗi Yesu siyankandǝ kaan, nakandǝ ndatwa, "Nafɗiya kǝmsə kǝ chanfe kəɗu.! ⁵Kətləm nitlan tlə yakh khakha 'yamǝn, paɗ tǝnamǝntǝ kǝtǝn sitǝsi."⁶Pəɗak Yesu keɗech tə tanda. Nakan nduk tə wuran, kapa kutər sotach ini tlənkan fowun tlawurcha'an kə mba'andə wa, "Tlə manda kə tla' khur ində 'yo kətləm kət nenchə wa! Cha'wisə kə ɓen keurinchə wa. ⁷Nda'an chich ɗəpandi cha'wisə kə ɓi kəmdə'yo wa ndiku ndak na mafatinchə kəndə kaɗi. ⁸Kətləm kət ngət paɗ nef naki tə mandə fa, paɗ tə sotach khar, tlə ndanchi tla wa, 'ɗu,' kə pəɗa. Yowun paɗ kə ndani wa ,ɓo, kə ɓa. Kə ndani mafatinchə wa 'chu ən kəɗa,'chəkan.''⁹Səkkə Yesu kəɗuyu sakankə inde. Təɓərkan kha ndankan nafchəɗi ne para ndə wa, ''Nggət mbo'owunnda, khur Israila tamwi mbəs tlə fər kit tə alkət fə kəɗ tlaya wa!'' ¹⁰Nggərankə fe tləndə fe kaɗ kə khur wuri, ɗəchandə mbəsta ə kən mafaɗi kaɗi.¹¹Talla wa, pəɗak Yesu kə wan mirɓe tla tlə 'yafe wa Nayin, kəmsichi'yan tə nafchə kaan pəɗakandə keɗech tə ndi. ¹²Sa'kandə nduk tə mi kətən 'yimndə kə khur mərɓan, nak nafchə chet kes tə mərta, tla nggettə manan anchə ɗichita'an, chimata'an paɗ ə miri. Nafchə kaan khur mərɓan ɗəf anchi. ¹³ Kə nak Yesu nunafan, khaɗankan fa, ndankan wa, ''Kə tin wa!'' ¹⁴Ɗəkan təkan kher ɗə tər mərta'an fa, nafchəɗi ne chəp tə mərta'an khar tlarkandə khaa. Ndak Yesu wa, ''kimsee, nduchi wa tla'u.'' ¹⁵Tla'kə mərta'an chokkan ɗas, tərkan kan ndikte. Fərkə Yesu ndə kəmɗi manan.¹⁶Lekəkandə nat, manankandə Fartə tə ndat wa, ''tla'anfe kapa Annabi khur mən" paɗ ɗəpan Fartə nafchə'yan!'' ¹⁷Kuse'tə ɗənɗi chət Yesu yu, se' kə chəka wun wan tle mət ə Yahuda tə kwaan məchəɗi tauranchə kha.¹⁸kəmsichi Yohanna mbu'andə ɗəchiini nat. ¹⁹"Yak Yahaya kəmsichəyan chep, Tlənkan tandə kəmɗi chinmən, kə chikhanda, ''Chə tla ne ɓat yuwa, kə ɗəf ən wenitə kə tla samən wa?'' ²⁰Sa'kandə kəmɗi Yesu, ndakandə wa, ''Yohanna tlə Baftisma tlənchə ngga'an, kə chəkhuchə'ən wa,'chə tla ne ɓat yuwa, kə ɗəf ən wenitə kə tla samən wa?'''²¹ farta'an,kənanchə nafchə kaɗ kaan khur kumi khas-khas tə fach'yandə tə khatəfach 'yanda, tə paɗ ɓəɓi semeche. Komənchə paɗ kaan mbəs kanɗə na məta. ²²Nggəmankə Yesu tandə tə ndat wa,''nggəraman in kə ndawun Yohanna ɗənɗi səktəwun, tə paɗ ɗənɗi natuwun komənchi na məta, təraɗchə wi'ta, fə tarkwangchə mbəs kəndə kaɗi, ɓamchə səkməta, fe tla'andə məmatacha, fe ɓasan ndikti Fartə fə ɓakhcha. ²³Na Fartə ɗəfan mbəs ən khar chəkawun tla aswakchə ində kə ɗar fər kit "yan kəmɗinchi.²⁴Kərsə pəɗati fe tlənd Yohanna, tərkə Yesu kan ndiktə kə ɗar Yohanna, , ''Mə ɗətwun nat ə chanjaya? Təɗəwun na khwalichəɗi na rənna yira'andawa? ²⁵Na mə ɗəch tə wunchi? Tla pach kapach ndiichan wa? fə pa ɗichə ndi'chan paɗ tə chok mbən fata, nachandə fəlekhuri kutire. ²⁶Mə ɗətwun nata? Annabi wa?Ni mbo'wunnda mbərantə Annabi khaa.²⁷ Tlaya yara fe kə ɗaran wa, 'ngət tlən tlə mbu' ndiktinchi kə li kə pang məni cha, tlane takhsu mbandə si,kəno ɓata.' ²⁸''Nggət mbo'owunnda, khur fe nggəttə nəssa,nefsə pəɗanchə Yohanna kha tə manda wa.Chəka kəɗu tla ne ngguɗekh nat ə kutərakti Farta ə pəɗanchə khaa.''²⁹ Səkkə nafchə kəɗuyu tə fə tlət chaməncha, ndakandawa Fartə tlə kakəta kətləm kət tandə chandə fe baftisma i Yohanna. ³⁰Farisiyawa cha tə malɗəm chi sərta karkandə para ɗənɗi nda Fartəwa nan chandata, paɗ karkandəf Yohanna kə chanda baftisma.³¹Ɗək Yesu kə pang tə mba'andat wa,'tə mə nati kaɗandə nafchi khesiɗi nakanya? Nachandə kəni? ³²Nachandə kəɗ wancha fe ne taraktə ə ləmu, nakandə 'ya ra'an, nakandə ndatwa, ''ə pewunchə'ən suleche kar kowun rəɓta!'yaka'an 'yaməs mərta, karwun təta.'³³kət Yohanna tlə baftisma ə ɓi, səmwa ɗəsəmndawa, sawa 'yam innabi wa nakowun ndatwa, 'khwa'archə fi'yan!' ³⁴Ɓak wa'i nefe, mətlan səmnda, mətlan sata, nakowun ndatwa, ɗəpaman tlə səmndə tətlə sa 'yam innabi ka'an, tlawur fə tlət chamənchə tə fə ɓuɓifacha!, ³⁵Paɗ mbər əni Farta, tandə pəndə wa kit 'yansi.³⁶Fartə tla tlə farisiyawatsi, siyanka Yesu kə ɗəndə səm ɗəsəmndə wur'yan, ɗək Yesu choktəkha kətləm səm ɗəsəmnda. ³⁷Khur mərəɓini nunefsə tlə ɓuɓifata Səkkan wa Yesu səm ɗəsəmndə ə wuri tlə Farisiyawata'an, ɓakan tə kuruɓtə fiɗete tla na sa'tan mbinchan. ³⁸Ɓakan tlartə kərsa'an nduk tə sarchi'yan nakan təta. pa'ankan sarchi Yesu kaɗ tə waas indi'yan nakan i'yandata nakan pətan fiɗete³⁹Nak tlə farisiyaɗi 'yach Yesu yu kəɗu, ndakanwa "Nafɗiya ma annanbi nakan nan sǝn we'tǝ nuɗi ne tǝkan kherfa.Tlǝ ɓuɓifat nakan." ⁴⁰Nggǝmankǝ Yesu "Simon wa,ǝnsǝ yakhti kǝ mbu'uchi". "Ndakanwa Mbu'itǝn malɗǝm,"⁴¹"Nefsǝne para nafchǝ chep kuma wanɗǝɓǝtla, tla arta nachan parandi sule kumchət kum,, tla artǝ paɗ sule kumchǝt ɗǝrman. ⁴²Nakan nandə mbakhən tiwa, kǝtlǝm kǝt nda'an kalankan tandǝkha nat nda. Nakanya wun khurnandǝ ne yakh anchǝ kaan?" ⁴³Nggǝmkǝ Siman ndakan wa, yin ǝ yarandinchǝ khaa tla kalandə fe khaa wanɗǝɓǝtl kaan. "Ndak Yesu wa chekən mee tla ne kit"⁴⁴Təɓərkə Yesu khaa kǝmɗi nuɗi paɗ ndankan Siman wa, "Ə niin nuɗiyawa? Ɓachi keuriyo fǝriwen 'yem kǝ chapani sarchǝs wa, mǝtlan chapankan sarchinchǝ kaɗ tǝ 'yamǝt 'yan pa'ankan kaɗ tǝ waas indǝ 'yan. ⁴⁵Kwelwen fa nanchə wa, nuɗiya tǝrchan kan kwalfa sarchinchi fartǝɗi ɓati kǝ khur wurɗiya ndǝrta'ansǝ wa.⁴⁶Pe'iwen fiɗet kǝ in wa,mǝtlan pa'ichǝ fiɗet kǝ sarcha tla na sa'tan mbinchan ⁴⁷Kǝtlǝm kǝt nda'an, nggǝt mbu'uta, ɓuɓifach 'yan kaan kalanfe khaa kǝtlǝm pəntə yakhfat kaan.Tla kalandǝ fe ǝn kha ngguɗekh yakhtiyan ngguɗekh."⁴⁸Min'ni ndankǝ Yesu wa, "kaluchǝfe ɓuɓifach 'yo khaa." ⁴⁹Fe ne ɗəɗɗas tə anchi minni, tǝrkandǝ kan mbu'andǝ ra'an wa, "Wuneni tlǝ kalchǝ ɓuɓifach khaa?" ⁵⁰Ndankǝ Yesu nuɗi wa, "Fǝrkit'yo tlǝt wechi," ɗu khur khaskhas tǝ wanɗǝkaɗata."

Chapter 8

¹Tallǝ kǝɗa kərsa tǝrkǝ Yesu kan wi'yandǝ paktə mǝrǝɓcha tə wanwancha'an samən-samən nakandə ɓas ndiktǝ mbinchan i kutǝrakti Farta, tandǝ tǝ kǝmsichi'yan kum nggǝrsǝ chep ²Tǝ nǝssǝɗi chakandafe kha tǝ ɓǝbi khwa'archa paɗ kǝnankǝ fe khatǝfach 'yandǝ kaɗi. Ə khurnandǝ fe kǝnandǝ fe kaɗi Maryamu tla tlə 'yafewa Magdaliya tla chee khwa'archǝ kes muɗ fi'yan. ³Tə Yuwana nu Kuza, tla tlǝ kəsanchə Hiridus si, tǝ Suzana, tǝ nǝssǝ kaan fe tlǝ kǝsandachsǝ tǝ ndich'yanda.⁴Nak nafchǝ nggomndǝ ǝ khur wan tle mǝrǝɓchǝ samǝn-samǝn kǝmɗi Yesu, mbu'andankan sakta'an. ⁵"Tlǝ khuɗatsi ɗich kǝ khǝnggi'yan kǝ chekh we'te. Mǝtlan khur chekh we'ta'an khǝmkǝ fowun kǝ ɗar mbanda ɗǝsankǝ fe tanda paɗ chekhenkə ɗǝngcha. ⁶Khǝmkǝ fowun kǝ ɗar fəfərta. Tifkanda khwarkandǝ kaɗi kǝtlǝm ndaukətsə minni wa.⁷fowun khǝmkandə kə khur takhcha, mankandǝ keɗeche, tlətlakhankə takhchǝɗi tandǝ kaɗi. ⁸Fowun we'cha'an paɗ khǝmkandǝ kǝ ɗar khakha ndiichan, mankanda chǝkandǝ wanchǝ kaan." Tǝɓankǝ Yesu ndik inni, tla'ankan ɓǝrata ndakan wa, "Tla na tləma sǝktǝ'yansǝ, sǝkkan!."⁹kǝmsichi Yesu chǝkhankandǝ kə mba'anda saktǝ ndiktiini. ¹⁰Ndankan tandǝ wa ǝ nggǝmowunchǝ fe si kǝ sǝnwun wuɓtǝ ɗich i mandi Farta, taktǝ nafcha tlǝ ndikchi tə tandǝ tǝ fǝr sakta'an kǝtlǝm, "chǝka ɗǝpachandǝ khaa nandǝ nawa, chǝka sǝkchanda nandǝ mbǝsanchǝ wa."¹¹"Saktǝ ndiktǝɗiya nda'anniya. We'ta'an nda'an nach kǝ ndikti Farta. ¹²Fe khǝmchǝ kǝ ɗar mbanda nda'an nach kǝ saktǝ fe sǝkcha, ɓak khwe'rǝ tlǝna ndikti Fartǝ khur wanɗǝkaɗach'yanda, kǝtlǝm kǝ fǝrndǝ kit wa paɗ kǝ khǝra'ndawa. ¹³Fe khǝmchǝ kǝ ɗar fəfərta, fenne kə nafchǝɗi sǝkchǝ ndikta'an, tlǝkandǝ tǝ mbǝn fatfa nakan tlerə'yandəswa. Fǝrkit yandə chəwa tallawa, ma ɓi kaɗat kǝmɗǝ'yanda, khəmkandə khaa.¹⁴We'chǝɗi khǝmchǝ kǝ khur takhchǝ paɗ nda'an nach kǝ saktǝ nafchǝɗi sǝkcha, kǝrsǝ wanmǝncha, kaɗa ɗəchi khesiɗiya tǝ kaa kǝnawa, tǝ sǝk mbǝnfa, ɓakan 'yatandaa mbətla kə chəndə wancha kə nəkha. ¹⁵We'chǝɗi khǝmchǝ kǝ ɗar khakha ndiichan nda'an nach kǝ saktǝ nafchǝɗi sǝkchǝ ndikta'an, tlǝkandǝ tǝ wanɗǝkaɗat arta khur kit kǝskandǝ khar, kǝrǝskandǝ kǝ ndukwata'an chəkandə wancha.¹⁶Nefsǝ ne njendə tǝkesǝ kǝ wuɓanchǝ kǝ khur ɓuta ndu kǝ ɗǝf kǝ kan mǝt khunata wa. Kwechchan kǝ tla'anchə kafərta kətləm chəkwun ɓach kə na mətkhaa. ¹⁷Ənsə ne mət wuɓta nawakchə chet keswa, paɗ nat ɗǝnɗi nach sənwufewa nafe mbu'andǝ kes ǝ ɗa'kita. ¹⁸Kətləm nda'an cham khǝɓakkǝ kə kowun tlǝmat khaa, nat tla na ənyansi nafe chekende, tla nawaktǝ ǝn'yansi,ɗǝnɗi 'yanessə tapkəɗa nafe tlǝnandǝ khar.¹⁹Minni man Yesu tǝ wanmancha'an ɗǝkandǝ kǝmɗi'yan, mbǝswandǝ sa'tǝ kǝmɗiyan wa kǝtlǝm kǝt tertə ngomən nafcha. ²⁰Nefsi, ndankan Yesu wa, "Mu tǝ wanmanchǝwa tandǝ kit-kit ǝ khesi yakhndǝ kǝ nandǝ wechi." ²¹Ngəmkə esu ndandakanwa " fe sǝkchǝ ndikti Farta, chǝkandǝ tersi, tandǝ ne kǝ yaa tǝ wanmanchǝna."²²Fartǝtlaa Yesu tǝ kǝmsichǝ'yan 'yimkandǝ kǝ khur kombawal, ndankan tandǝ wa, "chemkes kǝ khesi khawurta'an. "Tǝrkandǝ kan wi'ta kə chendə kes. ²³Nakandǝ khur wi'ta, sa'kə Yesu.'yene. Tla'kǝ kapaa rǝnnaa khur khawurta'an. Nak'yem yimndǝ kǝ khur kombawal ta'an.²⁴Ɗǝk kǝmsichǝ'yan kǝmɗi'yan nakhnankanda, ndakandǝ wa, "Kapa nefe! kapa nefe! Namǝn mǝmatata! "Tla'kǝ Yesu, yanankan rǝnni'yan khaattə 'yaman nggaskandǝ ɓa kəmma'. ²⁵Ndankan kǝmsichǝ'yan wa, "Fǝrkit'yowun ayi? "Lekǝkandǝ kaan, paɗ sakandak inde,nakandǝ ndandǝ ra'an wa, "wuneniya tla tlǝ yananchə rǝnna tǝ 'yeme kǝ chǝndǝ ɗǝnɗi mbu'tǝn?"²⁶Su'kandə kə tle khakha i Karasinawa, tla ne nduk kə khesi kufi Galili. ²⁷Nak Yesu tǝrtǝ kakh khur kombawalta'an chat ɓak nef tə khatǝfa khwa'archǝ fa. Nduk wawa məkwa kapatawa, paɗ mənwa kəndawa, tlə mənchan khur kwi məmatacha.²⁸Nakan Yesu, tla'ankan ɓǝratǝ kafǝrta, khǝmkan kha pangǝn Yesu nakan khwat tǝ ndat wa, "Mǝ no chət tǝ nenchi, Yesu wa'i tlǝ manda? Nggǝt sǝyuta kǝ fǝrichǝn ɓakhta wa!" ²⁹Mbu'chan kǝɗu kǝtlǝm tapi ǝ yanan Yesu ɓuɓi semechǝɗi kǝ malndǝ anchǝ khaa. Kǝtlǝm ɓubi semechǝ'ini tlǝ tlǝfchandǝ anchǝ kha nding, tlǝ kǝnanchə fe tǝ chalala, kə ɗiufendə khar, chǝka kǝɗu tlǝ ɗəɗakhanchanchan kaɗi, khwa'archa'an paɗ tlǝ rǝkchandǝ anchǝ kǝ khur khwalicha.³⁰Chǝkhankǝ Yesu wa, "Tlǝmwu wa kǝni? "Nggǝmankǝ nafan wa, tləmnəwa ka'an "Kətləm khwa'archa'an fi'yan kaan. ³¹Nakandǝ siyandǝ kǝ pǝk tandǝ kǝ khur kwi ɗi ne khəngnga wa.³²Nduk tǝ minni chaap katuchǝs ne parat ə fi kwanda, siyankǝ khwa'archa'an Yesu kǝ malantǝ tandǝ kǝ 'yimndǝ kǝ khuri katucha'an. Mǝtlan paɗ nggǝmandakan si. ³³Chekandǝ kes khuri nafan 'yimkandǝ kǝ khuri katucha'an.Tla'kǝ katucha'an nat tǝ rakata tǝrkandǝ kakh kǝ kur khawurta'an,yimkandə khaa.³⁴Nak fǝ para katucha'an ɗǝnɗi chǝcha, rakakandǝ kǝ khur tlə mǝch tǝ mərɓan kǝ mbu'nda. ³⁵Chek nafchǝ kes kǝtlǝm kǝ nandǝ ɗǝnɗi sǝɓcha. Sa'kandǝ kǝmɗi Yesu, nakandǝ nafɗi che khwa'archǝ kes khur'yan mǝtlan ɗas tlǝma Yesu, pitǝ kapacha, paɗ mətlan khur indǝ'yan arta, lekəkandə kaɗ nat.³⁶Nafchəɗi nach minni fartǝɗi sǝɓtǝ ǝnata'an, nakandǝ mbu'andǝ nafchǝ kǝnaanɗi kǝnandǝ fe nafan kaɗi. ³⁷Nat nafchǝɗi tauranchǝ khakhi Garasinuwach kha siyankandǝ Yesu kǝ mal mǝt'yandǝ khaa, kǝtlǝm kǝt ǝ lekindǝ kaɗ kaan. 'Yimkǝ Yesu kǝ kombawal tǝ kəmsichiyan ngərankandə in.³⁸Nafɗi ɓǝtandǝ fe khwa'archǝ kes fi'yanyu ɓakan,siyandə Yesu tə ndat wa, ³⁹"Nggǝran in kaɗi, kǝ ɗin mbu' ɗǝnɗi chutǝ Farta. "Pəɗak nafan kǝ khur mǝrɓan nakan mbu' ɗǝnɗi chandǝ Yesu.⁴⁰Ɓak Yesu kaɗ chankǝ nafchǝ se'ən-se'ən kǝtlǝm tandǝ pǝk anchǝ. ⁴¹Nak nefsi tla tlǝ 'yafe wa Yayirus, kapa nef nakan khur kǝtǝn sita, ɓakan koptǝkha pangǝn Yesu. Siyankan kǝ ɗǝndǝ keuri'yan, ⁴²kǝtlǝm wa'yan kə nuwa arta ndak, tla sa'chǝ khurat kum kǝ nggǝrsǝ chep, mǝtlan mi mǝrta.⁴³Nunefsǝ ə minni tla ne tlǝrandǝ fer kaɗi khurach kum kǝ nggǝrsǝ chep. Səɓantə ɗichyan kaɗ nat kǝ ɓǝra wanɓǝɓa, chǝka kǝɗu kənwa kaɗ wa. ⁴⁴Ɗəkan tǝ kərsə Yesu tǝkankan kher kǝlaar kapat'yan fa, tlarkǝ fer'ini kha chat.⁴⁵Ndak Yesu wa, "Wun tǝkichǝ kher fa? "Chǝkawun ndakanwa ngga mǝtlan wa, Ndak Bitrus wa, "Tlǝ manda, tauruchǝ nafchǝ kha chǝka tǝ yeni, tandǝ njǝnkute." ⁴⁶Ndak Yesu wa, "yin ǝ tǝkichǝ yowun kher fa, kǝtlǝm ǝ təpənchəf ə chi alkət kes finchi."⁴⁷Mbǝsankǝ nuɗi wa nan khəra suwu fe wa, chekan kes, fat'yan rǝɓtǝ fa, kopkan kha pangǝn Yesu. Mbuankan paɗ ǝ pangǝn chǝkawuni ɗǝnɗi chich tǝkandǝn kherfa, paɗ kǝndǝn kaɗ chat. ⁴⁸Ndankǝ Yesu wa, "Wa'inchǝ kǝ nunefe, fǝrkit'yo kǝnuchǝ kaɗi, ɗu kaɗ khas khas."⁴⁹Mətlan khur ndikta'an ɓak wan tlǝnda khur wuri tla kəssə kətən sitə khar, ndankanwa "kǝ ɗifin malɗǝm kǝ ɓakhta wa, ǝ mǝr wa'yo." ⁵⁰Sǝkkǝ Yesu kǝɗuyu, ndankan Yayirus wa, "Mǝ lekin wa, fǝru kit, nan kəndə kaɗi."⁵¹Ɓakan kauran nggǝmawa kǝ par yowun anchǝ kǝ khur wuran mangga Bitrus tǝ Yohanna, tə chin wannuwanan tǝ manan wa. ⁵²Nat nafchǝɗi ne khur wuran, tandǝ tǝta nakandǝ khwata kǝtlǝm kǝt wannuwanan. Ndankǝ Yesu tandǝ wa, "Mǝ tǝwun wa, ngga tə mǝra wa tǝ sa' yene" ⁵³Ma sankanda kha, kǝtlǝm ǝ sǝn ndǝ wa ǝ mǝri.⁵⁴Yesu paɗ kǝskan kher'yan, tla'ankan ɓǝratǝ ndakan wa, "wannuwaa, tla'u!" ⁵⁵Ɓak sǝsingndǝ 'yan kaɗi, tla'kan chat. Ndak Yesu wa kǝɓandǝ ɗǝsǝmnda kǝ sǝma. ⁵⁶Kǝskǝ parcha'an me khar tǝ saka inde, kakhankan tlǝmach'yandǝ tǝ ndat wa kǝ mbua'andǝ nef ɗǝnɗi sǝɓchawa.

Chapter 9

¹'Yak Yesu kəmsichə'yan kum nggərsə chep kə mət arta, fərandakan mandə kə ɗar khwa'archə nat, paɗ kə kənandə khatəfach kaɗi. ²Tlənkan tandə kə ɓasndə maandi Farta, paɗ kəkənandə khachə kaɗi.³Ndandakan wa, ''kə tərwun ən kan wi'ta wa, chək əna səmnda, chək yakwata, chək əna chəpta, chək kwasata, chək wanɗəɓətla.'' ⁴Chək wun wir 'yinndəwunsi, kə chokwun minni kə fartəɗi nowun tla'ta.⁵Nat məɗi fe tləwaktandə wunchi, ma ngun chet kes khur mərɓan, kə tləfawun təna'təɗi kaɗ sarchə'yowun yu, kətləm wandə sənda kə ɗar nanda. ⁶Chat tla'kandə pəɗakandə kə wan mərəɓcha, nakandə ɓas ndikti Farta, tanɗa kənandə khachə kaɗ chək ayi.⁷Nakanya Hiridus Kutire səktə dənɗi nat chət fee, sakankə ində kaan, kətləm fowun ndatwa Yahaya tlə chət baptisma tla'chə ə khur məmatacha. ⁸Ndak fowun paɗ wa Iliya nggərchə ɓat kes. Ndak fowun paɗ wa artə khur ɗokhtə Annabawacha tla'cha ⁹Ndak Hiridus wa, ''Yahaya tleni ində'yan kaɗi. Wun khach paɗ nati sək we'tə ɗəchəɗiya kə ɗaran?'' Kətləm ɗa'an kakan kə na ndi.¹⁰Ɓak fə ɓas ndikti Fartə kaɗi, mbaankandə Yesu ɗəchəɗi chət nda. Kharkan tandə pəɗakan tə tandə ɗəchitnandə kə mərəɓɗi tlə 'ya fa wa Bethsaida. ¹¹Sənkə nafchə məɗi pəɗaən, parakandə anchi, mətlan paɗ tləkan tanda, ɓasandakan ndiktə mandi Farta, paɗ kənankan fe kaɗ yakhchə kəndə kaɗi.¹²Nak fartə kakha, fə tlənchəɗi kum nggərsə chap yu mbakhakandə nduk təndi, Ndankandə wa, ''Kalu nggomən nafchəɗi kha ya, ma' nandə yimndəkə wan mərəɓchə tə paktə mərəɓcheɗi nduk-nduk ya kə mbəs ndə mət tərtə kakha ma' nandə ka ɗəsəmnda,kətləm məɗi natmən ya nafchəswa.'' ¹³Ndankan tandə wa, ''Nggun fəramandatən dəsəmndə kə səmndə le. ''Ndankandə wa,''ɗənɗi nach sə ya'an mbərawa ɓəleseyat kha ɗərman tə yirfə chap wa, ma ngga təna'ən ɗət khiyan ɗəsəmndə nafchəɗi ya sə wa.'' ¹⁴Khəssə sa'nɗa aru ɗərman. Ndankan kəmsichə'yan wa, ''ndamandatən kə chokndə kha tukut-tukut, kəɗ kumchət ɗərman-ɗərman.¹⁵Chəkandə kəɗu, ɗəfkandə tandə nat kə chokndə khaa. ¹⁶Tərkan ɓilese yachəɗi ɗərman tə yərəfçhə chep yu,chankan usoko Farta, chichen kan kha, nakan fərandə kəmsichi'yan kənandə ɗandə nafcha. ¹⁷Natndə səmkanda, nggalkanda, nggomankə fe taktə chichecha'an inafchə kum nggərsə chep.¹⁸Fartə tla mətlan sitə ɗicha'an, ɓak kəmsichi'yan mbəs ndi. Chakhan me tandə ndakan wa, ''Tlə ndach nafchə wa nggət wuni?'' ¹⁹Nggəmankandə ndakandə wa, ''Yahaya tlə chət baftisma, fowun ndakandə wa Iliya, fowun paɗ ndakandə wa artə khur ɗokhtə Annabawach tla'cha."²⁰Ndankan tandə wa, ''Nggun paɗ kəni, tlə ndachowunwa nggət wuni?'' Bitrus nggəmankan ndakanwa, ''Kristi i Farta.'' ²¹Yanandakan ndat wa kə mbwa'andə chək wun nef ndiktə'ini wa, ²²Ndatwa wai nefe nan sa ɓakhtəkha samən -samən, kə kar paktə nafchə tə paktə Pastocha tə paktə fə yaracha, kə ɓəlanda, far makhkaan fartə mərtə'yan kə tla'an fee.²³Ndankan tandə nat wa, ''Nat tla yakhchə para nenchi kə la kar ində'yan, kə tər paləngndə'yan chək wun farta, kə para nenchi. ²⁴Nta tla yakhchə takhsan mət sisingndi'yan fa nən sakanda. Nat tla paɗ karchə sisingdi'yan kətləm nggəta, tən takhsan mət fa. ²⁵Mə na nef mbəstə khar, ma mbəstə khesə nat ə ɗar sisingdi'yan.²⁶Nat tla kharandə fat kə nenchi tə ndiktinchi, na fat kharandə wai nef kə ndi, ma ɓi khur mandə'yan tə yi chinan tə i fə tlənchi Farta fe ne chiɗ-chiɗ. ²⁷Kitta'an ni mbo'owunnda, fowunsə kit-kit məɗiya nawakchə mərta, kanandə na mandi Farta.''²⁸Kərsə məndə foɗ-foɗa tə ndikchi'iniya, Yesu tərkan Bitrus tə Yahaya tə Yakubu tərkan kə ɗar nggwele kətləm kə siya ²⁹Nakan sita, nggərkə chimendi'yan kha, kapach'yan chəkandə kaɗ kheɗiɗe, nakan tərandə wenite.³⁰Kəɗuyu mbəssandə nafchə chep ndiktə tə anchi, ndə Musa tə Iliya. ³¹Ɓachandə kes khurmandi Farta, nakandə ndiktə kə ɗar pəɗatyan, tla natən təɓandə ə Urushalima.³²Nakan Bitrus tə fe tləmata'an ndikankə 'yen wenichə'yanda. Nakhənkandə kaɗi nakanadə mandi'yan nat tə khəssəɗi chep tləmata'an yu. ³³Malkə nafchəɗi anchə khaa, ndankə Bitrus Yesu wa,''Tlə wure, ndiichansi kə namən məɗiya. Takhsam kətənchə makhkan, artə yuwa, artə i Musa, artə paɗ i Iliya. Sənwa ɗənɗi natən mbata wa.³⁴Nakan nda ɗinni, ɓak khusamba Taurandat kha, nakandə lekəte. ³⁵Səkkandə khur ɓəratə khur khusambi 'yan ndatwa, ''wa'inchəniya tla taɗtəfee, səkamndi.'' ³⁶Təɓak ndiktə'ini mbəsanchandə Yesu ɗəcha'an, nggaskandə ɓa'. Mbu'awandə chək wun nef ɗənɗi natndə wan mənchə'ini wa.³⁷Əssata'an ɓakandə kakh ɗar nggwalɗi ɓak nggomən nafchə mbəs ndi. ³⁸Chat nef khur nggomənɗi 'yakan fat ndakan wa, ''Malɗəm ni siyuta ɗə'pan wa'inchi, mətlan ndak nach inchi si. ³⁹Tlə tləfchə ɗəkha chandərtə anchə khaa, kən khwata. Kalwa ndə kha wa, tlə kurfusanchan kən mee'yan khupta. ⁴⁰Səyani kəmsichə 'yo kə kənandə kaɗi, wulandakan.''⁴¹Nggəmkə Yesu ndankan wa, ''Nggun⁴² nafcha fə kumi fər kitche, kə kwet nati nat tə wunchi? Ɓutən wanan 'yo kəmɗa.'' Nak wanan ɓata tləfankə ɗəkha chenderta'an kha kaan,fat'yan saktatfa.Yanankə Yesu səɓtə khwa'ran khaa, kənankan wanan kaɗi, fərankan chinan kadi.⁴³Nat nafchə sakandak inde tə mandi Farta. Pe'ndə khur saka inde kə ɗar ɗəchəɗi natən chəta ndankan kəmsichə'yan wa, ⁴⁴''Nditktəɗiya kə 'yim kə khur tləmach'yowun,nafe fər wai nef kə khari nafcha.'' ⁴⁵Chək kəɗu mbəsawandə ndiktə'ini wa. Nachan kə wuɓta'an kətləm kə mbəsandawa. Tandə lekət paɗ kə chəkhandə ndiktə'ini.⁴⁶Tal'kə asində pətlərnanda ndat wa wun khur nandə ne nat manchan?. ⁴⁷Sən Yesu ɗəchəɗi ne wanɗəkaɗach 'yanda, tərkan wanwa kə tləmata'an. ⁴⁸Ndankan tandəwa, ''Nat tla tləch wanwa kəɗ tlaya khur tləmna, nggət tlətən. Tla tləch nanchə paɗ tlət tla tlənchə nenchi. Kətləmtla ne nggwiit khurwun mətlan ne nat manchan.''⁴⁹Yahaya ngəmankanwa, ''Tlə wure, ni'ən nef rəkandə khwa'archə kes khur tləmwa, ngga'an paɗ 'yatanka'an kətləm parawa mənchə wa.'' ⁵⁰Ndankə Yesu wa, ''Kə 'yatawunwa, kətləm tla njirwakchə wunchi, yiwun.''⁵¹Sa'kə wanməncha'an i tlət anchə kafərtə nduk, nakan ɗəf kəfatsi kə ɗə kə Urushalima. ⁵²Tlənkan fə tlənchə kə panga, pəɗakanda, ɗəkandə 'yimndə kə wan mirɓi Samariyawacha,kətləm kə takhsandə ɗəcha'an 'yan khaa. ⁵³Nafchəɗi minni karkandə tlət ndi kətləm nat kwe'tə'yan kha kə pəɗ kə Urushalima.⁵⁴Nak kəmsichə'yan ndə Yakubu tə Yahaya kəɗuyu ndankandə wa, ''Fartəya'an, yekhənsə kə 'ya'ən wat kakh khulafərta kə 'yendech kaɗ kəɗ ɗənɗi chət Elisha wa?'' ⁵⁵Təɓərkan kha yanandakan, ⁵⁶Pəɗakandə kə wan mərəb tlaa.⁵⁷Nakandə witə ɗar mbanda,ndankə nefwa, ''Farta ni para wech kəmɗi natu ɗət nat.'' ⁵⁸Ndankə Yesu wa, ''Charu'cha kwichə'yandə si, ɗəngchə khulafərtə paɗ wurchə'yandə si, wai nefe mət ɗəf ində'yansəwa.''⁵⁹Ndankan nowun wa, ''Paro nenchi.''Ndankə nafan wa, ''Tlə manda, malitən kə ɗi tlokhwandə papa sa'a.'' ⁶⁰Ndankə Yesu wa, ''Malan məmatacha kə tlokhwandə məmatach'yanda, cha ɗu ɓasu ndikti Farta.''⁶¹Ndak nowun paɗ wa, ''Tlə manda ni para wechi, ma melichin kə ɗi la mbwa'andə wurinchi wa ni pəɗata. ⁶²''Ndankə Yesu wa, ''Nefsə ne ndəf kher kə wan'ngət khuɗa tleche, kə ɗəp kərsən, kəmchəs tə mandi Farta wa.''

Chapter 10

¹Kǝrsǝ nda'an chǝnmǝn taɗtǝ nafchǝ khar kum chǝt muɗ, tlǝnkan tandǝ chep-chep kǝ landǝ kǝ panga kǝ chǝkawun mirɓe tǝ chǝkawun mǝta məchəɗi yakhtənwa nan ɗəta. ²Ndankan tanda wa, "taran kaan, fǝ chǝtaran ngguɗekh. Kǝtlǝm nda'an siyamandǝn chǝn taran kǝ tlǝnowunchǝ fe fǝ chǝt tarch.³Ɗama. Nama tlənchi wunchǝ kes kǝɗ wan chokhreche khur ɗǝfitǝ wanmeru che. ⁴Kǝ tǝrwun yakwaa wandəɓətla wa, ndu yakwa wakta, ndu pekhme, kǝ chǝwun njangǝn nda ǝn khur mbanda wa.⁵Nat wurɗi tǝrtǝwun kakha kǝ tǝrwun kanan tǝ ndata wa kaɓikaɗi nafchǝɗi ne wurɗiya!' ⁶Ma tlǝ kaɓikaɗsǝ ǝ wuran, kaɓikaɗ'yowun ǝ choki ǝ mǝɗ'yan. Ma ne'suwa, nan nggǝrowunndǝ kafa. ⁷Chokamkha ǝ wuran kǝnowun sǝmnda kǝnowun sata, nat ɗǝnɗi fǝrowunndǝ nda kǝtlǝm tlǝ chǝt tere kǝmsǝ kǝ səman fe əna kǝtl nowun mbeɗendǝ wir kha wa.⁸Nat mǝrǝɓɗi yǝmndǝwunsi ma nggǝmo wunchǝnda, sǝmam chǝka we'tǝ mǝ ɓowunndǝnda. ⁹Kǝ kǝnwun khachǝɗi kaɗ ne minni. Ndamandatənwa mandi Fartǝ ɓi nduk tə wunchi.¹⁰Paɗ nat mǝrǝɓɗi 'yimndǝwunsi tləwandə wunchǝ waa ɗam kə khur mbancha, kǝ ndowunwa, ¹¹Chək tǝna'tǝɗi ne fi sarchǝya'an ya tləfowunchə ǝn khaa,chǝk tǝ kǝɗu kǝ sǝnwunwa mandi Fartǝ ɓi nduk. ¹²Nggǝt mba'owunnda, ǝ fartə chak mee nafe kǝrǝstǝ tǝ Saduma mǝni merǝɓ'ini .¹³Ai'yo Korasinu, ai'yo Batsaida, mamwa paktǝ tarchəɗi chət fe khurwun, chəch fe ǝ Taya tǝ Sidon mǝ nuk tǝrtǝndǝkha wa, mǝ chok ndǝkha khur safucha tə fiche. ¹⁴Nafe kǝrǝstǝ tǝ Taya tǝ Sidon mǝni kun. ¹⁵Chǝ paɗ Kafarahum kaɗachowa manutǝ kafǝrta nafe chǝtawa? Awwa; nǝ fe nən fe ɓat tə wech kakh kə khur mǝdi tlǝ choktǝ mǝmatacha.¹⁶Nat tla kowonchi tlǝmata, nggǝt kandǝn tlǝmata, paɗ tla karchǝ wunchi ngət kartən. tla paɗ karchə nenchi, tla tlənchə nenchə kartən.¹⁷Fe kumchǝt muɗ yu ɓakandǝ kaɗ tǝ khur yiryir, ndakandǝ wa, "Chin'ǝn tlǝ sǝkchǝ khwa'archǝ ngga'an ma 'yi'ǝn tlǝmwa!" ¹⁸Ndankə Yesu tandǝwa, "Ngət na khwe'ere məkfe ndə kakh khulfǝrta kǝɗ wilwiɗtə ye're. ¹⁹Nama, fǝrowunchi alkǝt ɗǝsandǝ wuruɓcha tǝ khǝrɗacha, tə fə inmərchə yowun,tə paɗ khwe'ere, nggə ənsə ne chowun ndawa chǝka ngguɗekh. ²⁰Chǝk tǝ kǝɗu kǝ chəwun mbən fat khur ɗinni ndakwa, ndatwa khwa'archə tlə manowunchanda, cham mbəndəf wa yaran fe tləmchəwun ǝ khulafǝrta."²¹Farta'an paɗ chət mbənfat kaan khur semete tla ne chiɗ-chiɗ, ndakan wa, "chuchi usoko papa, chin kulafurtǝ tǝ khakhaa, kǝtlǝm wuɓeen paktǝ ɗicha məɗi fǝ sǝn ɗicha tǝ fǝ mbǝr ɗicha, sǝnanko fe cha'awakchə kəɗ wanwancha. Kəɗuyu papa kətləmm nda'an natu ndiichan.²²Ə fǝrichǝ papa ɗichǝ nat nefsǝ sǝnchǝ wunne kǝ wanan wa Papa ndak sǝncha, nefsə paɗ sənchə chənan wa, se wanan sǝncha, tǝ tla taɗtə wanan kə sənanchi.²³Tǝɓǝrkankha kǝmɗi kǝmsichi'yan ndankan tandǝ ǝ mǝt wuɓtǝ wa,"Fǝ mbəs ɗich khar fe nach ɗchəɗi natwun. ²⁴Nggǝt ndowunnda annabawach tǝ kuturchǝ kaan, yahkndǝ kǝ nandǝ ǝnɗi natwun, nawandawa. Ə yakhndǝ kǝ sǝkndǝ ɗǝnɗi tlǝ sǝktǝwun, chǝka kǝɗu sǝkwandawa"²⁵Tla'kǝ nowun malɗǝm nakan kaɗa nda, ndankanwa, malɗǝm, mǝni chǝta kǝtlǝm kǝ mbǝsi sisingnde tla kǝ fere? ²⁶Ndankǝ Yesu wa, "mǝ yarandǝ fe kha khur sərta'an?" ²⁷Ngǝmankan wa, ndach fe wa kǝ mbinin fa chu Fartǝ'yo tǝ wanɗǝkaɗat'yo nat, tǝsisingndǝ'yo nat, tǝ alkǝt'yo nat, tǝ khur indǝ'yo nat. tə tla natwun nduk kəɗ fat'yo." ²⁸Ndankǝ Yesu wa," ǝ nggǝmeen ke'ke' chu kǝɗu no nat khaa."²⁹Chǝka kǝɗu malɗǝm tǝ'ini yakhchan kǝ pǝnwa chewa wansartǝ khawa. Kǝtlǝm kǝt nda'an chǝkhakan Yesu ndakanwa,"wun ne kǝ tla natən nduk?" ³⁰Nggǝmankǝ Yesu wa, "Nefsə tla'chə ə Urushalima tən kǝ Jeriko. Kǝmkan tǝ fasaɓecha, tlǝnankandǝ ɗǝch'yan khar, tlǝfankandǝ kaan, malkandǝ anchǝ minni nduk mǝrtə kha.³¹Ə minni kǝɗuyu ɓak Pasto para mben ini. Nakan nef'ini ɗuk, mbǝrkan kha tǝ kǝlaran kumicha'an pǝɗakan. ³²Kǝɗu paɗ ɓak tlǝ Lawiyawata, nakan anchǝ ɗuk, mǝtlan paɗ mbǝrkan kha tǝ kǝlerǝ kumichan pǝɗakan.³³Ɓak tlə Samariyawata tǝ mben'ini nakan ndi. Nakan nef'ini, khaɗakan fa. ³⁴Ɗǝkan kǝmɗiyan,pǝtankan fiɗet tǝ 'yam ɗǝfta, kə mǝrǝngchǝɗi mbǝstǝn, Tǝrkan anchi, ɗǝfkan kǝ ɗar kwari'yan, ɗǝkan ta'achǝ kǝ mǝt mǝnda, nakan ɗəpa ndi. ³⁵Walwurta'an kharkan sule chep fǝrankan tlǝ mǝt mǝnan, ndankan wa,' ɗǝpan nafɗinchǝ ya, ma ɓinchǝ kaɗi, ni tǝyu nat ɗǝnɗi sǝɓandu kaɗ kǝ ɗar tlaya.'³⁶"Khur nafchǝíni makhkan ya, wun pǝnchǝ wa mǝtlan nduk tǝ nafɗi tlǝfandǝ yaarchǝ yu?" ³⁷Malɗəm ta'an ndakanwa,"tla khaɗandǝ nef'ini fa. "Ndankǝ Yesu wa, "Ɗu kǝ chin kǝɗu."³⁸Nakandə khur wi'ta, sa'kan kǝ wan mǝrǝɓan nunefsə tla tlǝ 'ya fe wa Marta tlǝkan anchǝ kǝ khur wur'yan. ³⁹Marta ta'an wanmanan sǝ tlǝ 'ya fe wa Maryamu, tla chokchǝ nduk tə Yesu nakan sǝk ndiktǝ'yan.⁴⁰Marta nakan chət tar ɗəsəmnda, ɗǝkan kǝmɗi Yesu, ndakan wa, "Papa, kǝmǝwu ǝn tǝ wanmana tla malichǝ nǝkha ǝn kǝ in wa? Mbu'andǝn kǝ ɓǝ kǝsitǝsi." ⁴¹Ngəmankə chind wa, "Marta, Marta, tla' khur indǝ'yo kə ɗar ɗəch kaan. ⁴²nakan ən artǝ kəmchəsi. Maryamu taɗtə ɗənɗi ne ndiichan kaan, tla nawaktə fe tlənandə khar."

Chapter 11

¹Fartǝyowun nak Yesu sita ǝ yowun mǝta, artə ǝ khur kǝmsichǝ'yan ndankan wa, "chin'ǝn, cha'a'ən sitǝ khar kǝɗ ɗǝnɗi cha'andǝ Yahaya kǝmsichǝ'yan khar."²Ndankan tanda wa," ma nggǝwun sita kǝ ndowun wa, "Chən'ən kǝ takhsanfe tlǝmu khaa, kutǝraktǝ'yo kǝ ɓa,³kǝ fǝre'ǝnchǝn ɗǝsǝmǝnda chǝkawun farta, ⁴kǝ keleǝnchǝn ɓuɓifat'ya'an khaa, kǝɗ ɗənɗi tlǝ kalandə'ənckhaa nat tla tlǝ cha'anchǝ ɓuɓifatfa, Kǝ ɗin tǝ ngga'an kǝ mǝt yakh ɗǝcha wa."⁵Ndandak Yesu wa, "wun khurwun na tlawuran natsi, ɗǝkan kǝmɗi'yan wita kǝ ndanchǝ wa, tlawurna fǝri kuma ɓileseyat makhkan, ⁶nak tlawurnǝ ɓi kaɗ ə wi'tǝya, Paɗ ɗǝsəmndǝs nati fǝrandawa.' ⁷kǝna nat tla khuran nggəmanchə kə ndəwa, 'Mǝ ɗekhichǝn in wa! Tapi ǝ nggǝlani mi kǝnnda, khuni'ǝn kha tǝ wanchinchi, ni mbǝla' tla' kǝ fǝruchi ǝna wa.' ⁸Nggǝt mbuowunnda, chǝka tla'wa kǝ fǝran ɓilese yat kǝtlǝm kǝt mǝtlan tlawuran wa, nan tla'tǝ kǝ fǝranchi chǝka kurmǝ yakhtǝn kǝtlǝm kharawu fat kǝn sita wa.⁹"Nggǝt mbuowunndə paɗwa, siyama nafe fǝrowunnda. kama nowun mbǝsta. fǝɗaman mi kǝnnda nafe inandǝ 'yowun khaa. ¹⁰Tla sichǝ nat, nafe fǝranda, tla chəkhach nat, nan mbǝsta, paɗ tla fǝɗanchǝ mi kǝnnda nafe inandǝ 'yan khaa.¹¹Wun chənda khurwun ma sǝyan wa'yan yirfǝ kǝ fǝran wirɓa wa? ¹²Ndu ma chəkhitə ngge'ele kǝ fǝran khǝrɗata? ¹³Ma kun tǝɗi ne kǝ ɓuɓi nafcha sǝnwun fǝran ǝn wanchǝ 'yowun ɗich ndichan, kumə na chinwun tla khulafǝrta, fǝr semet kǝmɗi fe sǝyancha."¹⁴Yesu nakan kətandə ɓam khwe'er kaɗi, Chek khwa'aran kes, ndikkǝ nafan, tla tlə ndikwakcha, sakankǝ indǝ nggomǝn nafchǝɗi. ¹⁵Fowun nafchǝ ndakandǝ wa, "kutǝr khwe'rǝ Ba'alzabuba fǝranchǝ alkǝt kǝtandǝ khwa'archǝ kes."¹⁶Yakhkǝ fowun kaɗanda, ndankandǝ wa kǝ chǝt ǝna sakainde ɓach khulafərta. ¹⁷Ə mbǝsankə Yesu ɗǝnɗi natandǝ kaɗata, ndankan tanda wa, "Nat kutǝraktǝɗi chakchǝkha nan səɓtə kaɗi, paɗ wurɗi chakchəkha nan khǝmndǝ khaa.¹⁸Ma chak khwe'er kha tǝ indǝ'yan, nach kutrakti'yan tlartəwa kəni? kətləm ndachowunwa tlǝ kǝtanchi khwa'archǝ kes tǝ alkǝti Ba'alzabua. ¹⁹Ma tlə kətanchi khwa'archǝ kes, tə alkəti Ba'alzabuba,tǝ alkǝti wun tlǝ kǝtandǝ fe kes tlə parachwech? kətləm nda'an nandə nat kə fə chak mee'yowun. ²⁰Ma tǝ alkǝti wan kheri Fartǝ tlǝ kǝtandi khwa'archǝ kes, chokchan ɓi mandi Fartǝ kǝmɗǝ'yowun.²¹Ma takhǝs tlǝ alkǝt fǝ kaan, mǝtlan pǝk wur'yan khar, na ɗǝchi'yan nat kəmma. ²²Ma ɓi tla pǝɗanchǝ kha tǝ alkǝt tla'andǝf tlǝnankan ɗǝ yaanchəyan, nan kharandə ɗəchyan nat. ²³Tla nawakchǝ tǝ nenchi, yakhwa nanchəwa, tla nggomawakchə tə nanchi tən welendə kaɗi."²⁴Ma ci sǝɓtǝ semet kes fi nefe, tlǝ nachan wi'tǝ mǝɗi nawaktǝ 'yemsi, kǝtlǝm kǝ mbǝs mǝt yipta.Ma mbǝswawa, ndakan wa, 'ni nggǝrandǝ in kaɗ keurinchǝ kǝmɗi ɓati.' ²⁵Ma ɓi mbǝstǝ ǝ pa'an fe kaɗi, paɗ takhsan fe wuran, ²⁶ɗǝkan ɓat tǝ fowun ɓuɓi semech muɗ fe pǝɗanchǝ kha tǝ sǝɓtǝ fata, kǝ ɓandǝ choktǝ minni. nef'ini ǝ kǝrsata'an nan nat tə səɓtəfat fə kaan mani tərkanan."²⁷Mbu'kǝ Yesu kǝɗuyu tla'ankǝ nunef ɓǝratǝ khur nafchǝ ndankan wa, "tlǝ mbǝs ǝn khar nuɗi nggǝtchǝ wechi tə ɓəɓɗi iitu." ²⁸Nggǝmkǝ Yesu ndakan wa, kǝɗuyu paɗ, mbǝs ta'an khar nachan nat mǝɗi fe tlǝ sǝkchǝ ndikti Farta, kǝ kəsndə khar paɗ!"²⁹Nak nafchǝ chektǝ, mǝɗi Yesu, tǝrkan kan ndat wa, "Nafchǝɗi nakanya sǝɓcha'an. Tandǝ kat wa kǝ pǝnandach fe sakta'an, nǝ fǝ pǝnandasakta'anwa, se i Yunusa. ³⁰Kǝɗ ɗǝnɗi na Yunusa kə sakta'an kǝmɗi nafchi Neneba, kǝɗu paɗ na wa'i nef kə sakta'an kǝmɗi nafchəɗi nakanya.³¹Kutər tlartəkha kə chakmee tǝ nafchǝɗi nakanya kǝ pǝnantǝ tandǝ wa chǝwandǝ ke'ke' wa, kətləm ɓachan ǝ mǝt langnga kaan kǝtlǝm kǝ ɓə sək mbǝr ǝni Sulemanu. Tla paɗpǝɗanchǝ Sulemanu kha ya.³²Nafchi Neneba nandǝ tla'tǝ tǝ chakmee tə nafchǝɗi nakanya, kǝ pǝɗanndach ndǝ kha, kǝtlǝm tandǝ tǝrndǝ kha kǝtlǝm ɓasi Yunana. Nama tla pǝɗanchǝ Yunana kha ya.³³Nefsǝ ne nja'andǝ tǝkese kǝ wuɓanchi, ndu kǝ chəpenchəwa. Auwa, nan tla'andə kafərta, kətləm chəkwun kə na ɗa'kǝta'an. ³⁴Wenite mǝtlan ne kǝ ɗa'kəti fata. Ma wenitǝ 'yo ndiichan na fat'yo nat tǝ ɗa'kǝta, ma wenitǝ'yo ndəɗwawa, na fat'yo nat simsim. ³⁵kətləm nda'an, mburusi kən wenitə'yo simsimwa. ³⁶Ma nat fat'yo ɗa'kǝt si, mǝtsǝ ne khur wutla wa, nan nat tǝ ɗa'kǝt fǝ nat,"³⁷Kǝ tǝɓankǝ Yesu ndikte, 'yak tlǝ Farisiyawat Yesu kǝkhur wur'yan kǝtlǝm kǝ sǝmndǝ ɗǝsǝmnda. Ɗǝk Yesu choktǝ kha kǝtlǝm sǝm ɗǝsǝmnda. ³⁸Nak tlǝ Farsiyawa ta'an Yesu chapawa kher kaɗ kǝna tǝrkan sǝm ɗǝsǝmnan wa, sakankə inde.³⁹Ndankǝ Chǝnmǝn wa, "Kun Farisiyawach tlǝ chapanchowun kǝrsǝ təɓchə tə ɓuchə kaɗ malwun khur 'yowun tǝ səɓtə ɗəcha. ⁴⁰Nggun nafchə fə kumi kaɗata, tla takhəschə khuran, ngga mətlan takhəschə kərsa'an wa? ⁴¹Ma nowun fǝran tlə ɓakhta ɗǝndi ne khuran nat ɗichnan nat chiɗchiɗ mǝɗ'yowun.⁴²Ai 'yowun nggun, Farisiyawacha tlǝ tləchowun pafǝn tə chimbe tǝ sa'cha, Karkowun para chǝt ɗǝnɗi ne kǝ kitta'an tǝ yakhti Farta. Waat kə chəwun ɗənɗi kǝmchǝs kǝ chǝwun, nat tə takcha'an paɗ.⁴³Ai' 'yowun Fariiyawacha! Tlǝ yakhchowun kǝ fǝrowunchǝ fe mǝt chokchǝ fe ne ndi'chan ǝ kətən sicha, kǝtl ndowun chəfe ən i fər manda ǝ khur kwasokta. ⁴⁴Ai 'yowun! Nachowun kəɗ kwi mərchəɗi tlǝ nawaktǝ fe, tlǝ wi'tǝ nafchǝ ɗaran kǝtlǝm kumi sǝnda."⁴⁵Artǝ khur malɗǝm cha'an i ɓassan ndankan Yesu wa, "Malɗǝm, ɗəchəɗi mba'tu, yarat kəmɗa'atn paɗ." ⁴⁶Nggǝmkǝ Yesu, ndakan wa, "Ai 'yowun, kun maldǝmcha Saawun nafchǝ sǝftǝ kǝ in, tla ne lǝklǝk kǝ tǝrnda, kun tǝ indǝ'yowun tǝkawowun kherfǝchək tə wan kherawa.⁴⁷Ai 'yowun! tǝnawunkwi mǝrchǝ anabawachsi ndi'chan fe ɓǝlandǝ kakachwun (parchǝwun). ⁴⁸Kun tǝ indǝ'yowun nggǝmankowun kakachwun nde. Ɓəlandə Annabawacha, tǝnankowun kwichəyanda.⁴⁹Nda'an chich sǝn'ǝni Fartǝ ndakan wa, 'Ni tlǝnanda Annabawacha fə ɓaassa paɗ nanɗə ɓakhandə kǝ ɓǝlandǝ fowuna. ⁵⁰Kǝtlǝm kǝt nda'an nafchǝɗi nakanya nandə tər khe'tə feri annabawachəɗi təkandə fe kaɗ kə chokh. ⁵¹Tǝrtǝ ǝ feri Habila, kǝ i Zakariya tla ɓǝlandǝ fe kǝtǝn si Farta. Nga mbo'owunchi, nafe kaa kǝnau feryandə khri nafchǝɗi nakanya!⁵²Ai'yowun malɗəmcha fe tlə cha'anchə kaɗi, kətləm tərawun wansukram i sən əna, nggun tə indiyowun yimwowunsəwa, paɗ 'yatankowun fe ne yimndəs kə yimndəs kə yimndəsi."⁵³Malkə Yesu minni khaa, fǝ yaracha'an tə Farisawacha pəɗakandə tə anchi, askandə ində kə ɗar ɗəch kaan. ⁵⁴Tandə kwe'tə khaa kə ɗǝfandə ɗafta kətləm kə nggətlandə khur ɗəchəɗi natən mba'ta.

Chapter 12

¹Tallə kəɗa, nggomkə nafchə kaan fowun rəɓandə sachi ra'an, tərkan kan ndiktə tə kəmsichiyan, "Cham khəɓakkə tə chikti Farisiyawacha, tla ne kə səɓtə fata.²Ənsǝ ne nat mət wuɓta, nawakchə chetkeswa, ənsə paɗ ne nat mət wuɓta nawaktə fe səndawa. ³Kǝtlǝm nda'an ənsə nowun mba'tə mət wuɓta, nawaktə fe mbatə ə ɗa'kətawa. Ɗənɗi mbatəwun tə əssa ə wuɓtə məta, na fe ɓasəs chək ə ayi⁴Ni mbuowunnda, tlawurchəna "kǝ lekewun fe ne ɓǝlandǝ fata wa, kǝrsǝ nda'an ənsə natndə mbakhən chətawa. ⁵Chǝk tǝ kǝɗu ni mbo'owunn tla natwun lekende, kǝ lekewun tla ma ɓəlanchi, kərsə nda'analkətyansi kə mək kə khur wata. Aa nde ni mbaowunda lekema ndən.⁶Ngga tlə khiyanchə fe wan ɗəngchə kaɗ chep ə anini wa, Chəka kəɗu, nowunsə artə ne mbətandə Fartawa. ⁷ Chǝka waas indi'yowun sǝntə terta'an, kətləm nda'an kə lekəwunwa, mbərawun ɗəngchə khaa kaan tə chəkami.⁸Nggǝt mbo'owunnda chǝkawun ndikchǝ kǝ ɗarna ǝ pangngǝn nafcha, wa'i nef paɗ nan ndiktǝ kǝ ɗaran ǝ pangngǝn fǝ tlǝnchǝ Farta. ⁹Tla karchə nanchi ə pangngən nafcha, nafe karndi ə pangngən fə tlənchi Fartə. ¹⁰Chǝkawun mba'chǝ ɓuɓu'ən kǝ ɗar wai Nefe, nafe kalandǝ khaa, nakan tla mba'chə səɓtə ən kə ɗar semete, nəfe kalanchəkhawa.¹¹Ma ɓi fe tə wunch kə pangngən kətən sita, ndu kə pangngən kutərcha, kə sakowunchə inde tə ɗənɗi natwun mba'tawa. ¹²Kǝtlǝm na semet cha'owun ɗǝnɗi khar natwun mba'ta fartə'ini.¹³Nowun artǝ khur nggomnan ndankan Yesu wa, malɗəm, nda ndən wanmanəwa kə chaka ənchə ɗənɗi mala'ənndə chən'n khaa." ¹⁴Ndankə Yesu wa, "wun chokichə kə tlə chakmee, ndu tlə chokkowun ɗənɗi malowundə chənwun khaa?" ¹⁵Ndanndakan paɗwa, mbəramsi kə nowun kə fə səmandə ɗəchi nafchawa, kətləm ngga ɗənɗi ne i nefsi ne manchan khur nat'yan khaa wa."¹⁶Yesu mba'andakan saktə ndiktə ndakanwa, "Khəngi nefsə chəch ndiichan, mbəskan ɗəsəmndə kaan. ¹⁷Kaɗankan khaa ndakanwa, "Mə nati chəta?, kətləm mətsə na ɗəsəmən khəngənchə cha'təswa. ¹⁸Ndakanwa, "sənənchə ɗənɗi nati chəta. Ni fufokhandə ɓunduchinchə khaa, kə təni paktacha'an, kə tləri ɗəsəmənchənchə kə khuran tə taktə ɗəchinchi. ¹⁹Kǝ ni nda ndə sisingndinchǝwa, sisingdincha, ɗəch'yosi kaan, yupu, kə simin, kə sen, kə sikin mbəndfa.²⁰Ndankǝ Fartǝ wa,'ɓam nefe! witəɗya yakhfe sisingdə'yo. Ɗəɗəɗi nggomndu, takhsandu khaa, nachan nat kə i wuni? ²¹Tǝɓankǝ Yesu saktə ndiktiini khaa tə ndatwa, "kəɗu natən nata tə tla nggomanchə kənau khaa, ma kənau'yansə pangngən Fartə khulafərta wa."²²Ndankə Yesu kǝmsichǝ'yan wa, "Kǝtlǝm nda'an nggǝt mbo'owunnda, kǝ sǝɓ khurchǝ'yowun kaɗ kǝ ɗar nat'yowun khaa wa, ɗənɗi natwun səmnda, ndu ɗǝnɗi natwun məkta. ²³Kǝtlǝm sisingnde pǝɗantǝ dǝsǝmndǝ khaa, paɗ fata pǝɗantǝ kapach khaa.²⁴Ɗǝpaman ɗǝngcha, Chekh wandə ənawa, tərwandə ən keurəwa, kətən ɗəf ɗəsəmndəyandəs ndu ɓinduwawa, chəktə kəɗu tlə səmandach Fartə əna. Ngun pəɗawun ɗəngchə khaa kaan. ²⁵Wun khurwun ne mbakhən chekendə wanmənchi fatyan kətləm welələtə khuryan? ²⁶Ma ɓakhǝnwowun chan ən ində'yowun tap kəɗa wa, kətləm mə natwun ɗakhandə ində'yowun in tə taktə ɗəcha?²⁷Ɗǝpaman fitǝ ɗǝcha ə talaya, maanɗi tlə mandənda, chəwandə terawa, chəka kəɗu, chək Sulemanu khur mandə'yan, məkwa kapat tla pəɗandach khaawa. ²⁸Ma na Fartə məkan kapach fitə ɗəcha, fe ne khaa ɓukuya, əssə chamfe kə wata, mə nech chət nawaktə chənwun chowunda, nggun fə ngguɗekh tə fər kitche?²⁹Kǝ səɓawun khur kaɗ kətləm ɗənɗi nowun səmnda, ndu sata wa. ³⁰Kǝtləm nafchi khesi nat kaa ɗchiini paɗ chənwun sinwa yakhwun ɗəchiini.³¹Kam kutraktiyan. kwa'an ɗəchiini nat nan chekowunde. ³²Kǝ Lekǝwun, wa ngun təɗi ne kə wancha, kətləm tə mbənfata, na chənwun fərowun kutrakta.³³Khiyaman ɗǝchǝyowun kaɗi kə fərawun fə ɓakhcha. kə mbəsawun yakwach fatyowun fe nawakchə səɓtə kaɗi, kə səwun ɗəchkha khulafərta məɗi nawaktən təɓata, məɗi nawaktə yaarchə ɗəta, chakəɓchə paɗ nandə səɓanchə kaɗwa. ³⁴Kǝtlǝm mǝɗi na kǝnau'yo, nach wandǝkaɗat yo nat minni.³⁵Takaman mbarati kapach 'yowun khaa, kə kənawun khure, kən wa-təkaaschowun kəstə nding. ³⁶Kǝ chokwun paɗ kəɗ fe ne pǝk tlǝwuryanda kə ɓəkaɗ mət kən rete, kətləm fartəɗi ɓatən fəɗandə mikənnda, kəɗ tlə nakanya kə inandəsi.³⁷Fə mbəs ɗəch khar mafachiini. fe ne pək tlə wiryandə kə ɓə kaɗi. kitta'an ni mbaowunda, nan kənandə khure, kə ɗəf tandə kə chokndə khaa kə fəranda ɗəsəmndə mtlan tə indi'yan. ³⁸Chək ɓach tləwiryandə wita, ndu ɗar wita, kə mbəsandach tandə pək anchi. Fə mbəs ɗch khar mafachiini.³⁹Paɗ kə sənwun tlenniya, ma sənchə tlə wir fartəɗi na yerə ɓata, mə nan malanchə kə yimsəwa. ⁴⁰Kə chokwun tə takhəstəfa, kətləm sənwowun fartəɗi na Wa'i nef ɓat kaɗwa."⁴¹Ndankǝ Bitrus wa, "Fartəya'an, ngga'ən natu mba'an saktə ndiktəɗyawa, ndu kətləm chəkwun tə wunwa?" ⁴²Ndak Yesu wa, "Wunne kə tlə pangngata tə kaa fatfa, tlə sən əna, paɗ tla na tləwiryan fəran mafachyan kə khar kətləm kə ɗəpkhar tə tanda, kətl fəranda ɗəsəmndə fartəɗi kəmchəsi? ⁴³Tlǝ mbǝs ǝn khar mafe ini, tla na tləwir'yan ɓat mbəsandə mətlan chət ɗənɗi malandən khaa. ⁴⁴Kittaan nggət mba'owunda, nan fəran taktə ɗəchyan nat kə khar.⁴⁵Ma ndi mafadi ǝ khur wande kadatyan wa, tlə wirinchə ɓawa kaɗ leɗwa, nakan tləfandə fe malandə fe khaa khəssə tə nəssa, kən səmnda, kən sata, kətl təranchi. ⁴⁶Tlə wiri mafe ini nachan ɓat kaɗ fartəɗi sənwaktən, nan tləfandə kaan tə paɗ kə ɗəf anchə kə khari tla ne tə ɓuɓi fatfa.⁴⁷Mafe'ini səntə fati tləwiryan. chək kəɗu takhəs wa fə kə chət ɗnɗi yakhtə tlə wiryan wa. Nan tlət tləftə kaan. ⁴⁸Tla sənwakcha paɗ chəkan ɗənɗi nawakchə ndiichan, nan tlət tləftə kaanwa. Nat tla fərandə fe ən kaan, na fe kaa ən kaan kharyan. Tla paɗ fərandə fe ən kaan kə kəskhar, nafe kaa ən kaan kharyan.⁴⁹Ɓachi kǝ khesi kətlǝm kǝ chapuchi kaɗ kəɗ ɗənɗi tlə chapandə wat tipǝs kaɗi.. ⁵⁰Nakan ngət baptisma inchəs la na fe chi baptisma si, paɗ tə wulichi, mə tapi chəfe!⁵¹Kaɗachowunwa ɓachi kə khesi kətləm kə ɓi tə khas-khas tə fatawa? Ndowunchi wa auwa, se khurumnda. ⁵²Tla'tǝ nakanya nafe mbǝs nafchǝ ɗirman khur wir arta, paɗ nanɗǝ chaktǝkha, nafchǝ makhkan. tandə səra'andə fefchep, fe chep paɗ səra'andə fekaf makhkan. ⁵³Waa tǝ chǝnnan na ndǝ səra'andə ra'anfa, Wanan nan sə'ra tla nggətchə ndi. Manda nan səra'andə wannuwayan kafa, wannuwa paɗ kə səra'tə manan, Man khəsnefe nan səra' nu wa'yan, nunafan paɗ nan səra' man chəmata'an.⁵⁴NdankəYesu nggomnan paɗwa. "ma niwun ɗəfan ' tə mət ɓati farta, chat ndakowunwa na 'yer ɓata, kəɗu paɗ tlə natən. ⁵⁵Ma rənna ɓat tə kananndakowunwa nafe chət ɓeɓetə kaan, kəɗu paɗ tlə chətən. ⁵⁶Sǝɓtǝ nafcha, tlǝ mbakhənchowun sən əna chəti khulafərtə tə khakhaa, chək kəɗu sənwowun mba ɗənɗi ne səɓtǝ nakanyawa.⁵⁷Mə chəch tlə sənwaktəwun ɗənɗi ne kəsowundəsi? ⁵⁸Ma nggun kǝ mǝt chak mee tǝ tlawur chak mee yo, kǝ kwe'in kha tǝ takhsawun ǝ nɗar mbanda kǝtlǝm kǝ ɗǝ tǝ wech kǝmɗi tlə chak mee wa. Kǝtlǝm kǝ fǝr tlǝ chak mee wech kə pursuna wa, tlə para pursənacha'an paɗ nan punuchəwa səntə wech khur pursəni'yn wa. ⁵⁹Mba'uchi, no mbakhənchəkes wa, se ma tiyin nat wandəɓətlɗi nafe para wechi.

Chapter 13

¹Fartə'ini mba'ankə fowun nafchə Yesu kə ɓəra Galiliyawach fe təkanda fe kaɗi ə Urshalima. Bilatus nggomna i Romawach ndanchə sotach waa kə ɓəlandach nda fartəɗi natndə fəran ən Fartə ə kətən sita. ²Nggəmandak Yesu ndankan wa, "chowunchan fəwa Galiliyawachəɗya mbərandə taktə Galiliyawach khaa tə ɓuɓifatawa, ɓakhtəndəkhaa kaan kəɗuyu? ³Auwa ni mbaowunda, "Ma tərwowun kha wa, natwun nowun təktəkaɗ kəɗ tanda.⁴Ndu nafchəɗi kum nggərsə foɗfwaɗa ə siluwam khəmandə kənndə məmatat ndəyu, chowunchanfəwa mbərandə taktə nafchi Urshalima khaa nat tə ɓuɓifatawa? ⁵Nit mbaowunnda, ngga kəɗu wa.Nakan tla nat tərwakchə khaa, natwun nowun təktə khaa.⁶Mba'kə Yesu saktə ndiktə wa,"Nefsə pach ɗəftə ə khəngə'yan, ɓakan nən ɓat ɗam wan ɗəfta'an, mbəswa wanchəswa. ⁷Ndankə nafan tla ne ɗəpa khəngnggata'an khar wa, "Ɗəpandən, khurat makhkan ya tlə nachi ɓat kətləm kə mbəssi wan ɗəftəɗya, nakan tamwi mbəstawa. kə chatlan fe kaɗi. kətləm mə natən laandə mət khaa ɓaal?⁸Nggəmankə tla ne ɗəpa khəngnggata'an khar wa, "Malamandən ə khuraɗəya kə khuɗani kəlaran kwandən, kə sani taki kafa. ⁹Ma ə nggət ɗong, ndi'chansi, ma ə nggət wa wa, chatlankə fe kaɗi."¹⁰Fartə yowun nak Yesu cha'andə kaɗ ə kətən sitə far Asabar, ¹¹yowun nunefsə minni khurach kum nggərsə foɗfoɗa tə səɓtə semet fə ə kwing kha, mbakhən wa paandə kha wa.¹²Nak Yesu ndi, 'yakan ndə ndankan wa,"kənuchə fe kaɗ ə khur khatəfaɗəya." ¹³Ɗəfkə Yesu kher'yan kə ində'yan, chat kəɗuyu pankankha kit kinkaɗi nakan manandə Farta. ¹⁴Tlə pangngata'an khur kətən sita'an kəskan kombile kətləm kənan Yesu kaɗ far asabar. Tlə pangngata'an ngəmkan ndankan nafchəwa mənchəs micche kəmchəswa kə chəfe tere. Ɓam kə ɓəfe kənowundə kaɗi, ngga far asabar wa."¹⁵Nggəmankə Yesu ndakan wa, "ɓuɓi nafcha! Mətl kwasawowun kwari chəka tlat 'yowun kha mət kəndə'yan kə ɗə fe pənan 'yem far Asabar wa? ¹⁶Wan ɗi ɓach khur wuri Ibrahim ya, tla kənandə khwe'ere khurat kum nggərsə foɗfoɗa ya, kəmwasə kə kwasan fe kha far Asabar wa?¹⁷Mba'kan ɗəchə'ini, nat fe yakhwakchə ɗəna chət'yan kharandak fata. Nat nggomən nafcha'an nakandə mbənfata tə paktə ɗəchə'ini chətən yu.¹⁸Ndak Yesu wa,"nach fe kaɗandə kutərakti Fartə wa kəni? paɗ tə mə nati kaɗanda? ¹⁹Nachan kəɗ we'tə mustad tla tərtə yowun nef məkkan kə khur khəngnggə'yan, mankan kaɗi, njarkan kha mankan kə kapa ɗəfta, wanɗəngchə paɗ tlə nachandə choktə ə njarcha'an.²⁰Ngərkan ndat wa,"Tə mə nati kaɗandə kutərakti Fartə? ²¹Nachan kəɗ chikte, tla tərtə nunef təkhɗankan tə fukhwat toso makhkan kətləm kə khupanchi.²²Parak Yesu tə mərəɓchə tə wan mərəɓcha kan ɗət'yan kə Urushalima nakan cha'andat khar. ²³Ndankə yowun wa, "Tlə wure, fe nach mbəs khəra'tə ngguɗekh wa?" Ndankan tandə wa, ²⁴kwe'em kha kə 'yimwun tə mi kətən tla ne ɓwek ɓwek, kətləm ndowunchi wa, nafchə kaan nandə kat kə 'yimndə si, nandə mbakhən 'yimsə wa.²⁵Ma tapi tla' tlə wuran nggəlantə mi kətənan, nachowun tlartə kha khesə kənowun fəɗandə mi kətənan kənowun ndat wa, tlə wure, tlə wure, mala'an ndən kə yim'ən kə khuran; nachan nggəmndə ndowun kan wa, nggət sənwi wunchə wa, paɗ tə məɗi ɓat wunwa." ²⁶Nachowun ndat wa, səm'ən paɗ si'ən ə pangngətwa, tə paɗ che'een kaɗ ɗar mbanchə ya'an. ²⁷Nachan nggərtəs wa, ndowunchi wa, sənwi məɗi ɓatwun wa, pəɗam tləmannə nggun təɗi nach kə fə ɓəɓi ɗəna chəcha!'²⁸Na fe tət tə kang wantlanchə ma ə niwun Ibrahim, Ishaku, Yakubu tə Annabawach nat ə khur kutərakti Farta, nggun khach nafe chamowunndə kes. ²⁹Nandə ɓat mət cheti Fartə tə mət khəmndə'yan kha, tə takət kongwal khesə ɗaran tə kanan, nandə səm ən ə mət səm ən khur kutərakti Farta. ³⁰Kə Sənwun ɗənɗəya si, fe nach kə kərsata'an nandə choktə kə fe tərkanan, fe nach tərkanan, nandə choktə kə kərsacha'an.³¹Chəwa talla wa, ɓak fowun Farisiyawacha, ndankandə wa,"pəɗo məɗya kətləm yakh Hiridus wa kə ɓəluchi." ³²Ndak Yesu wa,"ɗam ndamandən cha'rutiini wa, ɗəpaman, chakani fowun kha tə khwa'archa, nggət kənandə nafchə kaɗ ɓukiya tə əssa paɗ kərsə məndə makhkan ni təɓandə terinchi.' ³³Chəka kən chokchan waat kə ɗi kə pang tə wi'tənchə ɓukuya tə əssa tə paɗ far tlasi, kətləm kəmwasə kə ɓəlan fe Annabi langngə tə Urushalima wa.³⁴Urushalima, Urushalima, fə ɓəɓatla Annabawacha, fə məmakandə fe tləndə fe kəmɗəyowun. Kurɓani nat wumandə wanchə'yo kəɗ ɗənɗi tlə wumandə chemsə wanchə'yan kə kan pəpakhchə'yan chəka kəɗu yekhwen wa. ³⁵Ɗəpandən kar fe wir'yo. Nggət paɗ mbaowunndə pe'wowun nggər na nanchə wa, se fartəɗi ndatwun wa, mbəs ən khar chok ə məɗi tla ne ɓat tə tləm chənmən.

Chapter 14

¹Fartəyowun farasabar, yimkǝ Yesu keuri artə khur paktə nafchi farisawacha kǝtlǝm kǝ sǝm ɗǝsǝmnda. ɗǝfankǝ nafchǝ wenitə fa. ²Yowunsi sarchiyan tǝ kharchǝyan khəkhatlinda ɓakan kǝmɗǝ Yesu. ³Chəkhankǝ Yesu fǝ sǝn ɗelwer i musa tǝ farisiyawacha, ndatwa, "kimsə kǝ kǝnanfe kaɗ far Asabarwa ndu kǝni?⁴Ngas kandǝ ɓa, Yesu paɗ kǝskanndəkhar, kǝnankan kaɗi ndankanwa kǝ ɗa. ⁵Ndankan tandəwa, sakta'an, wun khurwun ma kwari yansi ndu tlata kǝ khǝm kǝ ɓunndu far Asabar, ngan kǝtanchikes leɗ-leɗwa? ⁶Mbakhənwandə fǝr gǝmǝn chǝkha miyan wa.⁷Nakan fowun fe 'yatfe tǝrndǝ kwastǝ mǝt chokta, fǝrankan sakta'an tanda tǝ ndatwa. ⁸"Ma ʻyife wechi kǝ rǝɓta kǝ ɗin choktǝ kǝ kwastǝ mǝtawa, ma'ya ʻyife tla mburuchəkha. ⁹Tla 'yach wunchǝ chepwun kǝ ɓǝ ndutəwa, fǝran nafɗa mǝta tǝ khartǝfatfa kǝ ngǝre'en in kǝ tla sa'wakchǝ kəɗ tlayu..¹⁰Nda'an ma ʻyife wech kǝ rǝɓta ɗǝko choktǝ kǝ tla nguɗekh, kǝtlǝm ma ɓi tla 'yach wechi, ndukanwa, tlawurna tǝru kǝmnɗiya no mbǝs manda a pangǝng fe natwun chokta keɗeche. ¹¹Nat tla mananchǝ indiyan nafe tǝrndǝ nga ǝnawa tla ɗəpanchə indiyan nga ǝnawa nafe mananda.¹²Ndankan tla yach nafcha'anwa, "mano ʻya nef kə sǝmɗǝsǝmnda. ndu rǝbta kǝtl yen tlawurchu ndakwa ndu wanmanchəwawa ndu ngǝtkekto ndu tla natwun nduk fǝ kǝnaucha, tandǝ paɗ kǝ yandǝ wechwa kǝ tiyuchunda.¹³Mano ʻya rǝbta ʻyako fe ngawakchə kwakwa yu tǝ tǝraɗcha tə komǝncha. ¹⁴No mbǝs pafǝn i farta tla tlǝ fǝrtǝn tǝ mbǝs chekute, tǝ paɗ mbǝsta far tla'ti fǝ para farti nde.¹⁵Sǝkkandǝ kuɗu artǝ khur fe ne sǝmɗǝsǝmnan ndakanwa "mbǝs ǝnkhar kǝ tlane sǝmndǝ ǝ kuturakti Farta". ¹⁶Ndan kanwa "yowun nef takhsanchǝ kapa rǝɓtə khaa ʻyakan nafchə terchan. ¹⁷Sa' kǝ farta'an, tlənkan mafatyan kǝ ndanchə fe mba'andatənyu kə ɓanda takhsanfe chikamǝkha.¹⁸Nat nda nakandə mba khurchiyanda.Tla tǝrkanan ndakanwa khuɗǝnchǝ khǝnga waat kǝ ɗi ɗǝpata. Ngǝtsiyuta tǝritǝn kǝs khuran ¹⁹Ndak yowonwa khǝyinchǝ tla khuɗata wanngəch ɗərman chitǝkandata, ngǝt siyuta tǝritǝn kes khuran." ²⁰Yowun paɗ ndakanwa tǝrinchəkana, kǝtlǝm nda'an ngi mbakhǝnɗawa?²¹Mafa inni ɓakan mba'andi tlǝwiryan, keskǝ tlǝwirɗi kombǝle ndankan mafatyanwa, chokes leɗ, kǝ peren mbandi mərəɓcha tǝ wan mərəɓcha kǝ kokhichǝn fe tǝɓa alkəch'yanda tə fe ngawchǝ kwakwa tǝ tǝraɗcha tǝ komǝncha." ²²Ndak mafataanwa, tlǝwire ǝn ɗi mbatu nat tǝɓanfe, pa'aya pe mǝtsi.²³Ndankǝ tlǝwiryanwa chokes kǝ peren tǝ paktǝ mbancha tǝ mban wan mǝribcha, kǝ kokheen khur inndi nafcha kǝ 'yǝmndisi kǝtlǝm kǝ ndiɗanfe wurinchi. ²⁴Ngǝt mba'owunnda, nefsə ne tǝkandǝ ɗǝnɗi takhsandikha ǝ khur fe 'yati tǝrkananyuwa.²⁵Ngomndǝ terchan ne parandi, ndakanwa ²⁶"Nat tla ne ɓat kǝmɗinchi malawa yakhnenchi kǝ mal chǝnan tǝ manan tǝ nuwan tǝ wanchiyan tǝ wanmancha'an nəssa tǝ kǝ khǝssa tǝ paɗ sisingdiyanwa, ngan mbakhǝn chokkǝ kǝmse'inchiwa. ²⁷Nat tla tǝr wakchǝ palǝndǝyan kǝ para nanchǝwa, ngan mbakhǝn chokkǝ kǝmse'ənchiwa.²⁸Saktan, mayowunsi khurwun yakhchǝ tǝn wure, nga nan tǝrkan kaɗandǝ ɗǝchiɗi natǝn tǝɓandǝ tǝnanwa, ma wanɗǝ ɓǝtl yansine tǝɓandǝ taranwa?. ²⁹kǝ chokwa ma ǝ tǝrtǝ kan tǝnan, kǝ wulanchǝ tǝɓandǝkha, fe nach ndi nandə tǝr kan masanda. ³⁰kǝnandǝ ndatwa niin nafɗa tǝrtǝ kan tǝnda, wulanchǝ tǝɓanankha!³¹Ndu yowun kuture, ma nan ɗǝt kǝ yanda tǝ yowunn kutir samən, nan tǝrkan choktǝkha kǝ sakanchəkha nɗu mǝtlan tlǝ nafchǝ aru kum nan mbakhǝn yandǝ tǝ tla natǝnsǝ 'yan aru kum-kum chepwa? ³²Ma ngan mbǝla'wa, tlǝn kan fǝ pangǝncha kǝ chǝkhandǝ mban mbǝnandǝ choktǝkha. ³³ƙǝɗu paɗ, chǝkawun paɗ khurwun ma fǝrwa ɗǝnɗi nessiyanwa nge mbakhǝn choktǝ kǝ kǝmsey'inchǝwa"³⁴Fise ǝn ndiichan, ma tlǝr mbǝnan kaɗi tǝ mə nafe takhsanda? ³⁵Ənsǝ nafe chǝtsǝwa ǝ khǝga ndu ǝna manandǝ ɗǝsǝmnda kǝ tlǝranfe kaɗ ndak, nat tlana tlǝma səktiyansi kə səka.

Chapter 15

¹Nak fə tlət chaməncha tə fə ɓəɓifacha ɓat kəmɗi Yesu nakandə sək anchi. ²Nak farisawacha tǝ malɗǝmchə khurumnda nakandǝ ndatwa nafɗiya wi'tǝ tǝ fǝ ɓuɓifacha, mǝtlan sǝm ɗǝsǝmndǝ tǝ tandǝ paɗ."³Yesu mbu'ankan tandǝ ɗich tǝ sakta'an ⁴Ma yowunsi khurwun chokhrechyan kumchitkum, sakach artǝ khuran nge mal kumchǝt fendǝrman ngǝrsə fendǝrman kha kǝɗǝ kaa artǝ kǝbǝsanchə kwaɗǝn wa? ⁵Ma mbǝsanchi nan mbǝn fata, tǝrkan kǝ pelfeɗete.⁶Ɗǝkan ta'anchǝ keuri. kǝnan `'ya tlawurcha'an tǝ nafchǝ tla tlǝ choktəndə yiryir tǝ mǝtlan, mbu'ankan tandǝ wa ɓam kǝsamisi tǝ mbǝn fata kǝtlǝm mbǝsani chokhretǝnchi arta sakacha ⁷Ngǝt mbu'owunda kǝɗuyu nafe mbǝn fatfǝ kaan ǝ khulafǝrta kǝtlǝm tlǝ ɓuɓi fata artǝ tǝrchǝkha,⁸"Ma kopo ǝ nunefsǝ azurfa kum sakach arta.Nggan nja'antǝ watta kǝ pǝtanchǝ wuryan nat kaɗ kǝ bǝsanchǝwa? ⁹Ma mbǝsanchi nan `ya tlawurcha'an tǝfe tǝ chokchandǝ yiryir tǝ mǝtlan, nan ndandata ɓam kǝsamisǝ tǝ bǝnfata kǝtlǝm mbǝsani kopo tǝ nɗǝnchi sakacha ¹⁰Ngǝt mba'owunda kǝɗǝyu fə tlənchi farta nandə mbǝnfata kǝtlǝm tlǝ ɓuɓi fat arta tǝrchǝkha."¹¹Yesu mbu'ankan tandǝ wa, "tamfe chǝt nefsə tla na khǝswanchǝyan sə chep. ¹²Tla ngudekh khurnanda ndankan chǝnnandə wa, ʻpapa, fǝritǝn ɗǝnɗi nach kə yina ma ə mirin. Chakankǝ chǝnnandǝ kǝnauyan tanda.¹³Mǝndǝ nguɗǝkh nggomankǝ wanɗi ɗǝchyan nat, malkan wuran kha, pǝɗakan kə miriɓ lanngga. ǝ minni ɗǝchan sǝɓandə wanɗǝɓǝtlan kaɗi tə fəlaukəta. ¹⁴Kǝrsǝ sǝmandǝ ɗǝchyan nat, yǝmkǝ kapa mitə kə mǝrǝɓan, mǝtlan paɗ yǝm kǝ khur ɓakhta.¹⁵Tla'kan ɗǝkan kaa tere mǝt yowun khur khakhi' an, pǝkankǝ nafan, kǝɗǝ para katucha. ¹⁶Mǝtlan kaa chǝrɗi tlǝ kangndǝ katucha'an kǝ kangnga, nakan fərawu nefewa.¹⁷Ɓakan kǝ khur indǝyan, mba'ankan indǝyan, fe tlǝ chanchə ter papa tandǝ sǝm ɗǝsǝmnda kǝ malndǝsi ngǝt mǝrtǝ tə mita! ¹⁸Ni tla'tǝ kǝ ngǝrani in kəmɗi Papa kǝ ndani wa chani Fartǝ ɓuɓi fata ǝ chuchi paɗ. ¹⁹Cha'wi kǝ yə'fe nanchə wa wa'yowa ɗǝfunanchə artǝ khur fe tlə chuchə tere.'"²⁰Ngǝrankan in kaɗ kǝmɗi chinan "mǝtlan langga sǝn chǝnan ndi. khaɗankan chǝnan fa tla'kan tǝ rakata, kǝsankan wanan'yan, nakan mbǝnfata. . ²¹Ndakan wa papa ǝ chani Fartǝ ɓuɓi fata ǝ chuchi paɗ. Cha'wisi kǝ ngǝrfe 'yananchə wa wa'yowa.²²Ndankə chinan mafach'yanwa ɓamitǝn kapata tla ne ndiichan pamandən. pamandən wandə khere tǝ pekhǝmme, ²³Ɓǝlaman kapa tlaɗi sǝmkamǝn kǝnamən mbǝnfata. ²⁴kǝtlǝm kǝt wa'inchi mǝrch ɓikaɗi. Tla sakacha, nakanya mbəsanfe. mbənkandə fat kaan.²⁵Ə fartaʻan kapa wa'yan tla dich kakhnga ɓat kaɗi sa'kan nduk kewuri sǝkkan fe fəɗ ɗəcha tǝ rǝɓta. ²⁶`yakan mafatyan arta wuran chǝkhankan ǝnɗi ne səɓta. ²⁷Ndankə mafatyanwa, wanmu ɓach kaɗi nda'an ɗǝfkǝ chu Nafcha kǝ tlǝndǝ ɓǝratə kapa tlaɗi kǝtlǝm ɓi wanmu kaɗi yiryir;²⁸Sǝɓ khuri wanmanan kaɗ kaan karkan yǝmndə kauran, ɓak chǝnan fəran kǝrista, siyankan kǝ yǝmkauran. ²⁹Ngǝmankan chǝnan tǝ ndatwa ʻƊəpo, nat khurachiɗya, ngǝt chu tere kǝɗ mafatyo, tamwi kar ǝnɗi ɗǝftu nanchi kǝ chiwa. chǝk kǝɗu, temwen fǝri chǝka wan yukwatawa kǝ'i tlawurchinawa kǝsǝmʻǝn tǝ tandawa! ³⁰Nakan ɓi wa'yo tla ɗich səɓandǝ kǝnau'yo kaɗ ɗar fəlaukəta tlenko kapa tlata.³¹ Ndankǝ chǝnanwa, wa'inchi chitlǝmanna, nat ǝnɗi ne kǝ yinna yuwa. ³²Kǝmchansi kǝ mbǝnmən fata tǝ kheɗɗi tǝ khure, kǝtlǝm wanmu mǝr chokh, nakanya ɓi kaɗi, saki chokh mbǝsankǝ fe nakanya.

Chapter 16

¹Paɗ ndankə Yesu kǝmsichiyanwa tlǝ kǝnausi tǝ tla tlǝ kǝsanchǝsi, mbukǝfe tlǝ kǝsanansi ǝ mǝɗyan tǝ ndatwa mǝtlan sǝɓandǝ kǝnauyan kadi ²ʻYakandi ndankanwa, mǝ tlǝ sǝkti kǝɗu? Ɓitǝn yaka kǝsitǝɗi kǝsitusi kǝtlǝm pe'wen choktǝ kǝ tlǝ kǝsitǝs paɗwa.³Ndak tlǝ kǝsanans ǝ wanɗǝkaɗatyanwa, mǝni chǝta, kǝtlǝm tlǝwurinchi tlǝt kǝsaanɗi tlǝ kǝsandisi kaɗ ǝ kharinchiya? nakanya alkǝtǝnchəs nati mbakhǝn khwuɗatawa, kǝ sǝyi na fat kharita. ⁴kǝɗu! sǝninchǝ ɗǝnɗi nati chǝta, ma kǝtichifekes ǝ tar kasaanɗǝsi kǝ tlǝ nafchǝ nanchǝ kawurchǝyanda.⁵'Yakan fe tlǝ tlǝch kumatǝ mǝɗi tlǝwiryan artǝ-arta, ndanndakanwa, tla tlǝch kumata, kurmi na tlǝwurinchə parawechi? ⁶Ndankanwa, kurubtǝ fiɗet kumchǝt kum; ndankanwa aʻan ɗelwer kǝ chokǝnkha leɗ-leɗ, kǝ yeren kumchǝt ɗǝrman: ⁷Ndankan yowun paɗ chǝ kǝni kurmi nafe parawechi ndankanwa pukhu tǝ wan khwalitǝ kumchǝt kum, təru ɗelwer kǝ yeren kumchǝt foɗ-foɗa.⁸Chǝmkǝ tlǝwiryandi tǝ ɗatlǝyan ǝ kumi kiit 'yan, kǝtlǝm fene nakanya tlǝrɗaktǝyandə tǝ nafchi nakanya ǝ mbǝrandə nafchi ɗaaket kha tǝ ɗatla ⁹Ngǝt mba'owunnda cham tlaurakta i kǝnawa,chǝkanakan ǝna tlǝn ɓuɓi fata, kǝtlǝm ma tǝɓi kǝ tlǝndǝ wunchǝ kǝ kawurchǝ taratkha.¹⁰Tla nach tǝ tlǝrɗaktǝ kǝ ǝn ngudekh, tlǝ tlǝrɗaktǝ nakan kǝ ɗar kapa ǝna, tlǝ kumi kiit kǝɗar ǝn nguɗekh, tlǝ kumi kiit kǝ ɗar kapa ǝna ¹¹Ma kiityowunsi kǝ ɗar khesiɗiyawa, wun ne fǝrowun tlǝrɗakta kǝ ɗar kiit i khesi. ¹²Ma chǝwowun kiit kǝ ɗar kənawi yowunwa, wunne furowun ɗǝnɗi ne kǝ kǝrtǝtyowon?¹³Yowun mafatsi ne chǝt tar mafatkǝta ǝ chǝnkǝrtǝ chep wa ndu kǝ kar arta, kǝ yakh arta nɗu kə ngǝmanchə i arti'an, kǝ kar arti'an mbanndǝsǝ natwun manandǝ Fartǝ tǝ kǝnau natwa"¹⁴Farisawacha kǝtlǝm fǝ yakh wanɗǝɓǝtla sǝkkanda kǝɗu. chankandǝ, njukh. ¹⁵Ndankan tandəwa kunnekǝ fǝ njirandǝ inchǝyowun kaɗi ǝ pangǝng nafcha. chǝk tǝ kǝɗu, sǝn fartǝ wanɗǝkaɗatyowun. Ɗǝnɗi na nafcha mananda, paɗ ɗǝna tǝkǝmnda mǝɗi Farta.¹⁶"Ɗelwer i musa tǝ i Anabawacha tandǝsi kǝ Yohnna, tlaatǝ fartǝɗi chǝt fe ndikti Farta, chǝkawuni mǝtlǝn mbǝkhat kǝ khuran. ¹⁷Chǝktǝ kǝɗu, nan nat sǝmma khulafǝrta tǝ khakha kǝ wel kaɗi ".¹⁸Chǝkwun kalchǝ nuwankha kakhkan yowun sǝm, chǝt fǝlaukǝta. Tla paɗ kakhchǝ tla kaltǝfekha chǝt fǝlaukǝta.¹⁹Yowun tlǝ kǝnausi, tlǝ pangngata tlə pa kapata tǝ kheɗitaan kwaschan, sǝk mbǝndǝ'yanfa chǝkawun farta. ²⁰Ndǝfkǝfe tla mənandəfata ǝ mikǝndiyan, tlǝman wa Liazarus, nat fatyan kǝ wan mǝrəngcha. ²¹Mǝtlan paɗ yakhchan kǝn ngau fisirchǝ ɗǝsǝmnɗi ne khǝkhatat kakh mǝɗi tlǝ kǝnawan tlǝ ɓach yiɗchǝ na naʻandǝ mǝrǝngchǝyan.²²Tanɗǝsi mǝrkǝ tla wulandǝ fatyu, fǝ tlǝnchi farta tǝrkanɗǝnɗi ɗǝkandǝ tǝ ndi kǝ mǝndi Ibrahim. tlǝ kǝnauɗi paɗ mǝrkan, tlokhankǝfe. ²³Mǝtlan ǝ pan sa ɓakhta tlaʻankan inde nakan Ibrahim lannga, tǝ liazarus ǝ mǝɗƴan²⁴'Yakan fata ndankanwa, Papa Ibrahim kǝ khaɗuchifa, tlǝnu Liazarus kǝ pǝ wankher'yan kǝ yeme kǝ biɗenchi wansenu'tǝnchi, kǝtlǝm ɓakhtǝ ɗi nati sata ǝ khur waɗiya.'²⁵Ndak Ibrahim wa, 'waa, kuɗuku tle ǝ choktiyo khur khesi simin khesiyo, Liazarus paɗ sitǝ ɓakhta nakanya mbǝnda natfe fǝranda, chǝ paɗ chǝ ɓakhtǝkha. ²⁶Chǝka nga kǝɗuwa pǝtlǝrwun kapa kwisi khwengnge kǝ nding, kǝtlǝm fe yakhchǝ kǝ talandǝ kǝmɗiyowun kǝ mbakhəndawa, fe ne tǝmɗiya paɗ kǝ ɓakhǝndə talandawa.'²⁷Ndak tlǝ kǝnauɗiywa, komkom Papa tlǝnundi keuri tla ngəchənanchi, ²⁸kǝtlǝm wanmanchinsi khǝssa ɗǝrman, kǝ ɗǝ kakha kəɗǝ mba'andata ma'nanndə ɓat kǝ mǝt ɓakhtiɗiyawa.²⁹Ndak Ibrahim wa, ɗelwerchiyandəsi i Musa tǝ Annabawacha, kǝ ka nɗǝ tlǝmat tanda; ³⁰Ndankə auwa Papa Ibrahim ma yowun tla'chǝ khur məmatacha, ɗich kǝmɗiyanda nandǝ tǝrtǝkha. ³¹Ndankǝ Ibrahim wa ma, kawa nɗǝ tlǝmat musa tǝ Annabawachawa, chǝka tla'chǝ yowun khur məmatacha ngandǝ sǝkawa.

Chapter 17

¹Ndankə Yesu kǝmsichiyan wa, "Mban chət wansartǝskha kaan, kitta'an chǝk tǝ kǝɗu, ai i tla ne kǝ mban chət wansarta. ²Ma ɗǝf yowun artǝ khur wanchǝɗiya kǝ chǝ ɓuɓifata, nan nat sǝm kǝ kǝnanfe fǝnkhata kǝ ɓǝratǝyan kǝ mǝkfe ndi kǝ risangi.³Kǝ ɗǝpowunsi tǝ indiyowun, ma chə wanmanwun ɓuɓifata, kǝ yanawun. matirkhaa, kalandǝnkha. ⁴Ma kurɓantə chu ɓuɓifat muɗ, fartǝ arta, paɗ tǝɓǝrkankha kǝmɗiyo muɗ kǝ ndəwa tǝrinchǝkha kalandənkha"⁵Fə ɓa'ascha'an ndankandǝ chǝnmənwa "Cheke'endǝn fǝrkit" ⁶Ndak chǝnmənwa, "Ma fǝrkityowunsi kǝɗ saktǝ wan tapa, mǝ nowun ndandǝ ngwalɗiyawa, kǝtukes kǝ peng fatkha kǝ khur risangi, parakan ɗǝnɗi mbutəwun".⁷Sakta'an, wun khurwun ma mafatyansi tla tlǝ khuɗanchǝsi ndu para chokhreche, ɓatyankat khur khwalita, nan ndandəwa, chokukha kǝ simin ɗǝsǝmndawa? ⁸Ga nan ndandəwa takhsi ɗǝsǝmndǝsi, kǝ kǝneen khure kǝ takhsichǝnsi kǝtlǝm kǝ tǝɓani sǝmnda tǝ sata, ǝ kǝrsǝ paɗ sǝmko, sakowawa.⁹chanchǝ mafa ini kǝtlǝm paratǝ ɗǝnɗi mɓutǝnwa? ¹⁰kǝɗu pad tǝ ngun, ma pariwun ɗǝnɗi mbutǝfe, ndakowunwa ngaʻan mafacha fǝ kumi para ɗǝnɗi mbutǝfe. chǝǝn ɗǝnɗi nech wat ndak".¹¹Fartǝ tla mǝtlan witǝ kǝ urshelima, parakan tǝ sərtə khakhi samariya tǝ Galili. ¹²Mǝtlan yǝmndǝ kə wan mirɓe, fowun nafchə tə tarkwai fə khǝssa kum, watlkandə anchi pe' lannga. ¹³Tla'ankandǝ ɓǝrata ndakandəwa, Yesu tlǝ wire kǝ khaɗuchǝ ǝnfa."¹⁴Kǝ nakantanda, ndankan tandəwa ɗam kǝmɗi fə panganchǝ kǝ nandǝ wunchi, tandǝ ɗar wita, kǝnkandǝ kaɗi ¹⁵Artǝ khur nanda kǝ nakan kǝn kaɗi, gǝrankan in nakan manandǝ Farta tǝ ɓǝratǝyan, ¹⁶Kopkankha ǝ pangan Yesu, tǝ chan usoko,tlǝ samariyata nakan.¹⁷Ngǝmankǝ Yesu tǝ ndatwa "ga kum kǝnadǝfe kadwa? ai fe fenɗərmanyu? ¹⁸Fowun sǝ ɓachawawa kǝ fǝra nɗǝ Fartǝ manda wa, ramɗi ndak yawa? ¹⁹Ndankan wa "Tla'u puɗo fǝr kit yo kǝnu chǝ kaɗi.²⁰Chǝkhan kǝ farisiyawacha nach kutǝrakti Fartǝ ɓat kweti? Nggǝma nɗak Yesu wa, ɓaw kuturakti Farta tǝ ɗǝpata'an khar wa? ²¹"Nggǝ fe ndəwa, mǝtlan yawa, nɗu mǝtlan khayu." Kǝtlǝm kuturakti Farta nachan patlǝng wun.²²Ndan kǝ Yesu kǝmsichǝyan wa, wanmǝnchǝ ɓata tla nat wun yakh na Farta artǝ khur wan mǝnchi wai nefe, nggowun nawa. ²³Nandǝ ndowunda wa, ɗǝpam kha yu! ɗǝpam kǝmɗiya! Kǝ ɗuwun ɗǝpanda wa, paɗ kǝ parawun tanda wa. ²⁴Kǝɗ ǝnɗi na wilwiɗtǝ wenendǝ khulafǝrtǝ kaɗ mǝɗi tə məɗya, kǝɗuyu na wa i nef chok tǝ Fartǝ ɓatyan.²⁵Paɗ waat kǝsa ɓakhtǝ samǝn samǝn kwaɗɗǝn, nafchǝ khesi ɗi ya paɗ nanɗǝ karndi. ²⁶Kǝɗ ɗənɗi chət fe ə tləkha Nuhu kəɗuyu paɗ natən nata Fartə ɗi na wa i nef ɓata. ²⁷Fe səmnda, fe sata, fe rete fe kən reche, kə Fartə ɗi yimɗə Nuhu kə kombawal ɓak kapa 'yeme, təkan kan tanɗə Kaɗ nat.²⁸kəɗuyu səɓtən tləkha lutu, fe səmnda, fe sata, fe khəya nɗə kaɗi fe khita, fe chekte fe tənɗicha. ²⁹Fartəɗi che lutu kes ə saduma, ɓak wata ə khulafəta təkandakan kaɗ nat.³⁰Kəɗuyu natən chokta Fartə ɗi na wa i nef ɓata. ³¹Ə Farta'an tla ne ɗar kənda, kə tər kakha wa kətləm kəkhar ndəchə'yan khur wuranwa kəɗu paɗ tla ne khəngga kəɓə kaɗ wa.³²Kə kuɗukwun tə nu lutu. ³³Nat tla yakhchə sisingnɗə 'yan nan kuɓata tla kuɓach sisingnɗə 'yan, nan mbəsanda.³⁴Nggət mba'owunda, ə khur wi'tə ɗiya nafe mbəs nafchə chep mət khunat arta. Nafe tər arta kə malfe arta. ³⁵Nafe mbəs nəssə chep kha'tə kəɗeche nafe tər arta malkəfe arta." ³⁶Nafe naa nafchə chep khəngga nafe tər arta kə mal fe arta. Ngəmankandə ndakandəwa,³⁷"Ai na ɗinni səɓta chən'əna?" ndankan tandəwa, "məɗi na mərtə əna, na kutukchə nat minni."

Chapter 18

¹ Mba'andakan sakta'an kə ɓəra mbanɗi nat ndə tlə sitə nding ngga tə ɓəlandə fat kaɗwa, ²ndat wa, "ə khur nowun mirɓe, kutərsə tla tlə kwarawakchə Farta, paɗ fəra wa mandə nafchawa.³Nunef sə mərtə chəmata'an mərəɓ ini, ətl ɓakan kəmɗan tə ndat wa, kəsi tənsi kə bəratən tə tla nat ən chak mee.' ⁴Tərtə wanmənchə ka'an yakh wa kə kəsanchəs wa. Kərsə kəɗu ndankan ində'yanwa, 'chək nakan kwarawi Farta wa, paɗ fərawi mandə nefawa, ⁵chək kəɗu kətləm nuɗi mərtə chəmata'an ya nding ɗakhitə'in ni kəsandəs kə mbəs ɗənɗi natən kata, kətləm kən ɓakhitə tə ɓat kəmɗinchə nding wa."⁶Ndak chənmən wa, "səkam ɗənɗi nda tlə chakmiɗi nawak tə kit 'yansəyu." ⁷Nakanya Fartə nan chan ən nafchə 'yan taɗtən fe tlə 'yach ndə witə tə Farta, ən ndiichan wa? Nan pək tə ka'an kənan chanda ənawa? ⁸Ni ndowunda, nan chanda ən tə weset fa. chək kəɗu, ma ɓi wa'i Nefe, nan mbəs fərkit sə ə khur khesəwa?"⁹Ndakan paɗ kə ɓəra saktə fe tlə ndanchə fatnandə wa, fen fə fər kitche, fe tlə njiranchə nafchə kaɗi. ¹⁰"Nafchəs chep ɗəkandə kə kətən sita kətləm kə sinda, tla artə ya tlə Farisawata, tla paɗ tlə tlət chaməncha.¹¹Tlə Farisawa ɗi tlarkan khaa sikan kafi fatyan wa, 'Farta, chuchi usoko kətləm ngga nachi kəɗ taktə nafchawa, ya'archa, fe tlə fərwakchə kit, fəlaucha, ndu kəɗ tlə tlət chamənɗawa. ¹²Tlə kərchi kuchəmnde chep a khur kwasoktə arta, paɗ tlə kətanchi artə kes khur kum i ɗənɗi ne enchəs nat.'¹³Tlə tlət chamənɗi tlarkan khaa langnga, chək wenitə'yan tla'awa kafərtawa, tləfan kan kəfat ndakanwa, 'Farta kə khaɗuchifa, nggət tlə ɓuɓifata.' ¹⁴Ni ndowunda, pəɗach nef ini kaɗ kalan fe ɓuɓifat 'yan khaa, mani tla yu, kətləm tla manawakchə ində'yan na fe manada, tla paɗ mananchə ində'yan, na fe tərandə mandə'yan kakha."¹⁵Nak nafchə ɓat tə wanchəyandə kətləm kə ɗəfanda kher kə'in, nak kəmsichiyan kəɗuyu, yanan kandə tanda. ¹⁶'Yak Yesu tandə kə tləmata'an ndakan wa, Malaman wanwanchə kə ɓandə kəmɗinchi, mə 'yatandachwunwa, kətləm mandi khulafərta i we'tə feya. ¹⁷Kit ta'an nati mba'owunda, chək wun tləwakchə mandi khulafərtə kəɗ wanwa'a, nan yim kə khuran wa.¹⁸Kutərsə chəkhankan ndakanwa, "Ka malɗəm, mə nati chəta kə mbəsi sisingndə kə fere? ¹⁹Ndan kə Yesu wa, "Mə chəch 'yatu nanchə wa kata'an? Nefsə ne kə kata'an wa, se Fartə ndak. ²⁰Sinin doka cha'an, kə chin fəlaukətawa, kə ɓilin fatawa, kə yerkənwa, kə mbu'in lektə kafi nefawa, kə fəre'en mandə mu tə chu." ²¹Ndak kutərɗi wa, "Nat ɗəchə'ini parinchə khar taa nggət kə wa'a,"²²Sək kə Yesu kəɗu, ndankan wa, "Ənsə arta chuwaktu. waat Khiyeen ɗəchyo kaɗ nat kə cheke'en fə ɓakhcha, no mbəs kənau ə khulafərta, kəno ɓata kə peren nanchi." ²³Sək kə wurumən'ini ɗəchi'ini, səɓkə khuryan kaɗ ka'an, kətləm mətlan kapa wurumda.²⁴Yesu nakan ndi, səɓ khuryan kaɗi, ndankan wa, "'yang'yang fe ne kə fə kənaucha kə yimndə kə khur mandi Farta! ²⁵Kətləm 'pa'pa tlənggəmti kə yim tə khur kwi lipir mani tlə kənawa kə yim kə khur mandi Farta.²⁶Fe ne səkta, ndakandə wa, "wunne khərata?" ²⁷Nggəman kə Yesu wa, "ɗəchəɗi nawakchə chəta məɗi nafcha, məɗi Farta nan chəta.²⁸28 Ndak Bitrus wa, "Mal 'ən ɗəch 'ya'an khaa nat, para ka'an wechi." ²⁹Ndan ndak Yesu wa, "kit ta'an ni mba'owundəwa nefsə ne mal wir'yan kha ndu nunefe, wanmancha, parcha, ndu wancha kətləm mandi Farta, ³⁰nawakchə tlət ka'an khur khesiɗiya tə khesiɗi ne ɓata,³¹Nggoman kan fe kum nggərsə chep yu kə tləmata'an ndan ndakan wa, "Nama, namən kə Urushalima, paɗ ɗəchəɗi nat yara Annabawacha kə ɗar wa 'i Nefe, nan ndi'it khaa. ³²Nafe fəran anchə fə kumi fər kit, 'yar fe ndi, kə chan fe əna khartəfata, chəkhan fe yakhtə kafa, ³³Ma tləfan fe, nan ndə ɓəlanda, far makhka'an farta'an nan tla'tə paɗ."³⁴Sən wandə chək mi khur ɗəchə'ini wa, ndikti'ini wuɓ ə məɗyanda, paɗ sənwandə ɗəchəɗi mba'tə fe wa.³⁵Ɓak Yesu nduk tə Yariko, komndəs ɗas kəlaar mbanda, mətlan sita. ³⁶Sək kan ɓəra nafchə mbərtə kha'a, chəkhakan ndu məne səɓta. ³⁷Ndankə fewa Yesu tlə Nazarat tə ne mbərtə khaa.³⁸Komnan tla'an kan ɓərata ndakanwa, Yesu, Wa'i Dauda, kə khaɗuchi fa." ³⁹Fe ne wi'tə pang yu, yanan kandə komənɗi ndan kandə wa kə nggas se'et. Nggərkan tla'andə ɓəratə ka'an, "Wa'i Dauda kə khaɗuchi fa."⁴⁰Tlarkə Yesu kha'a, ndakan wa kə ɓanfe anchi. Ɓak komnan nduk, chəkhan kə Yesu wa, ⁴¹"Mə yakhtu sə kə chuchi? Ndakan wa, "Farta, yakh chisə kə ni məta.⁴²Ndankə Yesu wa, "Tlu na məta, fər kit'yo kənuchə kaɗi." ⁴³Chat kəɗuyu mbəs kan naməta, parakan Yesu nakan manandə Farta. Nakandə kəɗuyu nafchə nat chəm kandə Farta.

Chapter 19

¹Yesu paɗ nakan mbərtə kha tə khur Jericho. ²Nakan nef minni tlə 'ya fe wa Zakka. Mətlan kapa tlə tlət chamnda paɗ wurumndə nakan.³Nakan kwe'tə kha kətləm kə na wun ne kə Yesu.Nakan nan mbəla' na Yesu khur nggomən nafcha wa kətləm mbulla. ⁴Rakakan kə pang məni nafchə paɗ ɗəkan tərtə kə ɗar ɗəftə sukwete kə na anchi.Kətləm na Yesu mbərtə kha tə mbanini.⁵Ɓak Yesu kə məta'an,ɗəpak Yesu kafərtə ndankan wa, "Zakka,ɓo kakh leɗleɗ kətləm ɓukiya waat ni tərtə kakh wir'yo. ⁶Wesekan tərkan kakh leɗleɗ ndankan se'ən tə mbən fat fa. ⁷Nak chəkawun ɗinniya, Nakandə khurumnda ndakandə wa,"pəɗachan kə khuran kə mbəs nef ne kə tlə ɓəɓi fata."⁸Tla'kə Zakka ndankan chənmən wa,"Ɗəposi, ni fəran chaktə kənawunchə fe ɓakhcha, paɗ ma ə tlənchə əni nef tə ngata, ni fərandə kaɗ kwalaran foɗɗa. ⁹Ndankə Yesu wa,"ɓukwiya ɓi khəra'tə kə khur wurɗəya, kətləm mətlan wa'i Ibrahim paɗ. ¹⁰Kətləm wa'i nefe ɓachan kə kaa paɗ kə khəra'antə fe sakacha."¹¹Səkkandə ɗəchə'ini ya,ɗəkan kə pang tə ndikte, mbu'kan saktə ndikte, kətləm mətlan nduk tə Urushalima.Chanchan tandəf wa mandi Fartə ɓi nduk nakanya. ¹²Ndakan wa, "Nefsə nach kə kutir pəɗach kə mirɓə langnga kə ɗə tlan ində'yan kutəraktə paɗ kə nggəranchə in.¹³'Yakan mafach'yan kum, fərankan tandə pam kum, ndankan tandə wa, "nam təɓramankha kə fartəɗi nati ɓat kaɗi." ¹⁴Nafchə'yan chəkandə təkritə kaf'yan,paɗ tlənkandə yowun kərsa'an tə ndat wa,'Na'an yakh nafɗəya kə chə kutəraktə kə ɗar ən wa.' ¹⁵Nakandə kha, fartəɗi nggərandən in paɗ, tləkan kutərakta'an, ndankan mafachəɗi fərandən tandə wanɗəɓətl tandə yu kə 'yə fe tandə kəmɗə'yan kətləm kə sən chektəɗi chət ndə khur kwasoktəyanda.¹⁶Tla tərkana'an ɓakan kəmɗə'yan tə ndat wa, 'pam təɗi fəritu mbəsinchə kum kə ɗaran.' ¹⁷Ndankə kutəran wa, 'chin ən ndi'chan mafat ndi'chan, kətləm chin ən ke'ke' khur tla ngguɗekh, no nat tə kutəraktə kə ɗar mərəɓchə kum.'¹⁸Ɓak chepeta'an ndakan wa, 'pam 'yo ɗərman, papa chət pam ɗərman kə ɗaran.' ¹⁹Ndankə kutəran wa, 'chu kutəraktə kə ɗar mərəɓchə ɗərman.'²⁰Ɓak yowun ndakan wa, "papa pam 'yo ya tla wuɓandi khur ɗəchənchi kətləm chə nafɗi tlə tərwakchə ən tə səmməkəta nggət lekute. ²¹Tlə tərcho ɗəchəɗi ɗəfwaktu kha,kə chetlən ɗənɗi chekhwaktu.'²²Ndankə kutəran wa, 'təmɗi ɗənɗi mbu'tə me'yo nati chaku me si, səɓtə mafata, ə sənin wa tərwi ən tə səmməkəta wa,tlə tərchi ɗənɗi ɗəfwakti khaa, paɗ kə chatli ɗənɗi chekhwakti. ²³Kətləm mə ɗəfiwaktu wanɗəɓətlinchə kə ɓəndu sət kopochə khaa wa, ma ɓinchə kaɗ kə tli tə chekta'an?'²⁴Ndankə kutərɗi fe tlarchə keɗech tə tandə wa,'Tlaman wanɗəɓətlan khar kə fərawun tla ne tə pam kum.' ²⁵Ndankandə wa, 'chin'ən, pam 'yansə kum.'²⁶Ni mba'owunnda, nat tla nach sə'yan, na fe chekende, tla nawakchə'yansə, chəka tla nach'yansə na fe tlenandə khar. ²⁷Təkrichəni ɗəya, fe yakhwakchə kə ni kə kutir'yanda, ɓam tə tandə kəmɗəya paɗ kə ɓəlan fe tandə pangngən na.'²⁸Mba'kan ɗəchə'ini, ɗəkan kə pangnga, ɗəkan kafər kə Urushalima.²⁹Nakandə minni kə fartəɗi ɓatən nduk tə Baitafaji tə Baitanya, ə ɗar tingringnde tlə 'ya fe wa Zaitun, tlənkan kəmsichə'yan chep, ndat wa, ³⁰pəɗam kə wan tle mət tla ne pangngən wun. Ma 'yimwun si, nowun mbəs wan kwari tla tamwaktə fe tərta, kwasaman kha kə ɓichə wun. ³¹Ma chəkhowunchə yowun wa, 'kətləm mə natwun kwasandə khaa, ndankowun wa, 'chə'nən yakhchə si."³²Fe tləndə fe pəɗakandə paɗ ɗəkandə mbəstə kəɗ ɗənɗi mba'andaa Yesu. ³³Nakandə kwasandə wan kwari ta'an khaa, fə kwari ta'an ndankandə tandə wa, "kətləm mə natwun kwasandə kwari təɗi kha ya? ³⁴Ndakandə wa, "chən'ən yakhchə anchi." ³⁵Ɓankandə Yesu, paɗ chamkandə kapach'yandə kə ɗar kwari ta'an, paɗ ɗəfkandə Yesu kə ɗaran. ³⁶Nakan wi'ta, tasrankandə kapach'yandə kə mbanan.³⁷Nakanya nakan sa'tə kə yaraa nggwal Zaitu, minni nat nggomndi kəmsicə'yan səkkandə mbən fatfə paɗ manankandə Fartə tə kapa ɓəratə kə ɗar paktə tarchəɗi natnda. ³⁸Ndat wa,"tlə mbəs ən khar kutərɗi ɓach khur tləm chənda! khaskhastə fatə khulafərta, paɗ tə kapakə tla ne manchan paɗ!"³⁹Fowun Farisiyawach khur nggomnan ndankandə wa, "Malɗəm, yanan kəmsichə'yo." ⁴⁰Nggəmkə Yesu ndakan wa, "mbaowunchi, ma nggas feya khaa, na ɗakwanchə khwata."⁴¹Sa'kə Yesu kə mərɓan, təkan kə ɗaran, ⁴²ndat wa, "Mam wa sənwun wa khur fartəɗəya chəka kun, ɗəchəɗi ɓach tə khaskhastə fata! Nakanya tandə ə wuɓtə ə wenichə'yowun.⁴³Kətləm na farta'an ɓat kə ɗarwun, fartəɗi na təkrichəwun tən tlartə tla ne taurowunndə khaa, kə ɓandə khəmndə kə ɗarwun chəka wun məta. ⁴⁴Nandə chəchatlowunndə khaa kə khakha paɗ kun tə wanchə'yowun fe ne tə wunchi. Nandə malantə ɗekwen artə ə ɗar tla wa, kətləm sənwowun anchə wa fartəɗi na Fartə kwe'tə kha kə khəra'owunchi."⁴⁵'Yimkə Yesu kə kətən sita, paɗ tərkan kan rəkandə fe ne pən ɗəcha, ⁴⁶ndandə tandə wa,nachan kha kə yarata'an,wurinchə nan nat kə mət sita. 'chankowun kaɗ kə mət chokti fə tləna ɗəcha."⁴⁷Yesu minni nakan cha'andə kaɗ chəka wun fartə kətən sita. Paktə Pastocha tə fə yaracha'an tə paktə pangngənchi nafchə yakhkandə kə ɓəlanda, ⁴⁸Mbəswandə mban chət ɗinniya wa kətləm tlə nach nafchə kan tləmata kaan.

Chapter 20

¹Fartə tla Yesu ɗar cha'andə kaɗ khur kətən sita, tə ɓaas ndikti Farta, ɓak paktə pastocha tə fə yaracha'an tə paktə nafcha. ²Nakandə ndikte, ndankandə wa, "mba'andən, tə yakhti wuni natu chət ɗəchəɗya? paɗ wun nduchə wa kə chin?"³Nggəmandakan, ndanda kan wa, "Nggət paɗ ni chəkhowun mee, mba'amitən ən kə ɓəra, ⁴baptisma i Yohanna. Ɓachan khulafərtawa, məɗi nafcha wa?"⁵Nakandə ndandə ra'an wa, "ma ndimən wa khulafərta, nachan ndatwa, kətləm mə khach fər waktəwun kit kə ndi? ⁶Ma ndimən paɗwa məɗi nafcha, nat nafcha nandə məmakaməndə fa, kətləm sən ndəwa Yohanna Annabi nakan."⁷Nggəman kandə wa, sən wandə min'nə ɓatən wa. ⁸Ndan ndak Yesu wa, "Ngət paɗ ni mba'owunchə ndu tə yakhti wun nati chət ɗəchəɗiyawa.⁹Mba'an kan nafchə saktə ndiktəɗya. "Nefsə chekhenchə khənggə'yan, malan kan fə tarchə kha'a, pəɗakan kə khakha samən nakan minni. ¹⁰chək ɗəsəmnan, tlənkan mafat'yan kə chan fe si. Fə tarchəɗi tləfan kanda rək'kandəanchi fərawandə ənawa.¹¹Nggərkan tlən yowun mafat'yan samən, tləfankandə paɗ, chankandə əna khartəfata rək'kandə anchə fərawandə ənawa. ¹²Nggər kan tlən makhka nan, chankandə mbaru fa məkkandə anchə kes.¹³Ndak tlə khənggata'an wa, "mə nati chəta? Ni tlən kaa wa'inch. ma' kə səkndə anchi. ¹⁴Nak fə tarchəɗi anchi, nakandə ndandə ra'an wa, "Tlaya ne ngərtə kə kwar chinan, ɓəlaman, kətləm chək mi kən kə yəmən.¹⁵Məkkandə anchi kes khur khənggata'an, ɓəlan kanda. Mə na tlə khənggata'an chandata? ¹⁶Nan ɓat təkandə fə tarchə'ini kaɗi, kə fəran khənggata'an fowun samən." Sək kandə kuɗuyu, ndakandəwa, "Fartə kə mbənanchə kaɗi!"¹⁷Ɗəpan ndak Yesu ndakanwa, "Mə ne kə sakə ndiktəɗya? "Ɗakwanɗi kartə fə təncha, nda'an ngərandə fe kə kongwalan. ¹⁸Chəkwun khəmchə kə ɗar ɗekwen ini, nachan chəchetkaɗ ɓətəl ɓətəl. Nafɗi paɗ khəmandə ɗekwen ini nan khatə kaɗi.¹⁹Yakh kə fə yaracha'an tə paktə pastocha'an kəsandə fartə'ini, kətləm sən ndəwa mba'chan saktə ndikti'ini kə ɓəratənanda. Nakandə kwarandə nafcha. ²⁰Nakandə ɗuwe anchi, tlənkandə nafchəɗi ndəpandəndəwa kit 'yandə si, kə kandə ən khur me'yan kətləm kə məkndə wankharan paɗ kə ɗəndə ta'anchə kəmɗi nggomna.²¹Chəkhan kanda ndakandə wa, "malɗəm, sən ən wa tlə mba' cho ən tə cha'andə kaɗ ndi'ichan, paɗ nefsə tlə puchə ndiktə kemwa kit tə ndikti Fartə tlə cha'andu kaɗi. ²²Chok kə sərta kə ti'ən chamndə kəmɗi Kaisar wa, kə ti'ənwa wa?²³Mbəsan Yesu ɗatləyanda, ndandakanwa, ²⁴pənamitən sule ta'an. chimendi wun ne ə ɗaran? ndakandə wa, "Kaisar."²⁵Ndanndakanwa, "Fəraman Kaisar ɗənɗi ne kə i Kaisar, Fəraman Fartə paɗ ɗənɗi ne kə i Farta. ²⁶Mbəswandə səɓtə ən me'yan pangn nafchawa, sakandak ində tə nggəmndiyan, ngaskandə se'et.²⁷Ɓak Sadukiyawach kəmɗiyan, fe ndach wa tla'ti məmatach səwa. ²⁸Chəkhan kandə ndatwa, "Malɗəm, yara'ənchə Musa səwa, ma mər wanman nefe tla na nuwansi, nggə wayandəs wa, nef ini kə tər nu wanmanan kə nggətən waa wanmannan si.²⁹Nafchəs muɗ ne wanmankaktənanda, tlaman wanan kakhkan kana, mərkan wa'yandəswa, ³⁰chepeta'an kəɗu paɗ. ³¹Makhkanan tərkan nunafan, kəɗu muɗata'an paɗ mərkan wasəwa. ³²Kərsə min'ni mərkə nunafan paɗ. ³³Khur tla'ti məmatacha, nachan nat kə nu wuni? kətləm nat ndə muɗ ri ndə anchi."³⁴Ndandak Yesu wa, "wanchi khesiɗiya tlə kakhchandə kana, paɗ tlə fər chandə wanchə kes. ³⁵Fe kəmchəs kə nandə khur fə tla'tə khur məmatacha ə farti'ini, nandə kakh kanawa, ndu kə fər fe tandə kə kanawa. ³⁶Paɗ pe'wanndə ngər mərtawa, kətləm nachandə nat keɗech tə fə tlənchi Farta, tə paɗ wanchi Farta, nakandə kə wanchi tla'ti məmatacha.³⁷Kə ɓəra tla'ti məmatacha, chək Musa pəntə ɗinni khur khwalita, məɗi 'yatən Fartəwa, Farti Ibrahim, tə Farti Ishaku paɗ tə Farti Yakubu. ³⁸Nakanya ngga Farti məmatach nakan wa, i fə sisingnche, kətləm nachandə tə sising ndəf ə məɗyan.³⁹Fowun khur fə yaracha'an nggəman kandə wa, "Malɗəm, nggəmeen ndi'ichan. ⁴⁰Nggərwandə chəkhan michə paɗ wa.⁴¹ Ndandak Yesu wa, "mə chəch tlə ndat ndəwa Almasihu wa'i Dauda? ⁴²Kətləm Dauda tə ində'yan ndachan khur ɗelewer i zabura wa, Ndanchə Fartə Fartinchəwa, choku khar kharsəm inchi, ⁴³Se ma ɗəfənchə fə inmərchəyo kə kan sarchiyo. ⁴⁴Dauda 'yachan Kristi wa Fartənchi, chəchan kən kə wa'i Dauda?"⁴⁵Kə tləmati chək wuni, ndan kan kəmsichiyan wa, ⁴⁶"Kə mbərwunsə tə fə yaracha, fe tlə yakhchəs kə wi'ndə tə mbara kapacha, kə nandə yakhtəs kən fe ndanda əna khur lumucha, kə chokandach fe kə kaa mət chokcha ə kətən sicha, tə kaa məch ə mət paktə nggoməncha. ⁴⁷Kə nandə tləna wurchi nəssəɗi məmata khəssə 'yanda, nakandə pəndə kəɗ kaa nafchə nakanda təmɗi mbara sita. We'tə nafchi'ini nandə mbəs kapa chakmee.

Chapter 21

¹Tla'ankǝ yesu iinde nakan fǝ kǝnaucha mǝk pafən yanda kǝ mǝt chamkopo ²Nakan tlǝ ɓakhta tla mǝrtǝ chimatan mǝktǝ wanɗǝɓǝttl kopo chep kǝ khuran. ³Ndakanwa "kitta'an nati mbaʻonda dǝndi fǝrtǝ tlə ɓakhtə nuɗi mərtə chəmata'anya, mbǝranchǝ i takəchaʻan khaa. ⁴Nat nafchəini fərchandə pafən 'yanda khur mbǝstǝyanda, i nuɗiya khur ɓakhtyan fǝrchan nat ɗənɗan nessi i nat khaa."⁵Kəɗ ɗənɗi na fowun ndik kətən sita, tla takhsandə fe kha ndiichan tə kwastə ɗakwancha tə fər pafən ndakanwa, ⁶Kə ɗar ɗəchəɗi natowun natya farta'an ɓata tla nawaktə ɗekwen chək arta choktə ɗar seta'an tla nawakt fe welendə kaɗi.̵⁷Chǝkhankandǝ mee tə ndatwa, "Malɗəm kwet na ɗəchəɗya səɓta? mə ne nat kə wandə sənan ma ɗəchəɗya tərkan səɓta.? ⁸Ngəmankə Yesu wa cham khəɓakka kǝsakowunchəfewa kǝtlǝm na nafchə kaan ɓat khur tlǝmna, Kənandə ndatwa ngət ne kə mətlan, paɗ ɓi farta'an nduk, kǝ parowun tandawa. ⁹Ma sǝkwun kuse'tə yaancha tə səɓtə ɗicha kə leəwunwa kətləm waat na ɗəchəɗya səɓtə kwaɗən, paɗ ndukwata'an ne ɓə chat kəɗu wa.¹⁰Mbaʻankan tandawa, na khakha tla'andə khakhaa fa, kuturakta nan tla'andə kuturaktə fa. ¹¹Na khakha rǝɓtǝf kaan, ǝ məch samən-samən tə paɗ nafe chət mita tə səɓtə ɗəcha, nafe chət ɗəcha i lekəte tə paktə ɗəsakcha tla'tə khulafərta.¹²Nandə kəsowunda kə ɓakhowunchənda, nandə fərwunchə kə mət sita tə pursuna, nandə ɗət tə wunchə kə pangət kuturcha tə ngomna cha kətləm tləmna kən ɗəchəɗya səɓta. . ¹³Nan choktə kə mban səndə'yowun .¹⁴Kǝtlǝm ndaʻan, ɗəpam kə wandəkaɗachyowun kə takhsawun ɗənɗi kha natwun ngəmndəswa. ¹⁵kǝtlǝm ngǝt ne fǝrowun alkǝt mbataʻan tǝ sǝnan tla nawaktə fə inmərchiyowun mbakhən tlartəs ndu kə assowunchəndə inndawa.¹⁶Kətləm nat ta fe ngətchəwunchi, tə wanmancha, tə ngətkekchə tə tlawurcha nandə ɓəlandə fowun khurwun. ¹⁷Chǝkawun nan karwunchi kǝtlǝm tlǝmna. ¹⁸Chǝktǝ kǝɗu ənsə ne təkan chə waas indiyowun kherfawa. ¹⁹Khur kərəstəyowun, nowun khəra'andə sisingǝnchiyowun²⁰Ma niwun tauran sotach Urshalima khaa, kə sənwunwa khəmndiyan kha se' nduk. ²¹Fene ǝ yahudiya kǝ rakandə kǝ ngwalcha. Fe ne khur wuri kə chendə kes kə malandə fene wan mǝrǝbcha kǝ yimndǝ kǝ mirɓawa. ²²Kǝtlǝm wanmənchiini i səɓtə khure ma'na ɗəchəɗi yarandə fe kha ndiitkha.²³Ai yowun fǝ wanchǝ khur, tǝ fe ne i'yandǝ wancha ǝ farta ʻan! kǝtlǝm na fe sa ɓakhtǝ ka'an ə khakhiyan tə kombəle kəmɗi nafchǝ'ini. ²⁴Nandə khəmndə kə ɗar mi tluta, nafe kharandat kə mafakəta ə nat khakhicha, fe sənwakchə Farta nandə ɗəsandə Urshalima kə fartəɗi na mənchi fe sənwakchə Farta ndiitə khaa.²⁵Nafe na ɗǝsǝnan ǝ khur farta, tǝ ndǝra tǝ wanndǝrǝcha, Ə khur khǝsi, fe sǝnwakchǝ Farta nandǝ ɓakhtəkha, na indəyandə khurtəkaɗi kətləm churti khawurta tǝ i pǝrǝs yeme. ²⁶Na nafchə kǝtta kǝtlǝm lekǝte, tǝ sakɗəchəɗi ne səɓta tə khesi, kǝtlǝm nafe yiraʻandǝ alkəti khulafǝrta.²⁷Nandə na waʻi nef ɓat ǝ khur khusambaa tǝ alkǝta tǝ mandǝ kaan. ²⁸Paɗ ma ɗǝchǝɗiya tərkan səɓta, tlaram kit kə tlaʻawun ində kafǝrta, kǝtlǝm khǝratǝyon nɗuk kha.²⁹Yesu fǝrandakan saktaʻan, "ɗǝpaman ɗǝftǝ sǝkwete tǝ kwaan ɗǝfcha. ³⁰Ma niwun tandǝ chitla kǝ sǝnwunwa fektǝ nduk kha. ³¹kǝɗu pad, maniwun ɗichiɗǝya səɓta kə sǝnwunwa kuturakti Fartə nduk kha.³²Kitta'an nati mbaʻowonda, khǝsiɗǝya ne mbərkhawa na ɗəchəɗya səɓtə nat. ³³Khulafǝrtǝ tǝ khesi nandǝ mbərtəkha paɗ nə ndiktinchə tam mbərkhawa.³⁴Param khar tə ində'yowun kə ndiɗewun wandəkaɗachyowun kaɗ tə sa ɗəcha tə ngatlə kaɗi tə ɗakhandə fat'yo in tə khesə kətləm na farti'ini ɓat ə takhəstəswa kəɗ nggam-nggam. ³⁵Kǝtlǝm nan ɓat kə ɗar indi chəkawun tə sisingndəf ə khur khesə nat.³⁶Paɗ chokam tə takhtəstəfa Chǝk kweti, kǝnowun sita kətləm kə mbəswun alkət khəra'tə khur ɗəchəɗi nat ne səɓta paɗ kə tlarwun ə pangən wa'i nefe.³⁷Khur farta tlə cha'anchan kaɗ khur kətən sita, witə paɗ tlə pəɗachan kə ngwal zaitun. ³⁸Nafchə nat tlǝ ɓachanda kǝmɗiyan kǝtǝnsita kǝ sǝkndǝʻanchǝ walwurta..

Chapter 22

¹Khomba ɗǝsǝmnda tla ngawaktǝ chǝktǝ fi'yan, tla tlǝ 'ya fewa khomba chǝtkǝs, nduk khaa. ²Paktǝ Pasto cha tə fə yaracha ndikkandə kha kə ɓǝlandə Yesu, Kətləm, tandǝ lekendǝ nafcha.³Khwe'ere yǝmkan kə wanɗǝkaɗati Yahuda, Iskaryoti, arta ǝ khur kum ngǝrsǝ chep ta'an. ⁴Yahuda Pǝɗǝkan kəmɗi paktə Pastocha tǝ paktǝ sotacha kə ndikendə kha tə mbanɗi natən fəranda Yesu⁵Mbǝnkandə fata ngəmankandəwa nandǝ fǝran wanɗǝɓǝtla. ⁶Ngǝmankan, kakan mbanɗi natǝn fǝrndə kǝmɗandə fartəɗi nawaktə nafchəsi.⁷Sa' kǝ khomba ɗǝsǝməndi ngawaktǝ chǝktǝsǝfiyan, tla waat kə tlenfe chokhre khomba chǝtkes. ⁸Tlǝnkǝ Yesu Bitrus tǝ Yahaya, ndan ndakanwa, "Ɗam takhsamamən ɗǝsəmən khomba chetkessi, kətləm kə səmmən" ⁹Chəkhankanda ǝ ai yakhto kǝ takhsa ǝn kha.?¹⁰Ngəmandakanwa "səkama, ma yimwun kǝ khur mǝrɓan, nefsə tərchə ɓutə 'yeme nan mbəswunchi. parowunndi kǝ khur wurɗi nan yǝmnda. ¹¹Kǝ ndawun, tlǝ wuranwa, "Ndach malɗem wa, ǝ ai kətə ramcha, məɗi nati sǝmɗǝsǝmǝn khomba chetkes tǝ kǝmsichinchi?¹²Nan pǝnowun kapa kǝnndə ə fərta tla takhsandə fe kha ǝ minni natowun takhsanmǝndisi. ¹³Pǝɗakanda ɗəchandə mbǝsta kǝɗ ɗǝnnɗi mbaʻandatǝn, takhsankandǝ ɗəsəmən khomba chetkes kha.¹⁴Saʻkǝ fartaʻansi, chokkankha tǝ kǝmsichǝyan. ¹⁵Ndandakanwa, yakhǝnchǝs kaan kǝ sǝmi ɗǝsǝmǝn khomba chetkes təɗya tǝ wunchǝ, kǝni ɓakhtǝkha. ¹⁶Kǝtlǝm ngǝt mba'owannda ni ngǝr sǝm paɗwa, ma nga tə ndiiɗ kutraktiə kha ǝ khulafǝrtawa.¹⁷Tǝrkan ɗǝsataʻan, siyankan Farta, ndakanwa "Tlam tlaya, chakaman kha pətlərwun. ¹⁸Ngget mbaʻowunnda, ngi ngǝr sa `yam inabiwa, manga maɓi kutrakti Fartawa."¹⁹Tǝrkan kwasata'an kǝrsə siyandǝ Farta, chǝchengkan kha fǝrandakan ndakanwa,"Tlaya fatinchi tla fǝrti kǝtlǝm nggowun tlə cham kəɗuyu. kǝtlǝm kuɗuktǝ tǝ nanchi. ²⁰Kǝɗu pad tǝrkan ɗǝna sataʻan,kərsə jibi ndakanwa "Ɗǝsaɗiya yuwa tlǝr ɗakta khur ferinchi tla tlərandəfe kaɗ kǝtlǝm nggowun.²¹Pad cham khəɓakka, tla ne fǝrnenchǝ mǝtlan ɗar mətsǝmɗǝsəmnan tǝ nanchi. ²²Kǝtlǝm na waʻi nef pəɗat kəɗ ɗǝnɗi takhsandǝfe kha, chǝk tǝ kǝɗu ai i nafɗi ne fǝrnɗi. ²³Tərkandə chikhamee pətlər nanda, wun khurmən ne chət ɗənɗiya?²⁴Tla'kə as inde ǝ pətlər nanda nduwunne manchan ²⁵Ndandakan wa, "Kuturchi fə sənwakchə Farta tlə pənandachandə manda, paɗ fe tə mandəfə ɗarnanda tlə ɗəpandach fewa fǝ kǝsandǝ nafchandəsi..²⁶Kən kəɗu məɗyowun wa. Mani kəɗu tla ne manchan ǝ khurwun kǝn kǝ tla ne kaa nguɗekh, Kapatwun paɗ kǝn kǝɗ tlǝchowun tere. ²⁷Wunne manchan, tla chokchǝkha mət sǝmɗǝsǝmndawa, ndu tlǝ chət taranwa? Nga tla chokchəkha mət səmnanwa? chəktə kəɗu nggət kəɗ tlə chət ter pətlǝrwun.²⁸Paɗ Nggowun tlarchǝkha ǝ kaɗitǝɗi kaɗitǝ fe. ²⁹Ngət fərowun kutrakta Kǝɗ ɗǝnɗi fəritə papa kutrakta. ³⁰Kətləm kə sǝmwun kǝ sowun mət səmɗəsəmən kutraktinchi paɗ, kǝ chokwun ǝ mǝtchokchə kǝnowun chakan mee michǝɗi kum kǝ ngǝrsǝ chep i Isra'ilacha.³¹Siman, Siman, chu khəɓakka ki khwǝ'ere mbanɗi natǝn pǝrutǝ kəɗ wan khwalita. ³²Paɗ siyuchi, kǝ wal fərkit'yowa. paɗ ma tiɓrinkha kǝ kǝseen wanmanchusi.³³Ndankǝ Bitrus wa, "Papa takhsinchəf kǝ pariwech chǝka kǝ pursuna, tə mərta. ³⁴Ndankǝ Yesu wa, "Ngǝt mbu'uta Bitrus, ǝ ɓǝkuya no as'in nenchi makhkan wa sənwen nanchəwa kənchetkertə kwarta.³⁵Ndannda Yesu wa, "ǝtlǝnki wunchi yakwa koposəwa yakwat sǝwa pakhemchəssǝwa ǝnsǝ ɓakhtəwunwa? ngəman kandəwa "auwa". ³⁶Ndandakan wa "nakanya tla na kopo yansi kǝ tǝra, paɗ tə yakwata kǝɗu pad tla nggawaktǝ tlutǝyansǝ, kə khǝyanchǝ koto 'yan kaɗ kǝ khǝya.³⁷Kətləm nggət mba'owunda, ənɗi yarandə fe kha kə ɗar na waat kə ndiiɗkha, Tərchə fe ndi kəɗ artə khur fə chəndə sərtə kaɗi'. Kətləm ənɗi mbu'tə fe kə ɗar na ə ndiiɗkha." ³⁸Ndankandəwa, Papa ɗǝpan ə tluch chepya "ndandakanwa, "Che'i"³⁹Kərsə səm ɗəsəmən farwiita, Yesu pəɗakan, kəɗ ɗənɗi səndən kha tə vhəta, kə ngwal zaitun, parak kəmsichiyan ndi.Chekankes pǝɗakan kǝ nggwal zaitun kǝd ɗǝnɗi tlǝ chǝtǝn. kǝmsichǝyan parrakadǝ ndi. ⁴⁰Sa'kanda ndandakanwa siyama kətləm kǝ yǝmwun kǝ khur kaɗatawa".⁴¹Chakkan kha tǝ tandə nguɗekh kəɗ langəkət mǝkta, kopkankha, sikan, ⁴²Nakanndatwa Papa, ma yekhǝn, tǝran ɓakhtǝɗiya kaɗ məɗinchi .chǝktǝ kǝɗu, ngga saktinchəwa. yuwakə ndiiɗ kha."⁴³Ɓak tlǝ tlənɗi Farta ǝ khulafǝrta nakan fəran alkəta. ⁴⁴Mǝtla khur ɓakhtǝkha kaan nakan chekendǝ sita, chat kǝrtǝtyan ndəndekwet kakh kǝɗ fere.⁴⁵Tla'kan mǝt sita'an'yan ɓakan kǝmnɗi kǝmsicha'an mbǝsankan tandə e'ne kǝtlǝm sǝɓtǝkhur'yanda. ⁴⁶Chəkhandakanwa, "kǝtlǝm mi natowun su'ene? tla'ama kǝ siwun kǝ yǝmwun kǝ khur kaɗatawa."⁴⁷Mətlan khur ndikte, chat ɓak nggomən nafcha, keɗech tə Yahuda, artə khur kum nggərsə chepta'an, mətlan pangənnanda. Ɓakan nduk tə Yesu kətləm kə kəsndə khar. ⁴⁸Ndankǝ Yesu wa, "Yahuda nach fər wa'i nef tə kəstəkhar wa.?⁴⁹Nak fe tauranchə Yesu kha ɗǝnɗi ne səɓta, ndakandawa, chən'ən kǝ chatl'ǝn tǝ tlutawa? ⁵⁰Chat artə khurnanda chatlkan mafati kapa pasto ə tləmata, tlenkan tləmat'yan kaɗ i kharsəm. ⁵¹Ndak Yesu wa, "cha'kǝɗu" tǝkankan tləmata'an'yan kherfa kǝnankan kaɗi.⁵²Ndankǝ Yesu paktə Pastoch, tə fə ɗəwe kətən sitə khar, tə paktə nafchəɗi yakhwakchəndə wa, "ɓachowun kəs kəɗ nowun nggətl yere, tə tluchə tə fangəncha" ⁵³Naki khurwun chǝka wun fartə ǝ kǝtǝnsita ngətliwowun wa. Tlaya nekǝ fartǝyowun, tǝ paɗ alkǝti wutla.⁵⁴Ngətlankanda, pəɗakandə tə ndi, ɓakandə tə ndə kə khur wuri kappa Pasto. paɗ Bitrus parandə langnga. ⁵⁵Nja'ankandǝ wat ǝ khurɗəfi tə wurɗi choktə ndǝkha, Bitrus paɗ chokkankha ǝ khur nanda.⁵⁶Nak mafat kǝ nunef ndi ɗas khur ween wata, tlǝrankan wenetǝkaf, ndakanwa, nafɗǝya mǝtlan tǝ ndi." ⁵⁷Bitrus askan inde nakan ndatwa, "nunefe, ǝ sǝnwi ndǝwa." ⁵⁸Kǝrsa'an nguɗekh pad, nak yowun nef ndi ndakanwa, "Chǝka chǝ nacho artə khurnanda." Ndak Bitrus wa "nefe nga ngətawa."⁵⁹Kǝrsǝ wansengnan arta, ɗakhan kǝ yowun fǝ tə ndatwa, "kitta'an nafɗiya, mǝtlan tǝ ndi kǝtlǝm tlǝ Galilitǝ nakan". ⁶⁰Ndak Bitrus wa, "nefe sǝnwi ɗǝnɗi natu mbu'tawa". chat kəɗuyu mǝtlan ɗar ndikte kwarkə chemse.⁶¹Təɓərtə'yan kha ɗǝpankə chənmən Bitrus. chat Bitrus paɗ kuɗukkan tǝ ndikti chǝnmǝn tǝ ndatawa, "Əɓukuya no assində nenchǝ makhkan kǝn chetkertə kwarta" ⁶²Tə chetyan kes,Bitrus təkan ka'an.⁶³Nafchǝɗi ne tə Yesu khar nakandǝ chan mee khaa nakandǝ tlǝfanda. ⁶⁴Kǝnankadǝ chǝmendǝyan, chǝkhankandǝ wa, "mba'anəndǝn wun tlǝfchǝwechi?" ⁶⁵Ndikkandə səɓtə ndikthə tə 'yarach kə ɗar Yesu.⁶⁶Wenkǝ mǝtkha nggomkə paktachkha tǝ paktə Pastocha fə yaracha. ɗǝkandǝ tǝ ndi kǝ kǝtǝn chakmee. ⁶⁷Ndakandəwa, "Ma chǝ nekǝ Almasihu, mbu'anəndǝn" Ndandakanwa, "ma mbu'owunchi nggowun fǝrkitsǝwa, ⁶⁸Pad ma chǝkhonwunchi mee, nggowun fǝr ngǝmnanwa.⁶⁹Paɗ kə pangnga na wa'i nef choktǝ kharsǝm i alkəti Farta. ⁷⁰Nat nda ndakandǝwa, "wa'i fartǝ nakowa?" nda ndak Yesu wa, "kuɗu, mbu'wun ngǝta" ⁷¹Ndakandǝwa "kətləm mə natmən kat kə səkamən kafa? kətləm səkmn tə inchə'yamən ə mee'yan."

Chapter 23

¹Nat nggomnan tla'kanda, ɓakandǝ tǝ yesu pangen Bilatus. ²Tərkandə kan ɗəfan ən kaf tə ndatwa, "mbəsancha'an nafɗiya mǝtlan lengndǝ nafchǝyamǝn kha, mǝtlan njandǝ nafchǝ fǝr chamndə kǝmɗi kaisar, mǝtlan mbatəwa Almasih nakan kuture."³Chǝkhankǝ Bilatus wa, "Chǝnekǝ kutur Yahudawacha? Ngǝmankə Yesu wa, "Ndacho kəɗu. ⁴Ndankǝ Bilatus paktǝ pastocha'an tǝ nggomndǝ ka'an wa, "mbǝsawi nafɗiya tǝ sǝbtə ənawa." ⁵Nakandǝ kwe'tə kha tǝ ndatwa, mǝtlan tla'andǝ wanɗǝkaɗati nafchə tə cha'andǝ kaɗi ə nat khakhi yahudiya, tərchan kanan Galili kǝ mənɗiya."⁶Sǝkkǝ Bilatus kǝɗu chǝkhakan ndu nafan tlǝ Galili ta? ⁷Sǝnkanwa nachan ǝ khur kutrakti Hiridus, Pəkkan Yesu kəmɗi Hiridus, Tla nach ǝ Urushalima wanmənchə'ini.⁸Nak Hiridus Yesu, mbǝnkan kǝfat kaan, kǝtlǝm yakhsǝ kə nanɗi tangtang, tapi sǝktǝ ǝnkə ɗaran paɗ ɗəftə kəfatsə kəna ɗəna saka'inchiɗi nan chətyu. ⁹Hiridus chǝkhanchə Yesu mee kaan, chǝka kǝɗu ngǝrawasǝwa. ¹⁰Paktǝ pastocha tə fə yaracha tla'kanda, nakandə cheken ɗich kafa.¹¹Hiridus tǝ sotachyan 'yarakandə ndi, nakandǝ chan mee kha, pankandǝ kapa kutǝrakta ngǝrankan Yesu kaɗ kǝmɗi Bilatus. ¹²Ə farta'an Hirudus tǝ Bilatus chokkandə kə tlawurcha (kətləm mbǝnwandǝ chokhwa).¹³'Yak Bilatus paktǝ pastocha tǝkuturcha tǝ ngommən nafcha. ¹⁴Ndandakanwa, "ɓachowun tǝ nafɗiya kəmdinchə kəɗ tlane sakandi nafcha, nama, chǝkhanki mee ǝ pangenwun mbǝsawi ǝn artə kǝ ɗar nafɗiya khur ɗəchəɗi mba'təwun kə ɗaranwa.¹⁵Ne'suwa, Hirudus paɗ mbǝswawa, ngərkan ngəramən ndə kaɗi, niwun,chǝwa ɗǝnɗi cha'chǝ kǝ ɓǝlanfewa. ¹⁶Kǝtlǝm nda'an ni tlǝfanda kǝ kalindǝkha ¹⁷Ə fartǝ khombata chokchan waat kǝ kalan Bilatus Yahudawach nef kha arta khurfe kǝnandǝ fekha.¹⁸Nat nda tla'ankanɗǝ khwat kafǝrta "kǝ pəɗfe tǝ nafɗa kǝ kala'anchə fe Barabas kha" ¹⁹Barabas nefe tla mǝktǝfendǝ kǝ pursuna, kǝtlǝm tla'andə yanda ə khur mirɓe tə paɗ ɓǝlfata.²⁰Ngǝrkǝ Bilatus ndiktǝ tə tanda kǝtlǝm yakhchan kǝ kal Yesu kha. ²¹Tla'ankandǝ khwat, nakandǝ ndatwa "kukamandǝn! kukamandǝn! ²²Ngǝrkan mba'andat i makhkanan, "kətləm mi, mǝchǝt nafɗiya kǝ sǝbta'an? ngǝt mbǝssawi tǝ sǝbtǝ ǝnawa tla cha'chǝ kǝ ɓǝlanfewa. kǝtlǝm nda'an kərsə tlǝfanda ni kalndǝkha.²³Chǝktǝ kǝɗu kwe'kandə kha tə ɓəratə ka'an, yakhndə kə kukan fee, ɓərachandə kakhan kan wandəkaɗati Bilatus. ²⁴Ngəmkan fə kə channach kəɗ ənɗi yakhtənda. ²⁵Kalkan tla kha chəkhatnda, tla məktəfe kə pursuna kətləm tla'andə yanda tǝ ɓǝlfata, fǝrkan Yesu kətləm khur'yanda.²⁶Pəɗakandə tǝ ndi kǝsankandǝ yowun tla tlǝ yatfewa Saminu tlǝ kuraneta nǝn ɓatkaɗ ǝ wan mirɓe, ɗǝfan kandǝ palǝngnda, tǝrkan, parakan yesu.²⁷Kapa ngomən nafcha tə nəssa fe ne chət səɓtə khure tə təta kənɗi, tandə para ndi. ²⁸Tǝɓǝrkan kha kəmɗanda, ndak Yesu wa, "Nǝssǝ Urushalima kǝ tǝwon kǝtlǝm ngǝtawa, tam kǝtlǝm inndiyowun tǝ wanchǝyowun.²⁹Kǝtlǝm nama, wanmanchə ɓata tla nat ndə ndatwa mbəs ənkhar kǝmɗi kwarangcha, fe tamwakchə ngǝtta tə fe tamwaktə fe sa ɓiɓ yanda". ³⁰Paɗ nandǝ tǝrkan nda ndǝ paktǝ ngwalchəwa, khǝmama'andǝn, tə kwa'ancha, ngəlama;andən!" ³¹Ma ɗǝchǝɗiya səɓta fartəɗi na ɗəftə ndawun mə ne səɓtə ma ə khwar kaɗi?³²Nafchǝs chep yaarcha ,ɗǝk fe tǝ tanda kətləm kǝ ɓǝlanndachfe tǝ ndi.³³Sa' kandǝ kəmǝɗi tlǝ yatfewa təɓ inde, (Golgota) ǝ minni kukwandǝfe tǝ yaarcha'an, artə ə kharsəm, artǝ ǝ kaku ³⁴Ndak Yesu wa "Papa kalandatǝn kha kǝtlǝm sǝnwandǝ ɗǝnɗi natandǝ chǝtawa" .Məkkandə kuriya, Chakankandǝ kapat yan kha.³⁵Nafchǝ kit-kit nata kənfə kutrakchə na chan mee khaa, tə ndatwa, khǝra'anchə fowun, kə khəra'anchə indəyan, ma mətlan ne kə Almasihu i Farta tla taɗtǝn."³⁶Sotacha'an paɗ massankanda, ɓakandǝ fǝran ɓangǝn`yeme. ³⁷Nakandǝ ndatawa, machǝ ne kǝ kutǝr yahudawacha, khǝra'andǝn inndiyo" ³⁸Ɗara yarak fe wa tlaya ne kǝ tutǝr yahudawacha".³⁹Artǝ khur Yaarchəɗi kukwandǝfe tə ndi, 'yarakandə tə ndatwa, ngga chǝ ne kə Almasihu wa? khǝra'andǝn indiyo ta ngga'an." ⁴⁰Arti 'yan yanankan tǝ ndatwa, "Lekewen Fartawa, kǝtlǝm chak mee 'yo ke-ke tǝ ya'anwa? ⁴¹Yǝmǝn, ke-ke fǝramǝndǝfe, kǝtlǝm ɗǝnɗi chǝtmǝn nafe ɓakhamǝndǝ kǝ ɗaran, nafɗiya chǝwa ǝnawa."⁴²Ndakanwa, "Yesu kuɗuku tǝ nenchǝ ma yimin kǝ kutǝraktǝyo" ⁴³Ndankǝ Yesu wa, "kitta'an nati mba'uta ɓǝkuya nacho nat ǝ mandi khulafǝrtǝ tǝ nenchi⁴⁴Nakan minni kə wansengnan miche, ɓak wutl ngəlandə khakhiyan nat kə wansengnan fendərman. ⁴⁵Khəm kə fartə kha. chimbitɗi ne kətən sita'an chakkan kha khurɗəfi tla'tə ɗaran kakha.⁴⁶Tət tə kapa ɓǝratǝ, ndak Yesu wa, Papa, kə khur kher'yo kalti semetǝnchǝ kha." Mba'kan kǝɗu mǝrkan. ⁴⁷Nak tlǝ alkǝtɗiyu ɗǝnɗi sǝɓcha, manankan Farta tə ndatwa, "kit ta'an nafɗiya ngga tlǝ ɓuɓifatawa"⁴⁸Nak nat nggomən nafchə kaan fe ɓatndə keɗech kətləm kə nandə tə wenichəyanda ɗəchəɗi ne səɓta, ənɗi səɓcha, nggərankandə in tə tləf kukkunchan.da. ⁴⁹Nat fe sǝnchǝnɗi tǝ nǝssǝɗi parachnɗi tla'tǝ Galili, tlarkandǝ kha langnga nakandǝ na ɗǝnɗi ne sǝɓta.⁵⁰Nakan nefsə tlǝmanwa Yusufu, artə khur fǝ chakmicha. kaa nakan paɗ ɓuɓifatfiyanwa. ⁵¹Nafɗiya nggəmawa ɗənɗi saktə fə chakmicha'an tə ənɗi tlendə ndəkhawa. Tla'chan ə Yahudiya mərəɓ Arimatiya; paɗ mətlan pək mandi khulafərta.⁵²Nafɗiya ɗǝkan kǝmɗi Bilatus siyankan fati Yesu. ⁵³Tǝrankan kakha, faɗankan kǝ khur kwastə kapa mǝrta, khunankan kha khur kwiya tla refe khur ɗekwene , tla tamwaktə fe klokh yowun si.⁵⁴Fartǝ takhǝstǝfa, Asabar nduk kha. ⁵⁵Nəssǝɗi ɓatndə tla'tǝ ǝ Galili ɓakandǝ tǝ ƙǝrsa kənandə kuyan tǝ məɗi ɗǝftǝfe ndi. ⁵⁶Ngǝrankandǝ in ɗǝkandǝ takhǝstǝf tǝ kwastə su'tǝ ɗich mbənchan tǝ fiɗete. yipkandǝ far Asabar kǝɗ ɗǝnɗi mba'tə sərta.

Chapter 24

¹Walwurtə pung tərkan kwasokta, ɓakandə kə mii kuyan, ɓachandə tə su'təɗəcha ɓinchan tla takhsandə ndəkha. ²Mbǝsankandǝ patanfe ɗakwanɗi mii kuyan . ³Yǝmkandǝsǝ mbǝsawandǝ fati chǝnmǝn Yesu wa. 4 Nakandə khur saka ində kə ɗar ɗinniya, ə sənwandəswa ɓak nafchə chep tlartəkha tə kapach kheɗiɗɗe.⁴Nakandə khur saka ində kə ɗar ɗinniya, ə sənwandəswa ɓak nafchə chep tlartəkha tə kapach kheɗiɗɗe. ⁵Ndiiɗ kə nəssa'an kaɗ tə lekəte, nguɗankandə inchəkha, ndankandə nəssa'an wa, "Kətləm mə natwun ka tlə sisingndə ə khur məmatacha?⁶Mǝtlan səwa, tle'i kuɗukam tǝ ɗǝnɗi mba'owundǝn fartǝɗi natə ǝ Galili. ⁷Tǝ ndat wa, waat kǝ fǝrfe wa'i nef kǝ khari fǝ ɓuɓifacha kǝ kukwa nda, məndǝ makhkan nan tla'ata."⁸Nəssa'an kuɗuk kandə, tǝ ndikchǝyan. ⁹Ɓakandǝ kaɗ mii kuyan, mba'ankandǝ kumkǝ ngǝrsǝ arti'yan nat ɗichiiniya, tǝ nat kwaancha'an. ¹⁰Ndǝ Maryamu Magdaliya Yuwana Maryamu mandǝ yakubu, tǝ kwaan nǝssǝɗi natəndǝ mǝt arta mba'ankandə kəmsicha'an kuse'tə ɗinniya.¹¹Kəmsicha'an paɗ tərwandə ndiktǝɗiya kǝd ǝn mǝɗyanda wa, tə paɗ fǝrwandǝ kitwa. ¹²Kə nəssa'an chək kəɗu tla'kǝ Bitrus tǝ rakat kǝ mi kuyan, nguɗkankha nakan ɗəpat kǝ khuran, nakan kukwata'an ɗeng,Bitrus ngǝrankan in keuri nakan sakandǝ ɗǝnɗi kha səɓcha.¹³Nakan ə farta'an chep khurnandə pəɗat kǝ wan mǝrɓe, tlem mǝta'anwa Imawus, langəkət'yan kəɗ mel tla'tə Urshalima ¹⁴Nakandǝ ndiktǝ tǝ ra'an kǝ ɗar ɗǝchəɗi səɓchə nat.¹⁵Nakandǝ ndikte, tə chəkhamicha,Yesu tə indəyan mbəkhakan nduk nakandə wi'tə keɗeche. ¹⁶Chǝktǝ kǝɗu wenichǝyandǝ mbakhənwandə, sǝnandǝkhawa.¹⁷ Ndanndak Yesu, "mə natwun ndiktə kə ɗaran ɗar wi'ta? tlarkandǝkha kit nakandǝ chǝt sǝɓtǝkhure. ¹⁸Ngǝmankǝ kilyobas artǝ khur nanda tǝ ndatwa, "chǝ ndak nekǝ nafɗi ǝ Urshalima sǝnwakchǝ ɗǝchǝɗi səɓchət ə minni, wan mǝnchǝɗya wa?"¹⁹Ndandak Yesu wa, "mǝ ɗǝchǝne? ngəmankandəwa, "ɗəch kǝ ɗar Yesu tlǝ nazarat ta tla ne kə Annabi, tlǝ chǝt paktǝ tarcha tə ndikchǝ tla'tə məɗ Farta tǝ kwaan nafcha. ²⁰Tǝ fǝrtǝɗi fǝrtǝ paktǝ pastochə tǝ kutərcha'an ndi kǝtlǝm kǝ ɓǝlanfe, kə kukwan ndǝ paɗ.²¹Paɗ ɗǝf ən wandǝkaɗatsə tə ndatwa mǝtlan ne khǝra'aəndǝ Israila, kərsə nda'an mǝndǝ makhkan kə ɓukiya tə səɓti ɗichəiniya.²²Kǝ ɓukwiya, fowun nessǝsi khur ǝn saka'anchə inde, tə ɗətyandə kə mi kwiyan walwurta. ²³Mbǝsawakanɗǝ fatyan ɓakandǝ tə ndatwa ǝ nindǝ fǝ tlǝnchi Farta fe ndandachwa mǝtlan tǝ sisingndǝfa. ²⁴Fowunsǝ kə khəssə fe nat ǝn mǝt arta pəɗakandə kǝ mi kuyan, mbǝsankandǝ kǝɗ ɗǝnɗi mbu'tə nǝssiɗiya, paɗ nawandə ndə wa.²⁵Ndandakǝ Yesu wa, "Ngun tə ɓamkətfa nafchǝ tǝ kumi fǝrkit kǝ ɗǝnɗi mba'ondǝ Annabawacha! ²⁶ Chokwa waat Almasihu kə bakh kha kə ɗəchəɗya, paɗ kə yəmkə khur mandiyanwa?" ²⁷Tərkanan tǝ Musa kə nat kwa'an Annabawacha, Yesu mba'andakan ɗəchəɗi yara fe kə ɗaran khur ɗelwercha'an.²⁸Mbǝkhakandǝ nduk tǝ wan mǝrǝbɗi natandǝ ɗǝta, chǝk Yesu kǝɗ nǝn mbǝrtǝkha. ²⁹Ɗakhankandǝ in tə ndatwa, tǝru kakh mǝdya'an kətləm chə farwita, paɗ fartə kakha. pəɗak Yesu tərtə kakh mǝɗyanda.³⁰Nakan chokkan kha kə sǝm ɗǝsǝmndǝ tə tanda, tǝrkan kwasata siyankan Farta chǝchenkankha, fǝrandakan. ³¹Inkǝ wenitǝ yandǝ kha, sǝnkandǝwa mǝtlan, kuɓakaɗǝndi wenitanda. ³²Ndankandǝ ra'anwa, "Awi wandǝkaɗachyamǝn wele mənchəwa, fartǝɗi natǝn ndiktǝ tə mənchə ə mbanda kǝ ɗar delwerchawa?.³³Tla'kandə chat kəɗuyu, nggərankandə in kə Urshalima. mbəsankandə kum ngərsə arti'yan mət arta, tə fene tləmatnanda, ³⁴Tǝ ndatwa "nde chǝnmǝn ǝ tla'i pǝnanchǝ fat Siman Bitrus!" ³⁵Mbakandǝ ɗǝnɗi səɓchə ǝ mbanɗǝ, tǝ pənɗi pənanda fe Yesu ǝ mǝt chǝche kwasata.³⁶Tandǝ khur ndik ɗǝchǝɗi səɓcha, tlarkə Yesu kha ǝ khur ɗǝfitǝnanda,ndandakan "kǝɓikaɗi kəmɗiyowun" ³⁷Pǝparakandǝkha, ndiiɗkandə kaɗ tə lekəte, kǝɗ tə nandǝ semete.³⁸Ndandak Yesu wa, "kǝtlǝm mii natowun pǝparatkha?, mə chəch na chəkhamichə tla'tə ǝ wanɗǝkaɗachyowun?" ³⁹Ɗǝpaman kharchǝnchi tǝ sarchǝnchi ngǝt tǝ indinchi. Tǝkamikherfa kǝ nowun. kǝtlǝm semete tlusǝ fiyan tǝ alchǝ kǝd ɗənnɗi natowun nat inchəswa. ⁴⁰Mba'kan kǝɗu, pǝnandakan kharchǝyan tǝ sarchǝyan.⁴¹Nakandə khur kheɗɗitə khure tə əna saka inde, ndankə Yesu tandəwa ɗǝsǝmdǝsǝwa? ⁴²Fǝran kandǝ fi'tǝ yirfe. ⁴³Tlǝkan kanngankan ǝ panngen nanda.⁴⁴Ndandakanwa, "fartəɗi nati tə wunchi, mba'owunchi wa nat ɗəchəɗi yarandəfe kha khur sərta i Musa tə Annabawacha tə zabura waat kə ndiiɗndə kha.⁴⁵Wanenkan indi yandǝ kaɗi kǝ sǝnndǝ ɗelwercha. ⁴⁶Ndankantandə wa "nachan kə yarata'an ndatwa Almasihu nan sa ɓakhta, khur məndǝ makhkan paɗ nan tla'tǝ khur məmatacha. ⁴⁷Na fe ɓaas tərtəkha tə kal ɓuɓifach khja khur tləman kəmɗi fe sənwakchə Farta, tǝrkanan ǝ Urushalima.⁴⁸Nggowun sǝnchǝ ɗichǝ iini siya. ⁴⁹Ɗəpaman ni tlǝnowun ɗǝnɗi nda Papa wa nan fǝrowunda Kǝ pəkwun ə mərɓe ma ə kwasowunchi tə alkət khulafǝrta.⁵⁰Pəɗak Yesu tə tanda, su'kandə nduk kə Betanya. Tla'ankan kharchǝyan ɗəfandakan mbǝs'ǝnkhar kə in. ⁵¹Chokan Mǝtlan ɗǝfanda mbǝs'ǝnkhar kə in malkan tandə kha tǝrankǝfe kǝ khulafǝrta.⁵²Manankanda ngǝrankandǝ in kə Urushalima tə mbǝnfat kaan. ⁵³Nding tandǝ kǝtǝn sita tandǝ manandǝ farta.

John

Chapter 1

¹Tərkanan ndiktəsi, ndikta'an tandə tə Farta, ndikta'an paɗ Farta. ²Din'niya tərkanan tandə tə Farta. ³Nat ɗicha chichfe təm'ɗiyan, paɗ ma nggə mətlansəwa mə chufe ən chək arta khur ɗechəɗi chətfewa.⁴Khuryan na sisingnde, sisingnan paɗ ɗa'kəti nafchə nat. ⁵Ɗakəta'an tlə wenanchan wutl'kaɗi, wutlan paɗ mbərawa alkətyan khaawa.⁶Nefsə tləndə fe məɗi Farta, tla na tləmanwa Yohanna. ⁷Ɓachan kətləm kə pəna, kə mba ən paɗ kə ɗar ɗakəta'an ma'na nafchə fər kit təmdiyan. ⁸Yohanna nga mətlan ne kə ɗakəta'anwa, ɓachan kətləm kə pən ən kə ɗar ɗa'kəta'an.⁹Kaa ɗa'kəta thla tlə fərchə ɗa'kət kəmɗ nafcha, nda'an ɓach kə hur khesi.¹⁰Mətlan khur khesi, khesiyan paɗ chəchfe təmɗiyan, khesiyan paɗ, sənwa ndəwa. ¹¹ɓachan kəmdi ya'an, ya'anta'an paɗ tlewandə anchəwa.¹²Nat fə tləch ndi, fe fərche kit khur tleman, ferandach mbanda ke nandə kə wanchi Farta. ¹³Nggətwəfe tandə khur ferawa ndu khur tləwe ndu khur yakhti nefawa, se təmɗi Farta.¹⁴Ndikta'an chəkan kə tləwe, chok'kan khurmən. Nimən mandiyan, mandə tla ne kə tla ndak ɓach məɗi chənda tə ndiiɗ kaafata tə nde'ta'an. ¹⁵Yohanna mba'tə ən kə ɓərata'an ndatwa, "mətlən'niya ndati kə ɗaranwa, tlane ɓat kərsəna mbərichə khaa, kətləm mətlan pangn'na."¹⁶Khur ndiityan khaa, natmən mbəstəmən kaakət kə ɗar kaakəta. ¹⁷Fərchəfe doka təmdi Musa, kaakət tə kit mba'chan təmɗi Yesu Kristi. ¹⁸Nefsə tamchə na Fartawa chək ə kweti. Tla arta ne kə Farta, ndak, mətlan ne tləma chinmən, mətlan pənchə ndi.¹⁹Ɗǝndi mba'tǝ Yohanna fartǝɗi tlǝndǝ Yahudawacha tǝ Firistochi cha tǝ Lawiyawacha ǝ Urushalima kǝ chǝkhandǝwa, "Wun nako?" ²⁰Ndakan ɗarat, aswa indawa nggǝranda kan sǝ wa, "Ngga nggǝt ne kǝ Kristi wa." ²¹Chǝkhankandǝ wa, "Chəwun khacha? Chǝne kǝ Iliya wa?" Ndakanwa ngga mətlanwa. Ndakandə wa chəne kə annabi wa? Nggəmkanwa, "auwa".²²Ndankandəwa, "Wun nako, ma na'an fəran nggəmndə fe tlənchə ngga'an? Tlə ndachowa kən kə ɗar fatiyo? ²³Ndakan wa, "nggət ne khur mbərata, tla ne tət khur khwalita; tlaraman mbandi Farta kəɗ ɗənɗi mba'tə annabi Ishaya."²⁴Tlənkə fe fowu mədi Farisiyawacha, ²⁵Chəkhan kandəwa, "Mə chəch tlə chətu baptisma man'nga chə Kristi wa, ngga Iliya wa ndu annabi wai?"²⁶Nggəmandak Yohanna ndandakan wa, "Tlə chəchi baptisma tə yeme. Pangən wun məɗiya nefsə kit sənwaktəwun. ²⁷Mətlan ne ɓat kərsəna, tla chək sakhtə pekhəm 'yan cha'wisə kə kwasani khawa." ²⁸Chəch ɗichiiniya ə Baitanya tə khesi kufi urdun məɗi na Yohanna chət baptisma.²⁹Əssata'an nak Yohanna Yesu ɓata ndakanwa, "Ɗəpama, tla kha yu wanchekhreti Farta tla ne tla ne tərandə ɓuɓifati khesə kaɗi! ³⁰Mətlan ta'an'ni ndatiyawa, tla ne ɓat kərsə na, mbəri chəkhaa, kətləm mətlan pangən'na. ³¹Sənwi ndəwa, pənkə fe ndə kəmɗi Israila, nda'an ɓati nat chət baptisma tə 'yeme."³²Mba'kə Yohanna kə ɗaranwa, "Ninchə semet ɓat kakh ə khulafərtə kəɗ ngguɗiya kopkan khaa kə ɗaran. ³³Kaɗawi ndə kharwa, tla tlənchə ninchi kə chi baptisma ə khur 'yeme ndichəwa, nafɗi natu semet koptəkhaa kə ɗaran, mətlan ne chət baptisma tə semet tla ne chəɗchəd'. ³⁴Ninchi, mbainchə ndatwa wai Fartenya.³⁵Paɗ əssata'an tlarkə Yohanna khaa tə kəmsichiyan chep. ³⁶Nakandə Yesu, mbərtə khaa ndankə Yohanna, wa, "Ɗəpo wanchekhreti Farta."³⁷Kəmsichəɗan chep yu səkndə anchi nda ɗin'ni parakandə Yesu. ³⁸Təɓərkə Yesu khaa nakan tandə para anchi ndandakan wa, "Mə yakhtəwun? Nggeman kandəwa, "Rabbi, (tla na saktaan wa) malɗəm, nach mət chktəyo ayi? ³⁹Ndanda kanwa, "ɓam nama." Ɓakandə na məɗi choktən. Chok'kandə fartə inni kə khur Farta.⁴⁰Artə khur nafchəɗi chep səkchə Yohanna ndiktə kənandə para Yesu yu, tləmanwa Andrawus, wan man Siman Bitrus. ⁴¹Lachan mbəs wan manan Siman ndankan wa, "Mbəsamə tlə tlət mənchi (sakta'an wa) Kristi. ⁴²Ɓakan tə ndə kəmɗi Yesu, ndəpan kə Yesu ndakanwa, chəne kə Siman wai Yohanna, nach fe tlə 'yawechwa Kefas (saktaan wa) Bitrus.⁴³Əs'sata'an yakhkə Yesu kə pəɗ kə Galili, mbəsankan Filibus ndankanwa, "Paro nanchi." ⁴⁴Filibus ɓachan ə Baitsaida wiri ndə Andrawus tə Bitrus. ⁴⁵Filibus mbəsankan Nathanailu ndankanwa, "Mbəsamən nafɗi yara Musa kə ɗaran khur dokhtə doka tə annabawacha, Yesu wai Yusufu ə khakhi Nazarat.⁴⁶Ndankə Nathanailu wa, "Na ən ndi'chan ɓat kes ə Nazarat wa?" Ndankə Filibus wa, "Ɓo no." ⁴⁷Yesu nakan Nathanailu ɓat kəmɗiyan, ndakan kə ɗaranwa, "ɗəpo, kaa tlə Israila, tla nawaktə ləmfatsə məɗyan." ⁴⁸Ndankə Nathanailu wa, "Səncho nanchə wa kəni?" Nggəmankə Yesu ndankanwa, "Taa kən Filibus 'ya wechi chə kan ndəfta, nənchə wechi."⁴⁹Nggə mankə Nathanailu wa, "Rabbi Wai Fartə nako. Chə kutiri Israila." ⁵⁰Nggəmankə Yesu ndankanwa, "Kətləm nduchi wa nənchə wech kit kan ɗəfta, firin kit wa? No na paktə ɗech mbəranchə tlaya khaa." ⁵¹Ndankan wa, kit'ta'an nati mba'uta, no na khulafərtə inkhaa, fə tlənchi Farta ta ndə ɓat kakh tə tərtə kafərtə e ɗar Wai Nefe."

Chapter 2

¹kərsə məndə makhkan kən retsi ə kana ə Galili, man Yesu mətlan minni. ²Yesu tə kəmsichiyan ife tanda kimni.³Tə ɓak 'yam inabi, ndankə man Yesu, Yesu ta'anwa, "təɓi 'yam inabi." ⁴Ndankə Yesu manan wa, "Nunefe, mə chəch ɓatu kəmɗənchi, sa'u fartə terinchə kwaɗənwa." ⁵Man Yesu ndankan fə tarcha'an wa, "Nat ɗənɗi mba'onwundən kə chəwun."⁶Minni paktə ɓutə chəmənchəs michche tla tlə tlərtəfe 'yemsi i chapandə nafchə kaɗi, tla chəkwun artə tlə tləchan təron arta. ⁷Ndandak Yesu wa, "ɗiɗaman ɓuchə'ini 'yeme." Ɗiɗandak fe tə 'yemchə khachəcha ⁸Ndankə Yesu fə tarchan'an wa, "Chamkhar khacha kə ɗawuntla ne manchan ɓəra taran."Chankandə si.⁹Tla ne manchan ɗar taran khoɓankan 'yamɗi chəkaɗ kə 'yam inabi, sənwa məɗi ɓatənwa, (taktə fə tarcha'an fe kwanchə 'yamɗi sən'nda) yankan chəma peri'yan ¹⁰Ndankawa, chəkwun təkl fər 'yam inabi tla ne nbənchan, kən fe fər tla nawakchə nbənchan kərsa. Yu wuɓanko tla nech mbənchan se nakanya."¹¹chəch Yesu tərkan əna saka'inini ə kana ə Galili, pəntə maɗiyan kəmsəchiyan paɗ fərndə kit kəmɗiyan.¹²Kərsə ɗin'ini, Yesu tə manan, tə wanmancha'an, tə kəmsichiyan pəɗakandə kə kafarnahun, chok kandə minni wan mənchə tap kəɗa.¹³Ɓak fartə khoba chet kes nduk yesu pəɗakan kə urshalima. ¹⁴Mbəsanchan fə khiyandə khəstlech kaɗ, tə chokhrech tə ɗəngkuturcha tə fə mbeɗe wan'ndə ɓətlcha ndəɗas minni.¹⁵Petlkan tee sakhta, rəkankan tandə kes khur kətən sita'an, nat tə tlecha'an tə chokhrecha'an. Welenkan wan'ndə ɓətlchi fə mbəɗe wandə ɓətlcha'an kaɗi pəkan kan mət sət wan'ndə bətlcha'an khaa. ¹⁶Ndankan fə khiyandə ɗəngkutərchəɗi kaɗwa, "kharaman ndəchəɗi kes məɗya. malaman wuri papa kə ləmu.¹⁷kəmsichiyan kuɗuk kandəwa kə yarata'an ndatwa, "kwetəkhaa kətləm wiryo nanee səimta." ¹⁸Paktachi yahudawacha nggərankandəsi ndankandəwa,"Saktəmi natu pəna'anda nako chət ɗəchəɗiya?" ¹⁹Nggəmkə yesu wa,"Pəkaman kətən sitəɗi khaya, khur məndə makhkan ni tla'andə kwara'an."²⁰Ndankə paktachi yahudawacha'anwa, "Tənchəfe kətin sitəɗiya khur khurat kumchət foɗa michche, no tla'andə kwaran khur məndə makhkan ?" ²¹Nachan ndikti kə kətən siti fatyan. ²²Tla'ankan khur məmatacha kəmsichiyan kuɗuk kandə ɗinniya, fərndə kit kə ndikti'ini, mbatə Yesu yu.²³Nakan ə urshalima ə khoba chetkes, nafchə kaan fərndə kit kə tləman kətləm əna saka'inchəɗi chətən. ²⁴Yesu tərwa tandə nde'wa, kətləm səntə tandə nat,²⁵kətləm yakhwa chəkwun kə mba'an ən kə ɗar nefawa, səntə nat ənɗi ne khuri Nefe.

Chapter 3

¹Tlə farisawatsi na tləmanwa Nikodimus, kapa nefi yahudawacha. ²Ɓakan kəmɗi Yesu wita ndakan wa, "Rabbi sən'ənwa chə malɗəm tla ɓach məɗi Farta, kətləm nefsi ne chet saktə ɗəchəɗi chətu ya man'ngga tən Fartə kədkeɗech təndə wa.³Nggəmankə Yesu wa, kitta'an kitta'an man'ngga tə nggərfe nggət nefawa, nan na mandə Farta wa." ⁴Ndakə Nikodimus wa,"nachfe nggət nefawa kən kərsə sertiyan kaɗi? nan bakhən nggər 'yimndə kə khuri manan kə nggətfe ndəwa, nan mbakhəndawa?⁵Nggərankə Yesu səwa, kitta'an kitta'an man'ngga tə nggət fe nef təmɗi iyeme tə semetewa, nan 'yim kə khur mandi Farta wa. ⁶Tla nggətəfe khur tləwe, tləwe, tla paɗ nggətəfe khur semete, semete.⁷Kə sakuchə indawa kətləm nduchiwa, "Waat kə nggərfe nggət wechi," ⁸tlə wichə rənna təmɗi yakhtən tlə səkcho ndə, sənwun məɗi ɓatən wa tə məɗi natən ɗəta wa. Nachan kəɗu tə tla nggətəfe khur semete."⁹Nikodimus nggəmankan nddankanwa, "nach ɗǝchəɗya nat wa kəni?" ¹⁰Nggəmankə Yesu ndankanwa, "chə malɗəm i Isra'ila, chəka kəɗu paɗ sənwen ɗǝchəɗ yawa? ¹¹Kitta'an kitta'an nduchiyaa, ɗənɗi səndə ən tlə ndiktə'ən tlə mbucha'an paɗ ɗǝnɗi natən. Chək kəɗu tləwen mbatəya'anwa.¹²Ma mba'uchi ɗəchi khesi fərwen kitsəwa nacho fər kit ma mba'uchi ɗəchi khulafərtawa kəni? ¹³Nefsə ɗəch kə manga tla ɓach kakh khulafərtawa wa'i nefe.¹⁴kəd ɗənɗi tla'andə Musa wirbə kafərtə khur usine, kəɗuyu waat na fe tla'andə wa'i nef kafərta, ¹⁵Kətləm nat fe fərchə kit kətləm nggəta nandə mbəs sisingdə kə fere.¹⁶Farta yakhtə khesi, fərkan wayan, wayan artə ndak, kətləm nat tla fərchə kit khur tləman, nan mərawa se kə mbəs sisingdə tla kə fere. ¹⁷Tlənu Fartə wanan kə khur khesi kətləm kə səɓanchə kaɗwa, se kətləm kə khəra'antə khesi ə khur tləman. ¹⁸Chəkwun fərchə kit kə ndi nan səɓkaɗwa, tla fərwakchə kit, tapi səɓkaɗi kətləm fərwa kit khur tləm wanan, paɗ wanan ndak i Farta wa.¹⁹Tlaya ne kə ɗənɗi chəch na chakmesi ɓi ɗa'kət kə khur kkhesi, nafchə yakhkandə wutla mani ɗa'kəta, kətləm ndəna chəchyandə ndədwawa. ²⁰Kətləm nat tla chəch ən ndəɗwawa, yakhwaknan ɗakəta, paɗ ɓawa kəmɗi ɗakəta kətləm kə wenentə nɗəna chəchyan kaɗwa. ²¹Nakan tla tlə chəch ən kit, ɓi kəmɗi ɗa'kəta kətləm chəkwun kə nəkhawa ɗə chəchyan chəchan khur tləm Farta.²²Kərsə minnni Yesu tə kəmsichiyan pəɗakandə kə khakhi yahuiya. Chok'kandə minni talla chəkan baptisma. ²³khach yohanna paɗ mətlanchət baptisma ə Ainon nduktə salim kətləm 'yemsə minni kaan. Nafchə ɓat kəmɗan nakan chandat Baptisma, ²⁴kətləm Yohanna tə məkufe ndə kə khur pursuna kwaɗənwa.²⁵Tla'kə as ində pətlər kəmsichi Yohanna tə tlə yahudawata kə ɗar chaptəkaɗi. ²⁶Ɗəkandə kəmɗi Yohanna ndankandəwa, "Rabbi, nafɗi tləmatu tə khesi kufi Urdun tla mba'atu ən kə ɗaran, ɗəposi mətlan chət baptisma, nat nafchə tandə ɗət kəmɗiyan ."²⁷Nggəmandak Yohanna wa, "Nə nef tlət ən man'nga fəranchəfe khulafərta wa.²⁸Nggun tə indəyowun nowun ɓa'atəwa ndachiwa, 'Ngga nggət ne kə kristi wa, tə tlənfe nanchi pangnga.'²⁹Pe're 'yi pe'riyan. Tlawur tlə pe'reyan tla ne tləmata'an tlə səkchan ndi, tlə mbənchan fat kaan ma səktə ɓəratəyan. Tlən'niya ndiiɗantə mbənfatənchə khaa.³⁰Waat kə cheke, nggət kə chi khaa.³¹Tla ɓach khulafərta, mbərantə chəkwun khaa. tla ne khakhaa, ɓachan khakhaa, tlə ndikchan paɗ kə ɗar khakhaa. Tla ɓach khulafərta, nachan ɗar nat. ³²Tlə ndikchan kə ɗar ɗənɗi natən tə tla səktən, chək kəɗu nefsi tlə tləch mba'tiyan wa. ³³Chəkwun tləch mba'tiyan, sənwa Fartə nde nakan.³⁴Tla tləndə Farta, ndikti Fartə tlə mba'tən. Fərwa semet tə əna kaɗatawa.³⁵chinan yakhtə wanan fərkan chəkmi kə khur kheryan. ³⁶Tla fərchə kit kə wanan sisingndə 'yansi kə fere, tla njərenchə wanan kaɗi, nan na sisingndawa, səbtə khuri Farta nachan indəyan."

Chapter 4

¹Nakanya sənkə Yesu wa sək Farisiyawach mətlan mbəs kəmsicha, paɗ mətlan chandaa baptisma mani Yohanna, ²Chək nakan ngga Yesu təindəyan chəch baptisma ta'anwa, kəmsichiyan, ³Malkan yahuɗiya khaa nggərankan in kə Galili.⁴Chək kəɗu chok'kan waat kəmɗan kəɗə tə khur Samariya. ⁵Ɓakan kə mərbə ə Samariya na tləmanwa Sika, ne nduk tə khakhiɗi fərandə Yakubu wayan Yusufu.⁶Ɓundu i Yakubu min'ni. Yesu khatikha tə wita chok'kankha mi ɓun'ndu ta'an. Ɗin'ni nduk kə khurfarta. ⁷Ɓak nunef tlə Samariyawat kə kwan 'yeme, ndankə Yesu wa, "chi 'yemsə kə si." ⁸Ɗin'ni pəɗi kəmsichiyan kə khur wir kə khi ɗəsəmnda⁹Ndankə nu tlə Samariyanwadi wa, "Mə chəch chə tlə Yahudawata natu nditəwa, kə chuchi 'yemsə kə sen, nggət nu tlə Samariyawata?" Kətləm ənsə tlə wumanchə Yahudawach khaa tə Samariyawacha wa. ¹⁰Yesu nggəman kan ndankan wa, "Manwa sinin pafən i Farta, tə paɗ nafɗi ne ndutuwa, 'chi 'yam satsi, 'məno chəkhanda, paɗ mənan fəru 'yam Sising nde."¹¹Ndankə nunafan wa, Malɗəm nggə əna kwan 'yemyosiwa, paɗ mbun'ndu ta'an khwen'nge. Nacho mbəs 'yem'nə ayi? ¹²Menwen mani chənən Yakubu wa, mbəren khaa tə mandawa? Mətlan təɗi fəra ənchə ɓun'ndu ta'an, mətlan tə ində'yan sitə yaman tə wanchiyan tə tlechyan?"¹³Nggərankə Yesu si ndankan wa, "Chəkwun sach 'yam mbun'ndu təɗiya, na kuchəm'ndə nggər kəsanda, ¹⁴Tla sach 'yamɗi nati fəranda, pa'u kuchəm'ndə nggər kəsandawa. 'Yamɗi nati fəranda, nachan nat kə raka 'yem khuryan, kən kə raka 'yam sisingndə kə fere."¹⁵Ndankə nunafan wa' "Maldəm fəri 'yemne mani kuchəmndə nggər kəsita, manənchə tlə ɓat kəmɗiya kə kwan 'yeme." ¹⁶Ndankə Yesu wa, "ɗu yo chimatwa kə ɓowun kəmɗiya."¹⁷Nggəmankə nuɗi ndankan wa, "Chəman'nəswa." Nggərankə Yesu səwa, mbuin nde ndatwa, 'chəmam'nəswa; ¹⁸Kətləm recho khəs'sə ɗərman, tla natu kanyan nakanya ngga chəmatwawa, ɗənɗi mbu'tu ndeta'an."¹⁹Ndankə nuɗiwa, "Maldəm, ə ninchi kha chə Annabi. ²⁰Chənchə'ən mananchandə Farta ə ɗar nggwalɗiya, nggun ndakowun Urushalima ne kə məɗi na nafchə tlə manandə Farta."²¹Ndankə Yesu wa, nunefe fəru kit kə nanchi, farta'an ɓata nawaktəwun manandə Papa ə ɗar nggwalɗiya ndu ə Urushalima. ²²Tlə mananchowun ɗənɗi sənwaktəwun. Tlə manancha'an ɗənɗi səndə'ən, kətləm kəɓikaɗi nachan məɗi Yahudawacha.²³Chək kəɗu Farta'an ɓata, ɓiya, fartəɗi na fə manandə Papa yi kit'ta'an mananda ə khur semete yi ndeta'an, kətləm Papa kaa nafchəini kə nandə kə fə mananɗa. ²⁴Farta semet nakan, nafchəɗi ne mananda, waat kə manandə khur semet yi nde'ta'an."²⁵Ndankə nunafan wa, "Sənənchəwa, tlə tlətmənchə ɓata (tla tlə 'yafewa Kristi). Ma ɓi nan mbuamən chəkami." ²⁶Ndankə Yesu wa, "Nggət ne kə mətlan, tla ne ndiktə tə wechya."²⁷Chat kəɗuyu ɓak fə tlənchəyan kaɗi. Sakandach inde ɗənɗi chəch natən ndiktə tə nunefe, paɗ nefsə ndach wa, " Mə yakhtuwa?, ndu wa mə chəch natu ndiktə tə anchə wa?"²⁸Nunafan ɗəfkan mbutə 'yemyan khaa, nggərankan in kə khur wiri ndankan nafchəwa, ²⁹ Ɓam nam nafɗi mbaichə nat ɗənɗi tamndi chəta. Nan nə kə Kristi ya wa, nan natawa? ³⁰Malkandə wuran khaa ndəkandə mbəs anchi.³¹Kəɗuyu kəmsichiyan ndandəwa, "Rabbi, səmu əna." ³²Ndankə Yesu tandəwa, " Ɗəsəm'ndəs nati səm'nda tla sənwaktəwun ən kə ɗaran." ³³Ndankə kəmsicha'an ra'anwa, "Ɓawu nef ən kə səmawa, ɓanfe wa?³⁴Ndandak Yesu wa, "Ɗəsəm'ndən chi kə chə ɗənɗi tləndəfe nanchəwa kə chi, tə paɗ kə ndiɗani teryan khaa. ³⁵Ɗawowunwa takchan ndər foɗa kən səfaktə ɓata wa? Ni mbaowun'nda, ɗəpam khaa kə nowun talaya, tapi ɓi səfakta. ³⁶Tla ne tərandə ən kəurə ə khən'ngga tlə mbəs'san kənawan, paɗ kə nggomantə kənau khən'ngə keuri kə sisingndə kə pori, kəɗuyu na tla chekhche tə tla ne chatlandə sək mbəndəf wa'.³⁷Kəɗuyu natən khur ndikte, ma chekh tla, samən tla ne chatlanda, nde'ta'an ni. ³⁸Tlənchi wunchə kə chatlandə ɗənɗi chuwaktəwun tara. Fowun chəch taran, ngun paɗ 'yimkowun kə khur taran yanda."³⁹Samariyawach kaan khur mərɓan fərndə kit kə ndi kətləm ɗənɗi mba'tə nuɗi ndatwa, 'mba'tə ɗənɗi nat tamndi chəta." ⁴⁰Ɓak Samariyawacha'an kəmɗiyan, səyan kandə kə choktə tanda, chok'kan min'ni məndə chep.⁴¹Nafchə kaan paɗ fərndə kit kətləm ndiktiyan. ⁴²Ndankandə nunafan wa, ngga fərcha'an kit kətləm ndiktəyo ndak wa, ngga'an tə indəyaƒn səkən, paɗ sənənwa mətləm ne kə tlə tlət khesi."⁴³Kərsə min'ini chep yu malkan min'nikha pəɗakan kə Galili. ⁴⁴Kətləm ndi Yesu tə indəyanwa, annabi mbəswa mandə ə khakhayanwa. ⁴⁵Ɓakan kə khur Galili, Galiliyawach tləndə anchi. Nində ɗəchəɗi chətən nat ə Urushalima ə khombaɗi, kətləm ɗəndə kə khombata'an.⁴⁶Nggərkan ɓat paɗ kə Kana ə Galili, məɗi təɓra ndən 'yemkhaa kə 'yam inabi yu. Nefsə tlə chəch ter ə wiri kutəre na wa'yan khaɗchan ə kafar nahum. ⁴⁷Sək'kanwa ɓi Yesu ə Yahudiya kə Galili, ɗəkan mbəs Yesu ndankanwa kə ɓə kənandə wa'yan kaɗi ne nduk kha kə məra.⁴⁸Ndankə Yesu wa, "Man'ngga ma niwun sakcha'an tə əna sakainchawa, nowun fər kit wa." ⁴⁹Ndankə tlə tarɗiwa, "Maldəm, bo sa'a kən wa inchə mərta." ⁵⁰Ndankə Yesu wa, "Ɗu wayo kənkaɗi." Nefini fərtə kit kə ɗənɗi mba'andə Yesu, paɗ pəɗakan.⁵¹Nakan pəɗata, kəmkandə tə kəmsichiyan, ndankandəwa kən wayan kaɗi. ⁵²Chəkhandakan fartəɗi tərtən kan chət səm'ma. Nggərankandəs wa, ɓəraa wansengnan muɗ kalt ə ɓəɓiyan ndə khaa.⁵³Sənkə chən wan'ɗiwa farti'ini ndandə Yesu wa, "Wayo kənkaɗi." Kəɗuyu mətlan tə nafchə wiryan nat fərkandə kit. ⁵⁴Chepeta'an niya chətən əna sakainde ɓakan kes ə Yahudiya kə Galili.

Chapter 5

¹Kǝrsǝ ɗinni khombati Yahudawachsi, Yesu pǝɗakan kǝ Urushalima. ²Nakan ǝ Urushalima kwi 'yemsi nduk tǝ mi kǝtǝn chokhrehe tla tlǝ 'yafe tǝ me'i Ibraniyawach wa Baitasda, paɗ kǝtǝnchǝs ɗǝrman ǝ mi 'yaman. ³Khachǝs kaan, komǝncha, tǝrraɗcha, tǝfe sa fach'yandǝ kaɗi ɗuk-ɗuk minni, kǝtlǝm kǝ pǝkndǝ kǝ kurtlǝɓan fe 'yaman. ⁴Kǝtlǝm tlǝ ɓach tlǝ tlǝndi Farta kakha kǝ far kǝ fara, kǝ kurtlǝɓanchǝ 'yaman, nat tla lach yimndǝ kǝ khuran, nan kǝndkaɗi chǝk we'tǝ khatǝfami ne fiyan.⁵Nefsǝ minni nech khaɗchan khurat kumchǝt makhkan ngǝrsǝ foɗfoɗa. ⁶Nak Yesu anchǝ ɗuk minni, paɗ sinwa ndukwa natǝn minniwa, ndankanwa,"yekhǝn kǝ kininkaɗwa?"⁷Nggǝmankǝ khatǝɗi wa, "maldǝm, nefǝnchǝs kǝ mǝk nanchǝ kǝ khur kwi 'yammanwa ma kurtlǝɓan fe wa. Ma nggǝt ɗǝta lak nef mǝ nggǝta." ⁸Ndankǝ Yesu wa, "Tla'u, tǝru mǝtkhunat'yo kǝ pǝɗen.⁹Chat kuɗuyu kǝnkǝ nafɗi kaɗi. Tǝrkan mǝtkhunat'yan nakan wi'ta. fartǝ ini far sati.¹⁰Ndankǝ Yahudawach nef ini kǝnchǝ kaɗyu wa, "Far sati niya, kǝmwasǝ kǝ tirin mǝtkhunat'yo wa. ¹¹Nggǝmkan wa, "Tla kǝnichǝkaɗ ndachwa, tǝru mǝtkhunat'yo kǝ wi'in.¹²Chǝkhan kandǝwa, "wun nafan nduchǝwa, tǝru mǝtkhunat'yo kǝ wi'in?" ¹³Khachaa, tla kǝnandǝ fe kaɗyu sǝnwa tla kǝnanchǝ kaɗwa, kǝtlǝm yir Yesu ǝ wuɓtǝkaɗi, kǝtlǝm nafchǝs kaan.¹⁴Tǝ kǝrsa mbǝsankǝ Yesu khur kǝtǝn sita ndankanwa, "No kininkaɗi! kǝ nggǝrin chǝt ɓǝɓifatawa, kǝtlǝm kǝ kǝs ǝn wech tla mbǝranchǝ tlenni khawa." ¹⁵Nafan pǝɗakan, ɗǝkan mbuandǝ Yahudawach wa Yesu kǝnanchǝ kaɗi..¹⁶Nakan kǝtlǝm ɗǝchiini, Yahudawach nakandǝ ɓakhandǝ Yesu, kǝtlǝm chǝchan ɗǝchiini far sati. ¹⁷Yesu ndandakanwa, "papa mǝtlan chǝt ter chǝk nakanya, nggǝt paɗ nggǝt chǝt tere." ¹⁸Kǝtlǝm ɗinni nakandǝ kat kǝ ɓǝlanda ngga kǝtlǝm chǝt ter far sati ndakwa, wa i tǝ Fartǝ wa chinan, tǝrkanwa mǝtlan keɗech tǝ Farta.¹⁹Nggǝmandak Yesu wa, "Kit ta'an, kit ta'an, Nǝ wanan chǝt ǝn mǝtlan tǝ ind'yanwa, mangga ɗǝnɗi natǝn chinan chǝtawa, kǝtlǝm ɗǝnɗi na chinan chǝta, nda'an na wanan chǝta. ²⁰Chinan yakhtǝ wanan, paɗ tlǝ pǝnanchan nat ɗǝnɗi natǝn chǝta. Nan pǝnan ɗǝch kaf'yan kaan mbǝranchǝ fe'yankhaa kǝtlǝm kǝ sakowunchǝ inde.²¹Kǝɗ ɗǝnɗi tlǝ tla'andǝ chǝnan mǝmatacha kǝ nandǝ tǝ sisingndǝ fa, chǝka wanan nan fǝran sisingndǝ chǝkwun yakhtǝn. ²²Chinan chokawa kiita nefsuwa, fǝrantǝ chak me nat wanan kǝ khar, ²³kǝtlǝm chǝkwun kǝ manantǝ wanan kǝɗ ɗǝnɗi tlǝ manandǝ fe chinan. Tla manawakchǝ wanan, manawa chǝnan tla tlǝnchǝ anchǝwa.²⁴Kit ta'an, kit ta'an, tla sǝkchǝ ndiktinchǝ fǝrtǝ kit kǝ tla tlǝnchǝ nanchi, sisingndǝ 'yansi tla kǝ fere, nan mǝrwa, lengngntǝ mǝrtǝkhaa kǝ khur sisingnde..²⁵Kit ta'an, kit ta'an, ni mbaowunda farta'an ɓata, ɓi ya, fartǝɗi na mǝmatach sǝk ɓǝrati wa'i Farta, fe sǝkcha nandǝ mbǝs sisingde.²⁶Kǝɗ ɗǝnɗi na sisingndǝs khuri chǝnan, kuɗuyu fǝrandǝn wanan kǝtlǝm kǝn sisingndǝs khuryan. ²⁷Fǝran chǝnan alkǝt paɗ kǝ chakmee kǝtlǝm mǝtlan wai nefe.²⁸Kǝ sakowunchǝ indawa, kǝtlǝm farta'an ɓata na chǝk wun ǝ khur kwiya sǝk ɓǝratǝ'yan, ²⁹paɗ kǝ ɓǝ kes fe chǝch ǝn ndiichan kǝ tla'ndǝ kǝ sisingnde, fe chuwakchǝ ǝn ndiichan kǝ tla'ndǝ kǝ khur chak mee.³⁰Chuwi ǝn ɗǝchǝtnawa, kǝɗ ɗǝnɗi sǝkti, tlǝ tlenchi kiita kha kuɗu, kiita ǝnchǝ paɗ i kit , kǝtlǝm nggǝt yakh ǝn i indinchǝwa, se ǝnɗi yakh tǝ tla tlǝnchǝ nanchi. ³¹Ma ni mba' ǝn kǝ indinchi, mba'tinchi ngga kit wa. ³²Nefsǝ tlǝ mbachǝ ǝn kǝ ɗarna, sǝnǝnchǝ paɗwa ɗǝnɗi tlǝ mba'tǝn kǝ ɗarna kit'ta'an.³³Tlǝnwun kǝmɗi Yohanna, mǝtlan paɗ mbaowuntǝ kit'ta'an. ³⁴Ngǝt ngga mbǝschi ndiktǝ tǝmɗi nefawa. Mbuchi ɗǝchiɗya kǝtlǝm kǝ mbǝswun kǝɓi kaɗi. ³⁵Yohanna tikesǝ nakan tla ne kǝsta tǝ ɗa'kǝtfa, tǝrkǝ khur'yowun wa nowun sǝk mbǝnfǝ tallǝ kǝɗa.³⁶Chǝk kuɗu, ɗǝnɗi mbaowundi mbǝrantǝ i Yohanna khaa, tarchǝɗi fǝri tǝ papa kǝ ndiiɗani kha, tarchǝɗi nde tlǝ chǝti, tlǝ mba'chandǝ ǝn kǝ ɗarna, ndatwa Papa tlǝnchǝ nanchi. ³⁷Papa tla tlǝnchǝ nanchi mba'tǝ ǝn kǝ ɗarna. Tamwowun sǝk ɓǝratǝ'yanwa, ndu kǝ tamwun na fat'yanwa chǝk kwetwa. ³⁸Ndiktǝ 'yansǝ khur'yowunwa, kǝtlǝm fǝrwowun kit kǝ tla tlǝndǝnwa.³⁹Tausawun yaracha'an kǝtlǝm dowunchanwa nowun mbǝs sisingndǝ tla kǝ fere khuran, yarachi'ini paɗ mba'chǝ ǝn kǝ ɗarna, ⁴⁰Paɗ yakhwunsǝ kǝ ɓowun mbǝs nanchǝ 'ma nowun mbǝs sisingndauwa.⁴¹Tlǝwi chǝmndǝ mǝɗi nafchawa, ⁴²chǝk tǝ kuɗu sǝnǝnchǝwa yakhti Fartǝs khur'yowunwa.⁴³Ɓachi khur tlǝm Papa, paɗ tlǝwowun nanchǝwa. Maɓi yowun khur tlǝman nowun tlǝt ndi. ⁴⁴Nachowun fǝr kitwa kǝni, nggun tǝɗi tlǝ yakh chǝ chǝmndǝ fi ra'an, ngga chǝkha chǝmndǝ mǝɗi tla ɓach mǝɗi Fartawa?⁴⁵Kǝ kaɗawun wa nggǝt ni 'yara wunchǝ pangn Papa wa. Tla tlǝ 'yarach wunchi Musa, tla ɗǝftǝwun kǝfat kǝ ndi. ⁴⁶Ma fǝrwun kit kǝ Musa, nowun fǝr kit kǝ nanchi, kǝtlǝm yaranchan kǝ ɗarna. ⁴⁷Ma fǝrwowun kit kǝ yarat'yanwa, nachowun fǝr kit kǝ ndiktinchǝwa kǝni?"

Chapter 6

¹Kǝrsǝ ɗǝchǝini pǝɗak Yesu kǝ khesi kufi Galili, tla tlǝ 'ya fe paɗwa kufi Tibariya. ²Ngomǝn nafchǝ kaan nakandǝ para ndi kǝtlǝm ni ndǝ ɗǝnɗi chǝtǝn kǝ ɓǝra fe ne khaɗchan. ³Yesu tǝrkan kǝ ɗar nggwele chok'kandǝ minni tǝ kǝmsichǝyan.⁴(Nakan fartǝ khomba chetkes i Yahudawach si nduk.) ⁵Ɗǝpak Yesu khaa nakan nggomǝn nafchǝ kaan ɓat mbǝs ndi, ndankan Filibus wa, "nachamǝn ɗǝt khi ɗǝsǝmndǝ ai kǝtlǝm kǝ sǝm nafchǝɗya?" ⁶(Mba'chǝ Yesu kǝɗuyu kǝtlǝm kǝ kaɗantǝ Filibus, kǝtlǝm mǝtlan sǝntǝ ɗǝnɗi natǝn chǝta.)⁷Nggǝmankǝ Filibus wa, "ɗǝsǝmndǝ in dinari kumchǝt kum chep (200) nan cha'antǝ chǝkwun kǝ mbǝs chǝk tap kǝɗa wa." ⁸Artǝ khur kǝmsichǝ'yan, Andrawus wanman Siman Bitrus ndankan Yesu wa, ⁹"Waa sǝ mǝɗya na ɓilese yat'yansǝ ɗǝrman tǝ yirfǝ chep, chǝk kǝɗu ai natǝn cha'andǝ yaka nafchǝɗya."¹⁰Ndak Yesu wa, "chokaman nafchǝ khaa," (minni usinsi). Chok'kǝ khǝssǝ khaa fe sa'chǝ kumchǝt kum kum ɗǝrman (5,000). ¹¹Tǝrkǝ Yesu ɓilese yachǝɗi kǝrsǝ chan usoko Farta fǝrankan nafchǝɗi chokchǝ khaayu. Chǝkan kǝɗu tǝ yirfan, sǝmkandǝ kǝɗ ɗǝnɗi yakh tǝnda. ¹²Ngalkǝ nafchǝɗi, ndankan kǝmsichiyan wa, "nggomaman chǝchecha'an tǝdi takchǝsi kǝtlǝm kǝ sǝɓkaɗwa."¹³Nggoman kandǝ chǝche yachǝɗi ndiɗankan inaftǝ kum ngǝrsǝ chep ǝ ɓileseɗi ɗǝrman takandǝ nafchǝɗi sǝmchǝ yu. ¹⁴Nak nafchǝ ǝna saka ind ini chǝtǝn yu, ndakandǝ wa, "kit ta'an Annabi tǝɗa niya tlane ɓat kǝ khur khesi." ¹⁵Mbǝsankǝ Yesu wa yakh ndǝ kǝ ɓanɗǝ nggǝtlandǝ tǝ alkǝt kǝ faɗa ndǝ kǝ kutire, nggǝrkan yirtǝ kǝ ɗar nggwel tǝ ind yan.¹⁶Chǝk farwita, pǝɗak kǝmsichiyan koffa. ¹⁷Yimkandǝ kǝ khur kombawal nakandǝ talandǝ khawurta kǝ kafarnahum. Fartǝ ini chǝ mǝt simme, paɗ ɓau Yesu mbǝs tandǝ kwaɗǝnwa. ¹⁸Tla' kǝ kapa rǝnnaa, nak wanfǝnchi 'yaman tla'ta.¹⁹Wi'kandǝ khur khawurta'an kǝɗ mel kumchit chep ngǝrsǝ ɗǝrman ndu kumchit makhkan, mbǝsanchandǝ Yesu wi'tǝ ɗar 'yaman mǝtlan ɓat kǝ mbǝstanda, nakandǝ lekǝte. ²⁰Ndan nda kanwa, "Ngǝta, mǝ lekuwun wa." ²¹Tlǝkan ndǝ anchǝ kǝ khur kombawal ta'an, chat sa'kandǝ kǝ khesi khawurta'an kǝ khakhi ɗi nat ndǝ ɗǝta.²²Əs'sata'an mbǝsanchǝ nafchǝ kombawal sǝ samǝn man'ngga tla pǝɗa kǝmsichi Yesu khuran,paɗ Yesu yimwasǝwa, pǝɗach kǝmsicha'an ɗǝchitnanda. ²³Fowun kombawal chǝs ɓach ǝ Tibariyas nduk kǝmɗi sǝmndǝndǝ ɗǝsǝmnda kǝrsǝ chǝk Yesu usoko.²⁴Mbǝsankǝ nggomǝn nafchǝɗi Yesu tǝ kǝmsichiyan tandǝ min'ni wa, fen paɗ yimkandǝ kǝ kombawal chǝɗi pǝɗakandǝ kǝ Kafarnahum kǝ kaa Yesu. ²⁵Kǝrsǝ mbǝsan kandǝ ǝ khesi khawurtǝɗi, ndankandǝ wa, "malɗǝm, ɓacho kǝmɗa kweti?"²⁶Nggǝman ndak Yesu tǝ ndatwa, kit'ta'an, kit'ta'an, kiwun nanchi, ngga kǝtlǝm niwun ǝna saka inchawa, kǝtlǝm sǝmwun ndǝsǝmndǝ nggalwun. ²⁷Kǝ chǝwun ter kǝtlǝm ɗǝsǝmndǝ tla tlǝ sǝɓchǝkaɗwa, cham ter kǝ ɗǝsǝmndǝ i sisingnde tla kǝ fere, tla na wa'i Nef furowunda, kǝtlǝm Farta tapi ɗǝftǝ kher kǝ ind'yan.²⁸Ndankandǝwa, "Mǝ nat ǝn chǝta kǝtlǝm kǝ chǝ'ǝn teri Farta?" ²⁹Nggǝrkǝ Yesu sǝ ndanda kanwa, "Tlaya ne kǝ teri Farta: kǝ fǝrwun kit kǝ tla tlǝndǝn."³⁰Ndankandǝwa, "Mǝ ne kǝ sakta'an natu chǝta, kǝtlǝm kǝ na'ǝn kǝ fǝr'ǝn kit kǝ wechi? Mǝ no chǝta? ³¹Chinchǝ'ǝn sǝmndǝ manna ǝ khur usine, kǝɗ ɗǝnɗi yarandǝ fe khaa. "Fǝrandachan ɗǝsǝmdǝ ǝ khulafǝrta kǝ sǝmnda."³²Ngǝmandak Yesu wa, "kit'ta'an, kit'ta'an, ngga Musa fǝrowunchǝ ɗǝsǝmǝnɗi ɓach khulafǝrtawa, Papa fǝrowunchǝ kakha ɗǝsǝmndǝ khulafǝrta. ³³Ɗǝsǝmndi Farta tlǝ ɓachan kakh ǝ khulafǝrta kǝ fǝr sisingnde kǝɗi khesi." ³⁴Ndankandǝwa, "Malɗǝm, tlǝ fǝra'an ndǝn ɗǝsǝmndiyo nding."³⁵Ndan ndak Yesu wa, "Nggǝt ne kǝ ɗǝsǝmǝn sisingnde, tla ɓach kǝmɗinchi, nǝ mitǝ nǝ fiyanwa, paɗ tla fǝrchǝ kit kǝ nanchi nǝ kuchimndǝ tam kǝsanchǝwa. ³⁶Ndowunchi yuwaa, nde niwun nanchi, paɗ fǝrwun kitwa, ³⁷Chǝkwun fǝriti Farta nan ɓat kǝmɗinchi, paɗ nat tla ɓach kǝmɗinchi, ni mǝkanchǝ kaɗwa.³⁸Ngga ɓachi kakh khulafǝrta kǝ chi ɗǝnɗi yakhti wa, se kǝ chi ɗǝnɗi yakhtǝ tla tlǝnchǝ nanchi. ³⁹Ɗǝnɗiya yakhtǝ tla tlǝnchǝ nanchi, wa kǝ sakani chǝka artǝ khur fe fǝritǝn wa, nan tla'andata ǝ ndukwa khesi. ⁴⁰Kǝtlǝm nda'an yakhtǝ Farta, nat nafɗi nach wanan paɗ fǝrtǝ kit kǝ anchi, nan mbǝs sisingndǝ kǝ fere, ni tla'andǝ paɗ far ndukwa khesi.⁴¹Yahudawach nakandǝ khurumnda kǝ ɗaran kǝtlǝm ndiwa, "nggǝt ne kǝ ɗǝsǝmnda tla ɓach kakh ǝ khulafǝrta." ⁴²Ndakandǝ wa, "Yesu tǝɗya ngga Wa'i Yusufu wa, tla sǝndǝmǝn manan tǝ chinan wa? Mǝ chǝch khach ndatǝn wa, "Ɓachi kakh ǝ khulafǝrta?"⁴³Nggǝmandak Yesu ndandakanwa, "malaman khurumndǝ ǝ pǝtlǝrwun. ⁴⁴Nefsǝ ne mbakhǝn ɓat kǝmɗinchi mangga papa tla tlǝnchǝ nanchi ɓach ta'anchi, paɗ kǝ tla'ani kafǝrta far ndukwa mǝnanwa. ⁴⁵Yaranfe khaa khur ndikti Anabawacha, 'chǝkwun na Fartǝ cha'andǝ khar, chǝkwun sǝkcha paɗ ǝ cha'i mǝɗi papa nan ɓat kǝmɗǝnchi.⁴⁶Ngga wa chǝkwun nach chinanwa, se tla ɓach mǝɗi Farta - mǝtlan nach papa. ⁴⁷Kit'ta'an, kit'ta'an, tla fǝrchǝ kit, sisingndǝ 'yansi tla kǝ fere.⁴⁸Nggǝt ne kǝ ɗǝsǝmǝn sisingnde. ⁴⁹Chǝnchǝwun sǝmndǝ manna khur usine, paɗ mǝmatinda.⁵⁰Ɗǝsǝmǝnn iniya tla ɓach kakh khulafǝrtiya, ma sǝm nefe nan mǝrwa. ⁵¹Nggǝt ne kǝ ɗǝsǝmndǝ tla ɓach kakh ǝ khulafǝrta. Ma sǝm nef ɗǝsǝmǝn iniya, nan nat khaa kǝ fere. Ɗǝsǝmǝnɗi nati fǝrta, fatinchi kǝ sisingnde i khesi."⁵²Sǝɓangkǝ Yahudawach khur kaɗ kafi ra'an nakandǝ ndatwa, "Nach nafɗa fǝramǝn fat'yan kǝ sǝmmǝn wa kǝni?" ⁵³Ndandak Yesu wa, "kit'ta'an, kit'ta'an, manga tǝ sǝmwun fati wa'i Nefawa, kǝ sowun fer'yanwa, nǝ sisingndǝ nǝs fiyowunwa.⁵⁴Nat tla sǝmchǝ fatinchi paɗ sitǝ ferinchi, na sisingndǝ'yan natsi tla kǝ fere. Ni tla'andǝ paɗ far ndukwa wanmǝncha'an. ⁵⁵Fatinchi kit'tǝ ɗǝsǝmnda, ferinchi kit'tǝ ǝna sata. ⁵⁶Tla sǝmchǝ fatinchi, paɗ sitǝ ferinchi, nachan khurna, nggǝt paɗ khur'yan⁵⁷Kǝɗ ɗǝnɗi tlǝndǝ Papa tlǝ sisingndǝ nanchi, paɗ nachi kǝ tlǝ sisingnde kǝɗ papa, kǝtlǝm nda'an tla sǝmchǝ nanchi, mǝtlan paɗ nan natkhaa kǝtlǝm nanchi. ⁵⁸Ɗǝsǝmǝnɗiya tla ɓach kakh khulafǝrta, ngga kǝɗ ɗǝnɗi sǝmndǝ chǝnchǝmǝn kǝ mǝmatanda wa. Chǝkwun sǝmchǝ ɗǝsǝmǝnɗiya nan nat khaa kǝ fere." ⁵⁹Mba'chǝ Yesu ɗǝchiɗya nakan cha'andǝ nafchǝ khar ǝ Kafarnahum.⁶⁰Ka'an khur Kǝmsichiyan fe sǝkchǝ ɗǝchiɗya ndakandǝ wa, "Tlaya 'yang'yang tǝ cha'ata, wun ne tlǝta?" ⁶¹Yesu sǝnkan khur fat'yan wa kǝmsichǝyan khurumndǝ kǝ ɗar ɗinni, ndandakan wa, "Sǝɓan ɗǝnɗiya khurchiyowun kaɗ wa?⁶²Nachan nat kǝni ma tǝ nowun wa'i Nef pǝɗat kafǝr kǝmɗi tamndǝn chokhi? ⁶³Semet tlǝ fǝrchǝ sisindgnde, fata chǝwa ǝnawa. Ndikchǝɗi mba'owundiya, semete, paɗ sisingndǝ fiyanda.⁶⁴'Pa'kǝ nakanya fowun khurwun fǝrwandǝ kitwa. kǝtlǝm Yesu sǝn taa tǝrkanan fe nawakchǝ fǝr kit tǝ paɗ tla ne khǝyandǝ kaɗi. ⁶⁵Ndakanwa, "nda'an chǝch ndowundi wa, nefsǝ ne ɓat kǝmɗinchi mannga Papa fǝranchawa."⁶⁶. Kǝtlǝm nda'an ka'an khur kǝmsichiyan pǝɗakanda, nggǝrwandǝ wi'tǝ tǝ ndǝ wa. ⁶⁷Ndan kǝ Yesu fe kum nggǝrsǝ chep yuwa, "Ngun yakhwun pǝɗat paɗwa, yakhwun wa?" ⁶⁸Siman Bitrus nggǝmankan wa, "Ai Farta, cha'ǝn kǝmɗi wuni? chǝne tǝ ndiktǝ sisngnde tla kǝ fere, ⁶⁹Paɗ fǝr ǝn kit, ɓi'ǝn sǝndǝ paɗwa chǝne kǝ chiɗchiɗ ta'an ndak i Farta."⁷⁰Ndandak Yesu wa, "Taɗwi wunchǝ nggun kum nggǝrsǝ chep, artǝ khurwun khwe'erauwa?" ⁷¹Ndikchanyu kǝ ɗar Yahuda wa'i siman Iskaryoti, kǝtlǝm mǝtlan khur fe kum nggǝrsǝ chep yu ne khiyandǝ Yesu kaɗi.

Chapter 7

⁸Ɗam kə khombata'an nggət ni ɗə kə khomba'ini wa,kətləm fartinchə ndiiɗwa kha wa." ⁵³

Chapter 8

³⁴Nggəmandak Yesu wa, "Kitta'an,kitta'an nati mbaowun nda,chək wun chəch ɓəɓi fata,mətlan mafati ɓəɓi fata.

Chapter 9

¹Nak Yesu mbərtəkhaa nakan nef tla nggət'təfe kə komnda. ²chəkhan kəmsicgiyan, "malɗəm, wun chəch ɓuɓifata, nafɗəyawaa, parcha'anwa, nggət'təfe ndə kə komnda?³Nggəma ndak Yesu wa, "chu nafɗa ndu parcha'an ɓuɓifawa, se ndakwa kə pənfe teri Farta kəmɗiyan. ⁴Waat kə chəmən teri tla tlənchə nanchi ə Farta, witə ɓata tla nawaktə nef bakhən chət tere. ⁵Ma nggət khur khesi nggət ɗakəti khesi.⁶Kərsə mbakə Yesfu ɗəchi'ini chəkhankan yakhtə kə khakhaa, təkh ɗan farta'an tə yakhtəyan, pətan komnan kə wenichəyan. ⁷Ndankan wa "Ɗu chapan kad ə kufi siloam (tla təbrandə fe khawa tlənda)." pənɗak nafan kə chapandə kaɗi. Ɓachan kaɗ mətlan naməta.⁸Fe ne nduk khaa tə nefini tə fe tlə nach ndə mətlan sita nakandə ndatwa, "Ngga nafɗni tlə ne ɗas sitə yuwa? ⁹fon ndakandə, "mətlan," fon pad ndakandə wa,"auwa, tə tlət ndi."¹⁰Ndankan ndəwa, "Chəch in kən ində wenichəyo khaa? ¹¹Nggəmkan wa "nafɗi tlə 'yafewa Yesu yu, təkhədchə fərta pətikan kə wenichənchi, ndikan wa ndu chapan kaɗ ə siloam.ɗəki, chapankə kaɗi, naki naməta. ¹²Ndakan ndəwa,"mətlan ayi" nggəmkan wa sənwi min'nawa.¹³Ɓakandə tə nefini tamchə komnduyu kəmɗi farisiyawacha. ¹⁴Fartə'ini far sati, təkhɗa ndən fərtə kə inantə wenitə komənɗi khaa yu. ¹⁵Nggərkə farisawach chəkhandə wa, inchə wenicha'anyo khawa kəni? ndankan tandəwa tə pət fərtə kə wenichinchi, chapan ki kaɗ, nakanya nggət naməta."¹⁶Fowun Farisiyawach ndakandə wa "nafɗiya ngga ɓachan məɗi Farta wa kətləm nawa maɗi far sati wa." fon ndakandə wa, "nach tlə ɓuɓifat chət ɗəchəɗi chətən yawa kəni minni chak ində yandə khaa. ¹⁷Nggərkandə chəkhandə komənɗi wa, "ndachowa kən kə ɗar nafɗiya, nakan inantə wenichəyo khaa?" komnan ndakan wa, "Annabi nakan." ¹⁸pakə nakanya yahudawach fər wandə kit wa komndə nakan wa, kən fe inandə wenitəyan khaa se yakanndə parchə tla inandə fe wenita'an yan khaa.¹⁹Chəkhan kandə parcha'an wa,"wayoniya tla ndatwun wa nggətchəfe ndə kə komndawa? chəch in kən khach tlə natən məta?" ²⁰Parchəɗi nggəman kandə wa,"Sənən wa waya'aniya tla nggət'tə fe kə komnda. ²¹Ɗənɗi chəch tlə natə məta, sənwa'an wa. Chəkhaa man, ngga waa nakanwa. Nan ndikendi fatyan si."²²Mbachə parcha'an ɗinni kətləm tandə lekendə yahudawacha'an. Yahudawacha'an tapi nggəmandəwa nat tla ndach wa kristi nakan, nandə mək anchə kes kətən sita'an. ²³Kətləm nda'an nda parcha'an wa "ngga waa nakan wa chəkhama ndən."²⁴Yakandə komnan chepeta'an, ndan kandə wa,"Fəran mandə Farta. Sənən wa nafɗiya tlə ɓuɓifat nakan." ²⁵Neffini nggərkansi wa," sənwiwa ma mətlan tlə ɓuɓifata. ən artə səndi, tamchi kə komnda, nakanya tlə nachi məta.²⁶Ndan kandə wa, "Mə chutən? inanchan wenitəyo khaa wa kəni?" ²⁷Nggəmkan wa, "Ba'onwun chə tang tang səkwun wa. Mə chəch natwun nggər yakh səktə paɗi? yakwun kə chokwun kə kəmsichiyan paɗ, kəɗu wa?²⁸'yarakandə anchə ndakakndə wa, "chəne kə kəmseyan. ²⁹Ngga'an kəmsichi Musa. sənən wa ndik Fartə tə Musa, sənwa'an məɗi ɓa tlaya wa."³⁰Nggəmandak nafɗi ndakan wa, "Tlənni əna saka inde, wa sənwon məɗi ɓati wa, paɗ chəktə kəɗu mətlan inanchə wenitən chəkhaa.³¹sənmən wa səku fartə fə ɓuɓifachawa, ma nef tlə səkchan ndi paɗ kə chət ɗənɗi yakhtən, nan sək ndi.³²kə tərkə fe kan khesi, tamu fe səktuwa nefsə tamchə inandə weniti nafkha tla nggət'təfe kə komndawa.³³Man'nga ɓach nafɗa məɗi Farta wa, mə nan chət ənawa." ³⁴Nggəman kandə wa, "Nggətchə fe wech khur ɓuɓifata, kano nat cha'a an'ndə khar wa? " Mik kandə anchə kes³⁵Sək kə Yesu wa məkndə anchə kes khur kətən sita. kakan ndi ndankan wa, "fərin kit kə wa'i nefe wa?" ³⁶Nggərkansi ndankan wa, "Wun nakan, Farta, ma ni fər kit kə ndi?" ³⁷Ndankə Yesu wa, "Nin ndi, paɗ mətlan ne ndiktə tə wech." ³⁸Ndak nafan wa, "Farta, fərənchə kit" paɗ manankan.³⁹Ndak Yesu wa, "Ɓachi kə khur khesiɗiya kətləm chakmee, kətləm fe tlə nawakchə məta, kə nanda, fe paɗ tlə nacha kə komnda." ⁴⁰Fowun farisawachəɗi ne tləmata'an səkndə ɗəchi'ini, paɗ chəkhan kandə wa, "Ngga'an paɗ komənchə naka'an wa?" ⁴¹Ndadak Yesu wa, "Ma komənchə nakowun, mə ɓuɓifatyon səwa nakanya ndakowun, 'Tlə nacha'an, kətləm nda'an ɓuɓifatyowun choki.

Chapter 10

¹Kitta'an,kitta'an nati ndowun nda,tla 'yimwakchə tə mi kənndə kə khur chokhreche,tərkan kakh tə mbandə samən,yerə nakan,tə paɗ tlə fasa fat nakan. ²Tla 'yimchə tə mi kənnda,mətlan tlə chokhrecha'an.³Tlə ndi mi kətənan khar nan inandə si.Chokhrecha'an nandə sək ɓəratə'yan,paɗ nan 'ya chokhrech'yan tə tləmchə nanda kə pəɗ tə tandə kes. ⁴Ma ɓi tə tandə kes nat nan 'yimndə kə pangngən nanda.Chokhrecha'an paɗ kə parandə ndi kətləm sən ndə ɓəratə'yan.⁵Nandə para rema wa,nandə kar anchə fa kətləm nandə sən ɓərati ramcha wa." ⁶Saktə ndiktə'ini ndiktə Yesu.Sənwandə wa saktə ndiktə'ini mba'andatən yu wa.⁷Nggərkə Yesu ndndat wa, "kit ta'an,kit ta'an nati ndowun nda,nggət ne kə mi kətən chokhrecha'an. ⁸Nat tla lach ɓat məni nggəta,yeere,paɗ fasaɓe nakan.Chokhrecha'an paɗ nandə sək tanda wa.⁹Nggət ne kə mi kətənan.Ma 'yim nefsə təmɗənchi,nan mbəs kəɓi kaɗi;nan 'yimndəs kə chə kes,tə paɗ nan mbəs mət parata. ¹⁰Nə yerə ɓa wa ma ngga kə yarka,kə ɓəl fata tə paɗ kə səɓanchə kaɗ wa.¹¹Nggət ne kə kaa tlə parata.Kaa tlə parat tlə fərchan səsingndə'yan kətləm chokhrech'yan. ¹²Tla ne kə wan tləndə ngga tlə parata wa,paɗ ngga chokhrech'yan wa.Ma nitə ɗə yakhtə ɓata nan mal chokhrecha'an khaa kə raka,ɗə yakhtan paɗ nan rək tandə kə welendech khaa. ¹³Nachan rakat kətləm mətlan wan tlənda,paɗ nan ɗəpsə chokhrecha'an wa.¹⁴Nggət ne kə ka tlə parata,səninchə yina,yən paɗ sən ndə nanchi. ¹⁵Sən papa nanchi,paɗ səninchə papa,paɗ tlə fərchi səsingndənchə kətləm kət chokhrecha'an. ¹⁶Fowun chokhrechinchəs fe nawakchə khur chaaɓ ɗəya.Ni ɓat tə tanda,paɗ nandə sək ɓəratinchi,kətləm kən kə cheɓə arta,tlə parat arta.¹⁷Nda'an chəch yakhtə papa nanchi.Fərchi səsingndəchə kətləm kə nggəri mbəstə kaɗi. ¹⁸Nefsə ne tlət kaɗ kharinchə wa,fərchi kətləm fatinchi.Alkətənchəs kə fəri,paɗ kə təri kaɗi.Tləchi maanini məɗi papa."¹⁹Tla'kə asində paɗ pətlər Yahudawach kətləm ndikchə'ini. ²⁰Kaan khurnandə ndakandə wa, "Khwa'archə'yansi tə paɗ ində'yan arta wa.Mə chəch natwun kan tləmata?" ²¹Ndak fowun wa,ndiktəɗəya ngga i tlə khwa'archa wa.Na tlə khwa'archə inandə weniti komndə kha wa?"²²Sa'kə fartə khomba chaptə kaɗ ə Urushalima. ²³Fartə'ini ə fekte.Yesu wi'tə kha ə khur kətən siti Suleimanu. ²⁴Taurankə Yahudawach kha ndakandə wa,"Kə kwet natu mal nga'an kha khur kumi sənda? Ma chə Kristi mba'aənndən ə ɗa'kəta."²⁵Nggərankə Yesu tandəs wa,"mba'awunchi,chəka kəɗu fərwowun kit.Tarchəɗ chəti khur tləm papa mbu'ndə ən kafinchi. ²⁶Chəka kəɗu fərwowun kit wa kətləm ngga nggun chokhrechinchə wa.²⁷Chokhrechinchə tlə səkchandə ɓəratənchi paɗ tlə səkchandə nanchi. ²⁸Tlə fərandachi səsingndə tla kə pori,nandə tam mər wa,paɗ nefsə na tləna tandə kherinchə wa.²⁹Papa tlə fərichə tanda,mbərantə chəkawun kha nat,tə paɗ nefsə na tlənandə papa khar wa. ³⁰Nggət tə Papa nacha'an arta." ³¹Kharkə Yahudawach ɗakwanchə paɗ wa nandə məmakandə fa.³²Nggəmandak Yesu wa, "pənowunchi kwastə tarchə kaan məɗi Papa.Kətləm tarchə'ini natwun məmakitə fa wa?" ³³Nggəmankə Yahudawacha'an wa, "ngga nacaha'an məmakutəf kətləm tarchə ndi'chan wa,sai kətləm 'yara Farta,kətləm chə nefe,nako chandə fat'yo kə Farta."³⁴Nggəmandak Yesu wa,"Ngga yaran fe khaa khur doka wa,"Ndachi wa nggun ɗəkhacha wa?" ³⁵Ma 'yitə tandə wa ɗəkhacha,fe ɓa ndikti Fartə kəmɗanda(paɗ nə fe ɓakhən chendə ndikti Fartə kaɗ wa), ³⁶No ndandə tla takhsandə Fartə kha tləndən kə khur khesi,'Chə 'yara Farta,kətləm ndinchə wa nggət wai Farta wa'?³⁷Ma nggət chət tarchi Papa wa,kə fərwun kit kə nanchə wa. ³⁸Ma tlə chəchi, chək fərwowun kit kə nanchə wa, fəram kit kə tarcha'an, ma' nowun sənda kə mbəsawun paɗ wa Papa khurinchi nggət paɗ khuri Pa pa." ³⁹Yakhkandə kə nggərndə nggətlanda,khəra'kan kes khur kher'yandə pəɗakan.⁴⁰Pəɗachan ɓəranchə kufi Urdun khaa kəmɗi tərtə Yohanna kan chət Baptisma yu,chokkan minni. ⁴¹Ɓak nafchə kaan mbəs ndə ndankandə wa,"pənwə Yohanna saktə ɗəcha wa,chəka kəɗu nat ɗəchəɗi mbu'tə Yohanna kə ɗar nafɗəya kit ta'an." ⁴²Nafchə kaan fərndə kit kə ndə ə minni.

Chapter 11

¹Nakan nefsə tləman wa Liazarus ne khaɗchan. Tlə bantanyaɗ nakan ə wan mərɓi ndə maryamu tə wan manan marta. ²Maryamu tə'ini pətanchə Yesu fiɗet kə sarchəyan tə waas indəyan nak wan manan Liazarus khaɗchan.³Tlənkə wan mancha'an tə'ini kəmɗi Yesu tə ndatwa, "Farta no tla yakhtu yu khaɗchan. ⁴Sək kə Yesu ndakan wa, "khatəfa ini ngga 'yi mərta wa. Nən nat kə 'yi manandə Farta, kətləm nggət wa'i farta kə manan fe təmɗiyan.⁵Yesu yakhtə marta tə wanmancha'an maryamu tə liazarus. ⁶Chəka kəɗu səkkan wa liazarus khaɗchan,Yesu chəkan məndə chep məɗi natən. ⁷Ndankan kəmsichiyan wa, "tamə kaɗ kə yahudiya."⁸ndankə kəmsichiyan wa, "Malɗəm, ngga chatchatya yakhtə yahudawach məmakutə fawa, nako yakh ndət kəmni paɗ wa? ⁹Nggəmankə yesu wa, "Ngga tlə nach ɗakətsi tla'tə walwurta kə farwitawuwa khur məndə arta ngga kəɗuyu wa? nef ə farta nan chət wansartə khawa, kətləm nan naməta tə ɗakəti khesi.¹⁰Ma ə wita, nan chət wansartə khaa kətləm ɗakətsə wa. ¹¹Kərsə mbu ɗəchi'ini, ndandakan wa, 'wan manmən liazarus satə 'yene, nachi ndit kətləm kə tla'ani ə 'yene."¹²Ndankə kəmsicha'an wa,"Farta ma tə khəmkha kə 'yene, nan kəndə kaɗi nakhəna. ¹³Nən Yesu ndikti kə ɓəra, mərtə Liazarus, chanchan kəmsichiyanfawa nən ndik 'yenɗi tlə satə fe kə yipfe ¹⁴Ndandak Yesu ə ɗakət wa, "Liazarus miri ."¹⁵Səkənchə mbəndəfa kətləm wunchi nawak i minni, ma'a nowun fər kit kəmɗinchə nakanya tamə kəmɗiyan." ¹⁶Toma tla tlə yafewa wan moɗata ndankan kəmsicha'an wa, "tama kətləm mərtə tə Yesu.¹⁷Sakə Yesu kə Baitanya mbəsanda tapi mər Liazarus mənchan khur kwi foɗa. ¹⁸Baitanya paɗ nachan nduk tə urshalima witəs ndək bətl pətlər nanda. ¹⁹yahudawach kaan ɓində kəmɗi maryamu tə marta kətləm kə ndandə ən tanda kətləm mərti wanmananda. ²⁰Sək kə marta wa Yesu ɓata, ɗəkan kak anchə fa, Maryamu mətlan ɗas khur wire.²¹Marta ndakan Yesu wa, "Tlə manda mamwa chə məɗya, mə muru wanmana wa. ²²Chək nakanya sənənchə wa ɗənɗi chəkhatu məɗi Farta, nan furuta." ²³Yesu ndankan wa, "wanmu nan tlata."²⁴Ndankə marta wa, "Səninchə wa nan tla'ta fartə tla'ti məmatacha far tla'ti khesi." ²⁵Ndankə Yesu wa, "Nggət ne kə tla'ti məmatacha tə sisingnde tla fərchə kit kə nanchi, chək mərchan, nan nat tə sisingndə fa. ²⁶Tla paɗ ne tə sisingndə fa, ma fərtə kit kə nanchi, nan tam mərwa. Firin kit səwa?"²⁷Ndankan wa, "Nggəmani Farta, fərənchə kit chə ne kə Kristi, wa'i Farta, tla ne ɓat kə khur khesi." ²⁸Mba'kan kəɗu pəɗakan 'ya wanmanan maryamu kə mət wuɓta. Ndankan wa, "Malɗəm məɗya, paɗ mətlan 'ya wechi." ²⁹Sək kan ɗənni tla'kan tə wesetfa ɗəkan mbəs ndi.³⁰Fartə'ini Yesu sa'awa kə khur wan mərɓan wa pe'chan məɗi ɗət Marta mbəs ndə yu. ³¹Nak Yahudawachəɗi ne tləmata'an khur wir fəran kərəstəyu, tle' tə weset fə chi kes, parakandə anchi, ndandachanwa tən kə mi kwiya kə təta. ³²Ɓak Maryamu kəmɗi na Yesu, nakan ndi chamkan kurumchə khaa kə pangənan ndankan wa, "tlə manda mamwa chə məɗya mə məru wanmanawa."³³Nak Yesu anchə təta, yahudawachəɗi ɓach kanan yu paɗ təta, tlakə wan'ndə kaɗatyan nakan səktə khur semete. ³⁴Ndankan wa, "khunanchowun khaa ə ayi?" ndankandə wa, "Tləmannda ɓo no." ³⁵Tək Yesu.³⁶Ndak yahudawachəɗi wa, "Nam yakhtəɗi yakhtən liazarus." ³⁷Chəka kəɗu chakhakandawa "Ngga nafɗi inanchə weniti komndə khaya, mə nan yatan mərtə nafɗiya wa?"³⁸Pachə Yesu səktə fi fatyan pəɗakan kə mi kuyan. Nach kuya ɓete, nggəlan fe məyan tləwete. ³⁹Ndak Yesu nafchəɗi nach minni "Təraman tləweɗi kaɗi karko marta "Tlə manda nakanya nachan nat fatyan mətl kaɗi kətləm mərchan mənndəfoɗa kə ɓukuya." ⁴⁰Ndankə Yesu wa, "Nduwiwa, ma firin kit, nona mandi Farta tə əna chətyanwuwa?⁴¹Təran kəfe tləweɗi kaɗi. Tla'ankə Yesu wenitə kafərta, ndakanwa, "papa chuchi usoko sək ko nenchi." ⁴²Sənənchə wa tlə səkcho nenchi ɗing, ndikchə ɗənni kətləm nggomən nafchəɗi taurichə khaya, ma'anandə sək wa chə tlənchə nenchi kə fər kit kəmɗiyo kə nggəmandəwa chə tlənchə nenchi⁴³Kərsə mbakan nɗinni, tla'ankan ɓərata, "liazaru ɓo kes!" ⁴⁴Ɓak mərta'an kes, kharchəyan tə sarchəyan kə kənan tə kukwata, chəmendiyan paɗ kə fata'an tə kapata. Ndak Yesu wa, "Kwasaman khaa kə pəɗa."

⁴⁵Terchan khur yahudawachəɗi ɓach kəmɗi Maryamu nach ɗənɗi chət Yesu yu fər ndə kit kə ndi. ⁴⁶Fon paɗ pəɗakandə kəmɗi farisiyawacha nakandə mbu'anda ɗəchəɗi chət Yesu.⁴⁷Paktə pastocha tə farisiyawach nggoman kandə paktə nafcha kə mət arta, ndakandə wa, "Mə nat chəta? Nafɗiya chət ɗə sa inchə kaan. ⁴⁸Ma malamən kəɗaya, nat nafcha nandə fər kit kə ndi. Na fe tla'andə Romachəfa kə fəfokhandə mət sitiyamən kaɗi kə welendə khakhiyamən kaɗi.⁴⁹Artə khur nanda kayafa kapa pasto khure ini. Ndankan tandawa "Səwuwon əna! ⁵⁰Sənwonwa kwech nef artə mərcha məɗyowun kətləm nafcha, mani nafchi khakha nat kə təkndə kaɗi?"⁵¹Ndikchan ɗənni ngga fatyanwa. chokkan mətlan kapa pastocha khur khure'ini, mbuchan ɗənɗi ne səbtə kə pangnga ndatwa na Yesu mərtə kətləm Nafchi khakha nat. ⁵²Ngga kətləm wanchi khakhi inni ndak wa, kətləm wanchi Farta fe welchə khaa, kə nggomandach fe kə mət arta. ⁵³Tlatə fartə'ini kə pangnga, nakandə kaa mbanɗi natndə ɓəlanda.⁵⁴Tlatə fartə'ini malankə Yesu witə ə khur yahudawacha. Malkan minni khaa pəɗakan kə tle khakha nduk tə khur chanjaya ə mərəbɗi tlə yafewa Ifra'imu. Chok kandə minni tə kəmsichiyan. ⁵⁵Ɗinni khoɓa chet kes i yahudawach ɓi nduk, nafchə kaan ə tle khakhi ini pəɗində kə urshalima taa ɓa'u farta'an wa kətləm kə ɗəndə chapandə ɓuɓi fachyandə kaɗi kəɗ ɗənɗi na ɗəna chəti yahudawacha ma nafe nggomandə kə chəndə khoɓata.⁵⁶Nakandə kaa Yesu, nakandə ndandə ra'an nakandə kit kit khur kətən sita, "Kaɗachon wa kəni ?" ⁵⁷Kutər pastocha tə farisiyawacha tapi fərndə mee ndatwa nat məɗi na fe Yesu, kə mbufe kətləm kə nggətlan fe.

Chapter 12

¹Məndə miche kə fartə khomba chet kes, ɓak Yesu kə Baitanya məɗi na Liazarus tla tla'andən khur məmatacha. ²Takhsankə fe ndəsəmndəsi min'ni, marta ne fər ndəsəmanan, Liazaru paɗ a mət səməniyan. ³Tərkə Maryamu kuruɓtə fiɗet tla takhəstəfe tə nard ndak pətankan Yesu kə sarchəyan, nakan pa'andə sarcha'anyan kaɗ tə waas indəyan. Ndiiɗ kə wuran kaɗ tə kwastə satə fiɗeta'an.⁴Yaguza Iskariyoti, artə khur kəmsichiyan, tla ne khiyandə kaɗ, ndakan wa, ⁵"Kətləm mə nawk təfe khiyandə fiɗəɗiya kaɗ denari kumchət kum makhkan (300) kə fəran fe fə ɓakhcha?" ⁶Mbuchan ɗənni nggawa kətləm tə khaɗan fə ɓakhchəfawa, kətləm yerə nakan, mətlan ne tə yakwa wandəɓətlan khar, paɗ ma'anan yarkit khar khur ɗənɗi ndəftə fe khaa.⁷Ndak Yesu wa, "Malaman kə kəs ndənɗiyan nesə khar kətləm fartə tlokhtə chi. ⁸Nggunsə ɗing tə fe ɓakh cha. Nggət ninə tlə matwun kə ferawa."⁹Sək kə yaka nggo mən nafchəwa Yesu minni, ɓakanda, ngga kətləm Yesu ndak wa, kətləm kə nandə Liazaru tla tla'andə Yesu khur məmatacha. ¹⁰Kutər Pastocha takhsan kanə khaa kətləm kə ɓəlandə Liazaru: ¹¹Wa kətləm mətlan pəɗa Yahudawach kaan, paɗ fərwa ndə kit kə ɗənɗi na kapa Pastochi chaadəkadi kətləm da'an tandə fər kit kəmdi Yesu.¹²Əssata'an nggom nafchə kaan kə khombata'an. Sək kandə wa na Yesu ɓat kə Urushalima, ¹³Tlətlakha kandə sa teperuchə kə khar pəɗakandə kes kə kak ndəf ə kərsə wiri nakandə khwat wa, "Hosanna! tlə mbəsən khar tla ne ɓat khur tləm Farta, kutəri Israila."¹⁴Mbəskə Yesu wan kwari pərkan si kə diiɗ ɗənɗi yarandəfe khaa. ¹⁵"Kə lekinwa nggun tədi ne khur Urushalima no kutəryo ɓata, ndas ə ɗar wan kwari."¹⁶Kəmsichiyan mbəsawandə ndəchəini tərkanan wa, se nakəfe manandə Yesu, kunduk kandə wa ndəchəiniya yaran fe khaa kə ɗaran, tə paɗ chəndə ndəchəini kəmɗan.¹⁷Nafchidi ne para Yesu nakandə mba ɗənɗi natda ndatwa tla anfe Liazaru kes bukuya tə sisingdəfa. ¹⁸Kətləm dinni pəɗa nafchə kes kə mbəs ndi, kətləm sək ndəwa chət paktə ɗəcha kətləm kə pananda alketyan. ¹⁹Farisiyawachəɗi nakandə ndandə ra'an wa, "Namma nowun ɓakhən chət ənawa; no, pəɗi nafchə kaan kanan."²⁰Heleniyawachsə khur fe pəɗach kə manandə fartə ə khur khombata'an. ²¹Fen ndəkandə mbəs Filibus tla ɓach ə Baitasda ə Galili ndan kandəwa "Maldəm, no numaandə tə Yesu wa?" ²²Filibus ndəkan mba'andə Andrawus. Ndək ndə Andrawus tə Filibus mba'andə Yesu.²³Nggəmankə Yesu Filibus tə Andrawus sa Farta ansi na Fartə pənandə nafchawa Wai Fartə naki, chəchi tə p̌aɗ kə mbaani tandə nat dəchədi chiti. ²⁴Kit'ta'an Kit'ta'an nati ɗowun 'nda, manga tə khəm wetə kakh kə mərawa, na chan nat kə mətlan ndəchəta'an. ma ə miri, nan nggət'tə kaan.²⁵Tla yakhchə sisigndəyan, nən saka nda; tla karchə sisingndəyan khur khesiɗya nən kəstəkhar kə sisingndə kə fere. ²⁶Ma tlə chəch nef ən kətləm nggəta, kə para nenchi; məɗi nati, nach mafatənchi nat minni paɗ. Ma tlə chəch nef ən kə nggəta, na Papa mananda.²⁷Nakanya sisingndənchə khur ɓakhta, mə nati ndata? 'Papa fəri kəɓi kaɗi nakanya, kətləm ndinniya ɓati nakanya. ²⁸Papa, manan tləmwa. "Nat khur dechedi mbatu, khur dechedi chətu nat tə khur nat yokha." Bak dikti khulafarta "tapi peninchə indinchi, ndikinchi, tə tə tarchənchi, paɗ nina chəta. ²⁹Nafchədi ne kit minni səknda, ndakandə wa yandə ''yere. Fon ndakandə wa, "Tlə tləndi Farta ndikchə tə ndi."³⁰Nggəmkə Yesu ndakanwa,"Ɓach ɓəratəɗya ngga kə nggətawa, kətləm nggun. ³¹Nakanya na fe chan kiita khesəsi. Nakanya na fe rək kutəri khesiɗiya.³²Ma tlaichəfe ə khakhaa, ni ɓat tə chəkwuni kəmndənchi." ³³Mba'achan ɗinni kətləm kə pən weta mərtəɗi natən mərta.³⁴Nggəmankə nggomnan wa, "Sək cha'an khur doka wa nach Kristi nat kə fere. Kətləm mə natu ndatwa, na Wai nef mərta? Wunne kə Wai nef Inni?" ³⁵Ndandak Yesu wa, "Na ɗakət nat tləmat wun talləkəɗa. Wiyama pakə ɗakət tləmatwun ya, kə wulowunchə mətawa. Tla wichə khur wutla, sənwa mədi natən ɗətawa! ³⁶Ma nggun khur ɗakəta, fəram kit kə ɗakəta'an, kətləm kə nowun kə wanchi ɗakəta." Mbakə Yesu ndəchəini pəɗakan, wuɓandakan khar.³⁷Chəka chək Yesu əna sakainchə kaan, pakə nakanya fərwandə kit kə ndəwa, ³⁸Kətləm kə ndiiɗ ndiktə annabi Ishaya khaa, kəɗ ɗənɗi ndatənwa, "Farta wun fərchə kit kə ndənɗi səktanda pənamənchə Fartə alkətyan tla natən khəra amənda?³⁹Kətləm ndinni fərwandə kit wa, kətləm nggər Ishaya ndat wa, ⁴⁰"Komantə wenitə yanda, tə paɗ chantə wan'ndə kandach yandə kwakwa. Man'ngga kəɗuwa, mə nandə nat tə wenichə yanda, kə sən'ndə tə wan'ndə kaɗach yanda kə tərdəkha khaa kə kənandachi kaɗi."⁴¹Mbach Ishaya ndəchi'ini kətləm nitə mandiyan khaa, paɗ ndik kə ɓərata'an. ⁴²Chək kəɗu kaan khur kutərcha fərndə kit kə Yesu. Nakan kətləm Farisiyawacha, pənwandə a ɗakətawa, mani fe rək tandə ə kətən sita. ⁴³Yakh ndə chəmndə məɗi Farta.⁴⁴Tla'ankə Yesu ɓəratə ndakanwa, "Tla fərchə kit kə nenchi, ngga fərchan kit kə nggət ndakwa, nat tə tla tlənchə nenchi. ⁴⁵Tla nach nechə paɗ, nitə tla tlənchə nenchi.⁴⁶Ɓachi kəɗ ɗakit kə khur khesi, kətləm chəkwun fərchə kit kə nenchi pawa nat khur wutla wa. ⁴⁷Ma sək nef ndiktənchi kəswa kharwa, ni chakan meewa, kətləm ngga ɓachi chakan mee khesəswa, se kə khər a'ani.⁴⁸Tla karchə nenchi, paɗ tləwa ndiktənchiwa, nefsi ne chakan mee. Ndiktəɗi mbati nan chakan mee far tlati khesi. ⁴⁹Kətləm ngga tlə ndikchi kə ndinchəwa, kətləm Papa tla tlənchə nenchi, mətlan tlə fərichə alkət kə dar ɗənɗi tlə ndati tə tla tlə mbati. ⁵⁰Sənən chəwa, alkətyan sisingndə kə fere nda'an paɗ tlə mbati, kəɗ ɗənɗi tlə ndiktə Papa kəmdənchi, kəɗu yu tlə ndikti."

Chapter 13

²⁶Nggəmankə Yesu wa, "Mətlan ne kə tla nati chət yat khar kə fərani. ²⁷Kərsə səm yata'an,'yimkə khwe'rə kaf'yan,ndankə Yesu wa, "Ɗənɗi natu chəta ,chu leɗ-leɗ."²⁸Nakan nowunsə nduk ɗar tebur tə'ini sənchə ɗənɗi ndandən kəɗu wa. ²⁹Fowun kaɗakandə wa,nak Yahuza tə yakwa wanɗəɓətl khar yu,ndankə Yesu wa, "khəyu ɗənɗi yakhtəmən kətləm kət khombata'an,ma ngga kəɗu wa,kə fəra'ən fe ɓakhcha. ³⁰Tlək Yahuza kwasaɗi wesekan kes.Ɗinni wiita.³¹Pəɗak Yahuza,ndak Yesu wa, "Nakanya manan fe wai nefe,Fartə paɗ mbəstə mandə khur'yan. ³²Na Fartə manadə khur fat'yan,paɗ nachan manandə chatchat ya. ³³Wanwancha nachi nat ke'ke' tə wunchə kə wan mənchə tap kəɗa..Nowun ka nanchi,paɗ kəɗ ɗənɗi mba'andi Yahudawach tə ndat wa,"Məɗi nati pəɗata,nowun mbakhən ɓa wa.Nakanya mba'owunchi paɗ.³⁴Ni fərowun yuwa doka,yakham ra'an kəɗ ɗənɗi yakhti wunchi,kəɗuyu paɗ waat kə yakhwun ra'an. ³⁵Tə kəɗuyu na chəkawun səndə wa nggun kəmsichənchə ma nggun yakh ra'an.³⁶Ndankə siman Bitrus wa, "Farta, no kayi?" Nggəmankə Yesu ndakanwa, "mədi nati ɗəta, no ɓakhən para nenchə nakanyawa, nacho para nenchə tə kərsa." ³⁷Ndankə Bitrus wa, "Farta, kətləm mi nawakti para wech nakanya? Ni fər sisingdənchə kətləm wech." ³⁸Nggəmankə Yesu ndakanwa, "No fər sisingndəyo kətləm nggətawa? kitta'an, kitta'an nati mbu'uta nə chetkertə kwar kəno as'in nenchi khar makhkan wa."

Chapter 14

¹Kǝ sǝɓ wandǝkaɗach 'yowun kaɗwa, fǝram kit kǝ Farta, fǝram kit kǝ nanchǝ paɗ. ²Khur wiri papa kǝtǝnchǝs ka'an. Mangga kuɗu wa mǝ mba'owunchi. Kǝtlǝm ni pǝɗat kǝ takhsowun mǝt si. ³Ma pǝɗinchi kǝ takhsowun mǝt si, ni ɓat paɗ kǝ ɓi tlǝt wunchǝ kǝmɗinchi, kǝtlǝm mǝɗi nati, kǝ nowun sǝ paɗ.⁴" Sǝnwun mban mǝɗi nati pǝɗata." ⁵Ndankǝ Toma Yesu wa, "Farta, sǝnwa'ǝn mǝɗi natu ɗǝtawa, nacha'an sǝn mbananwa kǝni? ⁶Ndankǝ Yesu wa, "Nggǝt ne kǝ mbanda, ngət ne tǝ sisingndǝ paɗ; nefsǝ ne ɓat kǝmɗi papa wa, mangga tǝmɗǝnchǝwa. ⁷Ma sǝnwun nanchi, mǝ sǝnwun Papa paɗ. Tla' tǝ nakanya kǝ pangnga sǝnwun ndi, paɗ niwun ndi."⁸Filibus ndankan Yesu wa, "Farta, pǝna'ǝ, ndǝn Chǝnan, paɗ tlen'ni cha'a'ǝnchi." ⁹Ndankǝ Yesu wa, "Nggǝt tǝ wunchi ndukwa, pa' kǝ nakanya sǝnwowun nanchǝwa, Filibus? Nat tla nach nanchi, ni tǝ chǝnan, kǝtlǝm mǝ natu ndatwa, pǝna'ǝndǝn Chǝnan?¹⁰Fǝrwun kit wa nachi khuri Papa, Papa paɗ nachan khurinchǝwa? Ndikchǝɗi tlǝ mba'owundi, ngga tlǝ mba'owunchi khur alkǝtǝnchǝwa, Papa tla ne khurinchǝ ne chǝt ter'yan. ¹¹Fǝram kit kǝ nanchǝwa nachi khuri Papa, Papa paɗ khurinchi, mangga kǝɗu wa fǝram kit kǝ tarcha'an tǝ indǝ'yanda.¹²Kit'ta'an, kit'ta'an, nati ndowunda, tla fǝrchǝ kit kǝ nanchi, nan chǝt tarchǝɗi chǝti, paɗ nan chǝt paktǝ tarchǝ mani feya kǝtlǝm ni pǝɗat kǝmɗi Papa. ¹³Nat ɗǝnɗi chǝkhatwun khur tlǝmna, ni chǝta, kǝtlǝm Papa kǝ mbǝs mandǝ ǝ khur wanan. ¹⁴Chǝk mǝ chǝkhitǝwun khur tlǝmna ni chǝta.¹⁵Ma tlǝ yakhchowun nanchi, nowun kǝs doka chǝnchǝ khar, ¹⁶Paɗ ni siyandǝ Papa, paɗ nan fǝrowun tla ne tlǝmandǝ khur'yowun kǝtlǝm kǝn 'ke'ke tǝ wunchǝ kǝ fere- ¹⁷Semet i kit. Nǝ khesǝ mbakhǝn tlǝt anchǝwa kǝtlǝm nawa ndǝwa ndu kǝ sǝnindi. Nggun sǝnwun ndi, kǝtlǝm mǝtlan 'ke'ke tǝ wunchi, paɗ nan nat khurwun.¹⁸Ni malwunchǝ ɗǝchitwunwa, ni ɓat kaɗ kǝ mbǝswunchi. ¹⁹Pe' chǝ wan mǝnchǝ tapkǝɗa nǝ khesi nggǝr na nanchǝwa, nggun nowun na nanchi. Kǝtlǝm nggǝt khaa, nggun paɗ nowun nat khaa. ²⁰Fartǝ'ini nowun sǝnd wa nggǝt khuri Papa, paɗ nggun khurinchi, paɗ nggǝt khur'yowun.²¹Tla ne tǝ doka chǝnchǝ khar paɗ tlǝ parachan khar, mǝtlan yakhchǝ nanchi, tla paɗ yakhchǝ nanchi na Papa yakh ndi. Ni yakh ndǝ paɗ, ni pǝnan fatinchǝ paɗ." ²²Yahuza (ngga Iskaryoti wa) ndankan Yesu wa, "Farta mǝ chǝch natu pǝna'ǝn fata ngga kǝmɗi khesǝwa?"²³Nggǝmankǝ Yesu ndankanwa, "Ma yakh nef nanchi, nan kǝs ndiktǝnchǝ khar. Na Papa yakh ndi, paɗ na'an ɓat kǝmɗiyan, na'an chǝt wir kǝ chok ǝn tǝ ndi. ²⁴Tla yakhwakchǝ nanchi, kǝswa ndiktinchǝ kharwa. Ndiktǝɗi tlǝ sǝktǝwun ngga ɓachan mǝɗinchǝwa, ɓachan mǝɗi Papa tla tlǝnchǝ nanchi.²⁵Mbaowunchi ɗǝchiɗya, pe'ki choktǝ tǝ wunchiya. ²⁶Chǝk kǝɗu, tlǝ tlǝmandǝ wan'ndǝkaɗacha'an 'yowun semet tla chiɗchiɗ, tla na Papa tlǝnda khur tlǝmna, nan cha'owun chǝkmǝ khar paɗ kǝ kuɗukwun nat ɗǝchiɗi mba'owundi. ²⁷Malchi wunchǝ tǝ kǝɓikaɗi. Nggǝt fǝrowun kǝɓi kaɗi inchi. Ngga kǝɗ ɗǝnɗi tlǝ fǝrtǝ khesǝ nati fǝrtawa. Kǝ sǝɓ wan'ndǝ kaɗach yowun kaɗwa, tǝ paɗ mǝ lekǝwunwa.²⁸Sǝkwun ndowunchi wa, "Ni pǝɗata, paɗ ni nggǝrandǝ in kǝmɗiyowun. ma tlǝ yakhchowun nanchi, nowun sǝk mbǝndfa, kǝtlǝm ni kǝmɗi Papa, Papa paɗ manchan mani nggǝta. ²⁹Nakanya mba'owunchi ta sǝɓwawa, kǝtlǝm ma ǝ sǝɓi, nowun fǝr kit.³⁰Ni ndiktǝ wunchǝ ka'an paɗwa, kǝtlǝm kutǝri khesi mǝtlan ɓata. Alkǝt'yansǝ ǝ ɗarnawa, ³¹chokkan kǝtlǝm wa khesǝ kǝ sǝnwa yakhǝnchǝ Papa, ni chǝt kǝɗ ɗǝnɗi yakhtǝ Papa. Tla'ama kǝ pǝɗamǝn mǝɗya."

Chapter 15

¹Nggǝt ne kǝ kaa ɗǝftǝ innabi, Papa paɗ mǝtlan ne kǝ tlǝ khuɗata'an. ²Tlǝ chatlanchan chǝk yen njarta'an kaɗ fǝnchi tla tlǝ nggǝtwakcha, tla tlǝ nggǝtchǝ paɗ kǝ takhsanchi kǝtlǝm kǝ chekentǝ nggǝtta.³Tapi chapwun kaɗi, kǝtlǝm ndiktǝɗi mba'owundi. ⁴Nam khurinchi, nggǝt paɗ khuryowun. Kǝɗ ɗǝnɗi nawaktǝ njartǝ ndǝftǝ nggǝt'ta man'nga nachan fi man ɗǝfta'anwa, kuɗuyu nggun paɗ, man'nga tǝnowun khurinchǝwa.⁵Nggǝt ne kǝman ɗǝfta'an, nggun njarcha'an. Tla ne khurinchi, nggǝt paɗ ǝ khur'yan, nan nggǝt'tǝ ka'an, kǝtlǝm man'nga tǝ nggǝtawa, nowun chǝt ǝnawa. ⁶Nat tla chokwakchǝ khurinchi, nafe mǝkandǝ kaɗ kǝɗ nartǝ ɗǝfta, kǝ khwarkaɗi, kǝ nggomanfe njarcha'an kǝ chamfe kǝ wata, kǝ indǝkaɗi. ⁷Ma nggun khurǝnchi, ma ndiktinchǝ paɗ khur'yowun chǝkham chǝka mǝ yakhtǝwun, nafe chowunda.⁸Tlǝ fǝranchǝ fe mandǝ Papa khur ɗin'niya, wa kǝ chǝwun wancha kǝtlǝm kǝ nowun kǝ mafachinchi. ⁹Kǝɗ ɗǝnɗi yakhtǝ Papa nanchi, kǝɗu paɗ yakhti wunchi. Chokam khur yakhtǝnchi.¹⁰Ma kǝswun doka chinchǝ khar, nowun nat khur yakhtǝnchi, kǝɗ ɗǝnɗi kǝsti doka chi papa khar, chok'ki khur yakhtǝ'yan. ¹¹Mba'owunchi ɗǝchiɗya kǝtlǝm mbǝnfatǝnchi kǝn ǝ khur'yowun, kǝtlǝm mbǝnfat'yowun kǝn kǝ ndi'ita'an.¹²Tlaya ne kǝ doka ǝnchi, ndatwa kǝ yakhwun ra'an, kǝɗ ɗǝnɗi yakhti wunchi. ¹³Nefsǝ na yakhtǝ 'yansǝ mbǝranchǝ tlakhayawa, wa fǝrtǝ sinsingndǝ'yan kǝtlǝm tlawurcha'an.¹⁴Nggun tlawurchǝna ma chǝwun ɗǝchiɗi mba'owundi. ¹⁵Pa'wi 'ya wunchǝwa mafachawa, kǝtlǝm mafat sǝnwa ɗǝnɗi tlǝ chǝt tlǝwir'yanwa. "yachi wunchǝwa tlawurchǝna, kǝtlǝm nat ɗǝnɗi sǝkti mǝɗi Papa, sǝnowunchi.¹⁶Ngga ngun taɗchǝ nanchǝwa, nggǝt taɗchǝ wunchi paɗ tlǝnki wunchi kǝ ɗuwun chǝt wancha, wancha'an paɗ kǝ nandǝsi, Chok chan kǝɗu kǝtlǝm nat ɗǝnɗi chǝkhanduwun Papa khur tlǝmna, naan fǝrowun'nda. ¹⁷Kwe'owunchi ɗǝchi'ini fa kǝtlǝm kǝ yakhwun ra'an.¹⁸Ma kar khesǝ wunchǝfa, kǝ sǝnwunwa kartǝ nanchǝ kanan kar wunchi. ¹⁹Ma nggun i khesi, na khesǝ yakhwunchǝ kǝɗ ya'an. kǝtlǝm ngga nggun i khesǝwa, paɗ kǝtlǝm taɗinchǝwunchi kes khur khesi, kǝtlǝm nda'an kartǝ khesǝ wunchi.²⁰Kaɗam khar tǝ ndiktǝɗi mba'owundi, mafat manwa mani tlǝwir'yanwa, ma ǝ ɓakhi chǝnda, nandǝ ɓakhowundǝ paɗ. ma ǝ kǝsndǝ ndiktǝnchǝkhar, nandǝ kǝs yuwun khar paɗ. ²¹Nachandǝ chowun ɗǝchǝ'ini kǝtlǝm tlǝmna, ketlǝm sǝnwandǝ tla tlǝnchǝ nanchǝwa. ²²mamwa ɓawi kǝ ndiki tǝ tandawa, mǝ ɓǝɓifat'yandǝswa. Nakan ɗǝna mbutǝ'yandǝs kǝ ɗar ɓuɓifat'yandawa.²³Nat tla karch nanchi, kartǝ Papa. ²⁴Mamwa chǝwi tarchǝɗi chǝwaktǝ nef khur nandawa, mǝ ɓuɓifat 'yandǝs wa, nakanya nindǝ paɗ kar ndǝ ngga'an nggǝt wa'a tǝ papa. ²⁵Ɗin'ni kǝtlǝm kǝ ndi'iɗ ndiktǝɗi khaa yarandǝ fe khaa khur doka wa, karchandǝ nanchǝ ǝnsǝ chǝchawa.²⁶Ma ɓi tlǝ tlǝmandǝ khuran tla nati tlǝnowundǝ ǝ mǝɗi papa, tla ne kǝ semet i kit, tla tlǝ ɓach kes mǝɗi Papa ǝ ɓi, nan mba ǝn kǝ ɗarna. ²⁷Nachowun mba'ǝn paɗya kǝtlǝm nggun 'ke'ke tǝ nanchǝ tla' tǝ ǝ tǝrkanan.

Chapter 16

¹Mba'owunchi ɗəchəɗya kətləm kə chəwun wan sartə khawa. ²Nandə rəkowundə kes khur kətən sita. Farta'an ɓata tla na chəkwun bəlowunchə tertəwa nən manandə Farta.³Nachandə chet kəɗu kətləm sənwandə papa ndu nggətawa. ⁴Mba'owunchi ɗəchəɗya kətləm ma ɓi farta'an yanda, nowun kuɗuktəwa mbu'owunchi. Mba'owunwi ɗəchəɗya tər kanan wa kətləm nggət ke'ke tə wunchi.⁵Nakanya ni pəɗat kəmɗi tla tlənchi nenchi, chək kəɗu nowunsə chəkhəchi wa, "No kayi wa?' ⁶Nakan tapi mba'owunchi ɗəchəɗya, səɓtə khur ndiiɗantə wanndə kaɗachyowun. ⁷Kitta'an nati mba'owun'nda, kwechchan məɗyowun kə pəɗi. kətləm ma pəɗawi wa tlə tləmandə khuran nan ɓə kəmɗowunwa, ma pəɗənchi, ni tlənowun anchi.⁸Ma ɓi tlə tləmandə khuran nan pəndəwa khesə chəwa ən ndichan kətləm ɓuɓifata, kə ɗar kaakəta tə paɗ kə ɗar chakmee, ⁹Kə ɗar ɓuɓifata kətləm fərwandə kit kə nanchəwa. ¹⁰Kə ɗar kakəta kətləm ni pəɗat kəmɗi papa, pawon na nenchəwa. ¹¹Paɗ kə ɗar chakmee, kətləm kutəri khesiɗiya tapi chakan fe mee.¹²ndichsə kaan nati mba'owun'nda nakan nowun səntandə nakanyawa. ¹³Nakan ma ɓi tla ne kə seme kit nan pənowun mbandə kə khur kit, kətləm ngga nachan ndiktə indəyan wa. Nat ɗənɗi səktən, nda'an natən mbata. Nan mba'onwun'ndə paɗ ɗənɗi ne səbta. ¹⁴Nan manita kətləm nan tər ɗənɗi ne kə yina kə mba'owunchi.¹⁵Nat ɗənɗi papa nesi, yina. Kətləm nda'an ndatiwa, semeta'an nan tər ɗənɗi ne kə yina paɗ nan mba'owun nda. ¹⁶Ma chə talləkəɗa nowun nggər na nenchəwa, kərsə nda'an talləkəɗa paɗ nowun na nenchi."¹⁷Se kəmsichəyan ndakandə ra'an wa, "Mə neni mba'amən ndən ya, wa macha tal'ləkəɗa nowun nggər na nenchəwa kərsə nda'an tal'ləkəɗa paɗ nowun na nenchi, tə paɗ wa, 'Kətləm ni pəɗat kəmɗi papa,'?" ¹⁸Kətləm nda'an ndakanndə wa, "məneni ndatən wa 'wachə tal'ləɗa'? sənwa'ən ɗənɗi natən ndiktə kə ɗaran wa."¹⁹Ɗəpankə Yesu wa yakhɗə chəkhan mee ndankan tandəwa, ɗənni natwun chəkhan mee ra'an wa, saktə ɗənɗi ndatiwa, 'tal'ləkəɗa non nggər na nenchuwa, paɗ tal'ləkəɗa non na nenchi? ²⁰Kitta'an, kitta'an nati mba'owunnda nowun təta tə fatla mee, khesə nan sək mbəndəfa. Nowun ɗiit tə səbtə khure, səɓtə khuranyowun na fe chandə kə əna sək mbəndəfa. ²¹Ma nunef nggətta, tlə səkcha khata'an kaan,ma tapi ɓi wanan kakha,nggərwa kuɗuk khata'an wa kətləm mbənfat wa ɓi nef kə khur khesi.²²Nakanya səɓtə khur yowunsi, nakan ni nggər nawunchi, na wanɗə kaɗach yowun nat bənchan, paɗ nefsə ne mbakhən tərandə mbənfat yowun kaɗ wa. ²³Fartə'ini nowun chəkhi ənawa. kita'an kita'an nati mba'owunda, "Chəkhawun ən papa khur tləmna nan furowunda.²⁴Pa kə nakanya chəkhawon ən ə khur tləm nawa. chəkhama, nowun mbəsta, mana kheɗɗətə khuryowun ndiiɗ khaa.²⁵Mba'owunchi ɗəchəɗya khur saktə ndikte, farta'an ɓata, nawakti mba ndiktə khur saktə ndikte, nachi ndiktə ə ɗakəta kə ɓəra papa.²⁶Fartə'ini nowun sətə khur tləmna, paɗ ɗowunwi wa nisiyandə papa kətləm wunchə wa. ²⁷Kətləm papa tə indəyan yakhtə wunchə kətləm yakhwun nenchi, tə paɗ fərwun kit wa ɓachi məɗi papa. ²⁸Ɓachi məɗi papa, paɗ ɓachi kə khur khesi. Ni mal khesiyan khaa paɗ kə pəɗi kəmɗi papa."²⁹Ndak kəmsichiyan wa, "No, nakanya chə ndiktə ə ɗakəta, chə chet ter tə saktə ndiktawa. ³⁰Nakanya sənən wa sənən ɗəch nat, paɗ yakhwen nef kə chəkhu meechawa. kətləm nda'an fər ən kit wa ɓacho məɗi Farta." ³¹Nggəma ndak Yesu wa, fərwun kit nakanya wa?³²Nama ɓi Farta'an, ə ɓi nde fartəɗi nowun wetləkhaa, chəkwun keuriyan, paɗ nachowun malnenchi ɗəchna. chək kəɗu ngga nggət ɗəchət nawa, kətləm papa ke'ke tə nenchi. ³³Mba'onwunchi ɗəchətya kətləm kə nowun khaskhas tə nenchi. Khur khesi ɓakhtəsi, cham alkəta: mbərani khesi khaa."

Chapter 17

Chapter 18

¹Kərsə ndik'kə Yesu ndikchə'ini, cheken kes tə kəmsichiyan kə kərsə khukhongn kidiron məɗi na khəngga, yimkandəs tə kəmsichəyan. ²Yahuza paɗ tla ne khəyandə kaɗ, səntə minni kətləm sən Yesu khaa tə ɗət kəmni tə kəmsichiyan. ³yahuza nakan pənan mbandə gomən sotacha tə paktə pastocha tə farisawacha tə kutərcha, ɓakandə kəmni tə fitillacha, tochicha tə əna ya'anchə khar yanda.⁴Yesu səkan ɗənɗi ne səbtə təndi ɗəkan kə pangnga, ndandakan wa, "wun nowun kata?" ⁵Nggəman kandu wa, "Nggəta." yahuza paɗ tla khiyanchə kaɗi mətlan kit tləma sotacha'an.⁶Ndandakan wa, "Nggəta" ɓəkhankadə kərsən khəkha takandə khaa kə khakha. ⁷Nggəkan chəkha ndatwa, "wun nowun kata?" nggərakandə ndatwa, Yesu tlə nazarata."⁸Nggəmkə Yesu wa, "Ndowunchi wa nggət. Ma nggət nowun kata, kə pəɗ feya." ⁹Ɗinni kətləm kə ɗiiɗ ndiktəɗi khaa ndatənwa, "khur fe fəritu, sakawi chək artawa."¹⁰Saminu Bitrus tla na chogom yansi, kətankan kes chatlkan mafati kutər¹¹ pastocha'an tərakanan tləmatyan kaɗ 'yi kharsəm. tləm mafata'an malkus. Ndankə Yesu Bitrus wa, "Nggəran chogom yo kaɗ kə pamatyan. Ni sa ɓakhtəɗi fəritə papa wa?"¹²Sotacha'an tə paktachayana tə yahudawacha'an nggətlan kandə yesu kənan kanda. ¹³Tərkanan ɗəkandə tə anchə kəmɗi Hanana kətləm mətlan tlabərtə kayafa, tla ne kə kutər pastocha ə khure'ini. ¹⁴Kayafa mətlan fəranchə yahudawach ndiktə wa, kwechan kə mər nef arta kətləm nafcha.¹⁵Saminu Bitrus parakan Yesu, chək nowun khur kəmsicha'an kəɗu paɗ. Kəmsi ini sən kutər pastocha'an ndi, yimkan kə khur wiri kutər pastocha'an tə Yesu. ¹⁶Bitrus tlarkan khaa mi kəndə tə khesi. Kəmsiɗi artəyu tla səndə kutər pastorchəɗi ndəyu chekan kes, ɗəkan ndiktə tə nuɗi tlə pəkchə mikətənan khar, yimankan Bitrus kə khuran.¹⁷Ndankə nuɗi tlə pəkchə mikətənan khar yuwa, "Ngga chə paɗ artə khur kəmsichi nafɗiyawa? ndakan wa, "Ngga nggətawa." ¹⁸Mafacha'an tə fə tarcha'an kətən sita tandə minni kit kit, nja'andə wata kətləm mbitsi, nakandə təkta. Bitrus paɗ mətlan kit tləman nanda tək waɗi.¹⁹Kutər pastocha'an chəkhankan Yesu kə ɓəra kəmsichiyan tə cha'antyan. ²⁰Nggəmankə Yesu ndikchə tə khesə ɗakəta. Tlə nachi cha'andə kaɗ kətən sita məɗi tlə nggomndə yahudawach nat. Mbawi ən mət wuɓtawa. ²¹mə chəch chəkhitu? chəkhan fe səkchə nanchi kə ɓəra ɗənɗi mbati. No, nafchəɗya sənndə ɗənɗi mbati."²²Mbakə Yesu ɗən'ini artə khur fə tarchan'an fe ne kit minni tləfkan Yesu, paɗ ndakan wa, "kəɗuyu natu nggəmandə kutur pastocha'an?" ²³Nggəmankə Yesu wa, "Ma ɗənɗi mbati ndəɗwawa, mba'u ɗənɗi nawakchə ndichan. Ma ənɗi mbati ke'ke kətləm mə tləftu nanchi." ²⁴Se hanana tlənkan Yesu ə kənda kəmɗi kayafa, kutər pastocha.²⁵Nakan Saminu Bitrus mətlan kit tək wata. Nndankə nafcha'an wa, "Ngga chə paɗ artə khur kəmsichiyanwa? askan ində ndakan wa, "Ngga nggətawa." ²⁶Artə khur mafachi kutər pastocha'an wanman tla chatlandə Bitrus tləmatyan kaɗyu ndakan wa, "Nawi wech khur khənggaɗi tə ndəwa? ²⁷Nggərkə Bitrus as ində chat kəɗuyu kwarke chetkerte.²⁸Tlakandə minni ɗəkandə tə Yesu kəmɗi nggomna. Ɗinni walwurta, fen tə indəyanda yimwandə kə khur wiri nggomna ta'an wa kətləm wa manində səɓandə fatyandə kaɗ kə yatanda sa jibi yi khooba chetkes. ²⁹Chək Bilatus kes kə mbəs tanda, ndakan wa, "Mə ne kə səɓtə ɗənɗi chət nafɗiya? ³⁰Nggəm kandə ndakandə ndakandə wa, "man'nga tən nafɗiya kə səbtə nefewa, mə ɓuwa'ən ndiwa.³¹Ndankə Bilatus tandəwa, "Təran ndi ɗəchətwun kə chakawun mee kəɗ ɗənɗi nda doka yowun. Ndankə yahudawacha'an wa, "Ngga'ən mandəya'ansə nat ən chakmi ɓəlandə nefawa." ³²Mbachandə ɗinni kətləm kə ɗiid ndikti Yesu khaa tla mbatən kə pən wetə mərtəɗi natən mərta.³³Yimkə Bilatus kə khur wiri nggomna yakan Yesu ndankan wa, "Chə ne kə kutər yahudawachawa? ³⁴Nggəmkə Yesu wa, "Tleni butəyo wa nafchə mbachə kəɗu kafənchə məɗowa? ³⁵Nggəmankə Bilatus wa "Ngga nggət tlə yahudawatawa, kəɗu wa? nafchəyon tə kutər pastocha fərchə wech kəmɗənchi. Mə chətu?³⁶Nggəmkə Yesu, "mandənchi ngga yi khesiɗa wa. Ma mandənchi ɓəntə yi khesəfa, mə kəmsichənchi nandə yanda kətləm manife fəran nenchi yahudawacha. Nakan mandənchə ngga nachan məɗya wa." ³⁷Ndankə Bilatus wa, "Nachoya kə kutərawa?" nggəmkə Yesu wa, "Ndacho wa nggət kutəre. kətləm nda'an nggət fe nanchə, kətləm nda'an paɗ ɓati kə khur khesi mani mba ɗənɗi ne kit. Chəkwun tlə mbu kitta'an paɗ tlə kanchan tləmat ɓəratənchi."³⁸Ndankə Bilatus wa, "Mə ne kə kit?" mbukan ɗənni chekan kes kə mbəs yahudawachəɗi ndankan tandəwa, "Mbəsawi nefɗiya tə səbtə ən fawa. ³⁹Nakan ndəna chətyowunsi tlə kalo wunchə nef khaa arta ə khoba chetkes. Yakhwunsi, kə kalowunchi kutər yahudawach khawa?" ⁴⁰Nggərkandə tla'andə ɓəratə ndakandəwa, "Barnabas tə'ini fasaɓe nakan.

Chapter 19

¹Tərkə Bilatus Yesu thəfankan. ²Tak həs kə sotachəɗi əɓokər takha. Pankandə Yesu kə ində məkan kandə kapa kutrakta. ³Ɓakandə mbəs anchi ndankandə wa, "Kutər Yahudawacha!" kuk'kandə anchi.⁴Nggərkə Bilatus chet kes paɗ ndankan tandəwa, "Nama, ni ɓat ta'anchə kes kəmɗowun manawun sən'ndəwa mbəsawi tə səɓtə ənawa." ⁵Ɓak Yesu kes tə ləɓokər takhɗi in tə kapa kutraktəɗi fiyan. Ndandak Bilatus wa, "Nama, nafɗaya. ⁶Nak kutər Pastochəɗ tə fə tarcha'an Yesu, tla'ankandə ɓərata ndakandə wa, "Kukaman, kukaman." ndak Bilatuswa, "Təram ndə nggun ndəchətwun kə kukawun, kətləm mɓəsawi tə səɓtə ənawa."⁷Nggəmankə Yahudawach wa, "Doka ya'ansi, dokata'an nggəmanchə kə məra kətləm ndachanwa Wai Fartə nakan." ⁸Sək'kə Bilatus ndiktə ini lekəkan kaɗ kaan. ⁹Nggərkan yimndə kə khur wiri, ndankan Yesu wa, "Ɓacho ayi?" Yesu fərawa nggəmnanwa.¹⁰Ndankə Bilatus wa, "No ndik tə nanchəuwa? Sənwen wa alkətənchəs kə kaliwech khaawa ndu kə kukuchəfe wa?" ¹¹Nggəmankə Yesu wa, "Alkətyo sə kə ndar nawa, se ma furunchəfe ə fərta. Kətləm nda'an tla fərchə nenchə kəmndəyo mətlan na ɓuɓi fatyan kaan.¹²Kətləm nggəminin. yakhkə Bilatus kə kalndə khaa, chək kəndu tla'ankə Yahudawach ɓəratə ndakandəwa, "Ma kelin nafɗi khaya, ngga chə tlawur kaisar wa. Nat tla chanchə indəyan kə kutəre yakhwa kaisar wa. ¹³Sək'kə Bilatus ndikchəini ɓakan tə Yesu kes, chok'kan khaa kə mət choktəyan tla tlə yafewa, "Ɗakwan kutrakta" tə Yahudawat wa, "Gabbata."¹⁴Fartəini fartə takhəstəf kə khomba chet kes, ə khurfarta ndankə Bilatus Yahudawach wa, "Kutər yonya." ¹⁵Tla'ankandə ɓərata, "Pəɗam ta'anchi, pəɗam ta'anchi, kukaman!" Ndandak Bilatus wa, "Kə kukani kutər yonwa?" Kutər Pastocha nggəmkan wa, "Kutər ya'an suwa se kaisar." ¹⁶Fərkə Bilatus Yesu kətləm kə kukawanda.¹⁷Pədakandə tə Yesu, paɗ ɓakan kes, mətlan səf paləngnan tə indəyan kəmɗi tlə yafewa, "Mət təɓ incha," tla tlə yafe tə mi Yahudawat wa "Golgota." ¹⁸Kukwankandə Yesu min'ni tə nafchə chep, artə tə mət tla, artə paɗ tə mət tla, Yesu khurndəfi.¹⁹Yarak Bilatus ndiktə kə ɗar paləngnan wa, "YESU THLƏ NAZARAT'TA, KUTIRI YAHUDAWACHA." ²⁰Yahudawach kaan chan'nggandə ndiktəini kətləm məɗi kukwandəƒe Yesu nduk tə wiri. Yareini yaranchəfe tə mi Yahudawat, tə Romawata, tə Heleniyawata.²¹Nkankə kutər Pastochə Bilatus wa, "Mə yaren wa kutər Yahudawacha wa, yarowa, ndachanwa, nggət kutər Yahudawacha. ²²Nggəmkə Bilatus wa, "Ɗənɗi yarati, ɗa'an yarati."²³Kukwankə sotachəɗi Yesu, tlətlakhan kandə kapatya khaa foda khuran, chəkwun soja tə ya'an, tə paɗ ɗəna fatəyan. Ɗəna fata'anyan yoəmndəs fəyanwa, takhəs chəfe kəɗu tla'tə daran ta kə khakhaa. ²⁴Ndankandə ra'anwa, "Mə tlakhamən ɗəna chəpta'an khawa, ɓama kə chəmən kuriya kə sənmən tla ne səmanda. "Chəchandə kəɗu kətləm kə ɗiiɗ mbata'an khawa, "Chakandə kapa chyan khaa pətlərnanda, chəkandə kuriya kə ɗar ɗəna fatənchi. "Ɗin'ni chət sotacha'an.²⁵Man Yesu tə wanman manan, tə Maryamu nu kilofas tə Maryamu Magadaliya tandə kit kit tləma paləngdi Yesu. ²⁶Nak Yesu manan tə kəmsiɗi yakhtən kit kit tləma ra'an, ndankan mananwa, "Nunefe no wayo!" ²⁷Nkankan kəɗuyu kəmsiyan tərkan ndə kaɗ keuriyan.²⁸Kərsə min'ni təɓak chək mi, kətləm kə ɗiiɗ ɗənɗi kha mbatəfe, ndak Yesu wa, "Kuchəmndə fənchi!" ²⁹Nduk tləman'nanda kurub təs tə mbangmbangn 'yem khuran, kənkandə soso kə fang da, chopkandə kə khur 'yamɗi tla'ankandə kafərtə kə meeyan. ³⁰Təkankə Yesu mbangmbangn 'yem ini ndakanwa, "Təɓi." Nguɗan kan indəkhaa, kalkan semetyan khaa.³¹Kətləm fartə takhəstəfa, paɗ kətləm məmatacha'an kə nandə ɗar paləngndə far sati wa, (Kətləm sati kapa Farta). ndankə Yahudawach Bilatus kə chəchenfe sarchəyanda ɓətanchfe kakhaa. ³²Ɓak sotach chichendə sarchə tla tərkanan tə chepeta'an fe kukwandafe tə Yesu. ³³Ɓakandə kə ɗar Yesu, mbəsanchandə miri, kətləm ɗa'an chichewandə sarchiyanwa.³⁴Chək kəɗu artə khur sotacha'an chukhankan kileriyan tə suktə, ɓak fer kes tə 'yeme. ³⁵Tla nach ɗin'ni mətlan mbacha, mbatiyan paɗ kit. Sənwa ɗənɗi mbatən kit'ta'an, kətləm nggun paɗ kə ferwun kit.³⁶Səɓchə ɗichəini kətləm kə ɗiiɗ ndəchəɗi khaa mbatəfe, "Nesə chək artə khur alchəyan nafe chəndawa." ³⁷Nakan mba tla paɗ wa, "Nandə ndəpandə tla tlakhərtənda."³⁸Kərsə ndəchi'ini Yusufu tlə Arimatiyata nakan kə kəmsəi Yesu chəkhankan Bilatus kə tər mərtə Yesu (ə mət wuɓta kətləm lekendə Yahudawacha). ³⁹Nicodimus tla chokh tərkanan ɓach kəmɗi Yesu witəyu, ɓakan tə wumən kwastə fiɗə mur tə alul tla sətə ləklək kətyaʋn dəna kaɗat kumchət makh kan kum nggərsə makhkan.⁴⁰Tərkandə mərtə Yesu faɗankandə tə kapa tlokhta, kətləm kə ɗənɗi tlokhanda kəɗ ɗənɗi tlə chət Yahudawacha. ⁴¹Min'ni kukwandəfe yu khənggəsi, khur khənggata'an paɗ yuwa kwisi tla tamwaktəfe tlokh nefsi. ⁴²Nakan kə fartə takhəstəf i Yahudawacha, kwiyan paɗ nduk, khunan kandə Yesu khaa khuran.

Chapter 20

¹Pung walwurta tərkan məɗi lumu, taa pe simsim Maryamu Magadaliya ɓakan kə mi kuyan, mbəsanchan tləweta'an təranfe kaɗ ə mi kuyan. ²Rakakan kə mbəs Saminu Bitrus tə kəmsiɗi yakhtə Yesu yu ndanda kanwa, "Təra ndə chənmən kes khur kuyan, paɗ sənwa'an məɗi khunandəndə khawa."³Bitrus tə kəmsiɗi cheka ndə kes ndəkandə kə mi kuyan. ⁴Ndəɗachandə wa'a, chək kəɗu kəmsitlayu ɓərankan Bitrus khaa lakan satə kə mi kuyan. ⁵Ɓirkan khaa nggəɗinkan kə khuran nakan kapa tlokhtəɗi chukop min'ni ɗuwa kə khuran wa.⁶Sakə Saminu Bitrus kərsa'an yimkan kə khur kuyan, mbəsan chan kapa tlokhtəɗi chukop, ⁷Tə kapaɗi faɗandəfe indəyansuyu. Kappaɗi faɗa ndə fe indəyansuyu ngga nachan tləma kapa tlokhta'an wa, dekrenfe ta ə mət samən.⁸Kəmsitla lach kə mi kuyan yu, yimkansə paɗ nakan, fərkan kit. ⁹Pakə fartəini, sənwandə ndiktəɗi wa, nan tlatə khur məmatach yuwa. ¹⁰Kəmsicha'an nggəran kandə in kaɗ keuri.¹¹Maryamu mətlan tət kit ə mi kuyan khesi. Nakan təta nggəɗin kan kə khur kuyan. ¹²Nakan fə tlənchi fartə chep ndəndas tə khəɗiɗi kapachfa, artə tə indəyan, artə paɗ təmɗi na sarchəyan məɗi khunandə ndə Yesu khaa. ¹³Ndankandə wa, "Nunefe, kətləm mə natu təta? Ndankan tandə wa, "Kətləm tərandə Fartənchi, paɗ sənwi məɗi ndəftəndə anchəwa."¹⁴Mbakan ɗin'ni, təɓərkan khaa, mbəsan chan Yesu kit min'ni. Sənwa wa Yesu ni wa. ¹⁵Ndankə Yesu wa, "Nunefe, kətləm'ma natu təta? Paɗ wun no kata?" Kaɗacha wa mətlan tlə ɗiwe khəggəɗ khar, ndan kanwa, "Maldəm ma chə tərancha, mbaitən məɗi ndəftu ndi, nggət paɗ kə təri ndi."¹⁶Ndankə Yesu wa, "Maryamu." Təɓər kankhaa, ndankan tə mi Armaniy awat wa, "Rabboni" (tla na sakta'an wa, "Maldəm"). ¹⁷Ndankə Yesu wa, "Tikichən kherfawa, kətləm pakə nakanya tərwi kafərtə kəmɗi Papa kwaɗənwa. Ɗu kəmsichənchi kə ndendechənwa, chi kəmɗi Papa, paɗ chənwun, Farənchi, paɗ Fartəyowun." ¹⁸Ndək Maryamu Magdaliya mba'andə kəmsichəɗi wa, "Ninchə Farta," Ndakanwa mətlan mba'anchə ndəchəini.¹⁹Chək far wita fartəini, tərkan məɗi lemu, mi kətənchəɗi na kəmsichəɗi khuranyu nggəlanfe kətləm lekendə Yahudawacha, ɓak Yesu kə tlartəkhaa khurdəfi tənanda, ndankan tandə wa, "Kəɓi kaɗi kəmɗowun." ²⁰Ndakan ɗən'ni penanda kan kharchəyan tə kileriyan. Kəmsicha'an sək kandə mbəndəfa nakandə Yesu.²¹Ndandak Yesu paɗ wa, "Kəɓi kaɗi kəmɗowun. Kəɗ ɗənɗi tləndə Papa nenchi, kəɗu nati tlən wunchi." ²²Ndak Yesu kəɗuyu, səpendakan yiptə kafa, ndandakan wa, "Tlam Semet tla Ne Chiɗchiɗ. ²³Chək wun kalanduwun ɓuɓifatyan khaa, kalandach fe khaa, chəkwun kəstəwun ɓuɓi fatyan khar, kəs fe tandə khar.²⁴Toma, artə, kəs fe kum nggərsə chep yu tla tlə yafewa Wan Moɗacha, mətlan sə tləmat nandə far təɗi ɓa Yesu mbəstanda wa. ²⁵Kwaan kəmsicha'an ndankandə wa, "Ni ən Yesu." Ndankan tandə wa. "Ma ngga tə ni khar chəyan tə kwar kusachəɗi, kə ndəfi kher kə kwar kusacha'an, kə ndəfi kher paɗ kə kileriyan wa, ni fər kit wa."²⁶Kərsə məndə foɗfoɗa, kəmsichiyan pakə nakanya khur kən nda, Toma paɗ mətlan tləmat nanda. Pachə mi kətənan tləp, ɓak Yesu tlartə khur ndəfi tə nanda, ndakan wa, "Kəɓi kaɗi kəmɗowun." ²⁷Ndankan Toma wa, "Panan wan kheryokhaa kə nen kharchənchi. Panan kheryokhaa paɗ kə ndəfin kə kilerinchi. Kə nen kə tlə kumi fər kit wa, se kə tlə fər kit."²⁸Nggəmkə Toma ndankan wa, "Farta, Fartənchi." ²⁹Ndankə Yesu wa, " Kətləm nin nenchi, firin kit. Fə mbəs ən khar fe nawakcha, fərndə kit.³⁰Nakan, chə Yesu saktə əna saka inchə samən samən kaan pangn kəmsichiyan fe yarawaktəfe khur ndəlewer təɗya. ³¹Yaranchəfe feya kətləm kə fərwun kit wa Yesu mətlan ne kə Almasihu Wai Farta, təmɗi fər kit paɗ kə mbəswun sisingndə khur tləman.

Chapter 21

¹Kǝrsǝ ɗǝchi'ini nggǝrkǝ Yesu pǝnan fat kǝmsichiyan ǝ mi khawurtǝ Tibariya. Pǝnchan indǝ'yan kǝɗaya. ²Saminu Bitrus tlǝmara'an tǝ Toma tla tlǝ 'yafewa wan moɗata, tǝ Nathanailu tla ɓach ǝ kana khakhi Galili, tǝ wanchi Zabadi tǝ fowun kǝmsichi Yesu chep. ³Ndankǝ Saminu Bitrus tandǝ wa, "chi tǝmnɗa." Ndankandǝ wa, "Ngga'ǝn paɗ cha'ǝn tǝ wechi." Pǝɗakandǝ yimndǝ kǝ kombawal, witi'ini ngǝtl wandǝ ǝnawa.⁴Nak mǝt wende, ɓak Yesu kit kǝ mi 'yaman, kǝmsicha'an sǝnwandǝwa Yesu wa. ⁵Ndan ndak Yesu wa, "Tlawurchina, Yirfǝyowunsǝwa?" Nggǝmankandǝwa, "auwa," ⁶Ndan ndakanwa, "Mǝkam mapat 'yowun tǝ kharsǝm i kombawal ta'an nowun mbǝsta. Mǝkkandǝ mapat'yanda, wullandak kakhandǝ kes kǝtlǝm tertǝ yirǝfɗi ngǝtl tǝnda.b⁷Yohanna kǝmsiɗi yakhtǝ Yesu yu ndankan Bitrus wa, "Yesu nǝya." Sǝk'kǝ Saminu Bitrus wa Yesu ni, kǝnankan khur tǝ kapat'yan (kǝtlǝm nachan cha'khaa); khǝmkan kǝ khur khawurta'an. ⁸Taktǝ kǝmsicha'an ɓakandǝ khur kombawal (Kǝtlǝm langn wandǝ kǝmi khawurta'anwa. kǝɗ seng sartǝ kumchit kum fenɗǝrman nakandǝ kakhandǝ mapaɗi kes ndi'iɗchǝ tǝ yirǝfɗi. ⁹Mbǝkhakandǝ kǝ ɗar khakha'a nakandǝ chalwata tǝ yirfe ɗaran tǝ kwasata.¹⁰Ndankǝ Yesu tandǝ wa, "Ɓamatǝn fowun khur yirǝfɗi ngǝtltǝwun nakanya." ¹¹Tǝrkǝ saminu Bitrus si, kakhankan mapata'an kes khur 'yaman kǝ ɗar talaya tippe tǝ paktǝ yirǝfcha tla sa'chǝ kumchǝt kum tǝ kumchǝt ɗǝrman nggǝrsǝ makhkan (153). Yirfǝ ka'an chǝk kǝɗu tlakh wu mapata'an kaɗwa.¹²Ndankǝ Yesu tandǝ wa," Ɓam sǝmam ǝna." Nowunsǝ khur kǝmsicha'an mbakhǝnchǝ chǝkhandǝ wa, "Wun nako ya?" sǝndǝ wa Yesu ni. ¹³Ɓak Yesu tǝr kwasata'an fǝrandakan, tǝ yirfan kuɗu paɗ. ¹⁴Makhkananniya pǝnandǝ Yesu fat kǝmsichiyan kǝrsǝ tlatǝ khur mǝmatacha.¹⁵Sǝmkandǝ ǝna, ndankǝ Yesu Saminu Bitrus wa, "Saminu wa'i Yohanna, Yekhǝn nanchǝ mani feyawa?" Ndankǝ Bitrus wa, "Aa Farta, sininwa yakhǝnchǝ wechi," Ndankǝ Yesu wa, "paro chokhrechǝnchi. ¹⁶Ndankan chepeta'an Saminu wa'i Yohanna yekhǝn nanchǝwa? Ndankanwa Aa sininwa yakhǝnchǝwechi. chu kǝ tlǝ para chokhrechinchi.¹⁷Ndankan makhkananwa Saminu wa'i Yohanna, yekhǝn nanchǝwa? sǝɓkǝ khuri Bitrus kaɗi kǝtlǝm ndan Yesu makhkanan wa, "yekhǝnnanchǝwa?" Ndankan wa, "Farta sinin chǝkamǝ nat, sinin wa yakhǝnchǝwechi." Ndankǝ Yesu wa, "Paro chokhrechinchi." ¹⁸Kit'ta'an, kit'ta'an, ni mba'owunda, "fartǝɗi natwun kǝ wancha, tlǝ mǝkchowun kapat ɗichwun, kǝ pǝɗowun kǝmɗi yakhtǝwun, ma serwun kaɗi, nowun panandǝ kharchǝyowunkhaa, nef samǝn kǝ mǝkowun kapata, kǝ ɗǝ tǝ wunchǝ kǝmɗi yakhwaktǝwun ɗǝta.¹⁹Mba'chǝ Yesu kuɗuyu kǝtlǝm wa kǝ pǝn we'tǝ mǝrtǝɗi na Bitrus chǝta kǝtlǝm mandi Farta. Kǝrsǝ ndat'yan kuɗuyu, Ndankan Bitrus wa, "Paro nanchi."²⁰Tǝɓǝrkǝ Bitrus khaa mbǝsanchan kǝmsiɗi yakhtǝ Yesu yu para tanda, tla tǝngsanchǝ Yesu kaf fartǝɗi nat ndǝ sa jibi ndach wa, "Farta wunne khiyutǝ kaɗi?" ²¹Nak Bitrus anchi ndankan Yesu wa, "Farta, mǝne sǝɓta tǝ nafɗiya?"²²Ndankǝ Yesu wa, "Ma yakhǝnchisi kǝn tǝ sisngndǝfa kǝ fartǝɗi nati nggǝrta puwawa. Paro nanchi."²³Ndikti'ini welkhaa kǝmɗi wanmancha ndatwa kǝmsi ini nan mǝrwa. Chǝk kuɗu ndawu Yesu Bitrus wa kǝmsi ini nan mǝrawawa, ndachanwa, "Ma yakhǝnchǝsi kǝn tǝ sisingndǝ fa fartǝɗi nati nggǝrta puwawa."²⁴Kǝmsi iniya mba'chǝ ɗichi'iniya, tla paɗ yarach ɗichi'iniya, paɗ sǝnmǝnwa ɗǝchiɗi mba'tǝn kit. ²⁵Ɗǝchǝs paɗ ka'an chǝt Yesu. Ma yaranchǝ fe nat, chichan fǝ khesi nan tǝr ɗelwer chǝɗi mǝ yarandǝ fe wa.

Acts

Chapter 1

¹Yara tlati yaratyu dǝf kanan Tiyofilus, mbee ɗǝchəɗi nat chǝt Yesu ɗəf kanan tə ɗəchəɗi cha'andən kaɗi. ²Kə fartəɗi tərtəfə ndə kafərta. kərsə mba'andakan ənɗi nan chəta təmɗi semeti Farta ³Kərsə ɓakhtan kha, pənkan indiyan tə sisingdə fa kəm ɗanda, tə ənna kuɗukchə kaan fe nach ndichan. mən kumchət foɗa mətlan tə tanda, nakan mba'anda kutətrakti Farta.⁴Chok kandəkha nakandə sakandə ɗəch kha, təɗankan tləmach 'yanda kə malndə Urshalima khawa, kə pəkndə ɗǝchəɗi mbatə chənan, kəd ɗənɗi ndatən, "Səkwun məɗinchi, ⁵Ndat wa Yohanna chəchan baptisma tə 'yeme kun nachfe chowundə tə chiɗ chiɗ tə semete khur wan mənchəɗi ne ɓat ya.⁶Chok kandəkha tləma ra'an nat chəkhan kandə mee, "Chən'ǝn farta'anniyawa natu ɓat kaɗ tə kutərakti Isra'ilawachawa?" ⁷Ndankan tandəwa, "Nga yuwun kə sənwun farta'an tə wan sengencha'anwa tla takh sandə papa kha khur alkət chət'yan. ⁸Nowun tlǝt alkət ma ɓi ka semeta'an kəmɗiyan, nowun chok tə kəfe nachsə tə nanchə tla'ti urshalima kə khur yahudiya tə samariya nat kə khur khesi⁹Ba'kə Yesu ɗəchə'əni tandə ɗəpat kafərta, tlakan kafərta ngəlankə khusamba'an ndə ə winityanda ¹⁰Nak wenitəyanda ndungə kafyan mətlan kafǝr, nakandə nafchə chep tləmananda kit kit kheɗitə kapachfa ¹¹Ndandakan wa "Ngun nafchi Galili, kətləm mə nat wun kit kit məɗyandə pat kafərta? Yesu tə əniya natwunndə pəɗat kafər tə yu nachan ngərandə in kəɗuyu kəd ɗənni natwun ndə pəɗat kafərtə yu.¹²Ngərankandə in kə urshalima tla'tə ə ngwalɗi tə 'yafewa ngwal zaitun tla ne nduk kha tə urshalima, witə partə Asabar arta.¹³Sa'kanda, ɗəkan, tərtə kafərta tə kə kətən tla tə ɗaran məɗi natndə chokta, ndə Bitrus, Yohanna, Yakubu, Andrawus, Filibus, Toma, Barthamalawus, Matiyu, Yakubu, wa'i Alfa, Siman, tlə maan inde tə Yahuza, wa'i Yakubu. ¹⁴Nat ndə wumankandə inde artə, nakan sita, khur nandə nəsəsi Maryamu man Yesu tə wanmancha'an¹⁵Khur wan məncha'an tlarkə Bitrus kət khur wanmancha'an, nachandə 120 kumchət kum tə kumchət chep nafcha, ndakanwa ¹⁶"Wan manchənna, waat kə niiɗ ɗənɗi yara ndə fe kha ɗək semete chok tə me'i Dauda kə ɓəra Yahuza, təɗi nach panga tləkhaɗi kəsandə fe Yesu.¹⁷Kətləm mətlan sə khuran fəran fe ɗənɗi ne kəya'an ¹⁸(Nda'an khitən mət sə tə kənau ɗənni chətən i səɓtə fat yu. Nda'an khəmkan kakh tə inde, datl kə khuryan kaɗi, kaɗi, chek wansawurchiyan kəs kə khakha. ¹⁹Fe nat ne chok tə urshalima nefsə səkwakchə inni səbchəyuwa, ɗəfan kandə minni tə me 'yandəyu wa "Akeldama" "khikhi fere.")²⁰"Ə yaran fe kha khur Zabura tə ndatwa, 'Kən məta'an kə kwar məta kəmalanfe nef kə chok minniwa kə tər nef samən tlachət kapakət minni.'²¹Waat choktən tə ndatwa arta khur tlə khaɗi na Yesu witə kha khur ən, ²²tla'tə ə baptisma i yahaya kə fartə ɗi tla'tən kafərta mətlansə arta khur ən far tla'tə'yan." ²³Ɓakandə tə nafchə chep, Yusufu tla tlǝ 'yafe wa barsabbas, tlə yachfe ndə wa Justus, tə matiyas²⁴Səkkandə ndakandə wa chə'ən ə sənin wanɗəkaɗati nafchə nat, bəna'andə tla tərtu khur nanda chep ya. ²⁵kətləm kə tər mət chokti Yahuza tə ɗə lengchə khayu. ²⁶Taɗ kandə khar nda'an tərkəfe matayas, senkandə anchə khur fə tləcha'an kum ngərsə artə'yan.

Chapter 2

¹Ɓak fartə fentekos, nat ndə tandə mət arta, ²Chəwa tallawa səkkandə kapa rənna'a tə alkəta ə fərta, ngəlankan wurɗi nat ndə khuran. ³Nakandə ən kəɗ senuti wata indi chəka wuni, chokkan inchi 'yanda, ⁴Ndiiɗ kandə natnda tə Semeti Farta, nakandə ndikti tə michə samənsamən; kəɗ ɗənɗi na Semeta'an mba'andata.⁵Fartə ini Yahudawa chəsi ne tə chok tə ə Urshalima, nafchi Farta; khakhichə samsamən. ⁶Səkkandə kəɗuyu ngom kə nafcha sakandak inde kətləm chəkawuni mətlan səkta fe ndik me 'yanda. ⁷Nak ind sakandat ka'an, ndakandətwa nafchi ɗi natya nga Galatiyawachawa?"⁸Chich in kən n at mən sək tandə nat? chəka wun ndiktə tə senu'təɗi ngittə fe mənchəsi? ⁹Farisiyawacha tə Mediniyawacha tə Elimawacha ta Yahudawacha tə kafadokiya, ə khur Fontus tə Asiya. ¹⁰Khur Firjiya tə Bamfiliya khakhi Masar tə khakhi Libya tə kəlaar Sur, nduk kə Roma. ¹¹"Yahudawachiɗi tərchə khayu, tə Kiratawa, tə Larabawa nat sək' ən tandə ndatwa tə mee ya'an, pak tə ɗəchiɗi chət Farta."¹²Nat nddə sakandak inde, tla kə wandə kaɗachyanda, ndankandə ra'anwa, "Mə neni kə ɗaya?" ¹³Ndak fowunwa ənne tərandata si ndə yuwa 'yam inabi.¹⁴Tla'kə Bitrus kit tə kwa'ancha'an tə kapa ɓərata ndakanwa, "Nafchi Yahudawacha tə fe nach Urushalima, kə sənwunwa, ¹⁵ nafchəɗya ngga ənne tərandatawa, kəɗ tla nowun saktəyuwa, kətləm nakanya wansengnan fenɗərman ndak pe kə walwurta.¹⁶Kəɗ ɓakəfe təmɗi tla tlə ndiktə Farta tə anch' tlə 'Yafewa Yowel. ¹⁷Ndach Fartəwa "Kəɗuyu natən nata khur ndukwa wanməncha'an, ni tlər Semetənchi kha kə indi naf wanchiyowun khəssa tə nəssa nandə mbu ɗəcha tla mba'andə Farta kəmsechiyowun nandə na ɗəchiɗi tamwak təndə sənda, Sertə nafchowun nandə nat sə'nnata.¹⁸Kə ɓəra mafachinchi nəssə tə khəssa khur mənchi ini, ni tlər Semetinchə kakha, nan nat mba ɗəch samsamən. ¹⁹ Ni pən ɗəna saka inchə ə khulafərta tə paɗ khur khessi, fere, wata tə inne'e tə alkətfa.²⁰Na watfartə ngətla, ndəra chəkan kə fere, kən kapa wanmənchi Fartə ɓata. ²¹Nachan nat chəka wun 'yachə tləm Farta nan khəra'ta.²²Nafchi Israilacha, kam tləmatkha kə ndiktəɗ ya, Yesu tla, tlə 'yafewa Ba Nazarat, nafɗi takh sandə Fartə kha kəmɗiyowun təmɗi pak tə ɗəchɗi chətən i fər saka ində tə kaɗacha'an khar tla chə Fartə təmɗiya khurwun, kə ɗənɗi ngun səndəwun tə ində sənwaktəwun. ²³. Kətləm ɗənɗi səndən takhsandə Fartə kha ɗəfkanan. Ngun tə kheri səɓtə nafcha, kukankowun ɗar ɗəftə palləngnda. ²⁴Tla'an kə Farta, kərsa kənan kaɗi khatəfa mərta, kətləm nech chawa kə kəsndəkhar.²⁵Ndak Dauda kə ɓərata'an wa, "Tlə nachi ndi kəfere ə chəmendinchi kətləm kə ɓakhi chə ənawa. ²⁶. Kətləm nda'an wandə kaɗatənchi chiɗchiɗ, senu'tənchi manandə Farta. Tliwinchi tə alkətfa.²⁷Ngowun malichə ngət ɗichitnawa kən sisingdin chə ɓakh tə khawa, no ngəmanchi chiɗchiɗ ta'an yo kə mətl kaɗwa. ²⁸Pənichin mban sisingnde; no ndəɗi tə kaɗ tə mbənfata tə chimendəyo.²⁹Ni mba 'owunda tə alkətfa ndatwa kə ɓəra chinmən Dauda, miri, tlokhan kəfe, pe kwiyankha kə ɓukuya khur mən. ³⁰Kətləm Annabi nakan ə səntə Farta. mba'an Fartə tə 'ya ənmi wa khur ngətkektiyan nan tla'andə nefe manchan kə ɗar kutrktiyan. ³¹Ə nitə minni kha nda'an ndikan kə ɓəra tla'ti Almasihu, malawufe kuduwa, paɗ mətlwawa.'³²Yesu tə ənniya tla'andə Fartə ya nat mən kə fe sənchəsya. ³³Kətləm nda'an kəɗ ɗəndi tla'andəfe ya tə kharsəm i Farta, tləkan Semeti Farta məɗi chənan mətlanni tlərchə tlənni khayu ə niwun tə wenitəyowun; ə səkwun.³⁴Tla'an Dauda kafərtawa chəka kəɗu əndi wa ndanchi Tləmandə Tləmandinchəwa chokukha tə kharsem inchi. ³⁵Se ma ə channi fe karchə fer'yoẁfa kənen rəɓandata tə sarchi'yo. ³⁶Kətləm nat malan wuri Israila kə sənwa nge lektəswa Yesu tə ini kukandəwun yu, chan Fartə kətlə manda, paɗ kə Almasihu.³⁷Səkkandə kuɗuyu tərkandə kha wandəkaɗach 'yanda. ndankan Bitrus tə kwa'an fe tləncha'anwa "Wanmanchəna, mə namən chitta?" ³⁸Ndanndak Bitrus wa "təramkha kə chowunchəfe Baftima, khur tləm Yesu Almasihu kətləm kə kalowunchi fe ɓəɓi fachyowun kha, manowun tlət seme tla mancha. ³⁹Kətləm ɗənɗi tərtən kə in kəmɗiyowun teə wanchiyowun nat tə fe langa tə sərtə fena tləmanna Farta yatta.⁴⁰Tə ndikchə ka'an chikhanda kan alkəta mbaandakan, ndakanwa "Khəra'aman inchiyowun khari səɓtə khessiɗiya. ⁴¹Minni tlə kandə ndik tiyan, chan ndak fe Baptisma Farttini, mbəskəfe chektə fe khəra'cha nafchə kumchit kum kum chit kum makhkan (3000). ⁴²Nakandə kə panga tə cha'ati fə ɓaassiini tə wumində, khur səm'ən arta tə sita.⁴³Ɓak lekqət kə wandəkaɗati nafcha, chik fe əna sakaincha təmɗi fə ɓassə ini. ⁴⁴Nat fe fərchə kit tandə mət arta, chəka miyanda arta. ⁴⁵Khiyan kandə ɗichyandə kaɗi, chakankandə chəka wuni 'ke'ke tə ɗənɗi ne kə yakhta'an i nafan fartə ini.⁴⁶Tlə ngom chandəkha chəka wun farta wandə kaɗatyandə arta khur sita, tlə chakchandə kwasat kə mi wurwuri tlə chakanchandə ɗəssəmdə fe kə ra'an khur kheɗi tə wandəkaɗata tə manandə ra'an khur wandəkaɗata. ⁴⁷Nakandə manandə Farta, nak fe yakh tanda, wendi məta nakandə chekte kətləm fe nach tərtəkha; tandə mbəs sisingde.

Chapter 3

¹Ndə Bitrus ta Yohanna ɗəkan ndə kə mət s ita kəɗ ɗinɗi səndəndəkha Fartə sita, wansengnan fendərman. ²Təraɗ tə nefsi tla ngət tə fendi kə təraɗ, tlə ɗət fe ɗəf ndǝ kha mi kətən sitəɗi tlə 'yafewa kwastə mikənda, ma'nan na siyandə fe nach ɓat kə sita kə fərandə wandəɓətla. ³Kə nakan ndə Bitrus tə Yohanna ɓata, chəkhandakan wandə ɓətla,⁴Nak Bitrus ɗəpanda nduk fen tə Yohanna ndak Bitrus wa, "Ɗəpa'andən," ⁵Ɗəpandak təraɗ ta'an, ndanchanfəwa nandə fəran əna. ⁶Ndankə Bitrus wa, "Azurfa tə zinariya nes ənchəwa chəka kəɗu ɗənɗinchə nessi ni fəruta. Ə khur tləm Yesu Kristi tlə Nazarat, 'wi'yu."⁷Tla'an kə Bitrus tə kharsəm chat kuɗuyu chək sarchi nafan kwa'kwa. ⁸Tla' kə təraɗta'an nakan wi'ta yəmkan kə kətən sita tə Bitrus ta Yohanna nakan pərtə kafərta nakan manandə Farta.⁹Nafchə ka'an ni ndə anchi mətlan wi'ta nakan manandə Farta. ¹⁰Ɓakandə səndə wa təraɗ təɗi tlə sichə mi kwastə kətən sitə ɗi, sakandak inde kətləm ɗənɗi səɓcha.¹¹Fartəɗi natən chəp tə kheri Bitrus khar tə Yohanna, nggomkə nafchə ka'an kə tləmatnanda. ¹²Nak Bitrus kəɗuyu, chəkhakan wa, nafchi Israila kətləm mi nat ində sakowunda?" Kətləm kət mi tləra'andəwun wenitəfa?" Kə ndenwa ngga'an kənanchə kaɗ tə alkət 'ya'ən, tə kakət ya'ən.?¹³Farti Ibrahim, ta Ishaku ta Yakubu, Farti chinchən tla manachə Yesu Kristi mətlan kartuwun fərkowundə kə pangngən Bilatus təɗi yakh chəs chokh kə kalndə kha. ¹⁴Kakowun tlə chəɗchəɗ ta'an tə tlə manan chəkha kowun kə kalowun chə fe tlə ɓəlfat kha.¹⁵Ɓəlankowun tla tlə fərchə sissingnde, tla tla'andə Fartə ə kwiya natmən sənmən ndə tə ɗəchiɗi chətən. ¹⁶Nakanya təmɗi fərkit kə tləman, nef inni natwun natyapaɗ ə sənwundi, təmɗi tləm inni mbəstən alkəta, fər kit kəmɗ Yesu fəranchə khaskhas tə fata ə pangngən natwun.¹⁷Wanmanchina nakanya səninchəwa chəchowun khur kumi sənda, Kəɗ ɗənɗi chət kuturchiyowun. ¹⁸Ɗəchiɗi nat mba'tə Farta təmi Anabawacha, ndatwa Almasihu nan ɓakhtəkha nakanya kə ndiiɗ khaa'¹⁹Kətləm kət nda'an təramkha, kə kawun kirsə ɓəɓifachyowun fa ma'nafe kalowundə kha, kətləm sa' fartə chət kaɗ kə yuwata'an məɗi tlə manda. ²⁰Kətləm kə tlənowun chife Almasihu tla chet fe kə takhsandə kha; Yesu.²¹Mətlan ndak wa'at tlət khulafərta kə sa'kə fartə ngərandan in nat tə ɗəchiɗi mba'tə Farta tə me i Annabawach fe chəɗchiɗ. ²²Ndak Musa wa, kitta'an Farta tə manda nan tla'andə yowun Annabi kəɗ ngət ə khurwun. Nowun sək ɗənɗi nat natən mbaowunda. ²³Nachan chok tə ndat wa nat nafan səkwakchə Annabi tə ini, nafe kətandə kes khur nafchiyan.²⁴Kəduyu nat Annabawacha tla'tə ə Samaila tə fe ɓach kərsa'an, ndik ndə kə ɓəra wanmənchi ini. ²⁵Ngunne kə wanchi Annabawa cha'an tə fe ngəmandə Fartə wa nan nat tə kakachwun kəɗ ɗənɗi mba'andən Ibrahim, "Khur nggətkektiyo na nafchi khesi nat nati kəsandat si, ²⁶Kərsa tla'ankə Fartə Mafatyan, lakan tlən anchi, kətləm kə ɗəfowunchə kher kə in təmɗi təɓrandə chəka wunkha kə malanchə tar ɓəɓifatyan

Chapter 4

¹Nak Bitrus tə Yohanna ndiktə tə nafchanaan, tlakə pastochaan tə kapa tlə ɗəpa kətən sitaan tə Sadukiyawacha ɓaka ndə mbəstanda. ²Pad səb khurcha ndə kadi kə tləm Bitrus tə Yohanna tandə chaandə nafchə khar nakandə ɓasə khur tləm Yesu kədar tlati məmatacha.³Ngətlan kandə mək kandə tandə kə khur pursəna kə walwurta, kətləm tapi chə farwita.⁴kaan khur nafchəɗi səkchə ndiktan fər kaandə kiti, chekkə tertə nafchəɗi fərchə kit kə kumchət kum kum dərman (5000).⁵Əssataan kutərcha nda tə paktə nafcha nda fə yaracha nggom kandə hka ə urshelima,⁶Annas kappa fast mətlan minni tə Kayafa tə Yohanna tə Iskandari nat tə wanmanchə Kappa frist. ⁷Ɓakandə tə Bitrus tə Yohanna kə patlang nanda, chəkhanɗa kanda, "Tə we'ti alkətmə, khur tləm wuni chət wuni inni?"⁸Chat Bitrus, ndiid kankad tə semete, nda kanwa "ngun fe panga cha tə paktənafcha} ⁹ Manoon chihkanda kə ɓəra kakətdi chandə ən khatəɗ təwetə mɓanmi kəna ndəən kaɗi? ¹⁰ kəsən min tə takət nafchi Israila, khur tləm Yesu kristi tlə Nazarata tla kukwadawun,tla tləmdə Farta khur məmatacha tə tləmɗiya na nafɗi kit khaskhas khurwənya.¹¹Yesu kristi mətlən nach kə ɗakwanɗi kartə fe tincha paɗɗa ngəran kəfe kaɗ kə ɗar tənda. ¹²Kəɓi kadbi kadsəmədi chakanwa nefawa kətləm nefsi khur khəsi fərtəfe kan mən mbəs khəraata Hulafərta, patlang nefcha tla nat mən mbəs khəraata təmɗiyan."¹³Nakanɗə kwakwa tə wandəkadatti Bitrus tə Yohanna, sən kandəwa kokha nafchinakanda,sənwandə ənawa pad sakadak ində. kudukkandə wa Bitrus tə Yohanna chok ndə tə Yesu. ¹⁴Kətlən nində nafdi kənandə fe kadyu tləman nanda, ənsə kə mɓanɗə padwa.¹⁵Kərsə chenkəfe fə baans chaan kes nakandə ndiktə ə patlang nanda ¹⁶Nda kandəwa "Mənat mən chandə nafchəda? asindsuwa chanə əna sakaində pad chikawun nach ə Urshelima əsini, ngamən mbəla as indewa. ¹⁷Kətləm tlən ndəktaan, weltəkha kəmɗi nafchawa namən yanandata kə ngər ndədəktə tənef khur tləm iniwa." ¹⁸Yakandə Bitrus tə Yohanna ndandankanwa ngərwun ndiktə tə chaandə kəd,khur tləm Yesu wa.¹⁹Pat Bulus tə Yohanna ngəman dakandəwa, "Kekewa ə weniti Fart kə paraən ndiktiyon mani yaanwa, chakan miyan. ²⁰ngaan mbəla malanchə ndiktə kə ɓəra ɗichidi nat ən tə tla səktə ənwa."²¹Kərsə ngər Yannandə Bitrus tə Yohanna,kalkandə tandə kha kə pəddannda kətləm mbəlawandə mɓəs ənkhar nandə tlartə kə ɗaran kə saɓandə tannadwa, kətləm nat nafchaan tandə mannadə Farta kətlə mənda səbchan. ²²Nafdi kənandəfe kəɗyu pedanchə khurant khar kumchit fwaɗa.Kalkəfe tandə kha, Bitrus tə Yohanna ɓakandə mɓəs nefchanan mɓaanda kanda əndə mɓaanda kappa Frist tə paktə nafchaan. ²⁴Səkkanɗə kuduyu "Farta,chichan khulafərta tə khesi tə kuficha, nattə ɗichiɗi nach khuran. ²⁵Ndikin tə məi mafatyo, chinən Dauda,ndakanwa "mə chichana khakhəciɗi nafchidi sənwak chi wəch khuttitli, nafchaan pad nakandə kada səbtəɗicha?²⁶Nda chowa, kutərchi khesi nggamən kandə raan pad fə chok kutərakcha nggoman kandə raankə yandə tə Faqrta, tə kristi."²⁷Padda, Hiridus tə Potifa tə nafchiɗiseən wakchə Farta tə nafchi Israila, nggom kandə kha ə meeərəbɗiya kəɗar chidchid tə mafatyo Yesu, tla pətandu fidəte. ²⁸Nggomkandə kha kətləm kə chində əndə takhsandə khəryo kha kətleəm kə chində əndə takhsandə khəryo kha tə ənɗi nach seəbtə kə panga.²⁹Nakanya, Farta,ɗipandə yaka yaandi kha kə fireen mafayo alkət mɓa ndəktəyo tə alkətfa. ³⁰ Panan kharyo kha kə kinen nafchikadi paɗ kəchin əna salaandə təmɗə chədcəd tə mafatyo Yesu". ³¹Təban kandə sitaan, məɗi nggomdəndə natyu nakan ribtəfa , nat ndəəɗ kandə kad tə saemete pad mbakandə ndkti Farta tə alkətfa .³²Sərtəfe fər chə kit nachandə arta khur wandəkadt teə natkha.Noonsə ndacha əndə nach yansi yaanwa,paɗ chikamə yandə arta. ³³Tə kapa alkəta fə tlən chaan mɓas ndiktə tlati Yesu kristi,paɗɗa tandəs kapa ənkhar.³⁴Nowunsə khurnandə ɓakhchə ənawa,fena khakhə chandəsi wurcha khəyan kandə kaɗi ɓakandə tə wandə bətlan. ³⁵Səkandə kha pangət fe ɓaascha pad chakankandə chəkawuni ɓəra əndi yakhtənda.³⁶Yusufu,tlə Lawiyawata ɓachə khur bursəna tla tlə yafewa Barnabas {tla fran alkət wandəkadata}, ³⁷Khakha yansi khəyankan kaɗi ɓakantə wandəɓətlan pangət fə ɓaascha.

Chapter 5

¹Nefsi tləmanwa Hananiya, tə saratu nuwan khəyankandə ɗich'yandəkaɗi ²Ɗəfkandə taktə wanɗəɓətlankha (̇sən nuwan). Ɓakandə tə takta'an ɗəfkandəkha ə pangən fə ɓas'ascha.³Ndak Bitrus wa, "Hananiya, məchicha ngəmandu khwe'ersi kə ndiɗanchi wannɗəkaɗat'yo kə lekeen semetsi kə ɗifin taktə wanɗiɓətlkha? ⁴Nakan khəyawako kaɗi, ngganyuwawa, kərsə khəyanko kaɗi nga nachan kəyuwawa? məchicha saktu kuɗuyu khur wanɗəkaɗat'yo? lekenwen nafchəswa, Farta lekendu." ⁵Səkan ndikti'ini, Hananiya khəmkam kha kətləm ndukwa yipti'yan, kəsan kə kapa lekət chikawun səkcha. ⁶Ɓak kəmsicha kə tərandə kes ɗəkandə tlokhanda.⁷Kərsə wansengnan makhkan, yimkə nuwansi, sənwa ənɗi səbchawa. ⁸Ndakə Bitrus wa, "Mbat'itən kurmi khəyandu khakhi'yan kaɗi." ngəmankan ndankanwa kəɗaya."⁹Ndankə Bitrus wa, "chich'ənkən ngəmanduwun fa kə kaɗɗawun semeti Farta? No, sarchi fe tlokhanchi chəmatwuyu tandə mikənda, nandə tər wech kes." ¹⁰Chat khəmkan kha kəɗar sarchiyan kət kə yiptiyan i ndukwata'an. Ɓak kəmsichiɗi kə khuran, mbəsanchandə kə mərta'an tərankandə kes tlokhankandə tləma chəmata'an. ¹¹Kəsandak kapa lekət nat kətən sita'an, paɗ təfe nat səkcha.¹²Əna saka ənchə chich ka'an təmɗi fə ɓas'ascha nggomankandə kha kə mətparti suleimanu. ¹³Yowunsə mbəs alkət kəɗə mbəstandawa chika mənakan, tandə fərandə mannda.¹⁴Paɗɗa mbəs fe para Fartə chekte tertə khəssa tə nəssa, ¹⁵Paɗ tlə tərchandə khacha kə kəlar mbancha kəsəndə tandə kha mətkhunacha Bitrus maɓi, ma-na mərsingndəyan təkanda fowun kherfa. ¹⁶Nak nafchə nggomnda kaan ə wan mərəbcha tə urshalima, nakandə, ɓat tə khacha tə fe na khwa'archə fi'yanda Paɗ kənanndak fe kaɗi nat¹⁷Tlakə kappa firista'an kit, tə fe nach tləmata'an (fə para mbandi sadukiyawa) inan kandə sərata ¹⁸ngətlan kandə fə ɓas'cha'an ngəlankandə tandə kə kətən pursəna.¹⁹Chək wita ɓak tlətləndi Fartə innandə mikətənan kha chənda kan kes ndadakanwa" ²⁰Pəɗama, tlaran khur kətən sita'an kə mɓa'awun nafchə ndik sisingnde." ²¹Səkkandə inni, yim kandə khur kətən sita'an cha'ankandə kaɗi nduk kə wendə məta. Ɓak kappa firista'an tə fe nach tləmata'anyu, 'yakandə fə sakandə ɗəch kha kə mətarta, paktə nafchi Isra'ila nat tlənkandə kə kətən pursəni'yan kə ɓəfe tə fə ɓas'ascha'an.²²Nafchəɗi ɗəchyu ɗəwandə mbəssandəsə pursiniyanwa, ɓakandə mba'andata ,²³"Ɗəcha'an mbəsandə kətən pursiniyan tləp fe ɗəpacha'ankhar kit kit məkətənan, inanka'ən kha, mbəsawa'ən nef khuranwa."²⁴Sikkə kappa firista'an tə tlə pək kətən sita'an ndəktə'ini sakandak inndə məna weti ənɗiya ngətta. ²⁵Ɓak nowun mba'andatwa, "nafchəɗi ngladatwunyu ə kətən pursunayu tandə kit kit kətən sita'an tandə cha'adə nafchəkhar."²⁶Tlə ndi kətən nan tə kappa firist ɗəkanda, ɓat tə tanda, nga khur yanadawa,tandə lekəte maya məmakadach nafcha'an fa. ²⁷Ɓakandə tə tanda, chokkankadə tandə kha ə pangən fə sakandə ndech kha. Kappa firista'an nakan chikhandə mee, ²⁸Ndakanwa, "Ndo'on cha'ənwa kə cha'awun nafcha khar khur tlən nafɗawa, chikakuɗu, ndiɗə wun urshalima kad tə cha'at'yon, paɗ yakh chonsi kə fana'ən chuwun farɗə nafɗa kafawa."²⁹Bitrus tə taktə fə ɓascha'an ngəmankandəwa, "Waat kə ka'ən tləmat Farta nga nafchawa. ³⁰Farta chinchə'ən tla'anchə Yesu, tla ɓətlandə wunyu wakandə wunkha ɗar paləngnda ³¹Manan kə Farta kə khar kharkəm'yan kə chok kə wa'i kutəre tə tlə tlət mənchə kaɗi, kə fəran kəɓi kaɗi Isra'ila, tə kalanda ɓəɓi fatch kha. ³²Nga'an nach ɗəchə'ini kuɗuyu chid chid tə semete, tla fərandə Farta fə parach ndik'yan."³³Səkkə fə sakanda ɗich kha, whop kə khurchəyanda ndakandəwa nandə ɓəlandə fə ɓas'cha'an. ³⁴Tlə farisiyawatsi tləmanwa Gamaniel malɗəm tə dokoki tla tlə fərandə nafchə manda, tla'kan kit cheman fə ɓascha'an kes kwaɗən.³⁵ndandakanwa, "nafchə Isra'ila kam tləmatkha kə ɗar ənɗi yakhtə wun chandə nafchənda, ³⁶Wanmən chəɗi mbərchikhayu, tla'kə Judas ndakanwa ən nakan, nafchə kumchət kum fwaɗa (400) parachndi ɓəlankəfe, nat fe nach parandə welkandəkha paɗ chəwanɗə kə ənawa.³⁷Kərsə nafɗa,yahuza i Galili ɓakan kes wanmənchə sengndə parak fowun nafchə ndə. mətlan ma mərkan kaɗi paɗ fe tlə nach parandə yu welkandə kha.³⁸Nakanya nɗonchəya malaman nafchəɗa kəmma, ma teri nafcha nan weltəkaɗi. ³⁹Paɗɗa ma'i Farta, nggo'on mbəla welendech kaɗwa, maya sənwowunwa nowun yandə tə Farta." paɗ ngəman kanda.⁴⁰'yakandə fə ɓascha'an tləfandakada ndandakandə wa kə ngərwun ndiktətləm Yesuwa, kalkandə tandə kha kə pəɗanda.⁴¹Malkandə fe sakkandə ɗəch kha tə ndatwa chəkakəɗu cha'ən Farta usoko kətləm sengə'ənchə fe khur fe ɓakhchəkha kətləm tləm'ini. ⁴²kərsə wanmənchə'ini, ə kətən sita'an ə wur wure, nakandə cha'andə kaɗ paɗ nakandə mba'andə nafchəwa Yesu ne kə kristi.

Chapter 6

¹Wanmənchə ini, nak kəmsicha'an chekte, nak yahudawachiɗi na choktandə ə khakhi Helenawach yu, kətləm nəssəɗi mərtə khəssanda mafe chak ɗəssəmnda kuɗuk wufe tandawa.²Kum ngərsə chep ta'an 'yakandə yaka kəmsicha'an ndankantandəwa, "Kəmwa sə kəmal ən ndikti Fartə kha kətləm kə chak ən ɗəssəmndawa. ³Kəmchansə kə taɗwun, wanmanchəmən khar, khəssə muɗ khurwun ka nafcha, tə semetfa tə sən 'əna, fe nat 'ən sət tandə kə ɗar tarɗiya. ⁴Nga'an, na'ən ndit kə kə panga khur sita tə tar ɓas ndikta'an."⁵Ndiktandə mbənankan nggomnan, taɗkandə Istifanus, nef tə kit fa ndiiɗ tə semete, tə Filibus Birokoros, Nikanar, tə Timon, Barminas, tə Nikolas nefi Antakiya. ⁶Fə fər kitcha'an ɓakand tə nafcha'an kəmɗi fə ɓascha'an siyandakandə kə in paɗ ɗəfankəfe kher tandə kə 'in.⁷Nak ndikti Fartə kə panga, chekkə tertə kəmsicha ə urushalima ka'an paɗ Firist chə ka'an para kit ta'an .⁸Istifanus, tə mbəs ən khar tə alkəta, nakan chət əna saka inde khur nafcha. ⁹Tla' kə fowun nafcha fə kətən sita tlə 'yafewa kətən siti fe tlətfekaɗi ə kuramiyawacha Iskandariyacha tə fowun ə khakhi Kilikiya tə Asiya. Nefchi ini nakandə asind tə Istifanus.¹⁰ Mbəlawandə tlartə kha kə yandə təndəwa kətləm sən'ənyan, tə semeɗi tlə ndiktə Istifanus si. ¹¹Fərankandə fowun ɗə ngəl mee kə ndandəwa, "Sək ndə Istifanus ndik təkəmnda kə ɗar Musa tə Farta."¹²Tla'ankandə khuri nafcha, paktə nafcha, fə yaracha'an tla'ankandə Istifanus kakh kandə anchi kə pangət fə sakandə ɗəch kha. ¹³Ɓakanɗə tə ndik lekte, wundacha, "Nafɗiya malawa ndik tə kə ɗar chiɗchiɗ tə məɗawa tə dokoki cha'an. ¹⁴Sək əndə ndatwa Yesu tlə Nazarat wa nan fəlandə məɗa kha kə mbeɗenchə əna chəch 'yamən kha tla fəramənd Musa kakha" ¹⁵ Chika wuni tla chokchəkha kətənan, tlərandə weni tə kafa nakandə chimendan kəɗ yi tlə tləndi Farta.

Chapter 7

¹Ndak, "Ɗəchəɗya kit wa?" ²Ndak Istifanus wa, "Wanmanchəna tə chəchina, kamit tləmata' pənchə Fartə tlə mandə fatiyan kəmɗi chənmən Ibrahim Far̈təɗi natən ə Mesofotamiya, kəna choktə ə Haran; ³ndankan wa, malu khakhə'yo tə parchəwa kə pəɗen kə khakhiɗi nati bənuta.⁴Malkan khakhi Chadiyawach kha chikkan ə Haran; Minni kərsə mərti chənan, ɓak Fartə ta'anchə kə khakhiɗiya məɗi natu nakanya. ⁵Ferawa khakhie'yan kə ya'an wa, chəka kə ɗəf sarəs kəmni cha'wawa chankan alkawali chəka nakan nggət Tbrahim wa nan fəran khakhi'yan kən kə ya'antə Parcha'an (nggərkektə'yan) te nach ɓat kərsa'an.⁶Ndikkə Fartə tə'anchə kəɗaya, na Parcha'an (nggətkektə'yan) choktə məɗi ramcha, fe nach minni nandə khar tandə kə mafacha Raɗ kə ɓakhandə ka'an khutach aru fwaɗa. ⁷Ni chan kita nafchəɗi natndə chət mafakət mət'yanda, Nbu'tə ə məɗ ya. ⁸Fərankə (chankə) Fartə alkawali tandə i khechete, Ibrahim ɓach nat kə chən Ishaku khəchenkan kərsə mənɗə Fwaɗfwaɗ; Ishaku ɓach nat kə chən Yakubu, Yakubu paɗ chən Tsrailawachəɗi kum kə nggərsə chep.⁹Kətləm kət chənchəini Israilawach kun nggərsə chep ya ndəɗawu Yusufu tandw wa, khəyandə kaɗ kə masar, Fartə məthan taanchi, ¹⁰Kətankan kes khar ɓakhchə'ini. Fərankan Yusufu kafar tən ən ə pangngən Firauna, kutər Masar fəranchə kən kə Gomna kə ɗar Masar tə khur win'yanda.¹¹Ɓak mitə kə khakhi Masar tə kanana nat tə ɓakhta, chənchə ən Mbəswandə ɗəsəmnda wa. ¹²Səkkə Yakubu wa kwerməs (ɗəsəmndəs) a Masar, tlənkan chənchə ən ɗənda. ¹³Khar chepetə an'tan 'yandə pənankə Yakubu tandə ində'yan wanmancha'an, sənkə Firauna Parchə Yakubu.¹⁴Tlənkə Yusufu waman cha'an kə mbuadə chənan wa kə ɓə Masartə wanman cha'an (nggətkekcha'an) nat nafchə kum chə kum muɗ. ¹⁵Ɗək Yusufu kakh kə Masar, mənkan tə chinchə. ¹⁶Kharkə fe tandə kə shekem, Hokhankə fe tanda ə kwi mərtəɗi khitə Ibrahim tə wanɗə ɓəth ndi'chan məɗi wanchi hamer ə shekem.¹⁷Sa'kə Fartə alkawali fəɗi chandə Fartə Ibrahim, chekkə nafchə kaan ə Masar, ¹⁸Kə Fartə ɗi tla'andə fe kutər, tla sənwakchə Yusufu. ¹⁹Kutər ini mətlan ɓakhanchə chinchə ən kaan tandə chanchə chinchə ən waal kə 'yəm wanwa'yaar chə yandə kə khur ɓakhtə kaan, kətləm kə nandə tə sisingngən chə fa wa.²⁰Fartə ini nggət fe Musa, ə ndə ɗantə Fartə kaan kərkə fe anchə khur wuri chə naan ndəri chə makhkan. ²¹Chek fe taanchə kes tərkə wai Firauna kə wannuwa anchə manankan kəɗ wa'yan.²²Cha'ak Musa nat ɗatli Masarawacha, pad mətlan nach tə mbər ən khur ndiktə tə tarcha. ²³Sa'kan khurach kum chət fwaɗa (40) ɓakan kə wanɗə kaɗat'yanwa nachan mə kə ɗə kə na wanman cha'an, wanchə Israilawacha. ²⁴Nak Musa fə ɓakhandə tlə Irailawata, Həkan anchi, kwalankan kaɗ təmɗi tlə Masarawa ɗi. ²⁵Sakchan wa na wan manchan mɓəsandə wa Fartə nach tlət tanda, nibəsawanda wa.²⁶Wurtita'an ɓakan kəmɗi fowan Israilawacha, nakandə yaanda, yakhkan chak tanda; ndakanwa nafcha, kətləm mə nat wun chan mərəngchə ra'an fa? ²⁷Ɓak tla nach tə patatfə njekendə Musa kaɗ ndakanwa, "Wun chokuchə kə tlə chakme tə kutir kə ɗar ən? ²⁸Tə nen yakhtə kə ɓəlichən, kəɗ ɗəɗ ɗənɗi ɓəlandu tlə Masarawat ɓəra yu wa?²⁹Kə səkkə Musa ndiktə'ini, rakakan, chəkan kə rem ə khakhi Midiyan nggərkan wanchə chep. ³⁰Mbərkə khurach kha kum chət kum fwada kha (40) ɓak tlə tləndi Fartə kəmɗiyan khur kwaləmndə ə nggwal Sinai Khur innee i wat ə khur khwalita.³¹Nak Musa wata'an, sakankə ində kə ɗar ɗənɗi natən, nakan ɓat nduk kə ɗəpantə ine, ɓak kan səkan ɓərati Farta nakan ndat wa, ³²nggət Farti chinchəwun, Farti Ibrahim, Ishaku tə Yakubu? ɓak Musa ləkəte yakh wa ɗəpandǝ wa.³³Ndankə Fartə wa, "Ɓətan pakhəmchəɗi kha sarchə'yo yu, kətləm kət məɗi tlartu yu ət chiɗ-chiɗ. ³⁴Ə michə ɓakhti nafchinchə kha fe nach ə Masar, səkinchə tət'yanɗa, ɓachi kakh kə tlət tanɗa; nakanya ɓo, ni tlən wech kə Masar.³⁵Musa təɗi kartə ndə ya, ndat ndə wa, 'wun dəfchə wech kə kutir tə tlə chakmee?' Mətlan ni tləndɗə Fartə anchə nat kə kutərə tə tlə tlət nafcha. Tlənchə Fartə anchi təmɗi tlə tlənan'yan tla ɓach kəmɗi Musa khur khwalita. ³⁶Parak Musa tə tandə kes khur Masar, kərsə chət ɗəna saka inchə, tə ɗəcha ə Masar tə paɗ ə kufi Baharmaliya, tə khur chanjaya kərsə khurach kum chit kum fwada (40). ³⁷Musa tə'ini ndanchə Irailawach wa. "Fartə nan tla'andə khur wanman chəwa, kəɗ nggəta.'³⁸nafdiya mətlan tlachə tə tlə tləndi Fartə ə khur chrjaya, tla ndikchə təndə ɗar nggwal sinai. Nafɗiya tamchə choktə keɗech tə chənchəmən fe chokh; nafɗiya tləch ndikche fe nach ɓat tə sisingnde kə fəramənchi. ³⁹Nafɗiya kartə parchəmən fəran manda; rəkkandə anchi tləmat nanda, khur wanɗəkaɗach'yanɗə khaa kaɗ kə Masar. ⁴⁰Fartə'ini ndankandə Aron wa; Takhsa'ən ndən fe parat tə ngga'an. Musa təɗəya, tla kəta'anchə kes khur khakhi Masar, sənwa'an ɗənɗi chancha wa (Pəɗanchə fa wa).'⁴¹Takhəskandə wan tlat chokh, ɓankandə ɗich tlərankandə kafa (mananda) tə paɗ sək mbəndəf kətləm kət tar kharchə 'yanda. ⁴²Təɓrankə Fartə tanda khaa kəɗ ɗənɗi yarandə khaa kə fərndə mandə kəmɗi wanndərichə ə khulafərta, kəɗ dənɗi yarandə khaa khur ndikchi Fərichowun tlətle ɗəparach təmɗi fər pafən kə khurach kum chət kum fwaɗa (40) khur chanjaya, wuri israila wa?⁴³Nggəmanko wən nət manandə molek, tə (tləkowun wan ndəri farti Refan, tə njwekh ɗəchəɗi chətwun mananko wən tanda, paɗ ni kharwunchə kə meɗi pədanchə Babila khaa?⁴⁴Mət manandə ɗəchi chənchə mənsə tla pənchə khur chanjaya, kəɗ ɗənɗi ndowun ndə Fartə Fartəɗi ndikfən tə Musa, kə taksha nde' tə tla natən yu. ⁴⁵Mət məndə khur chaujaya nda'an khartə chənchə wun, Isakandə ta'anchə kə khakhi'yan tə Joshu ə pang ngən chəchəmən, kharankandə ɗəchi fe rəkfə Fartə tandə ə khakhi'yan kə yinanda (ke ɗəch'yanda). (Tənt) Cha'an chokchandə minni kə tləkha Dauda, ⁴⁶mbəskan kafat ə weniti Farta, paɗ chəkhakan ma nan mbəs mət chokta kətləm kət Farti Yakubu.⁴⁷Solomon tənchə wuri arta. ⁴⁸Fartaɗi nach manchan chok wa khur wurchəɗi takhəstə fe tə kharcha wa, kəɗ ɗǝnɗi nda Annabi wa, ⁴⁹khulafərtə nach kə mət choktənchi Raɗ khesə nach kə mət ɗəf sarchənchi, we'tə wur mə nat wən tənitəsi? Mbu'tə Farta. Mət yə'ptinchə ayi? ⁵⁰Ngga kharchənchə takhəschə ɗəchənda wa?⁵¹Kun nafchədi na kum tləmat 'yandəs tə kumi khechet ə wanɗəkaɗat tə tləmancha, tlə karchowun semeti Farta, chəkowun kəɗ ɗənɗi chət Parchəwun. ⁵²Krwaktə parchəwun wa? ɓəɓatlandə Annabi chə fə ɓach kəna tla nach ke'ke khur ɗə chət'yan; chəkowun kaɗ kə fə khə yandə kaɗ tə fə ɓəlaanchə paɗ, ⁵³kun təɗi tlə cha fe takhsandə fə tlənchi Fartə khaa, parawowun khan wa."⁵⁴Səkkə fə nggomndi fə sakandə ɗəch kha ɗəchə ini səɓkə khurchə 'yandə kaɗ kaan, nakandə kəmandə tlanchə 'yandə kə fi Stephen ⁵⁵Nakan ndi ɗan semet Stephen ɗəpakan kafərta nakan mandi Farta; nakan Yesu ɗas ə kharsəm Farta. ⁵⁶Ndak Stephen wa, "Nama, ə ninchə khulafətə cha, paɗ wai Fartə kit ə kharsəm i Farta."⁵⁷Kə ɗar ɗənɗəya nggəlandə nggomndi fə sakandə ɗəch khaa nggəlandə ndə tləmacha nakandə ndiktə tə tla'andə ɓərata, tla'ankandə fa ⁵⁸Kakh kandə anchə kes khur mərɓan məɗi tərtəndə kan məmakandə fa, ɓətankandə kapach 'yandə khaa malankandə wa tla tlə 'yafe wa Shawulu kətləm kə chok kə (shaida) ɗəna sənan.⁵⁹Nakandə məmakandə stephen fa, nakan 'ya tlə Farta nakan ndat wa, "Papa Yesu, tlu semetan chi." ⁶⁰Səkan kurumchə kha paɗ 'Yakan fat tə ɓəratə kaan, "Farta, kə keɗən tə ɓəɓifat 'yanda wa." Mbu'kan ndiktə 'ni, sakan 'yene (kə kisən ɓəɓifat'yanda khar wa).

Chapter 8

¹Bulus ngəmantə mərtiyan.Fartəənniya ɓakhtə kaan yakh tlatə ə khur nafchə Farta əurushalima, fə fər kətchə nat welkandə khaa khur mərəɓ Yahudiya tə Samariya, takkan kə paktə fə ɓaschaan nda. ²Kaa nafchə tlokhankandə Istifanus chəkandə kapa wuman sita kətləm kuɓaanchi. ³Shawulu chanchə ɓuɓifatfə nafchi Fartəf kaan, ətl nakan para wir wiri kə kharantə həssə tə nəssa, kən cham tandə kə khur Pursəna.⁴Chik tə kəndu fər kitchənɗi welchəkha yu, pəɗakandə nat ɓas ndiktə Farta. ⁵Filibus pəɗakan kə ɓas ndiktə Almasihu.⁶Səkkə yaka ngomən nafchəɗi tə ɗəna sakainchəndi na Filibus chəta, natndə nakandə kaa tləmatə khaa kə ndənɗi natən mbuta. ⁷Kətləm səɓtə semech chetdə kes khur nafchə kaan khur fe səkchə Filibus nakadə təta nakaqndə mək wan khere, nafchətəkha tə fach fə samən samən tə təraɗchə kənkandə kaɗi. ⁸Pad mbankəfe fat kaan khur mərɓan.⁹Nefsi khur mərɓan tlə yafewq Siman, chokh tləɗəkhatə nakan paɗ tlə kulata,tlə nachan chan əna sakaində nafchi Samariya, ətl nakan ya indəyanwa kapa nefe. ¹⁰Nt nafchə Samariya, paktach tə wancha, "Nafɗiya mətlan ne kə alkəti Fartənɗi tlə yafewa tlə manda.¹¹"Tlə səkchandə anchi kətləm ndukwa tlə natən chanda əna sakanchainwa tə əna ɗəkhacha.¹²Fər kandə kit kə mbasi Filibus kə ɓəramaɗi Farta khur tləm Yesu Almasihu, chandkfe baptisma natnd khəssə tə nəssa.¹³Siman tə indəyan fər tə kit. Kərsa chankəfe baptisma ɗəkan kəpangtə para Filibus, nakan fe chet əna sakaincha tə paktə tarcha, sakankə inde.¹⁴Səkkə paktə fə ɓassə ə urushalima kusetə Samariyawa tlət ndikti Farta,tlənan kandə tandə Bitrus tə Yahaya. ¹⁵Sukanda, səyan kandə tandə kəin kətləm kə tləndə semeti Farta tla ne chiɗchid. ¹⁶ Kətləmə k Fartəini, semeti Farta ɓawa kə indi chək wunwa chandach fe baptisma ndak khur tləm chənmən Yesu. ¹⁷Bitrus tə Yahaya nɗəfan kandə kharchə kə intlə kandə semeti tla ne chiɗchiɗ.¹⁸Nak Siman fe fər semet tla chiɗchiɗ təmndi pak tə fə mbaschəɗi ne ɗəfanda kher kəinyu, frandakan wan dəɓətla ¹⁹ndakanwa, "Framitən alkətini, ngət paɗ ma ɗəfani kher nef kə mbəs semet tla ne chidchid."²⁰Ndankə Bitrus wa "wannɗəɓətlyo kə səɓkaɗ nat tə cha, kətləm kaɗacha wa no mbəs fər əni Farta khar təmndi wanɗəɓətla ²¹Mbəstəyosi khur ɗənɗiyawa, kətləmwanɗəkadatyo keke pangən Fartawa. ²²Kətləm ndaan turukhaakhur səɓtə feini yoyu kə səyen chinmən maiya kə kalu səɓtə kaɗati wanɗə kaɗaɗo khaa yu. ²³Kətləm məsaniwa nacho khur səɓtə wan ndəkaɗata tə ɓuɓəfata.Siman ngəmkan ndakanwa, "Siyan Farta kətləm ngəta mani ɗəcəɗi mbatu yu kəs nanchi."Ɓaskə ndə Bitrus tə Yohanna ndiktə Farta ngəran kandə in kə Urushalima.kan kanɗi mbaskanɗə ndikti Farta ə tlə wan mərəɓchi Samariyawach kaan.²⁶Nakan paɗ ndikkə tlə tlədi Farta tə Filibus ndatwa," tlau kəpəɗən kakh tə mbanɗi pəɗach kakh kə Urushalima kə Gaza. "(mbanini nachan məɗi tlə həmwaktə fe yersi). ²⁷Tlakan pəɗakan nak nsə ɓach ə Habasha, papa kapa nef ə kandakatu, kutər Habasha.Mətlan ne tə kənawi khakhiyan khar nat.Ɓachan kə Urshalima kə manantə Farta. ²⁸Mətlan ngərandə in ɗas khur kekeya. nakan channgandə ndikti Farta əkhur Ishaya.²⁹Ndankə səmet Filibus wa, "Ɗu nduk tə keket təɗi." ³⁰Rakak Filibus ɗəkan mbəs ndi səkkan ndə channgat khur Ishaya, ndakanwa, "Sənin ɗənɗi natu channga ndiyawa?" ³¹Ndak tlə Habasha təɗi wa, "Nachi mbərtəwa kəni, mannga tə kəsichə nefsəwa?" siyankan Filibus kə tər kə khur keketaan kə chok tləmataa.³²Tlaya ne kə wansəngnɗi na tlə Habasha taan channgata, "Ndəch fe ta anchə kə mət tlə ɓəratə kəɗ chokhrete, ɓa paɗ kəɗ wan chokre khari tlə parata,inawa mee kha wa. ³³Khur kumi manindəyan,chankə fe kiitatə kumi kaakəta. Wun ne mbu ndənɗi səɓchə tə anchi? kətləm təranfe sisingndi yan khur khesi."³⁴Chəkhanki papa təɗi Filibus ndakanwa ,siyuchi mbaitən,wun na Ishaya ndiktə? kəɗar indəyanwa, Adukəɗar nef samənwa? ³⁵Filibus ndikkan kə ɗar Ishaya nakanɓasandə kə ɗar Yesu.³⁶Nakandə witə ɗar mbanda,sakandə kəmi kufa ndak papa təɗiwa "No yemya, mə ne yatat kə chichəfe baptisma? ³⁷̀Ndak Filibuswa ma firin kit tə wandə kaɗat arta, nafe mbkhənchu baptisma.Ndak tlə Habasha təɗawa Fərənchi kit Almashihu mətlan ne kə wai Farta".³⁸TləHabasha taan ndakanwa kə tlaranfe keke taan khaa. Ndəkandə kə khur yaman nat ndə waa Filbus tə papa təɗi, Filibus paɗ chankan baptisma.³⁹ Ɓakandə kes khur yaman,semeti Farta tərankan Filibus ,papa taan ngərwa nandəwa ɗəkan kə pang tə witəyan khur mbəndəfa ⁴⁰ Ndək Filibus kəAzotus.Ɓərkan khaa tə tle khakhi chaan mətlan mbas ndikti Farta,səkan kə Kaisariya.

Chapter 9

¹Shawulu ɗəkan kə pang tə ndik lekendə nafcha kəmɗi kəmsichi chənmən nafchə kaɗi, nat tə ndik ɓəlfata, kəmɗi kəmsichi chənmən ndəkan kəmɗi kapa firist, ²siyankan kə tlənfendɗ kə kətin sichə ə dimasku kətləm ma mbəsan tə nef khur mbanɗiya khəssə tə nəssa kə ɓə tə tandə kə urushalima ə kənda.³Nakan wita, ɓakan nduk tə dimashku, kəɗ tlə nakanya ɓak wilwiɗtə ə khulafart wenendə tləmataan kaɗi, ⁴khəmkan khaa kə khakhaa, sək'kan khur ɓəratə ndandə wa, "Shawulu, shawulu, mə chich natu ɓakhita?"⁵Ngəmkə shawulu wa, "Wun nako tlə manda?" Ndak tlə mandə wa, "Ngət yesu tla natu ɓakhanda, ⁶Tlau kə yimən kə khur mərɓan, na fe mba u ndənɗi nato chəta." ⁷Nafchəndi ne witə ta shawulu yu tlarkandə kəmma sənwandə ndənɗi nat nɗə mbutawa, tandə sək khur ɓərata'an, tandə na nowonwa.⁸Tlakə shawulu ə khakhaa, inankan wenitəkhaa, nawa mitawa, tərkando kheryan ɓakandə ta'anchə kə mərəɓ dimashku. ⁹Məndə makhkan nawa mətawa, sawa 'yemawa kənan chet kə səm əna.¹⁰Yowon kəmsesi ə dimashku tiemanwa hananiya, ɗəkə fartə ta'anchi khur sənatə ndakanwa, "Hananiya." Ndakanwa, "No, ngətya tlə manda." ¹¹Tlə mandə ndankan wa, "Tla'u kə pəɗen kə mban wurɗi tl 'yafewa tlarta'an kə wuri nef na tləmanwa yahuza, kə chəkhen nef ɓach tarsus tla na tləmanwa shawulu, mətlan siti nakanya. ¹²Ni khur snatuwa nefsə tləmanwa hananiya yəmndəsi kətləm kə ndəfan kher kə in kətləm wenitiyan kə inkhaa.¹³Hananiya ngəmkanwa, "Tlə manda, səkənchə kusetə nefini məɗi nafchə kaan, ɓakhandə nafchədi natən chita ə urushalima. ¹⁴Fran kapa firist mbanda kə tləm kə kəsantə nat tla ne 'ya tləmwa." ¹⁵Ndankə tlə mandəwa "Ndu, kətləm mətlan tlə terənchə tata'an, mətlan ne mbas tləmna kəmɗi ɓuɓinafcha tə kutərcha tə wanchi israila. ¹⁶Kətləm ni pənan wet ɓakhtəɗi natin sata kətləm tləmna."¹⁷Pəɗak hananiya 'yəmkan kauran. Dəfankan kher kə in ndankan wa, "Wanmana shawulu, yesu tlə manda, tla punuchə fat ə mbanda kan ɓaɗayu, tləntə nanchə kətləm kə ɓisin naməta paɗ kə ndiɗin tə semeti farta tla ne chiɗchiɗ." ¹⁸Chat khəmkə ɓarən kakh weniti shawulu, nakan naməta, tlakan chankə fe baptisma. ¹⁹Səmkan əna nakfe mbuan ndikche. Chekkan tləma fə cha'ach ə dimashku mənchə kaan.²⁰Chat kəɗuyu tərkan kan mbas ndikti yesu kətən sita, nakan ndatwa mətlan ne kə wai farta. ²¹Nat fe səkchə anchi sakandak inde ndakandə wa "Nga nafdiya tlə ne ɓəɓatlandə nafchə ə urushalima wa, fe tlə 'yach tləməniya? Kətl ɓə tə tandə kəmɗa ə kənda kəmɗi paktə firischa. ²²Shawulu mbəs tə alkt kaan, nakan ɗ'khandə yahudawach in fe ne ə dimashku tə ndatwa yesu mətlan ne kə almasihu.²³Kərsə mənchə kaan, yahudawacha'an ngaskandə seet kətləm kə ɓəlanda. ²⁴Dən'ɗi takhsandə khaa 'yimkan kə tləmati shawulu. Tlə nakand ɗuwe anchi məkətən ɗə witə t farta kəttəm kə ɓəlanda. ²⁵Chək wita kəmsəchiyan ndəfkandə anchə kə khur inafta fər kandə anchə kakh tə tlarta.²⁶ɓakan kə urushalima, shawulu yahkan wumandə ində tə fə cha'acha'an, natndə nakandə lekeɗe" kətləm tərwandə wa mətlan paɗ tlə cha'atawa. ²⁷Tərkə barnaba anchi kəmɗi fə ɓascha mbuandakan kəmndə yandə tə farta ə mbanda, farta paɗ ndik tə anchi, tə mbas ɗi chətən ə dimashku nga tə lekətawa khur tləm Yesu.²⁸Kəm tə tanda kan yimndəyan tə chet kes ə urushalima. ɓas khur tləm Yesu tlə mandə nga tə lekətfawa. ²⁹Tlə nachan asində helenanchi i yahudawa cha, chək kədu na kandə ndət kə pang tə kaa anch kə ɓəlanda, ³⁰Sənkə wanmanchaan kəɗuyu, ɓakandə ta'anchə kə kaisariya, pək'kandə anchə kə tarsus.³¹Kən nafchə fartə ə khakhi yahudiya, galili tə samariya nat mbəskandə khaskhaskəta tə chekte. Nakandə ndit kə pang khur kwarandə farta, semeti farta tla ne chiɗchiɗ paratkhar tə tanda, nak nafchi fartə chektə kaan. ³²Wiyankə bitrus tle khakhiyan nat, ɓakan kaɗ kəmɗi nafchə farta fe ne ə lidda.³³Minni ɓəskan nef tla na tlə manwa iniyasu, tla sa fatyan kaɗi, mətlan ɗuk mətkhunata khurat fodfoda. ³⁴Ndankə bitrus wa, "iniyasu, Yesu almasihu kənuchə kanɗi. Tla'u ɗekreen mətkhunatyo. Cat tlakan təɗkan khaa. ³⁵Nat nafchi khakhi lidda, tə sarona, nakandə nafi, təɓərkandə khaa kəmɖi farta.³⁶Ə yafa nunefsi tlə cha'ata tləmanwa Tabita, saktaanwa "Docas". Nunafan tlə khaɗanchə nafchəfa, ətl nakan chit tlrɗakta kəmɗi fe nawaktə ɗəch yandsi. ³⁷Sakan kə wanmən chiini khaɗkan mər kan. Fanankefe mərta'an khunankə fe khaa ə kən'nda.³⁸Chok kanwa lidda nduk tə yafa, fə cha'acha'an paɗ səkndəwa Bitrus ə minni, tlənkandə nafchə chep kəmɗan, tandə siyanda, 'Bo kəmɗiya'an nga tə təlafatawa." ³⁹Bitrus pəɗakandə tə nafchəini chep yu, kə sakan, ndəkandə tə anchi kə kətinan. Nat nəssa fe mərtə khəssiyanda tlarkandə nduk tə anchi kə kətinan. Nat nəssa fe mərtə khəssiyanda tlarkandə nduk tə Bitrus nakandə təta. Ndəkandə khar kapachənɗi yoəmndə Docas fartəɗi natən dəpatyu.⁴⁰Chendek Bitrus kes nat khur kətənan, chamkan kurumchə khaa, sikan, təɓərkankhaa kə tləma mərta'an ndakanwa, "Tabita tla'u," inankan wenitəkha nakan Bitrus chok'kan ɗas. ⁴¹Bitrus panankan kherkhaa tla'ankan, 'yakan nafchə farta tə nəssəɗi mərtə khəssəyandə yu, farandakan nunafan tə sisingndəfa. ⁴²Dinni səɓchəyu səkfe nat ə khakhi yafa, nafchə paɗ fər ndə kit kəmɗi farta. ⁴³Bitrus chok'kan wanmənchə kaan yafa tandə tə nef tlə 'ya fewa saminu tlə takhəs ləfucha.

Chapter 10

¹Chǝfe yowun nefsi̇ ə khur mirɓ kaisariya, tləmanwa Karniliyus, kutur sotach nakan ə khurfe tlə ' yafe wa Italiya ²Nafan tlə manandə Farta, tla fərchə ində 'yaņ tə nafchi wur'yan kətləm manandə Farta, tlə ngəmchan yahudawachə tə wandəɓətla, paɗ tlə nachan siyandə Farta chəka kweti.³Tla'tə wansengnan fenɗərman ə farta'an, nakfe pənandə ə khur səna'tə wa tlə tlənɗi fartə ɓat kəmɗiyan, dankə tlə tləndi Fartəwa, ''Karniliyus''. ⁴Nak Karniliyus ɗəpandə ə khur lekəte ndankanwa, ''mi, malɗəm''? ndankə tlə tlənɗi wa, sitiyo tə fər ən'yo kəmɗi fə ɓakhcha ə se i kafərta, kətləm fər əna ɗəna kuɗukta ə pangən Farta. ⁵Nakanya tlənu nef kə mərəɓ yafa kə ɓandə tə nefe tla na tləmanwa Saminu tla tlə 'yafe wa Bitrus. ⁶Nachan choktə məɗi Saminu tlə takhes ləfucha, tla na wur'yan ə mi khawurta.⁷Malkə tlə tlənɗi Fartə anchə kha, 'yak Karniliyus mafach'yan chep tə socha arta tlə manandə Farta ə khur sotachəɗi tlə na chan tere. ⁸Mba'andak Karniliyus ənɗi səɓch nat, tlənkan tandə kə yafa.⁹tə əssata'an kəɗ wansengnan michche (khur watfarta) tandə khur 'wita sa'kandə nduk tə mərɓan, Tərkə Bitrus kə ɗar mbara kənda kətləm kə siya. ¹⁰Nakan sək mita pad mətlan yakh ɗənɗə nan səmnda, paɗ nak nafchə ini nəkha əna, nak fartə ndiktə ta'anchiə kəɗ khur sənata. ¹¹Mbəsanchan in khulafərtə kha nak tiɓ ɓat kakha, paɗ ənsə kəlmbəng kəɗ chibite nakan ɓat kakh kə khur khesi, fe pək anchə kakh tə kongalchiyan fwaɗa. ¹²Ə khurnandə paɗ nak ɗəparachə nat fe tə sarchə yandə fwaɗa fwaɗa tə paɗ fe tlə nach kurtə ə khakha tə wanɗəngcha.¹³Səkkan fe ndiktə ta'anchi, ''Tla'u Bitrus, tle ndən kə simin,'' ¹⁴Ndak Bitrus wa, ''Nga kuɗuwa papa, kətləm tamwi səm ɗənɗi nawakchə chiɗchiɗ tə əna təkəmndawa." ¹⁵Paɗ ngərkan sək ɓərataɗa paɗ i chepeta'an, "Ənɗi chandə Fartə kaɗ chiɗchiɗ, kə 'yen ndəwa təkəmnanwa". ¹⁶Səɓchi inni kurɓanchan makhkan; tərankəfe təɓɗayu kə khulafərta.¹⁷Kə nak Bitrus kəɗ ɗinɗi saktə ɗinni natənyu kha, chat nafchəɗa tlənnɗə Karniliyus yu tandə kitkit ə mi wuran, kərsə chə kha mban kauran. ¹⁸Chəkandə kəɓikaɗi nakandə chəkhata ma'ya Saminu tla tlə 'yafewa Bitrus ə tirkakh məɗya.¹⁹Nak Bitrus sakandə ɗinni kha natənyu, ndankə semetwa, "Ɗəpan, nafchə makhkan tandə kawechi." ²⁰Tl'u kə tirin kakha kə pəɗen tə tanda, kə tilenfat pəɗat tə tandawa, kətləm ngət tlənchə tanda.'' ²¹Tərkə Bitrus kakh kə mbəs nafchəɗi ndankan tandəwa , "Ngət nawun kat; kətləm mə ɓatwun?"²²Ndakandəwa, "Kutər sotacha tla tə 'yafewa Karniliyus, nefi Farta tlə manandə Fartə paɗ, tla tlə nafe ndik anchi ə khur khakha i Yahudawacha, mətlan ndandə tlə tlənɗ Fartəwa kə tləna kətləm kə ɓen keuriyan, kə ɓə sək tlənda ə məɗyo." ²³Nda'an ndankə Bitrus tandəwa kə yəmndə keuri kə chokndəkha ta'anchi. Tə əssata'an yimkandə kə mbanda, paɗ fowun wanmancha'an ə Yafa ɗəfkandə anchi.²⁴Tə əssata'an paɗ kənandə yimndə kə Kaisariya; Karniliyus paɗ mətlan pəktanda, paɗ ǝ mba'am wanmancha'an tə tlawurcha'an fe nach nduk ta'i.²⁵Yimkə Bitrus keuri, kəmkə Karniliyus ta'anchi nguɗkan kha kətləm kə mananchi. ²⁶ Kəskə Bitrus kher'yan nakan ndatwa, "tla'u kit! Ngət paɗ nef naki."²⁷Nak Bitrus ndiktə ta'anchi, yimkan kə khuran, mbəsanchan nafchə ka'an wumndəkha kə mət arta. ²⁸Ndankan tandəwa, "ngun tə ind yowun ə sənwun kəmwasəwa tlə Yahudawata kə chət tlərɗakta mangakəɗuwa kə 'wi' yantə 'we tə nafchə samənwa. Paɗ kətləm ndichə Fartəwa kə ndani chəkawunwa nga chiɗchiɗ tə nef nakanwa, ndu tlə təkəmndə nakanwa. ²⁹Nda'an chəch ɓati ɗakat as'inde, ə Fartəɗi 'yatwunnanchi. kətləm nda'an təni chəkhowunnda mə chəch tlənd wunwa kəɓi."³⁰Ngəmankə Karniliyus wa, "Wanmənchəɗi fowun mbərchəkha yu 'ke'ke kəɗ farti 'iniya, ngət siyandə Farta 'ke'ke kə wansengnan makhkan ə wurinchi, mbəsanchi nef kit pangənna tə kapach kheɗiɗe. ³¹Ndakanwa, "Karniliyus, sək Fartə sitiyo, paɗ ngəmfatyo kəmənɗi fə ɓakhcha ə kuɗukantə wech Farta. ³²Kətləm nda'an tlənu yowun kə Yafa, kə 'yuchəfe Saminu tla tlə 'yafewa Bitrus, nachan ə wuri Saminu tlə takhəs ləfucha, tla nach ə mi khawurta. ³³Tlənki kəndo leɗ kafar fə'ya nachan mə ɓacho. Kakanya, ngga'an məɗ ya nat ən ə pangnən Farta. Kə sək ən ɗəchəɗi nat mbu'utə fartə kə mbu'in."³⁴Nda'an inandə Bitrus me'yan kha ndakanwa, "Kit ta'an, pənwu Fartə yakh indawa; ³⁵Kətləm chəkawun 'we tə nafcha tla tlə nach manandə Farta paɗ tla tlə tlənchə ɗənɗi yakh tə Farta nachan kə tləta'an məɗi Farta.³⁶Ngun ə sənwun tlənɗi tləndən nafchi Israilawacha, ə fartə ini mba tən ndiktə ini ndichan i kəɓikaɗi tǝmɗi Yesu Kristi, tla nach kə chənmən nat. ³⁷Ngun tə indyowun sənwun ɗichiɗi səɓcha, ə khur Yahudawacha terkanan ə Galili, mba' təɗi mba tə fe Baptisma təɗi chət Yohana. ³⁸Ɗəch kə ɗar Yesu tlə Nazaratta, ɗənɗi tle ndən kha tə semete tla nach chiɗhiɗ tə mandə paɗ, ɗəkan kə pang tə tarchə ndiichan tə kənndə nafchə kaɗ fe kə nandə khwe'er kaɗ nat, kətləm Fartə 'ke'ke ta'anchi.³⁹Ni mən tə wenitiyamən ɗəchiɗi chətən ə khakha i Yahudawacha tə khur Urshalima, Yesu tə ini ɓəlandənda, təmɗi kukanda kə palangnda. ⁴⁰Nef ini, tla'anchə Farta kərsə mənd makhkan paɗ chanchə kaɗ kə tla səndfe chəka kə kayi, ⁴¹nga kəmɗi nafchə natwa, paɗ kəmɗi fe taɗtən ə tərkwatl kanan. Ngamən tə indyamən, fe səmndəmən paɗ sək mən anchi kərsə 'tla tiyan ə hkur məmatacha.⁴²Ndamənchanwa kə ɓasamən nafcha kə sənmən paɗa'a mətlantaɗtə Farta kə chakan chə me nafcha tə məmatacha. ⁴³Kə ɗaran ndiktə fe sənɗəcha fe tlə ndiktə Fartə tətanda, "kətləm nat tla fərchə kit kə anchi nafe kalan ɓəɓifat'yan kha təmɗi tləman.''⁴⁴Nak Bitrus ndiktə kə ɗar ɗichi ini, ɓak semeti Fartə kakh kə ɗar nafchə ini nat nach sək ɓa'as inanyu. ⁴⁵Nafchəɗi nach ə khur tlətle fə para Farta'an fe ngəmanchə ndik khechute, Nat nafchəɗi ɓach keɗeche tə Bitrus yu sakandach inde, kətləm semeɗi Fartə ɓach kakh kǝɗar fe sǝnwakchǝ Farta.⁴⁶Kətləm tandə sək fe sənwakchə Farta tandə ndiktə tə michə samənsamən, nakandə manandə Farta, ndak Bitrus wa, ⁴⁷Nefsə nach 'yatandə nafchiɗya Baptisma təmɗi 'yemawa, chokkanwa tandə paɗ ə tləndə semsti Farta kəɗ ngamən?'' ⁴⁸Nda'an ndakanwa kə chandach fe Baptisma ə khur tləm Yesu Kristi. Nda'an mba'andən tandəwa kə chok tə tanda kə fowun wanməncha'an.

Chapter 11

¹Nakanya Manzani tə wanmanchə nanda fe nach ə khur Yahutiya sək kandə wa fe sənwakchə Farta ə tləndə ndikti farta. ²Fartədi ɗət Bitrus kə Urshalima, fe tlə khecheche yarankadə anchi. ³Ndakanda wa, "Wumen ində tə nafchə fe khechewak cha kə nen səmən tə tandawa?"⁴Bitrus mbaanda kan darat ɗarat ndakanwa, ⁵Ngət sita ə khur mərəɓ yafa, mbəsanchi kəd səna'ata tiɓ ɓatkakha, kəɗ kapa əna chəpta, ɓakfe taanchi kakh khulafərta tə pangənna. ⁶Naki ɗəpanda, pad naki sak ɗəch kəɗaran naki ɗəparacha fe tə sarchə foda,yikhesi, səɓtə ɗəparacha, ə fe tə kakh chə khur khakha, tə wanɗəng cha.⁷Sək'ki ɓəratə ndatwa, "Tla'u Bitrus, tlən kə səmin." ⁸Nakiwa nga kəɗuwa papa, "Kə tləm ngeə ənsə tla nawakchə chəɗchẹɗ pad tə əna tə kəm nda tamchə ymndə kə mee'ən chə ⁹Ngərkə ɓəratə ngə andə pad ə khulafərta ndakanwa, "Ɗənɗi nda Fartəwa chədchəd, kə 'yenwa chəɗchəɗwa wa." ¹⁰Ɗənni səɓchan mahkan, ngərankə chəkaməin kaɗ kaɗ kəKhulafərta.¹¹Chat kuɗuyu mbəsanchi nafchə makhkan ə miwurɗi natən tlənchəfe tandə əKaisariya kəmənɗin chi, ¹²Ndi kə semet wa kə pəɗi tə tanɗɗa, nga tə yah ində kəmɗandawa. Wanmanchə ni ɗi michche yupəɗaki tə tanda, yimkaən keri nafan.

¹⁴Nan mbaowun tləndi natwun mbəs kəɓi kaɗi cha nat tə wiryo."¹⁵kə tərki kam ndiktə tanda, ɓak semet kakh ə khulafərta kə ɗar nanda kəɗ ɗənɗi ɓatən kakh kəɗarmən ə tərkwatl kanan. ¹⁷Kə tləm nda'an ma ə fərandach Farta kəɗ ɗənɗi fəramən ndən ə fartədi fərtəmən kit kə chənmən Yesu Almasihu wun naki nati nda ndə fartəwa nga kuduyu? ¹⁹Fe welchəkha kə tləm ɓakhtəɗi parach kərsə mərti Istifanus, welkandəkhaa ta kə Finikiya, Kuburustə Antakiya, minni naka ndəɓas ndikti Farta kəmdiYahudiyawach ndak ²⁰Fowun ǝ khurnandǝ ɓachandǝ Kubrus tǝ kurane, ɓakandǝ kǝ Antakiya ndikkandǝ tǝ Helenawacha, nakandǝ ɓasanda ndikti Yesu. ²¹paɗ alkǝti Fartǝ ke'ke' tǝ tanda, nafchǝ kaan fǝrkandǝ kit, tǝɓǝrkandǝ kha kǝmɗi Yesu.²²Kuse'tǝ nandǝ paɗ sa'kan kǝ tlǝmati fǝ tǝr mbanchǝ ǝ Urshalima. Tlǝnkandǝ Barnabas kǝ Antakiya. ²³Kǝ sa'kan paɗ nakan pafǝn i Farta, tǝrkǝ khur'yan khaa nggǝrkan mba'andat tǝ ndat wa, kǝ tlarndǝ kha kwa'kwa' ǝ khur para Fartǝ tǝ wanɗǝkaɗǝ kaɗach'yandǝ nat. ²⁴Kǝtlǝm ka nef nakan ndiiɗ kandǝ tǝ semet tla chǝɗ chǝɗ tǝ fǝr kit; chekkǝ nafchǝ kaan fe ɓach kǝmɗi Farta.²⁵Pǝɗak Barnabas kǝ Tarsus kǝtlǝm kǝ ka Shawulu. ²⁶Mbǝsankan, ɓakan tǝ ndǝ kǝ Antakiya. Chǝkandǝ khurat artǝ tandǝ nggomndǝ kha tǝ fǝ tǝr mbancha, cha'ankandǝ nafchǝ khar kaan. Ə Antakiya tǝrtǝ fe kan 'ya kǝmsichi'yan wa Krista.²⁷Khur wan mǝnchǝ'ini, fowun Annabawacha tla'chǝ ǝ Urshalima kǝ Antakiya. ²⁸Artǝ ǝ khurnanda tla na tlǝman wa Agabus, tla'kan kit ndikkan tǝ alkǝt semet fǝ tǝ ndat wa, na fe chǝt kwartǝ kaan chǝk tǝ yen ǝ khur khesi.Sǝɓchǝ ɗinni ǝ tlǝkha kutǝrakti Klaudiya.²⁹Kəmsicha'an paɗ yakhkandəs khur wanɗəkaɗach'yandə kə tlənandə wanmanchǝ nandə ənɗi ne kəsandat si. ³⁰Chəkandə kəɗuyu; tlǝnankandə paktə nafchə wanɗəɓətl təmɗi Barnabas tə Shawulu.

Chapter 12

¹Tləkhaini Hiridus kutəre ə dəftekher kə ɗar fə tərmbancha kətləm kə bakkantə tanda. ²Ɓəlan Yakubu wanman Yohana tə tluta.³Dəpankan ɗəmnni chətan yu ə mbənantə Yahudawachfa, nggətlankan Bitrus Paɗ. ⁴Kərsə nggətlandiyan, məkkan anchi kə pursəna paɗ səkan sotachsəfoda kənanda ɗəpanchəkhar; nen yakh ɓatta'anchi kə pangen nafcha ə kərsə homba chetkes.⁵Bitrus mətlam nggətla ə pursuma, wanmanchə paɗ fə tərmbancha tandə siyandə fartə ka'an ketlem anchi. ⁶Kəɗ əsssa na Kiridus Kətndəkes, ə wiə'ini, Bitrus sa'a'yene ə patlang sorach chep, ə khur kənda tə chalalachə chep, sotach paɗ tandə kittit a mitətən pursəni yan.⁷Nggə səndəswa, ɓak tlə tlənchi fartə kəmɗiyan, wenengkan kətənan kaɗ wirwir. Təkamkan kher Bitrus Fa ə kəlar tla'ankam ndakanwa, "Tls'u leɗ leɗ." Mbəsanchan khəkhati chalala chǝɗi kakh kharyan yu. ⁸Ndan kə tlə rlənɗi fartə wa, "Kənan kuryo kə pe pakhəmchəyo." Bitrus paɗ chəkan Kuɗugu. Ndankə tlə tlənɗi fartəyuwa "Muku kapa kapatyo kafa kə paren nanchi."⁹Bitrus Paɗ parakan tlə tlənɗi fartəyu chekandə kes kə khesi. Senwa ɗənɗi na tletnɗi fartə chətyuwa kuduyu natəna. Tle ɗəpanchan kə ndən wa nən səba'ata. ¹⁰ Sotachəɗikhaa tərkanan tə chepeta'an, sa'a kandə kə mimbanɗi chətfe tə təpese tla mbərchəkha kə khurwuri; inkankhaa tə indyam. Chekandəkes parakandə mbanan, kuɓachan tlə tlənda i fartəyu seet maltəndəkhaaa.¹¹Yəmkə Bitrus kə khur inyam, ndakam wa "Kittaan ə səninchuwa fartə tlənchə tlə tləndyan kə ɓə khəraita ə khari Hiridus tə ɗənɗi na Yahudawache pəkta." ¹²Kə sənkan Kuɗuyu, ɓakan kewuri maryamu man Yohana tla na tləm chinanwa Markus, fə tərmbanchə ka'an ngomchəkha kə minni nakandə sita.¹³Kə fəɗankan mi mbangan, chat ɓak mafatkes kə nunefe tla na tləmanwa Roda Kətləm kə inantə mimbangankhaa. ¹⁴Kə səkkam ɓərati Bitrus, Kətləm mbənfata wulankə inandə mimbangan khaa, ngərankan in kaɗ kə khur kətənan kətləm kə mba'andachwa Bitrus kit ə mbaya. ¹⁵Ndankandəwa, "Ən ne turutawa?" ndankan tandəwa kuɗuyu. Ndakandǝwa. "Tlə tləndyanwa."¹⁶Nak Bitrus ɗət kə pand tə fəɗandə mimbangan khaa, mbəsan chandə kə mətlan, sakadak inde. ¹⁷Bitrus paɗ tla'ankan khere nakan pənandatsəwa kə nggasndə ɓa. Nda'an mba'andakan ɓati fartə kə khəra'anda ə pursuma. Ndakanwa, "Kǝ mba'awun Yakubu tə kwa'an wanmancha ɖəndi səɓcha." Malkan tandəkha, pəɗakam kə mət samən.¹⁸Wenkə mətkhaa, ngga wanwan saka indawa yimchə kə khur sotachədiwa kə ɗar dinni səɓchə tə Bitrus yuwa. ¹⁹Nak Hiridus Kaa anchi paɗ mbəsawawa, chəkhakan fe ne pək mikəlandachfe. Pəɗakan kakh tlatə Yahudiya kə kaisariya chok'kan min'ni.²⁰Nakan khachya səɓ khwiri Hiridus Kad ka'an kə ɗar nafchi Taya tə Sidon. Pəɗakanedə kəmdiyam keɗeche. Siyankandə Bilastasa, tla nachpara Kutəran kə kəsandachsi, Nda'an nakandə kaa khuryan kətlən tlə ɓasisandə ɗəsəmndə ə khakhayan. ²¹Fartəɗi takhsandəfe khaa Hiridus Kənantə khwiryan tə ɗəna kutraktiyan kə chok tə mətckoktə kutraktiyan, kə ndik tə tanda.²²Nak nafcha'an khwata, "Tlaya ɓərati farta, nga i nefawa!" ²³Kəɗ tlə nakanya tləfankə tlə tləndi fartə kakhaa kətləm tərawa mandə fartawa, chat kuduyu kangankə wa'cha mərkam.²⁴Nak ndikti fartə weltə khaa kaan chəktiyeni. ²⁵Təɓankə ndə Barnabas tə shawulu Teryanda ə Urushalima. Nakandə ɓatkaɗi, ɓakandə kəɗech tə Yohana tla na tləm chinanwa Markus yu. (Barnabas təi shawulu ngeramkandə in kə Urushalima).

Chapter 13

¹Khur fə para mbanchə ne antakiya annabawach sə tə malɗəmcha ndə Barnabas tə saminu fe tlə 'yafewa ramcha tə lukiya tlə kuramata manayin tla ndə fe tandə keɗech tə Hiridus kutəre tə shawulu. ²Nakandə manandə Farta tə kərkuchimnde, ndak semete tla chiɗ chiɗ wa, "Taɗaman ndə barnasbas shawulu khaa kətləm kət tarɗi 'yati tanda." ³Kərsə kərkuchimnde, səkandə ɗəfanda kandə kher kə'ən malandakandə tandə kə pəɗanda.⁴Ndə shawulu tə barnabas parakandə ɗənɗi nda semet tla chid chid pəɗakandə kə sulikiya rakandə kə khakhi kuburus ⁵Nakandə khakhi i salami, cha'ankandə ndikti Fartə kaɗi ə kətən siti yahudawacha. tanda tə Yahaya Markus tlə kəsandatsi.⁶Wiyankandə khakhicha'an nat ta kə Bafusa, mɓasakandə tlə yahudawata tləmanwa Bar-yeshua tlə chət ter ɗəkhata tə paɗ tlə mba' lekte. ⁷ Tlə ɗəkhati'ini tandə ke'ke tə Mukaddas, sarjus bulus tlə sən ən nakan. Yakan shawulu tə Barnabas, kətləm kət yakhtə sək ndikti Farta.⁸Nakan Elimas tlə ɗəkhata"(saktə tləman) yakhchan kə lengngetə mukaddas ta'ankha khur fərkityan.⁹Shawulu tlə 'yafewa Bulus,tla ndiɗchə kaɗ tə semet tla chəd chəd tlərankan wenitə fa. ¹⁰Ndankanwa, "Chi wa'i khwe're ndiɗinkaɗ tə ləmfata tə səbtə fata. Chə təkritə tlə kafata. No malanti səɓandi Farta kaɗwa, no chətawa?¹¹Nakanya ɗəpo kheri Fart inɗiyoyu, no na watfarta wa kwaɗən, "Chat kəɗuyu ɓak ən kəɗ wifte tə wutla ngəlankan weniyan kaɗi, kakan tla ne kakh kalatyan. ¹²Kə nak Mukaddas taan ənɗiya fərkan kit kətləm sakan inndə kaan tə ndikti Farta.¹³Bulus tə tlawurcha'an tərkandə kə kobawal tla'atə Bafusa kə firjiya ə bamfiliya. Yahaya malkan tandəkha ngərankan in kə urshalima. ¹⁴Bulus tə tlawurcha'an malkandə firjiya kha pəɗakandə kə Antakiya khakhi Bisiɗiya . 'Yim kandə kətən sita'an far Asabar chok kandə khaa. ¹⁵Kərsə changandə dokacha tə annabawacha fə panngnacha'an tlənandak fe ndikte tə ndatwa, "Wanmanchina ma ndikti yowunsi tla ne kəsandə nafchəsi mba'kowən."¹⁶Tla'kə Bulus tla'ankan khere pənkan sakta'an tə kheryan, ndakanwa, "nafchi Isra'ila tə ngun təɗi tlə mananchə Farta, səkama. ¹⁷Farti Isra'ila taɗchə chəkwachmən terankan nafcha'an fartəɗi choktəndə khakhi Masar, tə kappa alkətyan kətandən tandə kes. ¹⁸Kəreskan tandə khurchan khurat kumchit fwaɗa¹⁹Kərsə təkandən khakhichə kaɗ muɗ, khakhi kan'ana, fərankan chəkwachmən khakha kə pori. ²⁰Nat ɗəchi'ini səbchan pəɗanchə khurach kumchit kum fwaɗa tə kumchit ɗərman (450) kha.²¹Chikhak nafchə kə fərandach kuture, Fartə paɗ fərandakan saul wa'i kish, nafan ngitgekti Banyamin, chəkkan kutraktə khurach kumchit fwaɗa. ²²Kətan kə Fartə kha ɗar mətchoktə kutətrakta'an ngərankan Dauda sə kə kutər'yanda. Ɗar Dauda nda Fartawa mbəsənchi Dauda wa'i Yessi nafɗi yakhtə wanɗəkaɗatinchi nan chit ənɗi yakhti kə cha.'²³Khur ngitkettə nafɗiya chendi kes, Yesu, kət ɗənɗi ndatən nan chəta nɗənni. ²⁴Səbchan kən Yesu ɓata. Yahaya ɓasti baftisma tərtəkha kəmɗi nafchi Isra'ila. ²⁵Nak Yahaya tə mbandə teryan, 'Ndakanwa saktowun wa wun naki? Ngga nggət mətlanwa kətləm nda'an kam tləmatkhaa, ne bat kərsəna, chika sakhtə pəkhəmyan cha'awi kə kwasani kha wa.'²⁶Wanmanchina, wanchə ə nggətkekti Ibrahim, tə fe ne manandə Farta ə khuran kətləm ngəmən tləndə fe ndikti kaɓi kaɗi. ²⁷Kətləm fe ne urshalima, tə kutərchanda, sənwandə anchəwa tlə ndiɗanchandə ɗəchiɗi kha fe tlə changgandə fe chəkawun Asabar ənɗi ɓəlanda.²⁸Nat tə kəɗu mbəsawandə ən fa wa siyankandə Bilatus ɓəlanchi ²⁹Kərsə təɓandə ɗəchəɗi nat yarafe kə ɓərata'an tərankandə kakh paləngnan tlokhan kanda.³⁰Tla'ankə Farta khur mamatacha. ³¹Nafchəɗi ɓəlandə ketɗəche ə Galili tə urshalima nakandə anchə wanminchə kaan. nafchi'ini səndə ɗǝchəɗi chandə fe.³²Kətləm nda'an na'an mbo'owun kaa ndikti'ini tla nan chandə chəkwach mən ³³Malamənchi Fartə ndikti'ini khaa. kətləm təmɗi tla'andə Yesu khur məmatacha. kəd ɗǝnɗi natən kə yarata'an khur zabura."chə ne kə wa'inchi ɓukiya chokinchə kə chu. ³⁴Sakti tla'andə khur mamatacha kətləm kə məkl kaɗ wa ndikkə Fartə kəɗa ya, 'Fərowun mbəsta'an khar i Dauda tla ne nde.'³⁵Nda'an chich ngərtən ndikti khur zabura, no malanchi tlə chəd chəd ta'an 'yo kə məkl kaɗ wa. ³⁶Chək Dauda ɗənɗi yakhtə Fartə khur kutraktə'yan sa'kan 'yene, tlokhankə fe kha tə parcha'an məkhlkə fatyan kaɗi. ³⁷Paɗ tla tla'andə Farta ne kə məkhl kaɗ wa.³⁸Wanmanchina, kə sənwun təmɗi nafɗiya ɓasonndə fe kal ɓəɓifach khaa. ³⁹Təmɗan nat tla fərchə kit nan khərata khur doka i musa tla nawakchə khəra'owunnda.⁴⁰Kətləm kət nda'an cham khəɓakka tə ɗichiɗi mbatə annabawacha, kə tləm kə səbtəwunchiwa: ⁴¹'Kun fə njirfacha, na indiyan khur tə kaɗi kətləm əna saka innde, tə paɗ non mərta kətləm ngət chit tər khur wanməncha'an yowun, tarɗi nawak təwun chəta nggəmanda choka mbo'owun chə fe.⁴²Nak ndə Bulus tə barnabas chet kes siyankə nafchə tanda ngərndə chət wetə ndiktə ini ə far satiɗine patyu. ⁴³Kərsə tə bak manandə Farta yahudawach kaan tə fe yimchi kə para mbandi Yahudawacha para kandə Bulus tə barnabas ə ndankandə tandəwa kə ndə kə tar kafata. Kə ɗənɗi kə pang tə tar kafati Farta.⁴⁴Ɓak Asabar tə tla nduk khaa nat nafcha nggomankandə kətləm kə sikndə ndikti Farta ⁴⁵Nak Yahudawach ngomən'ini nafchə'ini nakandə sərata, nakandə as'in ɗəchiɗi na Bulus mba'andə kes.⁴⁶Chəka kəɗu Bulus tə barnabas ndik kandə tə alkəɗfa ndakandəwa waat kə mbu'owun chəmən ndikti Farta. Karkowun fəya, nowun mɓas sisingdəwa kətləm nda'an na'ən kan khur fe sənwakchə Farta. ⁴⁷Kətləm nda'an nda'annchə fartəwa, ndifinchə wunchə kə ɗakət məɗife sənwakchə Farta. Kətləm kə ɓowun tə kəɓi kaɗ kəmɗi khesi nat?⁴⁸Kə fe fərwakchə kət kəɗuyu mɓənkandə fata, nakandə chəm ndikti Farta. səkkə fe fərwakchə kit kəmɗi Farta, səkkandəmban fa manan kandə nḍəkti Farta. Nat fə takhsandə fe sisingdəsi tərkandə khaa. ⁴⁹Welkə ndəkti Fartəkha kə khur məcha'an nat.⁵⁰Yahudawacha khukhrankandə nəssa fə tər pangcha fe tlə fərandafe manda tə fə pancha khəssi mərɓan ⁵¹Bulus tə Barnabas tləfankandə təratə sarchandə kakha pəɗakandə kə khakhi ikoniya ⁵²Kəmsacha'an ndət kandə tə mbənfatfa tə semeti Farta.

Chapter 14

¹Fartə ɗi yimndə Bulus tə Barnabas kə khakhə ikoniya yim kandə kə kətən siti yahudawacha ɓas kanda pad nafchə kaan khur yahudawacha tə helanawa fər kandə kit. ²Yahudawa chədi fər wak chi kityu, tla'an kandə khuri fe fər wakchi kit səbkhə khurchandə kad tə wanman chənanda.³Chok kandə kha minni kə talla, nakandə ndəktandə tə khur arta təmɗi alkəti farta, pad nakan mɓa' ndəktalan tə mɓəs ənkhar.Chəcham inni təmɗi ənna saka'incha tə ɓərdəchfa təmdi Bulus tə Barnabas. ⁴Kətləm da'an nafchi khakhiyan chakkandə kha : fowun parakandə indi yakchtə yahudawacha, fowun pad parakandə fə ɓas ndəkti farta.⁵Ihakə fə sənwakchə farta tə yaluldawa cha kətləm kəkakham nɗə dar'ində paktachyanda kətləm kə ɓakhandə ndə Bulus tə Barnabas kə məmakadach ndəfa. ⁶Sənkandə kndnyu rakakannda kə khakhi likoniya, Listira tə Darbə, tə taktə məribchəɗi nach ndukyu, ⁷minni nakandə ɓas ndəkti farta.⁸Ə Listra nefsi chokkan kha ɗas, sarchansuwa, kə ngətkəfe kə tərad, tamwa witawa. ⁹Nef əni səkkan Bulus ndəkte. Bulus dəfankan wenitə kafa nakan pad fər kit'yansi kə kənan fe kaɗi. ¹⁰Ndankanwa tə kapa ɓərata, ''Tla kit kədar sarcho.'' Chat tlakə raman parkan kafərta nakan witəkha dəwur də wur.¹¹Wak yaka ngomənɗi ində chət Bulus, tla'an kandə ɓərata, ndakandə wa tə mə likoniya, ''Bi khwa'archəkakh kəmdamən kd nafcha.'' ¹²Yakandə Barnabas ''Zeus'', Bulus pad ''Hermes''.Kətləm mətlan nach kapa tləndəktalan. ¹³Frist ə zeus, tlana kətən sitan khəsi mər ban, ɓakandə tə paktə tləch chep (2) tə sacca tla kənandə fe kinenwa bata tla tərtəfe tləcha'ansi kə məkətən mərban:, mətlan tə ngomən nafcha'an yakh ndəsi kə tləndə tlachalan kətləm kə yandəkaɗi kəmdi ndə Bulus tə Barnabas.¹⁴Pad səkki fə ɓassa'an, Bulus tə Barnabas, tlakhankanɗə kapach'yandə kaɗi chəkandə kəs kəkhur ngomnan, nakandə təta, ¹⁵ndat wa, ''Nafcha məchich natwun chətɗəchəda?ngalanma nafchənaka'an kəd'əndi tla khaltə'' wuchi bowunchə'in ndiktə nach ɓənandə wandəkadachyon, kə malawun weti səbtə dichi'ini kə ngərawun'in kəmɗi farta tlə sisingdə. Tla takhəssə khulafarta tə khəsi, tə kuficha nat tə ɗichidi nach khuran. ¹⁶Khur khurachədi mɓərchə khayu, malanchan khakhicha kə wənɗa kəd əndi yakhtə'ndəsi.¹⁷Padda, malawa kəkar fowun sən kitta'anwa, timdi frowun ere ə khulafərtə dəsəməncha, pad tla nglawunchan tə dəsəmda tə mɓənfata.'' ¹⁸Tə ndəkchiɗiya ndak, Bulus tə Barnabas kərtəch kakha kənandə yatan natchakan tləndə dəparacha ndatwa khwa'archə nakanda.¹⁹Yahudawacha tlati antakiya tə fowun tlatə ikoniya ləmkandə ngomən nafcha'an, məmakankandə Bulus fa kakhkandə ndə kə kərsə khakhiyan ndandachamwa tapi miri. ²⁰Chika nakan kəmsichakan nduk tləmatalan, tlakan yimkan kə mərɓan. Ɛssatalan, pədakan kə Darbə tə barnabas.²¹Kərsə ɓas kandə ndəktalan ə mərib'ini mbəs kandə kmsichikhar, ngəran kandə'in kə listra, tə ikoniya, tə antakiya. ²²Nakandə fəran alkət kəmsichalan wandəkadach'yanda pad kə ɗində kə pangha khur fər kit, ndatwa, ''want kə yimmən kə kutəraktə farta tə ɓakatəkha.''²³Taddan'kandə tandəsi fə pangncha ə chika yen kətən sita'an, sikandə tə kərkuchində, fərkandə tanda kəpangən farta, tla fər təndi kit kəndi. ²⁴Pədakanda tə pisidia ɓakandə tə bamfiliya. ²⁵Ɓas kandə ə Biriya pad ɓərkandə kha kə Italiya. ²⁶Tlatə minni mɓərkandə tə kwaɓawal kə Antakiya ngomankandə Ikklisiya kə mət arta, ɓalankandə tanda nat ənɗi cht farta timdanda. Tə ɓardi'inadən kha timdi fe sənwakchə kefərndə kit. Chokkandə tə kəmsichi'ini wanmənchə kaan.²⁷Sa'kandə kə Antakiya, nggəmankandə nafchə kha Mbu'kandə ɗəchəɗi nat chət Fartə tə tanda, tə paɗ ənadən mi kəfən fərkit kəmɗi fe fərwakchə kit kəmɗi Farta. ²⁸Chokkandə tə kəmsichi'ini wanmənchə kaan.

Chapter 15

¹Ɓak fowun nafchə ə Yahudiya cha'andakandə khar tə ndat wa, "Ma khəchuwə fe kəɗ ɗənɗi mba'tə Musa wa nowun khəra'wa ²Ndikkə ndə Bulus tə Barnaba kə ɗar ɗinni ndakandə wa,Bulus tə Barnaba tə fon paktə nafcha kə ɗənɗə kə Urshelima kəmɗi manzanni tə paktə nafcha kə ɗar chəkha mi inni.³Minni mbərkandǝ tə khur Fonishiya tǝ Samariya tlənkə Ekklesiya kǝ ndǝndǝ kǝ tǝrti tar ɗǝkhachǝ khaa.ɓakandǝ tǝ mbǝn fatfǝ kǝmɗi wanmanchǝ nat.⁴Kǝrsǝ ɓat'yandǝ kǝ Ur ushalima fə para mbancha, tə pakfə nafcha Manzani chanda kandə ma pa, mbaan kandə tandə ɗəchəɗi nat chət Fartə tə tanda.⁵Fon nafchəs fərdəkit, khur Farisiyawacha, tlakandə ndakandə wa, "Waat kəkhechenfə tandə tə paɗ kə mbaanfe tandəkə parandə doka Musa ⁶Manzani tə paktachaan ngankandə kha kə tlən kə ɗəpandə ɗinni⁷Kərsə ndiktə kə ɗaran, tla kə Bitrus ndaddakan wa wanmancha, sənwun wa əmən kha tadɗtə Fartə nafchə kharwun, wa tẹmɗi ndiktinchi wa fə fər ɗəkhachə nandə sək kə ndikti Fartə kə tərndəkhaa. ⁸Fartə tla sənchə wanɗə kaɗat mbuantə tanda, fəranda kan semet tla chəɗchəɗ kəɗ ɗənɗi chaan ndən. ⁹Chakawa nggaan kha tə tanda wa chapan kan wanɗəkadachyanda təmɗi fər kit.¹⁰Kətləm kət ndaan kətləm mə nat wun kaɗandə Farta kə nowun ɗəfan khefə fe chəanch kə in tla mbakhən wak tamən nat tə chənchəmən?¹¹Fər ən kit wa namən mbəs kəɓi kad təmɗi kafati Yesu chənmən, kəɗ ɗənɗi nat nda."¹²Nat nggomən nafchaan nggan kandə ɓa' nakandə sək ndə Barnabas tə Bulus mba' ɗəchəɗi ne kə i saka ində tla chət Fartə khur fe sənwakchə Farta.¹³Kərsə təɓandə ndiktə'yandə, nggəmkə Yakubu, nakan ndat wa, "Wanmanchəna kamitən tləmata. ¹⁴Saminu mba'kan kafaɗi chət Fartə kəmɗi fə kumi fər kit kətləmv kəkharantə nafchə khurnandə kətləm kət tləman.¹⁵Ndikti Annabawach nggəmanchə kəɗ ɗənɗi natən kə yarataan,

¹⁷Kətləm kət fe tachə kha i nafchə kə kandə Farta tə nat fe nat fərwak chə kit tlə 'yach tləm na, ¹⁸Ɗinniya mbu'tə chənmən, tla chəch ɗəchəɗa fə nach tərkwatl kanan.¹⁹Kətləm ndaan ə nat inchə khaa, kə ɗakhamən fe nach khur fe kumi sən ndikti Fartə kə təɓərndə kha wa.²⁰Namən yarandasi kə malandə səɓandə fat'yandəkad tətar ɗəkhacha, fəlaukəta, ta səm chaɗnggu, təsa fere.²¹Mbu'fə ən Musa khur mərəɓchə nat chokh, paɗ'tlə chang, ngganchə tləman khur kəfən sichaan i Yahudawach chəkawun Asabar.²²Nakan ndichan məɗi Manzani chaan, paktachaan tə fe tər mbanchə nat kə taɗndə Yahuza,tə Barnabas tə Sila, fə nach kə paktə nachə ə Ekklessiya taan, kə tlənfe tandə kə Antakiya tə Bulus tə Barnaba. ²³Yarankadə tlaya. Madi kəmsicha tə paktə nafcha wanmanchəwun mən ə Antakiya, Siriya, tə Silisiya, nda əna.²⁴Sək chaan wa fowun nafchə chində kes pəxɗakandeə khar ən chechandə kes"kumidə nandə ngga fə səndə 'ya'an sə wa ɗakhən kandə in tə chaata tla səɓandə kharchə 'yowun kaɗiwandə kaɗichi'yowun. ²⁵Nakqan kəɗuyu, nggəma ən nat kə taɗ ən nafcha paɗ kə tlən ən tandə kəmɗowun fa ykhatə ən ndə Barnabas tə Bulus, ²⁶nafchə ferchə səsingngən chə'yandə kətləm kət tləm chənmən Yesu kristi .²⁷Kətləm ndaan nggaan tlən nɗə Yahuza tə Silas fə nach mbuawun ɗəch kəɗ fe tandə nach ndiktə. ²⁸ Əndəɗantə səmət fə tla chəɗchəɗ tə paɗ ngga'an, kə fərowun chə eən səftə kaan kə ɗar ɗəchəɗi kəmchəs wa. ²⁹ Kə təɓrawun dəchəɗi fərandə fe ɗəchəcha, fere tə ɗəchəɗi kənandə fe kəmər nda, tə fə lankəta. Ma chəɗiya wa, nowun choktə Yir yir, malanchə wunchəkhaa."³⁰Kə kalkə fa tandə kha ɓakandə Antakiya,kərsə nggomandə nafchə kha kə mət artə fərkandə yara ndiktaan. ³¹Changaggan kanda, sətla ndə mbən fatfə kətləm kət fəran fe taandə alkəta. ³²Yahuza tə Silas, tə Annabawacha,chəkandə wanmanchə alkət,tə ndikchə kaan fe nach ədichan tə pad chekankandə alkəta.³³Kərsə wanmanchəminni kalkandə tandə kha tə khura wandəkaɗat maɗi wanmancha, kəmɗi fe tlənchrənda ³⁴Nakan ndi'chan kəmdi Silas kə chə kha minni. ³⁵Bulus tə Barnabas chokandə ə Antakiya tə kwaan fowun, minni chaankandə kad tə paɗmbu'kandə ndikli Farta.³⁶Kərsə məncha ndankan Bulus Barnabas wa,"Tamə ngər wiyandə wanmanchə mən ə chəkəi mərɓə məchəɗi mɓassə mən nat kənam tanda" ³⁷Barnabas yakh chansi kə tər Yohanna inn tlə yafewa Markus. ³⁸Pad Bulus kə dakanwa kəmwasi kə ɗində tə Markus tla malchətandə kha ə Bamfiliya pədawa kə pangtə tandawa .³⁹Minni tlakə as'in patlang nanda, chakandə kha Barnabas pədakandə tə Markus chenkandə kə khakhi Kuburus. ⁴⁰Bulus tadkan Silas khar pedakanda,kərsə siyadak wanan chənandəsi khur semete kə tləm kakəti Farta kə witətanda. ⁴¹ Bulus pəɗakan wiyandə Suriya tə Kilikiya nqankan chəken alkət ikklisiya cha'an.

Chapter 16

¹Sa'kə Bulus kə Darbe tə Listira, kəmse i Yesu si minni tləmmanwa Timoti, wai tlə Bayahudiya tla firchi kit; chin nan tlə Helenawata. ²Fe ndik kakət kəndaran təmɗi wanmancha'an fes nach ə Listira Ikonyan. ³Bulus khecheci Timoti, kətləm yakhcban kə windəkara'an, kə tləm pad Yahudawa chi ɗi ne minni sənndəwa chinnan tlə helinewanakan.⁴Kə nakandə yimndə kə khur kapa mərəb cha nakandə yanandə fə tərbancha kə paradə ndəchiɗi fə tləncha tə paktənafcha yarandəndə kha ə Urushelima. ⁵Fir kif'i fətərbancha cheki, fe mɓəs fə fir kit cha chəkawaunfarta.⁶Bulus tə tlawur tarchi yan yinkandə khahi firigiya tə Galatiya, na kan chəd-ched təsemete yatandach ɓas dikti Farta akhur tlə khakhi. ⁷Bi də ɗuk te misiya, yahdə iyində kə Bitiniya, semetə Yesu yalandacha. ⁸Leng kadə kha tə misiya, iyimkadə mərbi Taruwasa.⁹Pənan kəfe Bulus Khur iyene wiita, tlə makidoniya nach'yadi dakanwa. "Bo kə makidoniya ɓen Kissa an dəsi." ¹⁰Nak Bulus kə ɗuyu tla kan piɗakan kə Makidoniya, tə kaɗat wa fartə yakhcha kə ɗandə ndiktə farta kəmdə nafchi makidoniya.¹¹Malkandə Taruwasa kha, Bulus tǝ nafchan 'yimkadə khur komɓawal kə khali samutaraki, wem ki mitkha pəɗa kandə kə Niyafolis. ¹²Tla tə minni piɗa kadə Filibi, kapawur Makidoniya, tla nach manchan khahi Roma, mecha'an minni ka'an. ¹³ Far sati ɗə kaan kə mi kufa tə kadatwa naɗə mbis mit sita. Chokkom kha ndik kaan tə nəssiɗi ngomchəkha ə minni.¹⁴Nu nefsi tlə 'yafe wa Lidiya, wan Limu ə mərbi Tiyatira, tlə manadə farta, səkkam ngga'an 'yim fartə kə wandə kaɗatyan ə kaanchə tləmata. Inan chənmən wandəka datyan kha fertə wandə wandə kaɗata kə diktiki na Bulus mbata. ¹⁵Chankə fe Baftisma nat tə fe nach khur wuryam, ɗa'an kanwa "Ma təɍwun nenchə ngət tlə manadə farta ɓam keurinchi kə chok min." ka khan kan wanndə kanach ya'an.¹⁶I ke-ke wan səngench'ini, nakaan pədat kəmit sita, wan nuwasittlana wenitə nametyensikəmka'ən. tlə mbəsanchan tləwuryan koposi kann timɗi kulata. ¹⁷Parak nuwanan Bulus nga'am nakandatwa. "Nafchəda nafchi farta tla khula fərta. Nandə mbaan nban nɓes kəɓəs kəɓikaɗi." ¹⁸"Chechan ɗəchə'ini mənchə kaan. Pad Bulus, sab khurchan kadi, Teɓikadi kha dankanwakhawa'archa'anwu nduchiwa khur tləm YesuKristi chokesfyam." Chəkan kes chat kuduyu.¹⁹Nak chinwunranyan Pewu mbas koposəwa, kəsan kandi Bulus tə Silas kakh kandə tanda kə khur lumu kəmɗi kutərchanda. ²⁰Da kandə tə tanda kə mit chakmee ndakandawa nafchida chok'yandə əndi, "Mərəbda kadi Yahudawacha. ²¹Tandə cha'andə nafchi khar ɗach də Yakhwatifee, khahi Romawacha."²²Mbak nafeche nat tla'andə Bulus tə sila; fə chakmiicha'an tlakhan koda kapachi Bulus tə silas kadi ndankan də nafchə wa kə tlaffadə Bulus tə Silas tə tette. ²³Kərsə tləfankandə tanda, kakh kandə tan'da ke ketan Pursuna ndankandə tlə nglandə nafcha'an kəkəsndə tandə char kwakwa. ²⁴Sekkan kuduyu ɗəkantə tandə kə tla khuran yu chamankam tandə chalala kə sarcha kəd ənɗi ndandəfe.²⁵Ndar wiita Bulus tə sita tandə sita, tandə inn'yamissa kəmdi farta. kwa'an Bursinach cha'an tandə sik tanda ²⁶Kirsə minni nak khahiyan rəbtafa inka mikətən cha'an kha, chalala cha'an kwaskaande kha.²⁷Tlə dəba Pursəni cha'an khar tla Kan ə 'yenne mbis kan mikətən cha'an ində kha, kəttankan tlutəyankes kes, nin mbilandə fatyan, kə tləm chan chan fəwa raki pursinicha'an. ²⁸ Bulus tlaanchi mbirata ndakanwa, kə mmbileeen fatyowa, rakawaənwa.²⁹Tlə ɗəba pursini an kharnda an kanwa kə mbife kikese 'yimkan si fat yan saktatfa, himkan khafə pangən Bulus tə Silas. ³⁰chenkantandə kəs ndakamwa, "Fə pannga cha'an, nachi chetwa kəni kəni hkirata? ³¹Ndan kaduwa furu kit kəmɗi Yesu chinmin, chi tə wuryo nat nowun khirata."³²Bulus tə Silas nba'an kanda ndəktə farta tə wuryam nat. ³³Tlə ɗepa mikətətan khar tirkan da Bulus tə silawitə inni kə wuryan, chaban kan mirin chiyande kadə; chankandə Baftisma tə wuryan nay. ³⁴Dəkan tə Bulus tə Sila Kyeuran, firan dakan ɗəsəmda, nakfe mbənfat fa, kə kətləm fir nafchiyan kit kəmɗi Yesu Kiristi.³⁵Wen kəmitkha fə chakmicha'an tlənkandə kəmdə tlə pək bursini an khar ndaewa kə kal də Bulus tə Sila. ³⁶Tlə pək pursinian sənenchə Bulus ndikletə an tə fə chakmi chan kətləm ɗaan "Pəɗama khur kaɓi kadi."³⁷

³⁸Fə pək bursini an khar ɗəkandə mba'andata, fə chakmicha'am dəfkam tandə, kə ləkəte sekkandəwa Bulus tə Sila Romawa cha ³⁹Fə chakmii cha'an ɓakandə siyadə Ɓulus tə Sila, kə kaldə tandə kha, kətan kandə tandəis kəs ə pursəni'yan, ndan kandə tandəwa kə maldə marban kha.⁴⁰Kəɗuyu chet ndə Ɓulus tə Sila kes khur pursina dikandə kəmɗə Lidiya tə Bulus tə Sila nidə wanmanchə nanda khur Yesu, Firankandə tanɗa alkət dikti farta che kandə kes Khur Khahiyan.

Chapter 17

¹⁷Piɗan kaɗə mərəbchi Amfibolis tə Aboloniya,məta' an kətən siti Yahudawacha. ²⁸Kə səkkə Musa ndiktə'ini, rakakan, chəkan kə rem ə khakhi Midiyan nggərkan wanchə chep. a chəs mini. ²Bulus,kəf ɗədə sindan kha də kan kəm danda yanda dklə tə tanda ə khur min makhkaə khur dikti Farta.³ Bulus in manchi dəkti Farta kha na kan chaa'ndat khar wa,Almasihu wat kəsa ɓakhta"pad nan tla khur məmatta cha "nda kanwa Yesu mətlan nach kə Almasihu"⁴Fowun Yahudawa cha yakhdə parakandəBulus tə Silas Fowonsi Helenawa cha ,tə fə pan nga cha nəssa tənafchə ka'an.⁵Yohudawa cha fe firwak chə kit nakaddə sirata tər kandə fə yangncha nafcha khur təmwu dəkandə tla'andə mərɓan.Nakandə yimndə keuri Yason yakh chandə kəkətandi Bulus tə Silas ə pangən nafcha

⁷Nafchədi tlət Yason keuriyu fərawandə manɗə dəmɗi takhsadə Kaisar kha ,ta'andə nddatwa Kutərsi tləmmanwa Yesu.⁸Nafcha'an tə paktə kutərchi mərban səbkə,khur chandə kaɗi səkkandə ndichə'əni.⁹Kərsə minni ɓak Kutərcha'antə kwan nafcha'anti kandə kopo mannife ɗiwetandə khar,malandakanda kə pədanga.¹⁰Khur witənni,wanmanchi fə tər bancha kətankandə Bulus kes tə Silas tlən kandə tandə kə Biriya. kə mət siti Yahudawacha.¹³Sək kə YahudawachəTasalunika nd atwa Bulus ɓas ndikti Farta ə Bariya tla kanda də kanda tla'an kandə wandəkatti nafcha. ¹⁴Kər sa minni fə para mb anchi khur Biriya tər kandə Bulus tlən kandə anchi kə kapa khawurta malkandə Silas tə Timoti khur Biriya kwanɗən.¹⁵Fe kəttanchi Bulus kes pinɗakandə ta'anchi kapa khahi Atina,Bulus tlənchi tandəwa kə mba'adəSila tə Timoti kəɗində mbeəs anchi kərsa minni Bulus pəkndə Sila tə Timoti khur Atina,səbkə khur chan kaɗi nakan mərban ndi ɗan dəkha cha.¹⁶Nak Bulus minni pək tandə Atiniya ndikkə semet ta'anchə nakan ɗəkhachəɗi ndiɗanchə mərɓan yu. ¹⁷Ndikkandə khur kətən sitə tə Yahudawach tə fe mananchə Farta,tə paɗ fe kəmndə nda chikawun Fartə ə ləmu.¹⁸ Pad nafchi Abikuriya təfe sinɗə cha kəmkaɗa, fowun ndatwa,"məna fowun tə nafdiya, mbata" fowun pad ndatwa,"kəneənwa tle ɓas ndiktə ɗəkha cheə kuɗu"kətləm metlan ɓas ndeək tə tlati Yesu kərsə mərtan.¹⁹Tərkə ndə Bulus kə ddɗar Arasa,ndankandə wa,"No mba'a'ən cha'aɗo yuwa?" ²⁰Ɗəchəɗi natu mba'tə nach ndiktə'ini məɗan.Yakhən sə kə sən ən saktə ndiktə'ini." ²¹Atiniyawa tə ramchəɗi nach khurnanda nakandə mba' ɗəchəɗi tə takət ɗeəcha.²²Tlarkə Bulus khur Arasa ndakan wa,"Kun nafchi Atiniya səninchə kun fər alkət keəmɗi Farta. ²³Səninchə ɗəchəɗi tlə manandə wun naki wu'yandə kha ninchə mət manandə Fartə tə yarat wa,"Fartə tla sənwaktə fe."Ənɗi tlə manandə wun khur kumi sənan nda'an mbo'owun ndi.²⁴Fartə tla tənchə khesi tə ɗəchəɗi ne khuran nat,mətlan nach kə chənmən khesə tə pan nat,chok wa khur kətən ɗi təndə fe tə kherawa. ²⁵Yakh wa kə sən nefsə wa,nefsə cha'chə kə fəranchə wa,mətlan tlə fərchə səsingndə tə yiptə tə chəka mə nat.²⁶Təmɗi nef arta nggəttan nafchə khur khesə nat chakanchan kha,chək wuni tə məɗi fərandən. ²⁷Tə paɗ kə kandə Farta nandə sa' kə ləmata'an wa kətləm kə mbəsandə nakanya paɗ ya mətlan langngə tə chəkawun.²⁸Khur'yan natamən nat kha nggamən sək mbən fa kəɗ ɗənɗi nda tlə sənan khurwun ngga'an wanchə'yan. ²⁹ma nggəman wanchi Farta,kəmwa sə kə kaɗamən Fartə tə Zinariya tə Azurfa,ɗakwanchə tə ɗəfcha tla pekhtə fe tə khera wa.³⁰kətləm kət nda'an fəran Fartə wanmanchə kumi sən əna,tə paɗ ndakan wa,chək wuni kə tərkha. ³¹Fartə takhsanchə kha natən chan khesə kita təmɗi nafɗi taɗtən.Pənanchə Fartə nafan təmɗi tla'andə khur məmatacha."³²səkkə nafchi Atina tla'tə məmatacha,fowun masankandə Bulus;paɗ ndak fowun wa,"Na'an ku tləmat kə ɗar ndiktə ɗa. ³³Kərsə minni Bulus malkan tandə khaa. ³⁴paɗ fowun khəssa ə khurnandə nggəmandə ndikti Farta,fərndə kit,tə Doyinisiyus fə sakandə ɗəch kha ə khakhi Arasa tə yowun nunef tləman wa Damaris,tə fowun ə tləmat nanda.

Chapter 18

¹Kərsə nda'an malkə Bulus Antakiya kha, pəɗakan kə korinti. ²Ə minni kəmndandə tə tlə Yahudawata tləmanwa Akila wantlə khakhi Buntus; tən kə ɓatən kə khakhi'yan, ɓachan ə Italiya tə nuwan tla tlə 'yafewa Bilkisu, kətləm ndi Kalaudiyas wa Yahudawach nat kə maldə Roma khaa, ɗək Bulus kəmɗiyanda. ³Chokkə Bulus ə wir'yanda kətləm tar kher'yandə arta, fə takhəs kətən khəngacha.⁴Kətləm nda'an tlə nach Bulus ɗət kə kətən sita, kə nandə tausandə ɗəcha tə tanda chəkawun far sati. Mətlan chit tar kokhandə wandəkaɗachi Yahudawacha tə Helenawacha. ⁵Paɗ ə fartəɗi sa' təndə Silas tə Timotawus kə makidoniya, ɗəfkə semet Bulus kə mba'anchə Yahudawach wa Yesu Almasihu nakan. ⁶Fartəɗi na Yahudawach tla'andə fa tandə i 'yarandə fa. Tləfankə Bulus kapat'yan kaɗi nakan ndatwa, "Kənau fer'yowun ǝ indyowun; nakan kəɗaya ni ngərandə in kəmɗi fe sənwakchə Farta."⁷Malkan məɗyandəkha pəɗakan keuri Titus Yustus tla tlə mananchə Farta, wir'yan nduk tə kətən sita. ⁸Kiritus mətlan ne kə Pasto tə kətən sita'an, mətlan tə wir'ya fərkandə kit kəmɗi Farta. Korintiyawach ka'an səkkandə ɓasi Bulus fərkandə kit, chankə fe Baptisma tanda.⁹Wita ndan kə chənmən tla manchan Bulus ə khur sənnatə wa, "Məlekənwa, ndiku paɗ kə ngessən ɓa wa. ¹⁰Kətləm ngət keɗkeɗech tə wechi, nefsə ne chu ənawa, kətləm nafchənchəs ka'an khakhiɗiya." ¹¹Chokkə Bulus khaa khurat arta tə ndər michche, mətlan cha'andə ndikti Fartə kaɗi.¹²Chokkə Galiyon kə ngomna ə Akaya, tla'ankə Yahudawachə Bulus fa ɗəkandə təndi kə pangn chakmee. ¹³Nakandə ndatwa, "Nafɗiya mətlan lengendə nafchəkha kə manandə ɗənɗi kəmwakchəs tə əna chəch 'yamən."¹⁴Chǝk tə kuɗu wa na Bulus ndikte, ndankə Galiyon Yahudawachwa, "Ngun Yahudawacha mamwa məkchowun wankharan kə ɗar kapa ən ndəɗwawa chətən, məni chakan me. ¹⁵Ma nakan kə ɗar wandikchəya tə tləmcha, tə ɗəna chət'yowun, ɗam kaɗi kə ɗəwun takhsandə patlangwun kaɗi ə wuri.¹⁶Rəkkə Galiyon tanda kətən chakmiyan. ¹⁷Kətləm nda'an kəsan kandə Sastanisu, tləfankandə ndiichan ə pangn mət chak miyan, Galiyon paɗ kəmawu ən tə ɗənɗi chitndawa.¹⁸Bulus paɗ kərsə choktəyan tə tanda wanmənchə terchan, malkan fecha'an khaa pəɗakan kə Suriya khur kombawal, tə Balkisu tə Akila. Malkan mi 'yaman kha ə sankuriya, pəɗakan kətləm kə khəsachə indyankaɗi, kətləm kə ndəɗantə ndat khawa tlə Nazarat ta. ¹⁹Sa'kandə kə Afisa, malkə Bulus Balkisu tə Akila khaa ə minni. Mətlan paɗ yəmkan kə kətən siti Yahudawacha nakan tawus ɗəcha'an i Fartə tə tanda.²⁰Siyankandə Bulus kə chokkha kə fartəyona, karkanfa. ²¹Kəskan mband'yan malkan tandə kha ndandakanwa, "Ma yakh Farta ni ɓat kaɗ kəmɗiyowun fartəyon," Yimkan kə kwambawal ə Afisa.²²Sa' kandə kaisariya, mbəkhakan kə Urshalima kə ndan ən nafchi Farta, ə minni pəɗakan kə Antakiya. ²³Kərsə chaktiyan khaa ə minni, kəskə Bulus mband 'yan kə khur tlə khakhi Galatiya tə Firjiya, ə minni chekenkan alkət kəmsicha'an.̵²⁴Ə məɗya nowunsi tlə Yahudawata tləmanwa Afolos, tlə Iskandariyata tə ngətta, ɓakan kə Afisa. Mətlan tlə sən 'ən khur ndikti Farta. ²⁵Afolos mbəstə sən ndikti chənmən. Mətlan tlə mbakhən chə chət əna semete, mətln ɓasa tə cha'andə kaɗ ndiichan kə ɗar Yesu, Baptisma i Yohanna səndən ndak. ²⁶Tərkə Afolos kan ɓasə chat kuɗuyu ə khur kətən sita, səkkə Balkisu tə Akila, chəkandə tlaurakta təndi, nakandə mba'an ən kə ɗar mbandi Farta tla nech 'ke'ke.²⁷Yakh kan mbərtəkha kə khur Akaya chekenkə wanmancha'an alkəta, yarankandə kəmsichəyansi ə Akaya, kətləm kə tləndə anchi tə kharchə chep. kə sa'kan kəmɗiyanda chekankan alkət wanmancha'an fe fərchə kit tə kakəta. ²⁸Afolos fərantə Yahudawach əna saka inde tə we'tə alkət'yan, mbər ənyan. tlə nachan pənda ə khur ndikti Fartəwa, "Yesu mətlan ne kə Almasihu."

Chapter 19

¹Nak Afolos ə korinti, Bulus wi'yandə khakhi Afisa, ə minni paɗ mbəsankan fowun kəmsicha. ²Ndan kə Bulus tandəwa, "Ə tləwun semet tla nach chəɗchəɗ fərkowun kit wa?" Ngəman kandəwa, "Auwa, tamwaan sək kus'setə semet tla chəɗchəɗwa.³Ndak Bulus wa, we'tə Baptisma tə mə chowundəfe?" Ndakandəwa, "Baptisma i Yohanna." ⁴Ngəman kə Bulus ndakanwa, Yohanna chanchə nafchə Baptisma i tərtəkha, ndachanwa kə fərndə kit kəmɗi tla nech ɓat kərsa'an, Yesu."⁵Səkkə nafcha'an kəɗu, chankəfe Baptisma tanda ə khur tləm chənmən Yesu. ⁶Ɗəfandak Bulus kher kə in, Semet tla ne chiɗchiɗ tərkan kakha kə ind'yanda, nakandə ndiktə tə michə samənsamən tə mba ənɗi ne chət kə pangnga. ⁷Nachandə nafchə kum ngərsəchep.⁸Yəmkə Bulus kə kətən sita nakan cha'andə kaɗi, su' ndər makhkan mətlan parat tə tanda ə khur ndikte, nakan ndandə nafchə kə fərndə kit kə ɗichiɗi nech kə i mandi Farta. ⁹Kə səkkə fowun Yahudawacha ngəllankandə tləmach'yanda, kar kandə fər manda pangn ngomən nafcha, tərkandə kan səɓande mbandi Almasihu kaɗi. Kətləm nda'an ɓəkhankə Bulus fat'yan kaɗ tləmannanda tə fe fərchə kit. Tərchan kan cha'andə kaɗ ə kətən cha'at ə Tiranus. ¹⁰Kəɗuyu ɗətən kə pang khurat chep, nat nafchəɗi ne ə Asiya səkandə ndikti chənmən, Yahudawacha tǝ Hellenawacha.¹¹Fartə chət əna saka inde təmɗi Bulus, ¹²Kənkə fə khatə fach kaɗi, ɓəɓi semeche chekandə kes fi nafcha, təmɗi tlakhtə kapacha tə əna chipche tla təkanchə kher Bulus fa.¹³Yahudawachəsi fə kulacha parach timni tərkandə ind yandəwa nandə chit ter tər tə tləm Yesu. Ndakandəwa, "Mba'owunchə ən ə khur tləm Yesu tla tlə ɓassə Bulus kə ɗaran chemkes." ¹⁴Fe chəch inni nachandə muɗ wanchi kappa pasto tlə Yahudawata tləmanwa Siba.¹⁵Ɓəɓi semeta'an ngəmankanwa, "səninchə Yesu, səninchə Bulus, Ngun miche?" ¹⁶Ɓəɓi semeɗi nach fiyanyu tla'ankan fə kulachəɗi fa mbərankan alkət 'yandə kha, pəpokankan tandə fa. Chekandə kes ə khur wuran, rakakanda, ənsə fiyandawa tə mərəngchə fiyanda. ¹⁷Tla ya nachan kə sənan ə məɗi nafchə nat, Yahudawacha tə Hellenawacha fe tlə chokchə ə Afisa. Lekəkandə kaɗ ka'an, tləm chənmən Yesu mbəstə manda.¹⁸Fe tər mbanchə ka'an paɗ ɓakandə mba səɓtə tarchə ɗi chət nda. ¹⁹Fe tlə chich ən tə semeti khwa'archa ɓakandə tə əna yarach yanda, 'yankandə kaɗi ə pangn. Sakanchəfe kha wa kənau ɗəchə ini sa'ndə kumchət kum kumchət kum kuchət ɗərman (50,000) i azurfa. ²⁰Nak ndikti chənmən wetlə kha tə alkət fa tə mbanchə ka'an.²¹Kə təɓankə Bulus ter'yan i ndikti Farta ə Afisa, parak semet anchə ɗəkan tə Makidoniya tə Akaya, kan pəɗatyan Urshalima, ndakanwa, "Kərsə ɗətinchə kimni, wa'at kə ɗi kə Roma." ²²Tlənkə Bulus kəmsichəyan chep Timawus tə Irastus kə Makidoniya, fe kəsanchəsi. Mətlan tə ind'yan pəkkan ə Asiya kə wanməncha.²³Ə Fartə ini tla' kə kapa as ində ə Afisa kətləm mban ini. ²⁴Nowun tlə ɓətl si tləmanwa Damatrayus tla tlə takhəschə ɗəkhacha i azurfa ə Dayana, tla ne kə kaa tər məɗi fə ɓətlcha tlə ɓandach kənau ka'an. ²⁵Ngomankan fə ɓətlchə nat, ndankan tandəwa, " sənwunwa tə tarɗiya tlə mbəstəmən wandəɓətlsə ka'an.²⁶Ni wun paɗ səkwun ndatwa, ngga ə Afisa ndakwa, nat kə tle khakhi Asiya kokhan Bulus wandəkaɗachi nafchə ka'an, tlə ndachanwa, ngə khwa'archəs tlə takhəs tə fe tə kharchawa. ²⁷Nga tar kher'yamən ndak nach khur sakaindawa, nat tə kətən siti fartəyamən Dayana nachan choktə kə nga ənawa. kəɗuyu natən kuɓa mandəyan, mətlan tə ɗi na khakhi Asiya tə khesə nat mananda.²⁸Kə səkkandə kəɗu səɓankandə khur kaɗ ka'an, nakandə 'yat tə alkəta, nakandə ndatwa, "Tləmmanda Dayana tlə Asiyata." ²⁹Nat mərɓan chokhikaɗi, nafchə paɗ wesekandə kes kə mət ngomnan. kə fartə ini tapi kəsandə tlawur wi'ti Bulus, ndə Gayus tə Aristakus fe ɓach ə makidoniya.³⁰Chok Bulus kəɗ nan yimndə kə ngomən nafcha'an, njankə kəmsichəyan. ³¹Kəɗu paɗ fowun tlawurchi Bulus paktacha'an ə tle məɗi nafchi Asiya tlənkanda nakandə siyandə tə alkəta kə yakh kə yimkə mət ngomnanwa ³²Fowun nafcha tandə 'ya ɗəch kaf'yanda, fowun paɗ 'ya ɗəch samən, kətləm kə khur indi nafchə kaɗi ka'an khurnanda sənwandə mə chich nafe ngomndawa.³³Ɓak Yahudawach tə Iskandari tlarankandə kha ə pangn nafcha. Tla'ankan kharchan kafərta kətləm kə ndik tə nafcha. ³⁴Kə sənkandəwa tlə Yahudawat nakan, nakandə khwat nat, ɗinni khur farta, Nakandə ndatwa, "Tlə mandə nakan Dayana i Asiyacha."³⁵Kakhan kə tlə yarata'an khur indi nafcha, ndakanwa, "Ngun nafchi Asiya, wunsənwakchəwa, Asiya njindi farti Dayana tlə manda, tə fat kəɗtla khəmchə kakh fərtawa? ³⁶ Naka nowunsə ndachwa ɗəchəɗa lektawa, kəmchansə kə ngas wun se'et. Kətləm kə chəwun en tə wesetawa.³⁷Kətləm ɓachowun tə nafchiɗya kə kətən chakme'e, nga ə ɗar fə tləna ɗich ə kətən sitawa, ndu fə assan ind Fartəyamənwa.³⁸Kətləm nda'an ma Damatrayas tə kwa'an fə ɓətl chəɗi nach tləmannanda, ma ənsi ne khur 'yanda kafi nowuna, kətən chakmee cha' kha, Fə chakmicha'an paɗ tandəsi. Səkam kə məkndə wankhar ra'an. ³⁹Ma ndik chəsi i ɗəpanda nafe yimndə kə khuran ə ngomənɗi tlə chətmən. ⁴⁰Kətləm kit ta'an nga'an khur 'yarata, kətləm ɗənɗi səɓchə ɓukuya. Nggə ənata'ansə tla'anchə ɗinniyawa kətləm ngə ənsə natmən mba tə kə ɗaranwa. ⁴¹Kə mbukkan kuɗuyu kalkan nafchə kha'a.

Chapter 20

¹Təɓak khwanyəkət ini tlənkə Bulus kə yanfe kəmsichaan, mba'ankan tandə ɗəchədi ne kasandatsi tə paɗ kə ndandach wa nan pəɗata. Tlakan pəɗakan kə makidoniya. ²Kərsə lengndə wan mərəɓehan, nakan ɓaan ndikti Fartə nafcha kaan ɓakan kə khakhi Halenawa. ³Chəkandər makhkan ə minni ɗəfankə Yahudawachi ənkafa, nakan takhəstəfa, kətləm kə yəm ndə kə kwambawal kə pəɗ kə Suriya. Mbeɗankan kaɗatyankha ngərankan in tə Makidoniya.⁴Fe ɗəfchə Bulus kə tlə khakhi Asiya ndə sobatarus, wai Bulus ə biriliya, Gayus nefi Derbe. Timotawus tə Aristakus tə Sakundus, nat nda fə para Farta ə Tasalonika; tə Titikus tə Trifomus tlə Asiyata. ⁵Fowonsi lach məni ngəmən, pək kandə ngaan ə Taruwasa. ⁶Yəmkandə kwambawal ə Filibi kərsə mənchə dəsəmndə tla nawaktə chə tisfiyan. Kərsə məndə dərman minni dəka'an mbəs tand ə Taruwasa. Minchaan mud ə minni.⁷Tərkan mənda i ləmungom ka'an kha kətləm chəchəndə kwasat khaa. Ɓasan kə Bulus fə para Farta kətləm yakhchansi kə pəɗ mawen məta, ɓaschan ta kə ɗar wita. ⁸Ə kətəndi ngomdənda fitilachəs kaan.⁹Yowon kmsesi tləmanwa Aftikos ɗas ə ɗar win ndo, tərkə'yən ndi ka'an. Nak ndikti Bulus ta'an jang yəmkə kəmsiɗi kə 'yen ka'an, khəmkan kakha'a tlatə ɗar makhkaan rete kən'nda tərkəfe ndi kə mərtan. ¹⁰Tərkə Bulus kakhaa tədkankha kə daran kəsakan ndə khar ndakana, "Kə səɓ khuryowun kaɗwa, kətləm isisngndə yansi, mərwawa."¹¹Tərkan kə kətən tla nach fərta kətləm səmdəmndə tə tanda, ndikan tə tanda ta kə wendi məta, chat minni malkan tandə khaa. ¹²Ɓakandə tə kimsiyan tə sisingndəfa, mbəsndə khuna wandə kadaf ngga nguɗekhwa.¹³Paɗ nga'an, təɗi lach mə Bulus kə mət kwambawal ta'an yim ka'an mətlam tərkə wanɗəkaɗatyan wa kə wi khalha. ¹⁴Kəmkaan ə Asos, tərka'andə kə kwambawal kə Mitilitus.¹⁵Kərsə tlatiyan ə minni, əssata'an ɓaka'an kə khakhiɗi taurandə yemkha tlə 'ya fewa kiyos, tə əssata'an pad ɓakaan kə mərəɓ Militus. ¹⁶Bulus tərchə khur kə mbəkhaa kə Afisa khur kwambawal, kətləm kə səbantə wansəncha'an kaɗi ə Asiya wa. Kətləm mətlan wəsete kə mbsanchə Fartə fentekos khaa ə Urushalima.¹⁷Ə Militus tlənkan kə yanfe paktachifə tərbanchə ə Afisa. ¹⁸Ɓakandi kəmdiyan ndankan tandwa, "Ngun tə indiyowun sənwunwa fartədi chotəmən tə ra'an. ¹⁹Chani mafakət chənmən tə mbənfata tə 'yaməta, tə ɓakhtədi sati kətləm wenikəti Yahudawacha. ²⁰Sənwun səkwi ləkləkkət sənowon chəkamə nach ndichanwa, parinchəwunchi wir wire ngət chaowun ndəch khar ə ɗakəta. ²¹Sənwun nduktəɗi mba'andi Yahudawacha tə Helenawacha kə ɗar tərtəkha kəmdi Farta tə fərkit kəmɗi chəmmən Yesu.²²Nakanya ni pədata kə Urshalima pənichə semet tla chid chidwa kə ɗi, sənwi əndi nə chit tə nenchi ə minniwa. ²³Pənichə semeta paɗwa chəka won wuri ndatwa, chalalacha tə ɓachtəkhaa pəknenchi. ²⁴Tərwiwa sisingdənchə əna ə mədinchiwa, kətləm kə ndiɗani khəratəkhaa tə tarɗi tləti mədi chənmən Yesu tə ɓas ndikti Farta tə mbəs ənkhar.²⁵Nakanya nama, səninchə wunchi, fe ɓàs ndikti mandi Farta, ngowun ngər na nanchəwa. ²⁶Kətləm ndaan ngət sənowunchi fartədya, ngə kənau feri nefsə indinchəwa. ²⁷Səkwi ləklək tə sənowun nat ɗəndi yakhtə Fartə kə chəwunwa.²⁸Kətləm ndaan kaɗam khar tə indiyowun, tə fə para Farta tla fərowun ndə semet tla chəɗchəɗ, chowunkan kə fə pangacha. Kaɗam khar, kə nowun para nafchi Fartə khar tla khitin tə feryan. ²⁹Səninchə tə ndatwa, kərsə pədatinchi na səɓtə nafchə yimndə kə pətlərwun, pad ngandə takanchə fə para Fartawa. ³⁰Səninchi chika khurwun fowun khəssa na ndə ɓat kə mba səɓtə ndikche kətləm kə kakhandə kəmsichə kəmɗanda.³¹Kətləm nda'an mbəramsi, kə kuɗukwun ndatwa khurat makhkan kuɓawi mba'an chikawun kwastə ndiktawa tə 'yaməta ndə witə tə farta. ³²Nakanya ngət fərwunchə kəmdi Farta, tə ndiktə mbəs ənyankhar, tla ne tə alkəta tənowun ndat kə fərowon chi tlət mandə tla ne ɓata ə khur fe tadtə Farta.³³Tlənawi azurfa ndu zinariya, ndu kapachi nefawa. ³⁴Nguntə indiyowun sənwunwa chəchi ter tə kharchənchi, chani chəkmə fatənchi tə fe natən mət arta. ³⁵Chinchə kə əna cha'ata ə məɗyowun, chok tə yeni təmdi ngəm fe nawaktə alkət yandəsi təmɗi tere tə kuɗuk ndikti chənmən Yesu tə ndiktiɗi maltən tə indiyanw; fər'əna mbəramchə tləta'an kha tə mbəsta'an khar.³⁶Kərsə ndiktiyan kopkankhaa nakan sia tə tandə nat. ³⁷Nat nda nakandə tət kaan. Kəsan kanɗə randə raan kəskandə ndə khar. ³⁸Səban kandə khur kaɗi, kətləm əndi mbaandatan, ngowun ngər na nənchəwa. Nat nda ɗəfka ndə ndi kə mət kwamba wal.

Chapter 21

¹Kə chakka'am kha tə tanda, yamkam kə kombawal mbəra'an kha kə mərbi kas, ẹssata'am kə khakhi rodusa tlatə minni paɗ mbərka'an kha kə mərɓi batara. ²Kə mbiska'an kombawaltla ne talandə kə khalii Fonisiya yimka'ansi.³Kə sa ka'an nduk tə kuburus tla taurandə 'yem kha, malka'anndi tə kaku peɗaka'an kə suriya tarka'an khar ə mərɓi tya kətləm ə minni na kombawal kha'an kharanda ɗachyan kakha. ⁴Kəsa mbəska'an kəsicha chakka'an kha minni mənd mud. Ndankə kəmsicha'an Bulus wa təmdi semete kə ndenwano ɗət kə Urushelima.⁵Kərsə wan məncha'an ɗəka'an kə pang tə witya'an. Natndə tə nəssə yanda tə wanchyanda ɗəfkandə nga'an kə kərsə mərɓan. Paɗ kopka'an kha mi chichengnde sikaan chakka'ankha tə tənda. ⁶Yəmka'an kə kombowal, tanɗə paɗ ngəran kandəin kaɗi.⁷Teɓsnks'sn witiya'an ə taya, sa' ka'an kə talamayas. Maɗya ndandəin ra'an tə wanmancha ckakka'an kha mənd arta tə tanda. ⁸Əssata'an tla'ka'an pəɗaka'an kə Kaisariya. Yəmka'an keuriFilibus tlə ɓas ndikti Farta, artə khur mud ta'an, chokka'an kha tẹndi. ⁹Nefini wanchiyan foɗan kə nəssa, wantereche fe nəkha ɗecha.¹⁰Chokka'an kha minni wanmancha'an, ɓaktlə sən ndiktitarta tla tə ndiktə fartə ta'anchi tlatə ə Yahudiyatla tlə yatfewa Agabus. ¹¹Bakan kəmdiya'an tərkan sakhtə kandi Bukus kənankan sar chiyan tə kharchiyan ndakanwa, "Ndach semet tla chəɗchəɗ a, kuduyu na Yahudawanchə kǝnandə tlə kən khurɗuy, nandə fərndi kəmɗi fe sənwakchə farta."¹²Kə səka'an tlən inni nat ən tə nafcha'an fe mənni siyan kaan Bulus kə ngər kǝeɛ Urshalima wa. ¹³Ngəmankə Bulus "Mənowun chette ngowun tətta kə təkawun kher wandə kada təncha fawa? Takhsin chəfa, nga kə kənichə fə ndakwa pad kə məri ə Ursha;ima kə tləm Yesu." ¹⁴Ngəmawak Bulus kə səki ndiktiya'an mallaka'an ɗakhandien ndaka'anwa, "Kə chə fartə ɗəndi Yakhtən."¹⁵Kərsə wan mən chaan,khar ka'an kwancchiyan tə rəfcha'an pedakaan kafər kə Urushalima. ¹⁶Fowun Kemsichaan fe ɓach ə kaisiriya. Parakandə nga'an ɓakandə tə nefe tlə yafewa manason, nefi kuburus, tlə ɗəfkan tər ɓanɗa tla nat ən chokta.¹⁷Saka'an kə Urushalima, tlək wanmanchə nga'an tə kharchə chep. ¹⁸Essataan pə ɗaka'an ta Bulus kəmdi Bitrus, nat paktə nafcha'an tandəsi. ¹⁹Ndada kanənna mba'andakan arta arta ɗechəɗ nat farta kəmɗi fe sənwakchə farta təmdi tarchiyan.²⁰Sək kanda kə ɗuyu nakan manandə farta ndankandewa, "Nimwa wanmana nafchə kumchət kurmi tərchəkha khur Yahudawa. ɗəfndə wandə kadatsi kə parandə ənɗi mba'tefe khar. ²¹Mba'an dach fe nat kə mbəra wechi ndatwa che'en Yahudawach khar nat khur fe senwakchə farta tə ndatwa kə chak nda kha tə Musa, paɗ mba'andpko wa kə khəchenda wanchə 'yandawa, kə paradə ɗokh tə inna chəchyandawa.²²Mə kəmchəs kǝ chəmən? ktita'an nandə sektawa ə biin. ²³Kətləm nda'an chu ɗindi ndat ənwa kə chənnakanya khəssaənsə foda yach fartəmi. ²⁴Du tə nafchəinni kə tekhe'en indyo tə tətanda, rafiandə nat kəin tə i khəsa mbusa chəkawuni nan sədwa dəchəɗi a'anda fe kə bəratuwa nat lekte. Nandə səndwa chəkacha tlə parachə əndi nda fe wa kə chəfewa.²⁵Kə mbərati fesənwak chə fartə tərchə khayu, yarandach əns, ndan ka'an tandəwa kə chak ndə kha tə ɗəchədi tləndəfe dəkhacha təfer khuran tətla tlərawak tə fe feryan kadi tə ka nəssi nafcha. ²⁶Nda'an kharkə Bulus khəssədi tə əssata'an, takhsakam fatyan kadi tə tandə paɗ, yimkandə kə kətansita, kə mba'andach fartə fer ənnicha kətləm chəkawun khur nanda.²⁷Nak mẹnan mud nduk ndiyatkha fowun Yahudawa chisi ɓach ə Asiya, kənakandə Bulus ẹ khur keten sita, chat tukhɓankandə ngomnan khur ngetlakanda. ²⁸Nakandə khwata, "Israilawacha kəsama'an dənsi, nafɗaniya tlə nəch chaan ən nafchə khar tla ngamawak tə nafchaan tə kitayanda medi paɗya. Kərsamini ɓakan tə Helenawacha kə khur kətən sita, takmankan mədi kadiya" ²⁹Tapi nində Tarafinus tlə Afisa tədde tan tẹ Bulus khur khahiyan, nakandə kadat wa tə ɓata'anchi kə khur kətən sita.³⁰Nat mərɓan tlakə wandə kadachyanda kəsan kandə Bulus. Ka khanka də kəs khur kətan sita'an wesakandə ngəlandi məkətəcha'an. ³¹Nakandə yakh ɓəllsnda, sakkə mbuta'an kəmdi kutur sotacha ndatwanUrushalima nat 'ya khatə yanda.³²Tlakan mini kharkan sptacha tə fe ne kə khəssa khurnanda pəɓakandə tə rakata kə mət ngomnan. Kə nal nafecha'an kutur tə kwa'an fencha'an malagkandə tləf Bulus. ³³Ngətlan kandə Bulus kə chalalachə chepa'an chəkhakan wunnakan paɗ michətən.³⁴Nak fowun khwata khur ngomnan fowun ndatwa tlaya fowun ndatwa tlayu. Chokkanwa kutur sotacha'an sənwa in natndə mbutawa kətləm kət khwatyanda, ndakanwa kə yimanfe Bulus kəməndi na sotacha'an. ³⁵Dakandə nduk kə met tərta'ansi tərkandə Bulus. Kətləm nafchə ɗi na khuryandə weləle. Yakhchə kə ɓəllanda. ³⁶Nak yaka nafchaa'an ndatwa, "Ɓəllaman, bəllaman."³⁷Nakandə nduk sa'tə kə khur sotacha'an dankə Bulus Kopal nandawa, "Ndu Yakhən kə ndiki tə wechwa?" ngəmankanwa, "Tlə səkcho tə Helenenchiwa? ³⁸Awi nga chə tlə masarawatədiwa tla wan mənchədi nbərchəkha yu wumanda yanda kərko səbto nafchə kumchət kum, kumchət kum fəɗa dəkotə tanda kə chanjayawa?"³⁹Ndak Bulus, "Wa ngə tlə Ibraniyata ə mərɓi tarsus ə Kiliya ngət wantlə kapppa mirɓe. Ngemandən kə ndiki tə nafchədiya." ⁴⁰Fəran kə fe ɓanda tla kə Bulus kit kə dar mət tlarta'an tlaankan kharchiyan pən kanwa kə ngasdə seet. Ngaskəfe se'ef, ndək Bulus tə mətyanda Ibraniyanchi ndakanwa.

Chapter 22

¹"Wanmanchəna, tə chənchəna, kam tləmat kha kə lafatənchə kəmɗiyowun na kanyan." ²Kə sək kandə Bulus ndiktə tə mi ibrananchi ngaskandə ɓa. Ndakanwa,³"Ngət tlə yahudiya naki ngətchəfe nanchi ə tarwasa khakhi kilikiya chan kachi khari Gamniyel. Cha'ach fe khar kaan kə ɗar para mbandi parchəmən. Tlə ɗəfchəfat kə para Farta kəd ɗənɗi natən yowunsi ngun paɗ. ⁴Yaninchə mbanɗiya nduk mee mərta, kənani khəssə tə nəssa pad chamki tandə kə pursuna. ⁵Kəɗu paɗ kappa firist tə pakti nafcha'an nat nandə sendəsi ndatawa tlənchə ka mbandə ə mədyanda kətləm wanmanchə ə Damashku, kətləm kə pəɗi kəmni. Terinchə kə kənani fə para mbanchiniya kə ɓi tə tandə kə urshalima kətləm chanda fe kita.⁶Ngət khur wita, ngət nduk tə Damashku khur farta ɓak kappa ɗakət khulafərta wenenkan məɗi natən kaɗi ⁷khəmki kha səkkə ɓərata ndatawa shawulu, shawulu, kətləm mi natu ɓakhita?' ⁸Ngəmankəwa, 'Wunnako tlə?' Manda, 'Ndəkanwa Yesu tlə Nazareta tla natu ɓakhandəyu.'⁹Fe nach tləmanna ə nəndə ɗakətan, paɗ chəka kəɗu səkwandə ɓəra nafɗi ndikchə tə nanchuwa.¹⁰Ndankəwa mani chəta tlə manda? Ndəkanwa kə tlə mandəwa tla'u kə pəɗen kə Dimashku, ə minni nafe mba'u nat waat natu chəta. ¹¹Mbakhənwi na mitawa kətləm ɗakəta'an, pəɗaki kə Dimashku təmdɗi pən mbandi fe nach tləmatna.¹²Ɓassanki nef minni tləmanwa hananiya tlə kwarandə Farta təmɗi para kita, tə kwastə tləme paɗ ə pangən yahudawa fe chokchə minni. ¹³Ɓakan kəmɗinchə ndakanwa, 'Wanmana Shawulu, tlu na mət'yo kaɗi.' Chat ə wansennan nakindi.¹⁴Ndakanwa, 'Farti chəchəmən taɗtə wechi kə səninwa ɗənɗi yakhtə. Kə nen tla nech kit kə səkin ɓərataya khur meeyan. ¹⁵Kətləm no choktə kə ndiktəyan kəmɗi nafchə nat kə ɓəra ɗǝchəɗi natu tə tla səktu. ¹⁶Nakanyan pəkta? Tla'u kə chuchəfe baptisma, kə chapanfe ɓəɓifatyo kaɗi, nako 'ya tləman.'¹⁷Kərsa ɓalənchə kaɗ ə urshalima naki sita kətən sita ɓənnikan ənna ¹⁸Naki ndə ndatawa khəssa malu Urshalima kha led led kətləm ngandə ngəmanchə ɗəchəɗi natu batə kafənchəwa.¹⁹Ndakanwa tləmanda chəka fen sənda tə ndatwa kəsani fe nach parawech chokh ə pursuna tləfandachi chəka wun fərchə kit kə, kə wech ə chəkawun kətən sita. ²⁰Tlərankə fe fəri Istifanus kaɗi tlə parawechi, ngət kit tləman nanda ngəmankə ənnachətɗiyu, naki ndəwe fe khar ɓəllanchəyu. ²¹Ndakanwa pəɗo, kətləm ni tlənwechi kəmɗi fe sənwakchə Farta.²²Malankə nafcha'an kə ɗika tə kərfarti'ini paɗ tla'ankandə ɓərata nakandə ndatawa, "Kə ɓəlanfe naf'ini kətləm kəmwasə kən kha ə khur khesi." ²³Nakandə khur tla'andə ɓərata tandə məkandəkat tə kapachyanda tə tənta ə rənna, ²⁴kapa fə ya'ancha'an tlənkan kə ɓəfe tə Bulus kə pangnan. Ndankanwa kə chəkhan fe mee tə tete kətləm səntə inni natdə khwata kafyan kə ɗuyu.²⁵Kərsa kənan kəfe tə challala, ndankə Bulus kəmsiɗi nach ndukt'anchə, "Kəmsi kə tləfanfe nafɗi ne kətl Romawatawa, chakawak tə fe nəssiwa?" ²⁶Kə səkkə kəmsiyan kəɗuyu, pəɗakan, kəmɗi kapa tlə yanan, nakan ndatwa, "Mə yakhtu kə chin? Kətləm nafɗiya tlə Romawata."²⁷Ɓak kutur sotacha'an ndankanwa, "Mba'itən chə wantlə Romawatawa?" Ngəmankə Bulus wa "Kuɗuyu." ²⁸Ngərankansuwa, "Tlə kapa kənauwa khəti kəni kə wan khakhiyan." Paɗ ndak Bulus wa, "Ngətchəfe nanchi ə Roma." ²⁹Chat fe nech chəkhan meeyu malkandə anchə kha. kappa tlə yancha'an lekənkan səkkan wa Bulus tlə Roma wata kətləm kənanchi.³⁰Əssata'an,kutur sotacha'an yakh si kə sən kit tə ɗinɗi na yahudawa chə mbata kə ɗar Bulus. Kawaskan kha ə chalalla, ndankan kapa firist tə fe tə choktə ndə kha nat kə kəmɗa. Ɓakan tə Bulus ɗəfkan ndə kə patlangnanda.

Chapter 23

¹Mbəlankə Bulus wenitə tandəf, ndankan wa, wanmanchəna chokinchə pangngən Farta tə wanɗəkaɗat ndi'chan kə ɓukiya" ²ndankə Ananias kapa firist fe nach tə təndə wa kə tləf anchə ə mee. ³Ndankə Bulus wa, "Na Fartə tləfowunda kun fə tukhɓandə nafchə khaa chokcho kha kətləm kə chichən kita tədoka tə kita kə tləf fe nanchə kə ɗar doka ta'an wa?"⁴Fe tlarchə kəlara'an ndakandə wa, tlə "Yaracho firist i Fartə kəɗa yawa?" ⁵Ndak Bulus wa, sənwiwa mətlan firist wa, wanmanchəna, yaranchə fe khawa, nowun ndik ɗənɗi nawakchə ndi'chan kəmɗi kutəri nafchə'yowun wa."⁶Nak Bulus mət tla artə khur nggomanɗi fə sakandə ɗəch kha sandukiyawacha, fowun farisiyawacha, tla'ankan ɓəratə tə ndat wa, "Wanmanchəna nggət tlə farisiyawata wa'i tlə farisiyawata. Kətləm kət ni pək tla'ti məmatach nafe chi kita." ⁷Mbu'kan ɗənniya, ɓak as ində kə khur farisiyawach tə sadukiyawacha, chakkə nggomndi nafcha'an khaa. ⁸Kətləm kə ndach sadukiyawach tla'ti məmatach sə wa, fə tlənchi Fartəs wa, semech sə wa, nggəman farisiyawach wa ɗəchə ɗa sə nat.⁹Tla'kə as ində kaan, fowun fə yaracha'an fe nach khur farisiyawach tla'ankandə tə as ində tə ndat wa, nawa'ən ən tlanawakchə ndi'chan fi nafɗə 'ya wa. Nakan nak kən ma əndik tlə semeti Farta tə paɗ tlə tləndi Fartə tə anchi?" ¹⁰Tla'kə as ində kaan, lekək kapa sotacha ta'an ma' ya kə tlətlakhan nafchə Bulus kaɗi ndankan sotachɗi cha'an kə ɗənɗi kakh kə tərndə anchə tə waat fə məɗi nggomndi fə sakandə ɗəch kha kə ɓandə ta'anchə kə khur wuran məɗi tandə fe kha.¹¹Witə tlaa tlarkə chənmən nduk tə anchə ndakanwa, "mə lekin wa kəɗ ɗənɗi mbu'tu kafichə ə khur urshalima, nacho mbu'nənchə paɗ ə Roma."¹²Nənkə mət ɗa, wumankə yahudawach mee, ndakandə wa ma ɓəlawandə Bulus wa nandə sa əna paɗ kə səmndə əna wa. ¹³Nafchəɗi wumanchə ində kafyu mbərandə kum chət fwaɗa khaa.¹⁴Ɗəkandə kəmɗi kapa firistchə tə paktə nafchə ndakandə wa, "Ɗəf ən indən'ya'an kə khur la'ana, na'an sa əna, kə səm ən əna. Ma ɓəla'ən Bulus kə. ¹⁵Kətləm kət nda'an, tə kə ɓənggomndi fə sakandə ɗəch khaa, tə paktə firischə kə ɓandə ta'anchə kəmɗo, kəɗ tənen chan kita i kit ta'an. Nga'an na'ən ɓəlandə kəna sa'tə kəmɗəyo."¹⁶Səkkə wa'i wanman Bulus wa tandə pək tə minni ɗəkan 'yində kə khur wuran mbu'ankan Bulus. ¹⁷'Yak Bulus artə khur sotacha'an ndankan wa, təru kəmsiɗəya kəmɗi kapa sotacha'an, kətləm ən sə nati mbu'anda."¹⁸Tərkə soja ta'an kəmsiyan ɓakan ta'anchə 'yan (kəmɗan) nɗikan wa kə ɓi tə kəmsiɗəya kəmɗəyo (kəmɗo), ən sə natən mbu'uta." ¹⁹Kapa sotacha'an tərkan kher'yan kə mət ngguɗuk, chəkhankan wa, mə nach yosə natu mbu'ita.²⁰Ndak kəmsi'an wa, nggəman yahudawach kə nduchəndə wa kə ɓən kakh tə Bulus əssa kə pangngən fə sakandə ɗich khaa, kə ndən wa nandə chəkhan ən ka fechi kə ɗar kita kədya. ²¹Kə nggəmeen tandəs wa kətləm nafcha fe pəɗanchə kum chət fwaɗa khaa pək anchi. Tərndə kə in tə ndatwa nandə səm əna wa, paɗ tə sa əna wa se ɓəlanda.Chəka nakanya ə takhəs ndə fa tandə pək ɗənɗi natu mbu'ta."²²Malankə kapa sotacha'an kəmsiɗi kə pəɗa mbu'ankan w, "kə mbu'een nef wa ə mbu'in ɗənɗi mbu'itu ya wa."²³'Yakan sotach kha aru chep (200) kə chokndə tə takhəstəf ɗənɗə langngə kə kaisariya tə paɗ fə pərəssa kum chət muɗ tə fə sukchə aru chep (200). nachawun tla'atə təpasan makhkan kərsə ɗar wita ²⁴Mbu'ankan tandə paɗ wa kə ɓandə tə ɗə parach fə na Bulus pərtəs kə sa khassə kə panangən Filibus Gomna.²⁵Tlənkan yarat kəɗ tlaya ²⁶" Nda ən məɗi kəlaundiyus laisiyas kəmɗi kata'an (tlə manda ) Filibus Gomna. ²⁷Nafɗəya kəsandə yahudawach nduk kha kə ɓəlanda Fartəɗi ɓati tə sotach kə tləni anchi sənki wa tlə Romatə nakan.²⁸Tə yakhi səndə wa kətləm mə təkhuɓ anchi, tərki anchə kakh kəmɗi nggomndi fə sakandə ɗəch kha. ²⁹Səkchi wa təkhuɓ chandə anchə kə ɗar chəka michə kə yara in kita 'yanda, ndiktəs kə ɗaran tla kəmchəs wa kəɓalanfe tə paɗ kə kuɓlan fe wa ³⁰Sənikə fe sə wa ənsə takhsandə fe kha kə ɗar nafan, nda'an tləndi anchə kəmɗə'yo tə weset fa, paɗ mbu'anki fe nach ndiktə kə ɗaran kə bandə fə ɗəchəɗi mbu'təndə kə ɗaran yu kə Pangngən wun. malinchə wunchə kha."³¹Parak sotachəɗi ndiktəɗi mbu'andat fee. Tərkandə Bulus witə kəmɗi antibatris. ³²Walwurta'an, kaan khur sotacha'an malankandə fə pərəssə ɗi kə pərandə tə ndi tandə paɗ ngərankandə in kə khur wuri sotacha'an. ³³Fartəɗi sa'tə fə pərəssə ɗi kə kaisariya kə fərndə Yola tlən ɗi kəmɗi Gomna, fərkandə bulus kəmɗan paɗ.³⁴Changnggankə Gomna yara tlənan, "Chəkhakan məɗi ɓat Bulus. Sənkan wa ɓachan ə silisiya, ³⁵Ndankanwa, ni səkwech nat ma ɓi fə təkhuɓ wech kəmɗəya (kəmɗa)." Minni ndankan tə waat fə wa kə ɗəf fe anchə kha ə khur kapa mət kututrakti Hiridus i gomnati.

Chapter 24

¹Kərsə məncha'an ɗəman Ananias kapa Firist tə paktə nafcha tə fə sən chak me tləman wa Tartiyus ɗəkan tə mək wan khar Bulus pangngən Gomna, ²Ə fartəɗi tlartə Bulus kha pangngən Gomna, tərkə Tartiyus kan təkhuɓ anchi ndankan Gomna wa," kətləm kət wech mbəsmən khaskhaskət fatfa; ɗəpat kə pang 'yo ə takhsantə ɗəch ə khakhə'yamən. ³Chə'ən usoko tə paɗ chət marapa tə chəka mə chətu,chə kapa nefe Filibus.⁴Ni kəs wech khar paɗ wa,tə nduchi wa kə kiichən tləmat ngguɗekh tə kafat fa. ⁵Kətləm ə mbəsamən tlərəngɗi arta tla kəsanchə Yahudawach tla' kur ində ə khesə nat,mətlan nach kə kapa nafan i ɗarika i Nasarat cha. ⁶Ə chə kə səɓantə mət sitə kaɗi,kətləm kət nda'an kəsandə ən.Yakhcha'ansə kə cha'ən kita kəɗ ɗənɗi mbu'tə yara kita'yamən.⁷Ɓak Lisiyas tər anchə tə alkət khar'yamən. ⁸Ma chəkheen Bulus kə ɗar ɗəchəɗi nat ya no sən ɗəchəɗi tlə mbu'tə'ən kə ɗaran. ⁹'Yəmkə Yahudawach kə khur ɓat tə təkhuɓtə kə ɗaran tə ndat wa təkhuɓchə ɗə ya kit.¹⁰Fartəɗi ndandə Bulus Gomna wa kə ndike,nggəmankan wa,ə mbəsani khur kurach kaan wa chə tlə chak me khur khakhi ɗəya,tə mbən fatfə mbu'uti ən kə ɗar na. ¹¹No mbəla' tausandə wa ə mbərawa khurach kha kum kə nggərsə chep fartəɗi ɗəti manandə Fartə ə Urshalima wa. ¹²Mbəsikandə ə khur mət sita,aswi ində tə chəka wun wa,tla'awi khur indi nafcha wa,chəka ə khur mət sita tə khur mərɓan wa. ¹³Nandə mbu'uchə ɗəchəɗi nat ndə ndiktəs kə ɗarna wa.¹⁴Ə sənuchi sə kə ɗar ɗənɗi tlə 'yat ndə wa ɗarika,nggət paɗ tlə manandə Farti parchəmən. ¹⁵Ə səninchə nd'ta'an kə ɗar Fartə wa kəɗ ɗənɗi nafchəɗəya wa na tla'ti məmatach natsə i fe wi'chə ke'ke' tə fə ɓəɓi facha. ¹⁶Tlə kwe' chi kha kə nding kə ni ke'ke' məɗi Fartə tə nafcha.¹⁷Nakanya kərsə khurach kaan ɓaki kə fər wanɗəɓətl kə kəsani khakha inchə si. ¹⁸Chəki ɗənniya,Yahudawach sə fe ɓach ə Asiya mbəsikandə khur chapandə kətən sitə kaɗi,ngga tə nafche kaan tə tla' khur inda wa. ¹⁹Kəmchansə kə nandə pangngənwə nakanya kə mbu'ndə ɗənɗi nach'yandəs kafinchi.²⁰Ma ngga kəɗu wa,nafchəɗəya kə mbu'ndə ɗənɗi mbəstəndə finchə fartəɗi tla'ti ə pangngən fə sakandə ɗəch kha i Yahudawacha, ²¹ma ngga kə ɗar ɗənɗi artə mbu'andi kes tə alkət fartəɗi tlarti ə khurnandə nachan kə ɗar tla'ti məmatach nati pangngən kita khurwun nakanya ɓukəya."²²Filikus mbəstə kuse'tə mban ɗəcha'an nat nda'an chəch tla'andən kita ta'an,ndankan tandə wa,nat fartəɗi ɓa Lisiyas kaɗ ə Urshalima ni tlendə kita ta'an khaa. ²³Fərankan soja ta'an ndikta'an kə ɓər,ɗəpakan khar tə Bulus mbəsankan wa kimsə kə ɗəf anchə kha paɗ kə 'yatantə tlawurcha'an kə chandə ɗəcheəɗi yakhtən wa.²⁴ Kərsə wanməncha,nggərankan in tə nuwa'an Druskila,tlə Yahudawata,tlənkan wa kə ɓə Bulus kə sək fər kit kəmɗi Yesu Kristi. ²⁵Nak Bulus tawəs ndiktə kə ɗar chət ən ke'ke' kəmɗi nefe,kəs ində khar, tə kita təɗi nach ɓata, yira'kə Filikus fə ndakan wa, "Pəɗo nakanya ma mbəsinchə mbanda machə ni nggər kaa wechi."²⁶Ɗəfkan khursə wa mbəs wanɗəɓətk ə məɗi Bulus,nda'an chəch tlə katən anchə kə nding kə ndiktə ta'anchi. ²⁷Mbərkə khurach kha chep,chək Borkiyas Festas kə Gomna kərsə Filikus,yakhkə Filikus kə mbəs kafat məɗi Yhudawacha,malkan Bulus kən fe ɗəpa anchə khar.

Chapter 25

¹Nakanya, Festus yimkan kə tle məta'an, kərsə mənd makhkan, pəɗakan tla'tə Kaisariya kə Urshalima. ²Kapa Firist tə taktə paktachi Yahudawacha ɓakandə tə kalwarme kəɗar Bulus, ³Paɗ siyankanda fen nach dəf Bulus kə khur mbanda ma'na Festus 'ya Bulus kə Urshalima ma'nandə ɓəlandə ə mbanda.⁴Paɗ ngəmankə Festas wa Bulus wan pursuna ə Kaisariya, mətlan paɗ nan ngəmndə in kimni. ⁵"Fe nach mbəla'ta," ndakanwa, "nan ɗət kəɗech tə nga'an. Ma'ənsə səɓandə nafan kaɗi, nowun mba'ta".⁶Festas mənwa ka'an kəpəɗanchə məndə foffwaɗa tə kum pəɗakandə kakh kə kaisariya, əssata'an chokkan ɗar mətchoktə chakme, ndakanwa kə ɓanfe Bulus. ⁷Ɓakan, Yahudawachi Urshalima tlarkandə nduk nakandə mba' lekchə ka'an. paɗ mət tlartəswa. ⁸Tlar kə Bulus kha ndakanwa, "Chuwi ənnawa tla yanchə tə doka i Yahudawacha tla paɗ yanchə tə kətən sita'an tə Kaisar."⁹Festas yakhchansi kə mbənantə khuri Yahudawacha, ngəman kə Bulus tə ndatwa, "Yekhən kə ɗin kakh kə Urshalima kəɗi chakme kə ɓəra ɗichi ini minni wa?" ¹⁰Ndak Buluswa, "Tlarchi ə pangngən mətchoktə chakmiɗi kaisar məɗi nafe chakime. Seɓawi əni Yahudawach kaɗwa ənɗi səndwun nat.¹¹Paɗɗa ma səɓani ənkaɗi ma chinchə ənɗi su'chə kə məri, karwi fə kə məriwa. Paɗ ma ndiktandə lekte, nowunsə ne fər nanchi khar'yandawa. Ngət siyandə Kaisar." ¹²Kərsə ndikkə Festas tə fe sakandə ɗich kha. ndankanwa." Siyen Kaisar, paɗ kəmɗi Kaisar natu ɗəta!"¹³Kərsə mənchə nguɗɗekh, Kutire Agaribas tə Barniki su'kandə kə Kaisariya kətləm kə wi'yandə Festas fa. ¹⁴Paɗaa nakan minni wanmənchə ka'an, Festas ba'ankan kutəran saktə ndikti Bulus ndakanwa, "Nefsə məɗa maltə Filibus kha wan pursuna. ¹⁵Fartəɗi nati ə Urshalima, paktə firis tə paktənafchi Yahudawacha ɓakandə tə ndiktə kə ɗar nafan kəmɗinchi, ndakandəwa kə ngəmfa, siyandəndə kə ɓəlanfe. ¹⁶Ngəmandaki tə ndatwa nga nachan kuɗu ə khakhi Roma wa kə fəramən fe məkwankharcha nafɗi natndə məkwankharan paɗ bansi kə kətanchə ind yan kes.¹⁷Kətləm kət nda,an wumkandə nat təlawifatawa ǝssata'an chokki ɗar mətchoktə chakme'e, ndakiwa kə ɓi chəndə nafan. ¹⁸Ɓak nafcha'an in nat ndə mək wankher kə ɗaran, sakanki kha tə ndatwa ka ənsə khur ndikta'anwa. ¹⁹Paɗa'a, mbəsanki kes tə ndatwa nandə as ində kə ɗar nafɗi mərchəyu tlə 'yafewa Yesu, ndak Bulus wa mətlan tə sisingndəfa. ²⁰Ngət sakichiinde mbanɗi nati para ndikta'an khar, paɗ chəkhanki manan mbəla ɗət kə Urushalima kə ɗəfe chakan me minni kəɗar ɗichiɗi məktəfe wankharan.²¹Paɗ sikə Bulus kə malfe ndə ngətla kəmfe ɓat chakanme'e, ndakiwa kə ngəlan fe ni tləndi kəmɗi Kaisar." ²²Ndankə Agaribas Festas wa, "Yakhən chisi kə səki nafɗa." "əssa," nda Festas "No sək ndi.''²³Əssata'an, Agaribas tə Barnice ɓakandə tə səkbənfa; Ɓakandə kətən chok chakme tə paktə sotacha tə paktə nafchi mərɓan. Ndikkə Festas ɓakhfe təndi. ²⁴Ndak Festas wa, "Kutire Agaribas, tə takət nafchəɗ nach mǝɗa, niwun nafɗawa, nat yaka nafchi Yahudawach ndik ndə tə nanchi ə Urshalima tə məɗa, tla'ankandə ɓərata kəwasə kən tə sisingndəfawa.²⁵Ənɗi sənndi kə ɓərata'an ənsə chətən tla kəmchəs kə ɓəlanfewa; paɗa siyantə Kaisar tlənchə khawa nən tləndi. ²⁶Paɗ ənsə nati tlartə kha kə ɗaranw nati yarandə Kaisar suwa Kətləm nda'an, ɓinchi ta'anchə kəmɗo, kəmɗo, kutire Agaribas, ma'ni mbəs ənɗi nati yarat kə ɗar chakmiyan. ²⁷Kəmwasə kə tləni pursuna paɗ yarawi kha ɗəchiɗi chətənwa."

Chapter 26

¹Ndankə Agaribas Bulus wa, "No ɓəla nɗə kendə inɗ'yosi." Pad Bulus panan kan khər yan kha tlarankan inɗ'yansi. ²"Sakanchi khawa khurinchi chichid, kutire Agaribas, kə ɓa'uchi chkmiɗiya ɓukuya kə ɓəra dəchidi ɓai tə Yahudawa chikafa; ³Nakan padda, kətləm sinin ina chti Yahudawa tə chəkha michanda. Ni siyuta kə sikkinnenchi tə Kristi.⁴Kitta'an, nat Yahudawa cha səndəatin chikka i khakha tə Urushelima. ⁵Sənndə nenchi pad nandə ngəmandiwa chokchi kətlə Yahudiya, tlə ndiɗande ənachit 'yamən kha.⁶Nakanya tlarchi kha ya kə chakichife mee kətləm kinchi əndə takhsandə fartikha kəmdi chin chimən. ⁷Tlaya nach kə indi takhsandə Fartə khawa michi'yamən kən ngər si chep nach katkəmatalan kəd'əndi nan ndə mannandə Farta witə tə Farta Kətləm katləm ini, kutire Agaribas, na Yahuda wachi jektlimətfa. ⁸Məchi nafowum khurwun kadatwa gnakitwa tla'andə Farte mərta?⁹Fartə tlaya kaɗachiwa kəchi dicha nach nyandi tə tləm Yesu tlə Nagareth. ¹⁰Chichi ɗichi'ini əUrushelima. Ngəlani fə paracha kaan ə kətən pursəna təmɗi alkət ɗi fəritə kapa frists, ɓəlanedak fe, məkchi tatinchi kənandə khawa ¹¹Fərandəchi ɓakata kaan i kətən sicha'an pad tlə kwechi kha kəndəkndi təkəmnda. Nachi khuttitti kə darnanda pad tlənachi karta ndəfa khakhi khəsi mərəbcha.¹²Naki chit dəchi'ini, ɗiki kə Damascus tə alkəta tlati məɗi kapa frist; ¹³Dar mba'nda kimni, khur Farta, kutire, Nati, Naki wat ə khulafərta tla pədanchə wat Fartə kha waneinkan kaɗi ngət tə takət nafchəɗi nat'ən witə kədechə. ¹⁴Khəkhat'ka'an kha kə khakha, sikki ɓəratə ndiktə tə nenchi ndakanwa tə mee Yahudachi, Shawulu, Shawulu məchicha natu ɓakhəta? 'Yanyan kə tləfin khubtə khure.¹⁵Ndakiwa, wunnako, Fartanchi? Ngəman Fartə wa ngət nach kə Yesu tla natu ɓakhanda. ¹⁶Tla'u kit kətlem iani, Ɓachi kimdoya, kə chokin kə mafata tə tlə ɓas ndiktin chi. Kədar dəchiɗi sundu kədar na nakanya tə fe nati mɓa'uta machi. ¹⁷Ni khəra'nta məɗi naficha pad məɗi fesinwakchə Farta nati tlən wech kəmɗanda. ¹⁸Kə inen wenitandə kha pad kətibrendə chikha khur wutla kə ɗakəta məɗi alkəti khurere kimdə Farta, ma'nandə tlət məɗi Farta mbəs kəbikadi khur ɓuɓi fat'yanda tə indi natndə mbəstəkhar fe nach kə chapta'an khur fər kit. Kimdin chi.¹⁹Padda, katire Agaribas, karwi ɓəratə'ini ɓachkhulafəyuwa; ²⁰Pad, kəmdi fə Damascus ya kwadən, pad kə Urushelima, pad tə nat khakshi Yahudiya, pad kəmdi fe səwakchi Farta, fərandə ki ndəkta'an manandə tərtə kha ka ɓandə kad kəmdi Farta, tə chit ɗicha keke tə tərtəkha. ²¹Kedar ndəkti'ini ngətlitə Yahudawa cha ə kətən sita'an yakhtəndi bəlita.²²Kəsiki fartəsi khar kə ɓukwiya, pad tlarchi kha kə mɓa'ani chika wuni tə pakti nafchi ndatwa ənsə nach səbta pədanchi əndi kha mɓati fe ɓaa ndəkti Farta tə Musa ndatadəwa nan səbta; ²³ndatwa Kristi nan bakh tə kha, mətlan nə mərchikanɗi tə fe tləkula chə Farta.²⁴Ɓak Bulus tlə indiyankadi, festas paɗi ndikha tə kabba ɓərta, nɗak kuwa Bulus khwerchine feyowa tə sidiyo. Defti wich kə khwerracha. ²⁵Ndanki Bulus kit tan kutirencha chədəndi kə insi indichawa kitan nachi ndik ini arta alkəti wand, kadatincha tə pada kit. ²⁶Kətlem da'an sin kutir indi nat da an chicha nati mbu chemenat ferchi tltwa kə insine wub ta'anwa imeɗi.²⁷Mədi paɗn ferdikit kə (anabawacha) kutire Agribas? Sinnin chiwa fərkit kə tanda. ²⁸Ndak Agribas? "Bulus wa, khur wan sikg ancha'an fidəya nə pananchi kə Kiristawa?" ²⁹Kəm mankə Bulus, kət siyuta kətləm Farta ngə daɗwa nga kweeti wan sikngnan tə madiyan, tlu Yesu ndak tə fə tlə matwanat.³⁰Ɓak kutir tlatə kit tə kaɓa nefe merɓan nat tə fe na tləmata an. ³¹Mbak kandi kə mal kitin kum nankha, chikadi kes nakadi mɓəhlemdikə ra'an ndawa nafdiya kəmwasi kə ɓalamən kə kandnanfewa. ³²Agribas nɗankan festas, manganak kan nafda tirtə wunkharran kəmɗi kaisarwa məna mən kalɗ kha.

Chapter 27

¹Ɗəkandə kəmɗi kapa firistchə tə paktə nafchə ndakandə wa, "Ɗəf ən indən'ya'an kə khur la'ana, na'an sa əna, kə səm ən əna. Ma ɓəla'ən Bulus kə. ²Kətləm kət nda'an, tə kə ɓənggomndi fə sakandə ɗəch khaa, tə paktə firischə kə Ɓandə ta'anchə kəmɗo, kəɗ tənen chan kita i kit ta'an. Nga'an na'ən ɓəlandə kəna sa'tə kəmɗəyo."³Wurtita'an sa'ka'an kə mərɓə sidon məɗi chandə juliyus kafat Bulus malakan kə pəɗ kəmɗi tlawərcha'an kə mbəsndə ɗəpat khar. ⁴Minni pəɗakandə kə kufiyan paraka'an tə khwartə mət ə kufi kubrus kətləm kət rənni ɗi nach kə Atəkritə'ən.⁵Paraka'an kufiyan pad sa'ka'an kə chəchengngən silisiya tə pamfaliya, tərka'an kakh myra ə mərəb lyciya ⁶Minni soja ta'an mbəkan kapa kombawal tla tla'chə Aleksandria tla nach parat tə Italiya. Ɗəfkan ngga'an kə khuran.⁷Wi'kan'an khəbakkə khur mənchə kaan saka'an kərsata'an tə ɓakhtə kha nduk tə sinidus mala'ənwə rənniya tə mbe'ini wa leng kaan kha tə karita nduk tə salmina. ⁸Tə ɓakhtə parata'an tə makurdi ɓaka'an kə məɗi tlə 'yafe wa, "Mət məndə ndi'chan tla ne nduk tə mərəb lasiya.⁹Tərən Farta kaan, Fartə kər kuchəmndi yahudawach ə mbirkha tə paɗ cha'anchof 'yang 'yang kə wi'ən yanan bulus tanda ¹⁰Ndankan paɗ wa ə ɗəpani witəɗi natmən chət ya nat tə mbəs məri fə tə sakandə ɗəcha ngga kə ɗar ɗəchyamən ¹¹Nak soja ta'an parat khar kaan kəmɗi tlawur'yan tə paɗ kəmɗi tlə kombawal ta'an paɗəntə ɗəchəɗi mbu'tu Bulus khaa.¹²kə nakan mət nggomndi kombawal cha'an nach mbənadach fə kə chokndə minni khar wiftə wa, fərkə fowun sakana'an kha wa kə malfe minni khaa, ma nan chəta kə namən sa'mən kə finikiya mət tərtə paktə kombawal che khakh ə karita, minni chəmeɗɗə tə mət cheti farta tə mət khəmndi Farta. ¹³Ma ə ɓi rənna tə mət khəmndi farta khəɓakka, nda'an yakhtənda. kakhan kandə ɗə tlarandə kombawal ta'an parakandə tə karita nduk tə chəcheng nan.¹⁴Kərsə wansengngən cha'an ngguɗekh tərkə rənna tla nach tə alkət fə tlə 'yafe wa yurokilidon tləf ngga'an ə khwartə mət ɗenggel khur khawurta'an.¹⁵Wulankə kapa kombawal ta'an təɓərtə rənni'an khaa. ¹⁶paraka'an tə məɗi mbəstə'ən khərata nduk tə kwartə mət ɗenggəl khur khawurta, tlə 'yafe wa kauda, paɗ tə ɓakhtə kənandə ən wan kombawal kə khur kapata'an¹⁷Tla'ankandə chəkandə ter tə sakhchə kətləm rakat wa kə khəm kombawal kə ɗar chwektə sirtis wa, malankandə kombawal ta'an rək tanda. ¹⁸Ngga'an bakhtə tə ɗəfti'yer ngguɗekh wa, wenkə mət kha fə tar kombawal ta'an tərkandə kan chamandə ɗəch khakh khur kombawal ta'an.¹⁹Fə chət tar kombawal ta'an khur partə makhkan chamankandə ɗəcha'an kes khur kombawal ta'an tə kharchə'yanda. ²⁰mənchə terchan nawa'ən farta tə wan ndərichə ɗar ən wa. kapa ɗəftə 'yer ndak tlə tləfa'ancha, məkan kaan khur kaɗ kə ɗar kheratə ya'an.²¹Mənkandə kaan nggə səm ənsə wa tla'kə Bulus ə pangngən fə tar kombawal ndankan wa, "nafcha kichəwun tləmata, mə tla'wamən ə karita wa kə samən ɓakhtə ɗəya tə kuɓa ɗəch'yamən wa. ²²Nakanya təri fərowun alkət tə ndat wa cham kwa'kwa'tə wanɗəkaɗata kətləm nefsə nach kuɓa sisingnde'yan khurwun wa, kombawal ta'an nat mən kuɓat ndak .²³witə farni tlə tləndi farta tla nati kə ya'an tə paɗ tla tlə manandi, tləndiyan tlarchə ə kəlar na ²⁴Ndakanwa "Mə leken wa Bulus. Waat no tlarchə ə kəlartə pangngən kaisar, kə nen, fartə khur kafatyan fərowunchə nat fe nach wita tə wunchi ²⁵kətləm kət nda'an khunaman khur inde kha nafcha ə ngəmanchə fəfrta wa nan chət kəɗ ɗənɗi mbu'itə fee ²⁶waat kə cham fe mənchə kə khur khwartə mət ɗenggel khur khawarta yu."²⁷sa'kə wicha'an kum kə nggərsə fwaɗa, nak fe pəka'əndə ndə mədya tə məɗi khur khawurta Adriyat khur ɗar witə, fə tar kombawal ta'an ndankandə wa sa'ndə kə khakha samən.²⁸Kaɗan kandə, mbəsankandə kəstə kum chət chep kərsə təpas'an ngguɗekh nggərkandə kaɗandə mbəskandə kəstə kum kə nggərsə ɗərman. ²⁹Lekəkandə ma'ya nandə khəmndə kə ɗar ɗakwancha kalkandə ɗəna tlarandə ɗəch kha fwaɗa kərsə kapa kombawal ta'an səkandə kətləm kə wen mət kha led led.³⁰Fə tar kapa kombawal ta'an ka mbandi natandə chaktə kha pad mək kandə wan kombawal kə khur khawurta'an chəkandə kəɗ nandə mək fowun ɗə tlarandə kombawal cha'an kakha. ³¹Mb'ankə Bulus kapa sotacha'an paɗ tə sotacha'an wa "Ma chok we nafchə khur kombawal təɗ ya wa nowun khera wa." ³²Khwachankə sotacha'an sakhtə kombawal ta'an kaɗ malankandə kə khəm khaa.³³Nak mət weende, mb'ankə Bulus tandə wa kə tərndə ɗəsəmnda natnda fartə ɗəya i kum kə nggərsə fwaɗa' natwun pəktə khar kə sənwowun ɗəsəmnda wa, sənwowun əna wa. ³⁴Ni mbuowun ndə kə chakwun ɗəsəmnda kətləm waat kə sənwun kə nowun khaa. Nefsə artə ne kuɓa wesə artə indi'yan wa." ³⁵Təɓankan ndiktə'ini tərkan ɗəsəmnan, chankan Fartə usoko kə wenite chəka wuni. chəchenkan ɗəsəmnan kha tərkan kam səmnda.³⁶Mbəskandə alkəta paɗ səmkandə ɗəsəmnda. ³⁷Nacha'an 276 khur kapa kombawal ta'an. ³⁸Səmkandə ən kaan, tlərankandə khwarman kaɗ kə khur khawur ta'an kən lək lək wa.³⁹Wenkə mət khaa, sənwandə khakhi'yan wa , nakandə mət ngguɗek ə kəlere sakankandə kha wa kə pəkandə kapa kombawal ta'an kə ɗaran. ⁴⁰Tlenkandə ɗə tlarandə ndichan kha malkandə khur khawurta'an. khur wansengna'an ngguɗəkh kwasankandə sakchəɗi tlə təbranchə kapa kombawal ta'an kha, kalkanɗə ɗəcha'an kha ɗəkanɗə kə chəchengngen khawurta'an. ⁴¹Sakandə kəmɗi kəmɗa 'yamchə chep,tlarkə kombawal ta'an kha kə khakhaa , mban ɗət kə pang sə wa tərkə ɗəna kes kombawal ta'an chəchet kaɗi kətləm kət tla'ti 'yaman.⁴²Takhsan sotacha'an kha wa nandə ɓalandə pursuna cha'an kətləm kə tətof ndə kə khəra'ada wa. ⁴³yakh kapa sotacha'an khəra'andə Bulus tlarankan ɗənɗi takhsandəndə kha fǝrkan wa,nat fə mbər tətoftə kə pərndə kə khur 'yaman kə chendə kes ⁴⁴kən takət khəssa'an para kərsa fowun paɗ ə ɗar chəche dəfcha, fowun ɗar ɗəchəɗi nach khur kapa kombawal ta'an. Tə kəɗu natamən chet kes nat khas khas.

Chapter 28

¹ Saka'an khaskhas, sək'kaan wa tləm məta'anwa malta khakhiɗi tauranɗi yemkha. ²Nafehə mərɓan pəna'anchə ndə kaa fat kaan, kətlem ja;aəchə ndə wata kə təkən kətlm chəfe yere tə paɗ khaskhas.³Kaukə Bulus indəwata kətləm kənja'andə wata, ɓak wirɓə kes kətləm welələkiɗ ndi waɗi faɗan kan kheryan. ⁴Nak fə khakhicha'an fa ɗan wurəɓɗi khachəyan, ndan kandira'anwa "asindəswa nafɗiya tlə ɓəlfata, chək nakan khəra ə khur kufa. kiita nan malanchə tə sisingndəfawa.⁵Məkan kan wurəɓ ɗi kaɗi kə khur wat kəɗwa anchəwa. ⁶Nakandə pəkta kə nandə ndu nan khətla, ndu khəmndə kha kə məra. Pək'kandə khar nawndə ənawa, ngərankadə kaɗt yandəkha, ndatwa mətlan ɗəkhata.⁷Ə khakhi əni khəngachi kapa nefsə tləmanwa Babiliyas. Tləkan nga'an, chaənkan chəkmi khur məndə makhkan. ⁸Tandəsi awi chən Babiliyas khaɗchan, mətlan səktə tə ɓuɓa tə ngut'ta. Bulus 'yimkansi, siyankan kə in ndəfan kan kher kə in kənkan kaɗi. ⁹Kərsə tlən'ni taktə khachə ɓakanda kənandak fe kaɗi. ¹⁰Nafcha'an fəraənchində mandə kaan. Naka'an yakh pəɗata, fəraənchə ndə nat ndənɗi yakhtə'ən.¹¹Kərsə ndər makhkan 'imkaən kə kombawal i Iskandariya tla ne minni ta khur wiftə tə wandə səɗ ə ɗaran kəɗ moɗa khəssa. ¹²Kərsə tərtə ya'an khakh ə Sirakus məncha'an makhkan minni.¹³Tlacha'an minni pəndaka'an mərəɓ Rigiyum. Kərsə məndə arta tlakə kapa ren'naa, khur məndə chəp sək'ka'an kə Butuyoli. ¹⁴Min'ni mbəska'an wanmancha, siyaan kanda kə mənən tə tandə muɗ. Tə mbanini ɓat ən kə Roma. ¹⁵min'ni sak'kə wanmanchə ən kusetə n, chekandə kes katləm kə kakndə nga'anfa tlatə a ləmu tə Abiyas tə kətən ləmuchə makh kan. Nak Bulus tanda, chankan usoka Farta ɓəskan alkəta.¹⁶Yim ka'an kə Roma, ngəmankə fe Bulus kə chok ɗəcha'an tamdə tə tlə yanɗi ne ɗuwe ndə khar ndak. ¹⁷Kərsə məndə makhkan 'yak Bulus paktə nafchə Yahudiyawacha. Ngomkandə wa, "Wanman chəna, seɓawi ən kaɗ pangnwunwa paɗ talawi əna chəti chənchəmənwa, chək təkəɗu fər fe nanchi kə kənan ə Urushalima kə khair nafchi Roma. ¹⁸Kərsa defiən kafa, ndindəwa nandə kalnenchə khaa, kə tləm chəwi ndəɗi chachəs kə ɓeləchəfewa.¹⁹Tlat kə yahudawach kə mbəra ndənɗi tlartəsi, chok chan waat kə ha'ani kiitiyan kəmɗi kaisar. Ngga kətləm tə yakhi kə məki wankhar nafchawa. ²⁰Kətləm nda'an yakhi nawunchə kə ndiki tə wunchi. Kə tləm mbəs əni Israila khar chəch nati ə kəndəya".²¹Dankandə wa, tləwaən tlənda kə yarata'an ə yahudiya kə ɗar wawa, nefsi pad khur wanmanchə bach tə ndiktə ɗar wawa. ²²Yakh ənsə kə səkən kaɗatya tə ndi ndəpaɗu kə dar mbanɗiya, kətləm tlənachan səktə fe 'yarat ə məch nat.²³Tlenkandə farta, nafcha kaan ndənkandə mbəs anchi məɗi tərtan kakhaa. Mbasadakan, nakan ndartwa na mandi fartə, nakan kakhandə kaɗatyandə kəmɗi Yesu, tlatə ə ndikti Musa khat kə yifəsənchəditlə na fartədiktətanda. Ndikchan tlatə walwurtə ta kə farwita. ²⁴Fəna malandə asinde, fowun paɗ fər wandə kit kə ndənɗi mbutənwa.²⁵Ngəmawakandə ra'an, welkandə khaa mbukə Bulus ən arta, "semeti farta tla ne chiɗchiɗ ndik tə mee i Ishaya kəmdi kak kakachwun". ²⁶Ndachanwa, "Du Kemɗi fə fərwak chə kit chəndi kə ndaɗechənwa, səkta'an nowun nata, nowun ɓəsanchewa.²⁷Wan'nda kaɗati nafchəɗya chəkaɗ kwakwa, hemach yanda katawa səkmitawa, ngalandə wenichə yanda, kətləm kə nandə kə ɓasandawa, səndə paɗ tə tləmach yanda, kə tləm təɓər ndə khaa, ngət paɗ kə kənandachi kadi"²⁸kə sənwunwa kəbikaɗi yi nafchəɗi sənwakchə farta, nandə səktə paɗ. ²⁹(Mbukan ndəchəini, yahudawach tlakanda nakandə asində tə raan)³⁰Chokchə Bulus khurat chep ə kətənɗi tlə titən. Nakan tlət chəkwun ɓach kəmɗan. ³¹Mətlan ɓas mandi farta, mətlan cha'andə nafchə khar ndikti farta nga tə letətawa. Nefsi yatanchawa.

Romans

Chapter 1

¹Nggət Bulus mafati Yesu Almasihu, nachi yara ɗelwer təɗya kəmɗiyowun nat fe fərchə kit ə khakhi Roma.Taɗchə Fartə nanchi kətləm kə ni kə tlə ɓasa, paɗ tərkan nanchə kətləm kə mba'i ndiktəɗi ɓach kakh məɗ'yan. ²Tlaya nach kə ndikti Farta tla mba'aənndən tər kwatl kanan təmɗi yarati Annabawach fe tlə ndiktə Fartə tə tanda. ³Kə ɗar wa'yan tla nggəttə fe ə khur kwatl Dauda kə ɗar ndiktə ində'yan.⁴Təmɗi tla'tə'yan khur məmatach mba'tə fe wa wai Fartə nakan təmɗi alkəti chəɗ-chəɗ tə semete mətlan nach kə Yesu Almasihu chənmən. ⁵Pənamənchə tlərɗaktə kaan paɗ taɗkan mənchi kə fə ɓaascha.Chəchan kəɗuyu kətləm nafchə kaan kə fərndə kit paɗ kə mananda. ⁶Nggun təɗi fərchə kit ə khakhi Roma ya,nggun ə khur fe taɗtə Farta kə nowun kə i Yesu Kristi.⁷Yarachi ɗelwer təɗiya kəmɗə'yowun nat nggun təɗi nach Roma fe yakhtə Farta paɗ fe taɗtən kənandə kə nafchə'yan.Nggət sitə wa Farta chinmən tə Yesu Kristi kən ɗət kə pang tə chowun tlərɗaktə paɗ kə chokwun khas-khas.⁸Tərkanan nggət ndandə Fartinchə wa usoko təmɗi Yesu Almasihu kətləm nggun nat,kətləm tlə nach fe mba' fər kit 'yowun chək tə yeni ə khakhi Roma. ⁹Fartəɗi tlə manandi tə wanɗəkaɗat arta kəɗ ɗənɗi tlə mba'andi nafchə kaa ndiktəɗya kə ɗar wa'yan,sənwa kit ta'an mba'ti ma ndinchə wa tlə nachi səyowunndə kə in ma nggət səyandə Farta. ¹⁰Nggət səyandə Fartə ween mət kətləm ma nggəmanchə kə sa'i kəmɗəyowun tə yakhti Farta.¹¹Nachi sitə kəɗuyu kətləm yakhinchə kə kəmmən kha tə wunchi kə kəsowunchisə kə ɗəfwun kəfatsə paɗ kə manawun Kristi kaan. ¹²Yakhchisə wa kə mbakamən konggalchi ra'an təmɗi fərkit 'yamən kəmɗi Yesu Kristi.¹³Nakanya yakhwi sə wa kə kuɓowun sən əna wa,wanmanchəna tlə yakhchi sə wa ni ɗət kəmɗəyowun,nakan kəɗu ta'an chəwa kha wa.Yakhchi chət kəɗuyu kətləm kə mbəsi wanchə khur semet khurwun kəɗ ɗənɗi natən ə khur fe sənwakchə ndikti Farta. ¹⁴Nachi ya tə rəfti Helinawacha in tə i kwaan nafcha,fe tlə mbərchə ən tə fe tlə mbərwakcha. ¹⁵Kətləm takhsinchə fa kə mbaowunchi ndikti Farta nggun təɗi nach ə Roma.¹⁶Kətləm nggət khariwufat kə mba'i ndikti Farta wa,kətləm nda'an nach kə alkəti Farta kə mbəs khəra'tə kəmɗi tla fərchə kit, tərkanan yahudawacha kənan chit kə Hellinawacha. ¹⁷Təmɗi kaa ndiktə'ini pəndə Fartə kakət'yan kəmɗiyamən,kəɗ ɗənɗi natən kə yarata'an,"kaa nafcha nachandə natkha təmɗi fər kit."¹⁸Pən Fartə səɓtə khur'yan ə khulafərta kətləm fe tlə fərwakchə mandə tə fe tlə chəwakchə ɗənɗi nach ndi'chan fe tlə ɗəsanchə kit ta'an təmɗi tlən ɗənɗi nawakchə ndi'chan. ¹⁹Kətləm ɗənɗi kəmchəs kə sən fe kə ɗar Farta tapi ə sən nda kətləm ə mba'andach Fartə ə ɗa'kəta.²⁰Kətləm ɗəna chəch'yan tla tlə mbəla'waktə fe nat kha,nachandə ə ɗa'kəta tla'tə tərkan khesi.Tlə sənchə fe tandə təmɗi ɗəchəɗi chət fee,ɗəchə'ini paɗ nach kə alkət'yan tə nat'yan kə Farta.Kətləm kət nda'an nafchə'ini ən sə natandə mba'ta wa ndat wa kit ta'an,"tamwa'ən sən ən kə ɗar Farta wa. ²¹chək mə nakan tlə tərchandə wa sən ndə Farta,fərawandə mandə kə nden wa Fartə nakan wa paɗ chawandə usoko wa.Kərsə minni chəkandə kaɗ kə ɓamcha ə khur saktə'yanda,wanɗəkaɗach'yandə sakwandə ən ndi'chan wa ,tandə khur wutla.²²Tlə tərchandə wa fə ɗaatlchə nakanda paɗ chəndə kə ɓamcha. ²³Mbeɗendə mandi Fartə kha tla kə fere tə ɗəchəɗi nawakchə nat kha kə fere,nakandə manandə ɗəchəɗi takhəstandə kə nden wa nefe,tə wan ɗəngcha,tə ɗə parach fe tə sarchə foɗa foɗa tə fe tlə kakhchə khurchə khakha.²⁴Kətləm nda'an malandak Fartə kə nandə yakh təkəmən wanɗəkaɗach'yanda,kə səɓandə fach'yandə kaɗ tandə kə ra'an. ²⁵Fen assə in kit ta'an i Fartə tə lekte,paɗ tlə nachandə manandə tə chan mafakət ɗəchəɗi takhəstə Farta məni tlə takhəsta'an tla ne manadə Fartə kə fere,kə chok kəɗu.²⁶Kətləm kət nda'an malandak Fartə tə yakh fəlaukət'yanda tə səɓandə ra'an kaɗ, paɗ nəssa'an mbeɗenkandə fəlaukət'yandə kha kə nunef tə nunefe. ²⁷Khəssə'yandə paɗ mbeɗekandə khaa, mənwandə tə nəssə paɗ wa nakandə khunat tə khəssə kəɗ tandə nakandə chət fəlaukəta.Khəssə tandə məndə tə khəssə nakandə chət əna təkəmndə paɗ tandə mbəs kənau tar təkəmndə'yanda.

²⁹Ndiiɗ ndə kaɗ tə kumi kakəta, səɓtə fata, tə yakh əni nefe, wenikəte,tə yakhawaktə ən nefe, ɓəl fata,yakh yaanda,ənafat tə takət səɓtə ɗəcha. ³⁰Fə kalwar michə tə chatlan ən nef kə in,təkrichə Farta.Fə tla'andə wanɗəkaɗachi nafcha,fə kwa'kwa'tə incha,tə yakh inde, fe tlə takhsanchə ɓəɓi ɗəch kha samən samən,paɗ fe tlə səkawakchə mət parchənanda. ³¹Fə ɓəɓi wanɗəkaɗacha, fe tlə tlarwakchə kə ɗar ndikchə'yanda, fe tlə yakhwakchə ra'an, paɗ tə kumi khaɗandə ra'an fa.³²

Chapter 2

¹No mbakhen ndatwa kǝ chan Fartǝ kita fe tlǝ tlǝnchǝ ɗǝnɗi yakhwaktǝ Farta paɗ ma ndiin kuɗu, kǝ sininwa ndachowa kǝ chuchǝ Fartǝ kita si, kǝtlǝm chǝpaɗ ǝ chokǝn we'tǝ choktǝ'ini. chin we'tǝ ɗǝchi'ini chǝtǝndǝ yu. ²Sǝnmǝn ndatwa na Fartǝ chakanme nafchi'ini tlǝ chǝch ɓǝɓi ɗǝchi'ini.³Chi'ini tlǝ ndach wa kǝ chanfe kita fe tlǝ chǝch ɗǝnɗi yakhwaktǝ Farta nat tǝ ndat wa, chǝpaɗ tlǝ chǝcho, kǝ keɗenwa chǝ tǝ ind'yo no khǝra'wa ma 'tla Fartǝ chu kita sǝwa! ⁴Paɗ kǝ ndenwa "Fartǝ kǝrǝs nanchǝ kǝtlǝm nda'an ni nat ɗǝt kǝ pang tǝ ɓǝɓi fatinchi." Kǝ sininsǝwa nach Fartǝ kǝrǝs wechkhar kǝtlǝm kǝ tirinkha ǝ khur ɓǝɓi fat'yo.⁵Kǝtlǝm 'kwa'kwa tǝ ind'yo karko malandǝ ɓǝɓi fata, na Fartǝ chu kita sǝ ka'an. nachan chǝt kǝɗuyu fartǝɗi sǝɓtǝ khurchiyan kaɗi, paɗ nan chan kita chǝka wun nefsi. ⁶Nan tiyandǝ chǝkawuni 'ke'ke tǝ ɗǝnɗi chǝtǝn. ⁷Fe kwe'chǝkha paɗ tǝ tlǝrɗaktǝ kǝmɗi nafcha nggǝ tǝngandǝswa, mbǝsandǝ ind'yandǝ chǝmnda tǝ manda, tǝ sisingnde tla kǝ fere.⁸Kǝmɗi fǝ yakh incha, fe karchǝ para ɗǝnɗi nach kǝ kit'ta'an, fe tlǝ chǝwakchǝ kakǝta, na khuptǝ khuri Fartǝ tǝrtǝ kakh kǝ ɗarnanda. ⁹Na Fartǝ ɓat kakh tǝ ɓakhtǝkhaa tǝ sǝɓtǝ khure kǝ ɗar chǝkawuni tla chǝch ɓǝɓi fata, tǝrkanan tǝ yahudawacha, kǝnan nat kǝ Helenawacha.¹⁰Nakan chǝmnda tǝ manda tǝ khaskhas kǝta nan nat khur fe tlǝ tlǝnchǝ ka ɗǝcha, tǝrkanan tǝ yahudawacha kǝnan nat kǝ Helenawacha. ¹¹Kǝtlǝm Farta ngga tlǝ tlan nef ind'sǝwa. ¹²Fe chǝch ɓǝɓi fata ǝ khur kumi sǝn sərchi Musa, nach fe chanda kita si ǝ ɗar kumi sǝnd 'yanda, fe paɗ chǝch ɓǝɓi fata nat tǝ ndatwa ǝ sǝndǝ sərchi Musa, na fe chanda kita 'ke'ke tǝ ɗǝnɗi mba' tǝ sərta.¹³Kǝtlǝm ngga fe tlǝ sǝkchǝ ndikta'an nach kǝ ka nafchǝ ǝ pangn Farta wa, fe tlǝ tlǝnchǝ ɗǝnɗi mba'tǝfe ne khǝ'rata. ¹⁴Ma pari fe sǝnwakchǝ Fartǝ sərtǝɗi fǝrtǝ Farta kǝtlǝm ǝ mananda, pǝnchansǝwa sərtǝ ini si ǝ khurnanda, nat tǝ ndatwa ǝ sǝnwandǝ doka tǝ'ini i Farta fǝrtǝ fe tǝmɗi Musa yuwa.¹⁵Pǝnchandǝswa ǝ sǝnda ǝ khur wandǝkaɗach'yanda ɗǝnɗi mba'tǝ Farta khur sərtǝɗi fǝrandǝn Musa, kǝtlǝm chǝkawun ǝ khur wandǝkaɗach'yanda tlǝ pǝnandach fat'yanda, kaɗat'yanda ndu tǝtl pǝnchan kuɓandǝ fat'yanda, ndu tǝtl kǝsandachsi. ¹⁶Fartǝ chanda kita si fartǝɗi natǝn chan kita chǝkawunsi 'ke'ke tǝ ɗǝnɗi saktǝnda tǝ ɗǝnɗi chǝtnda ǝ wuɓta, nachan chakmi'ini tǝmɗi Yesu Kristi. Nda'an tlǝ mba'andi nafcha, ma nggǝt ɓas ndikti Farta.¹⁷Nakanya ni mbaowunda ngun tǝɗi nach kǝ yahudawacha, fǝrwun kit ndatwa na Fartǝ khǝra'owunda kǝtlǝm ǝ sǝnwun sərtǝɗi fǝrtǝn tǝmɗi Musa. Tlǝ tla'anchowun indǝwa nggun i Farta. ¹⁸Sǝnwun ɗǝnɗi yakhtǝ Farta, kǝtlǝm cha'owunchǝfe sərchi Fartǝ khar, sǝnwun ɗǝchiɗi nach ndi'ichan kǝ taɗwun khar kǝ chǝwun tersi. ¹⁹Tlǝ mbǝ'lachowun pǝnandǝ fe nawakchǝ kǝ yahudawach tǝ fe sǝnwakchǝ ǝn kǝ ɗar Farta ɗǝnɗi nach kǝ kit'ta'an. ²⁰Nowun mbakhǝn mba'an ndikti Farta fe tlǝ chəch ɓǝɓi ɗǝcha tǝ fe nach kǝɗ wanwancha kǝtlǝm sǝnwandǝ ǝn kǝ ɗaranwa. Sǝnwun ɗǝchi'ini nat kǝtlǝm sərtətǝɗi kharyowun cha'owunchǝ kit'ta'an khar kǝ ɗar Farta.²¹Nggun tǝɗi tlǝ nach cha'andǝ nafchǝ khar, cha'awowun inchiyowun khar wa? nggun tǝɗi tlǝ nach ɓasǝwa kǝ yarkǝfewa, yarkǝwowunwa? ²²Nggun tǝɗi tlǝ nach ɓasǝwa kǝ chǝfe fǝlaukǝtawa, chǝwowun fǝlaukǝtawa? Nggun tǝɗi tlǝ 'yatach kǝ mananfe ɗǝkhacha , yarkǝwowun ǝ kǝtǝnsitawa?²³Nggun tǝɗi nach mbǝnfata kǝnowun tla'andǝ kirsǝwa sǝnwun sərtə, tlǝ parachowun sərcha'anwa? ²⁴"Sǝɓanfe tlǝm Fartǝ kaɗ ǝ khur fe sǝnwakchǝ Farta kǝtlǝm nggun," kǝɗ ɗǝnɗi yarandǝ fe tangtang.²⁵Nde ta'an khechete mbǝs ǝnkhar mǝɗyowun ma ǝ pariwun ɗǝnɗi mba'tǝ sərta, paɗ ma tlǝ parawowun sərta'an, khechet'yowun chokkǝ kumi khechete. ²⁶Kuɗuyu ta'an pǝnchanwa na Fartǝ tlǝt fe kaɗ nawakchǝ kǝ yahudawacha, paɗ khechewakcha kǝ nafchǝyan ma ǝ pari ndǝ ɗenɗi mba'tǝn ǝ khur sərta. ²⁷Nafchi'ini khechewakchǝyu paɗ parindǝ sərti Farta; nandǝ ndatwa kimsi kǝ chowunchǝ Fartǝ kita si, kǝtlǝm khechowunchǝfe chǝka kǝɗu nggun para sərta wa.²⁸Ngga fe tlǝ tlech ɓǝra ɗǝparacha kǝtlǝm Fartǝ nach kǝ yahudawachawa, paɗ ngga kǝtlǝm khechet 'yandǝ na Fartǝ tlǝt tandawa. ²⁹Kǝtlǝm nda'an, ngamǝn tǝɗi mbedemǝndǝ Fartǝ kha ǝ khur wandǝkaɗach'yamǝn nach kǝ ka yahudawacha. Tlǝ Fartǝ mǝnchi paɗ mbedemǝnchǝ semeti Fartǝ kha, ngga kǝtlǝm tle ɗǝparach kǝmɗi Fartawa. Chǝkme chǝmwu nafchǝ mǝnchuwa, na Fartǝ chǝmmǝnchi.

Chapter 3

¹Mə mbərandə Yahudawach nafchə khaa? Paɗ məne kə mbəsta'an khar i khechete? ²Nat kə tlə Yahudawata mbəs ənsəkhar, kətləm ə tərkanan ndikchə fartə tə parchənanda, ndiktəɗi pənamənchə ndu wunnakan.³Ma fərwu Yahudawa chə kit wa kəni? Na kumi fər kit ya ndə yata kakətifartə chə tərawa? ⁴Nan tam chok kəɗuwa ɗənɗi nda Fartə wa nan chəta tlə chəchan, chək chok kan wa chu nafchə kəɗuwa. Kəɗ ɗənɗi yara fe kətləm kə pənfewa kaa nef nako khur ndiktiyo, paɗ kəɗin kə panga Fartəɗi ɓati təwech kə pangən chakme.⁵Kətləm nda'an ma ngəmwu fartə mənchəwa kətləm ɓəɓi fatyamən, namən ndatwa chaməntə ɓəɓi fatfawa? ndatwa mətlan ɓakhamənda ə khur səbtə khuryan wa? (nachi ndiktəya ə khur tlu tə fere.) ⁶Nan tam nə kuɗuwa. Kətləm ma kuɗuyu nach fartə chakanme khesiɗiya wa kəni?⁷Ma kit i Farta təmɗi lekte ɗef kə chəmfendə kaan kətləm mə təfe chaki mee kə tlə ɓuɓi fata? ⁸Ma kit'ta'an ni mbatu ya, chə Bulus, na'an chət səɓtə ɗəcha ma'na kwastə ɗəch kuɗuyu səɓta" tlə nach fowun ndik səɓtə ɗech kə ɗarna kətləm ndiktəini chə kəɗaya, na fartə chakan me nafchəini tlə mbachə ɗənni kə ɗarna, kekesi kə chakandach fe me⁹Namən ndatwa na fartə chakamən me samsamən tə fe nawakchə kə Yahudawa chawa? Namən mbakhən ndə kuɗuwa. Fe nach kə Yahudawacha tə fe nawakchə kə Yahudawacha nat ə chəndə ɓəɓi fata kətləm nda'an 'ke'ke məɗi Farta kə chakandach me. ¹⁰Kəɗ ɗənɗi yarandə fe khaa, nggə nefsə nech kə ka nefawa, nggə ka nefsə chək arta wa.¹¹Nefsə sənchə ənawa. Nggə nefsə ne kaa Farta wa. ¹²Chək wuni kanchə kirsə fartəfa. Nat nda chok chandəkə fe nawaktəfe te chətənsi tanda chək arta nesəwa.¹³Wandə mədikchəyanda cha khaa kəɗ kwi mərta. Wansənu'təyanda i ləmfata. khurmichəyanda kə Yakhafti wirɓe. ¹⁴Səɓtə ndikchə tlə chech kes me'yandə.¹⁵Tlə wesechandə kha kə mət ɓəlfata. ¹⁶Dəna chəch yanda i ɓakhtəkha tə Səɓtəkaɗi. ¹⁷Sənwandə chok khaskhas kət tə nafchawa. ¹⁸Kwarandə Fartəsi wenitə yandawa.¹⁹Sənmən wa ɗəchəɗi mbatə sərtəɗya mbachəfe kəmɗi fe yakhtəfe səwa kə paranda, kətləm kə nggə lanfe me i chək wuni, kətləm nat khesi kə fər ngəmnan ə pangən Farta. ²⁰Ə pangnnan nefsi ne khəratə kətləm para sərtə ə wenitiyan. Kətləm təmɗi sərta ɓa sən ɓəɓifata.²¹Ma khəra'amənchə Farta nga kətləm ɗənɗi tlə paraka mən sərtəɗi fərtən təmɗi Musa wa, yaranfe kha kə ɗaran ə khur sərcha'an paɗ təmɗi annabawacha ndatawa tlə kalamən chə fartə ɓəɓifatyamən kha tə mband samən, ²²Kwelenchə fartə ɓəɓi fatyamən kaɗi kətləm fərmən kit kə ɗənɗi chamən ndə Yesu Kristi tlə chəch Fartə kuɗuyu kəmɗi chəkawun fərchə kit kə Kristi, kətləm ɗəpan chan wa ngə ənsə chakan chə tlə Yahudawat kha tə tla nawak chə kə tlə Yahudawata.²³Nat nafcha chəndə ɓəɓifata mbakhənwandə sa'tə kə mandi Fartawa. ²⁴Kwelenfe ɓəɓi fachyamən kaɗi təmɗi kakət yan kalamən ndən ɓəɓifachyamən kha, nat tə ndatwa ənsə chətmən tla kəmchəs kə chamənchəfe kuɗuwa, chəch Yesu Kristi ɗənni təmɗi kalaməndə khaa.²⁵Fərchə Fartə Yesu Almasihu tla fərchə fatyan kə tlətmənchə kaɗi tə fər kit təmɗi tlərandə feryankadi. Fərchan Almasihu kətləm ti ɓəɓifachdi chətmən kərsa khur kərəs ənyan. ²⁶Nat dechəini səɓchan kətləm kə pənfe kakətyan khur khesi di nakanya, kətləm kə ndiiɗ khaa ndatwa mətlan tlə kal chəkawunkha fərchə kit təmɗi Yesu.²⁷Nggawa kətləm Parakamən sərti i Musa kala mənndə Fartə ɓəɓifatyamən khaa. Mbandəsə natmən ndatwa fəramənchə Fartə kakət kətləm ndiɗamən sərcha'ankhawa. Kətləm fərmən kit kə Almasihu kalaməndə Fartə ɓəɓifatyamən khaa. ²⁸ Kətləm nda'an nachan ə ɗakəta ndatwa tlə kalanchəfe ɓuɓifatyan nefkhaa təmɗi fərkit ngga tə tarchi sərtawa.²⁹Ngowun təɗi nach kə Yahudawa cha kə kaɗowun wa ngun ndak na fartə tlət kaɗwa, kə sənwun wa nan tlət fe nawakchə kə Yahudawachə paɗ, kuɗuyu nan tlət fe nawakchə kə Yahudawa cha. ³⁰Kətləm kəɗ ɗənɗi fərtəwun kit wa Fartə arta nach si. Fartəini paɗ yahkchə Yahudawa chədikhechendetfe kətləm fərndə kit kə Yesu, paɗ mətlan kəmma yakhchə Yahudawacha fe khechewak cha, kətləm tandə paɗ ə fərndə kit kə Yesu Almasihu.³¹Ma ndimənwa yakhchə fartə mənchi kətləm ə fərmən kit kə Yesu Kristi, pən chan khachyawa sərtəini ngə teryansəwa wa? auwa! sərtəini pechan chət təre.

Chapter 4

¹Mə natmən mbata kə ɓəra Ibrahim chichətmən? mə mbəs tən? ²Ma kətləm teri Ibrahim, mə mbəstə əna tla inde ngga pangn Farta wa. ³Tə Paɗa mbachə yarata'an wa kəni? "Ibrahim fər tə kit kəmɗi Farta seng kə fe kakət yan kəm ɗan."⁴Nakanya mətlan təɗi ne chət tere, kərtət yan chokwa pafən wa. ⁵Mətlan tə ɗi paɗ nawaktə tarchə yansi, fərtə kit kəmɗi fe tlə kalchə ɓəɓifat khaa, fər kit tə'ini yan yu tərchə fe kə kakəta.⁶Dauda mbatə kakət kə ɓəra nafɗi seng ndi Fartə kə tlə kakəta tə kumi tarcha. ⁷Ndakan wa, "fə mbəs ɗəch khar fe kalandə fe ɓəɓi fachyandə kha, paɗ fe na ɓəɓi fach yandə mət wuɓta. ⁸Tlə mbəs ən khar tla sengnge waktə fartə ɓəɓi fatyan.⁹Mbəstə'ini khar mbutə fe yu ndu nachan ə ɗarfe khechewaktə fe wa? kətləm ndimən, "Fər kit i Ibrahim sengnchə fe kə kakət kəm ɗiyan." ¹⁰Tə kən sengndə fe Ibrahim, kərsə khechet yan wa, ndu khur kumi khechet yan wa? ngga khur khecheta wa, ə kumi khechete.¹¹Ibrahim tlət ɗənɗi pənchə khechete. Nda'an ne kə ɗəf kher mbəs əni fər kit tla ne yansi tləkhaɗi khechewaktən. kətləm ɗinni pəndən yu, chok tən kə chən fə fərkit nat, chək mə nakan kheche wa ndawa. Sakta'an wa nən fe sengnge nde mbəs ənyandə khar. ¹²Tlenni paɗ, sakta'an wa Ibrahim chikə chən fə khecheche, kəmɗi fe ɓach ngga kətləm fə khechech ndak wa, paɗ kətləm fe parach sarti chənmən Ibrahim paɗ tlenniya ne kə fər kit təɗi nesəyan ə kumi khechete.¹³Kətləm ngga təmɗi Chakme. ndanəfe Ibrahim wa na khesə nat kə yinanda tə kwatlan paɗ təmɗi kakəta tə fərkit. ¹⁴Kətləm ma fen təɗi ne kə i sərta khesi yinanda fər kit ngga əna wa. ¹⁵Kətləm chakme tlə ɓachan tə kombəle paɗ ma ngə sərtəswa ngə səɓandə ənsəkaɗwa.¹⁶Kətləm ɗənni səɓchan təmɗi fər kit kətləm kə chok təmɗi kafata.Kəɗuyu ndiitən kha ə khur kwatlan nat. paɗ kwatl ini ngga nachan kə fe sənchə sərtə ndak wa, nat tə fe ne khur fər kit kə Ibrahim kətləm mətlan ne kə chən nafchə nat. ¹⁷Kəɗ ɗənɗi yarandə fe kha, "chuchi kaɗ kə chən khakhichə kaan tləch Ibrahim ɗəchiini məɗi Farta, mətlan ne kə Farta tla tlə fəranchə sisingndə məmatacha, paɗ tlə takhəssan ɗəcha khur ɗənɗi nawakchəsi..¹⁸Nat tə ɗəchəɗi ne ɗakəta Ibrahim fərti kit kəmɗi Farta tə wanɗəkaɗat artak kə ɗar ɗəchəɗi ne səbtə panga. chəkan kə chən khakhichə kaan kəɗ ɗənɗi mbatə fe. "kəɗuyu na kwatlwu nata." ¹⁹Nggwitu fər kityanwa kətləm tapi sinwa serkaɗi khurach'yan kumchət kum. Sən paɗwa wur nggətti nuwan Saratu pa wa nggət wa wa.²⁰Kətləm ɗənɗi mba'andə Farta Ibrahim sək wa ləkləktə kumi fər kit wa kətləm mbəstə alkət khur fər kityan tə manandə Farta. ²¹Nggəmanchəwa ɗənɗi nda Fartə wa nan chəta tlə ndiiɗan chan kha ²²Ɗinni paɗ senge ndə fe kəɗ kakəta.²³Yarawu fe kha kətləm mbəs ən yan khar ndakwa, sengen chə fe kətləm mətlan. ²⁴Nachan kə yarata'an kətləm mənchi kətləm fe nafe senge nde, nggamən təɗi fər chə kit kəmɗiyan mətlan təɗi tla'anchə Yesu chənmən khur məmatacha. ²⁵Mətlan niya khiyandə fe kaɗ kətləm ɓəɓifach yamən tla tla'andə fe kətləm kə khəramən.

Chapter 5

¹Nakan tapi mbǝsmǝn khǝra'ta tǝmɗi fǝrkit, mbǝsmǝn khaskhaskǝt tǝ Farta tǝmɗi Yesu Almasihu. ²Tǝmǝnɗiyowun paɗ mbǝstǝmǝn sa'tǝ kǝmɗi kakǝta mǝɗi tlartǝmǝn kǝtlǝm fǝrkit 'yamǝn. nggamǝn sǝk mbǝnd fǝ kaan tǝ Farta kǝ ɓǝra ɗǝnɗi ne sǝɓtǝfǝ kǝ panga khur mandǝ 'yan.³

⁴Kǝrǝstǝ paɗ tlǝ ɓachan tǝ nggǝmandǝ ǝna, nggǝmandǝ ǝn paɗ tlǝ ɓachan tǝ ɗǝf kǝfat kǝ ɗǝnɗi ne panga. ⁵Ɗǝfkǝfat'yamən ɓawa tǝ khartǝfawa kǝtlǝm tlǝramǝnchǝ fe mbǝnfati Fartǝ kakha kǝ wandǝkaɗach'yamǝn tǝmɗi semet tla chǝɗchǝɗ fǝramǝn ndǝ fe.⁶Fartǝɗi nawaktǝ alkǝt'yamǝnsi farti'ini paɗ mǝrti Yesu kǝtlǝm fe lekewakchǝ Farta. ⁷Nan nat 'yang'yang kǝ yakh nef kǝ mǝra kǝtlǝm ka nefe. 'Ma ya na nowun yakhtǝs kǝ mǝra mǝra kǝtlǝm ka nefe.⁸Farta pǝnamǝntǝ yakhtǝ'yan kǝtlǝm taa 'pe mǝn kǝ fǝ ɓǝɓifacha mǝr Almasihu kǝtlǝm mǝnchi. ⁹Kǝnan nat nakanya mbǝstǝmǝn khǝ'ra'ta tǝmɗi fer'yan, namǝn mbǝs khǝ'ra'ta ǝ kombəli Farta.¹⁰Kǝtlǝm pa kamǝn kǝ tǝkritǝ Farta, mbǝnamǝn ndǝ fe tǝ Farta tǝmdi mǝrti wayan, kǝna nat kǝ nakanya mbǝnamǝndǝfe tǝ ndi, namǝn mbǝs khǝrata tǝmdi sisingddiyan. ¹¹Ngga kǝɗu ndak wa, nggǝ mǝn sǝk mbǝndǝ fa khur Farta tǝmɗi chǝnmǝn Yesu Almasihu, tla tǝmɗiyan mbǝnamǝndǝ fe tǝ Farta.¹²Kǝtlǝm nda'an kǝɗ ɗǝnɗi tǝmɗi nef arta 'yimdǝ ɓǝɓifat kǝ khur khesi, kǝɗu paɗ 'yimdǝ mǝrtǝ kǝ khur khesi tǝmɗi ɓǝɓifata. ¹³Kǝ fǝrkǝ fe sərta ɓǝɓifatsi khur khesi chǝk kǝɗu senngewufe ɓǝɓifat mǝɗi nawaktǝ sərtəswa.¹⁴Chǝktǝ kǝɗu mǝrtǝsi 'tla tǝ ǝ Adamu kǝ Musa nat tǝ fe chǝwakchǝ ɓǝɓifat i talandǝ ɗǝnɗi mba'tǝ fe kǝɗ Adamu tla ne kǝ saktǝ tla ne ɓat ǝ pannga. ¹⁵Pafǝn ta'an ngga nachan kǝɗ talandǝ ɗǝnɗi mba'tǝ fe wa. Ma Kǝtlǝm ɓəɓifati nafɗi artǝya, nafchǝ ka'an mǝmatata, kǝɗu paɗ mbǝs ǝnkhar tǝ sǝn ǝna tǝmɗi nafɗi artiya Yesu Almasihu mbǝs ǝnata'an khar nan wetlǝ kha kǝmɗi nafchǝ ka'an.¹⁶Kǝtlǝm pafǝn ta'an ngga kǝnau tla chǝch ɓǝɓifatawa. Tǝ kǝɗuyu ɓa ɓahktǝkha tla khaɗchan kǝtlǝm ɓǝɓifat tǝmɗi nef arta. Pa' kǝ nakanya sǝn ǝni ini ɓachan kǝrsǝ ɓəɓifach ka'an. ¹⁷Ma kǝtlǝm ɓǝɓifati nafɗi artiya ɓa mǝrta, kǝɗuyu paɗ fe tlǝch kafati Farta tǝ mbǝs ǝnkhar tǝmɗi sisingndi Yesu Almasihu.¹⁸Kǝtlǝm nda'an kǝɗ ɗǝnɗi ɗǝftǝ ɓǝɓii nef artǝ nafchǝ kǝ ɓakhtǝ khaa nat, kǝɗu paɗ tar kafati tla artiyu nan ɓat tǝ khǝ'rata tǝ sisingnde kǝmɗi nafchǝ ka'an. ¹⁹Paɗ kǝɗ ɗǝnɗi na kumi fǝrmandi nef arta chantǝ nafchǝ ka'an kǝ fǝ ɓǝɓifacha, kǝɗuyu paɗ tǝmɗi fǝr mandi tla arta nafchǝ ka'an nandǝ mbǝs kakǝta.²⁰Ɓati sərta ɗǝftǝ ɓǝɓifat kǝ cheke mǝɗi chektǝ ɓǝbifata kakǝt paɗ chek ka'an. ²¹Chǝch ɗǝnɗiya kǝtlǝm kǝt ɗǝnɗi wetlǝ ɓǝɓifatkha'a khur mǝrta kǝɗu paɗ wetlǝ kakǝt kha tǝ sisingnde kǝ fere tǝmɗi chǝnmǝn Yesu Almasihu.

Chapter 6

¹Mə namən mɓatə khachya? Namən nat kə pang tə ɓuɓifata kətləm kakəti Fartəs kaan wa? ²Ngetam səɓawa kəɗuwa. Ngaməntədi mərchə kə ɓuɓifata nacha nat kən kə naməm fiyan? ³Sənwowunuwa nat fe chandə fe baptisma khur tləm Yesu Kristi, chanɗach fe kə khur mərti Yesu wa?⁴Tlokhamən chəfe, tə ndi təmɗi baptisma khur mərtəyan. Chokchan kəɗuyu kətləm kəɗ ɖənɗi taltə Almasihu khur məmattacha tə mandi chənnan. Na chan nat kəduyu tə ngamən, namən nat khur yuwa nat khaa. ⁵Kətləm ma nggamən tə ndi kəɗ mətlan təmdi mərtiyan, namən choktə tə ndi, kə tla mən tə ndi tlə khaa tlata.⁶Sənmən wa kukanfe sertə nafdi yamən yu tə ndi kətləm kə ɓəllan fe fadi ne kə yi ɓuɓifata. Səɓchan kəduyu mani mən nat kə panga khur chan mafakət ɓuɓifata. ⁷Nat tla mərcha nach fe tər ndi kə tlə kakəta ɗar ɓuɓifata.⁸Ma mər mən tə Kristi, fər mən kit wa namən natkhaa tə ndi. ⁹Sənmən wa tla'an fe Kristi khur məmattacha. Kətləam nda'an ngga mərtə nakanwa. Pe'wu alkəti mərtəs ə ində yan wa.¹⁰Kə ɓəra mərtə di mərtən kə ɓuɓifata, mərchan artə ndak, kə tləm nat mən. Natyan khaa paɗ nachan khaa kətləm Farta. ¹¹Kəduyu taan ngun paɗ kə tərwun in chiyowun kəd məmatacha kə ɓəɓifata paɗ tə sisingən chəfa kəmdi Farta. Khur Almasihu Yesu.¹²Nakan kəduyu kə malawun ɓuɓifata kə chət kutraktə kafyouwun wa, tla nach dəf wunchi kə chəwan ɖənɗi yakhtən wa. ¹³Kə fərwun fatayowun kəmɗi ɓuɓifata wa, kə chok kə əna tar ɓəɓifata wa. Fəraman Fartə 'inchəyowun kəɗ fe nech tə sising nɗəfa khur məmatacha, paɗ kə fərwun fat'yowun nat kəmɗi Farta kə chət kaa ter tə wunchi. ¹⁴Kə fərawun ɓuɓifata mɓanɗa kə chət kutraktə tə wunchə wa, kətləm nga nachowun khur kiita wa, nachowun khur kakəta.¹⁵Mə khacha? Kə chekemən ɓuɓifata, kətləm nga nachamən khur sərta wa, ne tam chawa. ¹⁶Sən wowun wa, nat tla fəraduwun fat 'yowun kə mafakəta, məɗ yan nggun mafacha wa? Tlən niya kit'ta'an ndatwa ndu kənowun kə mafachi ɓuɓifata tla ne dəttə wunchi kə mərta, ndu kə nowun kə mafacha tla ne dət tə wunchi kə khur kakətta.¹⁷Usoko kaan chok kəmɗi Farta kətləm chokh nggun mafachi ɓuɓifata, nakan pariwun khar khur wandəkaɗachyowun we'tə ɗənɗi chaowundə fe khar. ¹⁸Tlə fe wunchə kaɗi khari ɓəɓifata, chowun kə fe kə mafa chi kakətta.¹⁹Nachi ndiktə tə wunchi kəɗ nefe, kətləm kuɓandə fat yowun, yi tlu tə fere, kəɗ ɖənɗi fərtəwun inchiyowun kə tar təkəmnda tə səɓtə tarcha, kəduyu paɗ kə fəram inchiyowun kəɗ mafachi kakəta. ²⁰Kətləm tləkhadi nat wun kə mafachi ɓuɓifata nachowun kə fe khəracha kə khur kakətta. ²¹Far təiniya mə ɓəstəwun khar tə tarchədi tlə na fat kharowundəs nakanya? Kətləm ɗənɗi na tarchiini ɓowunda nda'an ne kə mərta.²²Nakanya tlək fe wunchi kadya khari ɓuɓifata chowun chə fe kaɗ kə mafachi Farta, ɓəsta'an yowun khar nda an ne kə chok chəɗchəɗ kəta tə ɓəs sisingnde kə fere. ²³Kətləm ɓəsta an khar i ɓuɓifata mərta, nakan pafən i Farta, nda'an ne kə sisingnde khur Almasihu Yesu chənmən kə fere.

Chapter 7

¹Wanman chəna sənwo wa, kətləm nachi ndiktə tə fe sən chə sərta, ndatwa sərta chət kuturak tə kə nɗar nef khur nat khaa?²Kətləm təmɗi sərta nunef nachan kə kənan məɗi chəmata'an khur nat yan khaa, ma mər chəmata'an, nggə sərtəs tə retsə ində yan wa. ³Ma pe chəmata'an khaa, kana pəɗat tərtə kani yowuna nafe yandə wa fəlau. Ma mər chəmata'an pa'wu sərtə retsə indiyan wa, kətləm kən kə fəlauwa ma kakhan tə nefe.⁴Kətləm nda'an wanman chəna, ndəf fe wunchə kə mərwun təmɗi sərta təmɗi fati Almasihu. Kətləm kə wumon chəfe ret tə yowuna tla tla'an ndə fe khur məmatacha 'to arta kətləm kə nggətamən Fartə wanchəsi. ⁵Fartə di nat mən khur fata, na fe 'yara ndə əna chəch yamən i ɓəɓifata tla ne khur yamən təmɗi sərta, kətləm kə nggət mən wancha kəmɗi mərta.⁶Nakanya khəra'a mənchə fe khari sərta, mər mən kə bera ɗənɗi kəna məncha, kətləm kə chəmən mafak əta khur yuwa semete, ngga khur yara dokh tə sərta wa.⁷Nachamən ndat wa kəni? sərtaan ɓuɓifata wa? Kə chok kə ɗuwa, chəka kədu ma ngga təmɗi doka wa, məni tam sən ɓuɓifata wa, ma ngga təmɗi sərta wa ni tam yakh əni nefawa, se ndak sərta wa, "Kə yekhən əni nefawa." ⁸Nakan ɓuɓifata mbəs kan mba'ata təmɗi sərta, ɓakan tə ndəchə di tlə yakh tə khurin chi. Kətləm ma nggə sərtəsuwa, ɓəɓifat mərta'an.⁹Chokh nachə khaa ngga tə sərta wa, ɓak sərta kə ɓuɓifata nggət paɗ mərki. ¹⁰sər ta'an tla kəm chəsi kə ɓə tə sisingnde, mbəsanchi kə mərta'an.¹¹Kətləm ɓəɓifata mbəs chan mba ndə təmɗi sərta, ləmkan nenchi təmɗi sərta ɓəlikan. ¹²Kətləm nda'an sərta'an nachan chəɗ chəɗ, tə mbəs ən khar paɗ ndiichan.¹³Nakan ən ndiichan chəchan kaɗ məɗən chə kə mərtawa? nggan tam chə kəɗuwa. Penchə ɓuɓifatwa ɓuɓifat nakan təmɗi ɗənɗi ne ndiichan, ɓakan tə mərtə kə khurinchi. chok chan kəɗuyu kətləm təmɗi sərta'an ɓəɓifata chok kan kə ɗiiɗ ɓuɓifata. ¹⁴Sən mən wa doka ta'an i kaa semete, nakan nggət nachi khur fata. Khəyi chə fe kaɗ kə mafa ta khur ɓuɓifata.¹⁵Kətləm nggət sənwi dəchidi tlə chəti wa. Kətləm ɗənɗi tlə yakhti kə chi ngga nda'an tlə chəti wa, paɗ ɗənɗi tlə yakh wakti da'an tlə chəti. ¹⁶Ma chənchə ɗənɗi yakh wakti nggəmani wa sərtəsi, ndat wa sərta ndiichan.¹⁷Nakan ya ngga nggət tləchəch ɗənɗi tlə chəti wa, ɓuɓifa di ne khurin chi. ¹⁸Kətləm sənin chəwa ə khurin chi. ndat wa ə khur fatənchi ənsə ndiichan wa. Kətləm yakhənchə chət ən ndiichan, nakan mbakhən wi chəta wa.¹⁹Kətləm ɗənɗi ndiichan tlə yakhti kə chi, mbakchən wi chəta wa, nakan səɓtə əndi tlə yakh wakti kə chi, nda'an tlə chəti. ²⁰Ma chənchə ɗənɗi tlə yakh wakti kə chi ngga nggət tlə chəcha wa, ɓəɓifa di ne khurin chi. ²¹Kətləm nda'an mbəsan ki wa ənsə khurin chə tlə yakhchə chət ən ndiichan, chək kəɗu ndetə ɓuɓifasə khurin chi.²²Kətləm khurin chi, mbənfatsi kə nɗar sərti Farta. ²³Nakan tlə nachə sərtə samən tla ne ya ndə tə yuwa sərchədi ne khur wandə kadatənchi nakandə dəf nenchə kə mafakəta khur ɓuɓifata tla nech finchi.²⁴Nggət tla ne ɓakhtə khaa, wun ne khəra ita khur fatən chi i mərta? ²⁵Usoko Farta təmɗi Yesu Almasihu chənmən! Nggəta chani ter sərti Farta ə kaɗatənchi tlə chan chi mafakət sərti Farta. Chək kəɗu təmɗi tla chan che mafakət ɓuɓifata tla ne khur fatinchi.

Chapter 8

¹Kətləm nda'an nggə chakme sə ə ɗar fe ne khur Yesu Almasihu wa. ²Kətləm əna chəti semeti səsingndə ə Almasihu khəra'mənchə khur ɗəchəti sərta i ɓəɓifat tə mərta.³kətləm ɗənɗi tlə mbakhənwaktə sərtə chəta kətləm kuɓandə fat təmɗi fata,chə Farta.Tləntə wa'yan kakh khur fat i ɓəɓifata kətləm kə chokkə tlərandə fat kaɗ kətləm ɓəɓifata 'yakan ən mi tə ɓəɓifat ə khur fata. ⁴Chəchan kəɗuyu kətləm ɗənɗi mba'tə sərta kə ndiiɗ kha khurmən,nggamən təɗi nggawakchə wi'tə khur fata paɗ təmɗi semete. ⁵Fe ne nat kha khur fata ɗəfchə wanɗəkaɗat kə ɗəna chəti khesi.Fe ne kha khur semete tlə ɗəfchandə wanɗəkaɗat kə əna semete.⁶Ɗəf wanɗəkaɗat kə fata mərtə kaɗi,ɗəf wanɗəkaɗat kə semete səsingndə tə khaskhaskəta. ⁷Nachan kəɗuyu ɗəf wanɗəkaɗat kə fata yakhwə Farta wa, kətləm mətlan para sərti Farta kəna nat kə mbəra. ⁸Fe ne khur fat tərawandə khuri Fartə kha wa.⁹Chəka mə nakan nggun khur fata wa nggun khur semete. Ma kit wa semeti Fartə khur'yowun ma yowun nggawaktə semeti Fartə fə'yan mətlan ngga ya'an wa. ¹⁰Ma Almasihu sə fə'yo fat'yo kə mərta'an kəmɗi ɓəɓifata,semet nach kha kətləm kakəta.¹¹Ma semeɗi tla'anchə Yesu khur məmatacha ne'sə khur'yowun,mətlan təɗi tla'anchə Yesu khur məmatacha na səsingndə nat fat'yowun fe ne kə fə mərchə təmɗi semet'yan tla nach kha khurwun.¹²Wanmanchən kumatəs ində'yamən ngga kafi fata wa natmən nat kha kə sərti fata. ¹³Ma niwun kha kə ɗənɗi yakhtə fata nowun mərta.Nakan ma təmɗi semete ɓəlawun ɗə chəti fata,nowun nat khaa.¹⁴Nat fe na semet parat tə tandə wanchi Fartə nakanda. ¹⁵kətləm tləwowun seme mafakət tlə ɓach tə lekəta wa ə tləwun seme nat arta,təmɗə'yan tlə tla'andəmən ɓərata kənamən ndat wa, Abba chənnda."¹⁶ Semeta'an tə ində'yan sənsi tə semet'yamən ndat wa nggamən wanchi Farta. ¹⁷Ma nggamən wancha nggamən ne tlən ɗənɗi ne sə i Fartə paɗ nggamən ne tlət ɗənɗi ne sə i Fartə wa' tə Almasihu. Ma ɓakhmən kha tə ndi nafe manamən ndə waat tə ndi.¹⁸Tlə tərchi wa ɓakhtəɗi nakanya sa' wa kə kaɗamən tə maanɗi nafe ɓamən nda wa. ¹⁹Kəɗ ɗənɗi na ɗənɗi təndə Farta yakh ɓati wanchi Farta.²⁰Kətləm njiran fe ɗənɗi kaɗ təndə Fartə ngga kə əna wa ngga kaɗataan wa, i tla nggəranchə kaɗi nacha khur tləndə tə ndikta'an. ²¹Ɗənɗi takhəstə Fartə tə ində'yan nan khəra'tə khur mafakət mətltə kaɗi, paɗ nafe ɓat ta'anchə kəmɗi khəra'ta i mandi wanchi Farta. ²²Kətləm sənmən wa nat ɗəchəɗi takhəstə Fartə tandə fəfərta tə ɓakhta tə sək khatəfat nat kə nakanya.²³Ngga kəɗuyu ndak wa chəka mə nggamən təɗi ne kə ɗəfkan wanchi semete nggamən fəfərtə kə ra'an pəktə kə tləfe mənchi,kətləm khəra'ti fat'yamən. ²⁴Təmɗi fər kit ta'an khəraamən ndə fe ɗənɗi ɗəftəmən kaɗat sə wa nan səɓta nawamən kwaɗən wa kətləm wun ɗəfchə kaɗat sə tə pəktə wa nan nata? ²⁵Ma ɗəfmən wanɗəkaɗat kə ɗənɗi nawaktəmən pəkaməntə kərəsta.²⁶Tə kəɗu tlə kəsamənndə semet sə khur kuɓandə fat'yamən kətləm sənwamən mbanɗi tlə sitəmən wa semet tə ində'yan tlə nachan siyamənndə si tə ɗəchəɗi tlə nach ɓakhamənnda.²⁷Mətlan təɗi tlə tausanchə wanɗəkaɗach sənchə kaɗati semete kətləm mətlan siyamənndəs kəɗ ɗənɗi yakhtə Farta.²⁸Sənmən wa fe tlə yakhchə Fartə tlə chəchan kaa ɗəchə nat kətləm kət tanda kəmɗi fe 'ya fe tə yakhtə'yan. Nat ɗəcha tlə chokchan kə kakəta.²⁹Kətləm fe səndən tang tang fen yaktən kənandə kəɗ wa'yan,kətləm kə chok kə wan la waa.³⁰Fen təɗi ɗəfandatən fen 'yatən,fe 'yatən fen khəra'andatən.Fen təɗi khəra'andatən fen manandatən.³¹Mə namən mba'tə kə ɗar ɗəchəɗəya? Ma Fartəs tə mənchə wun ne njər mənchi? ³²Mətlan təɗi tlə 'yatawakchə wa'yan, fərtə anchə kətləm natmən, mə ne 'yatanda fəramən ɗəch nat pafən tə ndi.³³Wun ne ɓat tə təkhuɓtə kəmɗi tatə wanchi Farta? Fartə tlə khəra'anchə nefe.³⁴Wun ne chak mee? Almasihu tla mərchə kətləm mənchə tə kəɗu paɗ pəɗanchə minni khaa. Mətlan chət kutəraktə tə Fartə məɗi ne manchan mətlan paɗ ne sitə kətləm mənchi.³⁵Wun ne chakamənndə kha tə yakhti Farta? ɓakhta wa,səɓtə wanɗəkaɗata wa,mita wa, ɓakh ɗəcha wa, khangal wa? ³⁶Kəɗɗnni yarandə fe,"kətləm cha tlə nafe ɓəlanda wendiməta, chamənchə fe kəɗ chokhreche fe tlətlemən ɓəracha."³⁷Khur ɗəchə di natya m'bəramən alkət khaa təmɗi tla yakchə mənchə. ³⁸Fərchə kit ndat wa ndu mərta ndu sissingde, ndu fə tlənchi Farta, ndu kutərakta, ndu ɗecheɗi ne nakanya, ndu fe nə ɓata ndu alkəta, ³⁹Ndu mbarata ndu khwengngə kəta ndu chək mə chət farta, cha'wandəs kə chakamənchəndə khaa tə yakhti Farta tla ne khuri Yesu Almasihu chənmən wa.

Chapter 9

¹Tlə mbuchi kitta'an khur Yesu. Lekwi wa. fatənchi tlə pənichan khur semete tla chəɗ chəɗ, ²Ndat wa kapa səɓtə wanɗəkaɗatsi tla tlarwaktə khata'an khaa khur wanɗəkaɗatənchi.³Nggət kaɗat wa kə ɗəf Fartə nenchi kə chaki khaa tə kərəsti kətləm wan manmanchəna fe ne kə kwatl na təmɗi fata. ⁴Ta ndə ne kə Israilawacha tlə fe tanda, tə manda, tə sən chak mee tə manandə Farta tə ɗəchəɗi ndatənwa nan chandata. ⁵nat chənchiyanda, khur nanda ɓa Almasihu təmɗi fata tla ne kə Farta ə ɗar chək wuni kən chəmndə kə ya'an kə fere kə chok kəɗu.⁶Ngga tə kuɓan Fartə ɗənɗi nan chətawa,ngga nat Israilawacha ne kə kaa Israilawacha wa. ⁷Kəɗuyu paɗ ngga nat kwatl Ibrahim ne kə wanchə yanwa. "Təmɗi Ishaku na fe 'ya kwatl wa."⁸Pənamənchan wa ndatwa ngga wanchə fata nekə wanchi Farta wa. wanchəɗi ndafe wa fen ne kə kwatlan fen sengnge ndə fe, ndak. ⁹Nda'an ne kə ndiktiɗi mbati Farta, "ɗong mət kəɗaya, Saratu nan mbəs waa."¹⁰Ngga tlaya ne ndak wa ɗəfkə Rifkatu khur tə chəmata'an, chən mən Ishaku. ¹¹Kən fe nggət wanchəɗiya tapa wa chəndə in ndichan ndu kə səɓta'an wa kətləm tatəɗi chət Farta kəm wa khaa tə ɗənɗi chət nda wa ndu kətləm terawa, kətləm mətlan ne kə tlə yata'an. ¹²Kəɗ ɗənɗi mba'andən "Tla ne manchan nan mana ndə tla nggwiit." ¹³nachan kəɗu kə yarata'an, "Yakubu yakhtənkarkan Isuwa."¹⁴Nachamən ndatwa kəni? chəwaknə Farta kakət khachawa? chəwawa. ¹⁵Ndankan Musa wa, "Nandə khaɗitəfa tla kəmchəs wa kə khaɗəchəfa." ¹⁶Ma tan kəɗu ngga kətləm tla tlə kwechə khaa wa, kətləm Farta tla tlə khaɗandə mən fa.¹⁷Ndachə yarata'an Fir'auna wa "kətləm ɗənni tla'uchi kətləm kə pəni mandichə kə ɗar wa mana tləm na wetlə khaa khur khesi nat." ¹⁸Kəɗu pəndə Fartə kakətyan kəmɗi tla yakhtən, chankan wanɗə kaɗati tla yakhtən kwakwa.¹⁹Nachowun ndi təwa, kətləm mi, "tlə nggətlamənndən tə ɓuɓifata?" wun tamchə asan ind kaɗati Farta? ²⁰ma ɗəpa mən, chə nefe wun nako nato tara mee tə Farta? ndu ɗənɗi təndə fe nandə ndandə tlə tənan wa kətləm mə təndu nanchə kəɗa? ²¹Tlə tən ɓuta alkətyansi kə ɗar tamta'an natən tən ɓutə ndiichan tə tla paɗ i chət chəkami.²²Ma tə ndə fewa na Fartə pən səɓtə khuryan tə alkətyan, sən fe, kərəs kan khur khuɓtə khure ɗechəɗi takhsandən khaa kə səɓanchə kaɗwa. ²³Chək chəchan kəɗu kətləm kə pən mandiyan tla na kakət ɗar tla takhsandən ə tər kanan. ²⁴Nan chət kə chə kəɗuyu kətləm mənchəwa nggəməntəɗi yatən ngga khur yahudawachə ɗeng wa paɗ khur fe fərwakchə kit.²⁵Kəɗ ɗənɗi mbatən khur ɗelwer i Yushau: "Ni 'ya fe nawakchə kə nafchənchəwa nafchənchi, tə paɗ fe yakhtən ngga fe yakhtən wa. ²⁶Nan nat paɗ məɗi nda fe tə ta ndəwa, "Ngga nggun nafchənchə wa nafe 'ya tandə wa wanchi Farta tla tə sisingndə fa.²⁷Ishaya ndiik tə Israila, "Ma ndife wa tertə wanchi Israilawacha nan nat kəɗ chekwte ə mi kufa, tak tə nandə ndak ne mbəs khərata. ²⁸Na Fartə ndiɗandə ndiktiyan kha nat nggə təla fatsəwa. ²⁹Kəɗ ɗənɗi yarandə Ishaya khaa "Mam wa malamən wu Fartə kwetl khaa wa mə nachamən nat kəɗ Saduma, tə paɗ mə chamənchə fe kəɗ Gomarata.³⁰Nachamən ndatwa kəni? chək fə kumi fərkitchəɗi tlə kawakchə kakət yu, mbəs ndə kakət təmɗi fər kit. ³¹Israilawach fe kach kakət sərta sa'wa ndawa.³²Kətləm mi? kətləm kawandə təmɗi fərkit wa, təmɗi tarcha. Chəkandə³³ wan sartə kha tə ɗakwan chət wansarta. Kəɗ ɗənɗi yarandə fe. "Nakanya ɗəfinchə ɗekwan kha kə ɗar sihiyona ɗakwan chət wansarta. tla fər chə kit kə anchi nə fat kharanchəwa."

Chapter 10

¹Wanmanchəna fe fərchə kit, ənɗi kapati yakhta tlə siyandi Fartə kaan, ndat wa, kə khəra' nafchənchi, Yahudawacha. ²Ngət mba'tə tə kit taan kətləm tanda, chəka nakan tandə para Farta wa. Sənwandə mbanɗi natandə para anchə nde' wa. ³Sənwandə mbanɗi tlə ɗəftə Fartə nafchə kə tləmata'an wa. Yakh chandəs wa kənandə ke'ke' tə Farta, chəka kəɗu tləwandə ɗənɗi yakhtə Fartəs kə chantə tandə wa.⁴Pari Yesu Almasihu sərtaan khar kətləm kə ɗəf chəka wun fərchə kit kən ke'ke' tə Farta kətləm nda'an sərta ngga waat wa. ⁵Yarach Musa kə ɓəra nafchəɗi kwe'chə kha kə. Parandə sərta i Farta: Nafchəɗi chəch 'ndich ke'ke' tla yakhtə sərta ne nat kha kə fere.⁶Ka kət ɗi ɓach təmɗi fər kit nda chanwa, kə ndowun khur wanɗəkach 'yowun wa wun ne tərtə kafərta?" Kətləm kə ɓə tə Almasihu ka'kha kəmɗamən. ⁷"Kə ndowun wa wunne yəmndə kha kə məmatacha kətləm kə tla'anchə Yesu kaɗ kə khur məmatacha".⁸Ndachanwa kəni, ndiktaan nduk tə wechji khur mee'yo tə wandəkaɗat'yo, ndik fər kit tla na'an ɓassiya. ⁹Ma ngəmeen tə me'yo wa Yesu Fərtə nakan, paɗ firinkit khur wandəkaɗat'yo, ndatwa tla'an Farta khur məmatacha no khəra'ta. ¹⁰Ma fər nafchə kə ɗar ɗəchə'ini, nandə chok tə ke'ke tə Farta. Təpaɗ ma ə mba'wun ə ɗa'kəta ndatwa Yesu chənmən na Fartə khəra'andata.¹¹Nachan Kə yarata'an khur ndikti Farta kə ɗar Kristi, "Tla fərchə kit kəmɗiyan nach kal anchə khawa paɗ nə fat kharanchəwa." ¹²Kuɗuyu ta'an chaktəs wa pətlər yahudawach tə fe nawakchə kə yahudawacha wa, nat ndə chən nandə arta kətləm farti chəkawun nafchəɗi fərchə kit kəmɗiyan, tlə kəsanchan chəkawun tla chəkhancha. ¹³Nachan ndə kəɗ ndənɗi natən kə yarata'an i Farta ndatwa. Na chənmən Farta khəra'anməndə nat fe siyancha."¹⁴Təkən nafe 'ya fe fərwakchə kit , paɗ təkən nat ndə fərkit tla tamwaktəndə səkanchi? Nachandə sək tə wa kəni ma ɓasandau fe wa? ¹⁵Tə paɗa'a ma tlən wu Fartə tanda wa, nanchandə mbər ɗət ɓastəwa kəni?, nachan nat kəɗ ɗənɗi nech kə yarata'an i Farta ndata wa. Nan chok tə kə ɗəna saka ində ma bi nafchə tə kwastə ndik tə!"¹⁶Nga natndə ne sək ɓassanwa, kətləm ndach Ishaya wa "tlə manda wun fərchə kit kə ɓaan?" ¹⁷Chok chan kuɗu nati mba'owunchi nach nafchə fərt kit kənɗi Kristi kətləm səkndə ndikti kə ɗaran, paɗ nafchə sək ndik ti ini kətləm fowunsə nech ɓasə kə ɓəra Kristi!¹⁸Ndachiwa səkwandawwa, chok kəɗu su' ɓəratandə nat khur khessi, paɗ ndikchiyanda su' kə ndukwa khessi.¹⁹Ɓukwiyya, Israilawach ə sənwandawwa? ɗəfkwatl kanan ndach Musa wa, "ni ɗəfwunchi kə səɓkhurchowun kaɗ tə sərata, tə ɗənɗi nawakchə kə nafcha. Ɗəchiiniyu nachannat kə ɗənɗi nafchəɗi sənwakchə əna; ni chət ter tə tanda, kə səɓani khurchandə kaɗi.²⁰Ishaya tə alkət fa ndakanwa kəmɗi fe kawakchə nanchi, mbəskandə nanchi, pənənchə fatinchi kəmɗi fe kawakchə nanchi." ²¹Fartə paɗ ndik kə ɗar Israilawacha, ndachanwa, "Nduk wawa Panandi kharchə chi kha kəmɗi nafchəɗi tlə nech ɗət kə pang tə kwa'kwa tə ində kə yi tandə kə ngərandə in kəmɗinchi."

Chapter 11

¹Mani chǝkhata, "Tǝ kar Fartǝ nafchan Yahudawachawa?" Nach ngǝmnan natwa,"auwa ngga kuɗuwa! kǝ kaɗowun khar ngǝt paɗ tlǝ Israilawat naki. Nachi khur nggǝtkekti Ibrahim. Mee i Bilyaminu, chǝka kǝɗu karwǝ Fartǝ nanchǝwa! ²Auwa, karwu Fartǝ nafchanwa, fe taɗtǝn ndukwawa kǝ chokndǝ kǝ nafchiɗi natǝn fǝranda mbǝs ǝn khar tǝ mbandǝ ndi'ichan, kaɗawowun kharwa kəɗ ɗənɗi sitə Iliya kəmɗi Farta kə ɗar Israilawacha.. ³"tlǝ manda, tǝkandǝ takǝt Annabawach kaɗi, paɗ welenkandǝ mǝt choktǝ 'yo kaɗ tla nech chəɗchəɗ, nggǝt ndak pe' chǝ tǝ sinsingndǝfa tla fǝrchǝ kit, nakanya tandǝ kat kǝ ɓǝlichǝnda.⁴Ngǝman kǝ Fartǝ wa; Nga chǝ ndak takchǝs nech kǝ tlǝ fǝr kit kǝmɗǝnchǝ wa, kǝsinchǝ nafchǝnchǝ khar mǝɗinchǝ kumchit kum-kum muɗ (7000) khǝssǝ ǝ Israila. khǝssǝɗi manawakchǝ ɗǝkhachǝɗi tlǝ 'yafe wa Ba'al" ⁵Kǝɗ ɗǝnni paɗ, nafchǝs nakanya malti sǝ khur ngga'an Yahudawacha fe chokchǝ kǝ fǝ fǝr kit. Taɗchǝ Fartǝ mǝnchi kǝ chokmǝn kǝ fe fǝrchǝ kit ka fat'yan kǝmɗiyamǝn tǝ mbanchǝɗi kǝmwakchǝs kǝ mbǝsmǝn.⁶Nakan kǝtlǝm ka fat'yan kǝmɗi fe taɗtǝn, ngawa kǝtlǝm tǝ chǝndǝ ǝn ndi'ichanwa, mamwa tlǝ taɗchǝ Fartǝ nafchǝ kǝtlǝm ka ɗǝna chǝch 'yanda, mǝ nan tlǝ pǝn kakǝt kǝmɗiyandawa. ⁷Mə paɗ taɗkǝ Fartǝ fowun nafchi Israilawach khar, nda'an chǝch kǝ sǝnmǝnwa Yahudawach ka'an mbǝswandǝ ɗǝnɗi nat ndǝ katawa. Ka'an Yahudawacha yakhwandǝ kǝ sǝndǝ ǝnɗi tlǝ mba'andǝ Fartǝ tanda wa. ⁸Chokchan kǝ nde tǝ ǝnɗi yarandǝ Annabi Ishaya kǝ ɗaran; 'Yach Fartǝ ǝn mi kǝ ɗar nanda kǝ chǝndǝ kǝ fǝ kum tlǝmacha wa. Kǝmchansǝwa kǝ sǝndǝ kit kǝ ɗar Kristi, ngǝmwandǝfawa. Kimsǝ kǝ parandǝ ǝnɗi mba' tǝ Farta, chǝwandǝ kuɗu wa. Nachan kuɗuyu pa' kǝ ɓukuya."⁹Kuɗǝkichǝ Yahudawach ǝnɗi mba'tǝ Dauda kutire, fartǝ ɗi chǝkhandǝn Farta kǝ 'ya ɗǝch mi kǝ ɗar tǝkricha'an kǝ chokhi ind'yandǝ kaɗ kǝ ɓamcha; "Kǝ nandǝ kǝ fe 'kwa'kwa tǝ incha kǝɗ ɗǝparachǝɗi khǝmchǝ kǝ khur ngamngam! kǝ chok ndǝ yiryir kǝɗ nachandǝ mǝt khombat'yanda kǝ chok khombata'an kǝ sǝk mbǝnanfa kǝ ɗǝna kǝsandata, nandǝ chǝt ɓǝɓifata kǝrsata'an kǝ sǝɓendachndǝn kaɗi. ¹⁰Kǝ nandǝ ɓakhtǝɗi nech ɓat kǝ mbǝstandawa, kǝ pikin tandǝ kǝ khur ɓakhtǝkhawa kǝtlǝm fǝ ɓakhandǝ nafchǝ nakanda.¹¹Ndachiya, "kwet chǝt Yahudawach ɓǝɓifata tǝmɗi kar fǝr kit kǝmɗi Kristi, chokchan wa nachandǝ nat langngǝ tǝ Fartawa?" nachi ngǝmndǝswa, "Auwa nga tǝ chakndǝ kha tǝ Fartǝ kǝpori wa! kǝtlǝm chǝndǝ ɓǝɓifata, Fartǝ tlǝ khǝra'anchan fe nawakchǝ kǝ Yahudawacha, ma' na Yahudawach sǝra mbǝs ǝnɗi khar natǝn fǝrandǝ fe nawakchǝ kǝ Yahudawach yu, ma' nandǝ 'ya Kristi kǝ tlǝt tanda." ¹²Karkǝ yahudawach Kristi yu, Fartǝ paɗ fǝrankan mbǝs ǝnkhar fowun nafchǝ khur khesi tǝmɗi ina nda mband'si kǝ fǝrndǝ kit. Fartǝɗi kartǝ yahudawach semet fa, ɗǝnɗi sǝɓcha kǝrsata'an Fartǝ fǝrankan fe nawakchǝ kǝ Yahudawach yu mbǝsta'an khar ka;an. ma chokchan kit'ta'an, kaɗan kha nach saka inan nat wa kǝni, mamwa na Yahudawach nat fe taɗtǝ Farta nandǝ fǝr kit kǝ Kristi!¹³Kǝmɗǝyowun nakanya ngun tǝɗi nawakchǝ kǝ Yahudawacha ǝnɗi nati mba'ta. Ngǝt nech kǝ tla tlǝndǝ Farta kǝmɗi fe nawakchǝ kǝ Yahudawacha kǝɗ ngun, paɗ tǝrinchǝ tarɗiya tǝ alkǝt fa tla ɗǝfitǝ Fartǝ kǝ khar kǝ chi. ¹⁴Tǝ kǝɗu ngǝt tǝptǝf wa tarɗi nati chǝta nan tla'andǝ wandǝkaɗati fenchǝna yahudawacha, kǝ chok wa fowun nandǝ fǝr kit ma'nandǝ khǝ'rata.¹⁵Karchǝ Fartǝ fowun fenchǝna Yahudawacha, kǝtlǝm karndǝ fǝr kit, nda'an chǝcha nak Fartǝ chok yǝryǝr kǝt tǝ fowun takǝt nafchǝ khurkhesi, ma chokchan kǝɗuyu kǝrsǝ karkǝ Yahudawach Kristi, No kaɗo kwastǝ ɗǝchiɗi mǝ nech sǝɓta kǝrsǝ fǝr kit kǝ ndi. Mǝ nachan choktǝ kǝndenwa 'tlachandǝ khur mǝmatacha! ¹⁶Ma tǝrkan wanan chǝɗchǝɗ, na njarta'an nat chǝɗchǝɗ, ma tlaran chǝɗchǝɗ, njartata'an paɗ nan nat kǝɗu.¹⁷Ma tlakhan fe fowun njartǝ ɗǝftǝ kaɗi, ma chǝ ɗǝftǝɗi nach kǝ sǝɓtǝ ɗǝfta ɓi fe wummandata tǝ tlaar ɗǝftǝ tla nach ndi'chan, ¹⁸Kǝ ɗifin wandǝkaɗat'yo kǝ ɓǝra njarta'an wa. Ma tle'en ind'yo, ngga chǝ kǝschǝ tla'archa'an khar wa, tlacha'an kǝschǝ wech khar.¹⁹No mbǝla ndatwa, chenfe njarcha'an kaɗi kǝtlǝm kǝ mbǝsichǝ fe khuran. ²⁰Tlaya nach kə kit! kǝtlǝm kǝt kumi fǝr kit chǝch chǝchendǝ fe fi njarta'an, tlaram kha tǝ alkǝtfa khur fǝr kit 'yowun. Kǝ tǝrwun inchǝ'yowun kǝ pǝɗantǝ ǝnɗi kǝmchǝs wa, kǝ lekǝwun. ²¹Kǝtlǝm ma malawu Fartǝ kaa njarcha'anwa, nech malowunchǝwa.²²Ɗǝpamandǝn we'tǝ kafati Farta tǝ ɗǝna chǝt'yan tla nech khaɗchan. Tǝ yowun mbandǝ paɗ, khata'an tlǝ ɓachan kǝ ɗar yahudawach fe khǝmchǝkha, pa kǝ ɓukuya ɓi kafati Fartǝ kǝmɗǝyowun ma ɗuwun kǝ pang tǝ khur ka fat'yan, nǝfe chatlowunchǝ kaɗwa. Ma ǝ karwunfa na fe chatlowundǝ kaɗi.²³Kuɗuyu paɗ ma ɗuwandǝ kǝ pang khur kumi fǝr kit 'yandawa, na fe ngǝrandat kaɗ kafi ɗǝfta'an. Kǝtlǝm na Fartǝ mbǝla nggǝrandat kaɗi. ²⁴Ma ǝ chatluchǝ fe kaɗ fi ɗǝftǝ zaitun tla nech khur chanjaya maə wumuchǝ fe tǝ ka dǝftǝ zaitun nachan nat kǝn tǝ Yahudawach fe nech kǝ ka njarcha'an tla nafe nggǝrandǝ kǝ khur ka zaitun?²⁵Wan manchǝna, yakhwi sǝ kǝ chokwun khur wutlawa kǝ ɗar wuɓtǝndiktǝɗyawa, kǝtlǝm kǝ nowun tǝ sǝnan khur kaɗa ǝn'yowun. wuɓtǝ ǝni ya ndatwa 'kwa'kwa tǝ ində sǝɓchan khur Israila, se yimkǝ fǝ sǝnwakchǝ Fartǝ kǝ khuran²⁶Tǝ kǝɗuyu na Israilawach nat khǝra'ata, kǝɗ ɗǝnɗi natǝn kǝ yarata'an; "ǝ khur sihiyona na tlǝ khǝra'andǝ nafchǝ kha ɓata; Nan tǝrandǝ tǝkǝmdǝ kaɗ khuri Yakubu. ²⁷Tlaya nech choktǝ kǝ tle ndiktinchǝ tǝ tanda fartǝɗi tǝrandi ɓǝɓifach'yandǝ kaɗi,",²⁸Tǝ mǝt yowuna kǝtlǝm ndik Farta, tǝkrichǝ nakanda kǝtlǝm nguwun tǝ mban samǝn paɗ ɗar taɗti Farta, yakhfe tanda kǝtlǝm kǝt parchǝnnandǝ chokh. ²⁹Kǝtlǝm fǝr ǝn tǝ "ya fati Farta mbedewa khawa.³⁰Kǝtlǝm nggun tǝɗi tlǝ chǝ wakchǝ ɗǝnɗi mba'tǝ Farta, nakanya khaɗawun Fartǝfa kǝtlǝm kumi chǝt ɗǝnɗi ndǝɗwakchǝsi. ³¹Tǝ mben ini Yahudawach chǝndǝ kaɗ kǝ fǝ kumi chǝt ɗǝnɗi mbatǝ Farta, mbǝsta'an khar tǝmɗi khaɗandǝwun Fartǝ fa, fen paɗ kǝ khaɗan fe tandǝ fa. ³²Kǝtlǝm ngǝlan Fartǝ chǝka wuni kǝ kumi ɗǝnɗi mba'tǝ Farta, kǝtlǝm kǝ khaɗan chǝka wunfa.³³Nach saktǝ khwengǝ kǝt tǝ mbǝsǝna tǝ paɗ sǝn ǝna i Farta! kita 'yan mbǝranchǝ sǝndi nef kha, mbanchǝ'yan mbǝranchǝ kha kǝ sǝnfe! ³⁴"Wun sǝnchǝ kaɗati Farta wun paɗ tlǝ kaɗa nda ndǝ ǝn kha?³⁵Wuni tǝrchǝ kan fǝran Fartǝ ǝna, kǝtlǝm kǝ tiyanchi?" ³⁶Kǝtlǝm mǝɗ'yan tǝmɗan paɗt na chǝkami. Kǝmɗiyan manda tǝ nat khaa kǝ fere. kǝ chok kǝɗu.

Chapter 12

¹Nggət siyowun nda wan manchəna kətləm ka kəti Farta, fəram fat yowon əna fərta kəmɗi sisingnde, tla ne chəɗchəɗ, əna tlət kəmɗi Farta. Nda an ne kə manandə Farta khur kit ta'an. ²Kə chokh wun kəɗ khesiɗiyawa kə mbəs wun ɓeɗet kha khur wandəkaɗat yowun. Cham kəɗuyu kə sən wun ɗənɗi ne ndiichan, əna tləta kə ndiita'an məɗi Farta.³Ndachiwa kətləm kakət di fəri tə fe kə manan nef indiy'an khurwun wa kə mbərantə mədi khaa ndəftə Fartə anchəsi. Məni Kəɗu nam tə mbər ənfa kəɗ ɗənɗi fəra ndə Fartə chək wun fərkit.⁴Kətləm tlə tle fatch yamənsə khur fat arta, chək kəɗu ngga nat ndə tlə chəch we'tə ter artawa. ⁵Kə ɗuyu natən mədyamən, kəɗ ɗənɗi nat mən tərchan khur fati Almasihu, nat mən tlə tle fati ra'an.⁶Fəramən chə Fartə mbər ən samən samən təmɗi mbəs əni ɗi khar ne məɗyamən. Ma ən ɗi fərandə fe nef mba ən ɗi nda Farta, kə chə ə khur fər kityan. ⁷Tla fəra ndə Fartə mbər chət əna chəkan tə alkəta. Tla fəra ndən mbər cha'andə kaɗi, kə cha'anchə kaɗi ⁸Ma mbər əni nefsi i fəran alkət nefe kən fərta, ma mbər əni nef i fərta kə fər tə khur chakh lar, ma mbər əni nef i para nafchə khar kənfiyan, ma mbər əni i khadandə nafchəfa kə chə tə wandə kadat khaskhas.⁹Kən yakh nef yo khur wandə kadata. Kə kar wun əndə ne kə səbta'an kə chəwun ɗənɗi ne kə kata'an. ¹⁰Kə ɓəra yakh wanmancha yakham ra'an kəɗ fər mandə fəraman ra'an manda.¹¹Kə nɗar kwetə khaa kə mbiɗ fat yowun kaɗwa, kə mbəra semete kwe'yem khaa kə ɓəra Farta chaman tere. ¹²Kə ɓəra mbən fata cham tə kheɗ ɗi tə wandə kaɗata, kə ɓəra kumi chok khaskhaskə ta kərsama, kə ɓərə sita kwe'em khaa. ¹³Cham kə fə fəran ən nafchi Farta. Chokam kə fə tlət ramcha.¹⁴Ɗəfaman mbəs ən khar kə fə karchə wun chə kə ndowunwa ngga ən nakan ndawa. ¹⁵Mbənam fat tə fe khur mbən fat fa, tamat tə fe ne təta. ¹⁶Kaɗat yowun kən arta. Kən kə i mandə indawa. cham tlaw raktə tə fə ɓakh cha. Kətl kaɗ nowon wa khur wun wa pədantə nowun khawa.¹⁷Kə tiwun ɓuɓifat tə ɓuɓifata wa. cham ən ndiichan pangn nafchə nat. ¹⁸Cham chəka mə nat, kətləm kə chok wun khaskhas tə nafcha.¹⁹Kə mbi'wun kaɗwa malaman Farta kə mbiyowunchəs kaɗ,i kə yarata'an natən "Mbi'tə kaɗi yina; ni tiyandə chəka wuni," nda Farta. ²⁰Ma mitə fi təkritəwa fəran ndəsəm ndə kə səma, ma ku chəm ndə fiyan fəran 'yeme. Ma chuwun kəɗu, no tləran chalwat kə inde." ²¹Kə ndiiɗ wun tə səɓtə fata wa, ndiiɗ ɗam tə kaa fata təmɗi chət ter ndiichan.

Chapter 13

¹Malan chəkwun kə fərran mandə kuturcha, kətləm kutəraktəs wa, man ngga ɓachan məɗi Farta wa. Kutərak təɗi ne məɗya ɓachan məɗi Farta. ²kətləm nda'an nat tla njər chə kutrakta, sərti Farta njər tən, fe paɗ karchə kutrakta, na fe chaka nda mee.³Kətləm kutərcha ngga əna lekət kəmɗi kaa nafcha wa, se kəmɗi fe tlə chəch səɓtə ɗəcha. yakh wun sə kə nowun kə fe tlə lekewakchə kutər chawa! cham ən ndiichan, nowun mbəs chəmnda kətləm inni. ⁴Kətləm nən kə mafati Farta kəmɗiyowun kətləm kaa fata. Ma chuwun ən ndəɗwawa, lekeme, kətləm chonggom kheryan pafən wa. Kətləm mətlan mafati Farta tla tlə nggəran chə səɓtə nefsə tə khup tə khure. ⁵Kətləm nda'anchokchan waat kə fərwun manda, ngga kətləm khup tə khure wa, kətləm kaa fata.⁶Kətləm ɗin'ini tlə tituwun chamnda. kətləm kutərcha mafachi Farta, fe tlə ne chət kəɗu ɗing. ⁷Tiyaman chəkwun ɗənɗi kəmchəs wa kə tiyawun, chamnda kəmɗi tlə tlət chamnda, kənau tere kəmɗi tlə chət tere, lekəte kəmɗi tla kəmchəs kə leken fe, manda kəmɗi tla kəmchəs tə manda.⁸Kə kəswun kumatinef khar wa, se kə yakhwun ra'an. Kətləm tla nat yakh chə wanmanan, ndiiɗan tə sərtə khaa. ⁹Kə chuwun fəlau kətawa, kə ɓəlwun fatawa, mə yarkənwun wa, kə yakhwun əni nefa wa, ma pə sərtəs sə paɗ, kənan chə fe khaa wa, "Yakhu wanmu kəɗ indiyo." ¹⁰Yakh nefe səɓawun khuri nafɗi kaɗ nat wun nduk nduk wa. Kətləm nda'an yakh ra'an nda'an ne kə ndiiɗti sərtə khaa.¹¹Kətləm tlenniya, sənwun wa sa'a farta'an kə nakhənwun 'yene. Kətləm nakanya far tə tlət mənchə kaɗi ɓi nduk mani fartəɗi fər tə mən kit. ¹²Wita ə chə langnga, mət nduk wende. Kətləm nda'an kə chakmən khaa tə tarchi wutla, kə məkmən kapa ɗakəta.¹³Wi 'yan kəɗ ɗənɗi kəmchəsi, kəɗ ə farta ngga kəɗ khur wuwukəta tə tla tərandə ɗəchawa, paɗ kə wimən khur fəlaukət tə yakh ɗəch samsamən wa, paɗ ngga khur assində ndu səra'tawa. ¹⁴Məkan Yesu Almasihu kafa kə chəwun kəfə əna fachawa kətləm para yakh tə səɓte ɗəchi fata kətləm para səɓtə ɗəchiɗi yakhtən.

Chapter 14

¹Tlam nat chəkawun nawakchə kwakwa khur fər kit. Ngga fə tlendə ndikchə khawa. ²Yowun nefe fər kit yansi kə səm chəkami tla nawaktə fər kit yan tə alkət fa sachə ɗəng tlə səmndən.³Tla tlə səmchə chəkami kə njər tla tlə səmwakchə chəkami wa. Tla paɗ tlə səmwakchə chəkamiyu kə njər tla tlə səmchə chəka məwa. Kətləm tlə Farta ndi.⁴Chə wuni chiɗi tlə chakanchə mee mafaɗi ne kə yi nef samən? tlartə yan tə khəmndiyan khaa ə indi tləwiryan. Na Fartə mbakhən tlaranda.⁵Yowun tlə mananchan yowun Farta mə fona. Yowun paɗ tlə tərchan tarcha'an nat kaara'an. Chəkawuni kə tlar kha ɗar ɗənɗi yakhtənsi. ⁶Tla ɗəfchə kəfat kə farta'an kə ɗəf kəfatsi kətləm Farta, tla semcha, səmchan kətləm Farta, kətləm kə chan tə usoko Farta. Tla sənwakcha karchan səmndə kətləm Farta, mətlan paɗ chan tə usoko Farta.⁷Nowun sə khur mən ne khaa kətləm indiyan wa, nowun sə paɗ mərchə kətləm indiyan wa. ⁸Ma nimən khaa, nachamən khaa kətləm Farta. Ma mərmən mərchamən kətləm Farta. Ma tankəɗu ma nimən khaa, ndu kə mərmən yi Farta naka mən. ⁹Kətləm nda'an mərtə Almasihu paɗ tle'i, ma nan nat kə Farti məmatacha tə fe tə sisingən chəfa.¹⁰Chə paɗaa, kətləm mi chakandu mee wan mu? chə paɗ kətləm mi njirtu wan mu? natmən namən tlar tə pangən chak mee i, Farta. ¹¹kətləm yaranchə fe khaa wa kə na, "inchə in mee" nda Farta "Kəmɗinchə chəkawun weɗɗe nancham kurumchə khaa, nat wansenuche nandə manandə Farta."¹²Kə ɗuta'an yu, chəkawuni khur mən nan mb.a'a ɗənɗi chətən tə indiyan pangən Farta. ¹³Kətləm nda'an kə nggər mən chakan mee ra'an wa. Matanan kəɗu kaɗaman khaa, kə ngəmanef kə chok kə ɗakwan chit wansartə khaa wa.¹⁴Səninchə paɗ patlang nə tə chənmən Yesu, ənsi nawakchə chəɗ chəɗ tərkanan wa. Se tla tərchi wa chəɗ chəɗ wawa. Chokam chəɗ chəɗ. ¹⁵Ma kətləm ɗəsəmndiyo ne khaɗandə wanmu, chə witə khur kafata wa. Kə səbe'en tla mərtə Yesu kaɗ kətləm ndi tə ɗəsəmdiyo wa.¹⁶Mə nggəmawun ɗənɗi tərtəwun ndichan kə ndik fe səɓta'an kə ɗaran wa. ¹⁷Kətləm kutrakti Farta ngga ndik səm nda tə sata wa, nachan kə ndik kakəta, khas khas kəta, tə kheɗɗi tə khure, khur semet chəɗ chəɗ.¹⁸Kətləm tla ne chan mafakət Almasihu tə mban ini nachan kə tləta'an məɗi Farta, paɗ tlə nafchə ndi, ¹⁹Kətləm nda'an kam ɗənɗi ne kə 'yi khas khas tə fata, tə ɗənɗi ne manowunnda.²⁰Kə səɓawun teri Fartə kaɗ kətləm ɗəsəmnda wa, chəkami nachan chəɗ chəɗ, mbənwa fa wa! nafɗi tlə səmchə ɗənɗi ne ɗəfɗi kə khəmkha. ²¹ndədwa kə səmən tləwe wa ndu sa mballa wa tə chəkami ne ɗəf wanmu kə khəm khaa.²²fər kit təɗyo nessi, kəsam khar patlang wun tə Farta. Tlə mbəs ən khar tla ɓan'andə wanɗə kaɗatyan wa ndichan ɗənɗi chəttən. ²³Tla khunawak tə wanɗə kaɗatyan khaa, paɗ ə səmmi, sən wa chət ɗənɗi kəmwakchəsi, kətləm fər wa kit wa. Nat ɗənɗi nawakchə kə 'yi fər kit ɓuɓifata.

Chapter 15

¹Nggamən təɗi ne kwakwa kəmchansi kə tərmən ləklək kə ti fe nawak chə kwakwa. Kəmwa si kə pənmən yakh indawa. ²Malan chəkawun kə təranchi khuri tla khaa ne nduk tə ndi, kətləm ndichansi, kətləm kə mannan fe.³Chək Yesu tərawa khuri fat yan khaa wa. kəd'dənni yaradə fe, "Yaradi tlə tən yu, tərchan kakh kə indinchi" ⁴Ɗənɗi yaradə fe kha, chokh, yaranchə fe khaa kətləm kə təɗanfe tləmach'yamən kə mbəsmən alkəta.⁵Nakanya Farta tlə kərəsta tlə kəsamən ndəsi kə fərowun wanɗə kaɗat artə təra'an kəɗ ɗəchəti Almasihu Yesu. ⁶Kətləm chəchan kəɗuyu tə wanɗə kaɗat arta mano wun chəm nɗə tə mi chəyowun arta. ⁷Tlam ra'an, kəɗ ɗənɗi tlət Yesu wunchi, kə manan fe Farta.⁸Ndachi wa chan fe Yesu kə mafati khəchete kə ɗar kit ta'an yi Farta. Chəch fe kəɗuyu kə sə fe ndik təɗi ɓa'anɗə fe chukwach nanɗə kə chokh. ⁹Ma'na fe kumi fə fərkit chə mannanɗa Farta kətləm kakət yan. Kəɗ ɗənɗi yaranɗə fe khaa, "Kətləm kəɗuyu nati chəm wech khur fə kumi fərkitcha kə inni yəməs manandə tləmwa.¹⁰Paɗ ndachan wa "Kwalam fata, nggun fə kumi fərkitche tə nafchiyan." ¹¹paɗ , chəmam Farta, nggun nat fə kum fərkiche, nafchəɗ nat kə mananda."¹²Paɗ ndach Ishaya wa, "na fe ɓəssandə kwatl Yessi, tla ne tlata kə chət kutrakta ɗar fə kumi fəkitche, fə kumi fərkitcha nandə mbəs alkət məɗyan.¹³Nakanya kə ndidowun chi tə kheɗi tə khure, khaskhas tə fata, kətləm fər kit yowun, kətləm kə mbəswun alkəta təmɗi alkəti semet tla chəɗchəɗ.¹⁴Nggət tə indinchi nggəmən wunchi, wanman chəna. Paɗ nggəmani ndatwa nggun tə indiyowa khur kakəta, tə sənda. nggəmani ndatwa nowun ɓəs mbanda kə ndikə wun tə ra'an.¹⁵Nakan nggət yarowon nɗə si tə alkət kə ɓəra ɗicha, kətləm kə kuɗukowunchi, kətləm sən əniɗi fəritə Farta. ¹⁶Sən ən ini dəfchə nenchi kəni kə mafati Yesu Almasihu tla tlənɗə fe kəmɗi fe kumi fərkitche, kə kapa tlə ɓas ndikti Farta. Nachi chət kəɗu kətləm fər əni fə kumi fərkitche kən kə əna tləta kəmɗi Farta təmɗi semete tla ne chəɗchəɗ.¹⁷kəɗuya nggət sək mbənd fa khur Yesu Almasihu tə ɗəchi Farta. ¹⁸Kətləm ənsə natə mbutawa se ənɗə tlənɗə Yesu təmɗinchi kə i fər manda kəmɗi fə kumi fər kitchaan. Nɗəchi'ini chət fe təmɗi ndikte te chəta. ¹⁹Təmɗi nɗəchəɗi ne kə yi sakainde tə alkəti semet tla ne chəɗchəɗ. Nachan kəɗuyu ə Urushalima tə Ilirikum, ma'ani nɗət tə ndikti Almasihu chəka kə kayi.²⁰Khur mben əniya yakh tənchə kə ɓasi ndikti Farta, mədi sənwak tə fe tləm Yesu, kətləm kə təni nɗar məɗi tamwaktəndəsi. ²¹Kəɗ ɗənɗi natən kə yarata'an, "Fe tamwaktə fe mba'anda ndiktiyan kə sənda. Fe tamwachə sək ndiktiyan kə sək nda."²²'Yatichə fe ɗəɗ kəmɗiyon fartə sam saman kaan. ²³Nakanya pe'wu mətən chəs tlə khakhiɗawa, nɗuk wawa khurach kaan yakhin chəs kə di kəmdowun.²⁴Fartiɗi yakh ti ɗət kə Asbaniya tlə nɗachiwa ni na wunchə ma nggət mbərtə khaa, kətləm kə dəfwun nenchi, ma chokin chə tə wunchi wan mənchə tap kəɗa. ²⁵Nakanya ni kə Urushalima kə ɗi chan ter nafchi Farta.²⁶Əna mbəɗəfa kəmɗi Makidoniyacha tə Akayacha kə fərandə ən sertə nafcha fe fərchə kit ə Urushalima. ²⁷Tlə nacha nɗə sək mbəndə fə kaan kətləm kə ndanwa kumatə ne ɓər yanda. Kətləm fə kumi fərkitcha wu mandə inɗə tə tanda khur semete chok chan kə nɗən kumatə məɗyanda kə kəsandach nɗəs tə ɗicha.²⁸Ma fərandachi wanɗəɓetla, sənin chəwa sa andach kə khar ni ɓat kəmɗiyon kan pəɗa tənchə kə Asbaniya. ²⁹Sənin chəwa ma ɓinchə kəɗiyowun, ni ɓat tə ndiiɗ mbəsta'an khar i Almasihu.³⁰Nakanya nggət siyowun nda wanman china təmɗi chənmən Yesu Almasihu, tə yakhti semet tla ne chəɗchəɗ kwewun kha tə sita kəmɗi Farta kətləm nggəta. ³¹Cham kəɗu kətləm kə khəra i mədi fe tlə fəranchə mandə yahudawacha, kətləm terinchi kəmɗi Urushalima kə chok kə tləta'an. ³²Siyama kə ɓi kəmɗiyowun tə kheɗɗi tə wanɗə kada ta təmɗi yakhti Farta, ndatwa nggun tə nggəta kə mbəsmən yipta.³³Farta tlə khaskhas kəta kə chok tə wunchə nat, kə chok kəɗu.

Chapter 16

¹Ni pənowun Fibi wanman mən tla tlə chəch ter kətən sita ə kankiriya. ²Kə tləwun ndi khur tləm Farta cham kəɗuyu ə mbanɗi, kəmchəs i fə fər kitcha, kə tlarwun tə anchi chəka mənatən khuran. mətlan tə indiyan tlə kəsan chan nafchəsi kaan, nat tə nggəta.³Ndan ən Bilkisu tə Akila, tlawur tarchənchi ə khur Yesu Almasihu. ⁴Fe kətləm nggəta karndə sisingdə yanda, chandachə usoko, ngga nggət ichən nawa, nat tə fə kumi fərkitche. ⁵Ndan ən fə fərkitche ə wuryanda ndan ən Abainitas tla yakhchə nenchə, tla tlech fər kit kəmɗi Yesu ə Asiya.⁶Ndamən ən Maryamu tla chowun chə ter kaan. ⁷Ndaman ən Andranikas tə Yuniyas, wanmanchina fe cham ndə fə ngga'an kə pursuna. Sən fe tanda khur fə ɓascha, fe tlach tlət Almasihu mani nggəta. ⁸Ndaman ən Amfiliyas tla yakhti khur Almasihu.⁹Ndaman ən Urbanus tlawur təryamən khur Almasihu tə Istakis tla yakhti. ¹⁰Ndaman ən Abalis tla yakhtə Almasihu kə ndawun ən fe ne wuri Aristobulus. ¹¹Ndawun ən Hirudiya wanmana, tə fe ne wuri Narrkissa fe ne khur Almasihu.¹²Ndawun ən Tarfina tə Tarafusa, fə tarchə kaan khur Almasihu. Ndaman ən Barsisa tla yakhti, tla chanchə ter Fartə kaan. ¹³Ndaman ən Rufas ta'an khur Almasihu tə manan tə Yaa. ¹⁴Ndaman ən Asinkiritas tə Filiguna tə Hamis tə Baturobas tə Hamisu tə kwaan wanmanchəmən ne tləman nanda.¹⁵Ndaman ən Filolugus tə Yuliya tə Niriyas tə wanmanchaan tə Ulumfas tə kwaan fə fərkitche ne tləman nanda. ¹⁶Ndaman ən ra'an tə chəɗ chəɗ tə wanɗəkaɗata. nat fə tər mbanchi Farta tanda ndowun əna.¹⁷Ni siyowunda wanmanchəna, kaɗam khar tə fe ne ɓat tə chak tə khaa tə chət wansartə khaa. Kətləm ngga cha'awon chə fe khar kəɗuyu. cham langgə tə tanda. ¹⁸Kətləm wetə nafchə'ini chawandə mafa kət chənmən Yesu wa se khur yandə ndak. Təmɗi mbən mee yanda tlə tləmdədə wanɗəkaɗachi fe fə chət ɗənɗi ndiichan.¹⁹Kətləm choktəyowun khur chət ɗənɗi tlə yakhtə Farta, sək tləmatin chət wuni chənchi kheɗɗi tə khur tə wunchə. Yakhənchəs kə nowun ɗatl chan kə ɓəra ɗənɗi ne ndiichan, kə chokwun kə nafchəɗi tlə chəwakchə ən ndiichan wa. ²⁰Fartə tla ne kə tlə khas khas kəta nan ɗəf wunchə kə rəɓawun khwere tə sarchəwon. kakəti chən mən Yesu kərəsti kənsi tə wunchi.²¹Timoti tlawur terinchi mətlan ndowun əna, kəɗu paɗ Lukiyas tə Yason tə Susibataras tə paɗ wanmanchəna. ²²Nggət Tartiyas tla tlənchə ndik tə ɗiya ndowon əna khur tləm chənmən Yesu Almasihu.²³Gayus təɗi tərti kakh wuryan nat tə kwan fə fərkitche, tandə ndowon ɗicha. Arastas tlə kəs kopochəkhar kapa mirɓe tandə ndowon əna tə Kwartus wanmanchəna. ²⁴Kafati chənmən Yesu kərəsti kə chok tə wunchi nat, kə chok kəɗu.²⁵Nakanya mandəs kəmɗi tla chekowunchə alkəta kə ɓaswun ndikti Yesu kərəsti Almasihu, tla təmɗiyan pəndə fe ɗəchəɗi ne kə wuɓta'an chokh, ²⁶Nakanya sən fe təmɗi ɗelwerchi annabawacha kə nɗar mbati Farta təmɗi fə kumi fərkit kə ɗənɗə mbati Farta kəmɗi fə kumi fərkit chə nat.²⁷Kəmɗi Farta tlə sən ən ndak təmɗi Yesu Almasihu kən mandə kə ya'an kə fere, kə chok kəɗu.

1 Corinthians

Chapter 1

¹Bulus, "ya Yesu Kristi kəni kə tlə ɓasa tə yakhti Farta, tə wanmanmən Sastanisu, ²Kəmɗi fə fərkitche ə khakhi Korinyiya, kəmɗi fe chapandəfe kaɗ khur Yesu, fe 'yafe kə chokndə kə chəɗchəɗtə nafcha. Nacha'an yarata kəmɗi chəkawuni tlə 'yach tləm chənmən Yesu Kristi chəka ayi, chinnandə tə paɗ yimən. ³Mbəs ən khar tə chok khaskhas tə fata kəmɗo məɗi Farta chinmən tə paɗ chənmən Yesu Kristi.⁴Nding tlə chanchi usa Fartinchi kətləm kət cha kətləm mbəs ən khar tla fərutə Yesu. ⁵Chuchə kə tlə kənawa chka tiyeni khur ndiktə nat tə sən'əna nat, ⁶ Kəɗ ndiktiɗi mba'təfe kə ɗar Yesu ɓi tə choktə kə kit khurwun.⁷Paɗɗa ɓakh wen pafən tə semetawa ma pikin tlana chinmən Yesu Kristi fərta. ⁸Nan kəsoondəsi kə fere, ma' nowun nat kə kaa nafcha fartə ɓati chənmən Yesu Kristi. ⁹Farta tə kafata, tla 'yach wech kə chok wanmankakti wayan, Yesu Kristi chinmən.¹⁰Nakanya ngət mba'owunda wanmanchəna, khur tləm chənmən Yesu Kristi, kəɗ ənɗi ngəmanndəwun nat, ndatwa kə ngəmawun kə chakawun inchiyowun khawa. Ngət siyowunda kə wumawun in inde sa ənyowun arta. ¹¹Mba'ichəfe, wanmanchina, nafchi Kulowi ndatwa chakwunkha.¹²Ni saktəwa chəkawun ndatwa, "Nachi kərsə Bulus," "Nachi kərsə Afollos" "Nachi kərsə Kefas" "Nachi kərsə Kristi" ¹³Vhak Yesu khawa? Wakanfe Bulus kə paləngndə kətləm wunchəwa? chowunchəfe Baptisma khur tləm Bulus wa?¹⁴Chani Fartə usoko kətləm chawi Baptisma yowun khurwun wa, manga Kirisfus tə Gayus wa, ¹⁵Chəchi kuɗuyu kətləm kə ndə nowun wa chanfe Baptisma khur tləmnawa. ¹⁶(Chani Baptismawuri Sitifanas. Paɗaa, sakwiwa chani Baptisma nef paɗwa).¹⁷Kətləm Kristi tlənwa nenchi kə chi Baptisma wa ndatwa kə ɓasi. Tlənwa nanchi kə ɓasi tə mbər ndikti nefawa, kətləm paləngnənɗi Yesu kə kuɓa alkət'yanwa.¹⁸Ndiktə paləngnɗa nga ənawa kəmɗi fe nach mərtə kaɗi. Paɗ khur fe na Farta khəra'andata, alkəti Farta. ¹⁹Yaran fe kha, "Ni welendə sən'əni tlə ɗatlə kaɗi, Ni chokh'yandə ɗar indi tlə mbər'ənkaɗi".²⁰Ai tlə ɗaatl ne? ai tlə tawusta'an? ai tlə as'ində khesiɗiya? mbeɗewu Fartə ɗatli khesiɗiya kha kə ɓamkətawa? ²¹Nati khesi kha tə ɗatlə'yan sənwa ndə Farta wa mbənan chə Fartə fa khur ɓamkət ɓaas'ini kə khəra'anchə fe fərchə kit.²²Yahudawacha sikandə kə pənandach fe əna saka'incha paɗ Helinawacha nakandə ka ɗatla. ²³Paɗ nga'an ɓas Kristi təɗi kukwandə fe kə paləngnda, ɗakwan chi wansarta kəmɗi Yahudawacha paɗ ɓamkəta kəmɗi Helinawacha.²⁴Paɗ kəmɗi fe 'ya Farta, Yahudawacha, Helinawa, Nga'an ɓas Kristi kə tlə alkəta tə sən'əni Farta. ²⁵Kəmtləm ɓamkəti Farta pəɗantə ɗatli nafchəkha, paɗ kumi alkəti Farta, kwa'kwa kha mani nafcha.²⁶Nam 'yaɗiya, wanmanchina, Tərwowunwa fe nach ɗatlchan ənafkaktawa, tərwowun fe nach kwa'kwa wa. Nga natwun ngəttəfe wunchi kəndenwa wanchi kutərchawa. ²⁷Taɗkə Fartə ɓam ɗichiɗi yakhtənsi kətləm kə kharanfat ɗaatl nafcha.²⁸Fartə taɗkan ənɗi kuɓanɗə fata ə khesiɗiya kə i əna fər manda kə kharan fat ənɗi ne tə alkətyansi. ²⁹Tlə chichan kuɗuyu kətləm manə nef tla'andə indəyandawa.³⁰Kətləm ənɗi chət Farta, nakanya nacho khur Yesu Kristi, tla nach kə sən'ən 'yamən ɓach məɗi Farta. Chokkan kə fər kit 'yamən chəɗchəɗkət yamən tə kutəir'yamən tə tlət mənchi. ³¹Kətləm kət nda'an kəɗ ənɗi nda ndikti Farta, " Tla ach tla'andə indi'yan, kə tlanchə khur ində khurchənmən."

Chapter 2

¹Fartəɗi ɓati kəmɗowun,wanmanchəna,ɓawi tə mbər ndiktə tə sən əna wa,ɓaski wuɓtə ndiktə kə ɗar Farta(fartəɗi mb'ti ndiktə'ini kə Farta).²Kətləm takhsani kha i khur wanɗəkaɗatinchə kə səni əna wa fartəɗi natmən keɗeche,ndat wa kə səni Yesu tla kukwandə fe ɗar paləngnda³Nggət ke'ke' tə wunchə khur kumi alkəga,paɗ khur lekəte paɗ khur pəparst kha kaan.⁴Tə ɓasi nggə mbər ndiktəs khuran tla nach saku inda wa.Kətləm kət nda'an ɓachandə kə pənandə nafchə teri semet tə alkət'yan.⁵Kətləm fər kit'yo kə chok khur ɗatli nafcha wa,paɗ khur alkəti Farta.⁶Nakanya namən ndik ɗatlə khur fe ndəkəssa,ngga ɗatli khesiɗa wa tə fə chok kutərakti khurachəɗa,fe ne təktə kaɗi.⁷Kətləm nda'an na'ən mba' sən əni Farta khur wuɓtə kit,wuɓtə sən ən tla fərtə Fartə kənan takhəs khesiɗa kətləm kə fəramən maanda.⁸Tlə chok kutəraktəs khur naɗi kha yawa tla sənchə ɗatl'ini wa,manwa sənndə mə kukwawandə chinmən tlə manda wa.⁹Padaa kə yarata'an,"Ɗəchəɗi nawaktə weniti chəkawuni,sekwu tləmata wa,sakwu wanɗəkaɗata wa,ɗəchəɗi takhsandə Fartə kha kətləm kət fe yakhchə anchi."¹⁰Ɗəchəɗa pəna'anndə Fartə təmɗi semet tlə wuyanchə chəka mi nat tə kwiɗəmən sakti Farta.¹¹Wun sənchə sakti nef ma ngga semeɗi fi nafan wa?Nachak kəɗuyu,nowunsə sənchə kwiɗəmən ɗəchi Farta wa semeti Fartə ndak.¹²Paɗ tləwamən semeti khesiɗa wa,semet tla ɓach məɗi Farta ma' namən sən ɗəchəɗi fəramənndə Fartə pafən.¹³Tlə ndikchamən kə ɓəra ɗəchə'ini tə mbanɗi səndə nefe ne mbəla' cha'anchə kaɗ wa,padaa semet tlə cha'a'ənchə khar.Semet tlə mba'aənchi saktə ndiktan təmɗi semete.¹⁴Nafɗi nawaktə semetsə fi'yan ne mbəla' tlət ɗəchəɗi ɓach məɗi semeti Farta wa,tlə nachan kə ɓamkət məɗan nge mbəla' sən tanda wa kətləm semet tlə fərchə sakta'an.¹⁵Tla na semet fi'yan tlə sakanchan chək mə khaa,paɗ kawa tləmat chəka wun wa.¹⁶"Wun nach mbəla' sən wanɗəkaɗati chənmən,tla ne mba'an əna?"Paɗ we'tə wanɗəkaɗati Kristi ne 'yamənsi.

Chapter 3

¹Nggəta,wanmanchəna,nggi mbəla' ndik tə wunchə kəɗ nafchə fə semeta wa,paɗ nafchə tə ferfa,kəɗ wanwancha khur Almasihu.²Sowunchi yinnja ngga tə tləwe wa ,kətləm sa'wowun kang tliu wa.Paɗ chəka nakanya sa'wowun wa.³ Paɗ ta' kə nakanya pe'chowun tə tar nafkaktə fa.Ma pe' sera'tə tə asində patlng wun.ngga pe'chə nafkaktə fi'yowun wa,paɗ ngga tlə wi'chowun kəɗ ənɗi yakhtə nafcha wa? ⁴Kətləm ma ndi nowunwa,"Nachi kərsə Bulus,"kə ndə nowunwa," Nachi kərsə Afolos," Awi,ngga nowun chok nafkakta wa?⁵I wun nach kə Afolos?Wun nach kə Bulus?Mafach nakandə fe fərtəwun kit təmɗanda,chəka wun khurnandə fərandach Fartə tere.⁶Nggət chekhche,chandak Afolos 'yem kə in,paɗ Fartə manancha.⁷Kətləm nda'an,tlə chekhta'an tə tlə chan 'yem kaf ngga nachandə mi əna wa.Paɗ Fartə manancha.⁸Tlə chekhta'an,tə tlə chan 'yem kafa,paɗ chəkawun khurnandə nafe fəran kənawan ke'ke' tə ter'yan.⁹Paɗ ngga'an tlawurchə i teri Farta,paɗ khənggi Farta,təndi Farta¹⁰Təmɗi mbəs ən khar məɗi Farta,chichə fe kaɗ kə tlə mbər tənda,tlə ɗəf kanan,nowun paɗ nakan ɗət kə pang tə tənda.Chəkawun nef kə chə khəɓakkə kan chekendə tənan.¹¹Paɗ nowunsə wa nach tərkan tənan kə pəɗantə tla kha chokh,Yesu Almasihu.¹²Ma cheken nowun tənan tə sinariya,Asurfa,ɗakwanchə fe ndi'chan,chəka ɗəfta,chəka usine,nowun ɗə sa'anda,¹³ter'yan nan chet kes,kətləm kət fartə'ini nan kokh tandə kes,paɗ nan chet kes ə khur wata. Wata'an paɗ nan kaɗandə teri chəkawuni.¹⁴Nat tla tlartə ter'yan kha nan mbəs kənau ter'yan.¹⁵Paɗ tla 'yit ter'yan kaɗ,nan ɓakhtə khaa,mətlan paɗ nan mbəs kəɓikaɗi təmɗi khəra'tə khur wata.¹⁶Sənwowun wa mət chokti Fartə nakowun wa,semeti Fartə ɗas khur'yowunwa? ¹⁷Chəkawun səɓanchə mətchokti Fartə kaɗi,na Fartə səɓandə kaɗi.Kətləm mətchokti Farta mət kutərakta,paɗ nachan kəɗu.¹⁸Kə ləm nowun ində'yan wa,ma nowun khurwun tlə ɗəpanchan wa səntə ən khur naɗi kha ya,kə chok kə "ɓeme" ma' nan nat kə tlə sən əna.¹⁹Kətləm sən əni khesiɗa ɓamkət məɗi Farta.Kətləm nachan kə yarata'an,"Tlə kəsanchan fəsən'ənichə khur səɓtəfach'yanda,"²⁰"Kə ɓukiya sən Fartə wa saktə fə sən ənichə ngga əna wa."²¹Nakanya pe'wu ɗəf kəfat kə nafcha wa.Kətləm chəkamə yuwun, ²²Chəka Bulus,chəka Afolos,chəka Kefas,chəka khesi,chəka səsingnde,chəka mərta,chəka ɗəchəɗ nakanya,chəka fe nach ɓat yu.Nat yuwun, ²³Nggun paɗ i Almasihu nakowun,Almasihu paɗ i Farta.

Chapter 4

¹Təram nga'anwa, mafachi Almasihu təfə kəs wuɓtə ɗəchi Farta. ²Nat təfeya, yakhchəfe fe tləndə fe kə chokndə kə kaa nafcha.³Paɗɗaa məɗinchi, wanwan əna kə chokichuwun kitaa ə mət chak mee nafcha. Paɗaa ngi chokan inndinchi kitawa. ⁴Sənwiwa ma'ya fe ɗəfifat tə əna, paɗaa natyu pənwawa səɓawi ənkaɗwa. Chənmən nach kə tlə chakimee.⁵Kətləm kət ndaan, tlewun kəta kha kwaɗənwa su'wu wanmən cha'anwa, kən chənmən ɓat kaɗi Nan chendə kes nat wuɓtə ənachəchi nafcha i wutla, nan chedə kes nat sakchi wandəkaɗacha. Chikawun na mbəs chəmnda məɗi Farta. .⁶Wanmanchna, nachi tərkapa səftə'ini ngət tə Affolos kətləm wunchi, təmda'an nowun cha'a wan nga'al ndiktə'ini tə ndatwa, "kə mbərawun ənɗi yarandəfe khawa" kə chok kəɗu kətləm kənnowun khurwun tla'andə inndawa kə chokin tə nafchə nat 'ke'ke. ⁷Paɗaa wun nach choktaan samən kha tə fowuna? məne 'yowunsi tla nga ɓa'al tlətwun wa? ma ɓa'al tlətwun məchicha natwun tla'andə inde kindenwa nga kuɗuwa?⁸Tapi mbəswun nat ɗəchiɗi yakhtəwun! Tapi chokwun kə fə mbəs ɗəch khar! Tapi tərwunkwal kan chok kuturakta nga tə nga'anwa! kitta'an, mbən fatinchi ndatwa kə chokwun kutrakta, kətləm kə chokmən kutraktə keɗech tə ngun. ⁹Ə kaɗatinchi, nga'an fə ɓa'as cha Fartə kə ɗəf nga'an kə meche mee Njerta'an kəɗ nafchiɗi tlendə fe chakmi mərta. chokka'an kə əna nata kəmɗi khesi, kəmɗi fə tləncha, paɗ kəmɗi nafcha.¹⁰Chokmən kə ɓamcha kətləm Almasihu, paɗa'a ngun fə ɗaatlcha ə khur Almasihu. Ngamən fə kuɓandəfata, paɗaa ngun fə . Fena mənchi kəɗ fe nawak chə kə'ina, paɗaa ənnakowun. ¹¹Kə nakanya, mitəfyanmən tə kuchimnde, ka kapachsə fe'yamən wa, tləfamənchəfe, paɗaa chokmən kəfə ɓakh wurcha.¹²Chimən terka'an, ter tə kharchamən, ma ife mənchi, tlə sakcha'an ə ndiichan kə ɓəratanda. Mafe ɓakhamənda, tlə kərəschamən. ¹³Ma 'yarife mənchi, tlə ndik chamən ində arta. Chokchamən, paɗ kindenwa ɗə pa'məti khesi tə ənɗi kartə fe nat.¹⁴Nga yarachi ɗəchiɗa kə kharowunchi fatawa, kə takhsowunchi kəɗ wanchinchi tla yakhti. ¹⁵Chəka nachowun tə fə kəs wunchikhar kumchit kum kumchit kum kum khur Kristi, chinchiwunsə ka'anwa. Kətləm chokchi kə chinwun khur Kristi Yesu təmɗi ɓas ndikta'an. ¹⁶Ni siyowunda kə chokwun kə fə cha'anenchi.¹⁷Nda'an chicha tləndi wechi Timothy, kaa wa'inchi tə tlə ngəm mefa khur chinmən nan kuɗuku mbanchinchi khur Kristi, kəɗ indi tlə cha'andati khar chəka ai khur fəfər kitche ə. ¹⁸Chəka nakan fowun khurwun tandə tla'andə innde, kəndenwa ngi ɓəkəmɗowunwa.¹⁹Ni ɓat kəmɗowun chatchatya, ma ngəman Farta. paɗ ni sənnda ngawa ndikti fə tla'andə incha, paɗaa nina alkət'yannda. ²⁰Kətləm kutrakti Farta nga ndiktə ndakwa tə alkəta. ²¹Mə yakhtu? kəɓi kəmɗowun tə fangndawa tə yakhra'anwa tə seme khaskhas kətawa.

Chapter 5

¹Səkcha'anwa səɓtə fəlaukətsə khurwun, wetə fəlaukəta tla chika khur fe sənwakchə Farta yakhufewa. Ənɗi səktə'ən ndatwa nowun khurwun mətlan khunat tə nu chinan. ²Nakowun tla'andə nde! kəmwasə kə chəwun səɓtə khurawa? Tla chich inni kə kətan fe kes khurwun.³Chəka nakan ngətsəwa ə khur fata ngətsi khur semete, Tapi chakani mee tla chich inni, kəndenwa ngət minni. ⁴Ma ngomwun kha khur tləm chinmən Yesu, semetinchi minni khur alkəti chinmən Yesu, tapi chakani mee nafan. ⁵Chichi kuɗuyu kə fərani nef ini khwe'ere kə khar kətləm kə ɓəlanfe khurfata ma'na semet'yan mbəs kəɓi kaɗi far ɓati chinmən.⁶Maandindəyowun ndəɗwaw. Sənwowun wa chiktə ngiit tlə khupanchə ənawa? ⁷Chapaman fat'yowun kaɗi khur ɗokhtə chiktə manowun nat kə yuwa ɗokulta'an manowun nat kə ɗokultə Fukhwata tla nawaktə chiktəs khuran. Ɓəlanchi fe Almasihu wanchekhrete khoɓata. ⁸Kətləm nda'an cham khombat'yamən ngatə ɗokhtə chiktawa, tə səɓtə fata wa tə ɓuɓifatawa. Paɗ, cham khombat'yamən tə khur wita tə chok kit.⁹Yarowunchisi ndat wa kə wi'wun tə fəlauchawa. ¹⁰Ni ndowunndəwa fəlaucha i khesiɗiya tə fə kukhurcha, tə fə ɗatlandə nafchəfa tə fə para ɗəkhacha, kə chewun kes khurnanda paɗ kə chakwun khaa tə khessi.¹¹paɗ nakanya ngət yarowundəsi kə chokwun tə wanmanchəwun tla nach chok fəlaukətawa, tlə kuɗ khure, tlə tar ɗəkhacha tlə 'yara nafcha, tlə ɗatlandə nafchəfa. Kə səmwun ən tə we'tə nafchiini wa. ¹²Kan kəni nati chakan mee fe nawakchə kə fə parawakchə mbanda? Nga kəmchansə kə cheke'en fe nach kətən sita'an wa? ¹³Paɗaa Farta tlə chakanchan mee fe nawakchə khuran. "Kətaman ɓuɓi nef kes khurwun."

Chapter 6

¹Ma fowunsə khurwun ne as indəs patlangan tə seta'an, kəmwasə kəɗəndə tə ra'an kətən chakmee kəmɗi tla tlə fərwakchə kit wa, Nga kwechchan kəmɗi fə tər mbanchawa? ²Sənwowunwa fə fər kitche nach chokan chakmee khesəswa? Matan kuɗu, ngun nach chokan chakmee khesisi ngun mbəla takhsanchə ənɗi kaɗ nach patlang wun nach kəsowundəswa? ³Sənwowun wa, ngamən nach chokan chakmee fə tlənchi Farta wa? kanan chet kə chakmi sisingnde i khesiɗiya wa?.⁴Mano chokan chakmee ɗəchəɗi naɗi khaya, mə chicha natwun chokan chakmee ra'an məɗi fe fərwakchə kit? ⁵Mba'chi inni kə kharowunchə fata. Nowun ɓ khurwun ɗatlchan kə takhsanchə patlangwun kaɗwa, wanmanchawa? ⁶Kəɗ ɗənɗi natən tlə fərkit məkchə wankhar tlə fər kit mət chakmee, paɗ pangn tla tlə fərwakchə kit.⁷Ɓakh chok khaskhas kəta patlang fə fərkitche pənchanwa ndiiɗwowun khawa. kətləmi nawak tu kərəsta? ⁸Chawun ən nafchəf tla khaɗchan, paɗ wanmanchəwun nakanda.⁹Sinwenwa tla nawaktə kit 'yanss nge mbəs chok kutrakti Fartawwa? Firin kit kə lektawa, Tlə fəlaukətawa, tlə para ɗəkhaha wa tlə ka nəssawa, tlə ka nəssa, fə khunat tə ra'an khəssawa, ¹⁰Yaacha fə kuɗkhurcha, fə sa mbaalcha, fə səɓandə tləm nafchə kaɗi, təfə ɗatla ndə nafchə fə nowunsə nach mbəs chok kutrakti Fartawa. ¹¹Nach fown kuɗu khurwun. Paɗ chapowun chife kaɗi, chowun chife kaɗ chiɗəchiɗə chowun chife keke tə Farta khur tləm chimmə Yesu Kristi paɗ təmɗi Semeti Farta.¹²Chikami ndəchan kəmɗi chi," paɗ nga nat chikami nach kəsitəswa, "chikami keke kəmɗin chi," paɗ ngi chə kə mafati chək məwa. ¹³Ɗəsəmnɗa i khure, khure i ɗəsəmnɗa," paɗ na Farta welle nɗə kaɗ nat. Fata nga i fəlaukətawa. Kəmchansi, fata i Farta tə paɗ chimmən nan chanin fata'an.¹⁴Farta tla'an chə chinmən paɗ nan tla'anmənnɗa khur alkət'yan. ¹⁵Sən wowunwa fach'yowun mətchokti Kristi wa? Kimsi kə təri mətchokti Kristi wumani kha tə fati ɓəɓi manɗa wa? Kə chok kəɗu wa?¹⁶Sinwen wa tla wumachə fat tə ɓəɓi manɗa chok chanɗə kə fat arta wa? Kəɗ ənɗi nɗa nɗikti Farta, kəɗ ndəndi ɓatə ndikta'an, nat ndə chəpndə nanɗə choktə arta." ¹⁷Paɗ tla wumanchə fat'yankha tə chinmən nanɗə nat khur semet arta, nadə choktə kə fat arta. Tla ne nduk tə Farta chok chandə kə semet arta.¹⁸Rakaman fəlawukət khar, nat ɓəɓifadi chət nef i khesi fatyan nachan khesi fatyan, chəka kəɗu tlə fəlawu kəta nən chanɗə fatyan.¹⁹Sənwowunu wa fachyowun mət choktə Səmeti Fartawa tla ne das khuryowun tla ɓəstəwun məɗi Farta wa? Sənwowun nuwa nga ngun yi inɗiyowun wa. ²⁰Khichəfe wunchi yang yang. Kətləm nɗa'an mannaman Fartə tə fachyowun.

Chapter 7

¹Kə ɗar ɗəchəɗi yaratu kə ɓərata'an: "Ndəɗwasə khəsnef kə təkan kher nunef fawa." ²Paɗ kətləm kət kaɗata tə tar nafkakta, chəkawun nefe kən nuwansi,chəkawun nunefe kən chəmata'ansi.³Khəsnafan kə khunandə tə nuwan kətləm 'ke'ke,paɗ nunafan kə khunandə tə chəmata'an. ⁴Alkəti nunafansə kə ɓəra fat'yanwa, khəsnafan. paɗ khəsnafan alkət'yansə kə ɓəra fat'yanwa, nunafan na alkət'yansi.⁵Kə 'yatawun ra'anwa, manan nat kuɗu tə sakawun kha kə ɓəra wanmənchə ngwiɗekh. cham kəɗuyu ma'nowun sita tə wanndəkaɗat arta paɗ kə wumawun innde mani khweer kaɗowunndawa kətləm kumi kəs ində khar. ⁶Ni mba'u ɗəchəɗi 'ke'ke tə tla ngəmanchəwa khimkha ngawa ni kwe'yowundəfawa. ⁷Tlə kaɗachiwa chək wun kə chə kəɗ ngəta. Paɗ chəkawun tə we'tə ənɗi fərandə Farta. Tlaya tə we'tə ənɗi fəranndən, tlaya tə ya'an.⁸Kəmɗi fe kakhwakchə kana tə fe mərtə khəssəyanda, ndachiwa nan nat ndiichansi kə chokndə khəs'səswa, kəɗ ənɗi nati. ⁹Paɗ mangandə kərsawa, kə kakhndə kana. kətləm ndiichansi kə kakh ndə kana mani kə ində kaɗ khur yakhkəta.¹⁰Kəmɗi fe kakhchə kana ngət fərowun sərta ngga ngətawa, paɗ nunefe kə chak kha tə chəmata'anwa ¹¹(Paɗ ma chek kha tə chəmata'an, kə ngər kakh tə kana wa manga kuɗuwa kə kalndə ra'an kha təchəmataan kə nggərandə kaɗi ), khəsnafan kə fəran ɗelwer nuwanwa.¹²Paɗ kəmɗi takcha'an ndachiwa - nga chinwunwa - ma wanmanmənsi tlana nuwan kə tlə kumi fərkit, ma ngimchi kə chok təndi, kə kalndəhawa. ¹³Ma nunefsi na chəmata'an kə tlə kumi fər kit, ma chanchi kə choknda kə chaknda khawa. ¹⁴khəsnafɗi tlə kumi fər kit takhsanchifə nu'ini, nu'ini tlə kumi fər kit takhsanchi fe wanmanmən tə'ini. manga kuɗuwa wanchəyowun nandə nat kə kumi chapcha'an, paɗ ndatwa takhəsfe tandə khar.¹⁵Paɗaa nuɗi tlə kumi fər kittaan ma maltə seta'an kha, kə pəɗa. Ə we'tə minni, wanmana kə khəsnefe, kə nunefe 'yawandə in miwa. 'Yach Fartə mənchi kə chokmən tə ra'an khaskhas. ¹⁶Sənchowa kəni, nunefe, ma'ya no khəra'andə chəmatwa? Sənchowa kəni, khəsnefe, ma'ya no khra'andənuwa.?¹⁷Chəkawuni kə chok weti choktəɗ nda chənmən, chəkawuni kəɗ ənɗi 'ya Fartəndi. Tlaya nach kə əna mba'tinchi ə khurfəfər kitchə nat ¹⁸Khechenfe chəka wun nefawa 'yafe wunchə kə fər kitwa? kəmwasə kə pininwa khechewufewa. Nowunsi khechewaktə fewa 'yafe ndə kə mbandiya wa? kə khechenfewa. ¹⁹Ngga khechete, kumi khechete nach kə ənawa. Ənɗi nach kə ɗəna chəta, kə parfe sirtə chi Farta.²⁰Chəkawun kə chok kha məɗi 'yafendi kən Fartə 'yandə kə fər kittəɗa. ²¹Nacho kə mafatawa kən Fartə 'ya wechwa? Kə puchə ən tə nda'anwa. Paɗ mano nə kə mafat paɗwa, tla'ko kə tlerən kit. ²²Chəkawun 'ya chənmənndi kə mafata paɗ nachan kə nafɗi kwasandə fe kha i chənmən. Nachan kuɗu, tla nawakchə kə mafata 'yafe ndə kə fər kittəɗa nachan kə mafati Kristi. ²³Khichəfe wunchi 'yan'yang kə nowun kə mafachi nafchawa. ²⁴Wanmanchina, ə chəka weti tarmə tlə chit chikawuni nefe kənfe 'ya mənchə kə fər kittəɗa, kə malamənwa.²⁵Kə ɗar fe tamwakchə kakhtə kana, ndiktəs ɓərata'an məɗi chənmən wa. paɗ ngət fər saktə kaɗatinchi tla khur tlərɗakti chənmən, tla natu ɗəf kəfatsi. ²⁶Kətləm kət nda'an saktənchi ndatwa kətləm we'tə əna saka'inɗi nach ɓatyu, ndichansi kə chok nef kəɗ ənɗi natən.²⁷Nu-wuswa? Siyin kə chakwun khawa. Nu-wuswa? kə ken nunefawa. ²⁸Paɗ ma kekhən kana, chəwen ɓuɓifatawa. ma nuwa kekh kana, chəwa ɓuɓifatawa. chək kəɗu fe kakhchə kana nandə na ɗich samən-samən ma tandə kha, ma nggəta kwechchan kə chok nef ɗicha'an.²⁹Ni mba'owunda, wanmanchəna: wanməncha'an ngiit. Nakanya kə panga, fena nəssandəsi kə chok ndə kəndenwa nəssandawa. ³⁰Fe nach təta kə pətandə 'yaməch kaɗ kə ndenwa tandə tətawa, fe nach mbən fatfa kə chokndə kəndenwa tandə mbənfatawa, fə khicha kə chokndə kəndenwa ən'yandəswa, ³¹Fe nach khesiɗiya kə mbərndəsi kətləm khesi'yan mətlan mechete.³²Yakh chisi kənowun kaɗa ɗəchawa. Tla kakhwakchə kana kən kaɗa ɗichi chənmən, nachan mbəna ndəfwa kəni. ³³Tla kakhchə kana nən kaɗa ɗəchi khesi tla nach mbənandə nuwan fa ³⁴Chak indəyan kha. Nuɗi tamwakchə kakhtə kana tla sənwakchə khəsnefe nən kaɗa ɗəchi chənmən, ma'nan nat kə 'ke'ke ta'an khur fata tə semete. Paɗ tlə khəsnefe nən kaɗa ɗəchi khesi ma'na mbənandə chəmata'anfa.³⁵Mba'chi ɗəchiɗa ma'nan kəsowun-ndəsi, nga wa kə wakowunchi kapa səftawa. mba'chi ɗəchəɗi kəmchəsi, ma'nowun kalan fat chənmən fa kə yira'amənchə ənawa.³⁶Ma kaɗi nowunwa mətlan choktə tə nuwan kakhtə'yan ndichanwa - ma khurach'yan pəɗanchə khura kakhtə kana paɗ yekh kə chok kuɗu - nan mbəla chit ənɗi yakhtə khur'yan. Mətlan chit ɓuɓifatawa. Nandə mbakhən kakhtə kana. ³⁷Paɗ ma mətlan tlartə kit wanndəkaɗat'yan, mafe kwendəwa nan mbəla kəs ində'yan khar, ma sək kuɗuyu wanndəkaɗat'yan kə chə kuɗuyu, kə chokndə tə nuwan kakhtəyan sənwandə ra'anwa, nan nat ndichan. ³⁸Tla kakhanchə nuwan kat'yan chə ndiichan, tla ndachwa nge kakh kanawa nan chit ndiichan ka'an.³⁹Nunefe nachan kə'i chəmata'an ma mətlan kha tə sisingnde. Paɗ ma mər chəmata'an nan kakh chəkawun yakhtə fat'yan, paɗ khur chənmən. ⁴⁰Chəka kəɗu khur sakandinchikhaa na fat mbənanda ma chok kha kəɗ ənɗi natən. Saktinchi semeti Fartəs finchi.

Chapter 8

¹Kəɗar ɗəsəməɗi tlə manandə fe ɗəkhachisi. Sənmənwa natmən fəramənchəfe sən əna əna tlə manchan maninde paɗ yakhra'an tlə tənchan. ²Ma tlə kaɗach nowunwa səntə əna, nef ini sənwa ənɗi kəmchəs kə sənawa. ³Paɗ ma yakh nef Farta, nef ini sən tə ndi.⁴Kəɗar ɗəsəmənɗi tlə manandəfe ɗəkhachəsyu: sənmənwa ɗəkhatə khur khesiɗiya nga ənawa Fartə arta ndak. ⁵Maiya fe tlə yafewa farcha, tanɗəsi, chəka khur khesi ndu khulafərta, kəɗ ɗənɗi tlə ndafewa farchə samən samən khur khesi tə paɗ ndu farta, kəɗ nɗənɗi na farchə kaan tə chənchə kaan. ⁶Chəka kəɗu Fartə arta chinnda, təmɗiyan chəkami paɗ takhəs tə fe kətləm ndi nat mənkha chənmən Yesu Kristi, arta, tla mba chəkami təmɗiyan, ngəmən paɗ ɓachmən təmɗiyan.⁷Nga nat nafchǝ ne tǝ sǝnanwa. Nda'an chǝch kǝ chokh fowun mannaɗǝ ɗǝkhacha, paɗ tlǝ sǝmchanɗǝ ɗǝsǝmǝnan kǝɗ ɗǝnɗi fǝraɗǝ fe ɗǝkhata. Kǝtlǝm nda'an nawakanɗǝ kwakwa khur Semete wulandkfata.⁸Ɗǝsǝmnɗa nge ɗǝtǝ mǝnchǝ kǝmɗi Fartawa. Ngamǝn sǝɓkadwa ma sǝnwamǝnwa. ⁹Paɗ param khar ndatwa kumi chok kǝ saktǝ khǝmɗi tlǝ kumi alkǝt khawa. ¹⁰Sakta'an ndatwa, mani tla nawak tǝ fǝr kit yan kwakwa wechi chǝ sǝm ɗǝsǝmɗi takhsandǝfe ɗǝkhacha nga tǝ fǝre'en alkǝt kǝ sǝm ɗǝnɗi takhsandǝ fe dǝkhatau wa?¹¹Kǝtlǝm sǝn'ǝnyo kǝɗar ɗǝkhacha, wanmannda tla nawak chǝ kwakwa tla mǝrtǝ Yesu kǝtlǝm ndi, mirkaɗi. ¹²Nat ɗǝcha ndichansi kǝmɗinchi, "nga nat ɗǝch ne ɗǝchanwa mǝɗǝnchuwa" chǝkami kǝmsinchi chǝka kǝɗu nginǝ kǝ mafati ǝnnawa. ¹³Ma ɗəsəmndə nan pəkandə wanmanchənkhaa, ngi ngər səm tliwawa, maninchə ɗəf wanmannə kə khəmkha.

Chapter 9

¹Nga ngət nech tə indinchə kharwa? Nga ngə tlə ɓassawa? Nawakni Yesu tla nech kə chənmənwa? Nga tlawur tarchənchə nokowun wa khur tləm Fartawa? ²Manga ni kətl ɓassa kəmɗi fowunnawa ni nat kətl ɓassa kəmɗiyowun ngun təɗi səncha kəmɗi tlə manda.³Nda'an nech kə lata'an ənchi kəmɗi fe nech ɗəptəkha. ⁴Ngə mban'yamənsəwa kə səmən tə satauwa? ⁵Ngə mban'yamənsuwa kə tərmən nunefe tla tlə parach mbandi Fartawa kəɗ ɗənɗi na kwa'an fə ɓassauwa tə wanmanchəmən fe nech yərtə mband tə mənchuwa tə Kefas.⁶Paɗɗa'a ngət tə Barnabas ndakwa wa'at nech chət terawa?⁷Wuni chəch tar yanda ɗəfchə indyansi? wun ɓach ɗəfcha səmwa wancha'anwa? wunne parata sawa yincha'anwa? ⁸Nachi mba' ɗəchəɗya ndakhur alkəti nefawa nga chəchan nat kəɗuyuwa?⁹Yaranchə fe kha khur sərta i Musa wa "Kə chekenfe mət khəs tla-khuɗɗaach fawa, ma tandə fi terawa kətləm nga tlecha'an na Fartə kaɗat tə tandawa? ¹⁰Nga ndikchan kə ɓəratamənwa. Yarach fe kətləm mənchi, kətləm tla nech khuɗata, nachan khuɗat tə wandəkaɗa mbəs ənkhar tla nech ɗəkta nachan ɗəkta tə kaɗachan kaɗi tə ən khar. ¹¹Ma chekh ən əna semete khurwun ma'i ya kə khwacha'an ɗəcha tla nech kə yi semetawa məɗyowun.¹²Mana fowun sək mbənfa məɗyowun təmɗi minni, nga ɗichyamənsəwa? chəka kəɗu ənsə mbəstə'ən kharwa, kərəs ən chikami mani'ən 'yata ka ndikti Almasihu Kristi. ¹³Sənwowunwa? nda ən khurtwa fe tlə takhəsə ter mət kətən sita tlə səmchandə ən minniyuwa? Sənwowunwa fe tlə chəch ter pangnga kətən sita tlə mbəssandə ən khur ɗəchəɗi tlə fərtə fe wa? ¹⁴Kəɗuyu paɗ nda Farta kə ɓərati fə chət teryan nachandə tlə səm ən minni.¹⁵Ngət kawi kə chichəfe kəɗuwa paɗ yarawi kətləm kə chichəfe ənawa, kwechan mərti mə nef kə 'yati ɗənɗi nati mba'təya. ¹⁶Kətləm ma ɓasinchi nga əna tla' indawa, wa'at kə chi kəɗu, paɗ ɗəna khatə inde ma ɓaswiwa!.¹⁷Ma chənchi kəɗu tə yakhtənchi mbəstənchəs khar khuran, manga tə yakhtənchəwa, terinchi ne pək nanchi. ¹⁸Matan kəɗu mə nech kə mbəsta'an inchə khar? ndatwa kə ɓasi ka ndiktə pafən kəɗuyu ngə mbeɗendəs khawa.¹⁹Chəkamə nakan nga mafat nakiwa, chani indinchə kaɗ kə mafata kətləm kə mbəsi nafcha kəmɗi Yesu. ²⁰Khakhi Yahudawacha chənchi kaɗ kətl Yahudawata kətləm kə pənandach mbanda paɗ kəɗ fe ne tə sərtə indechəki kaɗ kəɗ tanda kətləm kə kakhandachi kəmɗi Almasihu, chəchi kəɗu chəkamənakan ngətsə khur sərtawa.²¹Kə ɓərati fe nech khur ɓuɓifata yimki kə khurnanda chəkamə tlə chokwaki kətl ɓuɓifata kə talani ndikti Farta chokchi khur sərta i Almasihu. Chəchi kəɗu ma'ni kokh tanda kəmɗi Almasihu. ²²Təmɗi fe nech ɓukɓuk naki kəɗu kətləm kə kakhandachi. Chanchi indinchi kaɗ kə chəkami ma'ni mbəs mband kə khəra'ani fowunna. ²³Chəchi chəkami kətləm ndikti Farta, ma'ni mbəs kakəti Farta.²⁴ Sənwowunwa nafchə ka'an tlə yimchə kə raka kaɗata, nef arta tlə ɓach kə artanan? Kətləm nda'an yimmam kə rakata ma'nowun nat pangnga. ²⁵Tlə rakach tlə tarakta ma nan mbəs əna tla tlə səɓchəkaɗi, yimən namən rakata kə tləmən ɗənɗi tlə səɓwakchə kaɗi. ²⁶Kətləm nda'an rakawi kəɗuwa. Dəfchi inndinchi kə mafata ma'ni ²⁷ɓasandə fowuna. həka ngət ma'ni mbəs yimndəsi.

Chapter 10

¹Yakhchisə kə sənwun wanmanchəna,ndat wa,chənchəmən nat nachandə kan khusamba,paɗ parachandə tə khur khawurta.²Natndə chandach fe Baftisma khur khusamba tə khawurta,³Natndə paɗ səmndə we'tə ɗəsəmən semet arta.⁴Natndə sində we'tə əna sati semet arta.Kətləm sində məɗi ɗakwan semet tla fərandatən,paɗ ɗakwan'ini Almasihu nakan.⁵Kaan khurnanda səkwu Fartə mbənnandə fa wa,kətləm nda'an məmata fach'yandə wel kha khur usine.⁶Nakanya ɗəchəɗya chokchan kə sakta'an məɗ'yamən,kətləm kə yakhwun ɓəɓi ɗəch kəɗ ɗənɗi chətnda wa.⁷Kə chəwun kə fə tar ɗəkhachə kəɗ ɗənɗi na fowun wa.Nachan kəɗ ɗənɗi yarandə fee,"Chok nafcha'an kha kətləm kə səmndə kə sandə kə tla'ndə kə rəɓnda." ⁸Kə chəmən fəlaukəta wa,kəɗ ɗənɗi chət fowun khurnanda.Fartə artə təkchə nafchə kaɗ 23,000 kətləm nda'an.⁹Kə kaɗamən Almasihu wa,kəɗ ɗənɗi chət fowun khurnanda wa,təkandak wurəɓchə kaɗi.¹⁰Paɗ kə khurumwun wa kəɗ ɗənɗi chət fowun kaan,təkandak tlə tləndi Fartə kaɗi.¹¹Səɓchə ɗəchə'ini,kətləm kən kə əna cha'at məɗ'yamən,yaranchə fe kətləm kə sənmən,nggəmən təɗi ɓa ndukwa khesə kəmɗamən.¹²Kətləm nda'an chikwun ne kit kə nbərsi,ma' kə khəmkhaa.¹³Kaɗatsə tamchə mbəs wunchə tla tamwaktə fe səndə kha ta'anchə khur nafchə nat.Kətləm nda'an Fartə tlə kit.Nan tam kaɗowunchə kə mbərantə alkət'yowun kha wa.Tə kaɗata'an nan fərowun mban chet kes,kətləm ma' nowun Kərəsta.¹⁴Kətləm nda'an fe yakhti,rakaman tar ɗəkhachə khar.¹⁵Ndikchi tə wunchə kəɗ fe tlə sənchə əna,ma' nowun kaɗandə ɗənɗi ndati.¹⁶Ɗəna sa əniɗi tlə ɗəftəmən mbəs ən khar kə ɗaran,ngga wumndə kha khur feri Almasihu wa?Kwasaɗi tlə chəchendəmən khaa,ngga wumndə kha khur fati Almasihu wa? ¹⁷kətləm kwasatsə arta,nggamən təɗi terchan,fat arta,tlə tərchamən kwasat artə keɗeche.¹⁸Ɗəpaman nafchi Israila,fe tlə səmchə ɗənɗi fərandə fe Farta,fen tlə chəch ter pangngən Farta wa?¹⁹Mə nati ndat khach ya? Ndat wa ɗəkhatə ənawa? Ndu ndat wa,ɗəsəmənnɗi fərandə fe ɗəkhatə ənawa?²⁰Kətləm mba'chi ɓəra ɗəchəɗi tlə fərtə fə kumi fər kit,ndat wa tlə fərchandə ɗəchə'ini kəmɗi khwa'archa,ngga kəmɗi Farta wa.Yakhwisə ketl chəwun tə khwa'archa wa! ²¹Nowun sa jibi i chənmən kə sowun i khwa'archa wa.Nowun khəmkha mət səm ən tə Fartə,kə kəmwun kha tə khwa'archə mət səm ən paɗ wa.²²Tə yakhmənsə kə ɗəfmən Fartə kə səra'ta wa? Mbəramən kha tə alkəta wa?²³"Chək mi nachan kəɗu,ngga chəkmə ne ndi'chan wa,"chək mə nachan kəɗu," Ngga chək mə tlə tənanchə nafcha wa.²⁴Chək wun kə kaa ənɗi ne ndi'chan kəmɗan wa.Mani kəɗu,chəkawun kə kaa ɗənɗi ne ndi'chan kəmɗi tla ne nduk tə anchi.²⁵No səm chəka mə tlə khəyandə fe kaɗ ləmu,ngga tə chəkha me wa.²⁶Kətləm "khesə i Fartə tə ɗəchəɗi nat khuran."²⁷Ma 'yi tlə kumi fərkit wech kə səm əna,paɗ yekhin kə ɗin,səmu chək mə ɗəfutən kə pangnga,ngga tə chəkha me wa.²⁸Nakan ma nduchə nef wa, "ɗəsemənɗəya ɓachan kan ɗəkhata," Mə səmin wa.Tlenni kətləm tla mba'ucha,paɗ kətləm semete.²⁹Ngga ndachi wa seme yəwa wa,semeti tla tləmatwa.Kətləm mə nafe 'yati ɗənɗi yakhtə fatinchə kətləm semeti nefe? ³⁰Ma chinchə usoko kani səmnda,kətləm mə nafe 'yara nenchə kətləm ɗənɗi chəti usoko kə ɗaran?³¹Kətləm nda'an,nat ɗənɗi semndə wun ndu satwun,ndu chətwun,cham nat kətləm mandi Farta.³²Kə chəwun kə əna chit wansartə kəmɗi Yahudawacha wa,ndu Helleniyawacha,ndu nafchi Farta.³³Kwe'inchə kha kə tərani khuri nafchə kha nat chək kweti.Kawi ɗənɗi yakhti wa,tla tlə yakhtə nafchə kaan.Tlə chəchi kəɗu kətləm ma' nandə khəra'ta.

Chapter 11

¹Cha'am nanchi, kəɗ ɗənɗi tlə cha'ati Almasihu. ²Nakanya nggət chəmwunchi, kətləm nggun kuɗuktə tə nenchə khur chəkamə nat. Nggət chəmwunchə paɗ təmɗi para ra'ata 'ke'ke paɗ ɗənɗi fərowunndi. ³Yakhchisə kə sənwunwa, tla ne manchan i chəkawuni Almasihu, tla ne manchan i chəkawun nunefe nafan, tla ne manchan mə Almasihu Farta. ⁴Nafɗi sicha ndu mba ɗənɗi ne chət kə panga tə chəptə inde, tə njir tla ne manchan mani ndi.⁵Paɗ nat nunafɗi sicha ndu mba ɗənɗi ne chət panga ində cha'khaa, tə njir tla ne manchanmani ndi. Kətləm 'ke'ke ma tə khəsa. ⁶Ma nggan chipenchi ində'yanwa, kə khəsanchə wesiyanən mbulla. Ma əna khartəfata kə khəsan nunef wesiyan kaɗi ndu kə khəsanchə ində kaɗi, kə chəpanchə indəyan.⁷Kəmwasəwa kə chipen khəsnef indəyanwa, kətləm kət Fartə nakan tə mandəyan. Nunafan mandi chəmata'an nakan. ⁸Kətləm khəsnefe ngga ɓachan kes fi nunefawa. Mani kəɗu nunafan fi khəsnafan natən.⁹Takhəswufe khəsnefe kətləm nunefawa, mani kəɗu, takhəschəfe nunefe kətləm khəsnefe. ¹⁰Nda'an chəch na nunef nat kani khəsnefe, kətləm fə tləncha.¹¹Chək tə kəɗu, khur chənmən, nunefe chakta'ansə tə khəsnafanwa, kəɗu paɗ khəsnefe chakta'ansə tə nunefawa. ¹²Kəɗ ɗənɗi na nunefe ɓachan fi khəsnefe, kəɗu paɗ khəsnefe nggətti nunefe. Ɗəch nat təmɗi Farta ɓatnda.¹³chakaman me indəyowun: 'ke'ke səwa kə siyan nunef Farta ində cha'khawa? ¹⁴Awi ngga əna chəta'an pənowunchəwa, əna khartəfata kən khəsnef tə njangn wesəwa? ¹⁵Ngga əna cha'ata'an ndachwa ma njangən wesi nunefsi, mandəyan ne kəɗuwa? kətləm chipen'ini fərandəfe wasan. ¹⁶Ma nowunsə ne njir ɗənɗiya, ngga'an əns kəɗu khur nafchi Fartawa.¹⁷Kə ɗar ɗəchəɗi ne kərsa, chəmwi wunchəwa. nggomndə yowun ngga kataanwa, i kumi kit. ¹⁸Ɗəfkanan, nggomndi nafchi Farta, səkchəwa chaktəskhasi khurwun, nggət yakh nggəmanda ndikta'an. ¹⁹Waat kə mbəsfe chakchis kha khurwun, kətləm kə sənfe fə fərkitche ə khurwun.²⁰Kətləm ma nggomwun kə mət arta ngga jibi i chənmən tlə satwunwa!. ²¹Ma nggun səmnda chəkawun səmndəsəmɗiyan nowun səkmita, nowun kokha səmnda, kə təranchi. ²²Wurchəyowunsə natwun səmndə kə sawunwa, nggun njir nafchi Farta, nggun ɓakhandə fə nawaktə ənyandəsəwa? məni mbaowunda? Ni chəmwunchəwa? Nggi chəmwunchə kə ɗ nda'anwa.²³Ɗənɗi tləti məɗi chənmən nda'an nati fərowunda ndatwa, chənmən Yesu, witiɗi fərtəfe ndi tərkan kwasata. ²⁴Kərsə usoko, chəchengn kankhaa ndakanwa, "Tlaya nekə fatinchi tla nach kətləm nggun, cham kəɗu kətləm kuɗuktə tə nenchi."²⁵Tə mban ini paɗ, tərkan jibi, ndakanwa, "jibi təɗya yuwa ndikte tlə sənandəfe ə khurfatənchi. chamkəɗu nggun sata kətləm kuduktə tə nenchi." ²⁶Fartəɗi natwun səm kwasaɗiya, tə sa jibi təɗiya, nowun pən mərtənchi paɗ kə nggərani'in.²⁷Kətləm nda'an nat tla səmchə kwasaɗiya, ndu sach jibi təɗiya, tə kumi chəɗchəɗkəta, chit ɓuɓifa ɓakhandi fati chənmən tə feryan. ²⁸Chəkawun kə kaɗanchə ində'yan, kənan səm kwasata'an, kə sa jibi ta'an. ²⁹Ma səm chəkawuni, si nggatə chakanan kha tə fati chənmən wa, kanchə indyan ɓakhtəsi, təmɗi səmnda tə saɗi chətən. ³⁰Nda'an chəch kaan khurwun kwakwawandawa, paɗ tandə ɓakhtəkha tə khatəfata, fowunssə kaan mərnda.³¹Ma kadamən indiyamən, nggəfe ɓakhamənchəwa. ³²Ma chənmən tlə ɓakhaməncha, nənfe yanamənda, kətləm kə pəkamənchə fe khaa tə khesəwa.³³Kətləm nda'an, wanmanchəna, ma nggmwun kətləm səmnda, pəkam ra'an. ³⁴Ma mitəf'yan, kə səm ə wuri, kən nggəmndəyowun kə ɓowonchə ɓakhtawa. Kwa'an taktə ɗəchəɗi yaratuwun paɗ, ni ɗəftəsi kə ḍəfeta'anchə ma ɓinchi.

Chapter 12

¹Kə ɓəra ɗəchəɗi tlə fərtə semet tla chəɗchəɗ wanmanchəna, yakhwi sə kə nowun khur kumi səndawa. ²Sənwun wa fartəɗi sənwaktəwun Farta, ləmfe wunchə tə khwa'archa fe tlə ndikwakcha tə mbanchə samən-samən. ³Kətləm nda'an yakhchisi kə sənwun wa, nefsə tlə ndikchə tə semeti Farta ne ndatwa, "Yesu nga ənawawa." Nefsi paɗ ne ndatwa, "Yesu chənmən, se təmɗi semet tla chəɗchəɗ.⁴Mbər ənsə samən-samən fəraməndə fe, chək kəɗu semet arta. ⁵Tarchəs samən-samən, chək kəɗu chənmən arta. ⁶Ndəna chəchsə samən-samən, Fartə tlə pnanchə nef ɗənɗi natən chəta.⁷Chək wuni fəranfe mban chət tarcha yi semet ə ɗakəta kətləm kə kəsantə chək wunsə. ⁸Kəmɗi nona fəranfe seme sən əna, kəmɗi nowun ndikte təmɗi semet arta.⁹Kəmɗi nona fər kit təmɗi seme ini, nowun paɗ fəranfe kə nandfə nafchə kaɗi təmɗi seme ini. ¹⁰Kəmɗi nona tar kutrakta, kəmɗi nowun paɗ mba' ɗənɗi ne səɓtə ne səɓtə pangnga nowun paɗ fəranfe chakandə khwa'archa, nowun paɗ michə samən-samən, kəmɗi nonwun paɗ sən chakandə michə khaa. ¹¹Nat ndə semet artə tlə chəcha, kə chakanti fəran chək wun nefe, kəɗ ɗənɗi yakhtən.¹²Kəɗ ɗənɗi na fat arta, tlə tlə fach paɗ ka'an, chək kəɗu i fat arta, kəɗuyu na Almasihu. ¹³Kətləm tə semet arta chandə fe baptisma khur fat arta, ndu Yahudawacha, ndu fə kumi fər kit, ndu mafacha, ndu wancha, natmən sachamən khur semet arta.¹⁴Fata nga nachan pəlamtar artawa, tlətlecha'an ka'an. ¹⁵Ma ndi sartəwa, "nakan ngga ngət kherawa, ngət fi fatawa," tlenni chawa kə kar nat fi fatawa. ¹⁶Paɗ ma na tləmat ndatwa, "nakan nga ngət wenitawa, ngət nga nachi fi fatawa," ndat kəɗu nan chakanchə khaa tə choktə fi fatawa. ¹⁷Ma nach fat nat kə wenite, nach fe sək mət tə mi? ma nat fat kə tləmata, tə mə nafe sa.andə əna?¹⁸Fartə takhsanchan tlətle fat kha kəɗ ɗənɗi yakhtən. ¹⁹Ma nach fat kə tleta'an arta, mə nach fata'an nat wa kəni? ²⁰Nach tlətle fat kaan, chək kəɗu fat arta.²¹Nə wenitə ndantə kherwa, "yakhwi wechwa," ndu inde kə ndantə sachəwa, "yakhwi wunchəwa," ²²Tlətle fachəɗi tlə ɗəpandə fe wa chuwandə ənawa, fen tlə chəch ən kaan, fe paɗ tlə ɗəpandə fe wa kəɗ sa'awandə takcha'an wa, fen ne kəɗ mbərandə takcha'an khaa. ²³Tlətle fachəɗi ne ndəɗwawa, tlə nachamən tandə ndiichan ka'an. Fe ne ndiichan paɗ mə kaɗan fe ənawa. ²⁴Fartə indəyan wumanchə fata, tlə yakhchan chək yen tleta'an tə fər manda.²⁵Chəchan kəɗu kətləm kən as indəs fi fatawa, kətləm tlətle fata'an kə ɗəpandəs tə ra'an ka'an. ²⁶Paɗ ma tlə fatsə arta ne khaɗchan, nat ndə nandə nat khaɗchan. Ma manan fe nowun paɗ,nat tlətle fata'an ne chət kheɗɗitə kaa ra'an. ²⁷Nakanya ngun fati Almasihu. Kətləm nda'an paɗ chəkwun tle fatyan.²⁸Khur nafchi Farta, Fartə chanchan fowun tərkanan kə fə ɓaascha, fowun Annabawacha, fowun fə cha'andə nafchə khar, fowun kutərcha, fə kənandə nafchə kaɗi, fə fər ɗəch si tə michə samən-samən. ²⁹Natndə fə ɓassawa? Natndə paɗ Annabawachwa? Natndə fə cha'andə nafchə khar wa? chəkwun tlə chəch paktə tar kutraktawa?.³⁰du nat ndə tlə chəch tar kənandə nafchə kaɗwa? Nat ndə tlə ndikchə khur michə samən-samən wa? ³¹Kwe'em khaa tə kaa ɗəna chət tla ndiichan. paɗ ni pənowun mbanda tla ne ndiichan.

Chapter 13

¹Chəka nachan tlə ndikchi tə michi nafcha, tə i fə tlənchi Farta, ma yakh 'wi nafcha wa, nachi kəɗ mbembete tla ne ɗaktə kaan. ²Chəka nachan fərtənchəsə tla nati mba ɗənɗi ne chət kə pangnga paɗ səninchə wuɓtə fərkit, tə sən ən nat, ndu fərkit ənchəsi ka'an, tla nati mbakhən mbəkhandə ɗakwancha. Ma nggə yakh nafchənchəswa, ngga ənnakiwa. ³Chəka nachan fərinchə ɗənɗi nessənchə nat kə səmanfe ən fə ɓakhcha. Kə fəri fatənchə kə 'yenfe kaɗi. Ma yakh nafchənchəswa, kənau ənsə mbəstiwa. (fərchi fatinchi kətləm kə manani indinchi).⁴Yakh nafcha kərəstəyansi tə kafata. Yakh nafcha sə'rawawa ndu tla'inde. Yakh nafcha maan indəyansəwa. ⁵Yakh nafcha manawa ində'yanwa. Wesewa kəs kwembəlawa, kəswa ən kə khurwa. ⁶Chəwa kheɗɗitə khur tə kumi kakətawa. Mani kəɗu, tlə nachan chət kheɗɗitə khure tə kit. ⁷Yakh nafcha tlə kərəschan tə ɗəch nat, tlə ngəmanchan chəkamə nat, tlə kərəschan ɗich nat.⁸Yakh nafcha təbawawa. Ma mba ɗəndi ne səɓtə kə pangnga, nandə mbərtə khaa. Ma michəsi, nandə sakata, ma sən ənsə, nan mbərtəkhaa. ⁹Kətləm səndəyamənsə kəmak-kəmak, paɗ tlə nachamən mba ɗənɗi ne chət kə pangnga kəmak-kəmak. ¹⁰Ma ɓi ndiita'an mbərkə tla ndiitwakchəkha.¹¹Naki kə waa, tlə ndikchi wangkəta, tlə kaɗachi wankəta, tlə watchə indinchi tə ndik wankəta.chakki nefe, malanki tar wankəta. ¹²Kətləm nakanya, tlə nachan nat kafər-kafər kəɗ sisingn 'yeme, farta'an chəmendə tə chimende. Nakanya səninchə kəmak-kəmak, farta'an ni mbəs ndiɗ sənan kəɗ ɗənɗi fəritəfe ndiktə sənan. ¹³Nakanya ɗəchəɗi makhkanya ə choknda: fərkit, kwetəkha kə panga, tə yakh nafcha, tla mbəranchə tandə kha tə maandə khur nanda nda'an ne kə yakh ra'an.

Chapter 14

¹Rəkam yakhta'an, kənowun tə khur ɓeɓe kə fər ɗənɗi ne i semete, kətləm ma'nowun nba ɗəch kə pangnga. ²Kətləm tla tlə ndikchə tə sənu'chə, nga nən ndiktə tə nafchawa, tə Fartə nan ndikte. Nefsi tlə səkchə ndə wa, kətləm nən ndik ɗəch khur wuɓta khur semete. ³Tla ndikchə ne ɓat kə pangnga, ndikchan tə nafcha kə tənnandachi kə chekendə alkəta, kə fəranda kərəsta. ⁴Tla ndikchə tə senu'che tənanchə fat'yan, tla pa mba'chə ɗənɗi ne səɓtə kə pangnga tənanchə nafchi Farta.⁵Nakanya məyakhtənchi kəndəfewa ngun ndiktə tə senu'che, chəka mə kə pəɗanchə kha kəɗu. Kə mba'wun ɗəch kə pangnga. Tla tlə mbachə ɗəch kə pangnga pəɗanchə tla kha'a tlə ndikchə tə senu'che. ⁶Nakanya wanmanchina, ngət ɓat kəmɗiyowun tlə ndikchə tə senu'che, nachowun chektəwa kəni. ngowun chekawa, se tə ndikki tə wunchi khur səna'ta, chəka sən əna, chəka mba' ɗəch kə pangnga, chəka cha'ata.⁷Ma ɗəfcha sisingndəs fiyandawa tləsəkchamən tətyanda - kəɗ silete, manga kuɗuwa yowun ɗəna peche kə ɓəratə arta. nacho sən ɓərachiyandə kə samən-samənni? ⁸Ma penfe ɗiptə ngə ɗaransuwa, nach nef səndwa kəni kə takhəsfa kə yanda? ⁹Nachan kəɗu tə ngun paɗ. ma ndikwun ngə ɗaransəwa, nach nef sən ɗənɗi ɓatwun wa kəni? nowun nat ndikte, paɗ nefsi ne sən inniwa nowun ndikte.¹⁰Ngə as indəswa, senu'chəs samən-samən khur khesi, paɗ nowun sə nawakchə ɗəcha'anwa. ¹¹Ma səkwi senu'ta'anwa, choki kə reme kəmɗi tlə ndikta'an, tlə ndikta'an nən nat kə reme kəmɗənchi.¹²Kəɗuyu natən kəmɗiyowun, nakowun tə khur ɓeɓe tə semeti Fartə fiyowun, kwe'em kha tə manandə nafchi Farta. ¹³Kətləm fe tlə ndikchə tə senu'che kə siya kə ngəranchə kaɗi kə sək fe'e. ¹⁴Ma siyinchi tə senu'che,, Semetinchi paɗ sita ngət paɗ chekwi tə səndawa.¹⁵Mə nati chəta? ni sitə tə semetənchi, ni sitə paɗ tə wandə kaɗatinchi. ni 'yemsə paɗ tə semetinchi, ni ind paɗ tə wandəkaɗatinchi. ¹⁶ Manga kəɗuwa, ma mene'en Farta tə semete, nach fe khesiyu ndatwa kəni, "kə chok kəɗu" ma chə fər usoko ma sənwa ɗənɗi no mba'tawa.¹⁷ Ngə asindəswa chu usoko ka'an, chəka kəɗu yowuna manwa wa. ¹⁸Chani usoko Farta, Kətləm tlə ndikchi tə senu'che mə ngun natwun. ¹⁹Chəka kəɗu khur ngomndi fə para mbancha kwechichan kə ndiki tə ndikchə ɗərman khur sənan kətləm kə chekeni fowuna pang tə kumchət kum tə senu'te.²⁰Wanmanchəna, kə chokwun kəɗ wanchawa khur kaɗata'an wa, se mət tar ɓuɓifata, cham kəɗ wanwancha, khur kaɗatyowun kə manwun. ²¹Nachan kə yarata'an ndatwa, "tə senu'ti ramcha, paɗ tə me'i ram yuwa nafcha ni ndiktə tə nafchəɗya. Chəkamə nawakandə sək nanchi", nda chənmən.²²Senu'chə wandə sənda, nga kəmɗi fə fər kitchawa, kə fe fərwakchə kit. ndik ɗəchəɗi kə pang paɗ sənan ɗəch fə fər kitchə kə pangnga; nga kətləm fə fərwakchə kit chawa. ²³Ma nan kəɗu, ma nat ngom fə tər mbanan, chəkawun paɗ ndiktə tə senu'chə, fe ne khesi tə fe nawakchə kə fə fər kitchə yimndəsi, awuyi, nga nandə ndatwa tə tərowunchə khwa'archawa.²⁴Ma paɗ chəkawuni ndik ɗəchiɗi kə pangnga, yowun paɗ tlə ɓakh fər kit, mayi yowun ɓach khesi, ndikta'an paɗ nan yimandə kafa. Na fe chakan me'e kə ɗar ndikta'an; ²⁵Ɗənɗi khur wandə kaɗat'yan nat nat chetkəs, kətləm nda'an na khəmndəkhaa kə mananchə Farta. Nan mba'andassəwa nde Fartəs ə patlang wun.²⁶Se mə paɗi wanmanchəna? ma ngomwun khaa, yowunsi tə ɗəna mbu'ta, cha'andə nafchə khar, səna'ta, senu'che tə ngərandə kaɗi. Cham chəkami kətləm tənandə nafchi Farta. ²⁷Ma ndik yowun tlə senu'che, kən fowunsi chep ndu makhkan manmanchənanda. paɗ chəkawuni kə chə arta kərsə arta. Ngəran kə yowun kaɗi kərsata'an ɗənɗi mba'tənda. ²⁸Malamən mangə yowunsə ne ngərandə kaɗwa nat ndə kə ngasndə se'et khur nafchi Farta. Chəkawun kə ndik tə indiyan ə wuri ɗicha'an paɗ tə Farta.²⁹Malamən Annabawacha chep ndu makhkan kə ndiknde, kwa'ancha'an kə nandə səkta kə chakandə kha ɗənɗi mba'tənda. ³⁰Mayowunsi khurwun ferranda fe sənanan khur fə fər kitcha'an ɗas, tla ne ndikte kə ngas ɓa'.³¹Natwun nowun mbakhən mba' ɗəch tla pangnga arta kərsə arta, kətləm chəkwun khurwun kə cha'owun əna kə mbəswun alkəta. ³²Kətləm semeti Annabawacha nachan khari Annabawacha. ³³Farta nga Fartə saka indawa, i khaskhas kəta, nda'an ne kə mbanan nat khur fə fər kitche.³⁴Nəssa kə ngasndə ɓa khur nafchi Farta, kətləm fərandaufe mbanda kə ndikndawa. Kwech chan kə nandə kə fə fər inchiyanda, kəɗ ɗənɗi mba'tən ɗelwerta'an. ³⁵Ma ənsi yakhtəndə chaa'ata, kə chəkhand khəsəyandə ə wuri. Kətləm əna khartəfata nunefe kə ndike khur nafchi Farta. ³⁶Mba'chi ndikti Fartə məɗyowun wa, ɓachan paɗ kəmɗiyowun ndak wa?.³⁷Ma yowunsi tlə ndachwa mətlan Annabi nakan ndu tlə semet nakan, kə səna, ɗənɗi yarowundisiya, ɓachan məɗi chənmən. ³⁸Ma kar yowun minni fa, mətlan paɗ kə karwun ndəfa.³⁹Kətləm nda'an wanmanchəna yakham ndik ɗəchəɗi ne pang ka'an, paɗ kə 'yatawun chəkawun ndikti tə senu'chawa. ⁴⁰Se kə chəfe chəkami tə mbanɗi kəmchsi ɗəftə fe kha'a.

Chapter 15

¹Ni kuɗ kowun nɗa wanmanchǝna, kǝ ɗar nɗikti Fartǝ ɗi tlǝ mɓaanɗi kaɗi; tla tlǝtwun ɗǝftuwun kǝfatsi. ²Tǝ nɗikti Fartǝ khǝra onɗǝ fe, ma kǝswun ɓasɗi chowonɗi kwakwa, ma tǝ fǝrwun kit chokh pafǝn.³. Kǝtlǝm fǝrowun chǝ kwastǝ tlǝnɗa kǝɗ tla ɗǝfkanan tlǝti: nɗatwa mǝrchǝ Almasihu kǝtlǝm ɓuɓifat'yamǝn, mbatǝ wansengncha, ⁴Far makhkan mǝnan, kǝɗ ɗǝnɗi mbatǝ wansengn nan.⁵Pǝnan kan fatyan Kefas, kǝnan nat kǝ kum nggǝrsǝ chǝp. ⁶Minni pǝnan kan fatyan wan manchǝ kmchǝt kum ɗǝrman Fartǝ arta. Fowun sǝ terchan tǝ Sisingɗǝfa kǝ ɓukuya fowun paɗ mǝrnda. ⁷Minni pǝnan kan fatyan Yakubu, tǝ paɗ fǝ bas ndikti Fartǝ nat.⁸Kǝrsa pǝni kan fatyan, kǝɗ wan ndǝr muɗ. ⁹Kǝtlǝm nggǝt ne ngwiit khur fǝ ɓaschi Farta. kǝmwasǝ kǝ kǝ yife nenchǝwa tlǝ ɓasi Fartawa, kǝtlǝm bakhani nafchi Farta.¹⁰kǝtlǝm tlǝrdakti chǝnmǝn nati kǝɗu ɓukuya, paɗ tlǝrdak tǝdi ne khurichǝ ngga pafǝn natǝnwa. Kǝtlǝm nda'an kwechǝ khaa chǝki tǝr mani tandǝ nat. Chǝktǝ kǝɗu ngga nggǝtawa, tlǝrdakti Fartǝ ɗi nech tǝ nenchi. ¹¹Kǝtlǝm nda'an ndu ngnǝtya ndu tandǝya, kǝɗu ɓasǝ ǝn, kǝɗu paɗ fǝrtǝwun kit.¹²Ma mbasfe wa tla Yesu khur mǝmatacha, tǝ kǝni na fowun mbatawa tlati mǝmatach sǝwa? ¹³Ma nggǝ tlatǝ mǝmatach sǝwa, tlaawufe Almasihu wa. ¹⁴Ma tlaawufe Almasihu, ɓasǝyamǝn pafǝn, kǝɗu paɗ fǝrkit yowun pafǝn.¹⁵Chǝmǝn kǝ fǝ tlar lǝktǝ i Farta, nggamǝn tlar ndatwa tla'an Fartǝ khur mǝmatacha awi tlaawu fewa. ¹⁶Ma nggǝ tlati mǝmatach sǝwa, tlawu Almasihu wa; ¹⁷Ma tlaawufe Almasihuwa, fǝrkityowun pafǝn natǝn, kǝ nakanya paɗ, nggun khur ɓuɓifata.¹⁸Fe mǝrchǝ khur Almasihu tǝk ndǝ kaɗi. ¹⁹Ma khur nadikhaya na dǝf fatyanmǝn kǝmɗi Almasihu, khur nafchǝ nat mbǝramǝn chǝka wun kha tǝ khaɗamǝn ndǝ fa.²⁰Nakanya tla Almasihu khur mǝmatacha, tla chǝch kǝ tǝrkan nǝkha tlati mǝmatacha. ²¹Kǝtlǝm kǝɗ ɗǝnɗi ɓa mǝrtǝ kǝ khur khesi tǝmɗi nef arta. Kǝɗu paɗ tlati mǝmatacha.²²Kǝtlǝm kǝɗ ɗǝnɗi khur Adamu nat mǝrnda, kǝɗu paɗ khur Almasihu nandǝ natkhaa nat. ²³chǝk wun tǝ wetǝ ya'an. Almasihu, tǝrkan nǝkhata, kǝnan nat kǝ fe ne kǝ ya'an nandǝ natkhaa Fartǝ ɓatyan.²⁴Kǝn ndukwata'an ɓata, Fartǝ ɗi na Almasihu fǝr kuturakta kǝmɗi Farta chǝnda. Kǝnan wele ndǝ kutraktǝ nat, chǝtǝsi tǝ alkǝta. ²⁵Kuturaktǝyan nan chekte tǝ ɗǝf fǝ in mǝrtiyan kǝ kan sarchǝyan. ²⁶Mǝrtǝ paɗ, mǝtlan ne kǝ in mǝrtǝ'yanmǝn yi ndukwata'an tla natfe tǝka ndǝ kaɗi.²⁷Kǝtlǝm kǝ "dǝf chǝkami kan alkǝtya," paɗ mbachǝfewa dǝfchan chǝkami nat kan," alkǝtyan. Ə dakǝta'an natǝn kǝrsa tǝ tla dǝfchǝ chǝkamǝ nat kan alkǝtyawa. ²⁸Ma dǝch nat kan kutraktǝyan, wannan tǝ indiyan nachan natkhaa kan alkǝtyan. Nachan nat kǝtlǝm Farta chǝnda chǝ chǝkami khur chǝkamǝ nat.²⁹ndu mǝne sǝɓta tǝ fe tlǝ chanda fe Baptisma kǝtlǝm mǝmatacha? Ma nggǝ tlati mǝmatachsǝwa, mǝne kǝ ǝna chanda Baptisma kǝtlǝm tanda? ³⁰Mǝ chǝch nat mǝn khur mbaru chǝkawun Farta?³¹Nggǝt mǝrtǝ nding. Nda'an tlǝ mba andi kaɗi tǝmɗi tlaandǝ indinchi, wan man chǝna tla natǝn inchǝsi khur Almasihu Yesu chǝmǝn. ³²Mǝnekǝ chekta'an inchi weniti nafcha, ma kǝminchi ku kund tǝ nafcha ǝ Afisa, ma nggǝ tlati mǝmataha sǝwa? "Sǝku kǝ sǝnmǝn kǝ samǝn, kǝtlǝm ǝssǝ namǝn mǝrta."³³Kǝ lǝmfe wunchǝwa, kǝtlǝm "Wuma-ndǝ indǝ tǝ fǝ ɓuɓi nafcha tlǝ sǝɓan chan ǝna chǝti ka nafchǝ kaɗi." ³⁴Kǝsam indiyowon khar! kǝ chǝwun tar tlǝrdakta! kǝ dǝwun kǝ pang tǝ ɓuɓifatawa.³⁵Na nowon ndatw, "Tǝ kǝn nafe chǝt tlati mǝmatacha? Wetǝ famǝ nat mǝn tlatǝsi? ³⁶Ɓamchǝ nakowon kaan! Ɗǝnɗi chekhtu nggan manwa sema miri.³⁷Ɗǝnɗi chekhtu ngga fata'an ne natwkha wa, weta'an nɗa. Tla ne nat kǝ alkama nɗu ǝn samǝn. ³⁸Na Fartǝ fǝran fatyat kǝɗ ɗǝnɗi kaɗatǝn, kǝ chǝkayen wetǝ tǝfa ya'an. ³⁹Ngga nat fat ne kǝ wetǝ ǝn arta wa. Fatsi wetǝ yi nafcha, nowonsi paɗ yi wan tlucha, nowon paɗ yi wanɗǝngcha, paɗ tǝ wetǝ yi yirfe.⁴⁰Fatsǝ yi khulafǝrta tǝ fatsi yi khesi samǝn nakanɗa. ⁴¹Manɗǝsi wetǝ yi Farta, tǝ paɗ wetǝ manɗǝ yi ɗǝra, tǝ paɗ wetǝ manɗa yi wan ɗǝricha. Kǝtlǝm nowon wanɗǝri 'yan samǝn kha tǝ nowon mǝɗi manɗa.⁴²Kǝɗu natǝn tlati mǝmatacha. Ɗǝnɗi chekhtǝfe nan sǝɓtǝ kaɗi, tla tla'anɗǝfe nggan sǝɓkaɗwa. ⁴³chekh chǝfe nɗi khur kumi manɗa; tla'ankǝfe khur manɗa. Chǝkhchǝfe khur kumi alkǝta; tla ankǝfe khur alkǝta. ⁴⁴Chǝkh chǝfe khur faɗiya; tla'ankǝfe khur fa semkǝta. Ma fatsǝ tlǝ natfe, fatsǝ yi semekǝte.⁴⁵Kǝɗuyu paɗ yarat fe, "Adamu ɗǝfkan nǝthaa."Adamu nɗukwata'an chǝch kǝ semete tlǝ fǝr Sisingɗǝ. ⁴⁶Ngga yi seme kǝ lach batawa, tla tlǝ natfe, kǝnan nat kǝ yi Seme kǝta'an.⁴⁷Ɗǝfkan nef ɓachan khur tǝnata, yi khesi. Chepeta'an ɓachan khulafǝrta. ⁴⁸Kǝɗ ɗǝnɗi ɓat nefini khur tǝnata kǝɗu paɗ fe tǝnɗ fe tǝ tǝnata. Kǝɗ ɗǝnɗi bach khulafǝrta kǝɗu paɗ fe ne kǝ yi khulafǝrta. ⁴⁹Kǝɗ ɗǝnɗi na fatyamǝn ɓi yi tǝnata, kǝɗu paɗ natmǝn natkha tǝ fati tla ne khulafǝrta.⁵⁰Mɓachǝ kǝɗu, wan man chǝna, nɗatwa tlu tǝ fere ngga nɗǝ mɓǝs manɗi Farta wa. Kǝɗu paɗ tlǝ sǝɓtǝ kaɗi nggan mɓǝs manɗi tla ngga wakchǝ sǝɓtǝ kaɗ wa. ⁵¹Nama nggǝt mɓa'owanda wuɓtǝ kit: ngga nat mǝn ne mǝrtawa, nat mǝn nafe mɓǝ ɗǝmǝn dǝ kha.⁵²Nafe mɓedemǝndǝ khaa nakanya, khur chǝt nggǝrǝɓ, ǝ mbo'omǝn nɗukwata'an. Kǝtlǝm nafe pendǝ mɓemɓete, paɗ nafe tla'an ndǝ mǝmatacha fǝ kumi sǝɓtǝkaɗi, nafe mɓǝɗǝmǝnɗǝ khaa. ⁵³Kǝtlǝm faɗiya tlǝ sǝɓtǝkaɗi waat kǝ pa faa kumi mǝrta.⁵⁴Kǝn ɗǝnɗi yaranɗǝfe kha kǝ nɗiɗa, "Mǝɗkanfe mǝrta kǝ mɓǝsta'an." ⁵⁵"Mǝrta ai mɓǝsta'anyo? Mǝrta, ai patyo."⁵⁶Kǝtlǝm pati mǝrta ɓuɓifata, paɗ alkǝti ɓuɓifata chak me. ⁵⁷Usoko kǝmɗi Farta, tla fǝramǝnchǝ mɓǝsǝna tǝmɗi chǝnmǝn Yesu Almasihu!⁵⁸Kǝtlǝm nɗa'an wanman chǝna, tla yakhti, kure'ym kha ka yirawunwa. Chǝka kweti kǝ chǝkwun tǝ teri chǝnmǝn, kǝtlǝm sǝn wunwa tǝr yamǝn khur chǝnmǝn ngga pafǝn natǝnwa.

Chapter 16

¹Nakanya kə ɓəra nggomandə nafchə kəmɗi fə tər mbancha,kəɗ ɗənɗi mba'andi nafchi Galatiya,kẹɗuyu natwun chəta.²Far tərkan məndi ləmu,chəkawun kə ɗəf ən khaa,kə nowun nggomandə kəɗ ɗənɗi mbakhəndəwun.Kə chəwun kəɗu kətləm ma ɓinchə,ngga kə lə fe nggomonda wa.³Ma ɓinchi,ni tlən fe yakhtə wun tə ɗelwerchə kətləm kə ɗəndə tə tləndə 'yowun kə Urushalima.⁴Ma kəmsə wa kə ɗi,pəɗakamən keɗeche.⁵Ni ɓat kəmɗowun ma ɗinchə tə Makidoniya.Kətləm ni lengndə kha tə Makidoniya.⁶Ma' ya kə chi talla tləmatwun,ndu kə kəsichə fekte,kətləm kə kəsichəwun sə tə wi'ta,nat məɗi nati ɗəta.⁷Kətləm yakhwisə kə ni wunchə wanmənchə nggwiit wa.Kətləm yakhinchə kə chi tallə məɗ'yowun,ma yakh Fartə si.⁸Ni ̧tlartə kha ə Afisus kə fartə Fentikos.⁹Kətləm inichə fe kapa mi kənndə si,paɗ fə inmərchinchəs kaan.¹⁰Ma ɓi Timotawus,kə nggəmawun kə kalfat kha khurwun,nakan kə teri Fartə natən chət kəɗ ɗənɗi nati chəta.¹¹Kə njər nef anchə wa.Kə kalwunndə kha khas khas,kə nggəranchə in kə mbəs nenchi,kətləm ngga'an ɗəpat kə mbandə tə wanmanchəmən.¹²Kə ɓəra wanmanmən Afollos paɗ,fərani alkət kətləm kə ɗə kə mbəs wunchə tə wanmanchəwun.Chək kəɗu yakhwisə kə ɗə nakanya wa.Nan ɓat ma ə chə farta'an.¹³Chokam tə takhəstə fa,kə tlarwun kha khur fər kit,kə nowun kəɗ khəssa,kə chəwun alkəta.¹⁴Ɗəchəɗi natwun cheta,kə chəwun khur yakh fata.¹⁵Sənwun wa wiri satəfanas,fen lachtərtə kha ə Akaya,paɗ fərndə ində kə chandə ter nafchi Farta.Nakanya ni səyowunnda,wanmanchəna, ¹⁶fəraman mandə we'tə nafche'ini,nat tə tla tlə kəsamənchəs khur tarɗəya,mətlan paɗ ɗət kə pang tə mənchi.¹⁷Chənchə kheɗɗitə khure tə ɓati Sitefanas tə Fartanutas Akaikas.Kəsichəndəs tə kuɓaa wunchi.¹⁸Tərandə semetinchə kha tə yəwun nat.Kətləm nda'an ɗəpamsə tə we'tə nafchə'ini.¹⁹Nafchi Fartə ə Asiya ndowun əna.Akila tə Bilkisu tə nafchəɗi Fartə tlə nggomchə kə wir'yandə yu,tandə ndowun ən khur tləm chənmən.²⁰Nat wanmanchəmən fə tər mbanchə tandə ndowun əna.Kə ndawun ən ra'an khur chəɗ chəɗtə chəmeende.²¹Nggət Bulus yarach ɗinniya tə kherinchi.²²Nat tla tlə yakhwakchə Farta,kən kə tlə mbəs ən khar wa.Farta ɓo! ²³Kakəti chənmən Yesu kə chok tə wunchi.²⁴Malan yakhtinchə kə chok tə wunchə nat khur Almasihu Yesu.(Kə chok kəɗu).

2 Corinthians

Chapter 1

¹Bulus tlə ɓas ndikti Farta təmɗi sakti Farta, tə Timoti wanmanmən, Kəmɗi fə para mbanɗi Farta ə korantus, tə paɗ nat wanmanchəmən fe ne ə khakhi Akaya. ²Malan tlərɗakti Farta kə chok tə wunchə tə khaskhas kəti chənmən Yesu Almasihu.³Malan chəmnda kən kə i Farta chənmən Yesu Almasihu. Mətlan nekə chənmən tlə khaɗandə nafchəfa tə Farta i tlə fər kərəstə nat. Fartə fəramən kərəsta khur ɓakhtəyamənkhaa kətləm kə fəramən fe paɗ ne khur ɓakhtəkhaa. ⁴Tlə fəranchamən fowun kərəsta kəɗ we'tə tla fəramənndə Farta.⁵Kəɗ ɗənɗi chektə ɓakhchi Yesu Almasihu kətləm mənchi, kəɗu paɗ na kərəstə'yamən chektə khur Almasihu. ⁶Ma nggamən khur ɓakhtəkha, kətləm kərəstəyowun tə khəratəyowun, kəɗu paɗ fəramənchəfe kərəsta, kətləm kərəstiyowun chət ter kaan, kərəstəyowun tə wetə ɓakhtəɗi khaa nat ən khuran nggaan paɗ. ⁷Alkət 'yaan kəmɗiyowun, kəmɗiyowun nde kətləm sən wa kəɗ ɗənɗi natwun khur ɓakhtəkhaa, kəɗu paɗ natwun chət khur kərəsta'an.⁸Yakhwaansi kə karwun səndawawanmanchəna, kə ɓəra ɓakhtəyaankhaa ə Asiya. Ki'ya'anchəfe kaɗ pəɗantə alkətyaan khaa sənwaanwa naan nat tə sisingndəfawa. ⁹Kittaan tər ən wa nən fe ɓəlaanda. kəɗuyutaan chəchan kəɗu ma'nan ɗəf kəfat kə indiyanwa, kəmɗi Farta ndak tla tlə tlaanchə məmatacha. ¹⁰Khəraanchə khur kapa mbaru i mərti'ini paɗ nan nggər khəra'amənnda. Ɗəf ən kəfat kə ndi ndatwa nan nggər khəraanda.¹¹Nan cha'andə kəɗu ma kəsa'anchəwunsi tə sita. kaan ne chət usoko kətləm nggaan, kətləm kakətɗi təmɗ sitiyowun tə nafchə kaan.¹²Ngga'an tla'andə inde tə ɗənɗiya kətləm nachan khur kakəta tla ɓach məɗi Farta kəɗ ɗənɗi kəstə ən indəya'ankhar khur khesiɗiya, Chəcha'an kəɗu tə wunchi ngga khur sən əni khesəwa, təmɗi kakəti Farta. ¹³Yorowunwa'ansi ɗənɗi nawaktəwun changganda kə sənwunwa, chichan fə nowun sən ənɗi mbatə'ən nat. ¹⁴Kəɗ ɗənɗi səndowun ngga'an tapkəɗa. Nach ɗəfkəfatya'an nat kə wunchə fartə ɓati chənmən Yesu, kəɗ ɗənɗi natwun ɗəf kəfat kə ngga'an.¹⁵Kətləm fərinchə alkətsi kə ɗənni yakhchisi kə ɓi kəmɗowun sa'a ma' nowun mbəs kənau ɓatənchi chep. ¹⁶Nggət takhəstəfa kə ɓi kəmɗowun kanmbərtəkha kə akidoniya. Tla' tə məɗya paɗ kwe'tinchəs khaa kə nggəri ɗət kəmɗiyowun tla'tə ə makidoniya ma nowun tlən nenchi ma nggət kə Yahudiya.¹⁷Fartəɗi nati kaɗa ɗinniya, wesinchə khawa? paɗaa tlə takhsanchə ɗichkhaa fa nafkaktawa, nachə ndat kəɗuyu kəɗuyu paɗ ngga kuɗuyuwa ngga kəɗuyuwa mət artawa? ¹⁸Kəɗ ɗənɗi na Farta kə tlə kafata, nggamən nggəmandəwa "aa" ndu "awwawa" wa'a.¹⁹Kətləm wai Farta Yesu Almasihu tla mbaowundə ən Silas tə Timoti tə nggəta, ngga "aa tə "auwawa". ma kuɗuyu "aa" nding. ²⁰Nat ɗəchəɗi mba'tə Farta "aa" natən, ə khuryan. Kəɗu paɗ təmɗiyan nggamən ndatwa "kə chok kəɗu" kə mandi Farta.²¹Nakanya Fartə nggəmanchi kə namən kha tə nggun khur Almasihu, ɗəfamənkan kher kə in. ²²Ɗəfaməntə kher kə in fəramənkan semet'yan kə khur wandəkaɗach'yamən kə chok kə əna sən ɗənɗi natən fəramənnda kə pangnga.²³Mani ndaan inchi Farta kə sənsi kə ɗarna ndatwa dəwi kə Korintus wa kətləm kə khərawonchi. ²⁴Nggawa təna'an takhsandə fərkit'yowunwa, nacha'an chət kəɗuyu, kətləm nda'an nacha'an chət ter tə wunchə kətləm kheɗɗitə khuryowun nakowun khur fərkityowun.

Chapter 2

¹Kətləm nda'an tleni kha tə indinchə wa pa'wi ɓat kəmɗowun ɓakhtəkha khur wa.²Ma səɓani wanɗəkaɗach'yowun kaɗi wun ne fəri kərəstə ma ngga tla səɓandi wanɗəkaɗat'yan kaɗ wa?³Yarowunchisə kəɗ ɗənɗi chəti kətləm ma ɓinchə kəmɗowun kə mbəsi səɓtə khur məɗi fe kəmchəs kə tərandə wanɗəkaɗatənchə khaa.Ɗəfinchə kəfat kə wunchə nat,ndat wa kheɗɗitə khurɗi ne inchəsi,nda'an nessə'yowun nat.⁴Kətləm yarowunchisə khur wanan tə səɓtə wanɗəkaɗat tə 'yamət kaan.Ni yakh kə nggəri səɓandə wanɗəkaɗach'yowun kaɗ wa.Kətləm nda'an yakhchisə kə sənwun yakhtəɗi yakhti wunchə kaan.⁵Ma ɓi nef tə səɓtə khure ngga ɓachan ta'anchə kəmɗinchə ɗeng wa,nakan tə mət nowuna kətləm kə fər fe ɓakhtəkha kəmɗowun nat wa.⁶Ɗənɗi tlendə nafchə khaa kə ɓəra nef'ini che'i.⁷Kətləm nda'an kə ɗar ɗənɗi tlendə fe khaa kalaman khaa kə fərawun kərəsta.Kə chawun kəɗuyu mani səɓtə khur'yan nat kaan.⁸Kətləm nda'an nggət fərowun alkəta kətləm kə pənawun yakhkəta ə ɗa'kəta.⁹Nda'an chəch kə yarowunchisi,kətləm kə kaɗowunchi kə səni ndu parachowun ən khar khur chəka mi.¹⁰Nat nafɗi kalandəwun kha,nggət paɗ kalani khaaa.Ɗənɗi kalti kha-ma kalinchə ən kha-kalchə fe khaa kətləm kət nggun pangngən Yesu Almasihu.¹¹Chokchan kəɗuyu məni khwe'rə ləm wunchə kətləm ngga wa sənwaknamən ɗənɗi tlə chətən wa.¹²Mbəsinchə mi kənndə cha' təmɗi chənmən sa'ki kə mərəɓ Tarwasa,kə ɓasi ndikti Almasihu ə minni.¹³Chək kəɗu khunau wanɗəkaɗatinchə kha wa kətləm wanmanə Titus ə minni wa.Malki tandə minni nggəranki in kə Makidoniya.¹⁴Kapa usoko kəmɗi Farta tla tlə chəch kə mbeəsmən ən khar khur Almasihu chəka kweti.Təmɗamən wetlə kwastə ndiktə kha mbinchan i sən anchə ta' kə kayi.¹⁵Kətləm təmɗamən wetlə kwastə ndiktə kha tla mbinchan i Almasihu kəmɗi Farta,ə khur fe khəra'andə fe tə khur fe paɗ ne mərta.¹⁶Kəmɗi nafchəɗi ne mərta,kwastə sa'tə əna i mərtə kə mərta.Kəmɗi fe mbəschə khəra'tə paɗ kwastə sa'tə ən məɗi səsingndə kə səsingnde.Wun kəmchəs tə ɗəchəɗiya? ¹⁷Nggamən ngga kəɗ taktə nafchə natmən wa fə khəyandə ndikti Fartə kaɗ kətləm chekte.Kəmchansə tə kwastə wanɗəkaɗat tlə ndiktəmən khur Almasihu,kəɗ ɗənɗi tləndə Fartə mənchə ə pangngən Farta.

Chapter 3

¹Namən ɗəf kan chəm ində'yamən paɗ wa? Yakhwamən ɗelwerche. kə ɗarwun wa ndu məɗyowun kəɗ kwaan nafcha wa?Ngga kəɗu wa?²Nggun tə ində'yowun ɗelwer 'yamən tla yarandə fe khur wanɗəkaɗach'yamən tla səndə nafchə nat tlə natndə changngganda.³Pənchowunwa nggun ɗelwer məɗi Almasihu tla sa'andə'ən.Ngga yaranchə fe 'yam yarata wa tə semeti Fartə tlə səsingndə.Ngga yaranchə fe kə ɗar ɓokhtə farcha wa,se ə ɓokhtə far wanɗəkaɗati nafcha.⁴Nda'an ne kə ɗəf kəfaɗi nesə'yamən khur Fartə kəmɗi Almasihu.⁵Mbər ən 'yamənsə i ində'yamən wa natamən tla'andə ində'yamən kə ɓəra ən wa ɓachan məɗ'yamən wa.Mani kəɗu mbər ən 'yamən ɓachan məɗi Farta.⁶Fartə chamənchə kə kaa nafchə khur yuwa ndikta'an.Ndikta'an ngga i yarata wa i semete kətləm yarat tən ɓəl fata,semet səsingndə tlə fərtən.⁷Nakanya tarɗi tlə ɓach tə mərta,tla yarandə fe ɗar ɓokhtə farcha-ɓachan khur manda tla ɗəpawaktə Israilawach ndelengə khur chəmendi Musa.Nachan kəɗu kətləm kət maandi chəmendə'yan,mannɗi ne tərtə kaɗi.⁸Ai saktə man tarɗi tlə chət semete?⁹Kətləm ma mandi tar mərtəkaɗi,Ai saktə chektə mandə tə tar kakət natən chəta! ¹⁰As indəs wa,ɗənɗi chandə fe tə mandəf chokh pa'wu taktə mandə'yansə nakanya wa,kətləm we'tə maanɗi mbəranchə khaa.¹¹Ma tla mbərchə khaa yu mandə'yyansi,ai saktə mandi ɗənɗi ne nding mbəsta.¹²Nakan alkət ɗəf kəfat'yamənsə ya,ɗəf kəfat'yamənsə kaan.¹³Ngga kəɗ Musa natamən tla chəpanchə chəmendə'yan tə kapata wa,tə mbanɗi tlə nawaktə nafchi Israila mət kha kə ɗar maanɗi mbərchə khaa.¹⁴Nakan kaɗat'yandə nachan kə nggətlan pa' kə ɓukiya kapatsə ma fe changnggandə ɗokhtə ɗelwer.Inawu fe kha wa,kətləm ə khur Almasihu ndak tlə inandə fe kaɗi.¹⁵Chəka ɓukiya ma fe changnggandə ɗelwer i Musa kapachsə chep khur wanɗəkaɗach'yanda.¹⁶Ma təɓər nef kha kəmɗi Farta,tlə kwalanchə fe kapa'ini kaɗi.¹⁷Nakanya chənmən ne kə semeta'an.Məɗi na semeti chənmənsi,kəɓikaɗi si.¹⁸Natmən ya kapachsə chəmeenchə 'yamən,tlə nachamən mandi chənmən.Nggamən mbəs mbeɗet kha khur we'tə maanɗiya tla'tə ə man tlaya kə tla kə pangnan,kəɗ məɗi chinmən tla ne kə semeta'an.

Chapter 4

¹Kətləm nda'an nak tarɗi 'yamənsə ya,kəɗ ɗənɗi tlətmən tlərɗakta'an,chu kəfatmənchə wa.²Kətləm nda'an karmən səɓtə mbanchəɗi ne kə i khartəfat tə i wuɓta'an.Nggamən i wenikəta wa,paɗ tarakwamən tə ndikti Farta wa.Təmɗi mba' kit fərtəmən inchə'yamən kəmɗi kakəti chəkwun pangngən Farta.³Nakan ma ɗelwer i Fartə'yamən kə nggətlan,nachan kə nggətlan məɗi ne mərtəkaɗi.⁴Khur əna chəch'yanda,farti khesiɗəya komantə wanɗəkaɗach'yanda.Kətləm nda'an mbakhənwandə na ɗa'kəti mandi ɗelwer i Almasihu tla ne kəɗ Farta wa.⁵Nakan ngga nggamən ɓaschə ində'yamən wa,Almasihu Yesu chinmən,ngga'ən paɗ mafach'yowun kətləm kət Yesu.⁶Kətləm Fartə mba'chə wa,"ɗa'kət nan welendə wutl kaɗi."Wenentə wanɗəkaɗach'yamən kaɗ kətləm kə fər ɗa'kət sən mandi Fartə ə pangngən Yesu Almasihu.⁷Kənauchə'yamənsə khur ɓunnducha,kətləm kə nə da'kət kaɗi kapa alkətɗi nessə i Fartə ngga yimən wa.⁸Nggamən khur wana chək tə mban mi,səmamənwə fe nat wa.Sakamənchə inde,chək kəɗu chəwu kəfat mənchə wa,ɓakhamənchə fe,chək kəɗu welenənwə fe kha wa.⁹Fe ɓakhamənnda chək kalwə fe mənchə kha wa.Tətokamənchə fe fa,chək kəɗu səɓwamən kaɗ wa.¹⁰Nggamən nding tə mərti Yesu fə ə khur fach'yamən,kətləm kə pən fe nati Yesu kha khur fat'yamən.¹¹Nggamən təɗi ne tə səsingndə fa nding tlə nach fe fər mənchə kəmɗi mərtə kətləm Yesu,kətləm nati Yesu khakən ə ɗa'kət khur fach'yamən i fata.¹²Ƙətləm nda'an mərtə chət ter khurmən,chək səsingndə cbət ter khurwun.¹³Chəka kəɗu nggamənsə tə seme fər kit kəɗ ɗənɗi yara fee,"fərinchə kitsə kəɗ ɗənɗi ndikti." Nggamən paɗ fərmən kitsə kəɗ ɗənɗi mba'təmən.¹⁴Sənmən paɗ wa tla tla'anchə chənmən Yesu khur məmatach nan nggər tla'amənndə tə Yesu.Sənmən wa nan pən mənchə tə chə ə pangngənan.¹⁵Chəkami nachan kətləm nggun,kəɗ ɗənɗi ma tlərɗaktə wetlə kha kəmɗi nafchə kaan,chət usoko nan chektə kəmɗi mandi Farta.¹⁶Kətləm nda'an chəwu kəfat mənchə wa.Chək nakan ə khesə nggamən seɓtə kaɗi,tə khuran,fe chamənndə kə yuwacha'an chə wun farta.¹⁷Kətləm wan ɓakhtəɗiya ə mǝnchə nggwiit kəɗeu,tlə takhsamenchan kə ra'a mandə tla mbəranchə kaɗat khaa.¹⁸Ngga tətl namən ɗəchəɗi tlə na fe wa,namən ɗəpa ɗəchəɗi nawaktə fee.Ɗəchəɗi tlə natmən i wanmanchə nggwiit,fe tlə̌ nawaktəmən nachan nat kə fere.

Chapter 5

¹Sənmən wa ma khəm wurɗi kha natmən khesiɗəya,wir'yamənsə tla tənamənndənsə məɗi Farta.Wire tla tənwaktə fe tə khere chəka kəɗu ra'a wir ə khulafərta.²Kətləm khurfaɗiya nggəmən khurəmnda,nggamən pəktə kə kwasamənchə fe tə mət choktə'yamən khulafərta.³Nggəmən pəkta ma kwasamənchə fe,nə fe mbəsamənchə cha' kha wa.⁴Nde' nggə asindəs wa fartəɗi natmən khur kətən'ini,nggamən khurumndə kətləm wana.Yakhwamən kə chokmən cha' kha wa.Mani kəɗu yakhchamən kə kwasmən kətləm səsingndə kə məɗkanchə mərta.⁵Tla ne takhsamənnda kə we'tə nde'ini Fartə tla fəramenchə semet təmɗi ɗənɗi mba'tə fe ne ɓata.⁶Kətləm nda'an ɗəfam kəfatsə chək kweti kətl sənwun wa,kaɗam khar tə ndat wa ma fungmən kaɗ khurfat nggamən langngə tə chənmən.⁷Kətləm tlə wi'chamən khur fər kit ngga kəɗ ɗənɗi nati wenitwa.⁸Kətləm ɗəf kəfatya'ansə.Kwech kə chakmən kha tə fata kə namən chənmən.⁹Chaman kə əna kata chək nachamən wuri ndu langngə kə chamən ɗənɗi kəmchəsi.¹⁰Kətləm waat natmən namən nggomndə kha kə pangngən ɗakwan kutərakti Almasihu,kətləm chokwun kə tlət kənau ɗənɗi chətən ndu kat'an ndu səɓta'an.¹¹Kətləm nda'an sənmən lekendə chinmən nggamən 'ya nafcha.Fartə namənchə kəɗ ɗənɗi natmən ə ɗa'kəta.Sakanchə kha kəɗu khur kaɗat'yo.¹²Ngga wa na'an ləmwunchə kə ɗəpa'anchəwun kəɗ kaa nafcha wa.Mani kəɗu na'an fərowun ɗənɗi chəch natwun nat tə alkət fə kətləm ngga'an,ma' nowun mbəs ɗənɗi natwun fərandə fe tlə tla'anchə inde ngga kə ɓəra ɗənɗi ne khur wanɗəkaɗata wa.¹³Ma chimən kes khur khwanata'an kətləm Farta,ma ngga'an khur khwana'chəya'an kətləm nggun.¹⁴Kətləm mbənfati Almasihu kwe'enchə fa,kətləm sənmən wa,mər nef artə kətləm chəkawuni,paɗ kətləm nda'an natwun mərwun.¹⁵Mərchan kətləm chəkawun nat,kətləm fe ne tə səsingndəfa ke nandə khaa kətləm ində'yanda wa.Kənandə kətləm tla mərchə paɗ tla'ankə fee.¹⁶Kətləm ɗinni nakanya namən chakan chikawun mee kə kaɗan fe tar nafkəta wa chək nakan ə kərsa tammən ɗəpandə Almasihu kəɗuyu.Nakanya malaman chakan me nef ɗar ɗinni.¹⁷Kətləm nda'an nat tla ne khur Almasihu,yəwa nef nakan.Ɗokhtə ɗəch ə mbərndə khaa.No chəndə kə yəwacha'an.¹⁸Nat ɗəchəɗəya məɗi Farta.Mbənamenchan təmɗi Almasihu,fərmənkan tar mbenandə nafcha.¹⁹Khur Almasihu mbənanchə khesə kaɗ kəmɗan ngga sengngendə ɓəɓifach'yandə kə ɗarnanda wa.Mətlan ɗəfamənchə kə khar ndiktə mbənandə nafcha.²⁰Kətləm nda'an taɗchan mənchə kə fə tlənchi Almasihu,kəɗ tən Fartə 'ya nafchə təmɗamən.Nga'an səyowunndə kətləm Almasihu, "mbənaman kaɗ tə Farta!" ²¹Mətlan chanchə Almasihu kə tləranchi fer'yan kaɗ kətləm ɓəɓifach'yamən.Mətlan təɗi tamwakchə chət ɓəɓifata.Chəchan kəɗu ma' namən na kakəti Fartə khur'yan.

Chapter 6

¹Nakan, natmən ne chət tere, ngət siyowunda kə tarakwun tə tlərɗakti Fartawa. ²Kətləm ndachanwa, "khur tlərɗakta ngətsi tə wunchi, paɗ fartə khəra'ta kəsowunchisi" nakanya, fartə tlərɗakta. Nam nakanya ne kə fartə khəra'ta. ³Ɗəfwa'an əna chit wansartə kha ə pangn chəkawun wa, kətləm yakhwa'an terya'an kən kə səɓta'an wa.⁴Kətləm nda'an, ngəma'an tə indəya'an təmɗi nat tarchiya'an, ndatwa nga'an mafach'yan təmɗi kərəsta, ɓakhta wana, kalwaktə fat kha'a, ⁵Tləfta, pursuna khur yanda khur ter ka'an, khur ɓaklh 'yene wita, khur mita, ⁶khur chəɗchəɗkəta, sən əna, kərəsta, kakəta khur tla chəɗchəɗ, tə ka'a mbənfatfa. ⁷Ngamən mafach'yan khur kit tə ndite khur alkəti Farta. Nga'an sitə ɗiya'anchi kakəta kharsəmtə kaku.⁸Nga'an chət ter khur mbənfata tə ɓakh mbənfata, wana tə chəmnda fe 'yara nga'an wa fə sakandə nafcha, chəka kəɗu nga'an fə fər kitche. ⁹Nga'an chət tere kəndenwa sənwu fe nga'anwa, paɗ sənfe nga'an. Nga'an chət tere kən den wa na'an məmatata chəka kəɗu nga'an tə sissingənchəfa nga'an chət ter kəɗ fe ne khur sakhta, ngawa i ɓəlfatawa. ¹⁰Nga'an chət ter kəɗ na'an khur səɓtə khure, chəka kəɗu nacha'an kə ngətlan tə kheɗɗi tə khure. Nga'an chət tere kəɗ fə ɓakhcha, chəka kəɗu nga'an chan wurmaktə nafchə ka'an. Nga'an chət tere kəɗ ənya'ansəwa, chəka kəɗu ənsə ɓakhtə'ənwa.¹¹ Ɓo'owun chǝmǝkitta'an, koritiyawacha, paɗ wanɗǝkaɗachyaan chǝkkha. ¹²Kǝsawa'an wanɗǝkaɗachyowun wa, ngu kǝsanchǝ wanɗǝkaɗachyowun kha kǝmɗǝya'an ¹³Nakan kǝɗaya nachi ndiktǝ tǝ wunchi kǝɗ wancha innama'an wanɗǝkaɗchyowunsi.¹⁴v 14 Kǝlnowun wamnɗǝkhaa tǝ fǝ fǝrwaktǝ kitchawa. Mene wumanɗǝ kakǝt kha tǝ fe tlǝ parawakchǝ ndikte? Pǝɗaa mǝ wumanchǝ ɗakǝtkha tǝ wutla? ¹⁵Mǝne kǝ ngǝtketindǝ Almasihu tǝ khwere? Paɗ mǝ wumanchǝ tlǝ fǝr kitkha tǝ tla fǝrwaktǝkit? ¹⁶Mǝ wumanchǝ kǝtǝn siti fartǝkha tǝ yi ɗǝkhacha? Kǝtlǝm ngamǝn kǝtǝn siti Farta tla tǝ Sisingdǝfa, kǝɗ ɗǝnɗi nda Fartǝ wa "Ni chok tǝ khuryanda, kǝ wuyi khurnanda. Ni nat kǝ Fartiyanda, nandǝ nat kǝ nafchǝnchǝ"¹⁷Kǝtlǝm nda'an, "chemkes khur nanda, kǝ chokwun kǝ taaɗcha'an" nda chǝnmǝn, "kǝ tǝkawun kher ǝnna tǝkǝmndǝfawa, ni tlǝtwunchi, ¹⁸Ni nat kǝ chǝnd kǝmɗiyowun, ngun nowun nat kǝ kǝ wanchinchi khǝssa tǝ nǝssa kǝmɗǝnchi" nda tla ne tǝ chǝka mǝkhar nat.

Chapter 7

¹Nggun chokkan wa ɗəchsə ɗəftəmən kə pang namən chəta kə chapamən ində'yamən kaɗ ɓəra səɓtə ɗəchəɗi ne khu fat'yamən tə semet'yamən.Kam ɗənɗi ne chəɗchəɗ khur kwarandə Farta.²Fəra'amənndən mbanda! Səɓawamən wanɗəkaɗati chəkawun kaɗ wa.Chawamən ən nef ndu kə tlənamən ən'yan wa.³Ngga tə ndi wa ngga ən nakowun wa mba'ti kəɗuyu.Tapi mba'inchə nggunsə khur wanɗəkaɗatya'an kəmɗan kə mərmən nat paɗ kənamən tə səsingndəf nat.⁴Nggətsə tə kapa ɗəf kəfat kəmɗowun,tlə wilwirchi tə wunchi.Ndiɗənchəkha tə kərəsta.Kheɗɗitə khurinchə nduk kha nat tə mbakh'chə'ini 'yamən yu.⁵Ɓakamən kə Makidoniya,yəpwamən wa mani kəɗu,'yimmən kə khur ɗəcha cheək tə mban mi təmɗi tla'tə wanɗəkaɗat ə khesi,lekət paɗ ə khuran.⁶Fartə tlə fəran kərəstə nafchəɗi kəstə əna,fəraməntə kərəstə təmɗi ɓatiTitus. ⁷Ngga təmɗi ɓat'yan ndak fəramənndə Fartə kərəsta wa,tə paɗ təmɗi fər kərəstəɗi mbəstə Titus məɗyowun.Mba'inchə kapa yakhtəɗi yakhtəwun nga'an,səɓtə khur'yowun,tə kapa ɗəpatsə nanchi.Chənchə kheɗɗitə khur kaan.⁸Chəka mə səɓankə ɗelwer inchə wanɗəkaɗach'yowun kaɗi,ndawi wa mə chəti kəɗu wa.Sənki wa ɗelwer inchə səɓanchə khur'yowun kaɗi,ndinchə wa mam sənchi. Səɓtə khur'yowun ɗəwa langnga wa. ⁹Nakan mbənichə fat ngga kətləm səɓtə khur'yowun wa,kətləm səɓtə khur'yowun ɗəftə wunchə kə tərtə khaa,səɓtə khur'yowun ɓi tə wunchə kə chan ter Farta,kətləm nda'an mɓakhwon əna wa kətləm nga'an.¹⁰Kətləm seɓtə khur ɓach məɗi Fartə tlə ɓachan tə tərtə khaa tlə pəɗɗanchə kəɓikaɗi kha ngga tə mamsənchi wa.Səɓtə khuri khesə paɗ tlə ɓachan tə mərta.¹¹Nam kapa kwe'təɗi kha ɓa səɓtə khurɗi ta'anchə məɗi Fartə ɓach kə khurwun ya.Ai saktə kapa kwe'tə'yowun kha ya pin wa chəwowun əna wa.Ai saktə kapa səɓtə khurɗowun yu,lekət ɗowun yu,tə ɗəf kəfat'yowun,kwe'tə'yowun kha,tə weset'yowun kha kə nowun wa chəfe kakəta! Khur chəka mə pənwun wa chəwowun əna wawa. ¹²Chək nakan yarowunchisi,yarawi kətləm tla chəch əna wa,ndu kətləm tla chandə fe əna wa.Yarachi kətləm kwe'tə'yowun kha kəmɗa'an tə ndat wa usoko ə pangngən Farta.¹³Kətləm nda'an mbəstəmən alkət wanɗəkaɗat kərsə fər kərəstə'yamən chə'ən mbən fat kaan kətləm kheɗɗitə khuri Titus,kətləm mbən semet'yan fat kaan kətləmwunchi.¹⁴Mam wilwirchi pangnan,khariwu fata wa.Chək nakan ngga kəɗu wa,kəɗ ɗənɗi na chəka mə mbu'təmən kitta'an,wilwirtə'yamən kə ɗarwun kəmɗi Titus chokchan kə kit.¹⁵Yakhtə'yan kəmɗowun manchan,kəɗ ɗənɗi tlə nat ən kuɗuktə tə fər mandə'yowun kəɗ ɗənɗi tlətwun anchə khur lekət tə saktat fa.¹⁶Tər khurinchə kha kaan kətləm ɗəfinchə kəfat kə wunchi..

Chapter 8

¹Yakhcha'an sə kə sənwun wanmanchə ən khəssə tə nəssa,tar əna sakainchəɗi na Fartə chət ə khur kətən sita ə tle khakhi Makidoniya.²Chəka nakan fə fərkitchə ɓakhtə khaa kaan,tandə sək mbəndəf kaan,chək nakan fə bakhchə nakanda,fərndə wanɗəɓətl kaan tə khur arta.³Fəraənchəndə kaan kəɗ ɗənɗi mbakhəndə nda-paɗ mbəsani wa kit-wa fowun kwe'ndə kha kə fərndə kaan khur ɓakhta,khur yakhte'yanda,chək kəɗu pe'chandə fərta.Yakhndə kə fərnda, ⁴Siyankandə kaan kə malandachən kə fərndə kətləm kə kəsa'ən fə fər kit⁵Sənwa'anwa nandə fərtə kəɗu wa.Kətləm tə landə fəran fat'yandə Farta,kə nandə fər fat'yandə kəmɗa'an.⁶Fərankandə alkət Titus tlatapachkə tərkan tarɗa kətləm kə təɓanchətar nggom kopo təmɗowun.⁷Kəɗ ɗənɗi chətwun mbərandəwun fowun khaa,ngga ndak khur fər kit kə Farta wa, ə khur ndikchə'yowun i fər alkəta khur ɗənɗ cha'atwun,khur tər ən kə mecheta'an,tə paɗ khur yakhtəɗi yakhtəwun ngga'an-fəram alkətsə kə chəwun ɗichan kaan tə təɓandə nggom ənaɗi kha ya.⁸Ngga təni njek̇wunndə fa wa,təni yakhtə nə pənwun yakhtəɗi yakhtəwun Farta,tə kaɗandə tə ɗənɗi fərtəwun tə tla fərtə nafchə kətləm fe wulandə fata. ⁹Ndachi kəɗu kətləm sənwun kakəti Kristi kəmɗowun.Chək nakan mətlan tlə chək mə nat,fir nat,chokkan kə tlə ɓakhta.Chəchankəɗu kətləm kə nowun kə wuruməncha.¹⁰Khur tlaya nggət fər alkət nati fərowunnda:Tərchowun kan kəsandə nafchəsya khuraɗ artə mbərchəkha ya,fartəɗi tərtəwun kanan,tlə yakhchowunsə kə nowun chəta.¹¹Tə kəɗuyu waat kə təɓawun tarɗiya.Kəɗ ɗənɗi yakhtəwun tərkanan kə chəwun tarɗiya,kə yakhwun paɗ kə ndukwawun,kə chəwun paɗ leɗ leɗ ɗənɗi kəmchəsi.¹²Na Fartə tlət ɗənɗi chətwun khur tarɗiya,ma yakhwunsə kə chəwun.Waat kə təɓawun taran tə fər wanɗəɓətl khur wanɗəɓətk ɗi ne 'yowunsi.Nowun fər ɗənɗi nawakchə 'yowunsə wa.¹³Ngga təna'an chamowunnda kətləm yakhwa'an fowun kə kəsandə fat'yandəs wa.Chokchan ndi'chansə kə kəsawun tandə si.¹⁴Ne'sə'yowun mbərantə ɗənɗi kha yakhtəwun nakanya;ɗənɗi takandəwun nan cha'andat paɗ.Kə pangnga nan nat 'yandəs kə mbərantə ɗənɗi khaa yakhtənda,kəna nat ma'ya kə mbakhenndə kəsowunndə si.Nda'an ne ndi'chan kətləm chək wuni.¹⁵Nda'an ne kəɗ ɗənɗi mba'tə chəɗchəɗtə ɗelwer i Farta:Tla natən 'yansə kaan,nggərwu ən'yan taktə khaa,kə chkanchə kaɗ wa;tla natən'yansə tap kəɗa ndak,yakhwa ən kaf'yan paɗ wa."¹⁶Chaən Fartə usoko kətləm kət ɗəftə Titus kə kəsowunchəs kəɗ ɗənɗi chəti.¹⁷Ndaka'an wa kə kəsowunchə si,yakhkan kə chə kəɗu.Yakhsə kaan kə kəsowunchə si,yakhkan kə ɗə kəmɗowun tə ində'yan.¹⁸Tlən ən nowun wanmandə khur tər mbanan.Nat fə fərkitchə khur kətən sita'an chimndə anchə kətləm tlə ɓaschan ndikti Fartə ndi'chan.¹⁹Ngga kətləm kət nda'an ndakwa;fə fərkitcha'an taɗchandə kə pəɗandə keɗeche khur tar ɓas kakəta minni kətlək kət manandə Farta tə wanɗəkaɗa kəsandə nafchəsi.Mana'ən Fartatə paɗ kə pəna'ən chəkawun kəstəɗi tlə kəsandə fə fərkitchə ra'an si.²⁰Na'an lekətkətləm kə ndə nafchə wa səɓa'ən kaɗ wa kə ɗar kakət ɗi ne ya'ansə ya.²¹Mayakhtə ya'an kə che'ən ən ndi'chan ngga pangngən Fartə ndak wapaɗ tə pangngən nafcha.²²Tə wanmanchə'ən təɗiya nat'ən tlenowunndə ya,nga'an chekendə wanmandə kaf'yan.Ɗəpa'ən wa wanmanɗiya tlə chəchan kaa ter khur khəɓakkəta.Nakanya yekhsə kə kəsowunchəs kaan kətləm fərtə kit kə wunchə kaan.²³Kətləm Titus tə ində'yan mətlan setna.Tlə chəchan ter tləmanna.Kətləm kət nggun kətləm wanmanchəmən tlənchə fe tandə ə kətən sita'an.Padaaka nafchə kəmɗiYesu.²⁴Pənaman wanmanchəmən tə'ini yakhtə kaan;pənamandatən ɗənɗi chəch ndiktə'ən kə ɗarwun kaan,tə paɗ ɗənɗi chəch nawaktə'ən malandə ndandə nafchi kətən sita'an nat ɗəf kəfat ya'an kə wunchi.

Chapter 9

¹Kə ɗar ɓasandə fə fərkitche,chok waat kə yarowunchi sə. ²Səninchə wa, tla ɗəfti kəfatsi,kəmɗi nafchi Makidoniya.Ndandachi wa Akaya takhəsfa tərtə ətlakhata.nekhnekh kət yo'on cheke ndech alkət kaan.³Nakanya tlənchi wanmanchə'ən mani ɗəf kəfatya'an kə chokh pafənwa,paɗ ketləm kə takhəswun fa, kəɗ ɗənɗi ndati wa nowun chita.⁴Ma ngga kəɗu wa tlə Makidoniyatə pari tə nenchi mbəsowunndə takhəswowun fa wa, na fat kharamənnda-mba'wi ən kə ɗarwun wa,kətləm ɗəfinchə kəfat kə wunchi.⁵Nda'an kaɗati wa kimsi kə pəki wanmanchəmən kə ɗəndə kəmɗowun,kətləm kə takhəswun fə kə ɓəra ɗənɗi ndatwun wa nowun fərta.Chokkan kəɗu kə chok kə takhəsta'an i mbəs ən khar ngga i tlənata wa.⁶Ndikta'an wa:tla hekhchə tap kəɗa,nachan mbəstə tap kəɗa,tla paɗ chekhchə kətləm kə mbəs ən khar,nan mbəs ən khar.⁷Chəkawun kə fər kəɗ ɗənɗi takhsandənkha khur wanɗəkaɗat'yan.Kə fər kətləm lekəta wa,ndu kətləm kwe'ta wa.Kətləm Fartə tlə yakhchan tlə fər ən tə masata.⁸Fartə nan mbakhən cheken mbəs ən khar,ma nan nat khur ɗəch nat khur nding,no mbəs chəka mə hakhtu.Nachan kəɗu,ma' nl cbektə khur əna chəta.⁹Chokchan kəɗ ɗənɗi natən kə yarat'an: Chakankan kənau'yan khaa,paɗ fərantə fə ɓakhcha.Kakət'yan nachan kə pori'."¹⁰Tla fəranchə we'tə tlə khuɗata tla tlə chekhche, paɗ kwasat i səmnda,nan fəru we'tə kaan i chekhte.Nan chekendə ɗənɗi natu mbestə khur khəngga kakət'yo.¹¹No chət kə wurumndə chək tə mban mi ma'no nat kə tle fər əna.Nda'an ne ɓat təchan usoko Fartə təmɗə yamən.¹²Ɗət kə pang tə teriniya,ngga nən ndiɗandə ɗənɗi khaa yakhtə Fartə ndak wa.Nan njartə kha kə tarchə kaan i chət usoko kəmɗi Farta.¹³Kətləm kaɗowunchə fe,mbəsan fe paɗ khur tarɗiya,nowun manandə Fartə təmɗi yakhtə tə tərtə kha kəmɗi ndikti Yesu.Nowun manandə Fartə təmɗi tlərɗaktə'yowun i fər ən kəmɗandə tə kəmɗi chəkawuni.¹⁴Ɗa'andach fat tə pək wunchi tə paɗ tandə sitə kətləm wunchi.Chəchandə ɗinni kətləm kapa kakəti Fartə tla ne inwun. ¹⁵Kən usoko kəmɗi Fartə kətləm tlərɗaktə'yan tla nawaktə nef mbakhən mbu'ta.

Chapter 10

¹Nggət Bulus tə indinchə ne səyowunndə təmɗi mbən fata tə kakəti Yesu.Nggət tə khartəfat fa ma nggət tləmatwun,ma nggət tləmatwun wa paɗ tlə nachi tə alkət ndiktə fa.²Nggət səyowunnde wa,ma nggət tləmatwun kə ni tə alkət ndiktə fa wa.Nakan chichan fə wa kimsə kə ni tə alkət ndiktə fa,ma nggət ndiktə tə fe tlə ɗəpanchə wa nachamən choktə khur fata.³Chəka nakan nachamən wi'tə khur fata, nggamən yandə tə fata wa.⁴Kətləm ɗəna yaanchəɗi natmən yandəsi ngga i fat wa.Ɗəna yaanchə tla ne alkəti semeti Fartə fa,tla tlə pəkanchə alkəti khwe'rə khaa. Tlə mbakhanchandi usind kaɗi tla ne baltə lengndəkha.⁵Paɗ tlə pəkancha'an chək mə mbara ən khaa, tla ne yanda tə sən əni Farta.Tlə nggetlancha'an chəkawun kaɗata kə fər mandə kəmɗi Yesu.⁶Ngga'an paɗ takhəsinfa tlə'ən ənkha kə ɗar kumi fər manda ma tapi ndiid fərmandə 'yowun khaa.⁷Ɗəpaman ɗənɗi nde' ne pangngətwun.Ma ndi nef wa mətlan Yesu,kə kuɗukantə ində'yan wa,kəɗ ɗənɗi natən kə i Yesu,kəɗu nat'ən ngga'an paɗ.⁸Kətləm kwalchi fat kətləm alkət ɗi fəra'andə Farta,kətləm kə tənowunchə ənsi,ngga kətləm kə welowunchə'ən kaɗ wa nə fat kharichə wa.⁹Yakhwisə kə chok kəɗ təni lekowunndə kaɗ tə yarachinchu wa. ¹⁰Kətləm ndach fowun nafchə wa,"yarah'yan tə alkət fa i kwarandə nafcha,chəka kəɗu ma niində alkət fiyanwa,ndiktə'yan ngga əna səkta wa."¹¹Malan nafchə'ini kə sənndə wa ndikcha'an khur yarach ya'an a'ansə wa,nacha'an mbu'tə kəɗu ma ngga'ansi.¹²Ɗəwa'an kə nggoma'ən ra'an ndu kə kaɗa'ən inchiya'an tə fe tlə mananchə inchiyanda wa.Kətləm ma kaɗandə inchiyandə tə ra'an,paɗ kə tərndə inchiyandə kəɗ ra'an,sən ən 'yandəs wa.¹³Na'an chətmaan ində kaan wa,nacha'an chət kəɗ ɗənɗi fəra'ənndə Farta, kəɗ indi sa'tə'ən kəmɗowun.¹⁴Kətləm ɗəfwa'an inchiya'an kəfə mancha sa'ka'an kə mbəswunchə wa. Ngga'an lach kəmɗowun tə ndikti Yesu.¹⁵Chəwa'an maan ində kaan kə ɗar tarɗi chət fowun wa.Mani nda'an ɗəfcha'an kəfatsə wa,ma fər kit 'yowun manda,kən terya'an ində khaa,paɗ kən khur sərta'an.¹⁶Yakhcha'ansə kəɗu ma' na'an ɓas ndikti Farta ta' kə khur tle məch kə pangnga.Na'an chət maan ində kə ɗar tarɗi chət fe khur tle khakha i nefa wa.¹⁷Tla ne chət maan inde,kə chət maan ində khur Farta.¹⁸Kətləm ngga nafɗi mba'chə ən kə ində'yan nafe tata wa.Mani nda'an,tla nda Fartə wa teɗi.

Chapter 11

¹Yakhchisə kə kərəswun tə nenchə khur ɓamkəta.Chək kəɗu nggun kərəstə tə nenchi.²Kətləm nachi səra'tə kə wunchi.Səra'tinchə i Fartə kətləm nggun.nakan ndinchə wa ni fər wunchə kə ret məɗi khəs nef arta.Ndinchə wa ni fər wunchə kəɗ perrə tla sənwakchə khəsnef kəmɗi Yesu.³Chəka kəɗu nggət lekət wa,ma'i kəɗ ɗənɗi ləmnɗə wirɓə Hauwa'u tə mbər ən'yan kə leng wanɗəkaɗach'yowun kha məɗi tə manandə Yesu wa.⁴Ndat wa ma ɓi nef mba' Yesu samən tə tla ɓasowunndə ən.Ma ngga kəɗu wa,ma tləwun semet samən tə tla tlətwun.Ma ngga kəɗu wa,ma tləwun ndiktə samən tə tla tlətwun.Kə tləwun ɗəchə'ini wachei.⁵Kaɗachi wa ngga nggət ne tap khur fe tlə 'yafe wa paktə fə ɓasscha wa. ⁶chək kəɗu,chək mə cha'iwə fe ndiktə khar wa,cha'iwə fe sən ən khar wa. Khur chək mban mə khur ɗəch nat,mbaowunchə'ən ɗəchəɗya.⁷Chinchə ɓəɓifata wa,manawaki indənchi kətləm kə manowunchə fee? Kətləm ɓasowunchi ndikti Fartə ɓaal. ⁸Tləninchi ɗəchi fowun fə tərmbancha, təmɗi tlət ɗəchəɗi nggomndənda kətləm kə chowunchə tere.⁹Fartəɗi nati tə wunchi,paɗ yakhinchə əna, chəkhawi ən khari nefa wa kətləm ɗəchəɗi yakhti. wanmanchəmən fe ne ə Makidoniya fərichəndə chək mi chəka khur mi yakhwisə kə ɗəfowunchi khe'tə kə in wa,paɗ ni ɗət kə pang tə chət kəɗu.¹⁰Kəɗ ɗənɗi na kit i Yesu khurinchi,ɗəf kəfaɗinchəs ya,an nə ɓa' khur Akaya wa.¹¹Kətləm mi? Kətləm yakhwi wunchə wa wa? Sen Farta.¹²Paɗ ɗənɗi tlə chəti,ni ɗət kə pang tə chəta,ma' ni tərandə yakh ɗənɗi kaɗ ne kə əna njər nenchi,tə ɗənɗi ne ɓat tə yakh inde - mbəsankə fe tandə chət yirtə ter'ini natmən chəta.¹³Kətləm we'tə nafchə'ini,fə ɓas lekche,tə fə chət tar ləm nafcha.Tlə chanchandə fach'yandə kəɗ fə ɓas ndikti Farta.¹⁴Tlaya ngga əna saka inda wa,kətləm chək khwe'rə chantə fat'an kəɗ tlə tləndi ɗa'kəta.¹⁵Ngga əna kapa saka inda wa,ma chə mafach'yan kəɗ mafachi tlə kafata.Mbəs ən 'yandə khar nachan nat kənau ɗənɗi chətnda.¹⁶Nggərinchə ndata:kə kaɗ nef wa ɓem naki wa,Nakan ma ɗiwun tlam nenchə kəɗ ɓeme ma'ni chət maan ində tap kəɗa.¹⁷Ɗənɗi nati ndat kə ɓəra maan inde,tə alkət fəyu ngga tə yakht Farta wa,nachi ndiktə kəɗ ɓeme.¹⁸Nakan nafchə kaan tlə chəchandə maan ində təmɗi fata,nggət paɗ ni chət maan inde.¹⁹kətləm tlə chokchowun tə mbənfatfə khur ɓamcha.Nggun tə inchə'yowun fə ɗaatlcha.²⁰Nakan tlə chokchowun tə tla chowunchə kə mafata,ma səmowunchi,ma tlə chəchan ter kə yəwun,ma tlə ndachan wa mbərowunchə khaa,ma ngga kəɗu wa ma mbalitə wunchə khur chəmende.²¹Ni ndat kə khartəfat ya'an wa,kuɓa'ən fat kə chə'ən ɗinni.Chəka kəɗu,ma manan nef ində'yan-nachi ndiktə kəɗ ɓeme -nggət paɗ ni manandə indinchi.²²Fen paɗ Yahudawacha wa? Nggət paɗ kəɗu.Fen Israilawacha wa?.Fen kwatl Ibrahim wa? Nggət paɗ kəɗu.²³Fen mafachi Yesu wa? (Nachi ndiktə kəɗ nggət khur indinchə wa.) Mbərandachi khaa.Nachi khur ter tla ne khaɗchan kaan,khur pursunach kaan,khur tləftə kaan nggə sərta'ansə wa,khur ɗəna mərtə kaɗ kaan.²⁴Khari Yahudawach kurɓanchi tlət tləftə ɗərman,"tləftə kumchət foɗa ne'sə arta wa." ²⁵Kurɓanchə fe tləfitə makhkan tə fangnda.Məmakichə fe fə tə ɗakwanchə to'. Kurɓan kombawal tə 'yem səɓtə kaɗ nggət khuran makhkan.Taminchə chət wi'tə tə fartə khur ɗəfitə khawurtə arta.²⁶Kurɓani wi'tə kaan tə talandə kuficha,mət lekendə yaarcha,mət lekendə nafchənchi,mət lekendə fə kumi fərkitcha,mət lekendə mərəɓcha,mət lekət khur usəncha,khur lekendə khawurta,khur lekendə wanmanchə fə lekche.²⁷Chinchə ter tla ne khaɗchan,khur kumi 'yen wichə kaan,khur mitə tə kuchimnde,fartə kər kuchimnde,khur mbit tə fat cha' khaa. ²⁸Kərsə ɗəchə'ini nat,kwe'təs kha wen məta məɗinchi kətləm yakhtinchə kəmɗi fə fərkitchə nat. ²⁹Wun kuɓandə fata,nggət paɗ kuɓawi fata wa? Wun ɗəfwaktə fe kə chət wansartə khaa,paɗ 'iwi kaɗ wa?³⁰Ma ni chət maan inde,nachi chət maan ində kə ɗar ɗənɗi pənchə kuɓandə fatinchi. ³¹Farta chinmən Yesu,tla tlə manadə fe kə pori,sən wa ngga ni lekta wa!³²Ə Dimaska,Nggomna təɗi ne chət kutəraktə pangngən kutər Aritas,ɗəfkan kə ɗiwu fe mərəɓ Dimaska khar kətləm kə nggətlichə fee.³³Fərkə fe nenchə kakhkhur inafta tə wantənda fi kənnda,paɗ khəra'ki khar'yan.

Chapter 12

¹Waat kə chi maan inde,chəka kəɗu ənsə nafe mbəstəs wa.Chəka kəɗu ni ɗət kə pang tə na ɗich kha kə pangnna məɗi Farta.²Səninchə nef khur Yesu khurachəɗi kum nggərsə foɗa mbərchə khaa yu,tla ne-ndu khur fat,ndu ngga khur fata wa,sənwi wa,Fartə ə səni-tərfe ndə kə makhkaan khulafərta.³Paɗ səninchə wa nef'ini-ndu khur fata,ndu ngga khur fata wa,sənwi wa,Fartə səni- ⁴Tər fe ndə kə pan,səktə ɗəch tla nawaktə nef mbu'ta.⁵Kətləm kət nef'ini ni chət maan inde.Ma kətləm nggət tə indinchi,ni chət maan inda wa,se ma kə ɓəra kuɓandə fatinchi.⁶Ma yakhchi kə chi maan inde,mə ngi nə kə ɓema wa,kətl ni tlə ndik kit.Nakan ni chət maan inda wa,kətləm mani nef kaɗat kaan kə ɗarna,mani ɗənɗi tlə natndə nat finchi,ndu tlə səktəndə məɗinchi.⁷ Paɗ ni chət maan inda wa kətləm ɗəna saka inchəɗi khur na ɗich khaa kə pangnna. Kətləm maninchə khuptə tə maan inde.Takh khur tliu fəritə fee,tlə tləndə məɗi khwe'rə kə nggətlichə,kətləm maninchə chət maan ində kaan.⁸Kurɓanchi səyandə Fartə makhkan kə ɓəra ɗinni,kətləm kə təranchə kaɗ finchi.⁹Nakan ndikan wa,"Ka fatinchə chauchi,kətləm nach alkət khur kuɓandə fata."Kətləm nda'an nati chət maan ində kə ɓəra kuɓandə fatinchi,kətləm ma' na alkəti Yesu nat khurinchi.¹⁰Kətləm nda'an chəchi ə khur tləm Yesu kəni tə kuɓandə fat fa,khur 'yarata,ɓakhtə khaa,kaɗata tə khe'te.Kətləm chəka kwet kuɓandi fata,ni nat kwa'kwa' paɗ.¹¹Chənchə kə ɓema wa? Nggun kweichəf kəɗu,mə kəmchansə kə chəmwun nanchi.Kətləm nggət kə ɗəna njərtə khur paktə fə ɓaascha wa,chək nakan ngga nggət əna wa.¹² Kittə ɗəchiɗi chit fə ɓascha səɓ ndə patlangwun tə kapa kərəsta te əna saka inde tə paktə tarcha. ¹³Nachowun kə fə kumi maancha wa kəni khur taktə fə fər kitcha, ma ngga təni kə khe'tə kəmɗowun wa? Kalam nanchə kha kətləm səɓani kaɗi.¹⁴Ɗəpama! Takhsinchəf kə ɓi kəmɗowun i makhkanan,ni nə kə khe'tə kəmɗowun wa,kətləm yakhwi en'yowun wa.Nggun yakhti.Kətləm wancha nandə ɗəfan ən parchənandə kha wa.Parchə ne ɗəfan ən wanchə khaa.¹⁵Ni yakhtə kaan kə səɓani ən kə ɗarwun,ndu kə sa' kə fər səsingndinchi.Ma yakhinchə wunchə kaan,nggət yakhwun nanchə ngwiit wa?¹⁶Chək nakan kəɗaya,khe'owunchi wa.Kətləm nakan nggət tlə mbər əna,nggət kəsowunchə tə ləm fata.¹⁷Ɗatlonchəfawa təmɗi fe tləndi kəmɗowun wa? ¹⁸Səyanchi Titus kə ɗə kəmɗowun, paɗ tlənchi anchə tə wanmanda.Titus Ɗatlonchəfa wa? wi'wa'an khur mbandə arta wa?wi'wa'an kwar sartə artau wa?¹⁹Chowunchan fə wa tətl na'an kənan kirsə ra'an məɗ'yowun wa? Pangngən Fartə khur tləm Yesu tətl na'an mbu' chəkamə ne fərowun alkəta.²⁰Lekinchə wa ma ə ɓinchə ni ɓə kə mbəsowunchə kəɗ ɗənɗi yakhti wa.Lekəchi paɗ wa nowun mbəsichə kəɗ ɗənɗi yakhtəwun wa.Lekəchi wa na as inchə nat si,səra'ta,səɓtə khure,yakh inde,əs fata,maan ində tə tla'andə yanda.²¹Lekəchi wa ma ɓinchə kaɗi,na Fartə njəritə kaɗ pangngən wun.Nggət lekəta wa ni chət seɓtə khur tə nafchə kaan fe chəch ɓəɓifat kə nakanya,tə fe tərwakchə khaa khur təkəmən ɗich tə fəkaukət tə yakh ɗich tla chətnda.

Chapter 13

¹Makhkanan nəya nati ɓat kəmɗowun."Ɗəfan ən neffa tlə tərchə fe wa nde' me'i nafchə chep ndu makhkan." ²Tapi ndani fe chəch ɓəɓifat chokh tə paɗ takcha'an,fartəɗi nati minni i chepeta'an,naki mba'tə paɗ ya:ma mbinchə paɗ,ni malandach wa.³Mba'owunchi ɗini kətləm nowun ka nde' ta'an,ndat wa ndu Yesu ne ndiktə təmɗinchi.Mətlan kə tlə kuɓandə fat kəmɗowun wa.Ma i nda'an alkət'yansə ə khurwun.⁴Kətləm kukanchə fe khur kuɓandə fata,chəka kəɗu mətlan tə səsingndəf təmɗi alkəti Farta.Kətləm nggəmən paɗ fə kuɓandə fach ə khur'yan,nakan namən nat tə səsingndəf təmɗi alkəti Fartə tla ne khur'yowun.⁵Kaɗaman lnchowun khaa kə nowun ma nggun khur fər kit. Kaɗaman lnchowun Mbəsawowun fi fach'yowun wa,ndat wa Yesu khurwun? ma tə khəmwun kha khur kaɗata'an.⁶Fərinchə kit sə paɗ wa nowun sendə wa khəmwamən kha khur kaɗata'an wa⁷Nakanya ngga'an səyandə Fartə ndat wa kə chəwun səɓtə əna wa.Ngga tə səyi wa kə chəmən kəɗ tə sənmən kaɗata'an wa.Matan kuɗui tə səyi wa ma' nowun chət ɗənɗi ke'ke',chəka nakan chəmən kəɗ khəmmən kha khur kaɗata'an.⁸Kətləm mbakhənwamən chət ən tla ne kit wa, kətləm kita'an.⁹Kətləm tlə səkcha'an mbəndəf ma kuɓandə fatya'ansə, nggun kwa' kwa'. Ngga'an sitə paɗ wa kə nowun kə ndiiɗcha'an.¹⁰Yarachi ɗəchəɗiya nggət tləmatwun wa, kətləm ma nggət tləmatwun, ni nə kə tlə yaandə kaan tə wunchi,khur chət ter tə mandinchə wa-tla fəritə Farta, kətləm kə tənowunchi, ngga kə tlətlakhowunchi khaa wa.¹¹Ə ndukwata'an wanmanchəna,cham mbəndəfa,cham tar wumandə inde,nggəmaman ra'an si,chokam khur khaskhastə fata. Paɗ Fartə tlə yakh fat tə khaskhaskəta nan choktə tə wunchi.¹²Ndaman ən ra'an khur yakhfati semete.¹³Nat fə fərtkitchə ndowun əna.¹⁴Malan kafati Yesu Almasihu,yakhfati Fartə tə nat artə khur chəɗchəɗtə semete,kə chok tə wunchə nat.

Galatians

Chapter 1

¹Ngǝt Bulus, tlǝnda nga tlǝ tlǝnda tla Tlachǝ nga mǝɗi nefawa, nafchawa tlachan mǝɗi Yesu kristi tǝ Farta chimmin, tla tla'anchǝ Yesu khur mamatacha. ²Tǝ wanmanchimǝn nat tandi nech tlǝmana, kǝmɗi kǝtǝn sichi Galatiya³Ka kitta kǝmɗiyon tǝ khaskhaskǝta mǝɗi Farta chǝmmǝn Yesu kristi ⁴Tla fǝrchi sisingndǝyan kǝtlǝm kǝ khǝramǝn ǝ khur ɓǝɓi khesiɗiya, tǝ yakhtǝ Farta chinmǝn, ⁵Manda chok waat kǝmɗi Farta kǝ chok kuɗu kǝɗu kǝfere.⁶Sakachi inde wesǝ tǝɓǝrtǝyon kha mǝɗi tla yach wunchi tǝmɗi Yesu, sakichi innde ngun tǝɓǝrtǝkha kǝ cha'at samǝn ⁷Ndiktǝɗasi samǝnwa, nafchǝsi yakhǝ sakonnda kǝ mbeɗenndi ndiktǝɗi Yesu khaya.⁸Ndu cikka tlǝtlǝnnda ɓach khulafǝrta kǝ mbo'onwun ndǝkti samǝn kǝ chakawun kǝ sǝpt'an. ⁹Kǝd ǝnɗi mbo'onwundǝ ǝn, ni ǝn ngǝr mbo'onwundǝ paɗ, "ma mbo'owunchǝ nef ndǝktǝɗiya samǝn tǝtla, Mbo'owundǝ'ǝnyu kechok kǝ'ǝna kartǝ mǝ'yon." ¹⁰Nakanya ni kat kǝngǝ michǝ nafchawa ndu ǝ Fartawa? Nachi sitǝ kǝ mbǝnani neffewa? ma pǝchi kwetǝ kha kǝ mbǝnani neffa, ngagǝt mafatǝ Yesuwa.¹¹yakhchisi kǝsǝnwun manwanchǝna, ndiktǝɗi natǝ mbo'owundǝya nga ǝ nefawa

¹³Tapi sikwun weti natinkha khur nafcha'an, tǝ weti ɓakhtǝɗi nati fǝrandǝ nafchi Farta tǝ ndatwa nitǝ sǝɓaɗi kaɗi. ¹⁴Maninchi khur yahudanci kǝ pǝɗani fe kha natǝn keɗeche khur nafchinchi. Kuɗuyu nati khur para mbandi chinchina.¹⁵Ngǝmman kǝ Farta tla tadchinanchi pe'ǝnchi khuri yaa 'yakan nenchi tǝ kakit'yan, ¹⁶pǝnikan wayan mani ɗǝt mba'andi fe sǝnwakchi ndǝ we kat kǝ sǝki mǝɗi nef tǝ ferfawa. ¹⁷Ɗǝwi kǝ urshalima kǝmɗi fe chokchikǝ fǝ tlǝnchiyuwa pangannǝ yuwa, paɗɗa, pǝɗachi kǝ Arabia kǝni ɓat kaɗ kǝ damaskus.¹⁸Kǝrsǝ khurat makhkan pǝɗaki kǝ urshalima kǝɗi sǝm Kefas pad chokchi tǝndǝ mǝn kumngǝrsǝ ɗǝrman ¹⁹Paɗɗa nawi yan khur fǝ tlǝncha'anwa yakubu wanman Yesu ndak . ²⁰Ənɗi nati yaron ndǝs ya kǝ Farta ngani ngani lektawa.²¹Pǝɗaki kǝ tlǝ mǝti suriya tǝ Silisiya. ²²Ə kǝtǝn sichi yahudiya fe nech kǝ kristacha sǝnwanɗǝ nenchiwa. ²³Tlǝ sǝkchandiwa, "Nafɗi tlǝ nech ɓakhamǝnda chok nakanya mǝtlan ɓas ndiktǝɗi yakhtǝn welendǝ kaɗi." ²⁴nakandǝ manandi Farta kǝtlǝm ngǝta.

Chapter 2

¹Ə mǝɗya kǝrsǝ khurat kumngǝrsǝ foɗɗa ngǝranki ǝn kǝ urshalima ngǝt ɗǝch tǝ Barnabas, taɗ tǝrki Titus kǝ ɗǝ'ǝn ²Ngǝrankǝ kǝtlǝm pǝnnichi Fartawa kǝ ngǝrani'ǝn kǝ mba'a ndikti Fartǝndǝ nati chǝta khur fe sǝnwakchǝ ndikti Fartawa nguɗukha ndikti tǝ fe tǝrtǝfe wa ka tlǝ paktacha'an chǝchi kǝnɗu kǝtlǝm kǝ sǝnwa ngga raka pafǝn nati chǝtawa, nɗu tǝ raki pafǝnwa.³Chǝka Titus tla nat ǝn mǝt arta tlǝ Helenta, yowunsǝ ndanchǝwa waat kǝ khechewa? ⁴Ndiktǝɗiya tlachan khur wanman fǝ lekte fene khurmǝn ǝ wuɓta kǝ nandǝ nat yamǝnkha ǝ khur Yesu. Ə chǝndǝ kǝ chamǝnchǝndǝ kaɗ kǝ nafacha kǝ ne nɗǝnɗi ne ndichan tǝ ɗǝnɗi ndid wakcha ⁵Fǝwa'an indiyan an kǝtlǝm kǝ mana an chǝndawa chǝka wansengnan arta kǝtlǝm kit i ndikti Fartawa ngǝ mbeɗendǝkha kǝtlǝm ngun wa.⁶Fe tlǝ nafe nat tǝ manda fa kǝsi wandǝsǝ kǝ ǝna. Ndu tandǝ miche piwu ǝnawa. Farta tlǝwa tla yakhtǝ nafchawa.⁷Mǝni kǝnɗu nakandǝ fǝrichǝ kǝ ɓasani ndikti Fartǝ kǝ fe khechewakcha. kǝd ɗǝnɗi fǝrandǝ fe Bitrus ɓasǝ kǝmɗi fǝkhechete. ⁸kǝtlǝm Farta tla, tlǝ chǝch ter ǝ khuri Bitrus kǝtlǝm tlǝntǝndi kǝmɗi fǝ khecheche, kǝmɗu paɗ natǝn chǝt ter ǝ khurichǝ kǝmɗi fe sǝnwakchǝ Farta.⁹Tǝ Yakubu, Kefas tǝ Yohanna fe tlǝ nafe natawa fǝ tǝ nandǝ nafchǝ Farta sǝnkandǝ mbǝs ǝn khar tǝndǝ fǝritǝfe, fǝrankandǝ ngga'an kher tlǝrɗakta ngǝt tǝ Barnabas, chǝchankandǝ kǝɗu ndak kǝtlǝm nggan'an kǝ pǝnɗa'an kǝmɗi fe sǝnwakchǝ ndikti Farta, fen paɗ kǝ ɗǝnɗi kǝmndi fe khecheche. ¹⁰Tlǝ yakhchandǝ paɗ kǝna ǝn kuɗuk tǝ fǝ ɓakhcha, ngǝt yakhchi kǝnɗu.¹¹Sakǝ kefas kǝ Antakiya, ngǝrankan ra'ansi ǝ pannan kǝtlǝm mǝtlan nech chǝt ǝn khur kumi sǝnda. ¹²Kefas sǝm ɗǝsǝmnda tǝ fe sǝnwakchǝ Farta, kǝn fowon nafchǝ'ini, malankan ɗǝkan kǝ mǝt ndichan sǝman tǝ mǝɗi fe sǝnwakchǝ Fartayu. mǝtlan lekendǝ nafchǝ fǝ (ndik) khechete.¹³kǝnɗuyu pad kwaan yahudawacha fe nech mǝt arta parindǝ sǝbtǝfat'yanda. Minni kǝnɗu Barnabas paɗ paratǝ sǝbtǝ fatyanda. ¹⁴Naki parawandǝ kit tǝndǝnech khur ndikti fartawa, mba'ankǝ Kefas ǝ pangn nandǝ nat, "Machǝ tlǝ yahudawachǝ chǝcho ǝn kǝ tla sǝnwaktchǝ Farta, mǝ kǝmchansi kǝ chǝn ǝn kǝd tlǝ yahutata, tǝkǝn nato chan waat fe sǝnwakchǝ Farta kǝ chokndǝ kǝɗ yahudawacha?"¹⁵Nggga'an tǝndi nech kǝ yahudawacha kǝ ngǝttǝfe ngga'an, ngga fesǝnwakchǝ fartawa fǝ ɓǝɓifachawa; ¹⁶kǝ sǝnwun nafe katlǝkha tǝ ter chakmee, mǝni kǝnɗu kalchǝfe tandǝkha tǝ fǝrkit ǝ khur Yesu. ɓacha'an ǝ khur tlǝ tlǝt mǝnchi, paɗ ngga tǝ tar chakmeewa. Kǝtlǝm tǝ mban chakme nowonsǝ nafe kalandǝkha wa.¹⁷Ma kimǝn farta kǝ kalamǝnchǝkha khur Yesu tlǝ tlǝt mǝnchi, mbǝsmǝn indiyanmǝn fǝ ɓǝɓifacha, tlǝ tlǝt mǝnchǝ chǝkad kǝ mafati ɓǝɓi fatawa? chik nguɗekh! ¹⁸Mi ngǝranchi ɗǝf fat kǝ ɓǝra chakmee tla kandi kǝrsifa tǝrchi'indǝnchi kǝ tla tlǝ ɓǝrawakchǝkhar. ¹⁹Tǝmɗi chakmee mǝrchi kǝ chakme, kǝtlǝm kǝ wii kǝɗ Farta.²⁰Kukichǝfe tǝ Yesu, ngga nget ne natkha padwa, Yesu ne natkha ǝ khurinchi. Nanɗi kha nakanya ǝ khur fata, tlǝ nachǝ chǝt tǝmnɗi fǝrkit kǝmɗi wa'i Farta, tla na kakǝtyan kafinchi fǝrchǝ indiyan kǝtlǝm ngǝta ²¹Welewi kakǝtǝ Farta kadwa kǝtlǝm ma kǝt kǝtyan mbǝs yemndǝs tǝmɗi chakmee matan kǝ ndu mǝrti Yesu pafǝn.

Chapter 3

¹Ngun Galatiyawach fe kumi ɗatlcha! Səɓtə wenitəmi ləmchə wunchi? ²Yakchəsi kə mbəsani ɗinni məɗowun ndak. Tləchowun semet təmɗi tar dokawa, ndu təmɗi fər kit kəmɗi ndəchəɗi səktəwunwa? ³Kumi ɗatləyowun ka'an kəɗayawa? Tərchowun kanan tə semste, nakan khachya nakowun təɓandəkh aa khur fatawa?⁴Kanchowun chəmendə ndəchfə ka'an ɓaalwa, mandu ɓaal'laa? ⁵Tla furowunchə semeta'an tə taxchə yi mandə khurwun chəchan təmnɗi tar kiitawa, təmɗi səktə tə fər kitwa?⁶"Ibrahim fərtə kit kə farta, chankə fe ɗinni kə kaakət məɗan," ⁷təmnɗi mbaniniya kə sənwunwa fe fərchə kit, wanchi Ibrahim. ⁸Ndikti fartə nikhaa kə pangnga ndatwa, təmɗi fər kit nat fartə khəra'andə fe ɓuɓifacha. Mbu'anfe ndikti farta Ibrahim ndukwa. Təmɗiyo na fə ɓuɓifach nat mbəs ənkhar. ⁹Kətləm nda'an fe fərchə kit, fə mbəs ndəchkhar nat tə Ibrahim tla ne tə fər kityansi.¹⁰Səɓtə'ən nan nat ɗarfe ndəfchə fat kə tarchə kiitaa. Kə tləm nachan kə yarataanwa na, "Səɓtə'ən mbəs nat tla tlarwakchə kə ndəchədi nat khur ndiktə farta, tə paɗ kə chət tandə nat." ¹¹Nakanya nachan ə ndakəta, kalwu fartə nefkhaa tlə parach kita wa, kə tləm kaa nef nachan natchaa kə tləm fər kityan. ¹²Nga natch doka khur wandə kad'atawa. Tla tlə ne chit ndəchəini khur kiiti. Nachan nat khaa kətləm kiita.¹³Almasehu tləchan mənchə kaɗ khur səɓtə ndəcha təmɗi kiita, chokə fatyan kə səɓtə'ən kətləm mənchi. Kəɗ ɗənɗi natin kə yarata'an, nat tla wakandəfe kə ndar paləngnda səɓtə nefe. ¹⁴Ndənɗi chəcha, mbəs əni ini khar ɗar Ibrahim yu ɓachan kəmɗi fe ɓuɓifach ə khur Almasehu Yesu, kətləm kə mbəsmən semet təmɗi fer kit.¹⁵Wanmanchəna, nachə ndəktə kətləm ndəna chəti nafcha. Ma mdit nafchə ɗar ən ə ngəmanda, nefsə ne kartəf ndu kə chekanchuwa. ¹⁶Nakanya mbachə fe ndən'ɗiya kətləm Ibrahim tə ngətkektiyan. Ndawawa, "Kəmɗi ngətkektewa," kəd ndatwa kəmɗi kaanwa, artə ndak, "kəmɗi ngətketəyo," tla ne kə Almasehu.¹⁷Mbachi ndinniya, nakanya. Kiita tla ɓach khurat kumchit kum foɗa tə kumchit makhkan kərsənya, mbəkhaawa ɗən'ɗi kaɗ nda fartə chokhwa. ¹⁸Kətləm mamwa ɓach mbəs əniini təmɗi kiita, mə nan ɓə paɗ təmɗi ndən'di nda fartawa. Fəranchə fartə Ibrahim ɓaal təmɗi ɗənɗi nda farta.¹⁹Mə chich khach fərtəfe kiitaa? Chekenchəfe kətləm ɓuɓefach yamən, kə fartədi na ngətketə Ibrahim ɓat kəmɗi nda farta. ²⁰Ndiɗechə alkəti kiitakhaa təmɗi fe tlənchi farta tə kheri tla ne pətləran. Nakanya tla ne pətləran mbərantə nefkhaa arta, chik kəɗu Fartə arta.²¹Kiita nawa keke tə ndən'ɗi nda fə ɓuɓifachwa, Almasehuwa chok kə mafati ɓuɓifatawa? Chək ngud'ekh. ²²Ndikti fartə ngəlantə chək mi i ɓuɓifata. Chich fartə ɗin'ni kətləm mbatəyanwa nan khəra'amənda təmɗi fər kit kə Yesu Kristi kəmnɗi tla nat fərchə kit.²³Nachamən khur kanɗukwati kiita kən fər kit ɓata, kən fər kit kwasaməndə khaa. ²⁴Kə ɗuyu chənmən kiita, kən Kristi ɓata, təta, kətləm ma namən mbəs kakit təmɗi fər kit. ²⁵Nakanya ɓak fər kitya ngamən kərsə ɓak fər kitya ngamən kərsə chəndə paɗwa. ²⁶Kətləm wanchi Fərtə nakowun təmɗi fər kit kəmɗi Yesu Kristi.²⁷Chək nafehə kurmi chanda fe baptisma khur Yesu, tləwun Kristi. ²⁸Pa'u Yahudawatsəwa ndu tlə ɓuɓifata, pa'u mafatsuwa ndu tla nawakchə kə mafata, pa'u khəsnefsə ndu nunefawa, nachwun arta khur Yesu Kristi. ²⁹Ma ngun yi Kristi, ngun ngət kəkti Ibrahim, sa'archa'an kəɗ ndənɗi nda Farta.

Chapter 4

¹Ndatwa, ma tana tlǝ pǝk kǝnawi chinan pe'kǝ wanwa, ngǝ ǝnsi chakadach kha tǝ mafatawa, chǝk chok'kanwa mǝtlan nafe malan kǝnau'ini kha. ²Kǝtlǝm pe'chan kan ɗukwata wanman chinan kǝ fartǝɗi mbatǝ chinan.³Kuɗuyu pad, fǝrtǝɗi pe'tǝmǝn kǝ wanmancha, kǝssǝfe mǝnchǝ khar ɗǝchǝɗi mba'amǝndǝ fe ǝ khur khesiɗiya. ⁴Paɗ sakǝ farta'an kǝɗuyu, tlǝnkǝ Farta wa'yan, ngǝtti nunefe, kǝ ɗǝnɗi natǝn kǝ takhǝsta'an. ⁵Chǝchan kuɗuyu kǝtlǝm kǝ wancha.⁶Kǝtlǝm gun wancha, tlǝnƙǝ Fartǝ semete wayan kǝ khur wanɗǝkaɗach yamǝn, semeti tla nach 'yata, "Papa tlǝ manda." ⁷Kǝtlǝm kǝt nga mafat nako paɗwa kǝd tla chokh. Ma chǝ chok, kuɗuyu paɗ chǝ nach pǝk mandi Farta.⁸Nat tǝ kuɗu, chokh sǝnwowun Fartawa, mafach nakon i ɗǝkhacha fen nawak kǝ kaa ɗǝkhacha chik nguɗekh ⁹Nakanya sǝnkowun Farta, ndu nakanya sǝnkǝ Fartǝ wunchǝya, kǝtlǝm mi natwun ngǝrandǝ'in kǝ ɗokhtǝ ɗǝchǝɗi nawaktǝ alkǝt yandǝs yu tǝ paɗ ngǝ ter 'yansǝ wa? Yakh chowunǝwa kǝ ngǝrwun chǝt kaɗ kǝ mafach kǝd tla tǝrkananwa?¹⁰Tlǝ nachowun paratkhat tǝ wan mǝncha'an tlane waat wa tǝ yuwa ndǝricha tǝ wansengncha'an tǝ khuracha'an. ¹¹Ngǝt lekowunndǝsi, ngǝt lekǝte kǝ nɗenwa chǝchi ter khurwun pafǝn.¹²Ngǝt siyowunnda, wanmanchǝna, cham kǝd ngǝta, kǝtlǝm ngǝt paɗ chǝchi kǝɗ ngun. chiwon ǝ nawa. ¹³Paɗ sǝnwun ɓasounchi ndikti Farta tǝrkanan kǝtlǝm khatǝ fatǝnchi ¹⁴Chik chokanwa ǝnɗi nati khuran ǝ khur fatǝnchi ǝ ɗǝftǝ wunchi kǝ kaɗata, njirwowun nanchǝ wa ndu kǝ welichuwunchǝ kaɗwa kǝrsǝ minni, tlǝwun nanchi kǝd tlǝ tlǝndi Farta, kǝd ngǝt ne kǝ Yesu Almasihu.¹⁵Nakanya ai sǝk mbinan yowun? Kǝtlǝm ngǝt tlarowundǝsi ma nan chǝta, kǝ ɓǝtanchowun wenichǝyowun kha kǝ fǝrichǝwun." ¹⁶Nakan khachya choktǝ kǝ tǝkritǝwun kǝtlǝm ǝ mbo'owunchi kit wa?¹⁷Nachandǝ kaa wunchǝ tǝ alkǝt, nga kǝtlǝm kakǝtawa, tǝ yakhndǝ kǝchokowun kha tǝ nandǝ, kǝtlǝm kǝ ɗuwun kananda. ¹⁸Nɗichansi chǝka kweti kǝ fǝrwun alkǝsi nga kǝtlǝm ngǝt tlǝmatwunwa.¹⁹Wanchinchi wechǝche, kǝtlǝm ngun nati sǝk welələkət fanndǝnchiya, se ma chok Almasihu khaa khurwun ²⁰Manwa nachi tlǝmatwun kǝ mbeɗeni ɓǝratǝkha, kǝtlǝm tlǝ sakanchǝ inde kǝ ɗarwun ka'an.²¹Mba'amitǝn, ngun tǝɗi ne yakhta kǝ ɓowun kǝ khur kiita. ²²Kǝ yarata'an natin ndatwa, wanchi Ibrahim ²³Chep kǝ khǝssǝ artǝ wa'i artǝ wa'i nuɗi nawakchǝ kǝ mafata.²⁴Əna ɗǝpandǝkha mǝɗya, wallawanan ngitchife ndi tǝmɗi fata, ngǝtchǝ fe ndǝ tǝmɗi mbati Farta. Nafe mbakhǝn mbu ndiktǝɗya ǝ khur sakta'an kǝɗaya, nǝssǝ'ini nachandǝ kǝd mbati Fartǝ chep, mba'ta'an arta ǝ ngwalsinai. ngitta wanchǝ ɗi nach kǝ mafacha. mǝtlan nach kǝ Hajaratu. ²⁵Nakanya Hajaratu ne kǝ ngwal sinai tla ne ǝ Arabiya, sakta'an urshalima tla nakanya kǝtlǝm mǝtlan khur mafakǝt tǝ wanchiyan.²⁶Urshalima tla ne fǝrta mǝtlan ne kǝ kata'an. ²⁷Kǝɗ ɗǝnɗi natǝn kǝ yata'an, "Mbnu fata, chǝ kwaraya, chiɗi tamwakchǝ nggitta, no kha yi mbǝnfata, chiɗɗi tǝkawakchǝ ngǝtta, kǝtlǝm wanchi kwaraya terchanda paɗ mbǝram tǝ tla kana chǝmata'ansi."²⁸Nakanya, wanmanchǝna kǝd ǝnɗi na Ishaku yu nachamǝn kuɗuyu wanchǝɗi mbatǝ Farta. ²⁹Tlǝ khe'ini tla ngitta fe khur fata, tla ngǝttǝfe tǝ mbandi semete. Kǝɗuyu natǝn pa' kǝ ɓukiya.³⁰Mǝ mbutǝ wansengnan rǝku wan mafe'ini tǝ manan. Kǝtlǝm wanmafa'ini mbǝs kǝnauwi chinan tǝ tla ngittǝ nuɗi ne kǝ mafatyawa." ³¹Kǝtlǝm nda'an, wanmanchǝna, nga ngamǝn wanchi mafatawa, ngǝmǝn wanchǝ nuɗi nawakchǝ mafata.

Chapter 5

¹Manamǝn malandǝ chok mafakǝta kǝtamǝn ndǝ Yesu kes, tlaran kit, kǝ malamǝn ngǝrfe wakamǝn chalala tǝ kwech mafakǝtawa. ²Ngǝt bulus ndacha ma ngǝmawun nafchǝs kǝ khechonchǝfe ngǝ Yesu chu ǝnnawa.³Ni mbo'owunnda tla ngǝmanchǝ kǝ khechenfe waat kǝ para doka ta'an. ⁴Manɗi pend nu chandi wito kit tǝ Farta machi para doka chekǝnkha tǝ Yesu paɗ cheken kha tǝ kakǝti Farta.⁵tǝmɗi semete, fǝr kit tlǝ pektǝmǝn ǝna tǝmɗǝ chitǝn ke'ke ⁶Mǝɗi Yesu kristi khechochǝfe tǝ ndu khenchenfewa nga ǝnawa ⁷Teri fǝr kit ndak tǝmɗi yakhra'an. ngun rakat ke'ke. 'Yatowunchǝ para kitta'ani? ⁸Sakon'inde nga mǝɗi tla 'yachwunchǝ yuwa!⁹Chekte ngiit tlǝ khubpanchi khuwat nat ¹⁰Erchikit kǝmɗi Farwa tǝ ndantwa nowun tir pan samǝn wa tlenine ɓakhanɗiyu nan tita chǝwun nakan.¹¹Wanmanchina, ma pechi ɓas khechete mǝ chika nafe ɓakhita? matan kǝɗu ɗakwandi nekǝ ǝna chit wansartikha kǝttan fe kandi ¹²Paɗa fe nach sakondǝyu kǝ chandǝ fach yanda kǝ kulapcha.¹³Kǝtamǝn kǝfe kes khur chok mafakitya wanmanchina kǝmwa si kǝ tǝrmǝn kumi chok mafakiɗɗiya kǝ chǝmǝn ɓǝɓi fatawa, khur yakhra'an kǝ chamǝn ter ra'an ¹⁴Paɗa dokokichi nat tlar chan kha kǝɗar ǝn arta, ndatwa "waat kǝ pǝnin fa wanmu inndiyo." ¹⁵Pad ma sǝɓawun chakwun kha, kaɗam khar kǝ tǝkawun ra'an kadwa.¹⁶Ndachiya wi'yan khur semete nowun chaktǝ kha tǝ tar ɓǝɓifatawa ¹⁷Kǝtlǝm fata mǝtlan yandǝ tǝ semete tǝ alkǝtfa, semet pad mǝtlan 'yandǝ tǝ fata. Kǝtlǝm kǝt tandǝ yandǝ tǝ ra'an, mano chit ɗǝchǝɗi yakh tǝ fat'yoyuwa. ¹⁸Ma nacho witə khur semete ngǝfe chakun ketasuwa.¹⁹Yakh tǝ fata nachandǝ kiɗaya fəlaukita, kumi chiɗ chiɗ kǝta, yakhnissa, ²⁰Tar ɗəkhacha lap fata tlə'yanda, wenikəta ²¹sərata, tlǝ khuptəkhure, tǝki kakta, chotəkha wenikǝte, nggata ngatlǝ tǝ yanda. Taramee tǝ takǝmnda ngǝt tǝɗənni tlǝmatwun chukh ndatwa fe tlǝ chǝch ɗichi'ini ngandǝ kandǝ na kutrakti Fartawa.²²Paɗ wunchǝ semete, yakhra'an khǝɗi wanɗəkaɗata kǝrǝsta, kakǝta, kafata, fǝrkit ²³kakǝta kǝs ənɗəkhar kǝɗar ɗǝchi'ini chakmee suwa ²⁴Fe nach kə'i Yesu kristi kukwanda tar ɓǝɓi fat tǝ yakhta.²⁵Ma choktamǝn khur semete, kǝ chok witamǝn khur semete. ²⁶Kǝ namǝn kǝfə ma'inchawa, kǝnamən tla ra'anwa, kəna mǝn sera'anwa.

Chapter 6

¹Wanmanchəna, ma ngətlanfe nef mətlan chət ən'ɗi nawakchə ndəchan, ngun təɗi ne khur semet ɗichan, ɓakowun ta'anchə kaɗ kə ɗar mbandə khur kaafata. Chə paɗ kə mbirinsi kətləm kə yimən kə khur kaɗatawa. ²Təram səfti ra'an, kan chət kəɗuyu natwun ndiɗanɗə kiita i Almasehu khaa.³Kətləm ma ndi nefwa mətlan əna, kəna nat mətlan ənawa, tən ləm indəyan. ⁴Chəkwun kə kaɗantə teryan, kana mbəs ɗənɗi natən chet manində kə ɗaran, nga kə kaɗantə indəya tə nefawa. ⁵Kətləm chəkwun nən tər səfti indəyan.⁶Tla cha'andəfe ndikta'an khar, waat kə sək mbəɗfa nat tə tla cha'anchə khar. ⁷Kə ləmfe wunchəwa, njirwamən Fartawa. Nat ɗən'ɗi chechtə nefe nda'an natin chatlanda. ⁸Kə tləm tla chekchə əna ɓuɓifata, mərtəkaɗ natən chatlanda, tla paɗ chekchə əna semete, yuwa səsingndə natin chatlanda.⁹Kə khataməkhaa tə chət kaa ndəchawa, Kətləm fartəɗi natmən chatlanda kə khatamən khaawa. ¹⁰Kətləm nda'an, ma mbəsmən mbanda kə chemən ka'akət chəkwuni, paɗ kə chəmən kaakət kaan kəmɗi fe ne khur fər kit.¹¹Ndəpaman yaka tlənchəɗi yarawun'ndisi tə kherinchiya. ¹²Fe tlə ne ɗahowun'ndə inwa kə khechowun. Tlə chəchandə kəɗuyu kətləm kə ɗakhaandach fe in tə ndik kukwandə Almasehi wa. ¹³Kətləm chəkfe khecheche ndiɗawandə ɗən'ɗi khaa Fartawa. Tlə yakh chandə kə khechowunfe kətləm kətl nandəchət manində tə fachyowun.¹⁴Kə tami chət manində tə ən man'nga paləngndi Yesu Almasehu wa, təmɗiyan kukwandə fe khesi kətləm ngəta, ngət paɗ kətləm khəsi. ¹⁵Kətləm khechete tə kumi khechete nga ənawa. yuwa nef ne kə əna. ¹⁶Nat fe ne choktə khur yuwakət əni kə chok hashaskəta tə semeti Farta ə indəyanda tə ə ndar Israila in Farta.¹⁷Tla'te nakanya khar kə pangnga, kə ɗakhichə nef inwa, kətləm ngət səf paləngndə Yesu ə fatənchi. ¹⁸Malan kaakəti chinmən Yesu Almasehu kə chok tə semetyowun wanman chəna, kə chok kəɗu.

Ephesians

Chapter 1

¹Bulus, tlə ɓasi Yesu Kristi tə yakhti Farta, kəmɗi chəɗ chəɗ tə nafchi Farta ə Afisa, fe tlə fǝrchə kit kəmɗi Yesu. ²Kakəta tə kəɓikaɗi kəmɗiyowun məɗi chənmən Farta tə Yesu Kristi.³Mandə kəmɗi chinmən Farta tə Yesu Kristi, tlə fəramənchə mbestaan khar i semete tla khulafərta khur Kristi. ⁴ Taɗ Fartə mənchi khar tərkan khesi, taɗchan mənchə khar 'ma namən chok chiɗchiɗkəta təpaɗ kənamən kə əna 'yarat məɗyanwa.⁵Khur mbənfata taɗ Fartəmənchi kə chokmən kə wancha təmɗi Yesu Kristi, chichan kuɗuyu kətləm kət kə chət ənɗi yakhtənsi. ⁶Mbəsta'an khar kətləm kə manachə Farta.⁷Khur Yesu Kristi tlət fe mənchikaɗi tǝmɗi fer'yan tǝ kal ɓǝɓifatkha tǝmɗi kafat'yan ⁸Fǝrchan kakǝt'yan kaan khur yaka ɗatla tǝ sǝn'ǝnawa.⁹Mbaamǝnchǝ Farta, kit tǝ ǝnɗǝ nach mǝtwuɓta natǝn takhsamǝndǝsi na Fartǝ ɓat tǝ ɗǝchiɗi nach fǝrta ta khakha khur tlǝm Yesu. ¹⁰Ma'su wanmǝnchaan ǝ mechendǝ takhǝstǝfa na Farta ɓat kakh tǝ ɗichiɗi ne fǝrta tǝ khakhaa khur tlǝm Yesu.¹¹Taɗchǝfe mǝnchi khur Yesu Kristi kǝ chokmǝn kǝ nafchiɗi ne nat kǝ i Farta. ¹²Chik Fartǝ kuɗuyu kǝtlǝm kǝnamǝn kha kǝ manamǝn kafat'yan. Ngamǝnne kǝ tǝrkan fe ɗǝfchi kǝfat si khur tlǝm Yesu.¹³Tǝ paɗ khur Kristi mbǝstǝwun sǝktǝmǝn kit taan. ɗǝk kǝɓikaɗi tǝmɗi Yesu paɗ khuran fǝrtǝmǝn kit paɗ ɗǝfkǝ Yesu khersi tǝ semete. ¹⁴Mǝtlan nach kǝ mǝt ɗǝf kǝfat'yamǝn kǝ ɓǝra ǝnɗi natmǝn pǝkta kǝtlǝm kǝ manamǝn.¹⁵Kǝtlǝm kǝt nda'an, fartǝɗi sǝkti kuse'tǝ fǝrkityon khur chinmǝn Yesu tǝ mbǝnfatyon kǝmɗi nat nafchi Farta. ¹⁶Tamwi malandǝ chan usa farta kǝtlǝm wechwa tlǝ nach kuɗuk wech ǝ khur sitinchi.¹⁷Siyani Farta Chin chinmǝn Yesu Kristi chinmǝn tlǝ manda, seme sǝnda paɗ tǝ sǝnɗǝchiɗi nach ǝ panga kǝ ɗaran. ¹⁸Ngǝt sitǝwa weniti wandǝkaɗachyowun kǝ nandǝ mǝtkha, ma' nowun sǝn alkǝt 'yaɗi 'yafe wunchi paɗ ngǝt sita kǝtlem kǝsǝnwun mandi kǝnandǝ malandǝ kha.¹⁹Ngǝt sita kǝsǝnwun alkǝt ɗan nesi tla manchan nawak tǝ sǝrtaansi ǝ khurmǝn tǝɗi fǝrchǝ kit. maan ini 'yanyu tǝmɗi, tar alkǝtyan. ²⁰Alkǝt mandǝyan chich ter khur Kristi, Fartiɗi tlaandǝ Fartǝ khur mǝmatacha. chokankan tǝ kharkasǝm khulafǝrta. ²¹Chokankan Kristi ɗar fǝrtǝ kaan mǝ taɗtǝ kutǝrcha, alkǝta, manda tǝ chǝkawun tlime. Kristi nan chit kutrakta, nga khu rachiɗi nduk yawa, paɗ tǝ fe ne ɓatyu.²² Sǝch Fartǝ chǝkamǝ nat kan sarti Kristi tǝ paɗ fǝrkanndi kǝ tlǝ pangnati fǝ para mbanch ɗar chika mǝ nat. ²³Fǝ para Kristi nach kǝ fat'yan, ndiyittaankhaa tla ndidenchǝ ɗǝchkha nat chika yen mbene.

Chapter 2

¹Chokh mematach nakowun khur ɓǝɓifatyoun kǝtlǝm chǝwowun ǝndichanwa. ²Khur ɓǝɓife ini maɗuwun khuran kǝɗinni yakh tǝ khessi we'tǝ seme ini yim chǝ khuri sǝɓtǝ wancha ³Chokh natmǝn 'witǝkha khur nafchiini para sǝɓtǝ ɗǝch ǝ yakh tǝ fat'yamǝn. Nakamǝn khupandǝ khuri Farta, kǝɗ ǝnna chitǝ fe tlǝ nach sǝɓande khuri Fartǝ kaɗi.⁴Farta kapa tlǝ mbǝnfata nda'an ni pǝnamǝn ndǝn yakh tǝ kaanyu chǝkawuni. ⁵Tlǝkhaɗi natmǝn kǝ mǝmatacha khur ɓǝɓifata, ɓakan kaɗ tǝmǝnchi khur yuwa sisingndi Yesu.⁶Tlaamǝnchǝ Fartǝ natmǝn kara'an kǝ chokmǝn nat arta tǝ Almasihu Yesu. ⁷Chichan ɗinni kǝtlǝm khur khurachiɗi na ɓata kǝ mbǝnnan mbǝsta tǝ kakǝt'yan tǝmɗi Yesu.⁸Kǝtlǝm tǝmɗi tlǝrɗaktiyan khǝra'awundǝ fee, nga tǝm ɗǝyowunwa nachan pafǝn mǝɗi Farta. ⁹Nga kǝtlǝm tarchiyowunwa, kǝtlǝm ndaan kǝ chǝ nef maan lndawa. ¹⁰Kǝtlǝmkǝt ngamǝn tar kher'yan chǝtǝn khurAlmasihu Yesu kǝ chǝmǝn ɗǝch ndiichan kǝmɗi Farta, kǝ chokmǝn khuran.¹¹Kuɗǝkama chokh na chowun khur fata tlǝ 'yach fe wunchuwa fǝ kumi khecheche tla tlǝ chǝt nafchǝ nakanya tǝ khere. ¹² Fartǝ ini chakwun kha tǝ Almasihu Yesu, ramchǝ nakowun kǝmɗi Israilawacha, ramchǝ kǝ takhsanan kha. Sǝnwowunwa nowun wennendawa, ngunsi tǝ Fartawa khur khesuwa.¹³Nakanya nachowun khur Almasihu nguwunti ɗi nach langa chokh tǝ Farta, mbǝkhoonchǝfe nduk tǝmɗi feryan. ¹⁴Ndaan nech kǝ khaskhas tǝ fat'yamǝn. Kǝtlem wumandach kha arta khur fer'yan fokhandǝn tlartǝɗi kha chakamǝnchǝkha. ¹⁵Ndaanni welendǝn ndik para doka kaɗ tǝ ndik ǝnna chǝcha kǝtlǝm yuwa nefe khur fat'yan. Kǝtlǝm chok khaskhas kǝta. ¹⁶Chichan kuɗu ƙǝ tahsanchǝ nafchǝ chep kǝ fat arta kǝmɗi Farta tǝmɗi kukwata tǝmɗi kukween ini welendǝn inmǝrtǝ kaɗi patlangnanda.¹⁷Yesu ɓi tǝ khaskhas tǝ fata nguntǝɗi nach langa tǝ fe nach nduk . ¹⁸Tǝmɗi Yesu nat mbǝs tǝmǝn semet arta kǝmɗi chǝnmǝn¹⁹Kǝtlǝm nda'an ngun tǝɗi sǝnwakchǝ Fartǝya, nga ramchǝ nakowun wa, ngun tlawurchǝ ra'an tǝ taɗchaan i Fartǝ khari tlawur teryan. ²⁰Tlǝ nowunchǝ fe ɗar fǝ ɓascha, tǝ fǝ mba tlǝnchi Farta tǝ Almasihu Yesu tǝ ind'yan ne kǝ ɗakwanan. ²¹Tǝmɗiyan na ketǝn sitaan arta nakan mandǝ khur tlǝman. ²²Ə fiyan tǝ nowundǝ fe arta kǝ chokwun mǝɗi fartǝ khur semete.

Chapter 3

¹Kətləm ɗa'an ngət Bulus, tla kənanda də kətləm Almasihu kətlə ngun fə sənwakchə Farta. ²Ngət kadatwa səkwun ə dar kapa tar mbəs əni Farta tla fəritən kətləm ngowun.³Ngət yarawondəsi kə dar əndi pənanɗə fartə nefe ə wubta. Tlaya nekə wubtə kit tə yarata ɗəkbətl ə khur sənan. ⁴Ma chan kawun kə tlaya. Nowun mɓakhən sənandə dikti Farta tə khur wubtə fərkit kə ɗar Almasihu. ⁵Tla ə yuwa khesichi pəna waktəfe nafchawa. Nakan ə pənfə kə dar fe tlən ndefe tə fe tlə mba andəfe əndi ne səbta tətla ne chəta ta chaan ə khur semete.⁶Wubtə diktidiya nda'an ne ke fe sənwakchə Farta fen pad tlawur bəswən madi Farta kedecht tə ngan, tangatlat ə khur far arta tlawur wumdiya ankha ə khur didado dən di nda dəfe nafe kə cha khur Almasihu Yesu təmdi dikti Farta. ⁷Kətləm tlaya chən chokad kə mafata təmdi fər mafakəti mbəs ən khar mədi Farta tla fəritən təmdi kwakwakəti alkətyan.⁸Farta fərichi sən ənidiya. Chok nakan ngət ne nguɗukh khur fə tatəfe ə Farta, kə mbasani fe sənwakchə dikti Farta ə dar fərti Almasihu tla ngawakchə tletkcha. ⁹Kə sənani chokawun nefe kə dar tachasti Farta, wubtə fərkit tla ə nadi kha mbərchəkha Farta wubancha, mətlan tədi nech kə tlə tən chəkami nat.¹⁰Kətlam da'an ngomən nafecho Farta, fə alkəta tə fə kuturakti khwulafəlta naɗə sən mbər əni Farta tə chəme ndə sam-samən. ¹¹Chəchan kəɗu kətləm natyankcha kə ndi tə kada ən khur Almasihu chənmən.¹²Kətləm ə khur Almasihu ngaan mba owon əndi ne dichan. Kaan, tə mbər kəs ənkhar kətləm fərkityamən ə wuryan. ¹³Kətləm da'an ngət kətləm ngun tla nach kə əna manowon nda.¹⁴Kətləm da'an nati cham kurum chə kha tə wadchinchə kha tə wadchinchə ə pangn chənda, ¹⁵tla təmdiyan tlə 'yafe chəkawun tləwir tə nafchəyan tla fərta tə tla khakha. ¹⁶Ngək kə ngəmonchi ə dar ter mandəyan, kə chəwun kwakwa kaan tə alkəta təmɗi semetyan, tla nech khurwun.¹⁷Ngət sita Almasihu kə chok ə khur wandə kaɗachyowon təmdi fərkityan. Ngət sita paɗ kənowon kwakwa tə təndə kha tə kurengnga kəta ə khur tlərdaktiyan. ¹⁸Kətt nowen khur tlərdakta kətləm kə sənwun, təfə parachaan, mənek khurengnge kəta, tə khətl mɓər, tə mbara tlər dakti Farta. ¹⁹Ngət siyowon nda kətləm kə sənwun əndichot Fartə tlərdakta kəmdi Almasihu mbərranchə sənnda. Chan tlaya kətləm kə ndiɗanfe nat didandi Fartəkha.²⁰Nakanya tla na alkət chət chəkami mbəkami mbəranchə dəndi sta'an nɗu kaɗata, tə alkətyan tla ne khurmən. ²¹Manda kənsi kəmdiyan ə khur nafchi Farta tə ə khuri Almasihu Yesu kə yuwa yuwach chesi kə fərə. Kə chok kəɗu.

Chapter 4

¹Kətləm da'an khur natənkha kha tlanech khur sakhta chənda, ngət siyowun nda kə chokwan keke tə yatdi'ya farə wunchə. ²Chokam tə wandə kada fər manɗa tə yakh ra'an tə kərəsta. ³Kwe 'yəmkha ka'an kə nowun khur semet arta kətləm kənowun chok khaskhas kəta.⁴Fatsə arta tə semet arta kəd ɗəndi yatfewunchə kə dar dət wandə kaɗat arta. ⁵Chənmən fartə arta, fətkit arta tə pad baptisma arta, ⁶Farta arta pad mətlan ne kə chənmən nat, nat chəkami kharyan.⁷Chokwun faranfe kaɗa fər əni Almasihu. ⁸Kəd dəndi mba tə dikti Farta, "Ɗəkan kafərta, ɗəkan na parat tə mafacha ə khur mafakəta fərankan sən ən nafcha."⁹Mənekə saktaan, "Ə tərsi," tlə ndachfəwa tərkhaka kə kan khakha. ¹⁰Mətlan tə inni ɓach kakhyu mətlan ne tərtə kafərta kətləm chəchan kəɗu kə ndidenche dəcha nat?¹¹Almasihu fər chan əna chətaan kədaya fə ɓa'a ndəndi mbati Farta, fowun pastocha fowun fə chaandə nafchə khar. ¹²Chəchan kədi kətləm kə takhasfa tə fə para Farta kəkləm chət taran, kətləm tənda kafi Almasihu. ¹³Chəchan kədu kətləm kə saamən nat kha arta, fərkit tə sən wai Farta. Chəchan kəɗu kə saamon kapakəla, kəɗ fə saanchə nat nati Almasihu kha.¹⁴Nachan kəɗu kətləm kə cha mə chok mən kəɗ wan wanchawa. Kətl nəfe təɓraməndəkhawa da'an kəɗu kətləm kə paramən choka wun chaandə kadi tla nech nat i sa khure tə chaadə kadi i nafcha fə datl chət lekte. ¹⁵Kətləm ɗa'an namən mbu kitlaan khur tlərdakta kəttəm kə manmən khur nat chəkamə nech kə ya'an, mə tlan tə də nech kə Almasihu. ¹⁶Tənanch Yesu fatyan fa farket nat. Kəmchə fataan tə chəkawun tanngtlata kətləm fatyan mani tənanchə indiyan khur tlərdakta.¹⁷Kətləm nda'an ni tədandə tləmat yowun khur tləm chənmən ndatwa kə ngərwun nat chok tə kət fe sənwak chə Fartawa, tlə nat ndə chət kə tla nga wachə kəsandatsi. ¹⁸Kəm sən ən yandə kachi khur wandə kadata, ramchə na kanɗa kə ɓəs sisingdi Farta kətləm kumi sən ən yanda təmdi kwakwa tə wandə kadachyanda. ¹⁹Harandau fatawa, fərndə fatyandə kə tar nafkəta təmɗi səɓtə tarcha.²⁰Nga kuɗu cha'atwun ndəchəti Almasihu wa. ²¹Kadatinchəwa tapi səkwun. Chichanfe chaowunchə fe khar ə khuran kəd dəndi na kit i Yesu. ²²Waat kə məkawun dakhtə ənachət yowon kadi, dokhtə nef kə səbchə kadi kətləm yakh əna.²³Kə yakhwun dokhtə nefe kətləm kə chapan chə fe kaɗ khur semetyowun. ²⁴Cham kedu kətləm kə nowun kə yuwa nafchə kəɗ Farta. Chəch fendə khur kakəta tə chiɗ chiɗ kəta tə fər kit.²⁵Kətləm nda'an weleman lektə kach. "Mbaam kit kəmdi tla natwun nduk," kətləm ngəmən fati ra'an. ²⁶Kə səɓawun wandə kadach kadi, mə chəwun ɓəɓəfatawa, mə ngəmawun kə khəm fartəkhaa ngən khur səɓtə wandə kadatawa. ²⁷Mə fərawun mbandə khwerawa.²⁸Mat tla ne kə yere kə ngər yarkət padwa kə malanchi kə chet tere. Kə chə tertə khar chiyan, ma'nan ɓəs andi natən farandə fə nawak chə yandə si. ²⁹Kə ngəmawun kə chə səb tə ndi ktə kəs mee yowonwa mani ndaan kən kə kaa ndikche tla ne ɓat tə kaakəta kəmɗi fə səkchaan. ³⁰Kə səɓawun wndə kadati səməti fartə kaɗ tla ne chid-chid wa. Kətləm timni chəfe mənchə kətləm Fartə ɗina fe tlət mənchi.³¹Chamaman səbtə wan'ndə kaɗat kaɗ nat wənikəte, səbtə wandə kadata, njir fata, nat tə kwa'an səbtə fata. ³²Chaman kakət raanta, kətl hadawun chə raanfa, kətl kalawun ra'an khaa kəɗ tla tlə kalowun'ndə Fartə khaa chur Almasihu.

Chapter 5

¹Kǝtlǝm kǝt nda'an chokam kǝ fǝ cha'a Farta kǝɗ wanchiɗan mbendǝn fata'an. ²Chokam khur mbǝnfara'an kǝɗ ɗǝnɗi mbǝnfa Yesu mǝnchi tǝ paɗ fǝr tǝn ind 'yan kǝ pafǝn tǝ tlǝrandǝ fer'yan kaɗ kǝ Farta kǝtlǝm mǝnchi tlǝrandǝn ferkaɗi tla ndiichan ǝna tlǝt kǝmɗi Farta.³Fǝlaukǝta tǝ chǝka we'tǝ tǝkǝmǝn mi, chǝka tǝkǝmǝn fǝlaukǝta kǝ tamfe mbǝstǝ patlang wunwa, kǝtlǝm kǝt kuɗuyu kǝmchis tǝ fǝ parapancha. ⁴Malaman sǝɓtǝ ndikte, ndik ɓamkǝta, chika tarak ɓamkǝta fe kǝmwakchisi, tǝ kuɗuyu ta'an chokam kǝ fǝ chit usoko.⁵Sǝnwunwa fǝlaucha, fe nawakchǝ chiɗchiɗ, tlǝ 'yatata, fǝ manandǝ ɗǝkhacha nandǝ mbǝs mandi khulafǝrtǝ i Yesu tǝ Farta . ⁶Kǝ lǝm nefwunchi kokha ɗǝchawa, kǝtlǝm kǝt ɗǝchiini, sǝɓti khuri Fartǝ ɓat kakh ƙǝɗar wanchiɗi tlǝ fǝrwakchǝ ma nda. ⁷Kǝtlǝm kǝt nda'an, kǝ wumawun indǝ tǝ tandawa.⁸Chokh kun khur wutla, paɗ nakanya kun ɗakǝta khur chinmǝn. Ə 'wikowun kǝɗ wanchi ɗakǝta. ⁹Ɗichiɗi tlǝ fǝrtǝ ɗakǝta nda'an ne kǝ mbǝs kafata tǝ fǝrkit. ¹⁰Yaham ɗichiɗi na chinmǝn chit kheɗɗi khursi. ¹¹Kǝ ɗǝfwun kher kǝ khur tarchiɗi nawak chǝ ndiichan i wutla wa, kwech kǝ mbaamǝn kes. ¹²Ketlǝm kǝt ɗǝchiɗi tlǝ chitwun mǝt wuɓta ɗǝ khartǝfata.¹³Kǝtlǝm ɗich nat ma ɓi ɗakǝta, nafe na tanda. ¹⁴Nat ɗichiɗi mba tǝ fe chok kǝ ɗakǝta, kǝtlǝm kǝt nda'an ndakfewa, ''Nakh nu, chǝ tla ne su' ene, tla'u khur mǝmatacha; na ɗa kǝti Kristi nat ɗar indǝ'yo."¹⁵Kaɗamkhar tǝ cha'at'yowun nga kǝɗ fe sǝnwakchawa, kǝɗ fe sǝncha. ¹⁶Tǝ farti ini, kǝtlǝm kǝt sǝɓti wanmǝncha. ¹⁷Kǝ chokwun kǝ mbanchawa, kǝtlǝm kǝt kuɗu, sǝnam ɗǝnɗi ne kǝ sakti chinmǝn.¹⁸Tǝ paɗ kǝ ngalwun tǝ ǝnɗi ne tǝrowundawa, kǝtlǝm nan sǝɓandǝ nefkaɗi. Ngalam tǝ semete tla chiɗchiɗ. ¹⁹Nakowun ndiktǝ tǝ ra'an khur zabura tǝ 'yemse tǝ 'yamǝs semete, kǝnowun inda tǝ mbǝnfatfa tǝ wandǝ kaɗat'yowun kǝmɗi chinmǝn. ²⁰Nde kǝ nowun fǝr kit kǝtlǝm nat ɗicha khur tlǝm Farta tǝ chinmǝn Yesu Kristi. ²¹Kǝnowun fǝran wandekaɗachyowun ra'an kǝtlǝm Kristi.²²Nǝssa manaman khǝssǝyowun kǝɗ Farta. ²³Kǝtlǝm kǝt khǝs nefe mǝtlan nech kǝ tlǝ panngnti nunefe kǝɗ ɗinɗi na Kristi kǝ tlǝ panngnati fǝ tǝr mbancha, mǝtlan paɗ ne kǝ tlǝ khǝra'andǝ fata. ²⁴Kǝɗ ɗǝnɗi tlǝna fǝ para Kristi fǝran mandǝ Farta, waat kuɗu paɗ nǝssa kǝ manandǝ khǝssǝyanda khur chǝkamǝnat.²⁵Khǝssǝ paɗ, mbǝnan fa nǝssǝyowun kǝɗ ɗǝnɗi mbǝn Yesu fǝ para mbanchan, kǝɗ ɗǝn fǝrtǝn indǝ 'yan kǝtlǝm kǝɗ tanda. ²⁶Chichan kuɗu, kǝtlǝm fǝ parandi kǝnandǝ wǝɗwǝɗ, chiɗchiɗ paɗ tǝmɗi chit 'yem kǝ in tǝ mbata. ²⁷Chichan ɗinni kǝ fǝr indǝ'yan kǝ fǝ parach'yan fe ndiichan nga tǝ kwarmǝriyawa, tǝ ǝna ǝnɗ ne 'yatata tǝ ǝn kǝɗ ɗichiini, waat kǝ chokwun chiɗchiɗ nga fǝ sǝɓaanchaan kaɗwa.²⁸Kuɗuyu paɗ khǝssa kǝ mbǝndǝ fa nǝssanda kǝɗ fach'yanda. Tla tlǝ mbǝnchǝfa nuwan nǝn mbǝnfa ind 'yan. ²⁹Nefsǝ tamchǝ kar ind'yanwa, tlǝ nachan kǝra nda nakan mbǝnfa anchi, kǝɗ ɗǝnɗi mbǝn Kristi fa fǝ parambancha. ³⁰Kǝtlǝm ngamǝn chichongdiyan.³¹Kǝtlǝm nda'an, na nef mal chinan kha tǝ manan kǝ tlǝraɗanchǝ nuwan kafa, chep nde kǝ chokndǝ kǝ arta. ³²Ǝna wuɓtǝ iniya kit ta'an, tǝ manɗi natǝn, tǝ paɗ nachi ndikte kǝ ɓǝrati Kristi tǝ fǝ para mband'yan. ³³Chika kuɗu, chǝk wuni waat kǝ mbǝnfa nuwan kǝɗ ind'yan, nunef paɗ waat kǝ fǝran mandǝ chǝmata'an.

Chapter 6

¹Wancha fǝraman mandǝ parchǝwun khur semete kǝtlǝm ndichansi. ²''Manandǝn chu tǝ mu'' (nda'an nach kǝ tǝrkan ɗǝnɗi nda Fartǝwa kǝ chǝmǝn), ³''ma' nan nat ndiichansi kǝmɗiyowun paɗ ma nowun nat kha ǝ khurkhesi."⁴Chincha kǝ sǝɓawun khurchi wanchǝyowun kaɗwa paɗa kǝ yanandachwun ƙǝ tla'ndǝ ǝ khur ndikti Farta.⁵Mafacha, manaman fuwurchǝyowun khur khesi tǝ fǝranda manda tǝ lekǝtfa tǝ khur chiɗchiɗ. Kǝ manawun tanda kǝɗ kǝmsichi Yesu. ⁶Kǝ fǝrandachwun manda, ngawa kǝtlǝm tandǝ nawunchi kǝ tǝrawun khurchandǝ hawa. Kwech kǝ nowu fǝr manda kǝɗ mafachi Yesu cham ɗinɗi yakhtǝ Farta. ⁷Manaman tanda tǝ wandǝ kaɗat arta, kǝɗ tǝ nowun manandǝ Farta nga neffawa. ⁸Kǝ sǝnwunwa nat ɗǝnɗi chǝt nefe, nan tlǝt kǝnawan mǝɗi Farta, ndu mafat nakan ndu nga mafatawa.⁹Kun fǝ wurcha, kǝ chawun mafach'yowun kǝɗa paɗ, kǝ kwarawun tandǝ kaɗwa, sǝnwun chin mafacha tǝ yuwun arta ǝ khulafǝrta, paɗ ngǝmawa nefsuwa.¹⁰Chokam 'kwa'kwa khur para Yesu tǝ alkǝt mandǝyan. ¹¹Pam kapa yandi Farta 'ma nowun mbe'la yandǝ tǝ khwe'ere tǝ ǝna chich 'yan.¹²Kwe'tǝ 'yamǝnkha nga i tlu tǝ ferawa, paɗa kǝɗar fene chok kutrakchi khesi, paktǝ kuturchǝ khwa'archa, kǝɗar sǝɓtǝ khwa'archa ǝ ɗar khusambicha. ¹³Paɗa pam kapa yandi Farta ma' namǝn mbǝ'la tlatǝ kit khur sǝɓtǝ khesiɗiya.¹⁴Ke chokwun tǝ alkǝtfa kǝnawun khur'yowun tǝ fǝr kit, kǝ chuwun ǝnɗi yakh tǝ fee. ¹⁵Kǝn pakhǝmchǝ ǝ sarta, takhsamfa kǝ mba'wun ndikti Farta i chok khaskhas kǝta. ¹⁶Khur ɗich nat, kǝ fǝrwun kit kǝtlǝm kǝ mbakhǝnwun 'ma nowun ɓǝlandǝ kǝstiwati khwe'er kaɗi.¹⁷Kǝ powun lǝɓokǝr kǝɓikaɗi tǝ tlutǝ semete, tla nach kǝ ndikti Farta, ¹⁸tǝmɗi siyandǝ Farta tǝ sitǝ khur semete tǝ wandǝ kaɗata i fǝr kit, kǝnowun parat khar tǝ kǝrǝsta paɗ kǝnowun siyandǝ nafchi Fartǝsi.¹⁹Siyami si, 'ma nafe fǝri tlǝnda ma inani me'inchi kha, siyama 'ma ni mbǝs alkǝt mba kit tǝɗi Fartiya tla nach wuɓtiya. ²⁰Ketlem ndlkti Farta nati kǝ tlǝ tlǝnda sakh tǝ chalala 'ma ni mbutǝ tǝ alkǝta kǝɗ ǝnɗi kǝmchǝs kǝ ndiki.²¹.Titikus wanmana tla yakhti, paɗ mafati Yesu nanmbo'owun chikami, ma nowun sǝn ǝnɗi nati khuran. ²²Tlǝnchi ndi kemɗiyowun kǝtlǝm kǝ sǝnwun ǝnɗi natǝn khuran, paɗ 'ma nan furowun alkǝt wandǝ kaɗata.²³Kǝɓikaɗi kǝmɗi wanmanchina, tǝ yakh ra'an tǝ fǝr kit mǝɗi Farta chinmǝn tǝ wa'yan Yesu Kristi. ²⁴Mbǝs 'ǝnkhar kǝmɗi nat fe yakhchǝ wa'yan Yesu Kristi tǝ yakh ra'an tla nawakchǝ mǝrtǝ kaɗi.

Philippians

Chapter 1

¹Nggət Bulus tə Timoti mafachi Almasihu Yesu, kəmɗi nat fe ne ə Filibi ne kə tacha'an khar khur Almasihu; Filibi tə fe ɗəpa fə fər kitche Dikoni. ²Mbəs ənkhar kə chok tə wunchi tə kəɓi kaɗi məɗi Farta chənmən chən Yesu Almasihu.³Nggət chət usoko kəmɗi Farta ə fartəɗi tlə kuɗukti tə wunchi. ⁴Chəka kweti sitinchi kətləm ngun nat, tə kheɗɗi tə khure tlə siti. ⁵Nggət chət usoko kətləm wumndiyowun kha khur ndikti Farta tla'tə tərkanan kə nakanya. ⁶Fərinchə kitsi kə ɗar ɗəchəɗya, ndatwa tla tərchəkan chət ən ndiichan khurwun, nan ɗət kə pang kə ndukwata'an kə farti Yesu Almasihu.⁷Ke'ke si ndiichansə kə səki kəɗaya kə ɗarwun nat kətləm ngun khur wandəkaɗatinchi. Natwun ngun tlawurchəna khur kakəta tə kənita kə ɗar ndikti Farta. ⁸Kətləm sən Farta yakhtəɗi yakhti wunchə nat khur yakhti Almasihu Yesu.⁹Nggət sita yakhra'an yowun kən kə pang khur sənda. ¹⁰Nggət sita kən kəɗuyu kətləm kə kaɗawun, kə taɗwun ɗəchiɗi ne ndiichan. Nggətsita kə nowun kə fə chət ɗich ndiichan, fe nawaktə fe 'yarata fartə ɓati Almasihu. ¹¹Sitinchi paɗ kə ndiiɗwun tə fərkit tla tlə mbəstəfe təmɗi Yesu Almasihu, kəmɗi manda tə chəm Farta.¹²Nakanya yakhchi kə sənwun, wanmanchəna, ndatwa ɗəchəɗi səɓchə tə nachi chəndə kə əna ɗət kə pang tə ndikti Farta ka'an. ¹³Kətləm nda'an kənitəfe khur Almasihu chok kə sənan məɗi sotacha tə kwaan nafcha. ¹⁴Fowun wanmanchəmən, mbəsndə alkət kaan, kətləm kən ɗi kənitə fe, ɓaskandə ndikti Farta lekətsuwa.¹⁵Fowun ɓas ndikti Almasihu khur səra'ta tə səɓtə fata, fowun paɗ kətləm nde' tə ndikti Farta. ¹⁶Fə ɓaas ndikti Almasihu kətləm mbənfat'yan fa səndə wa ɗəfchə fe nanchə kətləm kə kəsani ndikti Fartəsi. ¹⁷Fowun paɗ, tandə ɓas ndikti Almasihu kətləm yakh inde tə kumi kit khur kaɗat'yanda nandə ɓakhita khur kənndinchi.¹⁸Tə mə paɗ? Tə chəka mban mi, ndu tləmən, ndu tə kit, ɓas Almasihu na fe chəta, nggət mbənfata tə nda'an ni mbənfata. ¹⁹Kətləm səninchi nan nat kə mban khəra'tənchi. Nachan chət kətləm sitiyowun tə alkəti semeti Yesu Almasihu.²⁰Kə ɗar ɗənɗi səndisi, chitən fa tə ndatwa nə fat kharichəwa. Chəka kəɗu, nat tə alkət wandəkaɗata kəɗ kə fere, nakanya paɗ, yakhənchi ɓat tə manda i Farta kəmɗi Yesu Almasihu ə khur fatənchi. Nggət ɗəf kəfatsi Almasihu kə mbəs manda khur fatinchi ndu khur natkhaa ndu khur mərta. ²¹Kətləm ngət ə məɗinchi sisinde Almasihu, mərtə paɗ mbəs ənkhar.²²Ma nachan natənchə khaa khur fata nan ɓat tə manandə Farta, sənwi tla nai taɗtawa. ²³Nat ndə chep, tandə kakhandə khur indinchi, yakhənchisi kə mali məɗya khaa kə ni tə Almasihu, nda'an yakhti kaan! ²⁴Chəka kəɗu natinchəkhaa khur fata chok waat kətləm nggun.²⁵Chokkan fərkit inchəsɗar tlaya,səninchə wa ni natkhaa, kə pangnga tə wunchi, nat kətləm ɗət kə pang 'yowun, kheɗɗitə khur'yowun, khur fər kit. ²⁶Kətləm nda'an alkət'yowun khur Almasihu nan nat chekte kətləm mba'tinchə kəmɗiyowun. ²⁷Ɗam kə pang tə əna chətyowun kəɗ ɗənɗi kəmchisi tə ndikti Almasihu. Cham kəɗu kətləm ma ɓənchi ɗəpawunchi ndu nggəssəwa kə səki wa nachowun kit khur semet arta. Nggət ɗəf kəfatsi kə səki wa tə kaɗat arta natwun kwe'tə kha tə fərkit i ndikti Farta.²⁸Kə lekəwun chakmewa, tə ɗənɗi na fe yakhwakchə wunchi chəta, Chokchan kə wanndə sənan məɗyanda i təktə yandə khaa. Nggun paɗ wandə sənan khəratəyowun məɗi Farta. ²⁹Kətləm chowunchə fe kakəta kətləm Almasihu, ngga kə fərwun kit kə Almasihu ndakwa, paɗ kə ɓakhwun khaa kətləm ndi. ³⁰Ɓakhtəyowun sə khaa we'tə yina tla natwun, tla səktəwun nati fiyan pa' kə nakanya.

Chapter 2

¹Ma fər alkətsi khur Almasihu, ma əna ləm khursi khur yakh fatyan, ma əna yakh ra'ansi khur semete, ma əna khaɗandə ra'ansə fa, ²Kəndiiɗawun kheɗɗi tə khurinchə khaa kətləm kə chokwun tə kaɗata wetə tlenni, tə yakh ra'an arta nggun mbənfat khur semet arta, kə chokwun tə əna chət arta.³Kə chəwun chəkami nat khur yakh indawa, ndu maan indawa mani nda'an, khur wandəkaɗata tlə kərəsta chəkawun kə ɗəpantə fowun kəɗ ə mbərandəkha. ⁴Kə ɗəpan nef ɗənɗi yakhtən wa, kətl kuɗuk tə fowuna.⁵Kaɗam tə mbanɗi tla ne khur Almasihu Yesu. ⁶Tla chokchə kəɗ Farta, tərwa indyan kəɗ Fartawa. ⁷Chək kəɗu, tərwa indyan kəɗ ənawa. Tərkan fa mafakəta, pənkan fatyan khur fa nafkəta, mbəsankə fe kəɗ nefe. ⁸Fərkan fatyan kəɗ ngga ən nakan wa, nggəmankan k məra, mərtə tla ə ɗar paləngnda.⁹Kətləm nda'an fərankə Fartə manda, fərankan tlime tla mbəranchə chəka wun tlimkhaa. ¹⁰Kətləm khur tləm Yesu chəkawun khulafə, tə khur khesiɗiya tə kan khakhaa nandə cham kurumchəkhaa. ¹¹Paɗ chəkawun senu'te nan mba'ta ndatwa Yesu Almasihu chənmən, kə mandi Farta.¹²Kətləm nda'an fe yakhti, kəɗ ɗənɗi nding tlə fərtəwun inde chək nggətsuwa. Cham tar khəra'ta tə lekəte tə chit kafata. ¹³Kətləm Fartə ne chət ter khur'yowun, yakhta tə waa tə chət ɗənɗi ne mbənandəfa.¹⁴Cham chəka mi ngga tə khurumndə tə asindawa. ¹⁵Cham əna kumi 'yarata fə kitche, wanchi Farta fe nawakchə kə əna 'yarata, kətləm kə chokwun kə ɗakəta khur səɓtə khesiɗiya. ¹⁶Kərsam ndikti sisingndə khar kwa'kwa kətləm kə mbəsi əna manandə Almasihu ə fartəyan. kəni səndə wa rakawi pafənwa, paɗ ɓakhwi khaa pafənwa.¹⁷Chək tlərichəfe kaɗ kəɗ tlər fere kə i fərkit, chənchi kheɗɗi tə khure tə wunchi. ¹⁸Kəɗu paɗ chokam tə kheɗɗi tə khure, cham kheɗɗi tə khure tə nenchi.¹⁹kwe'tənchikhaa kə tləni Timatawus kəmɗiyowun ngga tə təla fatawa, kətləm nggət paɗkə mbəssi alkəta ma sininchə ənɗi ne səɓtə təwunchi. ²⁰Kətləm yowunsə na əna chətya'an keɗechawa, tla na tə khur ɓe'ɓe kətləm wunchi. ²¹Kətləm nat nda kanau indiyanda tlə kat nda ngga i Yesu Almasihu wa.²²Paɗ sənwun mandyan kəɗ ɗənɗi tlə manandə waa chinan, kəɗu kə manichi khur ndikti Farta. ²³Tlə ɗəfchi fatsi kə tlənindi kəmɗowun ngga tə təlafatawa ma ninchi ɗəchiɗi pangngənna. ²⁴Nggət tə indinchi ɗəfənchə fatsi khur chənmən ndatwa, ni ɓat ngga tə təlafatawa.²⁵Nggət kaɗatwa kimsi kə nggəri tlənowun Abafaroditus kaɗi mətlan wanmana, tlawur terinchi khur yanda, tlə tlənda, paɗ mafata kətləm ɗəchəɗi yakhti. ²⁶Chək mətlan yekhsi kə na wunchə nat kətləm səkwunwa ə kheɗi. ²⁷Kitta'an khəɗi, nduk mərtə khaa, khaɗankan Fartə fa, ngga mətlan ndakwa, paɗ tə nggəta, kətləm kə chi səɓtə khurawa.²⁸Kətləm nda'an yakhti tlənɗi, kətləm ma nggərwun nowun chət kheɗɗi tə khure, nggət paɗ kə khəra'i khur ɓe'ɓe tə khure. ²⁹Tlam Abafarodintus tə mbənfata khur chənmən. Nam mandi nafcha kəɗ mətlan. ³⁰Kətləm teri Almasihu ɓat nduk paɗ nduk khaa kə məra. Fartə sisingndiyan kətləm kə manichi kətləm kə ndəɗantə ɗəchəɗi khaa kəmchəs kə chiwun.

Chapter 3

¹Ə mecheta'an, wanmanchəna, kwalam fat khur chənmən. Nggət nggər yarowundəsi, ngga ɓakhtə kəmɗinchəwa. Ɗəchəɗya nandə khəraowunda. ²Mbəramsi tə yəɗcha, mbəramsi tə səɓtə fə tarcha. mbəramsi tə fə kalwarmicha. ³Kətləm nga'an ne kə fə khecheche, kətləm ngga'an tlə mananchə Fartə khur semet'yan, ngga'an fə tla inchi khur Almasihu Yesu, paɗ fər alkət ya'ansə kə tar fatawa.⁴Chək nakan nggət tə indinchi ɗəfənchə alkətsi kə tar fata, ma na nowun kaɗa ɗəf alkət kə fata, mbeɗenni kha. ⁵Khechichə fe məndə foɗfwaɗa tə ngətta, məɗi nafchi Israilawacha kwatl ndə Bilyamnu, tlə Yahudawa ta ke'ke tə chak mee tlə Farisawat naki.⁶Təmɗi kwetəkha tə ɓakhandə nafchi Farta kə ɗar fərkit kəmɗi chakmee, nati kə əna kumi 'yarata. ⁷Kətləm nat ɗəchəɗi ne kə mbəs ən khar kəmɗinchi tərchi tanda ngga ənawa kətləm Almasihu.⁸Sengngenchi ɗəchəɗya nat ngga ənawa kətləm sən Almasihu Yesu chənmən. Kətləm mətlan karti chəkami nat. Tərwi tandə kəɗ ənawa. Chandawi kəɗ ənawa kətləm kə mbəsi Almasihu. ⁹Kə mbəsichəfe khuryan. Tlərɗaktənchəs kə i yakh indinchəwa təmɗi chakmee. Chəka kəɗu tlərɗaktinchəsi təmɗi fərkit khur Almasihu, tlərɗakta tla ɓach məɗi Farta təmɗi fərkit. ¹⁰Nakanya yakhinchə kə sənni ndə tə alkət tla'tiyan, tə nat khaa khur ɓakhtiyan. Kə choki kəɗ mətlan təmɗi mərtiyan. ¹¹Kətləm chək tə mban mi kə tla'i khur məmatacha.¹²Ngga tə choki tapi mbəsənchə ɗəchəɗyawa, ndu choki kə ndiita'anwa. Nggət kwe'təkha tə parata, kətləm kə kəsani ɗənɗi nggətli tə Almasihu Yesu kətləm ndi. ¹³Wanmanchəna tərwiwa tapi nggətlaniwa. Nakan ənsə arta tla tlə chəti, tlə mbətichə ɗənɗi ne kərsa, ətl naki kwe'təkha kə tla pangnga. ¹⁴Nggət kwetə khaa kə ɗar ɗənɗi dəfti kə panga, kə mbəsi kənau 'yati Fartə khur AlmasihuYesu.¹⁵Natmən fe ne ndiiɗchan, kə kaɗamən khaa tə mbanɗiya ma paɗ kanɗiwun ən samən, na Fartə pənowun tlenni paɗ. ¹⁶Chəka kəɗu, minnə satəmən kəsamkhar kəɗu.¹⁷Kə chokwun kə fə cha'at tə nanchi wanmanchəna. Ɗəpaman ndiichan fe ne wi'ta kəɗ ɗənɗi choktəmən kə əna cha'ata kəmɗiyamən. ¹⁸Nafchə kaan tandə wi'ta, fenni mba'owundi ɗəch kə ɗar nanda, nakanya nggət nggər mba'owunda tə 'yaməta kəɗ fe karchə paləngdi Almasihu. ¹⁹Ndukwat nandə mərtə kaɗi kətləm khuryanda ne kə fartə'yanda. Tla'andə indiyanda nachan khur khartəfatyanda. Kaɗatyanda kə ɗar əna khesi.²⁰Nakan ngəman wanchi khulafərta, məɗi natmən pək tlə tlətmənchi chənmən Yesu Almasihu. ²¹Nan mbeɗendə fach 'yamən kha i kuɓandə fata kə chanchə kə kaa fata khur mandəyan tla chətən tə alkətyan ɓatən tə chəka mə nat kəmɗiyan.

Chapter 4

¹Kətləm nda'an wanmanchəna, fe yakhti kə ni, fərichəwun mbənfata kheɗɗi tə khurinchi tə fatə indinchi, khur mbanɗiya, tlaram kit khur chənmən, fe yakhti tlawurchəna. ²Nggət siyandə Afodiya, nggət siyandə Sintiki, nam tə kaɗat arta khur chənmən. ³Nggə as'indəswa, nggət siyowunda tlawur ɓakhchənchəkhaa i kit kəsaman nəssəɗyasi. Kətləm ɓakh ən kha keɗeche khur ɓaas ndikti Farta, tə Kilimas tə kwaan tlawur tarchinchi,fe na tləmchənandə khur ɗelwer tə sisingnde.⁴Mbənam fata khur chənmən nding. Nggət ndatwa cham kheɗɗitə khure. ⁵Malaman nafchə nat kə nandə kərəstəyowun, chənmən nduk khaa. ⁶Kə nowun ɓakhtəkha kə ɓəra chəkməwa məni kəɗi, khur chəkami tə sita tə usoko, malaman sitiyowun kə sa' kəmɗi Farta. ⁷Kəɓi kaɗi i Farta, tla mbəranchə chəkwun səndə khaa nan parat khar tə wandəkaɗach yowun tə sakchəyowun khur Almasihu Yesu.⁸Ndukwata'an wanmanchəna nat ɗənɗi nach kə kit nat ɗənɗi cha'chəs kə mananfe, nat ɗənɗi nach kə chəɗchəɗta'an, nat ɗənɗi tlə ɓach tə mbənfata, nat ɗənɗi ne kə kwastə ɗəna mba'ta, mə əna chəmndəsi kaɗo ən ɗar ɗəchə'ini. ⁹Ɗəchəɗi nat chaatwun tlətwun səktəwun, natwun ə natinchəkhaa, cham ɗəchə'ini. Farta tlə kəɓi kaɗi nannat tə wunchi.¹⁰Chənchə kheɗɗitə khur kaan khur chənmən nakanya, nggərwun nat ɗəpat tə nanchi. Ɗəpiwunsə tə nenchi kaan chokh, mbəswun mbandə kə kəsichəwunsiwa.¹¹Ngga kətləm yakh ənənchi mba'ti kəɗuyu. kətləm cha'inchi kərəsta kə ɗar chəka mə nati khuran. ¹²Səninchə choktə khur ɓakhta, paɗ səninchə mban mbəstə kaan. Chəka khur mban mi chaənchi, mban səmnda kaan tə mban choktə khur mita, nati choktə khur mbəs əna tə choktə khur kumi mbəsta. ¹³Ni mbakhən chət chəkami təmɗiyan mətlan təɗi tla chekichə alkəta.¹⁴Nat tə kəɗu chokwun tə nanchə khur ɓakhtinchəkhaa. ¹⁵Sənwun paɗ nggun Filibiyawacha ndatwa tərkan ndikti Farta, fartəɗi malti Makidoniya khaa, fə fər kitchəs kəsichəs wa kə ɓəra fər əna tə tləta, nggun ndak. ¹⁶Chək fartəɗi nati ə Tasalonika. kurɓawun tləni ɗəcha tla kəsichəsi. ¹⁷Ngga kətləm ni ka pafənwa, mani kəɗu, ni ka ɗənɗi ne ɓat tə chekte khur ɗənɗi ɗəftəwun khaa.¹⁸Tlənchə ɗəcha'an nat, nəssə ka'an kharənchi ngalichə kaɗi. Tlənchi khari Abafroditus ɗəchəɗi nat ɓach məɗyowunyu. Ɗəch nat tla ne mbinchan tə taktə ɗə sata, əna tləta i mbənfat kəmɗi Farta. ¹⁹Fartinchi nan chowun ɗənɗi yakhtəwun khur kaanta'an'yan tə khur mandi Almasihu Yesu. ²⁰Mandə kəmɗi Chənmən kən kə fere, kə chok kəɗu.²¹Ndaman ən fə fər kitche nat khur Almasihu Yesu. Nat wanmanchəmən təɗi ne məɗya ndowun əna. ²²Nat fə fər kitche məɗya tandə ndowun əna, kapata'an fe ne wuri Kaisar. ²³Malan tlərɗakti chənmən Yesu Almasihu kə choktə semet'yowun, kə chok kəɗu.

Colossians

Chapter 1

¹Bulus tlə ɓasi Yesu təmɗi yakhti Farta, tə Timatawus wan manmən, ²Kəmɗi fe fərchə kit, tə wan manchəmən fe fərchə kit kə kristi fe ne ə kolosiya kakəta tə khas khas kəta kən məɗyowun təmɗi Farta chənmən. ³Chamən Fartə usoko chən chən mən Yesu Kristi ngga'an siti kə inwun nding.⁴Sək ən fərkit 'yowun khur tləm Yesu kristi tə yakhtəɗi ne yowunsə kətləm nat fe ne kə 'yi Farta. ⁵Nach yakhti'ini 'yonwunsə kətləm ɗəf kəfatyowun ɗəftə fe khaa ə khulafərta. Səkwun ɗəf kəfe'ini chokh ə khur kit tə ndikte, ndikti Farta, ⁶Tla ɓach kəmɗiyowun. Ndikti'ini mətlan mandə khur khesi. Mətlan chət ɗinni ə khur yowun paɗ 'tlatə ə fartə ɗi səktuwun tə paɗ fartə ɗi cha'atuwun kə ɓəra kakəti Farta ə khur kit.⁷Ndikta'an niya tla cha'atu təmɗi Abafras tlə tləndə 'yamən tla yakhtəmən, tla ne kə kaa tlə tlənda i kristi kətləm menchi.⁸Abafras mba'a ənchə yakh nef yowun khur semete.⁹Kətləm yakhti'ini 'tlatə fartəɗi səktə ən ɗinni malawa'an səyon ndə kə in wa. Tlə nacha'an sita wa kə ndiiɗ wun tə sən ən yan 'yi yakhti yan khur nat sən ən 'yi semete. ¹⁰Tlə nacha'an sita wa kə wi'wun ndichan məɗi Farta khur mbandə mbənchan fa. Tlə nacha'an sitə wa kə chuwun wancha ə khur chəka mə chətwun ndichan, tə paɗ kə manwun khur sən Farta.¹¹Si ən kə nowun tə alkət khur chəkwun mbər əna keɗech tə alkəti mandiyan, ə khur kwetə khaa tə kərəs əna. ¹²Si ən wa nowun chan usoko Farta khur mbənfat kəmɗi chənmən tla chich kə mbəs wun ən khar khur 'yi fə fər kit che khur ɗakəta.¹³Khəra a mənchi khur mafakəti wutla, ɓakan tə mənchə kes kəmɗi kutrakti wayan. ¹⁴Ə khur wayan mbəstə mən kəɓi kaɗi, kalamən ndə fe ɓuɓifat khaa.¹⁵wanan mirsingndi Farta tla tlə nawak təmən. Mətlanne kə wal'lawa'i nafchə ndi nat chət Farta. ¹⁶Kətləm təm ɗan takhəstə fe ɗəch nat, fe khulafərta tə fe ne khur khesi, ɗəchəɗi tlə natmən tə fe tlə nawak təmən. chəkwun kutrakta nat mətlan chəcha paɗ kətləm indiyan.¹⁷Mətlan lach mani ɗich nat, paɗ ə khuryan na chəkamə kə wumnan.¹⁸Mətlan ne ɗar fə fərkitche mətlan ne kə tərkanan tə wanla wanan ə khur məmatacha,kətləm nda'an mət chok təyansi ɗəf kanan khur ɗəch nat. ¹⁹Nakan mbənantə Fartəf wa nat ndiit yan khaa kə chok ə khur'yan, ²⁰Tə paɗ kə mbənantə ɗəch nat təmɗi wannan kəmɗiyan. Ɓach Fartə tə khas khas tə fat təmɗi mərta yan ə ɗar paləngnda. Fartə mbənan chan ɗəch nat kafi fat yan, ndu ɗəchəɗi ne khur khesi tə tla khulafərta.²¹Chokh ngun ramcha kəmɗi Farta, paɗ ngun təkricha'an khur kaɗata tə səɓtə ɗəcha. ²²Nakanya mbənowunchə kaɗ təmɗi mərti fat'yan. Chəchan ɗinni kətləm kə fər wunchə kə chapcha'an fe nawaktə səɓtə ənsə fiyanda tə əna kumi yarata ə pangənan. ²³Ma ɗuwun kə pang khur fər kit, tlarwun khaa tə alkət fa mbəkhowun kaɗ khur ndiktəɗi 'yi kit səktəwun wa. Ndikti'ini ya ne kə tla mba'a ndəfe chək wun chət fe ə khur khesi. Ndikti'ini ya ne kə tla chət ngət Bulus kə mafata.²⁴Nakanya mbəninchə fat tə ɓakhtənchə khaa kə ngun, paɗ ndiiɗani khaa khur ɓakhti kristi kətləm fat yan tla ne kə fə fərkitche. ²⁵Kətləm fə fərkitchə chəti kə mafata, təmɗi tarɗi fəritə Farta tla fəritən kətləm ngun, kə ndiiɗ ndikti Fartə khaa. ²⁶Nda'an ne kə kitta'an tla ne kə wuɓta'an kə chokh. Nakanya pənan fe, fe fərchə kit kə anchi. ²⁷Kəm ɗəyandə yakh tə Farta kə pən kapa kit tə wuɓtə mandiyan əkhur fə kumi fər kit cha. Pənchan wa kristi ne khuryowun, ɗəf kəfat kə mandi Fartə kə pangnga.²⁸Mətlan niya tla tlə ɓasə ən. Ngga'an ndandə chəkwun nefe, tə paɗ ngga'an cha'andə chəkwun khar tə mbərta'an kətləm kə fər ən chək wun kə ndiita'an khur Yesu.²⁹Kətləm nda'an nati chət tere tə kwetə khaa təmɗi alkət yan tla ne chət ter khurinchi tə alkəta.

Chapter 2

¹Yakhchisə kə sənwun kapa kwetənchə khaa kə tləm wunchi, kətləm fe ne ə lawudikiya tə fe kaan tamwakchə na chimendənchi. ²chəchi ter kətləm wanɗəkaɗatyandə kə mbəs alkət təmɗi wumandat khur yakhta kəmɗi kənawa yim mbəsandə wuɓtə kit i Farta, nda'an ne kə Almasihu. ³Ə fiyan na wuɓtə mbər əna tə sən əna.⁴Ndachi kəɗu kətləm kə ləm nefwunchi tə ndiktə tla ne tərandə wanɗəkaɗatyowun kaɗwa. ⁵chək nakan ngətsə tləmat wun khur semete. Ngət chət mbəndəfa kəni wunchə tə alkətfə khur fər kit yowun khur kristi.⁶Kəɗ ɗənɗi tlətwun Almasihu Yesu, wiyam khur tləman. ⁷Chokam tə alkətfə ə khuryan, nam manam khur fər kit, kəɗ ɗənɗi cha'owundə fe khar kə chekwun khur chət usoko.⁸Kə ngəm wunfə kə ləm nef wunchi təmɗi sən əna tə kokhaa ləmndi əna chəti nafcha yi khesi, nga yi Almasihu wa ⁹Ə khur Yesu ndiiɗ tə Fartə khaa ə khur fata.¹⁰Ngun paɗ ndiiɗ wun khaa ə khuryan. Mətlan ne ɗar chəkwun kutərakta. ¹¹Ə khuryan paɗ khechewun ndə fe, nga khechet yi tlu fata tla tlə chət nafchawa, khecheti Yesu kristi. ¹²Tlokhowunnchə fe tə Yesu khur baftisma, ə khuyan paɗ tla'owun ndə fe khur fər kit khur alkəti Farta, tla tla'anchə Yesu khur məmatacha.¹³Fartəɗi natwun kə məmatach khur ɓuɓi¹⁴ fachyowun, khur kumi khechet yowun yi Fata, chonchə kə fə sisingnche tə mətlan, paɗ kalamən kan ɓuɓifach yamən khaa. Welentə yara kumachəyowun kaɗ tə əna chəchəɗi yakh wak tə ən. kharanchə kaɗ nat kukan kə fe kə ɗar paləngnda. ¹⁵Kətantə alkəch kaɗ tə kutrakcha. Ə ɗakət pəndən tanda, chəkan kə tlə pangnat kəmɗi khomba mbənfat təmɗi kukwatyan.¹⁶Kətləm nda'an kə chakowunchə nef mee khur səm əna ndu sa ənawa, ndu kə ɗar Fartə sək mbəndəfa ndu yuwa ndəra, ndu kə ɗar far saticha. ¹⁷Feya mərsingn ɗəchəɗi ne ɓat kə pangnga, nde'ta'an Almasihu.¹⁸Chəkwun yakhchə kumi maan inde tə manandə fə tlənchi Farta kə chakowun chəndə mee kə karwun mbəs ən khar wa. wetə nefini tən 'yimdə kə khur ɗəchəɗi ɗəpandən kə ɗəna maan ində ə kaɗatyan yi fata. ¹⁹Mətlan sə keɗkeɗech tə indawa. Ə inde wumndə tlətle fat nat tə mas'sa, kəskandə ra'an khar, tlə manchan təmɗi mandi Farta.²⁰Ma mərwun tə Kristi ɓəra ɗəchi khesi, kətləm mə natwun choktə kəd nachowun kə yi khesi. ²¹Kə kəswun kharwa, kə təkawunwa, kə təkawun kherfawa. ²²Nat ɗəchə'iniya nandə səɓtə kaɗi ma fe chət ter tə tanda, ə ɗar mba'tə tə cha'ati nafcha. ²³Doka chə'iniya sən ən yandəsi 'yi fata təmɗi para ən tla mbatə fe yi kumi manda tə ɓakhandə fata. Chək kəɗu əna chət yandəs kə ɓəra chək mi yakhtə fatawa.

Chapter 3

¹ Ma tla'owunchə Farta tə Kristi, kam ɗəch tla ne khulafərta məɗi na Kristi chokta ə khar kharsəm i Farta. ²Kaɗam ɗəchəɗi ne khulafərta, ngga ɗəchiɗi ne khur khesəwa. ³Kətləm mərwun, sisingndə'yowun kə wuɓta'an tə Almasihu khur Farta. ⁴Ma ɓi Almasihu, tla ne kə sisingndə'yowun, kanowun ɓat paɗ tə anchə khur mandiyan.⁵Ɓəlaman yakh ɗich kaɗ khur khesi - fəlaukəta, səɓtəkaɗi, kalwar mee, tə yakh səɓtə ɗəcha tla ne kə manandə ɗəkhacha. ⁶Kətləm ɗəchə'ini na səɓtə khuri Fartə ɓat kə ɗar fe tlə fərwakchə manda. ⁷Ə khur ɗəchə'ini choktəwun chokh, natwun ɗəɗas khur nanda. ⁸Nakanya wa'at kə chamawun ɗəchə'ini kaɗi - ɓe'ɓe tə wandəkaɗata, kombəle, səɓtə kaɗacha, 'yara fata, tə səɓtə ndiktə məch'yowun.⁹Mə lekewun ra'ansəwa, kətləm kətawun ɗokhtə nafɗi khaa tə tarchiyan, ¹⁰paɗ məkwun yuwa nefe tla na fe chandə kə yuwata'an khur sənda kətləm fati tla chich ndi. ¹¹Ə məɗya nawaktə tlə Helenawat si tə tlə Yahudawata, tə tlə khechete tə tla tlə khechewakcha, reme, mafata tə tla nawakchə kə mafata, Almasihu ne nat, paɗ mətlan khur nat.¹²Ə mandə'yowun, nggun tacha'an i Farta fe ne kə chapcha'an tə fe yakhtən, mə kam kaa fata, kaa tarcha, kumi ma'aninde, kəs fat khar tə kərəsta. ¹³Kərsam ra'an. chaman kakət ra'an. Ma ənsə khuri nef kafi seta'an, kalaman ra'an kha kəɗ ɗənɗi tlə kalowundə Fartə khaa. ¹⁴ Ɗənɗi mbəranchə ɗǝchǝ'ini kha ya nat, kǝ chokwun kǝ fǝ yakh ra'an, nda'an ne kǝ ndiit chǝk mi.¹⁵Malan kǝɓi kaɗi i Almasihu kǝ chǝt kutraktə wandǝkaɗach'yowun. Kǝtlǝm kǝɓi kaɗi 'yafe wunchǝ khur fat arta. Cham usoko. ¹⁶Malaman ndikti Almasihu kǝ chok ǝ khur 'yowun ka'an. Nat tǝ sǝn ǝna, cha'aman kaɗi, paɗ kǝ mba'awun ra'an tǝ zabura, tǝ 'yamǝs mbǝnfata 'yi Semete. Kǝ nowun inda tǝ usoko ǝ wandǝkaɗach'yowun kǝmɗi Farta. ¹⁷Paɗ nat ɗǝnɗi natwun chǝta khur ndikte ndu tere, cham nat khur tlǝm Almasihu Yesu. Kǝ nowun chǝt usoko kǝmɗi Farta chǝnmǝn tǝmɗiyan.¹⁸Nǝssa, fǝraman mandǝ khǝssǝ'yowun kǝɗ ɗǝnɗi natǝn khur tlǝm Farta. ¹⁹Khǝssa yakham nǝssǝyowun. Kǝ ɓakhandachwunwa. ²⁰Wancha, fǝraman mandǝ parchǝwun khur chǝka mi kǝtlǝm ɗin'ni tlǝ tǝranchan khuri Fartǝ khaa. ²¹Nggun chǝncha kǝ khupawun khuri wanchǝ'yowun wa, kǝtlǝm kǝ kalndǝ khur khaa wa.²²Nggun mafacha, fǝraman mandǝ chinchǝwun yi fata ǝ khur chǝkami, ngga tǝ chǝt ǝn i nati wenitǝ kǝtlǝm tǝrandǝ khuri nafchǝ khaa wa, se tǝ kheɗɗi tǝ wandǝkaɗata i lekendǝ Farta. ²³Nat ɗǝnɗi nowun chǝta, cham ter khur wandǝkaɗata kǝtlǝm Farta, ngga kǝtlǝm nafachawa. ²⁴Sǝnwun wa nowun tlǝt kǝnawan mǝɗi Farta. Kǝtlǝm chǝnmǝn Yesu Almasihu natwun chan mafakǝta. ²⁵Kǝtlǝm chǝkwun chich kumi kakǝta, nan tlǝt kǝnau kumi kakǝt ini chǝtǝn yu, paɗ ǝ yakh indǝs wa.

Chapter 4

¹Fə wurcha fəraman mafach 'yowun ənɗi ne 'ke'ke, sənwun wa chənwun sə khulafərta.²Nam kə pang khur sita, mə sa'wun'enawa, chokam ə khuran tə usoko. ³Siyam mət arta kətləm ngga'an. Ma' na Fartə inandə mi kən'ndə khaa kətləm ndikta'an, kə mbu'fe kit tə ndiktə ɗi ne mət wuɓta yi Yesu kətləm nda'an nati khur kənda. ⁴Siyama ma ni ndiktə ndiichan kə chəkes.⁵Wi'yam tə sən əna kəmɗi fe ne khesi, kə chəwun ter tə farta'an. ⁶Chək kweti kətl nə ndiktə 'yowun kə kakəta, manowun tlə mbər nggərandə nafchə si.⁷Kə ɓəra ɗənɗi nati khuran, Titikus nan sənowunnda. Kaa wanmandə nakan, kaa mafata khur tləm Yesu. ⁸Tlənchi ndi kəmɗə'yowun ma'nowun sən ɗənɗi nat ən khuran, ma' nan cheken alkət wandəkaɗach'yowun. ⁹Tlənchə ndi fen ta Onisimus, tlə fər kit kaa wanmanda, tla ne arta khur wun. Nandə mbaowun chəkmə nat səɓchə məɗya.¹⁰Aristarkus, tlawur nə khur pursəna mətlan ndowun əna tə Markus, wanman Barnabas tla təmɗiyan tlətwun ɗənɗi nowun chəta; ma ɓi kəmɗowun tlam ndi, ¹¹tə Yesu tla tlə 'yat fe wa Yustus. Fen ndak khur fə khecheche tlawur tarchənchi khur kutrakti Farta. Chok ndə kə fə mbiɗ khur məɗinchi.¹²Abafaras ndowun əna. Mətlan artə khurwun, mafati Almasihu Yesu. Tlə nachan siyowun ndəs nding, kətləm kə tlarwun khaa kə ndiichan paɗ tə yakhti Farta. ¹³Səninchə anchi, chət ter ka'an kətləm wunchi, fe ne ə Lawudikiya, tə fe ne ə Hirafolis. ¹⁴Luka tla yakhti tlə fər wanɓuɓa tə Dimas ndu əna.¹⁵Ndaman ən wanmanchəmən fe ne ə Lawudikiya, tə Nimfa tə nafchəɗi Fartə wir'yanyu. ¹⁶ Fartəɗi chan'ngga ndə fe ɗelewar təɗya khur wun, kə chan'ngga wun paɗ khur nafchi Fartə ə Lawudikiya, paɗ kə chan'ngga wun ɗelewer təɗi ɓach ə Lawudikiya. ¹⁷Nde'en Arkibas wa, "mbəru sə tarɗi tlətu məɗi chənmən kətləm kə ndiiɗe'en kha'a.¹⁸Nda əni ɗəya tə kherinchi - Bulus. Kuɗukam tə kənɗi kəni tə fe. kakəti Farta kə chok tə wunchi.

1 Thessalonians

Chapter 1

¹Bulus, Silas, tə Timoti kəmɗi nafchi Farta ə Tassalonika ə khur tləm Farta tə chənmən Yesu Almasihu. kakəta tə khaskhas kəta kə chokndə məɗyowun.²Chəka kweti tlə chəcha'an usoko kəmɗi Farta kətləm wunchi, kəɗ ɗənɗi tlə nat ən mba'tə khur sitəya'an. ³ Ngga'an kaɗat tə wunchə nding pangngn Farta chənmən tə tarchəyowun i fər kit, tar yakh fata, tə kərəs əna tə ɗəf kəfat khur chənmən Yesu Almasihu.⁴Wanmancha fe yakh tə Farta, sənmən taɗtə wunchi, ⁵kətləm ɓach ndikti Fartə kəmɗiyowun ngga tə ndiktə ndakwa, tə alkəta təmɗi semete tla chəɗchəɗ tə kapa sənda. Tə kəɗu paɗ sənwun we'tə nafchəɗi nat ən ə khur wun kətləm nggun.⁶Chokwun kə fə cha'at tə ngga'an tə paɗ chənmən kəɗ ɗənɗi tlətwun ndikta'an khur ɓakhtə khaa ka'an tə mbənfata məɗi semete tla nech chəɗchəɗ. ⁷Chokwun kə ɗəna sakta'an kəmɗi nafchi makidoniya tə Akaya fe fərchə kit.⁸Kətləm ə məɗyowun wetlə ndikti Fartə kaa chək'kə kayi, ngga kə Makidoniya tə Akaya ndakwa. Minni kəɗu, sa' fərkit 'yowun chək kə kayi. Kətləm nda'an, ən sə nat ən mba'tawa. ⁹Kətləm tandə tə indiyanda mba'ndə we'tə ɓatya'an kəmɗiyowun. mba ndə mbanɗi təɓər tə wun khaa kəmɗi Farta khur manandə ɗəkhacha kətləm kə manawun Farta tlə sisingnde. ¹⁰Mba' ndəwa nggun pək wa'yan tla khulafərta tla tla'andəfe khur məmatacha tla khəra'aməncha khur səɓtə khurɗi ne ɓata.̇

Chapter 2

¹Kətləm kun tə ind'yowun ə sənwun wanmanchina ndatwa, ɓat'ya'an kəmɗiyowun, ngga pafənwa. ²Sənwun ɓakhtəɗi ɓakha'andə fe, tə khartəfaɗi fəra ən ndə fe ə Filibi. Kəɗ ɗənɗi səndəwun gga'an tə alkət wandəkaɗata khur Fartə yamən kətləm kə ɓas ən ndikti Farta ə khur kwe'təkhaa ka'an.³Kətləm ɓa sə ya'an ngga khəpakətawa, ngga səɓta'an wa ndu khur ləmda wa. ⁴Məni kəɗu, kəɗ ɗənɗi nggəmandə Farta, fəramən kan ndikti'yan, kəɗu paɗ nat ən ndikte. Ndik wa'an kə təra'ən khuri nafchə khaa wa, kə təra'ən khuri Fartə kha'a. Mətlan tlə tausanchə wan'ndəkaɗach ya'an.⁵Kətləm tamwa'an nbu'owun mbən me wa, kəɗ ɗənɗi səndwun, ndu mət wuɓtə kaɗi sən Farta. ⁶Kawa'an mandə məɗi nafchawa, ndu məɗyowun wa, ndu fowuna wa. Mə chə'ən ter tə sən ənya'an kəɗ fə ɓaschi Almasihu.⁷Məni kəɗu, ngga ən tə kaa kit fa kəɗ manda tə wanchiyan. ⁸Kətləm nda'an yakh ən wunchi, ngga ndikti Fartə 'yamən ndak mbənnanchəf kə chowun chə ənwa, paɗ tə fər sisingən chə ya'ah kətləm nggun. kətləm chokwun kə fe yakhtə ən. ⁹Kə kuɗukwun, wanmancha, terya'an tə ɓakh tə ya'an khaa, ndə wita tə farta ngga'an chət ter ka'an kətləm kə ɗəf ən wunchə kə ɓakhtawa tləkhaɗi nat ən ɓasowun ndikti Farta.̣¹⁰Sənwunsi, tə Fartə paɗ, kəɗ ɗənɗi choktə'ən chəɗchəɗkəta tə kəs ɗənɗi khar ne ndi'ichan, tə kumi əna 'yarata ə məɗyowun kuntəɗi fərchə kit. ¹¹Kə ɗu paɗ, sənwun pari'ən tə wunchə kəɗ chinda tə wanchə'yan. ¹²Kətləm kə 'wi'wun ə mbanɗi kəmchəsi kəmɗi Farta, tla 'yach wunchi kə khur kutraktə'yan tə mandiyan.¹³Kətləm ɗənɗiya tlə nacha'an chan usoko Farta nding. Kətləm ma tləwun ndikti Farta ə məɗya'an tə wan'ndəkaɗach'yowun tləchowun kəɗ nga ndikti nefawa. məni kəɗu tləchowun kəɗ ɗənɗi natən kə ndikti Farta. Ndiktəɗya nda'an ne chət ter ə khurwun kuntəɗi fərchə kit si yu.¹⁴Kətləm nggun wanmanchəna, chokam kəɗ fə para mbanchi Farta fe ə Yahudiya khur Almasihu Yesu. Kətləm nggun paɗ ɓakhwun khaa kəɗ ngga'an khari nafchəyowun kəɗ ɗənɗi ɓakhtəndə khaa khari yahudawacha. ¹⁵Yahudawach ɓəlanchə chənmən Yesu tə kwa'an Annabawacha, paɗ Yahudawach rəkchə mənchi, mbənawandə Fartə fa wa. Tandə tla'andə nafchəf nat. ¹⁶'Ya ta'anchəndə ndiktə tə fe sənwakchə Farta. Kətləm kə mbəsndə khəra'ta. we'ndə məta tandə khur ɓuɓifat'yanda. Ɓak səɓtə khuri Fartə kə ɗar nandə tə kərsa.¹⁷Wanmanchina chakmənkhaa tə ra'an khur fata ngga khur wandəkaɗatawa, nggaan weset kha kə na'an chəmən chiyowun. ¹⁸Kətləm yakh ən kə ɓa'an kəmɗiyowun, nggət Bulus nga artə ndak wa, khwe'ere tlara'ənkan khaa. ¹⁹Mə ne kə ɗəfkəfatya'an ndu mbənfata ndu ɗənɗi natmən mbəsta ə pangngn chənmən Yesu ə fartə ɓat'yan? ngga ngunwa kəɗ taktə nafchə nat.? ²⁰Kətləm nggun ne kə mandə ya'an tə mbənfatya'an.

Chapter 3

¹Kətləm nda'an, mbakhən wa'an kərəstawa, kaɗaka'an tə ndatwa kimsə kə tlarin kha ə Atina kwaɗən. ²Tlənka'an Timatawus, wanman ən tə paɗ mafati Farta ə ndikti Farta Almasihu, kətləm kə chekowun alkəta kə mbiɗenchə wandəkaɗach'yowun kə ɗar fərkit. ³Chəcha'an kəɗu kətləm kə təp fatyowunfawa tə ɓakhtəɗi khaya, kətləm nggun tə ind'yowun sənwun tə ndatwa kətləm nda'an 'ya fe ngga'an.⁴Kit'ta'an fartəɗi natən tə wunchi, mba'ən wa ngga'an nduktə sa ɓakhtə khaa, paɗ nakan kəɗuyu kəɗ ɗənɗi səndəwun. ⁵Kətləm nda'an, mbakhənwi kərəstawa, tlənki kətləmkə səni fərkit'yowun, ma'ya ndu khwe'ere tə mban samən kakhowunndən, kə chok ɓakhtəyamən kha pafən.⁶Paɗ Timoti ɓakan kaɗ məɗyowun mba'kan ndiktə mbinchan kə ɗar fərkit 'yowun tə tlərɗaktə'yowun. ə mba'anchəwa nggun kaɗat ndichan kə ɗar ən paɗ nggun yakh na ngga'an kəɗ ɗənɗi yakh ta'an nawunchi. ⁷Kətləm nda'an wanmanchəna, mbəs ən mbiɗtə khur təmɗiyowun kətləm fərkit'yowun ə khur səbtə khur'yamən nat tə sa ɓakhtə'yamən.⁸Nakanya fə sisingənchə nakamən, ma tlarwun kha tə alkət ə khur chənmən. ⁹Paɗa'a we'tə usoko tə mi natmən fərandə Farta kə nggun, kətləm kheɗi tə khurɗi nach 'yamənsə ə pangən Farta kətləm nggun? ¹⁰Wita tə farta ngga'an siyowundəs kətləm kə na'an chəme'enchəyowun tə paɗ kə ndiɗa'ən khaa ɗənɗi kuɓatwun khur fərkit'yowun.¹¹Malan Farta tə paɗ chənmən tə indi'yan, tə chənmən Yesu, kə para tə wita'an ya'an kəmɗowun. ¹²Malan chənmən kə chokə chənmən tə paɗ kə kəmmən kha khur tlərɗakti wanmanchəwun tə nafchə nat. Kəɗ ɗənɗi tlə chowundə ən. ¹³Səku kə chə kəɗu kətləm kə chekentə alkət wandəkaɗachyowun tla nggawakchə kə ɗəna 'yaratsə khur chəɗchəɗkət ə pangən Farta tə chənmən ə fartə ɓati chənmən Yesu tə nat fe ne chəɗchəɗ'yan.

Chapter 4

¹Mecheta'an wanmanchəna ngga'an chekowu alkəta, paɗ nga'an ɓassowundə khur chənmən Yesu. Kəɗ ɗənɗi tlət wun mba'ta'an məɗ'yan waat nowun wi'tə paɗ kə mbənantə Farta,paɗ ə khur mbanɗəya kə pəɗowun paɗ kə mbərawun kəɗu khaa.²Kətləm sənwun mba'təɗi fərowunndə'ən khur chənmən Yesu.³Kətləm tlaya ne kə kaɗati Farta:Chəɗ chəɗkət'yowun,ndat wa kə karwun fəlaukəta. ⁴Chəka wun khurwun kə sən kəs nuwan khar khur chəɗ chəɗkət tə manda.⁵Kə cheen nunef waat kə khunenndə wa(kəɗ ɗənɗi tlə chət fe sənwakchə Farta wa).⁶Kə ndə yowun wa nan ɗatlandə seta'an fə khur dinniya wa.Kətləm chənmən mətlan tlə tichə kaɗ kə ɗar ɗəchəɗəya,kəɗ ɗənɗi mba'owunndə'ən paɗ sənankamən khaa.⁷Kətləm 'yawə Fartə mənchə kə fə kumi chəɗ chəɗkəta wa,məni kəɗu chok chəɗ chəɗkəta. ⁸Kətləm nda'an tla karchə tlaya ngga nafchə kartən wa Farta,tla fərchə semet'yan tla chəɗchəɗ kəmɗowun.⁹Kə ɗar tlərɗakti wanmancha, kəmwasə kə nggər fe yarowunndəs wa kətləm nggun tə ində'yowun cha'awunchə Fartə yakh wanmanchə khar. ¹⁰Nde' tlə chəchowun ɗinniya kə ɗar wanmanchə nat fe ne Makidoniya. Chək tə kəɗu, nga'an mba'owunnda wanmancha kə chəwun kəɗu kaf'yan. ¹¹Paɗ ngga'an mba'owunndə wanmancha, kwe'yam kha kə chokwun khəɓakka, kə ɗəpawun əna chəch'yowun, kə chəwun ter tə kharchə'yowun, kəɗ ɗənɗi mba'tən ə kərsa. ¹²Cham kəɗu kətləm kən wi'tə'yowun ke'ke' ə pangngən fe fərwakchə kit, paɗ kə chok nggun chəkha əna wa.¹³Yakhwa'an kə nowun kə fə kumi sən əna wa, wanmanchəna, kə ɗar fe sa'chə 'yene, kətləm kə səɓ khur'yowun kaɗ wa kəɗ kwaan nafchəɗi sənawakchə ɗənɗi ne panga. ¹⁴Kətləm ma fərmən kit mər Yesu,paɗ ə tle'i,kəɗu paɗ keɗech tə Yesu na fartə nggərandə nat fe sa'chə 'yen khur'yan. ¹⁵Kətləm nda'an nacha'an mbaowun tlaya khur ndikti Farta,ndat wa,nggəmən təɗi ne tə səsingənchə fa matlə fe kə far ɓati chənmən,nde' namən lə məni fe sa'chə 'yena wa.¹⁶

¹⁷Kəna nat kə nggəməntə ɗi ne ə ɗəpata,fe matlə fe keɗech tə tanda na fe kharamənndə tə səsingndə kə khur khusambaa kə kəmmən tə chənmən ə khulafərta.Kəɗu natmən nat khaa tə chənmən. ¹⁸Kətləm nda'an mbiɗeman khurchi ra'an tə ndikchəɗəya.

Chapter 5

¹Nakanya kə ɗar farcha'an tə tləkhacha'an, wanmanchəna, ngga kə nggər fe yarowun ən sə paɗ wa. ²Kətləm nggun tə ind'yowun sənwunwa fartə ɓati chənmən na chan nat kəɗ yeere ə wita. ³Ma ndi ndə wa "chok khaskhaskəta tə khaskhas tə fata," sən wandəs wa ɓak mərtə kaɗ kəm ɗanda. Nachan nat kəɗ khatəfa nggətti nunefe. Mbandəs nat ndə khəratawa.⁴Nggun wanmanchina, ngga nachowun khur wutlawa, tla natən nat kəɗ fartə ɓati yeera wa. ⁵Kətləm natwun wanchə ɗakəta paɗ wanchə i Farta. Nggamən ngga wanchə witə ndu wutla wa. ⁶Kətləm nda'an kə sa'mən 'yene kəɗ fowunawa. Nam ɗəpam khaa kə namən pəkta. ⁷Fe tlə sa'chə 'yene tlə sa'chandə wita, kəɗu paɗ fe sa ɗəcha tlə sachandə wita.⁸Nakanmən kə i ɗa'kət ya, namən nat ɗəpata kən fər kit tə yakhta kə wandə mbenggndəyamən, paɗ kə pamən ləɓokər wata i khəra'amənda kə panga. ⁹Ndau Fartə wa kə namən khur səɓtəkhur'yanwa, kə mbəsmən khəra'tə təmɗi chənmən Yesu Almasihu. ¹⁰Mətlan mərchə kətləm mənchi, ndu nachamən tə sisingənchəfa ndu kə məmatacha'an namən nat khaa tə ndi. ¹¹Kətləm nda'an ləmam ra'an kə tənawun ra'an, kəɗ ɗənɗi natwun fiyan.¹²Ngga'an səyowunnda wanmanchəna, kə manawun fe ne chət ter khurwun, fe ne kə paktach khurwun khur tləm Farta fe paɗ tlə yanchə wunchi. ¹³Nga'an siyowunda kə tərwun tanda tə ma-nda tə mbənfata kətləm ter 'yanda. Chokam khaskhas tə ra'an. ¹⁴Ngga'an mba'owunda wanmanchəna, kə kakhawun tləmati fe tlə səkwakchə məta, kə fərawun alkət fe nawakchə tə alkətfa. Kə kəsawun fe sə ne ɓukɓuk. Kərsam ra'an nat.¹⁵Kə mbiiwun ɓuɓifat kaɗ tə ɓuɓifatawa. Tlənam ɗənɗi ne ndiichan kəmɗi ra'an tə chəkwuni. ¹⁶Mbənamfat kə fere. ¹⁷Tlə siyam nding. ¹⁸Khur chəka mi cham usoko. Kətləm nda'an ne kə yakhti Farta khur Yesu Almasihu kətləm nggun.¹⁹Kə lifewun semeta'an kaɗ wa. ²⁰Kə njirwun mba'ti Annabawacha wa. ²¹Kaɗaman chəkami. Kə kəswun ɗənɗi khar ne ndiichan. ²²Rakaman ɓuɓifat khar.²³Malan Fartə yi khaskhas kəta kə ndiiɗowunchə khaa kənowun chəɗchəɗ. Nat Semet 'yo tə sisingndə 'yo tə fat 'yo kən khaskhas, ɗakat ɓuɓifata kə fartə ɗi na chənmən Yesu Almasihu ɓata. ²⁴Tlə fər kit 'yachwunchi, məthan paɗ ne chəta.²⁵Wanmanchina, siyama kətləm ngga'an. ²⁶Kə ndawun ən wanmanchəmən nat tə wan ndə kaɗat arta. ²⁷Nggət siyowunda khur chənmən kə chan'nggawun ɗelwer təɗya kəmɗi wanmanchəmən nat. ²⁸Tlərɗakti chənmən Yesu Almasihu kə chok tə wunchə nat.

2 Thessalonians

Chapter 1

¹Nggət Bulus, Silvanus tə Timotawus kəmɗi fə tər mbancha ə Tasalonika khur chənmən Fartə Yesu Almasihu. ²Kakət kəmɗə'yowun tə khaskhaskət məɗi Fartə tə Yesu Kristi.³Kimsə kə chaən Fartə Usoko kətləm wunchi, wanmanchəna, kətləm tlaya ndi'chansə kətləm fər kit 'yowun mandə kaan, paɗ yakh ra'an 'yowunsə ə ɗar ra'an. ⁴Ngga'ən tə indəyaən tlə ndikchaən kə ɗarwun tə alkətfə khur kətən sichi Farta.Tlə ndikcha'an kə ɓəra kərəs ən 'yowun tə fər kit 'yowun ə khur nat ɓakhtəɗi natwun fə'yan. Tlə ndikcha'an kə ɓəra ɓakhtəɗi tlə kərəstə wun. ⁵Tlenniya ne kə saktə chak me i Farta i kit ta'an. Kənawan wa na fe tər wunchə wa cha'wunsə kə 'yimwun kə mandi Fartə tla ɓakhtəwun kha kətləm mətlan.⁶Ke'ke' sə məɗi Fartə kə nggərandə ən fe ɓakhowunchə kə kwaran, ⁷paɗ kə kalowunchə fe kha fe cha'onchə əna.Nachan chət ɗinniya far ɓati chənmən Yesu ə khulafərtə tə fə tlənchə'yan i mandə'yan. ⁸Khur kəstə wata nan kwatlə kə ɗar fe sənwakchə Fartə paɗ tlə mba'wakchə ən kə ɗar ndikti Fartə khur chənmən Yesu.⁹Nandə ɓakhtə tla kə fere langngə tə məɗi na chənmən tə paɗ langngə tə mandi alkət'yan. ¹⁰Nachan chət ɗinni ma ɓi fartəɗi na nafchə'yan manandə tə fe fərchə kit kə ndi.Kətləm ɗənɗi mbaowunndi fər fe kit si.¹¹Kətləm ɗinniya tlə sicha'an kətləm wunchə nding.Ngga'an sitə wa na Fartə tər wunchə tə mandəf kəɗ ɗənɗi 'yatən wunchi.Ngga'an sitə wa kə ndiɗantə nat yakhtə'yan kha tla ndi'chan tə chəkawun teri fər kit tə alkəta. ¹²Sicha'an ɗəchə'ini kətləm kə mana fe tləm chənmən Yesu..Sicha'an wa kə manuchə kətləm kafati Fartə'yamən tə Yesu Kristi.

Chapter 2

¹Nakanya kə ɓəra ɓati chənmən Yesu Almasihu, tə nggomndə yamən khaa kə namən tə anchi, ngga'an chəkhonnda wanmancha, ²Ndatwa kə kəmonchə əna ndu kə ɓakhawun indəyowun wa, ndu təmɗi semete, tlənda ndu təmɗi ɗelewer tla ne kəɗ ɓachan məɗya'an, kəmɗi ndatwa farti chənmən tapi ɓi.³Kə ləm nef wunchə chək tə mban məwa. kətləm nan ɓawa, se kərsə ma ɓi khəm nan khaa, paɗ ɓi nafɗi ne kə wai ɓuɓifata, wai tlə ɓəl nafcha. ⁴Mətlan ni tlə yakhchə ində'yan nakan manandə ind'yan tə ndatwa pəɗantə ənɗi kha tə'yafewa Farta tlə manandəfe. Ə mbəstiyan khar ɗəpanchan wa nachan ɗas mətchokti Farta nakan ndatwa mətlan ne kə Farta.⁵Kaɗa wowun khar wa fartəɗi nati tə wunchi, ɓa'owunchi ɗəchi'iniya wa? ⁶Nakanya sənwun ɗənɗi kəsəndə khar, ma nan ɓat fartəɗi kəmchəsi. ⁷Kətləm khurkəti kumi para doka ta'an mətlan chət tere, chokkan nefsi ne yatanda, se ma təran fe kaɗ ə mbanan.⁸Kən tla tlə parawakchə doka ɓata, tla na chənmən Yesu ɓəlanda tə yiptə ə mee yan. Na Fartə chandə ngga ənawa ma ɓi.⁹Ɓati fe tlə parawakchə doka nachan nat kəɗ teri khwere tə alkət nat, ɗəna səncha tə lektə ɗəna saka incha, ¹⁰Nat tə ləmndə yi kumii fər kit. Ɗəchə'ini nachan nat kə yi fe ne mərtə kaɗi kətləm tləwandə kakət yi kitta'an kətləm kə mbəsndə kəɓi kaɗi wa.¹¹Kətləm nda'an Fartə tlənanda ter tla nawakchə kit kətləm kə fərndə kit kə lekte. ¹²Mecheta'an wa natndə na fe chakanda mee, fe fər wakchə kit kə ndeta'an, tərkandə sək mbəndəf khur kumi chət kaakəta.¹³Na'an tlə chan chan usoko Farta kətləm wunchi, wanmanchəna ən fe yakhtə Farta. Kətləm taɗchə Fartə wunchə kəɗ wal'la wai wan ɗəfcha khur khərati chapti semete tə fər kit khur ndeta'an. ¹⁴Ɗən niya 'yatən wunchə təmɗi ndikti Farta kə mbəswun mandi yan khur tləm chənmən Yesu kristi. ¹⁵Kətləm nda'an wanmanchəna, tlaram kha tə alkət fa. Nggətlam ɗəna chəchəɗi kə khar cha'atwun ndu təmɗi ndikte, ndu təmɗi yarat ya'an.¹⁶Nakanya chənmən Yesu kristi, tə Farta chənmən fe yakhchə mənchi, fəramən kandə ra'a mbənfata tə ɗəf kəfata kə pangnga khur kaa fata, ¹⁷mbənfata tə furowun waɗəkaɗach yi kaa tarcha tə ndikte.

Chapter 3

¹Nakanya wanmanchina, siyama'an ndənsi, kətləm ndikti Farta kə pəɗ kə pangnga tə paɗ kə mbəs manda kəɗ ɗənɗə natən məɗyowun. ²Siyam kətləm kə khəra'ən məɗi ɓuɓi nafcha, kətləm ngga nat ne kə fə fər kit chawa. ³Farta kit yansi tla ne tənowunda, paɗ kə ɗiwe wunchə khar məɗi ɓuɓi nafcha.⁴Ɗəf kəfat ya'ansi khur tləm Farta kə ɗarwun, ndatwa wa'wun nowun chəta paɗ nowun ɗət kə pang tə chət ɗəchəɗi mba'owunndə ən. ⁵Farta kə par khar tə wanɗəkaɗach yowun kəmɗi yakh Farta tə paɗ kəmɗi kərəs ən i Yesu.⁶Nakanya ngga'an ɓa'owunda wanmanchəna ə khur tləm chənmən Yesu kristi, ndatwa kə karwunfə tə tla ne chok tə kəɗu ngga tə para ɗəna chəchəɗi tlətwun khar ya'an wa. ⁷Kətləm nggun tə indəyowun sənwun wa ndiichan sə kə cha'awun ngga'an chok wa ən khurwun kəɗ fe nawakchə kə kaa nafcha wa. ⁸Səm wa'ən ɗəsəmɗi nef tiwa ən wa wa. kərsə kəɗu, tlə chəcha ən ter witə tə Farta khur ɓakhta, kətləm kə na ən kə khətə kəmɗi chəkwun khurwun wa. ⁹chəcha ən ɗinni ngga wa nawak nə alkət ya'an səwa. Chəcha ən kəɗu kətləm kə na ən kə əna cha'at kəm ɗowun kətləm kə cha'aowun ngga'an.¹⁰Naka'an tə wunchi, donchə ən wa, "Ma chu nef terewa, kə səm ɗəsəmnda wa." ¹¹Kətləm sək cha'an wa fowun khurwun chəwandə terewa. Chəwandə terewa, tandə fə sicha. ¹²Nakanya ngga'an yandə tə ɓassandə fenni khur tləm Yesu kristi kə chəndə tere kə səmandə ən indəyandə.¹³Nggun wanmanchəna, kə kalwunkhur khaa ɓəra chət ən ndiichan wa. ¹⁴Ma nggəmawu nefewa ndiktə ya'an khur ɗelwer təɗyawa, sənamndi wumon chə ən khaa təndəwa, mana fat kharanda. ¹⁵kə tərwun ndə kəɗ inmərtə yowun ne səwa. Se kə yanawun kəɗ wanmanda.¹⁶Fartə tlə khas khas tə fata kə fərowun chok khas khas kəɗ tə indəyan ɗing. ¹⁷Ɗa'ənin chenya ngət Bulus, tə kherinchi, tla ne kə ɗəfkharan khur chəkwun yaratənchi. ¹⁸Kaa fati chənmən Yesu kristi kə chok tə wunchə nat.

1 Timothy

Chapter 1

¹Bulus tlə ɓasi Yesu Almasihu kəɗ ɗənɗi mba'tə Fartə tlə tlət mənchi tə Almasihu Yesu tla ɗəftəmən kəfatsi. ²kəɗi Timotawus wa'inchə i kit ta'an khur fər kit, tlərɗakta, khaɗandə nef tə chok khaskhas kət məɗi Farta chənmən tə Yesu Almasihu.³

⁴Kətl nen mba'andat kə fərndə ində'yandə kə sək səssəɗech tə taktə ɗəcha wa. We'tə ɗəchə'ini tlə ɓachan tə asində tə ra'an kəsawa nafchəs kə sənndə ɗənɗi takhsandə Fartə kha kətləm kə khəra'mən təmɗi fər kit 'yamən wa.⁵Ɗənɗi chəch ndowunndəmən wa kə cha'awun nafchə khar khur yakh Fartə khur kheɗɗitə wanɗəkaɗata, tə sakanan kha khur fər kit. ⁶Fowun nafchə malandə chət ka ɗəchə'ini, ətl nakandə chət ɗəchəɗi kəmwakchisi.⁷Yakhndə cha'andə nafchə khar kə ɓəra doka, sənwandə ɗənɗi tlə mba'tənda wa chəka kəɗu ndakandə wa ɗənɗi cha'andəndə kaɗ wa ki ta'an. ⁸Sənmən wa doka kaa əna ma tanaa sənmən mban chət tersə kəɗ ɗənɗi mba'tə doka ta'an.⁹Sənmən wa chəwu fe doka kətləm kaa nafcha wa, chəch fe kətləm fe tlə parawakchə doka fe sənwakchə Farta, tə fə ɓəɓifacha, tə fe fərawakchə mandə Farta, tə fə ɓəl facha nat tə fe təkchə parchənanda. ¹⁰Chəch fe doka paɗ kətləm fe tlə khunach ra'an kə khəssə tə nəssa ngga tə mbanɗi kəmchəs wa, paɗ tə fe tlə yarkəch nafchə kə khəyandach ndə kaɗ kə mafacha,tə fə lekch ə tə fə tlee lekchə pangngən kita, paɗ kə tlaran fe cha'achəɗi nawakchə ni'chan. ¹¹Nat ɗəchə'ini nachan ke'ke' tə kaa ndiktəɗi Fartə tla tlə chəmndəmən cha'amən ndən khar nggəmikan sə kə mba'ani fowuna.¹²Chani usoko Almasihu Yesu chənmən kətləm fərichə alkət kə chani tere, kətləm tlət nanchə kə kaa nefe. ¹³Chokh tlə nachi 'yarat tə kəsandə fə fər kit che, chənchə ɗəchəɗi kəmwakchəsi, chəka kəɗu khaɗani Fartə fə chəka mə fərwaki kit, paɗ sənwi ɗənɗi nati chəta wa. ¹⁴Chək Fartə kakət kaan ɗəftə nanchiə kə fəri kit kəmɗi Almasihu Yesu paɗ kə yakhi anchə kətləm ɓi tə nanchə nduk kə tləmata'an.¹⁵Chəkawun kə tlə ndikitə'ini kətləm kaa ndiktə ɓa Almasihu Yesu ta'anchə kə khur khesə ndat wa Almasihu Yesu ɓachan kə khur khesə kətləm kə khəra'anchə fə ɓəɓifacha. Kit ta'an nggət nach kə kapa tlə ɓəɓifat khurnanda. ¹⁶Kətləm nggət nach kə kapa ɓəɓi fat khaɗanki Fartə fə mə fowun kətləm kə nandə kakət'yan. Fartə kərəstə tə paktə kə fəran səsingndə kə fere fe fərchə kit. ¹⁷Kapa Kutir nakan nawufe ndə wa, mərwa wa, mətlan ɗəchita'an nach kə Farta. Mətlan ndak na chəkawun manandə kə ferə kə chok kəɗu.¹⁸Timotawus wa'inchi, kuɗuku ɗənɗi mba'tə fowun fe fərchə kit kə ɓəratə'yo. Chu ɗəchə'ini kətləm kə chin teri Fartə tə alkəta. ¹⁹Fəru kit, fowun tlarwandə kə ɗar ɗənɗi mba'andawandə kaɗat'yanda wamalkandə fər kit'yandə khaa. ²⁰Kəɗ ndə Himinayus tə Iskandari fe fərandi tandə khwe'rə kətləm kə yanandachi kətləm məni ndə 'yara Farta.

Chapter 2

¹Kətləm nda'an ɗəf kanan, nggət siyowun nda kə siyawun Farta, kə siyawu paɗ kətləm nafcha tə chan usoko, kə chəfe kəɗuyu kətləm nafchə nat, ²Kətləm kuturcha kətləm kə chokmən khas khas tə kəs inchəyamən khar. ³Tlaya ndiichan, əna tlət kəmɗi Farta chənmən tla khəraməncha. ⁴ Yakhchan nafchə nat kə mbəsdə kəɓi kaɗi ma nandə sən ənɗi ne kit.⁵Kətləm Fartə arta tla ne pətlərmən təndə arta, pətlər Fartə tə nafcha, nef ini Yesu Almasihu nakan. ⁶Fartə indiyan kətləm mənchi. kə chok kə tla tlraminchəsi chək kweti. ⁷Kətləm nda'an ɗəfti fe nenchi kə tlə ɓasa, ni mba kitta'an, ngga ni lektawa, ni kə malɗəm i fə kumi fərkitche khur fərkit tə nde ta'an.⁸Yakhənchi khəssa chək ai kə sinda kə tla'andə kafərta ngga tə kombəl tə as indawa. ⁹Nəssa an kəɗu paɗ yakhchi kətl məkndə kapachɗi kəmchəsi kə kəsndə indəyandə khar. Kətl nə indəyandə chawa paɗ kətl petlnde kə wumandə tə kokha ɗichawa, chəka tə kapachɗi ne yanyan ¹⁰Yakhchəsi kətl kwasnda kəɗ nessiɗi tlə kwaranchə Farta, paɗ tlə chəch kaa tarcha.¹¹Nunefe kətl cha'a ən khur kəs indəyan khas tə fər manda təkumi njirfata ə khur chək mi. ¹²Fərwi mbandə nunefe kə cha'anchə kaɗi ndu kə chok kə ɗar chəmata'anwa, kə chok tə kəs indiyan khar.¹³Adamu tlafe tənda kən Hauwawu. ¹⁴Ngga adamu ləmndə fewa, nunafan ləmndəfe ɗəf kə fe ndi kə khəpakəta. ¹⁵Chəka kəɗu nan khərata təmɗi nggət wancha ma ɗəndə kə pang khur fərkit, tə yakh ra'an, tə chəɗ chəɗ kəta tə wanɗəkaɗat arta.

Chapter 3

¹Ndiktə iniya kitta'an, ma yakh nefsi kən kə kapa nefe khur fə fərkitcha, tə yakhter ndiichan.²Kətləm nda'an kapa nef khur fə fərkitche kən kə tla nawaktəfe yarata. Kən nuwan arta, kən kən kə tlə kəs indiyan khar, kən kə tlə kafata, kən kə tlə tlət ramcha. kən kətl mbər cha'an ən nafchə khar. ³Kən kə tlə sa mba'alawa ndu tlə khurta'anwa, kən kə tlə kəs indiyan khar tə chok khas khas kət tə nafcha. Kən kə tlə yakh wanɗəɓətla.⁴Kən kə tla tlə ɗəpach sə wiryan, kən kə tla tlə fərandə wanchan manda. ⁵Ma mbakhənu nef parat tə wiryan wa nachan mbakhən parat tə nafchi Fartawa kəni?⁶Kən kə yuwa tərtəkhawa, kətləm mani tə nat kə tlə maan inde, ma i kə khəm kha kəɗ ɗənɗi chət khwere. ⁷Kən kə tlə kakət kəmɗi nafchə nat, mani tə khəmndə kə khur khartə fata tə ɗafti khwere.⁸Paktacha'an paɗ ngga fə ndikchə kə ɓəra ən chepwa. kə nandə kə fə sa mba'alchawa ndu fə kuɗkhurchawa. ⁹Kəna ndə kə fə kəs ɗəchəɗi khar nach kit tə kheɗɗi tə wanɗəkaɗatawa. ¹⁰Kə tlə fe pəntanda, kanandə tərkan tere, kətləm əna yaratsi fiyandawa.¹¹Nessi kəɗu paɗ kənandə kə kaa nafcha. Kənandə kə fə kalwarmichawa, kə kəsndə inchəyanda khar tə fərkit khur chəkami. ¹²Waat paktə nafcha kənandə tə nəssa arta arta, kətl mbakhən ndə ɗəpat tə wanchiyanda tə wurchiyanda. ¹³Fe chəch ter ndiichan tlartə ndiichan khur fərkit təɗi ne khur Almasihu Yesu.¹⁴Nachi yarowun ɗəchəɗiyasi tə ɗəf kəfatsiwa tlla kəɗa ni mbata. ¹⁵Ma təlinchə fata, nda'an yarutisəwa kə sənin chət ter ndiichan khur wuri Farta, tla ne kə kətən sita, khur məkti fə fərkitche.¹⁶Nggə as indəsəwa mbafewa para Fartə yamən 'yi kit tə fər manda, "pəntə indiyan khur fata, nggəman semet kəɗu, fə tlənchi Farta ni ndi anchi, ɓaskəfe anchi khur fə kumi fərkitacha sənkəfe anchi khur khesi, tərkəfe anchi kə khulafərta khur mandiyan."

Chapter 4

¹Mba' emet ə ɗa'kət ndat wa, ə ndukwa khesə na nafchə mal fər kit tə ɗa kha kənandə para səɓtə semech tə cha'ati khwa'archa, ²khur lektə tə ləm fata.Kaɗat'yandə nan nat kwa'kwa'.³Nandə kar kə n ret fə tə ɗəsəmənchəɗi nda Fartə wa kə səmmən tə chan usoko Farta ə khur fe fərchə kit tə fe sənchə kit. ⁴Nat ɗəchəɗi fərtə Fartə ndi'chansi, ənsə natmən tlət tə usoko natmən karta bwa.⁵Tapi chapan fe kaɗ tə nddikti Fartə tə sita.⁶Ma kuɗukeen ɗəchəɗiya wanmanchəwa no nat kə kaa mafati Kristi. Kətləm tən fe səmu ən tə ndikti Farta tə kaa cha'at tla paratu. ⁷Karu səɓtə səssəɗechə ɗi yakhtə sertə nəssə kə yeneen fat'yo khur para Farta.⁸Yanandv khur fata ndət'yan nggwiit kəɗa, yanandə ində khur Fartə ndi'chan khur chəka mə nat, mba'amənchə ɗənɗi khur nat'yamən kha nakanya tə tla kə pangnga.⁹Ndiktə'ini kit ta'an kimsə kə tləmən nat. ¹⁰Nde'enni natmən chət ter tə alkətfə kətləm ɗəfmən wanɗəkaɗat kəmɗi Fartə tlə səsingndə tlə khəra'andə nafchə nat fe fərchə kit.¹¹Ɓasam ndiktəɗya kə cha'awun kaɗi. ¹²Kə nggəmeen nef kə njər wech khur wankət'yo wa, choku kə əna cha'at kəmɗi fe fərchə kit, khur ndikte, khur əna əta, khur yakh fata, khur fər kit tə chəɗchəɗkəta. ¹³Kəni ɓata, no changnggo tə ɓasə tə cha'andə kaɗi.¹⁴Kə meleen mbər əniɗi fərutə Farta wa,tla fərutə fe təmɗi Annabawacha, fartəɗi ɗəfutə paktə nafchə kher kə in, ¹⁵Paro khar tə ɗəchə'ini kə hi alkət khurnandə kətləm ɗət'yo kə pang kə nə fe kha. ¹⁶Ɗəpo khar tə fat'yo paɗ tə cha'at'yo. Ɗu kə pang tə tandə kətləm kəɗuyu natu khəra'andə fat'yo tə səkchə wechi.

Chapter 5

¹kə yene sertə nefawa, tlə ndiku ta'anchə kəɗ chənda. Ndiku tə kəmsichə kəɗ manchəna. ²Ndiku tə sertə nəssa kəɗ manchu wa, wanterche kəɗ wanman chəwa khur chəɗ chəɗ kəta.³Manan fe mərtə khəssa yanda 'yi kit. ⁴Ma nunef mər chəmata'an wanchiyansi tə chukwacha, kə tərndə kan fər mandə khur wiryanda. Kə pənandə parchə nandə kaa fata kətləm tlə mbənanchan Fartə fa.⁵Tla mərtə chəmata'an tlə nachan ndicha'an, tlə ɗəfchan wanɗəkaɗatyan kəmɗi Farta. Tətl nəkhur sitə Fartə tə wita. ⁶Nunef tla ne kə tlə yakh ɗəcha, tapi məri, chək nakan mətlan təsisingndə fa.⁷Paɗ ɓasu ɗəchəɗya kə tləm kə nandə kə əna yarata wa. ⁸Ma ɓakhənu nef chan ən fencha'an wa kəɗ nafchəɗi ne wiryan, assatə ində fərkit, paɗ kwech tlə kumi fər kit məɗi.⁹Təran nuɗi mərtə chəmata'an sa'tə khurach yan kumchət miche, kəɗ tla na chəmata'an arta. ¹⁰Kə sənfendə tə kaa tarcha, tə ɗəpatsə wanchəyan tə tlə tlət ramcha, tlə chapandə sarchi fə tər mbancha, tlə kəsandə fe sə na fe ɓakhanda, tlə kwetə kha tə kaa tarcha.¹¹Fe mərtə khəssə yandə pəchə kə wacha kə sengnge ndech fe wa. Kətləm ma yimndə kə khur yakh ndech i fata, nggəmawaktə Yesu, nandə yakh kakhtə kana. ¹²Tə mbənini ɗəftə ndə inchə yandə kə khəmndə khaa, chendə ndən ɗənɗi tərtəndə kə in tərkanan. ¹³Paɗ sənndə khaa tə yəɗakəɗ ɗeng wa, tlə wuman chandə tə kalwar miicha, tə yakh sən ɗəchəɗi ne khur wiri nafcha, fə mbak mbak kə cha, fə mba ɗəchəɗi kəmwak chəsi.¹⁴Kətləm nda'an yakh chə sə fe pechə kə wancha kə kakhndə kana kə nggət ndə wancha kə ɗəpandə khar tə wurchə yanda mani ndə fəran mbandə khwere. ¹⁵ Kətləm fon tapi lengdə kha tandə para khwere. ¹⁶Ma nunefsə kə tlə fərkit, tla ne tə tla sə mərtə chəmata'an, kə kəsandachsi, mani kheta'an nat kaan ində nafchi Farta, ma nandə kisandə fe sə mərtə khəssə yandə kə sercha'an.¹⁷Paktacha'an fe tlə chəch tər ndichan, kəmchansə kə manadach fe kaan. ¹⁸Kə yarata'an ndatwa, "Ngo yatan səmən khəs tlaɗi ne chət təra wa, "paɗ" tla ne chət tere kə tiyan fe kərtət yan."¹⁹Kə tlən səɓtə ndiktəɗi mbatə fe kə ɓəra kapa nefawa, se ma nafchəs chep ndu makhkan səkcha. ²⁰Yana ndən fə ɓuɓi facha pangnən chəkwuni kətləm mana kwaan cha'an lekəte.²¹Təndani tləmatyo pangnga Farta, tə paɗ ppangngn Almasihu Yesu tə taɗ fə tlənchi Farta. Kəsu ɗəchə'ini khar ngga tə yakh indawa. ²²Kə wesen fəran ter nefawa. Kə ɗəfin fatyo khur chəɗ chəɗ.²³Kətl nen sa 'yəm ndəng wa, tlə so 'yam inabi nggwitt kətləmkhuryo tə faɗo tlə ne khaɗwech yu ²⁴Ɓuɓifati fona nife kha ə ɗakəta. pəɗi nda ə pangngn nandə kə chakmee. pari fowun ɓuɓifat yanda. ²⁵kəɗu paɗ, fowun kaa tarches sən fe ə ɗakəta, chəka mə nawak fowun mət wuɓta.̈

Chapter 5 0

-999¹kə yene sertə nefawa, tlə ndiku ta'anchə kəɗ chənda. Ndiku tə kəmsichə kəɗ manchəna. ²Ndiku tə sertə nəssa kəɗ manchu wa, wanterche kəɗ wanman chəwa khur chəɗ chəɗ kəta.³Manan fe mərtə khəssa yanda 'yi kit. ⁴Ma nunef mər chəmata'an wanchiyansi tə chukwacha, kə tərndə kan fər mandə khur wiryanda. Kə pənandə parchə nandə kaa fata kətləm tlə mbənanchan Fartə fa.⁵Tla mərtə chəmata'an tlə nachan ndicha'an, tlə ɗəfchan wanɗəkaɗatyan kəmɗi Farta. Tətl nəkhur sitə Fartə tə wita. ⁶Nunef tla ne kə tlə yakh ɗəcha, tapi məri, chək nakan mətlan təsisingndə fa.⁷Paɗ ɓasu ɗəchəɗya kə tləm kə nandə kə əna yarata wa. ⁸Ma ɓakhənu nef chan ən fencha'an wa kəɗ nafchəɗi ne wiryan, assatə ində fərkit, paɗ kwech tlə kumi fər kit məɗi.⁹Təran nuɗi mərtə chəmata'an sa'tə khurach yan kumchət miche, kəɗ tla na chəmata'an arta. ¹⁰Kə sənfendə tə kaa tarcha, tə ɗəpatsə wanchəyan tə tlə tlət ramcha, tlə chapandə sarchi fə tər mbancha, tlə kəsandə fe sə na fe ɓakhanda, tlə kwetə kha tə kaa tarcha.¹¹Fe mərtə khəssə yandə pəchə kə wacha kə sengnge ndech fe wa. Kətləm ma yimndə kə khur yakh ndech i fata, nggəmawaktə Yesu, nandə yakh kakhtə kana. ¹²Tə mbənini ɗəftə ndə inchə yandə kə khəmndə khaa, chendə ndən ɗənɗi tərtəndə kə in tərkanan. ¹³Paɗ sənndə khaa tə yəɗakəɗ ɗeng wa, tlə wuman chandə tə kalwar miicha, tə yakh sən ɗəchəɗi ne khur wiri nafcha, fə mbak mbak kə cha, fə mba ɗəchəɗi kəmwak chəsi.¹⁴Kətləm nda'an yakh chə sə fe pechə kə wancha kə kakhndə kana kə nggət ndə wancha kə ɗəpandə khar tə wurchə yanda mani ndə fəran mbandə khwere. ¹⁵ Kətləm fon tapi lengdə kha tandə para khwere. ¹⁶Ma nunefsə kə tlə fərkit, tla ne tə tla sə mərtə chəmata'an, kə kəsandachsi , mani kheta'an nat kaan ində nafchi Farta, ma nandə kisandə fe sə mərtə khəssə yandə kə sercha'an.¹⁷Paktacha'an fe tlə chəch tər ndichan, kəmchansə kə manadach fe kaan. ¹⁸Kə yarata'an ndatwa, "Ngo yatan səmən khəs tlaɗi ne chət təra wa, "paɗ" tla ne chət tere kə tiyan fe kərtət yan."¹⁹Kə tlən səɓtə ndiktəɗi mbatə fe kə ɓəra kapa nefawa, se ma nafchəs chep ndu makhkan səkcha.²⁰Yana ndən fə ɓuɓi facha pangnən chəkwuni kətləm mana kwaan cha'an lekəte.²¹Təndani tləmatyo pangnga Farta, tə paɗ ppangngn Almasihu Yesu tə taɗ fə tlənchi Farta. Kəsu ɗəchə'ini khar ngga tə yakh indawa. ²²Kə wesen fəran ter nefawa. Kə ɗəfin fatyo khur chəɗ chəɗ.²³Kətl nen sa 'yəm ndəng wa, tlə so 'yam inabi nggwitt kətləmkhuryo tə faɗo tlə ne khaɗwech yu ²⁴Ɓuɓifati fona nife kha ə ɗakəta. pəɗi nda ə pangngn nandə kə chakmee. pari fowun ɓuɓifat yanda. ²⁵kəɗu paɗ, fowun kaa tarches sən fe ə ɗakəta, chəka mə nawak fowun mət wuɓta.̈

Chapter 6

¹Fe ne kə mafach khur wurchə'yanda,kə manandach nda. Kə chəndə kəɗu kətləm leng fe khaa khur tləm Fartə tə chaa'at'yan wa. ²Mafachəɗi na fə wurchə'yandə kə fə fər kitchə kə njərandə tandə kaɗ wa kətləm wanmanchənandə nakanda. Nakan kəɗuyu, kə cha'andach ndə ter tə alkət fa. Kətləm fə wurchə nakandə natndə chanda tere fə fər kit chə fə yakh nafcha. Cha'andən kaɗ kə mbe'endechə ndikchə'ini.³Ma nef cha'andə ən kaɗ samən, tləwa fər kit 'yamən wa, ndikti chənmən Yesu Kristi. Ma tləwandə cha'aɗi ne kə i Farta wa.⁴Nef'ini tlə maan ində paɗ sənwa əna wa. Kətləm nda'an khatəfa as ində'yan sə kə ɓəra ndiktə'ini. ⁵Ndikchə'ini tlə ɓachan tə kar fata, as inde, 'yara fat tə səɓtə ndikchə tə yakaa yaandə khur nafchə tlə səɓanchan nat kha kaɗi. Ka ndə kirsə kit ta'an fa, nakandə kaɗat wa fər mandə mbanɗi natndə chət wurmakta.⁶Nakanya para Farta kapa mbəs ən khar. ⁷kətləm ɓawamən tə ən khar kə khur khesə wa, paɗ namən chə kes tə ən khar wa. ⁸Ndat wa kə nggalmən tə ɗəsəmndə tə kapacha.⁹Nakanya fe yakhchəs kə nandə wurumcha, fen tlə khəmchə khur kaɗata, kə khur ɗafta. Tlə khəmchandə kə khur ndə khartəfat tə ɓamkəta, paɗ kə khur ɗəchəɗi tlə ɗəfchə nafchə kə səɓ ndə kaɗi.¹⁰Kətləm yakh wanɗəɓətla nda'an ne kə əna səɓtə kaɗi. Fowun nafchə kətləm kaa wanɗəɓətl lengndə kha khur fər kitta'an, ɗəf ndə ində kə khur səɓtə khur kaan.¹¹Chə nefi Fartə paɗ, rakandən ɗəchə'ini ya khar, rəku kakəta, nat kha khur Farta, kita'an, yakh nefe, kərəsta,manandə Fartə tə takət kaa ɗəcha. ¹²Yanu ka yaandə tə fər kit. Kəsu səsingndə kə ferə tla 'ya fe wech kə nda'an yu. ə ɓəra ɗinniya ndiktu kə ɓəra nafchə kaan kə ɓəra ɗənɗi ne ndi'chan.¹³Nachi mba'u ndiktəɗiya pangngən Fartə tla chəch chəka mə nat tə səsingndə ə pangngən Yesu Almasihu tla mba'chə ɗənɗi ne kit kəmɗi Bilatus Babunti. ¹⁴Paro doka ke'ke', nggə əna 'yaratsə wa kə fartəɗi na chənmən Yesu Kristi ɓata.¹⁵Na Fartə pən ində'yan fartəɗi kəmchə si. Fartə tlə mbəs ən khar, tlə mandə ndak, kutəre chənmən tla ne tə kutəraktə khar. ¹⁶Mətlan ndak tlə mərwakcha, nachan mət ɗa'kət ɗi tlə sa'waktə fee. Nefsə tlə nach ndə wa, kəmɗan ndak na mandə tə alkəta. Kə chok kəɗu.¹⁷Mba'andən wurumənchəɗi khesiɗəya kətl nandə tə maan inda wa, kətl ɗəf ndə fat kə wurmaktə tla nawakchə nat kha wa. Kətləm nda'an kə ɗəf ndə wanɗəkaɗat kə Fartə tla fəraməncə kaa wurmaktə kətləm sək mbəndə 'yamən fa. ¹⁸Mba'andatən kə chə ndə kakəta. Kə chəndə wurmaktə khurkakəta, kən kher'yandə soksok. ¹⁹Fartə'ini nandə ɗəf kan ɗəf ən kha ndi'chan kə pangnga. Kə tləndə nat kha tla ndi'chan.²⁰Timoti, ɗəpo ɗənɗi khar fərutə fee. Malan ndik ɓamkət tə as ində tlə səɓowunchə tə ra'an tla ne kə sən ən i lekte.²¹Fowun nafchə tlə nachandə mba' ɗəcha, kətləm nda'an lengendə fər kit ta'an kha. Malan kə nen tə mbəs ən khar.

2 Timothy

Chapter 1

¹Nggət Bulus tlə ɓasi Yesu ne yarandeTimoti si Almasihu Yesu tlənchə nanchi kətləm ɓas ndiktiya, kə mbaanni chəkawuni tə ndat wa, tla nat ndə arta, nggəman Farta, kəna ndə khaa nakanya tə kə fere. ²Timoti, yakhinchi wechi kəd wa'ainchi. Farta tla nedi kə chənmən, tə Almasihu Yesu kə nandə kəsutəsi, tə chədchəd tə kafata kəmɗiyo.³Chani usoko Farta, nda'an nati parandi kətləm yakhinchisi kə chi ɗənɗi yakhtən, kəɗ ɗənɗi chət parchənna. Tlə kuduchechi kətləm ni siyowu dəsi, Timoti, wita tə Farta. ⁴Yahkin chəs kə niwunchi kətləm təwun kətləm nenchi maninchi wunchi, ni ɓənfat ka'an. ⁵Sənninchi wa fərwun kit kə Yesu Almasihu, Dəf kənan, chukwat wa Loyis tə mu Afiniki fərndə wandə kadachyanɗa kəmɗi Yesu Almasihu, paɗ fərinchi kit tə ndat wa chəka cha kəɗ tanda⁶Kətləm fərin kit kəmɗi Yesu ni kudukuta ndatwa no chu ter tə wətə dəchədi fərutə Farta,tlə khaɗi dəfuti khar kə in, siyuti kə in. ⁷Ɓak semete Fartə kəmɗiyamən, fəramən wa seme leketawa, fəramən chan yi alkəta, tə fəran mandə Farta, tə yi yakh ndi tə nafcha, paɗ kə kəsa mən inchiyamən.⁸Kətləm kət kəɗu mə kharuchə fatawa, machə ɓa'andə fowunna ndi'k ti chənmən Yesu Almasihu. Kət keɗen paɗ wa nafat khanita wa machə tla wurna, nachi khur pursəna kətləm nggət para Yesu. Kwechan kə yakhen kə ɓekhen kha machə mbaan kaa dikta'an tanda. Na Fartə kəsutəsi khur nat ɓakh tənni. ⁹Nan chət kəduyu kətləm khəra amənchi, paɗ iyi tə mənchi kə namən kə nafchiyan. Ngga khəra a mənchə Farta kətləm kaa tarchədi tlə chət mən wa, kətləm tə tlət mənchi tə kakətyan chətən kədu təmdi Yesu Almasihu kən khesi nata. ¹⁰Nakanya chəkawuni nikha wa na Fartə khəra anda ta, kətləm tlə tlətminchi Yesu ɓi bəlandə alkəti mərtə kaɗi paɗ pənan kan chək wun ndiktiyan, kit'ta'an ndat wa dəflə nafchə kəna ndə khaa kə fere. ¹¹Kətləm kət nda'an tləndə Fartə nanchi kə chi kə tlə ɓasa tə cha'andə nafchə khar.¹²Khur neini khaa kəduya khariwu fatawa, chəkəmə ɓakh ki kha, kətləm Sənnichi wun ne kə Yesu Almasihu, paɗ Sənnənchuwa nan nat dəpa fər kit inchə khar kəmchiyan kə nɗukwa məncha'an. ¹³Kəd dinni fərtəwun kit kəmɗi Yesu Almasihu, yakhamdi param kit tə ndik cha'an tla səktəwun meenchiyu. ¹⁴Ɗəf Fartə wandə kadat kə wech no ɓas ka ndiklə di fərutən. Kəsu ndiktə ini khar təmɗi kaa semete tla nach khur ya mən.¹⁵Sənwun wa nat fə para pancha ə Asiya mala ndə nat kə tla wurchina fijalas tə Hamajanas. ¹⁶Siyinchə wa na Fartə chət kakət kə wuri Onisifaras kətləm tlə nechan kəsətəsi paɗ kharawu fat kə nan chi nan nggət pursuna wa. ¹⁷Fartə di natə Ro'ma Roma, ki tənanchi tə wandə kadat arta mbəsi kan. ¹⁸Kə ngəman Farta kə mbəs kakəta ə mədyan nat mbanchə di kəsitənsi khakhi Asiya sən wunsi.

Chapter 2

¹Chokcho kə ndenwa ne kə wa'inchi kətləm nda'an Farta kə cheku alkəta kətləm Almasihu Yesu tə tlərɗaktan kəmɗiyo. ²Ɓa'an kannafchachə ndi ne kə kaa nafcha ɗəchəɗi səktu məɗənchi kə cha'andə nafchə khar.³Kərsu kəɗ ɗənɗə kərti kətləm Yesu Almasihu, kəɗ ɗənɗi tlə kərsə kaan tlə yanda mət yanda. ⁴Chə sənnənwa ka tlə yanda, tlə kərəschan ɓakhta kətləm kə təranchə wanɗəkaɗati tlə nech manchan mə anchi ɗəf wa indiyan kə tarɗi nawakchə kə ya'an wa.⁵Kəɗuyu paɗ fe tarakcha, nggandə yəm kə khur tarakta parawa ndə mbanɗi ɗəf tə fe kha kə 'yi tarakta'an wa.⁶Tlə khuɗaɗi chəch ter kaan ne la mbəs ɗəsəmnda.⁷Sakan kha kə ɓəra ɗəchəɗi nati ɓa'uta, na Fartə cheku sənnan kə ɓəra chəkami.⁸Nako khur ɓakhtə khaa kuɗuku Yesu Almasihu, kwatl Dauda kutəre, tla tla'andə fe khur məmatacha kətləm ɓas ndiktənchi. ⁹kətləm ndiktə'ini kəni kə fe kəɗ tla chəch əna. Chəka kəɗu kəna wu fe ndikti Farta wa. ¹⁰ Kətləm nda'an nggəmani kəni kərəs ɗəchi'ini kətləm fe taɗtə Fartə tanda. chəchi ɗinni mana Almasihu Yesu khəra'a ndat paɗ. kə fen paɗ kə mbəsndə khərata təmɗi Yesu Almasihu. Tə mandəyan kə fere.¹¹Ndiktəɗ ya nde ta'an, "Mərmən tə anchi, namən tlatə tə anchi. ¹²Ma kərsmən namən chok kuturak tə anchi paɗ. Ma ndimən wa sənwamən ndəwa mətlan paɗ nech sənmənchəwa. ¹³Ma chokmə kə fə kumi fər kit chə kəmɗi Yesu, Yesu mətlan kit yansə kə fere.¹⁴Nat fe taɗtu kə nandə kə fə cha'acha fe ɗəftu kə cha'andə nafchə khar kit ta'an. No kuɗu kandatən ɗəchə'ini ɓu'uti yu. Yanan ndatin pangn Farta kə yandə kə ɗar ndik ɓamkəta wa. Kətləm chət nggach kəsamənchəs wa, paɗ nan ɗəftə kə sək ndə mətawa. ¹⁵Chu ɗənɗi na Fartə nggəmandəwa chə tlə təryan tla na waktə fat kharanda, tla tlə cha'anchə ndiktə yan kaɗ ke'ke.¹⁶Kətl nen choktə tə fe sənwakchə mandi Farta wa, tla nggər ɗət tə wech kə kumi para Farta. ¹⁷Ndikchəyanda tlə nachan kə pangn kəndən wa khatəfa tatla. khurnandə nesi kəɗ ndə Himinayus tə filibus. ¹⁸Nafchə'ini ya ləngge ndə kit kitta'an khaa. Ndachandə wa tapi tla məmatacha. təɓrandə fər kit i fowunkhaa.¹⁹Chəka kəɗu ndikti Farta nan nat tə alkət fa. "Sən Farta fe nech kə ya'an, paɗ "Nat tla tlə yach tləm Farta waat kə chak kha tə kumi fər kit." ²⁰Ə wuri wurumda, ngga zinariya tə azurfa ndakwa. kə ndu paɗ ɗəch si 'yi ɗəfta tə taɓta. Fowun kətləm kaa tarcha, fowun ngga kətləm kaa tarchan. ²¹Kətləm nda'an fe karchə ɓuɓifat fa fen nech chət teri Fartə ndichan. Nachandə nat kəɗ ɓuchə tla tlə chət fe kaa tersi nding. Nandə nat kə ndəna tarchi tlə wuran, kə takhəsta'an kətləm kaa tarcha.²²Rakandən ɗəchəɗi khar kəmwakchəsi khur wankətyo, ko ɗəchəɗi kəmchəs kəɗ fər kit, kakəta, chok khas khas kəta tə fe tlə yach Farta tə wanndə kaɗach arta. ²³kam chəkhaa mi ɓamkəta tə kumi sən əna tlə ɓachan tə as inde.²⁴Kəmchansi kən kə tlə katəta kəmɗi nafchə nat, kən kə tlə kərəsta tə cha'andə nafchə khar. ²⁵Khur fər manda kə cha'andə fe khar yakhwakchə ndi mana Fartə fəranda tərtə kha kə sən ndə kitta'an. ²⁶Ma mər fat yandə kaɗi ma i kə chak ndə khaa tə ɗafti khwere, ma tapi təndəsi kə chəndə wanɗəkaɗatyan.

Chapter 3

¹kə sisinwa ə ndukwa wan mənchan'an na ɓakhə natsi. ²Na nafchə nat kə fə yakh inchanda, fə yakh wanɗəɓətla fə tla incha fə as inchə tə fə yakh parawak tə ndikti parcha fe tlə chəwak chə usoko paɗ fə fə chəɗ chəɗ kəta. ³Nachandə nat kə səɓtə nafcha khur wandə kaɗata tlə yakh wakchə chok khas khas kət tə nafcha, fə tla nafcha fe kəswakchə inchandə khar fə tla mbacha fe tlə yakhwakchə mbənfata.⁴Nachandə nat kə fə kalwar məcha, fə kwa'kwa tə incha, fə pəndə ndatwa nessiyanda,fə yakhchə sək mbəfat fə məni Farta.⁵Nachandə nat tə fa manandə Farta nandə as in alkət'yan kaman kirsə wətə nafchə'ini fa ⁶Fowunsə khurnanda tlə 'yimchandə kə khur wurcha, kənandə ləm nəssəɗi nawak chə ɗakhlchan. Wetə nəssə'ini ndiiɗchə kaɗ tə ɓuɓifata. Paɗ sakənda khur para ka mbannan kətləm yakh ɗəch samən samən. ⁷Wetə nəssi'ini tlə nachandə cha'ata chəka kəɗu sənwandə ka kit ta'anwa.⁸Kəɗ inni tla'andə ndə yannisu fen tə yambrisu Musa fə yu, kəɗuyu na malɗəmchə fə lekchi'ini tlə nat tl'andə kittaa'an fa. Nnachandə kə səɓtə nafcha khur wankaɗach yanda, fə bakh fər kit kaan.⁹Nandə ɗə langnga wa. Kətləm ɓamkət yanda nan chetkəs ɗakəta chəkwun nan natkha kəɗ ɗinni nafchəɗəya.¹⁰Yu no paro nat ɗəchəɗi cha'uti khar tə fər kit, tə manda tə ɗəchəɗi ɗəf kə panga, tə kərəsta tə mbənfatinchi. ¹¹Tə kartəɗi kartəfe nanchi, tə ɓakh təɗi nati tə ɗəchəɗi səbchə tə nanchi ə Antakiya tə Ikoniya tə paɗ listra. Kərsənchi khur ɓakhtinchə kha kəsichə fartasi. ¹²Nat fe yakhchə kə nandə khur para kit i Almasihu Yesu nandə sa ɓakhtə kaan. ¹³Fə ɓəɓifacha tə fə manincha nggər nandə chekendə səɓtə kaɗi. Nandə səɓandə fowun kaɗi. Fen tə indəyanda tapi sakinda.¹⁴Yu ɗu kə panga tə ɗəchəɗi cha'atu paɗ kə fərin kit tə wanɗəkaɗat arta. Sinnin məɗi tla cha'atu. ¹⁵Sənin ɗelwer təɗiya fe ne chəɗ chəɗ pe'ən kə waa nandə ɗəf wechi kətl sən əna kətləm khərata təmɗi fər kit khur Almasihu Yesu.¹⁶Nat ɗəchəɗi yara ndəfe kha ɓachan məɗiFartə kətləm cha'ata tə takhəsta khur chət ɗəchə ndichan. ¹⁷Kətləm nefi Farta kə chok ndiita'an tə takhəstə fa kətləm ka tarchə nat.

Chapter 4

¹Nggət nech mbaawun ndəkte khur tləm Almasihu Yesu tla ne chakan mee fə sisingənche tə fe məmatacha, paɗ mətlan tə Farta tandə nannanchi khur mandəyan. ²No ɓasu ndiktiyan. Kwe'yu kha kə ɗaran chəka mbandəsi chəka ngə mbandəs wa. Yanu khaa, mba'u tə kərestə təmɗi cha'ata.³Fartə ɓatta tla nawak tə nafchə kərəs sək cha'a kaa ndikte. nandə na ngom maldəmcha kə səkndə ɗəchədi yakh tə tlə mach yanda wandə kadach yanda. ⁴Nand Fartə ɓatta tla nawak tə nafchə kərəs sək cha'a kaa ndikte. nandə na ngom maldəmcha kə səkndə ɗəchədi yakh tə tlə mach yanda wandə kadach yanda. Nandə yakh sək ndik kita'an wa. Nandə na yakh sək səɗsədeche tla nawakchə kit. ⁵Chəkakədu Timotawus kə kəse ən indyo khur chəka mə səɓcha. Kərsu ɓakhta kə chin teri tlə ɓas ndikti Farta kə təɓeen tarɗi natu chəta i manandə Farta.⁶Mba'uchi ɗəchəɗiya kətləm tallawawa ni mərtə kə mali khesidiya khaa. ⁷Nggət rakənchi kəɗ ɗənɗ kəmchəsi paɗ sa ənchi kə ndukwata'an kəd ɗənɗi kəmchəsi. Kəsənchi fər kit ta'an khar. ⁸Ɗəfichə fe fatə indinchi kha yi kakəti Farta tla na chənmən chənmən khulafərta tlə chak mee ne fərita ma sa farta'ansi nga wa nggət ɗəchənna wa nat tə fe yakchə ɓat 'yan.⁹Chu ɗənɗi natu chət nat kə wesen kəmdənchi. ¹⁰Kətləm mal Dimas nanchə kha, yakh tə khesidiya ka'an pədi kə Tassalonika, Kariskis paɗ pədi kə Galatiya, Titus paɗ pədi kə Dalmatiya.¹¹Luka ndak ne tləmanna. Ko Markus kə ɓan taanchi machə ɓata nan ɓat kə kəsi tərsi. ¹²Tlənənchi Tikkus kə Afisus. ¹³Tekichən ɗə chiptənchə in maltikha ə Taruwasa yu mədi karbus, ɓi chən in, nat tə ɗelwerchə'ini.¹⁴Iskandari tlə ɓətla yakh'ma nanchəwa, na Fartə tiyandə ke'ke tə teryan. ¹⁵Chə paɗ mbərusə ndi kətləm tlə assan ində kə ndiktə 'yamən kaan. ¹⁶Dəf kannan nefsi parach kərsənawa, chəkawuni mal tə nanchə kha, kə kallan Farta tandə khaa.¹⁷Kə chok Fartə tə nanchi kən cheki alkətta kə ndiiɗ ɓasa'an kha ndi chan kətləm fe səkwackchə ndikti Farta kə sək nda. Tə tlə fe nanchə kaɗ me i chini. ¹⁸Na Farta khəra i tə khur tar səɓtə fata nan khəra i ta kətləm kutəraktə 'yan khulafərta. Kə chok mandə kəmɗə'yan kə fere, kə chok kodu.¹⁹Kə nde'en ən Briskila tə Akila nat tə wuri Onisifuru. ²⁰Arastus das ə Korinti mal malchi Turufimus khadachan ə Militus. ²¹Kweu kha kə ɓən kə sa wufetawa. Yubulus ndu ənna ta Budis ta Linus ta kalafidiya nat tə kwaan wan manchəmən. ²²Kə Fartəs tə semet'yo malan kakəti Fartə kə chok tə wechi. Kəmdiyan manda tə kutrak ta kə fere. Amin

Titus

Chapter 1

¹Bulus mafati Farta, paɗ tlǝ ɓasi Yesus Almasihu, tǝmɗi fǝr kit i tadtǝ Farta tǝ sǝn kit tlǝ wichǝ ke'ke tǝ chok ɗaketa Farta ²Tǝ ǝ sisingde kǝfere tlada Farta, tla tlǝ lekwakcha, tla ndatǝnwa nan fǝramǝnnda kǝna def kǝfasi. ³Ə wanmǝncha'an ke'ke' mba'kan ndikta'an tǝmdi tlǝndyan tlǝndǝn nechi kǝ mba'ani nafcha. Nachi chǝt inni tǝmdi tlǝndi Fartǝ'yamǝn tla tlǝch mǝnchǝ mǝnchǝ kaɗi.⁴Kǝmdi Titus, ka waa khur bandi'yamǝnya. Mbes'ǝn khar tǝ chok khaskhastǝ fata tlata mǝɗi Farta tǝ Yesu Kristi tlǝ tlǝt mǝnchi. ⁵Kǝtlǝm da'an malchiwunchǝ ǝ karita kǝtlǝm kǝ ndiɗǝn kha ɗichiɗi diid wakchǝ kha yu. Paɗ kǝsen paktǝ nafchisi ǝnat mǝribcha'an kǝtl ǝndi mba'utiyu.⁶Waat kappa nefe kǝn ndǝkchis ɓeryanwa, khes nefi nunef arta, tǝ ka wancha ngga fe tlǝnda nafchǝwa sǝbtǝwancha paɗ cha'adaufe kharwa. ⁷Kǝmchansi ke'ke' tlǝ dǝba nafcha'an khar, kǝɗ nafɗi nach kǝtlǝ ɗǝbawuri Fartǝ khar, kǝchok kǝ nef nawaktǝ ndiktǝs kǝ ɓer'yan. Kǝchok kǝtlǝ ndiktawa paɗ kǝnkǝ tlǝ krǝs'ǝna. Kǝ chok kǝtlǝ khubtǝ khurawa, tlǝ sabalaw, tlǝ 'yanda, tlǝ sǝmanɗǝ dǝcha.⁸Minni kuɗu kǝmchansǝ kǝnkǝ tlǝttlǝt nafchǝ keuri, tleure kǝmɗi ka'ǝna. Kǝn indǝ'yansi, nef ke'ke' paɗ tlǝ kǝs indǝ'yan khar. ⁹Ke'ke' ndikta'an khar tla cha'andǝfe kaɗi, mannan mɓela cheken alkǝt nafcha tǝ ka cha'at paɗ kǝ takhsanchǝ fene tla'andǝ pǝpakhcha.¹⁰Kǝtlǝm nafchǝ ka'an tlǝsǝ ɓanchi kaɗi, kǝɗ fe tlǝ ndachwa khǝchedechfe. Ndiktandǝ sǝbcha'an. Tlǝnanchandǝ lektǝ paɗ tla tlǝ sakanchǝ nafcha. ¹¹Kǝmchansi kǝ tlarandach fe kha. Tlǝ cha'anchandǝ ɗǝchǝɗi kǝmwakchǝs kǝ cha'an fe kaɗi kǝtlǝm kǝ fǝrandach fe ǝna chok khesǝ paɗ tlǝ welanchandǝ wurchǝ kaɗi.¹²12Artǝ khurnandǝ, tlǝɗatlan'yanda.Ndakanwa," Kirawacha paktǝfǝlekche, sǝɓtǝ nafchǝ paɗ, paɗ sǝɓtǝ ɗǝ paracha, fǝ ɓukɓukkǝcha." ¹³Ndiktǝ'ini kit, paɗ takhsamandatǝn ma' nandǝ nat kǝ ka nafchǝ khur fǝr kit. ¹⁴Kǝ kawun tlǝmat kǝ sǝssǝɗeti Yahudawaha wa, paɗ kǝ paron ndiktǝ fe tǝɓranchǝ kita ta'an kha.¹⁴Kǝ kawun tlǝmat kǝ sǝssǝɗeti Yahudawaha wa, paɗ kǝ paron ndiktǝ fe tǝɓranchǝ kita ta'an kha.¹⁵Kǝmɗi fe nach chǝɗ chǝɗ nat ndǝch yanda chǝɗ chǝɗ. Paɗ fe nawakchǝ chǝɗ chǝɗ fǝrwandǝ kit wa, ǝnsǝ chǝɗ chǝɗ wa. Paɗa indǝ'yandǝ tǝ sǝn'ǝn 'yandǝ. ¹⁶Tlǝ pǝnchandǝ wa sǝnndǝ Fartǝ paɗ karkanɗǝ anchǝf tǝ ɗǝna chǝt'yanda. Nakandǝ kǝ ǝn tǝ fǝ kum tlǝmata. Nggo mbǝla fǝran te tandǝ kǝ chu chǝndǝ ndi'chan wa.

Chapter 2

¹Chi paɗ a mbǝ'in ǝnɗi nach ke'ke' tǝ tlǝnda. ²Waat paktǝ nafcha kǝmchansi kǝnandǝ kǝfa kǝs'inchandǝ khar kaa nafcha, tǝ ke'ke' khur fǝr kit, khur yakhra'an tǝ krǝsta.³Kǝɗu paɗ pakte nǝssǝ paɗ kǝ chokwun tǝ kǝs'inchonkhar tǝ manda, nga fǝ ǝsfacha. Kǝ chokwun kǝ mafati sa'yam innabi kǝ cha'awun ka ɗich kaɗi ndǝchan. ⁴Kǝtlǝm kǝ cha'awun nuwanchi khar sǝ'ǝna kǝ yakh ndǝ khǝssandǝ tǝ wanchannda. ⁵Kǝ chan'annadach wun khar kǝ chokndi kǝfǝ sǝn'ǝna tǝ chaptǝ wandǝkadata, fǝ pǝk wurchandǝ khar paɗ fǝ kantlǝ mat khǝsanda. Kǝchiwun ɗichi'ini manǝ ndiktǝ Fartǝ mbǝs 'yaratawa.⁶Padda kǝfǝran alkǝt kǝmsicha kǝ chokndǝ kaa nafcha. ⁷Chika kweti pǝnu ind'yo kǝtlǝ chǝt dich ndichan; ma chǝ,ǝnkadi, kǝ pinin kakǝta tǝ chatǝsi. ⁸Kǝ mbǝ'ǝn nafchi ndikta'an tla khaskhas nawak tǝfe 'yarata. Tlana fe 'yanchǝ tǝ ndǝkti Farta sǝk khartǝfata, kǝtiem bakh sǝbtǝ'ǝna kǝdarmǝn.⁹Mafacha fǝraman mandǝ fǝ wurchowun khu chikami. Kǝ tǝrawun khurchandǝ kha, kǝ assan ndachwun indǝ wa. ¹⁰Kǝ yarkǝndawa. Əndi kǝmchǝsi, kǝ pǝnndǝ kakǝt nat tla ndichan, kǝtlǝm kǝ takh san ndǝ ftkaɗi khur chikamǝ nat.¹¹kakǝti Farta bii kǝmdi chikawun nefe ¹²Cha'amǝnchan khar kǝ karmǝn chok kumi sǝn Farta tǝ yakh ǝna khǝsi. Cha'amǝnchan khar kǝ chokmǝn khaskhas, tǝ choktǝ ke'kǝ khur mbandǝ Farta khur yuwa nadikhaya. ¹³Ɗǝfkamǝn fat kǝ pǝk ɗǝɗi takhsandǝn khaa,ɓati mandi chǝnmǝn tlǝt mǝnchi Yesu Almasihu.¹⁴Fǝrchǝ Yesu indǝ'yan mǝnch khur ɓubi ɗicha kǝtlem kǝ khǝramǝn, kǝ chamǝnchi kaɗ chǝdchǝd kǝya'an. Nafchinchi ƒere wanɗǝ kada chit ǝnɗichan.¹⁵Ndiku tǝ alkǝt fa kǝ nggirin mba'an ɗǝchǝ'ini. Takhsan nat chǝka mǝ tǝ alkǝta, kǝ meleen yowun kǝ njirwech wa.

Chapter 3

¹Kuɗu kwa ndatǝn kǝtl manandǝ kutǝrcha tǝ fe manchan kǝtl manandach nda kǝ chǝndǝ tarɗi nech ndiichan. ²Kǝ kuɗukendechǝn paɗ kǝ nandǝ kǝ fǝ 'yara facha wa, fǝ as incha wa, kǝ malandǝ nafchǝ kǝ parandǝ wanɗǝkaɗach'yandǝ kǝtl nandǝ fǝran mandǝ.³Kǝtlǝm chǝk nggamǝn chokh tǝ indǝ'yamǝn sakawamǝn ǝn kha wa, fǝrawamǝn mandǝ fe kǝmchǝs wa; leng mǝn kha chokkamǝn kǝ fǝ para ɗǝnɗi yakhtǝ khǝssi tǝ fe yakhchǝ kǝnandǝ manchan. Chokkamǝn khur ɓǝɓifata tǝ wenikǝte ngamǝn kar ra'an.⁴Bak kafati Farta, tǝ tlǝ tlǝt mǝncha kaɗi tǝ tlǝrɗaktǝ'yan kaf'yamǝn. ⁵Ngga kǝtlǝm kǝt kakǝt'yamǝn wa, kǝtlǝm tǝ khaɗamǝn fǝ tlǝtǝn mǝnchi, tlǝchan mǝnchǝ kaɗ tǝmɗi chapamǝnndǝ kaɗi tǝ nggǝtta tǝmɗi semeti Farta.⁶Fartǝ tlǝramǝnchǝ semet kaf tla chǝɗ chǝɗ ka'an tǝmɗi Yesu Almasihu tlǝ tlǝch mǝnchǝ kaɗi. ⁷Chǝcha kǝɗuyu kǝtlǝm kǝ mbǝsmǝn khǝra'tǝ tǝmɗi kakǝt'yan namǝn choktǝ kǝ fe ne mbǝs sǝsingndǝ kǝfere.⁸Niktǝ'ini ka ndikte. Yakhchisǝ kǝ ndikin tǝ alkǝt fa kǝ ɓǝra ɗǝchǝ'ini ma'nafe fǝr kit kǝmɗi Farta. Nandǝ chǝt ka dicha tla ɗifandatǝn kǝ pangha paɗ mbǝs ǝn kǝmɗi nafchi.⁹Kǝ rekeen as indǝ khar tla nawakchǝ kǝ kata'an; tǝ ndik kwetle, tǝ as indǝ kǝ har¹⁰ nat wa, ɗǝcǝ'ini nngo mbǝs ǝn khar khur nanda wa, paɗ ǝnsǝ natndǝ chuta wa. Karu ɗǝnɗi ne ɓat tǝ chaktǝ kha ǝ pǝtlǝrwun, kǝrsǝ minni kǝ yeneen kha arta cheka chep. ¹¹Kǝtl sinin tǝ ndat wa nafɗǝya leng kha patlangwun khur ka mbanda, ɓǝɓifat natǝn chǝta paɗ khimkha.¹²Ma tlǝninchǝ artimas tǝ Tikikus kǝmɗǝyo, kǝ wesen leɗ leɗ ɓen mbǝs nenchi ǝ Dikapoli, ǝ minni takhǝstǝfi kǝtlǝm wiftǝ. ¹³Kǝ wesen kha kǝ tlinin Zinas tla nach kǝ tlǝ mbǝr mee, paɗ tǝ Apolos tǝmni nandǝ ɓakh ǝna wa.¹⁴Kǝmchansǝ nafchǝ'yamǝn kǝ cha'andǝ chǝt ter ndi'chan kǝnandǝ kǝsandǝ inchandǝ si ma tla taran kǝtlǝm kǝ nandǝ ɗas kǝɗu wa.¹⁵Nat fe nata'an mǝɗya, tandǝ inchandǝ ndu ǝna, kǝ ndeen ǝn fa fǝ tlǝrɗaktǝ kǝmǝɗ'yamǝn ǝ khur fǝ kit tǝɗa, mbǝs ǝn khar kǝ chok tǝ wunchi nat.

Philemon

Chapter 1

¹Bulus tla kənandə fe kətləm Yesu tə wanmanda Timatawus, kəmdi Filimon tlawurmən tla yakhtə mən tə tla natmǝn khur ter arta. ²Ta Afiya wanmanmǝn tə Arkifus tlawur teryamən mǝt yaanda, tə takət nafchi Farta fe tlə nggomchə khaa wiryo. ³Kafata tə khas-khas kəta kənsi kəmɗo tla ɓach məɗi Farta chənmən, tə chən mən Yesu Almasihu.⁴Chəkwun Farta tlə nachi chan usoko Farta kəni kuɗək wunchə khur sitinchi. ⁵Səkenchə kusetə mbənfattiyo tə fərkityo khur chənmən Yesu tə kwaan wanman chənmən fə para mbandi Farta. ⁶Nggət sita wumində yo khur fərkityo kən tə alkət fa kə bə tə sən chəka kaami nat tla ne patlangmən khur Almasihu. ⁷Mbəninchə fat kaan tə alkətfa kətləm yakhfat'yo, kətləm khuneen wandəkaɗachi fə fər kitchə khaa wanmana.⁸Kətləm kət nda'an alkətinchəs tla ne khur Yesu kə nduchiwa kə chin ɗənɗi kəmchəs ndati wa kə chin. ⁹chəka kəɗu kətləm yakhfata, yakhinchəs kə siyuchi nggət Bulus sertə nefe tla ne khur kubutla nakanya kətləm Yesu kristi.¹⁰Nggət chəkhowun Onisimus wa'inchi tla manandi tləkhaɗi nati khur kubutla. ¹¹Chokh ngga kaa waa nakan məɗiyo wa, nakanya chə kaɗ kə kaa nefe məɗiyo tə məɗinchi. ¹²Tləninchə anchə kaɗ kəmɗo tla ne khur wanɗəkanɗatinchə nde. ¹³Yakhinchəs kə kəsi anchə khar məɗinchi kən kəsi tarchəsi, nawakosi naki khur kubutla kətləm kət ndikti farta.¹⁴Yakhwi kə chi ən ngga tə səndə `yosə wa.Yakhwisə kaa ter`yo kən kə waat wa, kən khur yakhti`yo. ¹⁵Ma`ya daan chəch chaktəwun khaa khur wan mənchə ngguiit ma'no nggərandə kaɗ kə fere. ¹⁶Nakanya pa'wa nat kə mafatawa, pəɗanchə mafat khaa, wanmanda tla yakhtəmən tla pədanchə kəɗu khaa kəmɗi`yo khur natkəta tə pad chənmən Farta.¹⁷Ma chichən kə tlawur ter`yo, tlu anchə kə ndenwa nggəta. ¹⁸Ma chutə nɗənɗi nawaktchə ndichan, ndu tənen para anchi təruwa nachan ɓəratinchi. ¹⁹Nggət Bulus yarach tə kherinchi, ni tiyuta.Ngga kə nduchiwa chə para nenchi wa. ²⁰Ə wanmana chitən kakətfa khur chənmən kə fərichin yiptə wandəkaɗata khur Yesu almasihu.²¹Səninchə wa tlə chəcho ɗəchəɗi yakhti, nda'an chəch yarutisi, ə sənichə wa no chət kə pəɗanchə tla kha chəkhati. ²² Chəka kəɗu nakanya takhsitən mət məndəsi. Kətləm kət ə ɗəpani wa təmɗi sitə'yowun nafe nggəritəkaɗi kəmɗiyowun nan nə talla wa.²³Tlawurnə Abafras khur kubətla khur Yesu kristi ndu əna. ²⁴Kəɗu paɗ Markus, Aristarkus, Dimas tə Luka tlawurchə terinchi. ²⁵Kafati chənmən Yesu Almasihu kə chok tə semet'yo, kə chok kəɗu.

Hebrews

Chapter 1

¹Chokh tlə ndikchə Fartə tə parchəmən təmɗi Annabicha kaan təmɗi mbanchə samsamən. ²Nakan khur ndukwa wanməncha. ndiktə mənchi təmɗi Wa'yan tla fərandən kutraktə chəka mi. Təmɗiyan chət Fartə chəka mi khessi. ³Mətlan ne kə ɗa'kəti mandi kutrakti Farta, tla ne kə ɗəna chityan. Kəstə chəka mə khar tə alkət ndiktiyan kərsə chapankan ɓəɓifach kaɗi mətlan ɗas kharsəm i Fartə tə kapa kutraktiyan khulafərta.⁴Mətlan ne manchan khur fə tləncha'an, kəɗ ɗənɗi na tləman ndiichan mə yinanda. ⁵Kətləm yen khur fə tləncha'an tamndə Fartə ndatwa, "chəne kə wa'inchi, ɓukuya ngət chu, tə nen kə wa'inchi?"⁶Paɗa'a tlənkan wanlawanan kə khur khessi, ndakanwa nat fə tlənchiyan waat kə fərandə manda, ⁷Kə ɓəra fə tlənchiyan ndakanwa, mətlan chəch tandə kə semeche, mafach'yan kə se'nutə wata.⁸Kə ɓəra wannan, ndakan wa, "mandiyo Farta kə fere. fangən mandiyo tlendə ndiktə khaa. ⁹Tlə yakhcho kakəta kə kerən səɓtə fatfa. Kətləm nda'an Fartiyo pa'uchə fiɗe kheɗi tə khure mə fe natwun kə ra'an".¹⁰Ɗəfkwatl kanan, Chən'ən, chə tənchə ɗəfkan khessi, khulafərta ɗə chəti kharcho. ¹¹Nandə ɓərtəkhaa no nat kə pangnga, nandə serte kəɗ kapacha, ¹²No ɗekurendete kəɗɗə chipte, kətl mbeɗendechənkha kəɗ kapacha. Chə mbeɗewenkhawa, təɓau khurat'yowa.¹³Yen tlə tlənan'yan tamndən ndandəwa, choku tə khar kharsəm ənchi kə fartəɗi nati chandə fə inmərchiyo kə mət sarchiyo?. ¹⁴Nga nat fə tlənchi Fartə ne kə semetauwa, paɗ tlənchə fe tanda kə nandə ɗəpa fe mbəssə khəratauwa?.

Chapter 2

¹Kətləm kət kəɗu waat kə fərmən wandəkaɗat kə ɗənɗi səktəmən, manimən lengndəkhaa.²Matan ndiktəɗi mba'tə fə tlənchi Farta ndach kəɗu, tə ndatwa tlə səɓtə fata tə tlə ɓakh fər manda nafe chakanda mee. ³Nachamən khəra'təwa kəni ma karmən mbanəratə kəɗuyu? Mban khərata'anni lafe ɓattə chənmən, ngəran kə fe paɗ kə tləmati fe səkcha. ⁴Chəka kəɗu pənamən kə Fartə təmɗi ɗə saka incha, tə paɗ ɗəch samən-samən, təmɗi fərti kaa semete kəɗ yakhtəyan.⁵Nga kəmɗi fə tləncha'an'yan fərtə Fartə khessi ɗi natmən ndiktiyan wa. ⁶Kətləm kət nda'an mba'tə yowuna "Mə ne kə nefe tla natwun kuɗuk ndi? chəka wa'ife tla natwun ɗəpatsə ndi?⁷Təncho nefe tla ne kan fe tlənchiyo, fərandako manda tə kutrakta, ⁸Ɗəfanko chəkamə nat təndu kə khar'yan, fəranko nat kə rəɓandachi, tlewa ən khawa, chəka kəɗu pe' kə nakanya ənsə chət nefawa.⁹Chəka kəɗu ni ən tla ɗəftə fe ndi khur nat kha kə ndenwa nga ənnakanwa pangən fə tlənchi Farta Yesu, tla kətləm ɓakhtəyan kha tə mərtiyan chəch kə fəran fe manda tə fatə inde, Kətləm nda'an təmɗi kakəti Farta, təkanchə mərta kətləm nafchə nat. ¹⁰Ndiichansə kəmɗi Farta, Kətləm chəkami nachan kha kətləm ndi təmɗiyan paɗ kə ɓə tə wanchə kaan kə khur mandiyan. Ndiichansə kəmɗiyan kə takhsanchi kutər tlə khəra'andata kə ndiiɗ kha təmɗi ɓakhtiyan.¹¹Kətləm tə tla tlə chəch chəɗchəɗ kəta tə tla chandə fe chəɗchəɗ, natndə arta kətləm nda kharawaktə fata kə 'ya tandəwa wanmancha'an. ¹²Ndakan wa ni mba'an tləmwa wanmanchəna, khurnanda ni manandə tləmwa tə 'yemse.¹³Chəka kəɗu paɗ, "ni ɗəf wandəkaɗat kaf'yan" ngət tə wanchəɗi fəri tə Farta. ¹⁴Nakan chok wanchi Fartə nat tə ferfa tə tləuwe, tər Yesu fat'yan paɗ kəɗuyu, ma'nan nat təmɗi mərta ɓəlandə tla ne tə alkət mərta, tla ne kə khwe'ere. ¹⁵Nachan kəɗuyu, ma'nan khəra'andə fe lekenchə mərta kə nandə kha khur mafakəta wa.¹⁶Kitta'an nga fə tlə tlənchi Farta natən kəsandatsəwa, auwa,kwatl Ibrahim natən kəsandatsi. ¹⁷Chokkan wa'at kən kəɗwanmancha'an khur pan chəkamə nat, ma'nan nat kə kapa Pasto, tlə khadandə nafchəfa təmɗi ɗənɗi ne kə i Farta, kəɗuyu ta'an ma'nan ɓat tə kal ɓəɓifati nafchə kha'a. ¹⁸Kətləm Yesu tə indiyan ɓekh khaa, kaɗanfe nan mbakhən kəsandə fe sə ne khur kaɗata.

Chapter 3

¹Wanmanchəna fe ne chəɗchəɗ, fe səkchə 'yat khulafərta.tlə kaɗam tə Yesu, Kapa tlə tlənda paɗ kapa fər kit 'yamən. ² Tlə fər kit nakan kəmɗi Farta, tla tlənchə ndi, kəɗ ɗənɗi na Musa tə fər kit khur wuri Farta. ³Kətləm Yesu kimsi kə manan fe ka'an mani Musa. Kətləm tla tənchə wuri pəɗanchə wuran kha tə manda. ⁴Kətləm chəkawun wuri nef tlə təncha, chəka kəɗu Fartə tlə tən chəkami.⁵Musa kitta'an ka nef nakan khur wuri Farta. Tlə mba ɗəchəɗi na səɓtə ə panga. ⁶Yesu ne kə wanɗi ne tə wuri Fartə khar. ngamən ne kə wurran'yan, ma parimən kit tə wandəkaɗach'yamən.⁷Kəɗ ɗənɗi mbatə ka semeta'an, "ɓukwiya, ma sikin ɓəratiyan," ⁸Kə kineen wandəkaɗatyo wa, kəɗ ɗənɗi chət Israilawacha khur kwa'kwa tə inde tləkhaɗi natndə khur chanjaya.⁹Tləkhaɗi kaɗi tə parchəwun, natndə khurat kumchət foɗɗa ni ndə ɗəchətinchi. ¹⁰Kətləm ɗinni səɓani khur kaɗi tə tanda tləkhe'ini, ndaki wa lengenndech fe kha khur wandəkaɗach'yanda. sənwandə mbanchənchəwa, 'yachi ɗəch mi tə səɓtə wandəkaɗata, nandə yəm kə mət yiptawa. ¹¹Kəɗ ɗənɗi chekhti khur wandəkaɗatinchi, nandə tam na yiptinchəwa"¹²Mbəramsi wanmanchəna, kən yowunsə khurwun tə ɓuɓi wandəkaɗa fərwaktə kit tla kanchə kirsə Fartə fa wa. ¹³Kətləm nda'an nam chekemen alkət ra'an we'en məta, kətləm mani nowun khurwun lengndəkha kə khur ɓuɓifata.¹⁴Chokchamən ya namən arta khur Kristi, ma tlarmən tə alkət fa khur kaɗat'yamən kəmɗiyan tla'tə tərkanan kə ndukwata'an. ¹⁵Kə ɓərani, mbuta'an wa "ɓukwiya ma sikin ɓəratəyan, kə ngəleen kaɗatyowa, kə fə kwa'kwa tə inchawa."¹⁶Wun nakan tla səkchə Farta, kə kar ndi? Ngafe nat ɓach kes khur Masar yuwa, təmɗi Musa yuwa? ¹⁷Təwuni khuptə khuryan ni khurat kumchət foɗɗa? nga tə fe chəch ɓuɓifatauwa? weltə məmatach yandə kha'a khur chanjang chawa? ¹⁸Kəmɗi wun 'yatən ən mi nandat wa ngandə yimkə yipiyan wa, kətləm fe karchə manandwa? ¹⁹Pənamənchan wa kətləm mbakhənwandə yimndə kə yiptiyan wa kətləm ɓakh fər kit.

Chapter 4

¹Kətləm mbəramsi, maniyowun wulandə sa'tə kə yimdə kə yiptəɗi mba'tə Fartə yu. ²Kətləm mba'anchə fe ka ndikti'ini, kəɗ ɗənɗi ndat nda. Chəka kəɗu ndikta'an kəsawa fe sə nawakchə khur fər kit wa.³Kətləm ngamən təɗi fərchə kit ne yimndə kə yipta'an, kəɗ ɗənɗi mba'tən. "Inchə ən mi khur səɓtə khurinchi, ngandə tam yimkə khur yiptinchəwa". Mbachan kəɗu chəkamənakan təɓanchə tar təndə'yan ɗəfkwatl kan khesi. ⁴Yip kə Farta far muɗatə məncha'an tə tarchəɗi chətən". ⁵Ndkan paɗwa, "ngandə tam yimke khur yiptinchəwa".⁶Chəka nakan yipti Farta tlendi khaa kətləm kə yimndəsi, paɗ nakə Israilawach ka'an fe səkcha ndikti'ini ndiichan kə ɓəra yiptiyan yimwandəs wa, kətləm kumtləmata. ⁷Ngər Fartə ɗəf fata tla 'yafewa "ɓukwiya" kərsə mənchə ka'an, ndikchan təmɗi Dauda kəɗ ɗənɗi mbatə fe tərkwatl kanan. "ɓukwi ma sikin ɓəratiyan, kə kənawun wandəkaɗachyowun wa".⁸Ma fəranndach Joshua yipta, mə ngəmawu Fartə kə ngər ndiktə kə ɓəra Fartə samən wa. ⁹kətləm nda'an sati si ɗəftə fe kətləm nafchi Farta. ¹⁰Kətləm tlə yimchə kə yipti Farta, mətlan tə ind'yan yipi khur tarchə kəɗ ɗənɗi chət Farta tə ya'an. ¹¹Kətləm nda'an kə ɗekɗekmən kha kə yimmən kə yiptiini, mani yowun khəmndəkə khur kumi fər mandə chətnda.¹²Kətləm ndikti Farta mətlan nat khaa tə alkət fa tə chəmən michə chep kəɗ khanngal tə mee chep. Tlə chakanchanndə sisingndə kha tə semete, tə tangwatla məch kə khur səsalita. Tlə mbakhənchan sən wandəkaɗata tə sakta. ¹³Ənsə takhəstən ne mət wuɓtə məɗi Fartawa, chəkami nachan ɗa'kət kaɗi weniti tla natmən sengen ɗə chəchyamən.¹⁴Nak kapatmənsi tla ɓach kakh khulafərta, Yesu, wa'i Farta, kəsam fərkit 'yamən kwa'kwa. ¹⁵kətləm kapa pasto nga tla tlə khaɗawaktə nafchəf kətləm khukhutlkət'yandawa, nachan kə tla kaɗandəfe panchə samən-samən kəɗ tla chamənndəfe, mətlan mbəsawufe tə ɓuɓifatawa. ¹⁶Kətləm nda'an ɗam kə pangnənan tə alkəta, kə ɗar kakəta ma'namən tlət kakət tə alkət'yan tləkhaɗi yakhtəmən.

Chapter 5

¹Nat sərtə kapa Pasto, tla taɗtə fe khur nafcha, kən kə tlə pangəta'an 'yanda khur teri Farta, ma'nan na fər ɗəchəɗi kəmchəs kəmɗi Farta, kətləm ɓuɓifat'yanda. ²Nam khur kakəta tə khuna inde, chəttə ɓamcha tə fe saka incha kətləm mətlan paɗ nachan khur kuɓandə fata. ³Kətləm nda'an mətlan paɗ nan fər ɗənɗi kəmchəs kəmɗ Farta, kətləm ɓuɓifach'yan; kəɗ ɗənɗi chət i nafchə paɗ.⁴Nowunsə wa ne ɗəf ind'yan kə me'en ini, manga tla 'ya Farta wa, kəɗ ɗənɗi na Haruna, ⁵Kəɗuyu paɗ, chəka Yesu manawa fat'yan kə kapa nefawa, tla ndikchə tə ndi ndachwa, "wa'inchi nako, ɓukwiya chənchi kə chu".⁶Kəɗ ɗənɗi mba'tən mət samən, "Nen kə Pasto kə fere kəɗ sakti Malkisadek."⁷Tlə kha nati Almasihu khur khessi, i si, tə sicha tə kapa ɓərata tə 'yamət kakhaa kəmɗi Farta, tla ne khəra'anda me'i mərta. Səkkə fe ndi kətləm fər indiyan. ⁸Chəkamə nakan kə wa'a, cha'itə fər manda kətləm ɓakh təɗi satən.⁹Chokkan, mechenkan, nakan kə fil kə fere, i fe fəran manda. ¹⁰ Tlə 'yach Fartə ndəwa, kapa Pasto, kəɗ sakandi Malkisadek fa. ¹¹Ɗəchəs kaan na'an mba'ta kə ɓəra Yesu, chəkamə nakan nan nat 'yang'yang kə mbu'ta'an, nakan sənan'yowun reskaɗi.¹²Chəka mə naknya kimsə kə chokwun kə fe cha'acha. chəka mə kəɗu, paɗ pəɗawowun yowun kha ngər tə ɓat cha'owun ndəkhar təɓəl ɗəf kan ndikti Farta wa? ɓakan chok tə yuwa yinjə tlə fərowunndə fee, nga ɗəssəmdə kwa'kwa wa? ¹³ Tla na ɗəsəmndəyan kə yuwa yinja, ɗuwa langə tə ndikti Farta wa, nachan kəɗ wanwa'yere. ¹⁴Ɗəsəmndə kwa'kwa i paktə nafcha. fe na kaɗat'yanda ndəkəscha ɓukwiya tə kə fere. kətləm kə chakandə khaa səɓtə fata tə kakəta.

Chapter 6

¹Nakan kə ɗaya nam kha kəɗ ɓaasɗi tər kwatl kanan i Kristi ma'namən mbəkhat kə panga tə alkəta, kə namən kə pang tə cha'aɗi ne kə i tərtə kha wa, tə tla nawakchə chəɗchəɗ wa tə fər kit wa. ²Tə chaaɗi ne kə i baptisma, ɗəfan kher nef kəin, tla'ti məmatacha, tə chak mee. ³Namən chət ɗəchəini ma ngəman Farta.⁴Nan nat 'yang'yang kəmɗi fe səncha, fe təkancha pafən kəti khulafərta, fe na kaa Semet khar'yanda, ⁵tə fe təkanchə kaa ndikta'an tə alkəti naɗichkha kə panga. ⁶Paɗ leng ndə kha, paɗa'a 'yang'yang kə ngərandach fe kaɗ kə tər ndə kha. Nachan kəɗuyu.Kətləm kukwandə wa'i Farta fen tə indyanda, ɗəfkandə ndi kə khartə fata kə weniti nafcha.⁷Khakhiɗi tlə sanchə 'yardi tlə khəmndə fe inan- inan, tlə tifenchə ɗəchəɗi kes tlə khuɗa fee kətləm nda'an, tlə ɗəftə Fartə khersi. ⁸Ma tan ɗəchəɗi tifendən kes takcha, chokchan ənsə nafe chətsuwa, nən fe 'ya ndəkaɗ ndak.⁹Chəka mə ɓakamən kəɗu, kə ɓəratəwun, fe yakhti naan ngəmandə wa tlə chəchowun ɗəch ndiichan kə ɓəra khərata. ¹⁰Farta ngə səɓtə fatfiyan wa, tla natən kar təryowun wa, paɗ mbənfa tləmɗan natwun chan ter fə fər kitchəs pe'kənakanya.¹¹Nga'an yakhtə kaan, chəkwun khurwun, kə pən we'tə ter ini kə ndukwata'an, kətləm ɗəf wandəkaɗaɗi nesi kə panga. ¹²Kən kəɗuyu maniwun nat kə yiɗcha, kə nowun kə fə chaa fe tə fər kit tə kərəsta, nowun mbəs ɗəndi mbaowundəfe.¹³Pənan kə Fartə fatyan Ibrahim, nakan nef sə paɗ pəɗanchə kha tə manda wa natən 'ya ən mi tandəwa, 'yakan ən mi tə indəyan. ¹⁴Ndakan wa, "ni fərowun mbəs ənkhar, ni paɗ chekewunde." ¹⁵Tə kəɗuyu ta'an ɓəs tə brahim tə kərəsta nakan pəkta.¹⁶Tlə 'yach nafchə ən mi tə tləmɗi ne manchan mə tanda. Kərsa as'ində'yanda, 'ya ən mi chokchə kə kitta'an. ¹⁷Ma yakh Fartə kə pən ɗa'kəta ndat wa, ɗəndi yakhtən ngəch ngəranchə wandəkaɗat yankhawa, 'yakan ən mi tə tləman. ¹⁸Kətləm ɗəch chep tla mbeɗewakchəkha khur mba'taanyan, tla pənchəwa lekwu Farta wa, ngamən təɗi mbəssə mət wuɓta, na mbəs alkəta tə wandəkaɗaɗi ne ɗəf mənchə kə ənɗi kə panga.¹⁹Ɗəf wandəkaɗat 'yamənsi, kəɗənɗi natən kə i sisingde, tə alkət fa paɗ kittaan. tla tlə yimchə kə mət wuɓta. ²⁰Kətləm mənchə yimndə Yesu kə khuran, chokkan kə kapa Pasto nakan kə fere. Kaɗa ndi Malkisadek fa.

Chapter 7

¹Malkisadek , kutər Salem, tlə chət teri Farta Malkisadek, tla kəmchə tə Ibrahim mətlan ɓat kaɗ mət yanda tə fowun kutərcha siyan kan kə in. ²Mətlan fərandə Ibrahim arta khur kum i chəkami. Tləman wa "Malkisadek" ndatwa "Kutər kafata" tlə 'yach fe ndə paɗwa, kutər Salem" ndat wa kutər "khaskhaskəta" ³Chinansuwa Manansuwa, kwetl 'yansuwa, tla'tə ɗəfkanan kə ndukwata'an. Tlət wa'i Farta, kətləm chokchan kə kapa Pasto kə fere.⁴No kapa mandi nef ini, kwatlmən Ibrahim fəranchə artə khur chəkamə kum tlətən mət yanda. ⁵Kəɗuyu ta'an kwatl lawi fe tləch tarɗiya i Pastota'an ndandach fe khur ndiktaan i Fartə wa, kə tləndə artə khur kum khari nafcha, nafchiyanda Israilawacha, chəkamə nakanda fenta'an kwatl Ibrahim nakanda. ⁶Malkisadek, Chəka mənakan kə kwatl lawiyawacha, tlət artə khur kum khari Ibrahim, paɗ chanchə mbəs ən khar kəɗ ɗenɗi mba'tən.⁷Ngə as'indəswa, tla ne tapkəde tlə tləch mbəs ən khar khari tla ne manchan.⁸Chəchan nat kəɗu tla nafchəɗi tlə tləch artə khur kum, fartəyowun nandə mərta, mət yowuna, kəsənan wa nandə nat khaa kə ɓəkwiya. ⁹Kəɗ takhsan nan kha ndatwa Lawiyawacha, fe tlə tləch artə khur kum, mətlan paɗ kə fərndə artə khur kum kəmɗi Ibrahim. ¹⁰Kətləm Lawiyawacha kwatl nanda, tləkhaɗi kəmndə Malkisadek tə brahim.¹¹Nakanya mamwa nan chəta kə mbəs fe kwasta'an khur Lawiyawacha, (Kətləm tə minni mbəstə fe sərta, mə ne kə ɓata'an i yowun Pasto kərsə Malkisadek, paɗ 'yau fe Haruna wa? ¹²Kətləm ma mbeɗen fe Pasto khaa, waat kə mbeɗ chəkamə khaa.¹³Kətləm nafɗi mba tə fe ɗəchədiya kə ɗaran, kwetl'yan samən, nga tla tamchə chət ter ɗar chiɗchiɗtə mət ɓasa wa. ¹⁴Nachan kə sənan wa chənmən ɓachan khur kwatl Yahuza, kwatl ɗi tamwak tə Musa 'yat mi kə ɓəra tar Pasto kəta.¹⁵Ɗənɗi nafe mba'ta ɗa'kət kaɗi, ndatwa ma tla' yowun Pasto kə Malkisadek. ¹⁶Tlenni pasto ti'ini, nga Pasto tla tla'chə khur kwatl nafchawa, nachan kə Pasto i nat kha tla tə alkət fa ndukwata'an səwa. ¹⁷Kətləm nachan kə yarata'an khur ndikta'an kə ɓəratəyan, "chə Pasto tla kə fere kəɗ mbu'ti Malkisadek."¹⁸Kətləm ɗəfkan sərta, ɗəf fe ndə kha kətləm ənsə nafe chətsuwa. ¹⁹Kətləm sərta'an mbakhən wa chət ən ndiichanwa. Paɗ kə panga, ɗəfwandəkaɗat sə kə ən ndiichan tla ne saamənda kəmɗi Farta.²⁰Paɗa'a kwastə ənni nachə nga tə 'ya ən mi wa. kətləm fowun Pasto cha'an 'yawandə ən mi wa. ²¹Paɗ Farta i tə ən mi kətləm kə ɓəra Yesu ndat wa, "Chənmən i tə ən mi, paɗ ne tənganchə ɗənɗi kaɗatən wa; Pasto nako kə fere."²²Təmɗi mini fər tə Yesu kittaan tə ngəmanda. ²³Ndeta'an, 'yati mərta Pasto cha kə chəndə tere. Na nda'an chəkhachəs kaan ɗaran ɗaran. ²⁴Nakan Yesu tən khaa kə fere, teryan i Pasto mbeɗewa kha wa kə fere.²⁵Kətləm nda'an alkət'yansə kaan kə khəra'anchə fe na ɓat kəmɗi Farta təmɗiyan, kətləm mətlan sə tə sisingndə fa paɗ mətlan sita kətləm tanda. ²⁶Kətləm we'ti kapa Pasto kəɗuyu kəmchəs tə mənchi. Ɓuɓifatfiyan wa, səɓtə fat fiyan wa, nachan chəɗchəɗ, tla tləndə fe kəs khur fə ɓuɓifacha, mətlan fərta.²⁷Ngə ənsə yakhtən wa, kəɗ paktə Pastochawa, fe tlə fərchə tlətle ɓəra ɗich we'en məta wa, Kətləm ɓuɓifach yanda, tə ɓuɓifati nafchə nat. I Yesu fərchan fat'yan to' arta kətləm chəkawun tə wuni, tləkhaɗi fərtən ində'yan. ²⁸Kətləm sərta tlə tərchan paktə nafcha fe nawakchə 'kwa'kwa, chəka kəɗu yaɗi mi ɓach kərsə sərtə ɗəf tə ndi, tla nach kə ndiitaan 'ke'ke kə fere.

Chapter 8

¹Ɗənɗi ne kə ndiktaan, ndatwa, kapa Pasto si tla ne ɗas tə kharsəm khur kutrakti khulafərta. ²Mətlan ne kətlə tere ə chǝɗchəɗ tla ɗəf tə Fartə tə indəyan, nga nefawa.³Nat tlennə ne kə kapa Pasto tərchəfe ndi kətl fər ɗəch tə tlitle ɓəra ɗəcha, kətləm ndaan kəmsi kə mbəsfe ɗənɗi na fe fərta. ⁴Mam wa Yesu khur khesi mə nenə kə Pastowa, nakan fowunsi natən kə ter'yanda. ⁵Tlə chəchandə ter mət kətən takhsandə ənkhaa, tla chok chə kə kətən mirsingndi khulafərta kəɗ ɗənɗi təɗandə Fartə tləmati Musa, tləkhaɗi natən takhəs kətən takhsandə ɗich khaa; ndanchə Fartəwa, "Kə sininsə wa chin chəkami, kəɗ ɗənɗi pənuti ɗar nggwalɗi.⁶Nakanya Yesu ə tlət ter kaan kəɗ ɗənɗi natən kə khur məktə mba'təfe tərkanan, kəɗ ɗənɗi nakan mba'andə fe kha. ⁷Kətləm ma ɗənɗi tlarandə fe kha ɗəf kwatl kanan, khəpakətsuwa, ənsi ɗəf chə kə kamən chepetaan wa.⁸Mani Fartə khəpakəti nafcha, "ndakan wa," nama wanmənchaan ɓata ndatən, tla nati kənandə ndik tə kha tə wuri Israilawacha paɗ tə wuri Yahuza. ⁹Paɗ nge nə kəɗ ɗənɗi kənandən kha tə chukwachwunwa, tləkhaɗi kəsti kharchiyanda kes khakhi Masar wa. Kətləm nawandə kə pang khur ndiktiɗi kənandə ən khawa,kandaki kirsəfa.¹⁰Ndikteeni nati kənandə kha tə wuri Israilawacha, kərsa mənchiini, nda chənmən, ni ɗəf sərchənchi khur wandəkaɗatyanda, ni nat kə Fartə yanda, nandə nat kə nafchənchi.¹¹Nandə cha'an chə fe nduk - nduk tə tandə khawa, chəka wanman chə nanda, ndat wa, "Sənam chənmən" Kətləm nat nda nandə sən nanchi, tla' tə wanwa kə kapa nefe. ¹²Nandə khaɗitəfa kətləm səɓtə tarchiyanda, paɗ ni ngər kaɗ tə ɓuɓifachyanda wa.¹³Tə ndat wa "yuwata'an" chanchə ndiktə ɗəf kwatl kanan kə ɗokhtaan, ɗənɗi mbərchə khaa ne kə ɗokhtaan tə mbərkhaa.

Chapter 9

¹Chəka mə ɗəfkan ndiktaan, kətən fər mannan si paɗ tə panchaan khur khesiɗiya. ²Kətləm khur kətən takhsandə ɗich khaa, kənɗəs takhəstə fe ɗəfkan kətənan artə, kətən chəɗchəɗ kəta, məɗi na tebur si tə məɗi ɗəftə fe wata kə fər ɗa'kəta tə paɗ məɗi na kwasata.³Kərsə minni kapatsi tle ndə fe kha, kəndəs paɗ, tlə 'yafewa kapa chəɗchəɗ tə mətaan. ⁴Khuran mət ɓasə si i zinariya tə turare. Mət sət ɗəcha tə ndiktəɗi takhsandə Fartəkha tə nafcha tla faɗandə fe nat tə zinariya, khuran tafa zinariya si tla na ɗənɗi tlə 'yafewa manna, tə fangnɗi Haruna tə tangatlatyansi, tə mət ɗəf wata kətləm ɗa'kəta. ⁵Ɗar mət sət ɗichiini tə kənandə Fartə kha tə nafchaan chime'en kerubobi fe tə mandə fa, tla nakan ya namən ndik kə ɗaran ka'anwa.⁶Kərsa takhsan fe ɗəchiini kha, Pastochaan tlə yimchandə kə ɗəfkan kəttənan yi Alfarwa kə ɗənɗi chət tarchanda. ⁷Se kapa Pasto ndak tlə yimchə kə kətənan chepetaan, arta kə khurata, paɗ waa se tə fer khar tla fərtən kətləm indəyan tə ɓuɓifati nafchə samən.⁸Pənichi kaa Semet wa pakhu pan khawa kə khur kapa mətaan wa, ma pe' tla ɗəfkanan kit yimwasuwa. ⁹Ɗinni pənchan kəɗ chək tə ənna khesiɗi nakanya. Ɗəchəɗi tlə fər tə fe tə tle ɓəra ɗichaan nat ɓawandə khur wandəkaɗati tlə fərtaan wa. ¹⁰Ɗəsəmnda tə ɗə sat ndak wummanndə fe tə mbənfata tə chapchə samən - samən; nat ɗəchiini takhsanchə fe kha kətl nəfe chətta, kə fartin nafe ngərandə kha kə yiwatakhəsta.¹¹Ɓach Yesu kə kapa Pasto, i kwastə ɗicha fe ɓacha, təmɗi kətən sət kwastə ɗich khaa manchan, tla ne tə ndət fa, nga tla takhəstə nef tə kharchan wa; nga tla paɗ ne kə i khesiɗiyawa, ɓach Almasihu ə mandi kapa Pasto i kwastə ɗəcha tla ne ɓata. ¹²Ngaa tə feri yikwechawa ndu tə i wantlechawa, təmɗi Yesu tə fer'yan to' arta ndak, kətləm kə tlət mənchə kaɗi kə fere.¹³Mana feri ɗəparacha tə i wantleche tə kulkul fich wantlat kha kə ɗar fe nawakchə khur chəɗchəɗ kəta, tlə chapanchan nef kaɗi. ¹⁴Nachannat kəni feri Yesu tla təmɗi semete fərtən fatyan ənsə chətən wa kəmɗi Farta wa, tla chapanchə kaɗataan yamən kaɗi khur məmata tarcha, kətləm kə manamən Farta tla tə sisingndə fa? ¹⁵Kətləm ndaan Yesu ne kə wanɓuɓi yuwa kəs'ənkhar nde' taan. chokchan kəɗuyu kətləm kə chəfe mərtəɗi ne tlət fe kaɗ ne kan ɗokhtə kəs'ən khar nde' kətləm ɓuɓifatyanda, kətləm fe 'ya Fartə tanda kə tləndə ɗənɗi ne kə yinnanda kə fere.¹⁶Kətləm nat məɗi yarandə nef kha ɗənɗi yakhtən ma miri, waat kə sənfe mərti tla yarancha ɗinni. ¹⁷Kətləm se ma mər nefe tlə chət fe ter tə ɗənɗi mba'tən, ngəfe chət tersuwa ma pe nafan kha.¹⁸Chəka ɗəfkan kəs'ənkhar nde təɗi chokwa kəɗu wa se tə fere. ¹⁹Kərsa Musa ə fər nat sərchəɗi kəmchəsi kəmɗi nafcha, tərkan feri wantlechaan tə i yikwechaan tə 'yeme, tə fingən kapata, tə khəɓtə khəraya i ɓəramsata, 'yu'yukan kəfi nafchaan tə ɗar sərchaan. ²⁰Ndakan wa tlaya fadi fərtə Farta tə i kəs'ənkhar nde kəmɗiyowun.²¹Təkəɗu 'yu'yutən faran kə ɗar Kətən sət kwastə ɗich kha nat tə ɗəchəɗi ne khuran tla tlə chət Pasto tarchəsi. ²²Kəɗɗənɗi mba'tə sərtaan, nat chəkami tə fere chapandə fe kaɗi. Mangə tlər fersuwa chokchan ngə kal ɓuɓifatsə khawa.²³Kətləm ndaan chokchan waat ɗəchiini ne kə i chaa ɗəchəɗi ne khulafərta, kə chapandech fe kaɗ chəɗchəɗ təmɗi tlərandə feri ɗəparach kaɗi. Chəka kəɗu ɗənɗi ne kə i khulafərta waat kə chandach fe chəɗchəɗ təmɗi tlər fere tla ndiichan ²⁴Kətləm Almasihu yimawa kəmɗi ne chəɗchəɗ kaan tla chətfe tə kharchawa, chaatfe ɗənɗi ne kə kittaan. Kətləm yimchan kə khulafərta tə ində'yan, ɗəkan kə pangən Farta kətləm mənchi.²⁵Ɗəwa kimni kətləm kə fər indiyan terchan wa, kəɗ ɗənɗi tlə chət Pasto i kətən sət ɗich kha tla ne chəɗchəɗ yuwa, kəɗ ɗənɗi tlə yimndən kəmɗi ne chəɗchəɗ chəkawun khurata wa tə feri ɗəparacha. ²⁶Matannan kəɗu waat kə ɓakh khaa ɗaran-ɗaran ɗəfkan khessi. Nakanya arta ndak mba'tə fe khur nakanya, Kətləm kə mbəkhanchə ɓuɓifat kaɗi, təmɗi fər ində'yan kəɗ tle ɓəra ɗicha.²⁷Kəɗ ɗənɗi natən kəmɗi chəkawuni kə mər to' arta ndak kərsa minni chakmee. ²⁸Kəɗuyu paɗ, Almasihu tla fər tə fe artə ndak kətləm kə tərantə ɓuɓifati nafchə kaɗ kaan, nan ngər ɓata chepetaan, nga kətləm tar chap ɓuɓifat paɗ wa, kətləm khəraandə fe ne pək ngərti'yan khur kərəsta.

Chapter 10

¹Kətləm sərta misingən kwastə ɗəcha tla ne ɓat k panga. nga kaa chənmən ɗichiiniwa. Fe tlə mbəkhach ndak kətləm Farta, ngandə tam chok kə ɗə ndiita'an təmɗi ɗənɗi tlə fərtə Pasto cha'an khurat khuratawa. ²Manga kəɗuwa nga malankə fe fər far ɗə paracha'an wa? Kə ɓəra minita'an, mamwa tlechandə ɓəra ɗə parat to' arta, mə sənwu fə fərkitchə minni kə ɓuɓifatawa. ³Təmɗi tle ɓərachiini, chokkan kə ɗəna kuɗuk ɓuɓifacha khurach tə khuracha. ⁴Kətləm nanchawa feri wan khəs tleche tə kwa'an ɗəparacha kə mbəkhanchə ɓuɓifach kaɗi.⁵Tləkhaɗi ɓa Almasihu kə khur khessi, ndachanwa, "nga fər farɗəparach tə fər pafənkəta tlə yakhtiwa. Nakan kəɗuyu, takhsitən fatsi nga ɗəparachawa. ⁶Mbənwen fat kətləm fər ɓa'alkəta tə fər far ɗəparacha kətləm ɓuɓifata. ⁷Ndaki wa no ngətya ɓənchi kətləm kə chi wandəkaɗata kəɗ ɗənɗi yarandə fe khaa kə inna.⁸Ɗəfkannan ndachanwa, "nga fər fer ndu fər paffən ndu paɗ tlərandə feri ɗəparach kaɗi kətləm ɓuɓifata yakhtu wa, paɗa'a tlə mbunuchanfa" fenni nda'an ne kə tlər farɗi tlə chətfe kətləm sərta. ⁹Nda'an, ndakan wa, "Ngətya ɓənchi kətləm kə chi ɗənɗi yakhtu." Mbəkhanchə ɗəfkan taran kaɗi, kətləm kə ɗəf chepeta'ansi. ¹⁰Chepetə taran, taɗamənchə fe kha kə i Fartə feri Almasihu to' arta ngərta'ansəwa.¹¹Kəɗuyu chəkawun Pasto tlə tlarchan ween məta, we'ta'an arta, chəka mənakan nandə tam mbəkhanchə ɓuɓifat kaɗwa. ¹²Tə yowun mbandə paɗ Almasihu fər fer arta ndak, kətləm ɓuɓifata kə fere, chokchan tə kharsəm i Farta. ¹³Mətlan pəkta kə ngəran fe fe yakhwakchə ndi kə mət sət sarchiyan. ¹⁴kətləm təmɗi tlər fer ini to' artəyu, təɓandən kə fere.¹⁵Paɗ mba'amənchə semete, ɗəfkanan ndachanwa. ¹⁶nde ənniya ne kə ndikta'an tla nati chət tə tanda kərsa wanmənchiini nda tlə manan, ni ɗəf sərtənchi kə khur wandəkaɗach'yanda, paɗ ni yarandat khaa khur kaɗata'an 'yanda.¹⁷Ni ngər kuɗuk ɓuɓifachyandə tə səɓtə fach'yandawa." ¹⁸Nakanya nat məɗi mbəstə fe kəɓikaɗi kətləm ɗəchiini, ngə tlər fersə paɗ kətləm ɓuɓifatawa.¹⁹Kətləm nda'an wanmanchəna, ngamən sə tə saka indawa, nachamən yimndə khulafərta təmɗi feri Yesu. ²⁰Nde tiini ne kə yuwa mban sissingnənɗi yimaməndənsi təmɗi fer'yan.²¹Kətləm kapa Pasto 'yamənsi khur wuri Farta. ²²Kwechan kə mbəkhamən nduk tə kit tə wandəkaɗata, paɗ tə ndik fər kit tə wandəkaɗach'yamən tlə chapaməndə fe kaɗi khur səɓtə kaɗa ɗəcha, tə fach'yamən tə 'yeme tla ndiichan.²³Malaman kə kəsmən khar tə alkəta, nda'an pənchə fərkit 'yamən kəɗ ɗənɗi kə panga. nga tə lekətkaɗwa, kətləm Fartəɗi ndach kəɗu mətlan tlə ndiɗanchə chəka məkha. ²⁴kətl kaɗamən khar, kənamən fər alkət kə mbənfa ra'an tə tarchəɗi kəmchəsi. ²⁵Kə təngamən kəmndə kha tə ra'an kəɗ ɗənɗi tlə chət fowunnawa, kətləm cheken fəran alkət ra'an wendə məta, kəɗ ɗənɗi natwun na farta'an mbəkhatyu.²⁶Ma ngəmamən ngamən nat kə panga khur ɓuɓifata i yakh inde, kərsa tapi sənmən kitta;an, tlə ɗəparat kətləm we'tə ɓuɓife ini mbəswa kəɓikaɗwa. ²⁷Matan kəɗu, nan nat kə ɗəna kapa lekət chakmee, tə wata welile, tla ne 'yandə fe kaɗ kanchə kirsə Fartə fa.²⁸Nat tla karchə para sərta i Musa, nan mərta ngə khaɗandə nefsəwa təmɗi fene mba ənɗi səndənda nef chep ndu makhkan. ²⁹We'tə ɓakhtə mi ɗəpandwun kəmchəsi kəmɗi fe fərwakchə manda kə Wa'i Farta, nat fe tərchə fer ini ta'an kəndenwa nga ənawa, tla chokchə təmɗi fər əni tləndə fe kha kətləm Farta, fe fərwakchə mandə kəmɗi ka semete?³⁰Kətləm sənmən tla ndach wa, "mbitə kaɗyina, ni mbitə kaɗi" kərsə mini na Fartə chakan me nafchiyan. ³¹Əna lekəte kə khəm nef kə khari Farta!³²Kuɗuka ma tə mənchəɗi mbərchəkhayu, kərsa mbəskowun ɗakəta kəɗ ɗənɗi kərəstəwun kapa ɓakhta. ³³Ɗəfkə fe wunchi kə khartəfata pangən nafcha, tə masowunda tə ɓakh tə ka'an tla yimndə fowun si khurwun, kətləm khaɗowunchə fe fə khur pursuna. ³⁴Kətləm khaɗowunchə fe fə kənandə fe, ngəmwunfə paɗ tə wandəkaɗat arta tə ɗəchətyowun tlənandə fe. nakan sən wa na ɗəch yowun natsi fe ndiichan ne kə pori.³⁵Kətləm nda'an kə məkawun fərkit yowun kaɗwa, tla na kapa mbəs ənsə khuranwa. ³⁶Kətləm kimsi kə nowun tə kərəsta, kətləm kə mbəswun ɗənɗi mba'tə Farta, kərsə ma chəwun ɗənɗi yakhtən. ³⁷kətləm talləwa wa, tla ne ɓatyu nan ɓata nge chə tallawa.³⁸Kakətinchi nan nat khaa təmɗi fərkit matan ngəranchə in kərsən. nge chət kheɗi tə khur ta;anchəwa." ³⁹Ngamən sə khur fe ngəranchə in kərsən wa kə khur mərtə kaɗwa, matanan kəɗu ta'an nachamən khur fe fərchə kit kətləm parat tə sisingənchiyamən.

Chapter 11

¹Fər kit nda'anne kə nde tə ɗəchəɗi ɗəftəmən wandəkaɗat si. Nda'an ne kə nde tə ɗəchəɗi nawak tə wenichiyamən. ²Kətləm təmɗiyan parchəmən mbəs təndi ngəmandi Farta. ³Təmɗiyan təndəfekhessi tə mbati Farta, tə ɗəchəɗi tlə nafe tlə chəwak tə fe, tə fe nawak tə fe.⁴Təmɗi fər kit, fərandə Habila Fartə ɗənɗi kəmchəssi mə tla i Kayinu. kətləm nda'an chəmdə fe ndi, ndatwa mətlan tlə kakəta, mbəstə kəɓikaɗi kəmɗi Farta, kətləm ɗinni fərtənyu, kətləm nda'an pe' kənakanya Habila ndiktə chəkamə nakan tapi miri.⁵Təmɗi fər kit, fər kit tərtə fe Anuhu kə khulafərta, kətləm kəna mərtawa. "nawufe ndəwa, kətləm tər Fartəndi." kən fe tərndi mba'awufewa təranchə wandəkaɗati Fartə khaa. ⁶Manga tə fər kit wa, ngə nef təranchə khuri Fartə khawa. Kətləm kəmchansəwa nat tla ne ɓat kəmɗi Farta, wa'at kə fər kit tə natyan khaa, mətlan paɗ ne fər chəkami kəmɗi fe ne ka ndi.⁷Təmɗi fər kit i Nuhu tlətən tlənɗi məɗi Farta, kə ɓəra ɗəchəɗi nawak tə fe, təmɗi mananda tə saktat fa, təntə kapa kwambawal, kətləm kə khəra'anchə wuri'yan. Kətləm nda'an, timen Fartə khessə khaa, Nuhu paɗaa mbəstə kakəta tla chokxhə ɗar fər kit.⁸Kətləm fər kit 'yafe Ibrahim ngəmankan, pəɗakan kəmɗi natən tlət mət choktəɗi fərandə fe, tla'kan sənwa minə nan ɗətawa. ⁹Təmɗi fər kit ɗətən chok ramkəta khakhiɗi na Fartə fəranda.hokchan khur kətən sət ɗəch kha tla chəɗchəɗ fentə Ishaku tə Yakubu, ndikta'an arta tə tanda. ¹⁰Kətləm mətlan ɗəpa mərəɓɗi ne tə tleransi, mərəɓ ɗi tla na Fartə kə tlə tənan.¹¹Təmɗi fər kit mbəstə Ibrahim ngətta, chəka mə nakan fen tə nuwan Saratu serndəkaɗi. Paɗ Saratu kwaraya, paɗ tapi pəɗanchə khura ngəttiyan kha. Nakan tapi ngəmanda ndatwa tla ndikchə tə tanda tlə kitta'an nakan. ¹²Kətləm nda'an təmɗi nef inirtə yu, tla ne kənden mərtə yu, ngəttə fe kwetl ka'an, terkandə kəɗ wandərichə khulafərta, kəɗ chekwitə mi kufa; tla nawaktə fe mbakhən sengende.¹³Nat nda məmatakanda khur fər kit; tapawandə kə tləndə kə khar ɗənɗi mba'anda fe wa. Nakan kəɗuyu nində kha langnga, paɗ tləndə tandə pendə langnga, ngəmankandəwa ramchə nakanda paɗ fə wi'chənakanda khur khessi. ¹⁴Kətləm fe mba'chə kəɗuyu mbandə ɗa'kətaɗi. ndatwa nandə ka khakha tə indəyanda.¹⁵Mamwa tandə kaɗa khakhiyan chet ndəs kes khuran, mə mbəsndə pa'ndə ngərandə'in kaɗi. ¹⁶Kəɗ ɗənɗi natən yakh ndəs tə khakhiɗi kəmchəssi tla ne khulafərta. kətləm nda'an kharawak tə fat Farta kə ife ndəwa Almasihu wa, nakan tapi takhsanchə mətkha kətləm tanda.¹⁷Təmɗi fər kit Ibrahim, tləkhaɗi kaɗandə fe kə ɗar fər wa'yan Ishaku kə tlən ɓərata. ¹⁸Mətlan ndak ne kə wa'yan, tlaana ndandə fe wa, "Təmɗiyan nafe ya kwatlwa." ¹⁹Ibrahim kaɗankan əna tə ndatwa alkəti Fartəsi kə tla'anchə Ishaku chəka khur məmatacha, kəɗyu paɗ natən tə sakanan fa. Ə khur məmatacha ngərtən tlət ndi.²⁰Təmɗi fər kit, Ishaku ɗəfandən khar mbəs ən khar Yakubu tə Isuwa təmɗi ɗəchəɗi ne ɓat kə panga. ²¹Kətləm fər kit Yakubu, nakan mi mərta, ɗəfandə wanchi Yusufu mbəs ənkhar kə indəyanda natndə chep. Yakubu mananchə ɓir ɗar fangndiyan. ²²Kətləm fər kit Yusufu, nak ndukwa choktiyan nduk, ndikkan kə ɗarcheti wanchə Israilawach kes khur khakhi Masar, ndikkan tə tanda kə ɗar alchəyan..²³Kətləm fər kit i Musa, tləkhaɗi ngətt fe ndi, wuɓankə parcha'an kərsə ndərichə makhkan, kətləm kwastə waa nakan. Paɗ lekewandə sərti kutirawa. ²⁴Təmɗi fər kit paɗ Musa, mankan, karkan fa kə ifendəwa wa wa'i Fir'auna. ²⁵Nakan kəɗuyu yakhkan kə na ɓakhta nat tə nafchi Farta, kə ɗar nat kha i mbənfatfa, i ɓuɓifata tla ne kə i natkha nguɗɗekh kiɗe. ²⁶Mbəsanchə ndatwa ɓakhtəkha kətləm Almasihu kapa wurmakta pəɗanchə kənau khaa khur Masar, kətləm ɗəftə wenitiyan kə ɗar ɗənɗi ne panga.²⁷Təmɗi fər kit i Musa maltən Masar khaa. Lekewa khuptə khuri kutirawa, kərəssi kəɗ kə ndənwa mətla naa ɗənɗi tlə nawak tə fe. ²⁸Təmɗi fərkit chətən khomba talta tə 'yu'yu fere, kətləm tlə ɓəɓatla wanlawancha kə ɓəɓatlanchi wanchi Israilawacha.²⁹Kətləm fər kit tallandəndə kufi Baharmaliya, kənden wa khwartə khakha. Chək Masarchə alkət k tallanda, kufiyan tessende kan. ³⁰Kətləm fər kit khəmdə təmdi Yeriko kha, kərssa tawurandə kha mənd muɗ. ³¹Kətləm fər kit i ɓuɓimanɗi Rahab mərwaktən tə fe tlə fərwakchə mandəyu. kətləm təranchə fe ɓach khə kə ɗəpandə khakhiyan ə wuryan paɗ chendekan kes khaskhas.³²Mə pe'ti mba'ta? na Fartə mbərtəkha mani ndiktə kə ɗar Gidiyon, Barak, Samson, Yafta, Dauda, Samaila tə Annabawacha. ³³Tə fər kit 'yanda səmandə khakhicha, chəkandə kakətta, nandə tlət ndiitta'an ngəlankandə me'i njinucha, ³⁴Ɓəlankandə alkəti wata, khəra'kandə me'i khangal, mbəskandə kəndəkaɗi məɗi khatəfacha, chokkandə kə khəssa mi yanda, mbskandə pəɗat kə panga ɗar sotachi fe tlə parawakchə mbanda.³⁵Nəssə paɗ tləkandə məmatach'yanda fe tla'andat fe khur məmatacha. Fərankə fe ɓakhtə fowun, kawandə chok indiyanda wa, kətləm tandə ɗəf wandəkaɗat tla ndə khur məmatacha. ³⁶Fowun paɗ nakə fe masandata tə tləfta tə tokta, nat tə kənda khur pursuna. ³⁷Məmakandak fe fa, tlakhandak fe kha chep tə ɗə tlakh ɗəcha. Təkkə fe tandə tə khangal. Nakandə wi'tə kha t fi chokhrech fa tə yikweche ɗəɗakanda, ɓakhkandə kha. ³⁸Teru khesi nakanda mi ənawa, nakandə wi'tə kha khur saka inde, khur ɗakwancha, tə ɓeche, tə kwicha.³⁹chəka mənakan nafcha'an ka nafcha i Farta kətləm fər kityanda, tləwandə ndiit ndikta'an kwaɗənwa. ⁴⁰Kətləm takhsan Fartə ənkha ndiichan kə chok paɗ mangə ngamənsəwa nech nə ndiichan wa.

Chapter 12

¹Nakan nachamən khur yaka nafcha fe sənchə ɗənɗi nessi, chakamkha nat tə ɗənɗi ne k ɓakhtə'yamən tə ɓuɓifaɗi ne kəsamənda. khur kərəsta, kə kwe'mən kha kə ɗənɗi pangənmən. ²Ɗəfam wenichəyamən kə ɗar Yesu tla ne kə ɗəfkan fər kit'yamən tə ndi. Tla Kətləm mbənfaɗi ɗəftə fe kə panngənan nan kərəstən kukwat ə paləngnda paɗ welengkan khartəfat kaɗi; chokan kha tə kharsəm khur mandi Farta. ³Kə ɗpawun mətlan təɗi kərəscha we'tə inmərtə'ini məɗi fə ɓuɓifach yu. Kətləm kə khatowunkhawa kə lengwun khawa.⁴Chəwowun inmərtə tə ɓuɓifata tla sa'chə kə tlərawun fer'yowun kaɗ kwaɗənwa. ⁵Mbətowunchə ɗənɗi mba'owundə fe natyowun kha kə wanchannwa, "Wa'incha, kə tirin yanndi Fartə tə taraktawa, paɗ kə kheten kha tə yanan wa, ⁶Kətləm Farta tlə yananchan tla yakhtən tlə yananchan nat fe tlətən.⁷Kərsam ɓakhtə kha kəɗ fe nattən cha'andat khar, nach Fartə chət tə ngun kəɗ wanchiyan; Kətləm wunnawaktə chinan yananda? ⁸Ma yanowunwu fe wa nachowun kəɗ nafchawa, nachowun wanchəɗi nawaktə chənnandəsi.⁹Kəɗuyu paɗ kəɗ ɗənɗi natmən tə parchəmən khur khessi tlə yanchə mənchi, paɗ tlə fərandachamən manda. Nga chankamən chənmən i Semete kətləm kə namən kha tə sisingndəfawa? ¹⁰Fartəyowuna tlə yanamənchə parchəmən i wanmənchə ngiitkiɗe kəɗ ɗənɗi ɗəpanndəndə kmsi. chəka kəɗu Farta tlə yanamənchan kətləm kə kəssamən inchamənsi, Ma'namən mbəs ənkhar khur chəɗchəɗkət'yan. ¹¹Ngə yandəs ne mbənchanfawa tləkhata'an wa, khaɗchanfa, kərsata'an tlə ngətchan wanchə i semete tə kakəta kəmɗi fe nat manchə khuran.¹²Kətləm nda'an kən alkətsi kharchiyowun tə waɗchiyowun. ¹³ Param mbanchəɗi ne teklek, kətləm ɗənɗi ne kə təraɗta'an kə chəkaɗwa yakhta'an kə kənkaɗi.¹⁴Kam chok khaskhaskəta tə chəkawuni, tə chok chəɗchəɗ kəta tla ngatə nda'anwa, nefsə ne na Fartawa. ¹⁵Mbəramsi kətləm kənyowunsi khurwun ne ɓakh kakəti Fartawa, paɗ kə ngət tlerə khurwun tla ɗəkhɗəkh wa, kə ɓə kə ngət ɓakh chok khaskhaskətawa. kətləm kə səɓmət kaɗ təmɗiyandawa. ¹⁶Mbəramsi kətləm kə mbəs fe fəllau tə tla tlə manawakchə Fartə khurwun wa, kəɗ Isuwa, kətləm ɗəsəmnda khiyanchə ɗəfkan lawankət'yan kaɗi, ¹⁷Sənwun paɗwa, nak wandəkaɗat'yan ɓeɓe kə mbəs ənkhar kə panga, karfendi, kətləm mbəswa khar tərtəkhawa, chəka mənakan ə ki tə 'yamətkakha.¹⁸Kətləm ɓawowun kə ɗakwanɗi tlə təkandə fe kherfawa, ɗekwene tla ne kəs watfa, tə inne fa simsim kuɗkuɗ. ¹⁹kə ɓərati ɗipte tla tə lektəfa tə kapa ɓərata, ɗəfchə fə səkcha'an kə ngərndə səktawa. ²⁰Kətləm mbakhənwandə kərəs ɗəndi chət fe sərtə kə ɗaranwa. "chəkamə ɗəparat təkanchə kher ɗakwananfa kə məmakan fe fa." ²¹Ɗəna lekət ka'an, ndak Musa wa, "nachi tə lekət fa ngət saktat fa."²²kətləm nda'an ɓachowun kə ngwal Sihiyona paɗ mirɓi Farta tl sisingnde, i Urshalima tə Samariya, paɗ fə tlənchi Fartə kumchət kumchəcha, tandə khur kheɗɗi tə wandəkaɗacha. ²³Ɓiwun kə ngomndi ɗəfkan kwalwancha, yaracha'an khulafərta, paɗ ɓiwun kəmɗi Farta tla ne ktl chak mee nat nachan kəɗu paɗ kəmɗi semete i kakəta tla tapach kən chəɗchəɗ. ²⁴Ɓiwun kəmɗi Yesu tla ne kə khurɗfita'an i yiwa ndikta'an, paɗ ə faɗi tla tlə ndikchiya pəɗanchə feri Habila khaa.²⁵Ɗəpam khar kə karwun tla ne ndik tə təwunchə wa, matan khərawanda tləkhaɗi nat ndə tə tla mba'andach ndikte khesiɗiya wa, kananchət kə tla khulafərtə ne mba'amən ndiktawa. ²⁶Tləkha nowuna ɓəratiyan yiraanchə khesə fa, Nakanya ndachanwa "ən arta pe'che nga khesi ndak natən yimnda wa nat tə khulafərta.²⁷Ndikti'iniya "ən artə pe'che" pənchanwa ɗəchə ini ne yira'təfa, nachan kəɗ ɗəchəɗi chət fe, kətləm ɗəchəɗi nawakchə yira'təfa nandə nat khaa. ²⁸Kətləm nda'an mbs kutraktəɗi nawakchə yira'təfa, namən choktə kə fe ndach wa usoko paɗ khur naɗi khaya kə namən kə fə manandə Farta tə kapa fər mandə ka'an. ²⁹Kətləm Fartəyamən wata nakan tlə 'yandə kaɗi.

Chapter 13

¹ Kə chok wanmankaktəyowun kə panga ²Kə mbətowunchə tlət ramchawa, kətləm təmɗi chət kəɗuyu ta'an fowun tərandə ndə fə tlənchi Fartə kakha nga tə səndyandawa.³Kə kaɗowun tə fe khur kənda, kəndenwa ngun tləmara'an khur ɓakhtə'ini, paɗ kuɗukam tə fe ne khur ɓakhtəka'an kəndenwa ngun paɗ tləmara'an. ⁴Chəkawuni kə mananchə rete, paɗ kə takhsanfe rete, kətləm na Fartə chakan mee fe ne ka nəssa tə wantereche.⁵ Malam ɗəchətyowun kə chəkes khur yakh wandəɓtla, kən wandəkaɗatyowun kə ɗənɗi nesiyowun, kətləm Fartə tə indiyan ndachan wa, "Ni malowunchəwa, ni karwunchə paɗ wa," ⁶Malaman kə chokmən tə ɗəf kaɗatsi manamən mbəs ndat wa, "Chənmən tlə kəsamənchansi, ngi lekawa. Məna nef chəta?⁷Kətlnowun fungdəkaɗwa tə fe ne kə paktachyowun, fe cha'owunchə ndikti Fartə khar paɗ kətlnowun ɗəpat khar tə ɗənɗi səɓchə tə natyandə khaa; kətlnowun chaat tə tanda tə fər kit'yanda. ⁸Yesu Almasihu arta nakan ɓəra tə ɓukwiya tə kə fere.⁹Kə lengwun kha kə cha'ach samən samən wa, kətləm ndiichansə k man wandəkaɗata təmɗi tlərɗakta, paɗ nga təmɗi sərchawa ɗəssəmənchawa tla tlə kəssawakchə fe sə tlə parach khar wa. ¹⁰Məta'ansə tla chəɗchəɗ kəndi Farta tla tlə səmwak tə fe tlə chəwakchə ter khur mət sət ɗəch kha tla chəɗchəɗ ɗaran. ¹¹Kapa Pasto tlə yimchan kə chəɗchəɗ tə məta tə feri ɗə parachəɗi tlendə fe ɓərata, kətləm ɓuɓifacha, chəka kəɗu tluchanda tlə ɗəch fe ta'anchi kə ɗa'kəta kə 'yanfe kaɗi..¹²Kətləm nda'an Yesu mətlan sita ɓakh kha ə kərsə mikətən wuri, kətləm kə chanchə nafchə chəɗchəɗ tə fer'yan. ¹³Kətləm nda'an malaman kə ɗəmən kəmɗiya mət ɗakəta tə khartəfat'yan. ¹⁴Kətləm kapa mirɓiyamənsəwa tla ne kə fere wa ə məɗya. Kətləm nda'an, namən kaa mirəɓ ni ne tla ne ɓata.¹⁵Təmɗiyo paɗ kətl namən fər tlə ɓəracha i manandə Farta, ndik fər manda nda'an ne nat me'yanda kə tləman manda. ¹⁶Mə fungmən kaɗ tə chət kakətawa tə kəsand ra'ans wa, kətləm tlə mbənanchan Fartəs ka'an tə ɗinni. ¹⁷Fəram manda tə fər innde kəmɗi paktacha'an'yowun, kətləm tandə chət tar parawunchə khar kətləm sisingndi'yowun kəɗ fe nafe chəkhanda mee kə ɗaran. Fəramandatən manda, kətləm kə chəndə tar ɗəpawunchə khar tə kheɗɗi tə wandəkaɗata, nga tə səɓtə khurawa, kətləm ma ə chəndə tə səɓtə khure ngowun mbəs ən khuran wa.¹⁸Siyama'ansi, kətləm nga'an sən ənawa nga'ansi tə ka saka nan khaa; nga'an si tə alkət fa ndatwa kə chokin tla ndiichan khur chəkamə nat, ¹⁹Ni mba'owunda natwun cham kəɗuyu, kətləm kə mbəssi ngərandə in kəmɗiyowun tə wesete.²⁰Malaman Fartə ɗi ne kə i khaskhas kəta, tla tlaanchə kapa tlə para chekhurecha'an khur məmatacha, chənmən Yesu təmɗi fer'yan tla ne kə fere. ²¹Kə takhsowunchi kaɗ ndiichan kətləm kə chəwun wandəkaɗat'yan; Malaman kə chət ter khurchiyowun tla ne ndəɗandə ka'an. Təmɗi Yesu Almasihu. Malam manda kən kə'ya'an kə fere kə chok kəɗu.²²Wanmanchəna nakanya ni chekewun ndəwa, kə kərəswun ngət tə ndikte tla yarowundisiyu. ²³Tə yakhi si kə sənwun wa kalfe wanmanmənkhaa Timoti, tə mətlan nat ən ɓata kəna wunchi, ma ə se'i leɗleɗ.²⁴Ndaman ən paktacha'an 'yowun tə nat fə fərkitche, fe ɓach Italiya tandə ndowun ənna. ²⁵Kə chok kakət tə wunchə natwun.

James

Chapter 1

¹Yakubu mafati Farta tə chənmən Yesu Almasihu, kəmɗi kwatl Israilawacha kum ngərsə chep fe welchəkhaa, nggət ndowun əna. ²Təram tandə nat tə kheɗitə khure wanmanchəna, nat fartəɗi natwun khur kaɗacha, ³Kə sənwunwa kaɗachəini nan chekowun kərəsta.⁴malan kərəs ən yowun kə ndiiɗantə teryan khaa; kətləm kə saawun ndiichan tə manda paɗ ndiichan, kmalan kərəs ən yowun kə ndiiɗantə teryan khaa; kətləm kə saawun ndiichan tə manda paɗ ndiichan, kətləm kə ɓakhwun ənawa. ⁵Ma nowunsi khurwun yakhchə sən'əna kə siyantə Farta, tla tlə fərchə kher cha'khaa. Ngga tə chan mee khaa tla siyanchawa, nan fəranda.⁶Se ma siyi tə fərkit ngga tə wandəkaɗɗat chep wa, kətləm tlə wandə kaɗat chep. nachan kəɗ yandi 'yam kufa, tla na rənna rəkta, tə pəkanda. ⁷Waat nefini kətl kaɗwa nan tlət əna məɗi chənmənwa, ⁸We'tə nef'ini tlə wandəkaɗat chep nakan, tlə kumi tlarandə inde ə chəkami.⁹Malan wanmanda tlə ɓakhta kə sənwa mandiyan kaan. ¹⁰Kətləm nef tlə kənau paɗ, nachan kəɗ ngga ənawa, kətləm nan khwartə kaɗi kəɗ fitə əna ə khur usine. ¹¹Kətləm tlə ɓach fartə kes kə yan'chə kaɗi paɗ kə khwarantə usənnan kaɗi. Fita'an kə khəm kakhaa ndət'yan kə səɓkaɗi, kəɗu paɗ, tlə kənawa nachan khwartə kaɗ khur natyan khaa.¹²Mbəs'ən khar nan choktə kə i nafɗi tlə kərəschə tə kaɗata. kətləm ma kərsi tə kaɗata'an, nan mbəs sisingnde, tla nda fewa nafe fərandə tla yakhchə Farta. ¹³Kə ndə nowunwa ma kaɗanfe, "kaɗaɗiya məɗi Farta wa." kətləm kaɗawu Fartə nef tə ɓuɓəfatawa, mətlan tə indiyan kaɗawa chəkwunwa.¹⁴Chəkawu nefe tlə mbəschan kaɗata təmɗi səɓtə yakh ɗəchyan tla tlə kakhanchə kə kokhantə khur indiyan. ¹⁵Kərsə səɓtə yakh ɗəcha ɗif khur, nan nggət ɓuɓifata. pɗ kərsə mandi'yan nan nggət mərta. ¹⁶Kə yakhwun kə ləmfe wunchəwa wanmanchəna fe yakhti.¹⁷Chəkawun kwastə fər əna tə chəkwun ndiit əna ɓachan khulafərta. Ɓachan kakh məɗi chən ɗəkəta, tla tlə mbəɗewakchəkhaa kəɗ ɗənɗi mirsingnde. ¹⁸Fartə taɗchan kə nggət mənchə təmɗi kit tə ndiktiyan, kətləm kə namən kə ɗəfkan nggətta i chəkawun ɗənɗi chət fe.¹⁹Sənwun wanmanchəna fe yakhti malan chəkawuni kə khese kaa tləmat khaa tə kumi təlafat ndikte, tə kumi təlafat kəs kombəle. ²⁰Kətləm kombəli nefe tlənwa ɗənɗi ne kə kakəti Fartawa. ²¹Kətləm nda'an kə məkawun chəkawun tar təkəmndə kaɗ tə ɓuɓifat kaan. khur kumi maan inde tlam kittə ndikti Farta, tla ne khəra'andə sisingnchəyowun.²²Kənowun kə fə para ndikta'an kə nowun kə fə səkcha'an ndakwa, kənowun ləm inchəyowun. ²³Kətləm nat tla tlə səkchə ndikta'an ndak, parawawa, nachan kəɗ nef ɗəpanchə chimendəyan khur sisingn'yeme. ²⁴Tlə ɗəpanchan indiyan, kə pəɗa, tallə kəɗa mbətankə indəyan. ²⁵Nat tla tlə ɗəpanchə ɗelwer tə chakmiyan, tə para ɗənɗi ne nde i natkhaa, paɗ kwe' khaa tə parata'an, nan nə kəɗ tla tlə səkchə kə mbətanchəwa, nef'ini nan nat kə tlə mbəs ən khar khur ɗənɗi tlə chətən.²⁶Ma nowunsi tlə tərchə wa tlə parat nakan, paɗ kəswa me'yanwa, nən ləm indəyan. Para mbandi nef'ini pafən. ²⁷Para Farta tla ne ndiichan pangn Fartəyamən tə chənmən, nda'an ne kə ɗəpatsə tə fe mərtə khəssəyanda tə wanwemərche khur ɓakhtəyandəkhaa, paɗ kən nef kə tla nawaktə fe 'yarata khur khesi.

Chapter 2

¹Nggun wanmanchəna, ma nggun tə fərkityowun khar kəmɗi chənmən Yesu Almasihu, chənmən tlə manda jə pənwun wa nggun artə tə fonawawa. ²Ma nowunsi ɓach kə nggomndəyowun tə wandə kher i zinariya tə kapacha fe ndiichan, yowun tlə ɓakhtə paɗ yəmkansə tə kapach fe ne tə patfa. ³Ma ɗəpiwunsi tə fe na kapachyandə ndiichanyu, ndankowun wa, "ma yekhən, chokukhaa məɗya mət ndiichan," tlə ɓakhtəɗi ndawun wa tlarukha minni," ndu wa "chokukha khakha pangn na. ⁴Awi tənowun chokan chakmee ra'an səwa? Ngga tə chokwun kə fə səɓtə fə chakmichawa?⁵Kam tləmat khaa wanmanchəna fe yakhti, awi Farta taɗwa fə ɓakhchi khesiɗiya kə chokndə kə fə kənauchə khur fər kitwa? kə chokndə paɗ kə fə mbəs mandi Farta tla ndatən wa nan fərandə fe yakhchəndəwa? ⁶Chək kəɗu ɓakhan kowun fə ɓakhcha! Awi ngga fə kənauchə tlə ɗakhowunchəinwa? Ngga tandə tlə kakhchəwunchə kə pangən chakmee wa? ⁷Ngga tandə paɗ tlə asanchə ində tləmɗi tla ne manchan tlə yatfe wunchəsə wa?⁸Nat tə kəɗu ma ndiiɗawun kapa chakmee khaa nda wan sengnan wa, "Yakhu tla ne nduk tə wechi kəɗ indiyo," tlənni kəɗu. ⁹Nakan ma chakawun ra'an kaɗi, chəwun ɓuɓifata, chakmee kəsowunchə tə talandə ɗənɗi mbatə fe.¹⁰Tla nat tlə parach khar tə sərcha, chəkan wansartəkhaa khur tla artə ndak, chentə kwa'ancha'an kaɗ nat. ¹¹Kətləm tla ndachwa kə chən fəlaukətawa," Mətlan paɗ ndachwa, "kə ɓilin fatawa". ma chəwen fəlaukətawa, ɓəlko fata, chokən kə tla talanchə sərta.¹²Kətləm nda'an ndikeme paɗ kə chuwn tere kəɗ fe nafe chakanda mee təmɗi kalnef khaa khur chakmee i kit. ¹³kətləm ɓakhtəkhaa ɓata ngga tə khaɗandə neffawa, kəmɗi fe khaɗandak waktə neffa. khaɗandə neffa tlə khəra'anchan nefe.¹⁴Ai kakəta'an wanmanchəna, ma ndi nowunwa fərkityansi, paɗ tarcha'an yansəwa? Fərkittəɗiya nan khəra'anchəwa, nan mbəla'tawa? ¹⁵Sakta'an, ma wanmanwunsi kə khəsnefe ndu kə nunefe kapachyandəs ndiichanwa ndu tə ɓakhndə ɗəsəmən parta. ¹⁶Sakta'an ma nowunsi khurwun kə ndanchə tandəwa, "pəɗam khur kəɓikaɗi, kən fatyowun ɓe'ɓe kə nggalwun" Ma fərandawon ɗəchəɗi yakhtə fatawa, mə ne kə ɗənɗi chətwun? ¹⁷Kəɗu paɗ, fərkit ndak ɗəcha'an ngga tə tarɗi pənchə ndəwa, mərta'an.¹⁸Na nowun ndatwa, "chə fər kit yosi, nggət paɗ tarchənchisi." Pənitən fərkityo ngga tə tarchawa, nggət paɗ kə pənuchi fərkit inchi təmɗi tarchinchi. ¹⁹Fəru kit wa Fartə arta. Chin ke'ke. Nakan chəka khwa'archə fərndə kit paɗ tlə nachandə saktatfa. ²⁰Yakhənsə kə sinin chə tlə kumi ɗatla ndatwa, fərkit ngga tə tarchawa pafən wa?²¹Ngga khəra'anchəfe Ibrahim chənmən təmɗi tarchawa, fərkan Ishaku wayan kə ɓəra bagadi? ²²Niinwa, awi fərkit 'yan chət ter tə tarchəyan, paɗ tə ndatwa, təmɗi tarcha fərkityan men kaan. ²³Wansengnan paɗ ndiiɗkhaa ndatən wa, Ibrahim fərtə kit kəmɗi Farta, sengngen kəfe'yan kə ɗar kakəta. 'yak fe ndəwa tlawur Farta. ²⁴Niwunwa təmɗi tarcha tlə mbəstə nef kal ɓuɓifatkhaa, ngga təmɗi fərkit ndakwa.²⁵Tə mbanɗiya paɗ, ngga Rajhab ɓuɓimanɗi kalanchə fe ɓuɓifyan khaa təmɗi tarcha, tləkan fə ɗəpa khakhichəɗi keuri chenkan tandə kes tə mbandə samənwa? ²⁶Kəɗ ɗənɗi na fat mangga tə semetawa, mərta'an, kəɗu paɗ fərkit mangga tə tarchawa, məta'an

Chapter 3

¹Wanmanchəna, ngga nafchə kaan ne nat kə fə cha'andə nafchə khar wa. Sənmən ndatwa namən tlət kənau ənɗi chətmən kaan. ²Kətləm tlə chəchan wansartə khaa tə mbanchə samən-samən ka'an. Nat tla chəwakchə wansartə khaa tə mban ndiktawa, Nef nakan tla ɗichkhaa kaa, tla tlə mbakhənchə ɗəpa fatyan kharnat.³Ma pimən lanjam kə mei pərəssa, kətləm kə parandə ɗənɗi yakhtəmən, namən mbəla para khar tə fatyandə nat. ⁴Ɗəpaman kapa kombawalcha, chək nakandə manchanyu rənna tə alkətfa tlə pəkanchan, tə ɗ khurta'an tap kəɗa tlə təɓrandən kombawalta'an khaa. kəmɗi nat yakhtən.⁵Kəɗu paɗ wansenu'tə nachan tap kəɗa fi fata, se ndik ɗəcha. Ɗəpamən wat tap kəɗa tlə 'yanchan kapa mət kaɗi. ⁶Sənu'tə paɗ wata khur fat yamən, ɓuɓifati khesi khur fatyamən. Tlə təkmanchan fatyamən kaɗ nat. Kə ɗəf natyamən khaa kə kəs wata. Mətlan paɗ wur wat tlə ɗəfchə ndəsi.⁷Kətləm chəkawun we'tə tlukhənggaɗiya tə fə kakhkhurcha tə fe ne khur 'yeme. Tlə parach fe tanda paɗ nef kə para tanda. ⁸Kə ɓəra senu'te, nowunsə khur nafcha ne mbakhən parat tə anchəwa. Ɓuɓifata tla nawaktə fe yatata, tla ndiich khaa tə əna ɓəlfata.⁹Tə senu'te tlə manandəmən Farta chənmən, tə nda'an paɗ tlə səɓandəmən ra'an kaɗi. ¹⁰Miɗi tlə manandəfe nafchəsi, tə nda'an paɗ tlə səɓandəmən nafchəs kaɗi. Wanmanchəna ɗinni kəmwasəwa.¹¹Raka 'yeme nan ɓat tə kaa 'yeme tə səɓta'anwa. Nan chətawa?

¹²Wanmanchəna ɗəftə səkwete nan mbakhən chə kə zaitu wa, Nan chətawa? Ndu khənggi innabi kə chə kə sukwete? kəɗu paɗ səɓtə 'yeme mbakhən chə kə kaa 'yemawa.¹³Ai tlə datla tə tlə sən'əna khurwun? malan nef'ini, tə kwastə choktəyan kə pən kaa tere tla tlə fərtə sən'əna. ¹⁴Ma kaa səratəyowunsi tə səɓtə yakh əna, khur wandəkaɗachyowun, kə tla'awun ində tə lektə kə ɗar kitwa.¹⁵Sən əni ɗiya ngga we'tə tla tlə ɓach kakh ə khulafərtawa. We'tə nda'an i khesi tla nawaktə semetsi i khwa'archa. ¹⁶kətləm məɗi na səra'ta tə səɓtə yakh ɗəcha, minni tlə mbəstəfe tara mee tə tar ɓuɓifat nat. ¹⁷Sən'əniɗiya paɗ i khulafərta, tərkanan chəɗchəɗ natən, tla tə fat ndiichan, tlə kəs indəyan khar, tlə papa tə inde, tlə sən kaakəta, tlə yaka kaa fata, tla tlə khatawakchəkhaa, tlə mbu' kit paɗ. ¹⁸Ɗəchəɗi tlə ɓa fərkit ta'anchi tla tlə chekh tə fe khur kəɓi kaɗi, khur fe tlə ɓach tə wuminde.

Chapter 4

¹Mə ɓach tə tara mee tlə nbənwaktuwun tə ra'an? Nga tlachan səbtə yakh ɗəchyowun ne yandə khur yowun nuwa? ²Yakhwun ɗəcha pad ɓəswowun wa, ngun ɓəlfat tə wenikətte, pad mbəstawa, ngun tutokaraan tə yanda chəka kəɗu kə ɓəkwiya ɓəswowun wa, kətləm chəkhawowun wa. ³Tlə chəkhachowun, fərawun wufewa kətləm chəkhawowun tə wanɗəkaɗat artawa.⁴Ngun fə mannadə ɗəkhacha, sənwowun tlaurakatə tə khesiɗiya, assan ində Fartawu wa? Kətləm nda'an nat tla chəch tlauraktə tə khesiɗiya, tə assan ində Farta. ⁵Chowunchan fuwa, ɓuchə ndikti Farta'an kəɗu ɓalwa, "Səməinni ne khuryamən yu sərachan kaan?"⁶Fər Fartə tlərɗaktə kaan, ndach ndikta'an kəɗu. "Farta kartə tlə manindəfa, tlə fəranchan tlərɗaktə tla tərwakchə indiyan kə ənna". ⁷Kətləm nda'an fəraman inchiyowun Farta. Karam khwerfa, nan pad rakowundə khar.⁸Ɓam nduk tə Farta, mətlan pad nan ɓat nduk tə wunchi. Chapaman kharchiyowun kaɗi, ngun fə ɓəɓifacha, kən wandə kaɗachyowun chəɗchəɗ, ngun fə wanɗəkaɗach chep chep. ⁹Cham səbte khure tə tətta! ngəraman massatyowun kə tətta tə səbtə khure ¹⁰Təram inchiyowun nga ənnokowun wa pangən Farta, nan tlaonwunda kafər.¹¹Kətl nowun kalwaran mee ra'an kafəwa wanmanchəna. Tla kalwaranchə mee wanmanan kafa ndu kə chakan mee tla tlenchə chak meecha. Pənchanwa mətlan para sərtawa nən kətl tlendə sərtə kha. ¹²Tlə fər sərta tə tlə tlendin kha nat arta. mətlan ne kətl khəra'anan tə ɓəllanan. Chəwun nako natu chakan mee tla ne nduk tə wechi?¹³Kam tləmatkha ngun təɗi tlə ndachwa, ɓəkwiya ndu əssa chamən kə kapa khakha kə khuramən arta mənni kə namən chət ləmmu, kə ɓəsmən ənkhar kaan. ¹⁴Wunsənchə ɗənɗi ne səbtə əssa? Padɗa'a nach natyokha natwa kənni? Nacho kəə wifte tla tlə ɓacha khur məncha pewen nattawa.¹⁵Manni ndatwa, "mangəman Farta, namən natkha kə chəmən ənn kəɗa tə kəɗa." ¹⁶Nako pən alkətyo tə takhəstəfa samən samən. Wetə maanininni səbtə fatenni. ¹⁷Kətləm nda'an kəmɗi tla sənchə ɗənɗi kəmchəs kə cha chiwawa, chokchan kə ɓəɓifat mədyan.

Chapter 5

¹Ɓam nakanya, ngun təɗi ne kətl kənawucha. Kənowun tətta tə məkwan khere, kətləm səbtə khur samən samən tla ne ɓat kəmɗiyowun. ² Wurmaktiyowun mitlkaɗi, kapachyowun pad nat səman chakhəbcha. ³Zinariya chiyowun tə azurfa chiyowun kəsan lenchete. Lenchet yandə paɗa nan nat kə tla sənchə ənn kə ɗarwun.⁴No kənauwi fe chəch terre tətta kərtətə fe chəch taran tiyandawaktuyu, tətyanda sekə tləmati chənmən khulafərta. ⁵Chokwun khur sək mbənfa khur khessi, ngun chət ɗəchəɗi wanɗəkaɗatyowun, nakanya ɓənowunchə fata, ndokri wanɗəkaɗachyowun kəmɗəs to tle ɓərta. ⁶Tlewun ndiktəkha pad ɓəllawun kaneffe. pad assowunwa indawa.⁷Kətləm kət nda'an kərsamma, wanmanchənna, kə fartəɗi na chənmən ɓata. Nam tlə pəktə tlə khuɗata kə chəmətta. ⁸Tə kərəsta tlə ɓəktən kə fartə yere yi ɗəfkanan tə ndukwatan'an.⁹kə khurumwun wa, wanmanchənna, kə ɗar raanwa, manife chakowun mee Namma tlə chak mee kət mikənda. ¹⁰Chaama wanmanchəna məɗi annabawacha ɓakhta tə kərəstaan yanda, fe ndikchə khur tləm chənmən. ¹¹Namma tlə yachamən fe kərsəwa fe mbəs ɗəchkha nakanda, səkwun wetə kərəstəɗi Ayuba yu pad səwun ɗənɗi yakhtə chənmən, kəɗ ɗənɗi natən kətl kapa tlə khaɗanndə neffa.¹²Chəkamə nat səbcha, wanmanchənna, kə yowun ənmi tə khulafərta ndutə khakhawa, ndu tə wetəmə wa. Ngəmnan yowun kən kə "awuwa," mani wun an khəmdə kə khur tle ndiktaan.¹³Yowunsuwa ne khur ɓakhta khurwun wa? kə səya yowun sə na khur ɓənfatfawa? Kə yən yemse, yi mannada. ¹⁴Yowunsə ne khadchan khurwun wa? Kə ya paktachan khur fe tər pancha, kə səyandəssi. Tandə paan fiɗete khur tləm chənmən. ¹⁵Sitə khur fərkit tlə kənanchan khatə kaɗi. Na chənmən tlaanda. Chəkaməchət ɓəɓifata, Na Fartə kallandə kha¹⁶Kətləm nda'an ɓa'aman ɓəɓifachyowun raan kənowun siyandə raansi, kətləm kə kənowunchə fe kaɗi, siti tlə fərkit alkətsi fiyan tlə chəchan ter kaan. ¹⁷Iliya nef kəd ngamən. Kwekankha tə sita kə khəmfe yerawa, pad khəmmufe yer khakhiyanwa, khurat makhkan tə ndər miche. ¹⁸Ngər kə Iliya sita, khəmkə fe yere, fərkə khakha ɗənɗi kəmchəsi.¹⁹Wanmanchənna, ma yowunsə khurwun chənchə kittaan kəs, yowun pad ɓi taanchə kaɗi. ²⁰Nefinni əssənwa, nat tla ɓachkaɗ tə tlə ɓəɓifata kə panda khur sakatyan, nan khəraanda meeyi mərta, pad nan ngəllandə ɓəɓifach kaan.

1 Peter

Chapter 1

¹Bitrus tlə ɓas ndikti Almasihu, kəmɗi tacha'an fe ne kə ramcha fe welchkha khur khakhi Buntus, Galatiya, Kapadokiya, Asiya tə Bitiniya. ²Kəɗ ɗənɗi na sən Farta chənmən, təmɗi chəɗchəɗ tə semete kəmɗi paratkhaa tə we'e fere i Yesu Almasihu. Tlərɗakta tə kəɓi kaɗi kə chek məɗyowun.³Mbəs ənkhar kəmɗi Farta chən chənmən Yesu Almasihu. Təmɗi kapa khaɗandəyamən fa nggərtə nggətmənchi təmɗi ɗəf kəfatsi kə sisingnde, təmɗi tla'ti Yesu Almasihu khur məmatacha. ⁴Kəmɗi ɗənɗi malaməndə Fartə khaa nawakchə səɓtə kaɗi, paɗ nawakchə kwetlə kaɗi, tla ɗəftəfekhaa khulafərta kətləm wunchi. ⁵Ngun təɗi para Fartə khar təmɗi fərkit kətləm tlət wunchiɗi nafe pənda ə ndukwa wanməncha'an.⁶Khur tlaya paɗ nggunchət kheɗɗitə khur kaan, chək nakan waat məɗyowun kə chəwun səɓtə khure, khur kaɗat samən samən. ⁷Tlaya ta'an paɗ kətləm kə kaɗanfe fərkityowun, fərkit təɗi mbəranchə ndəti zinariya kha tla tlə səɓchə kaɗi chəka tə kaɗanfe tə wata. Chəchan kəɗu kətləm fərkityowun ɓowun tə chəmnda tə manda far ɓati Almasihu.⁸Tla yakhtəwun chək nawakowun ndi chəknakan nawowun ndə nakanyawa chək tə kəɗu fərwun kit kə anchə ngunsə paɗ khur kheɗɗi tə khure chəka mə mba'wakowun kes. ⁹Ngun tlət kənau fərkityowun, kəɓi kaɗi i sisingngənchəyowun. ¹⁰Annabawacha'an tausanda, chəkkhi ndə kə ɓəra ndik kəɓikaɗi, tə paɗ tlərɗaktəɗi ne nat kə yuwun.¹¹Ki ndə kə sənndə ndu wuni, ndu kweti na seme ini Almasihu khuryandəyu ndiktə tə tanda. Səɓchan kəɗuyu nakan mba'andat leɗ kə ɓəra ɓakhti Almasihu tə manɗi ne ɓat kərsa. ¹²Pənanfe annabawacha'an wa ngga indəyandə natndə chan terawa, nat ndə chowun tere. Ɗənniya nda'an tlə chətnda kə ɓəra ɗənɗi mba'owundəfe təmɗi chəɗchəɗ tə semeɗi parach tə tanda, tla tləndə fe kakh khulafərta. Ɗichiiniya nda'an yakhtə fə tlənchi Farta kə pənandach fe.¹³Kətləm nda'an takhsamfa, kə kənawun khure, kə ɗəfwun kəfatsi kə tlərɗaktəɗi nafe mba'owunda fartə ɓati Yesu Almasihu. ¹⁴Kəɗ wanchəɗi tlə fərchə manda kə parowun yakh ɗəchyowun kəɗ tla chokh khur kumi səndawa.¹⁵Kəɗ ɗənɗi na tla 'yach wunchə chəɗchəɗ paɗ kə nowun chəɗchəɗ khur əna chətyowun nat. ¹⁶Kətləm nachan kə yarata'an, "Kənowun chəɗchəɗ kətləm nachi chəɗchəɗ." ¹⁷Ma tlə 'yachowun ndəwa "Papa" tla tlə chakchə mee ngga tə yakh indawa, ke'ke tə ɗənɗi chət nefe, se kənowun chok ramkətyowun tə lekəte tə fərmanda.¹⁸Kə sənwunwa ngga tə azrfa ndu zinariya fe tlə səɓchə kaɗi tlət fe wunchə kaɗwa, khur ɓam əna chətyowun tla tərtəwun məɗi chənchəwun. ¹⁹Mani nda'an tləchfe kaɗ tə feri Almasihu tla ne ndiichan tla nawaktə səɓtə ənsəfiyan kəɗ i wan chokhrete.²⁰Taɗchəfe Almasihu kən fe chət khesi chək kəɗu khur nakanya pəntə fat'yan kəmɗiyowun. ²¹Nggun təɗi fərchə kit kəmɗi Farta təmɗiyan, tla tla'andən khur məmatacha, fərankan manda kətləm fərkityowun tə ɗəf kəfatyowun kən khuri Farta.²²Chawun semetyowun chəɗchəɗ təmɗi fərmandə kə kit. Nda'an kətləm yakh wanmanchəmən, chəka kəɗu yakham ra'an kaan khur wandəkaɗata. ²³Nggərfe nggət wunchə ngga təmɗi we'təɗi tlə mərchə kaɗwa, təmɗi tla tlə mətl wakchə kaɗi, təmɗi ndikti Farta tla ne natkha kə fere.²⁴Kətləm nat fata nachan kəɗ usine, nat mandiyan nachan kəɗ fitə usine. Usine tlə khwarchan, fita'an kə lifir kaɗ kə khəmkakha. ²⁵Ndikti Farta nde ta'an kə fere. "Nda'an ne kə ndikti Farta tla ɓasowun ndə fe."

Chapter 2

¹Kətləm nda'an malaman chət ən tləmən, səɓtə fata, ləmfata, səra'ta, wenikəte nat tə taktə səɓtə ɗəcha. ²kəɗ wanwa'yaarcha, yakham yinnja i semete tla ne chəɗchəɗ kətləm təmɗiyan kə manwun khur kəɓi kaɗi. ³Ma təkawun chənmən ka nefe.⁴Ɓam kəmɗan mətlan tə ɗi ne kə ɗakwan sisingnde tla kartə nafcha, chək kəɗu tata'an məɗi Farta tla ndiichan. ⁵Nggun paɗ kəɗ ɗakwancha i sisingnde tla tənandə fə kə wur khur semete, kətləm kə chokwun kə chəɗchəɗ tə pastocha, kətləm kə fərwun ɗənɗi yakhtə Fartə kəmɗiyan təmɗi Yesu Almasihu.⁶Kətləm ndach wan sengnan wa, "Ɗəfinchə ɗekwen kə kongwalan tata'an tla ndiichan ə sihiyona. Tla fərchə kit kəmɗan nə fat kharanchəwa."⁷Nach manan kə yuwun nggun təɗi fərchə kit. Paɗ fe fərwakchə kit, "Ɗakwanɗi kartə fə təncha nda'an ɗəftəfe kə kongwal tanda. ⁸Paɗ, "Ɗakwan chətwansarta tə nggwal chətwansarta" chi ndə wansartəkha, chokkanwa fərwandə kit kə ndikta'an, ɗəffe tanda kimni.⁹Nggun taɗtə nafcha khur wur kuturakti Pastocha, chəɗchəɗ tə nafcha, nafchi Farta, kətləm kə ɓaswun kwastə ɗəcha tla 'yatən wunchə kes khur wutla kə ɗakəta i saka inde. ¹⁰Nggun təɗi nawakchə kə nafchə chokh, nakanya nggun nafchi Farta. Tləwowun kakəti Fartawa, nakanya tləwun.¹¹Fe tlə mbəndi fatnanda, ni siyowunnda kəɗ ramcha tə fə wi'cha chakamkha tə yakh ɗəcha fata fe tlə ne yandə tə sisingnde. ¹²Kə chokwun tə kafatfə khur fe sənwakchə Farta, kətləm ma tandə 'yarawunchə kəɗ fə chət səɓtə ɗəcha, kə kuɗu ndə tə kaa ɗəchəɗi tlə chətwun kə manandə Farta, fartə ɓatyan kaɗi.¹³Fəraman mandə kuturakta kətləm Farta, ndu kuture tla ne manchan khur nafcha. ¹⁴Ndu kəmɗi Ngomna cha fe tləndən kətləm kə yanandə fe tlə chəwakchə ən ndiichan, kə chəmfe tla chəch ən ndiichan. ¹⁵Kətləm nda'an yakhtə Farta, təmɗi chət ən ndiichan yanaməndən fe sənwakchə ɗənɗi natndə chəta.¹⁶Kəɗ nafchəɗi khəra'anda fe, kə chəwun ter tə khəra'təyowun kənowun chət ɓuɓifatawa, chokam kəɗ mafachi Farta. ¹⁷Manaman nafchə nat yakham wanmanchəwun, lekeman Farta. Manaman kuture.¹⁸Nggun mafacha fəraman mandə fə wurchiyowun tə kapa manda, ngga kəmɗi fe ne tə kafat ɗengwa nat tə fe tə səɓtə fatfa. ¹⁹Əna chəmnda ma nef kərəsta tə ɓakhtəkha, tə tər anchə ngga ənnakanwa kətləm səntə Farta. ²⁰Mə ne kə mbəsta'an khar, ma chəwun ɓuɓifata mafe yanowunnda nggun kərəsta tə ənɗi chowunndəfe? Nakan ma chəwun ter ndiichan nakowun sa ɓakhtə kə ɗaran kərəskowun, nda'an ne kə əna tləta məɗi Farta.²¹Kətləm nda'an 'yafe wunchi, ɓakh Yesu kha paɗ kətləm wunchi, malchan wunchəsi kə parowun kərsa'an. ²²Tamwa chət ɓuɓifatawa, chəka kə lektə mee'yan. ²³'Yarak fe ndi ngərwasəwa, nakan khur ɓakhtəkha mbi'wa kaɗwa, chəka kəɗu fərtə ində'yan kə khari tla tlə chakchə mee khur kit.²⁴Mətlan tə indəyan tərtə ɓuɓifachyamən kafi fat'yan, ɗəkan ta'anchə kə ɗar paləngnda manife mbəsaməndə tə ɓuɓifata, kə chokmən khur kafata. Təmɗi ɓakhtəyankha kəndəwun kaɗi. ²⁵Natwun nggun tə ɗi sakacha, nggun wi'tə kha kəɗ saka chokhreche, nakanya ngərawun in kəmɗi tlə parata'an tə tlə ɗəpa sisingngənchiyowun khar.

Chapter 3

¹Kəɗuyu paɗ ngguntəɗi ne kani khəssa, fəraman mandə khəssəyowun, chək fowun khur nandə fərawandə mandaə ndikti Fartawa, ɗəna chəti nəssəyanda kə nggərandach kha chək ngga tə ndiktawa. ²Kətləm ni nda kaa əna chətyanda tə fərmandəyowun.³Kəɗu paɗ kwasəyowun kə chokkə ɗəna nat khessəwa, petl wese, tə sakhtə ɓərata, tə kwastə kapacha. ⁴Malaman kwasəyowun kə chok kə nef khur wandəkaɗata, kwasan kə chok ndichan tə ɗakəta i kəs indəkhar khur kaa semete tla ne ndiichan pangngn Farta.⁵Kəɗuyu tlə kwastə chəɗchəɗ tə nəssa, ɗəfndə kafat kə Farta tandə manandə khəssə'yanda. ⁶Tə kəɗuyu manandə Saratu Ibrahim 'yakan ndəwa " Fartənchi." Nakanya nggun wanchəyan machəwun ən ndiichan ma lekewowun ɓakhtəkhawa.⁷Kəɗ ɗənɗi mba'andə nəssəɗ ne kani khəssə'yanda, kəɗu paɗ nggun khəssa, chokam tə nəssa tə səndəwa fə kuɓandə fach nakanda, tlawurchəwun khur chokta tətlət kənau natkhaa. Nam cham kəɗuyu kətləm kə səkfe sitiyowun.⁸Kərsa nda'an natwun kə wumawun fat kə mət arta, kə fə khaɗa ndə ra'anfa, fə yakh ra'an kəɗ wanmancha, fə kumi 'kwa'kwa tə wandəkaɗacha, fe tlə tla'awakchə inde. ⁹Kə tiwun ɓuɓifata tə ɓuɓifatawa, ndu 'yarat t 'yarata. Mani nda'an ɗamkə pang tə ɗəfan ra'an mbəs'ənkhar, kətləm 'yach fe wunchə kə nda'an, kə tləwun mbəs ənkhar məɗi Farta.¹⁰"Tla yakhchəsi kə sək mbən choktəyanfa, kə mbəs wanmənchə kaan, kə kəsantə wansenu'tiyan tə me'yan khur ɓuɓifat tə kalwar mee. ¹¹Kə chakkha tə ɓuɓifata, kə tlən ɗənɗi ne ndiichan. Malan kə kaa chok khaskhas kəta kə kwe'enchəfa. ¹²Weniti Farta tlə nachan kafi kaa nafcha, tləmat'yan paɗ tlə nachan sək sitiyanda. paɗ chəmendi Farta yakhwa fe tlə chəch ɓuɓifatawa."¹³Wuncha'chəsi kə chowun əna, ma tlə kwechowunkha tə chət ɗəcha ndiichan? ¹⁴Ma tlə nachowun ɓakhtəkhaa kətləm chət ən ndiichan, nggun fə mbəs ənkhar, kə kwarawun ɗəchəɗi tlə kwarandəndawa, kə ɓil-lowunwa.¹⁵Mani kəɗu, kam chənmən ko khur wandəkaɗatyamən ndatwa mətlan ne chəɗchəɗ. Nding k fere kətl takhəswunfa kə nggəmawun chəkwun chəkhowuncha ndatwa kətləm mə na ɗəf-kəfat'yowun kəmɗi Farta. Cham kəɗu tə fərmanda tə kumi maan inde. ¹⁶Chokam tə kaa kaɗata. kətləm nafchəɗ tlə 'yarach kaa natyowun khaa khur Almasihu kə kharandach fata, kətləm tlə nachandə ndik wunchi kənen nowun kə fə ɓuɓifacha. ¹⁷Ndichansi kə ɓakh nef khaa kə ɗar ɗənɗi chətən ndiichan, ma yakh Farta, mani kə ɓakh nef khaa kətləm tar ɓuɓifata.¹⁸Ɓakh Almasihu khaa t' kətləm ɓuɓifacha. Tla ne kə kaa nefe ɓekh khaa kətləm mənchi nggamən təɗi ne kə fə ɓuɓifacha.Kətləm kə ɓə tə mənchə kəmɗi Farta. Ɓəlankə fe khur fata, chəka kəɗu mətlansə tə sisingnde təmɗi Semete.¹⁹Təmɗi semete, ɗətən ɓasandə semeche fe ne khur kuɓətla. ²⁰Fərwandə mandawa tləkhaɗi na kakəti Fartə pəktanda tləkhaɗi na Nuhu pekhw kwambawal, khəra'ankə Fartə nafchə ngwiit kiɗe,sisingnchə foɗfoɗa khur 'yeme.²¹Tlaya saktə baptisma tla ne kə kəɓi kaɗi 'yamən nakanya, ngga wa kəɗ chapandə patkaɗ fi fatawa, se kəɗ kaa si kəɓi kaɗi kəmɗi Farta təmɗi tla'ti Yesu Almasihu khur məmatacha. ²²Tir kafərta, mətlan khar kharsəm i Farta. Fə tlənchi Farta, tə kutərcha waat ka fərandə manda.

Chapter 4

¹Kətləm nda'an ɓakh kə Yesu kha khur fata, nggamən paɗ takhsamfa tə we'tə ən kəɗu nat tla ɓakhchəkha khur fata, chek kha tə ɓuɓifata. ²Nef'ini paɗ ne nggər chok tə yakh əna fatawa khur wanmənchiyan khesi se tla ne kə i Farta.³Kətləm mbər farta'an khaa natmən tlə chət ɗəchəɗi yakhtə fə ɓuɓifach chəta, fəlaukəta, səɓtə yakhɗəcha, sa ɗəcha, manandə ɗəkhacha təkəmən ɗəcha. ⁴Tlə sakchandə wa yuwa ən natwun chəta tlə wumawaktəwun ində tə tanda ətl nakandə 'yarawunchi. ⁵Nandə mba ɗəchəɗi chətnda kəmɗi tla nech tə takhəstəfa ne chakan mee fə sisingngənchə tə məmatacha. ⁶Nda'an chəch ɓasandəfe ndikti Farta məmatacha, ndatwa chək nakankaɗach fe me khur fati nafcha, kə nanda tə sisingndə fa kətləm Farta khur semete.⁷Ndukwa ɗəch nat mətlan ɓata kətləm nda'an chokam tə takhəstəfa, kə takhəswunfa khur wanɗəkaɗach'yowun kətləm sita. ⁸Ɗar ɗəch nat yakham ra'an, kətləm yakhta tawuswa ɓuɓifati fowunawa. ⁹Wi'yaman ra'anfa tə ɗəchəɗi kəmchəsi, ngga tə khurumndawa.¹⁰kəɗ ɗənɗi fərandə Fartə chəkwuni, cham tersi kətləm kə kəsawun ra'ansi kəɗ fe tlə kəschə ənɗi khar fərandə Farta, tla fəraməndən tə kher cha'kha. ¹¹Ma nowun ɓasa, kə chok kə ndikti Farta natən mbuta. Ma nowun chət teri Farta, kə chət tə alkətɗi fərandə Farta təmɗi Yesu Almasihu. Manda tə alkəta ya'an nat kə fere, kə chok kəɗu.¹²Fe yakhti, kə kaɗowunwa kapa ɓakhtəɗi ɓach kaɗowunnda yuwa ənawa, ndu yuwa ənne səɓtə məɗyowunwa. ¹³Ma nggun ke'ke tə Almasihu khur ɓakhtəyan kha, mbənamfata kətləm kə chəwun kheɗɗi tə khure tləkhaɗi nafe pən mandiyan. ¹⁴Ma tlə 'yarachfe wunchə kətləm tləm Almasihu nggun fə mbəs ɗəchkhar, kətləm semeti manda tə semeti Farta kə chok kə ɗarwun.¹⁵Kə ɓakhyowun kha khurwun kətləm ɓəlfatawa, yarkətawa, kalwarmewa tə kwaan səɓtə ɗəcha. ¹⁶Ma nowun ɓkhtəkha kətləm nen kə i Almasihu mə kharanfatawa kən manandə tə tlim ini.¹⁷17 Sa' fartə chakmee nafe ɗəfkanan tə nafchə wuri Farta. Ma nafe tərkanan tə mənchi, mə ne kə ndukwata'an i fe karchə ndikti Farta? ¹⁸Ma khərati kaa nef pa'pawa, nachan nat kən tə tla tlə parawakchə Farta tə tlə ɓuɓifata? ¹⁹Kətləm nda'an malan fe ne ɓakhtə tə kaɗati Farta, kə fərndə sisingənchəyanda kəmɗi tla chəch mənchə paɗ kənandə chəttarchə ndiichan.

Chapter 5

¹Nggət təɗandə tləmati paktə nafchəɗi ne khurwun, nggət təɗi ne kə wanmanwun kapa nefe tla sənchə ɓakhti Almasihu si nggət paɗ tlə mbəs ən khar khur manɗi ne ɓata. ²Kətləm nda'an təɗani tləmat'yowun nggun paktacha paramkhar tə chep i Farta tla ne kharyowun. Kə ɗəpowun khar tə tanda, ngga waatwa se kətləm tə yakhwun chət kəɗu kətləm yakhti Farta. Ɗəpam tandə khar ngga tənowun mbəs ən khuran wa kən tə yakh təyowun. ³Kə chokwun kəɗ kuturchə ɗar nafchəɗi ne khəyowunnda wa, chokkam kə əna cha'ata kəmɗi chapan. ⁴Ma ɓi kuturfə paracha nowun tlət fat ində tə mandi'yan tla tlə səɓwakchəkaɗi.⁵Kəɗu paɗ nggun kəmsicha fəraman mandə paktə nafcha. Natwun kənaman khur tə kafata, kənowun chan ter ra'an, kətləm Farta yakhwa tlə maan indawa, tlə chanchan tlərɗaktə fe tə kafatfa. ⁶Kətləm nda'an kə tərwun indiyowun kəɗ ngga ənawa kheri Farta tla manchan ma' nan manowunda fartəɗi yakhtən. ⁷Tləraman ɗəchəɗi kakh wandəkaɗachyowun nat kətləm tlə ɗəpachansə wunchi.⁸Takhsamfa, kənowun ɗəpata. Tlə inmərtəyowun khwe'ere, nachan kəɗ njini ne wi'tə kha tə khurumnda, tən kaa tla natən kangnga nda. ⁹Karam ndəfa, cham alkət khur fərkityowun. Kə sənwun wa tlawurchəwun khur fər kit, khur khesiɗiya tandə kərəs we'tə ɓakhtəɗikha natwun khuran.¹⁰Kərsə ɓakhtəyowun kha, wanmənchə ngguɗɗekh, Fartə tlə kafata tla nawaktə sərta'ansi, tla 'yach wunchə kə khur kapa ma'anɗi Almasihu, nan ndiɗowundə khaa kəchəwun alkəta. ¹¹Kutrakta 'ya'an kə fere, kə chok kəɗu.¹²Səninchə Silas kaa wanmanda paɗ yarowunchəsi nggiit kiɗe. Nggət təɗandə tləmatyowun paɗ nggət mba'owunda ndatwa yarowunchəsi kit tə tlərɗakti Farta i nde'ta'an, tlaram kha khuran. ¹³Nuɗi ne ə Babila taɗtəfewunchəyu, metlan ndowun əna tə Markus wa'invhi, mətlan ndowun əna. ¹⁴Ndawun ən ra'an tə wandəkaɗat arta tə mbənfata. Khaskhas kəta kə chok tə wunchə nat nggun təɗi ne khur Almasihu.

2 Peter

Chapter 1

¹Siman Bitrus, Mafata tlə ɓasi Almasihu Yesu, kəmɗi fe fərchikit tla nach ndichan kəɗ tla tlətmən, fərkit khur kakə ta Fartiyamən tə Yesu Almasihu. ²Mbəs 'ən khar kə chok tə wunchi; Paɗ chok khaskhas kəta kə chok təmɗi sən Farta tə i Yesu chənmən.³Nat ɗichi mandi Farta nachankha kətləm Farta, fəramənchife təmɗi sən Farta, tla 'yach mənchə təmɗi manda tə kakəta. ⁴Təmɗi tlaya, fəramənchə kapa ɗəna ɗəf kəfata tla nə ndichan, khərakon khur səɓtəkaɗi tla nach khur khesi kətləm kit səɓti yakh ɗicha.⁵Ketləm ɗinɗiya chan chəkamə nat kə chekewun kakəta təmɗi fərkityowun, paɗ təmɗi chit 'ən ke'ke' tə sənda. ⁶Təmɗi sənda kə chəkwun tə kəs indəkhar, paɗ təmɗi kəs indiyowunkhar, kə chekewun tə kərəsta, təmɗi kərəstiyowun kə chekewun tə para farta. ⁷Təmɗi para Farta, chekemən tə tlərɗakta we'tə i wanmancha, təmɗi tlərɗakta i wanmancha, chekemən tə tlərɗakta.⁸Ma we'tə ɗichiɗya khur'yowun, paɗ mankandə khur'yowun, ngəfe mbəs kwarayawa ndu kumi ngətta khur sən chənmən Yesu Almasihu. ⁹Paɗ tla kuɓach we'tə ɗichiɗya tlə nachan ɗəpa ɗichiɗi ne nduk ndak ə komkaɗi. Mbətanchǝwa chapanfe kaɗi khur ɗokh tə ɓəɓifat'yan.¹⁰Kətləm nda'an, wanmanchəna cham ənɗi natwun chəta kəsənwun 'yaɗi yafe wunchi tə taɗtəɗi taɗ təfe wunchi ma chəwun ɗichəɗya, nggowun chətwansartəkhawa. ¹¹Tə kuɗuyu natwun 'yəmndə kə khur kutərakta tla nech kə fere i chənmən tə tlə tlətmənchi Yesu Almasihu.¹²Kətləm nda'an ə takhsənchəfa chəka kweti kə kuɗu kowunchi kə ɗar ɗəchiɗya, chika nan sənwun tanda paɗ chəwun alkəta khur kit nakanya. ¹³Ngət kaɗat ke'ke' kə mbo'owunchi kə kuɗukowunchi kẹ ɗar ɗəchiɗya, pe'ənchi khur fata. ¹⁴Kətləm səninchi ma chi nimal faɗi khaya kəɗ ɗənɗi pənitə Yesu Almasihu. ¹⁵Ni kwetəkha nding kətləm kə nowun kaɗat tə ɗəchiɗya, kərsə khartinchi.¹⁶Kətləm parawamən səssəɗeɗi kaɗafe i pən ɗatla ə khurnanda tla mbo'owundəmən kə ɗar alkəta tə nggərandə in i chənmən Yesu Amasihu, Paɗ nga'an sənchə alkət'yan. ¹⁷Ə tlət manda tə kutrakta məɗi Farta chənmən Fartəɗi ɓa ɓərata məɗi tlə manda tlə alkəta ndatwa "Tlaya ne kə wa inchi, tla yakhti, tla nati mbənfandə ka'an!" ¹⁸Sək ən ɓəratəɗya tla ɓach ə khulafərta, fartəɗi nat ən mət arta təndi ə ɗar ɗekwen chəɗchəɗ.¹⁹Ndikti ini ɓach məɗyanyu tla nach kə ndəta'an ka'an, ndiichan ma ngərawun khur inchiyowun kəmɗiyan nachan kəɗ fitilla tla nach wilwiɗte ə məɗi nach wutla kən mət wende, paɗ ndəri kata məta kətla' khur wandə kaɗachyowunwa. ²⁰Kə sənwun tlaya tərkanan, ndatwa Annabawachəs tamchi nat kə ənɗi ne khuri nefawa. ²¹Kətləm tamwu mba ənsi tla nach fərtawa təmɗi yakhti nefe. Məni kuɗu, semet chəɗchiɗ tlə ɗəfchə tandə kə mbandi ndikti Farta.

Chapter 2

¹Ɓak Annabawach fə lekche kəmɗi nafcha, paɗ maldəm cha fə lekche tandə paɗ ɓi nda.p Nandə ɓat ngguɗuk tə səɓtə ndikte, nandə kar fə wurchəyandə fe khichə tanda. Tandə ɓat tə ɗənɗi nach səɓandat kaɗ leɗleɗ. ²Na nafchə para ɗə chət 'yandə paɗ təmɗi na mbu kit nat kə ɗəna 'yarata. ³Nandə yakh ɗich ka'an kən kə yinanda kə mbəsnda chəktə təmɗi mbər dikchə 'yanda. Mərtə yandə nan nə tallawa,kita 'yandə ɓata.⁴Farta malawa fətlənchiyan fə chich ɓuɓifatawa, nan pək tanɗə kəmɗi khwe're khur kənda, kə fartə kita. ⁵Kuɗuyu paɗ chakawa khur khesə kha tə zamani təɗi chkh wa, ɗəfkan Nuhu kha, tla nach ɓas chətɗəch ke'ke' tə nafchə muɗ tləkhaɗi ɓatən tə 'yar tufana kə khesi ɗi tla parawakchə Farta. ⁶'Yenkə Fartə soduma tə Gomarata kaɗ tə wata chankan tandə kə fiche, tlaya nach nat kə saktə ɗənɗi nach pəɗandə fə kumi para fartə fa.⁷Kətləm nda'an ka nef Lutu, tla sənchə kha tə ɗəna chəti nafchə tla nggawakchə ɗicha'n, khərankə farta. ⁸Kəmɗi nef ini tla chəch ɗich 'ke'ke tla chokchə khurnandə kə fərə tə səɓtə khure kətlem kət ɗənɗi tlə natən tə paɗ səkta. ⁹Kətləm kət kəɗu sən fartə mbanɗi natən khəra'andə nafchi'yan fe tlə chəch ɗich k'e'ke khur kaɗata, paɗ natən kəsandə fə chət tarcha fe nwakchə ke'ke' kə ɓakhndə kha far chakme (kita).¹⁰Tlaya paɗ kit ta'an kə fe ɗəch kə pang tə tar fata njirkandə kutərcha. Ində'yandə kwa'kwa' tə chət ɗichiɗi yakhtə nda. ¹¹Chəka nak fə tlənchi Fartə tə alkət fə tə manda, mbərandə tandə khaa, ɓawandə tə mək wankhar səɓtə ndikchə kə ɗar nandə pangngən Farta wa.¹²Ɗəparachəɗiya fe tlə yarawakchə ɗich kha chəch fe tandə kətləm kə kəs fə kə tlən fee. Tlə nachandə chət ɗichiɗi sənwaktənda. Nandə mərta. ¹³Yandə tlət kənau ɗinɗi chətnda. Tlə nachandə chət ɗichiɗi mbənandach fa khur Farta tlə kaɗachandəwa nandə səkmbəndfa, yinanda takhsandə fata nandə səkbənfa, kokha nakandə chət tar səkmbənchandə fa tə ngun. ¹⁴Wenichə'yand i ka nəssa ɓəɓi mancha; cha'awə chət tar ɓəɓifat tandawa. Nakandə ləm fe nach nawakchə kit kə chəndə ɓəɓi tarcha, ɗəfkandə yakh nggom kənau kə pangnga, wanchə məmatach nakanda!Malandə parakitta'an. lengkandə kha parakandə mbanɗi Balamu wa i Be'or tl a yakhchə mbəs ən khar tə mban kumi chət ɗəch ke'ke'! ¹⁶Chəka kuɗu tlət yannda kətləm kət ɓəɓifat'yan. Kwari təɗi tlə ndikwakchə ə yanantə Annabi təɗi tərandə khwa'archə tə ɓərati nefe (wa i Adamu).¹⁷Nachəɗya nachandə kəɗ mət cheti 'yamcha fe nawaktə 'yəmsi. Nachandə kəɗ khusambichə tla tlə rəktə rənna. Wutl wita pək tanda. ¹⁸Tandə fə ndikcheə wuwwa kəɗu tə mbara inde. Nakandə ləm nafchə təmɗi yakh ɗəchi fata. Nakandə ləm nafchəɗi nacxh kwe'təkha kə khəra'andə khur fe nach nat kha khur kakuta. ¹⁹Ndandakanwa nowun chok mafakətawa, paɗa tandə chok mafakət kumi chət'ən ke'ke'. Kətəlm mafati nefe nat ɗənɗi təranchə khur ində'yan.²⁰Nafɗi khəra'chə khur ɗəchiɗi tlə səɓanchə fat kaɗ khur khesi təmɗi sən chənmən tə Yesu Kristi tlə tlət mənchi, nggərankan in paɗ kə khur təkəmən ɗichə ini nakanya na mbərandə choktəɗi 'yandə khaa yu. ²¹Nan nat kwechchan mə sənwandə mbanɗi nach ke'ke'wa mani nggərandə in kə kandə kərsə chiɗchiɗtə doka təɗi fəranda fe. ²²Saktə ndikti'ini kit kəmɗanda; "Yiɗ nggəranchə in kə na'anchi finekhtə'yan. Katu təɗi fanandə fe paɗ nggərankan inkə khur yakata."

Chapter 3

¹Nakanya, nachi yarowundəsi ngun təɗi yakhti, tləndi i chepeta'an ya, ngət kuɗkowunda kə tla'ani khur inchə yowun. ²Kətləm kə kuɗukwun tə ndikchəɗi mbatə Annabawacha tə fe ne chiɗchiɗ, tə chinmən tlə tlətmənchi fərtə fe təmɗi fə ɓaschəyowun.³Kə sənwun, tlenni, tərkanan ndatwa, fə masandə nafcha nandə ɓata ə kərsa. Nandə nat masandə nafcha, kənandə ɗət kə pang ta'anachi kətləm yakh ɗichyanda. ⁴Nachandə ndatwa, "Ai ndik ɓeniyan kaɗi? Ta' kə chokh parchəmən təkndə kaɗi, ənsə nggərchə kha wa, kə chəkfe khesi."⁵Tləmən mbətandatən ndatwa, khulafərtə tə khakha ɓachandə təmɗi 'yeme, tə paɗ təmɗi 'yeme, kə chokh təmɗi mba'ati Farta, ⁶tə paɗ ndatwa təmɗi nɗəchi iniya, khesiɗi chkh yu təkchand kaɗ təmɗi 'yeme. ⁷Khulafərtəɗi tə khesiɗi nakanya, chich fe tandə kətləm wata təmɗi mbata'an. Chich fe tandə kətləm Fartə chakme tə mərtəkaɗ i fe tə səɓtə fatfa.⁸Kə mbətowunchə tlenni wa, fe yakhti, ndatwa, Fartə arta ə məɗi Farta kəɗ khurach kumchit kum kum (1000), te paɗ khurach kumchit kum kum (1000) kəɗ mənd arta. ⁹Chənmən təlawa fat kə ɓəra ɗənɗi mbatənwa kəɗ ɗənɗi tlə nat mən təlafata. Tlə nachan kərəs wunchi. Yakhwa chək artə khurwun kə mərkaɗwa, chəkwun khurwun kə tərkhaa.¹⁰Nat chəka kəɗu, Farti chənmən nachan ɓat kəɗ Yere. Khulafərta nan wetləkaɗi tə kapa khur ɓərata. Na wat yandə chəkmə tə mə kaɗi, paɗ khesiɗiya tə tarchəɗi nat ne khuran nandə chet kes.¹¹Chokkan nat ɗəcha nandə mərtəkaɗi, na chowun choktə kə we'tə nafchə mi? Kəmchansi kə chokwun chiɗchiɗ kə fə manadə Farta. ¹²Chokam khur dəf kəfatsi tə Fartə ɓati Farta. ¹³Kətləm nda'an kəɗ ɗənɗi mba'tən, namən pək yuwa khulafərta tə khesi, məɗi na kafat chokta.¹⁴Nakan kuɗuyu, wanmanchəna fe yakhti, nak ɗəf kəfatyowunsi kə ɗar ɗəchi ini, kwe'em kha tə alkəta kə chokwun chiɗchiɗ, nggə ənsə fəyowunwa, kə nowun khaskhas. ¹⁵Tə paɗ kə tərwun kərəs əni chənmən kətləm kəɓi kaɗi, kəɗ ɗənɗi yaramən ndə wanmanmənsi tla yakhtəmən, Bulus ə ɗar sən əniɗi fəranda fe. ¹⁶ Bulus mbatə ɗəchi iniya nat khur yarachyan, ə khuran ɗichəsi ne 'yang'yang kə mbəsanfe. Fe sənwakchə əna tə fə ɗekɗekche tlə təɓranchandə sakta'an kaɗi, kəɗ ɗənɗi tlə chətnda tə taktə ndikti Farta cha'an kə ɓəlandə fatyanda.¹⁷Kətləm nda'an wanmanchəna, sənkowun ɗəchiɗya, mbəramsə indyowun, kə sakowunchə fe təmɗi ləmndi nafchəɗi tlə parawakchə doka, maniwun mbəs kakəta. ¹⁸ Manam khur kafata tə sən chinmən tə tla ne tlətmənchə Yesu Almasihu. Kə chok kapakét məɗyan nakanya tə kə pori. Kə chok kuɗu.

1 John

Chapter 1

¹Ɗənɗi ne tər kwatl kanan,tla səktəmən,tla natmən tə wenitə'yamən,tla ɗəpandəmən, kharchə'yamən təkandə kherfa,nachan ndiktə kə ɗar səsingnde. ²Səsingnan paɗ pənkə fe,nakamən, sənkamən, mbaowunkamən ən kə ɓəra səsingnde i kə fere, tla ne məɗi chənmən,tla paɗ sənamənndə fee.³Tlenni natmən tə tla səktəmən,mbaowunndəmən kuse'ta'an, kətləm nggun paɗ kə ɓowun choktə tə nga'an. Choktə'yamən tə chənmən tə wa'yan Yesu Almasihu. ⁴Kəɗuyu nacha'an yarowun ɗəchəɗi sə ya, kətləm kheɗɗi tə khur'yamən kə ndiiɗ khaa.⁵Ndiktəɗəya səktəmən məɗyan ngga'an paɗ sənowun ka'an.Farta ɗa'kəta,wutl sə məɗ'yan wa chək ngguɗekh. ⁶Ma ndimən wa nggamən choktə tə anchi,paɗ nggamən khur wutla,namən lekte,paɗ nggamən tlən kit ta'an wa. ⁷Ma nggamən wi'tə khur ɗa'kət kəɗ ɗənɗi natən khur ɗa'kəta,nggamən chok mbən fat tə ra'an,feri Yesu wa'yan chapamənchə kaɗ khur ɓəɓifata.⁸Ma ndimən wa ɓəɓifach'yamən sə wa,namən ləm inchə'yamən kit ta'an sə khur'yamən wa. ⁹Ma mba'mən ɓəɓifach'yamən mətlan tlə kit, tlə kafata tla ne kalamən ɓəɓifach'yamən khaa kə chapamənchə kaɗ khu kumi fər kit. ¹⁰Ma ndimən wa chəwamən ɓəɓifata wa, namən lekendə fa paɗ ndiktə'yansə ə khur'yamən wa.

Chapter 2

¹Wancha, nachi yarowundəsi maniwun chət ɓəɓifata, ma chə nef ɓəɓifata, tlə siyamannansi tləma chənmən Yesu Almasihu, tla nach kit. ²Mətlan ne kə tlə tlət mənchi, nga nggamən ndakwa, nat khesi. ³Tə kuɗuyu sənmən wa sənməndi, ma pari mən ndikti'yan khar.⁴Tla ndach wa, səninchə Farta, pa' ya mətlan para ɗənɗi mba'tən wa, tlə lektə nakan, kit ta'ansə khur'yanwa. ⁵Tla kəssə ndiktan khar, kit ta'an khuri nef ini na yakh Fartə ka'an; tə kuɗuyu natmən səndwa ngamən sə khur'yan. ⁶Tla ndach wa mətlan sə khuri Farta kə wi' kəɗ ɗənɗi tlə wi'tə Yesu Kristi.⁷Ngun təɗi yakhti, nga ni yarowun yuwa sərtəsəwa, ɗokhta'an tla nessi kə chokh. Ɗokhtə ɗənni səndwun yu. ⁸Chəka kəɗu ni yara yuwa sərta kəmɗiyan tla nach kit khur Yesu tə khur wun, kətləm wutlan mbərtə kha, kit tə ɗakəta'an mətlan wendəkaɗi.⁹Tla ndach wa mətlan khur ɗakəta paɗ kartə wanmannan, pe'chan khur wutla. ¹⁰Tla yakhchə wanmanan nachan khur ɗakəta ngə chət wansartəs kha məɗyan wa. ¹¹Tla karchə wanmanan nachan nat khur wutla, paɗ nachan wi'tə khur wutla, sənwa məɗi natən ɗətawa, kətləm koman wutlan wenichi'yan kaɗi.¹²Nachi yarowundəsya wancha, kətləm kalowunchə fe ɓuɓifach'yowun kha kətləm tləman. ¹³Nachi yarowundəs ya chinchəna, kətləm sənwun tla tər kanan. Nachi yarowundəsya kəmsicha, kətləm pəɗawun alkəti fə səɓtə facha'an kha. Nachi yarowun ndəsya wancha kətləm sənwən chənmən. ¹⁴Yarowunchisi chincha kətləm sənwun tla ɗəf kwatl kanan, yarowunchisi kəmsicha kətləm ngun tə alkətfa paɗ ndik ti Farta nachan khur'yowun; pəɗawun alkəti khwe'er khaa.¹⁵Kə nowun yakh khesəwa ndu ɗəchiɗi ne khur khesəwa. Ma yakh nefkhesi; ngə yakh chənmən sə khur'yanwa. ¹⁶Kətləm chəka mə ne khur khesə nat yakh ti fata, yakh ti wenite tə ma'an indi fata - nat nga ɓachan məɗi chənmən wa, ɓachan məɗi khesi. ¹⁷Khesi tə yakh tə'yan natnan mbərtə kha. Tla chəch teri Farta nan natkha kə fere.¹⁸Wancha, ndukwata'anniya, kəɗ ɗənɗi səktəwun wa tlə inmərti Yesu ɓata nakanya kaan fə inmərti Yesu ɓi nda. Tə kəɗuyu natmən səndwa nachamən ndukwa wanməncha'an. ¹⁹Chechandə kes məɗyamən chəka kəɗu nga chechandə khur 'yamən wa. Kətləm ma chechandə khuryamən, mə pe'ndəs tə mənchi. Ma pəɗinda pənchan wa ngga məɗyamən wa.²⁰Ngun ə tləwun alkəta məɗi tla nach manchan chəɗchəɗ, paɗ natwun sənwun kit'ta'an. ²¹Nga nachi yarowundəs wa kətləm sən waknowun kit'ta'an wa, sənwun paɗ lektəs khuran wa.²²Wun ne kə tlə lekte? se tla assanchə ində Yesu Kristi. Nef ini ne kə tlə inmərti Yesu, nakan assanchə ində chənan tə wa'yan. ²³Nefsə ne assan ində wanan kən tə Chinan wa, tla ngəmchəs tə wanan ngəmsi tə Chinan.²⁴Kə ɓəratuwun paɗ, ɗənɗi səktəwun ɗəf kwatl kanan kənsə khuryowun. ma kəswun ɗənɗi səktəwun khar ɗəf kanan yu, nowun nat khuri wanan tə chinan. ²⁵Nda'an ne kə ndik təɗi mba'aməndən kə fere sisingdə kə pori. ²⁶Yarowunchi ɗəchiɗi səya kə ɓəra fe ne lengowun də khaa.²⁷Kə ngun nat ɗənɗi mbəstəwun nachan nat khur yowun, chəkhawun nef kə cha'owun chə khar wa. Ɗənɗi tlət wun nat kharyan kə cha'owunchə khar nat, paɗ kit'ta'an nga lektawa, nachan khur yowun kəɗ ɗənɗi cha'owundə fe khar, kənowun khuryan. ²⁸Nakanya wanmanchəna kənowun khur'yan, kətləm ma ə ɓi kə namən tə alkət fa, nga khur khartəfatawa. ²⁹Ma səwunwa nachan chəɗəɗ , sənwunwa chəkawun tlə chəch ɗənɗi nech ndi'ichan ə ngər fe ngət ndi təmɗiyan.

Chapter 3

¹Nam we'tə yakhra'an təɗi fəramənndə Farta kə 'yə fe mənchə wa wanchi Farta,kəɗu natmən paɗ. Kətləm ɗinniya nda'an chəch sənwaktə khesə mənchi kətləm sənwa ndəwa. ²Fe yakhti, nakanya wanchi Fartə nakamən. Paɗ mba'amən wə fe kən natmən nat kwaɗən wa.Sənmən fartəɗi na Fartə ɓata,namən nat kəɗ mətlan,kətləm nachamən na anchə kəɗ ɗənɗi natən. ³Nat tla ne tə sənan kə ɗar wurɗi ne əssa tlə chapanchan ində'yan kaɗi.Kəɗ ɗənɗi natən paɗ chəɗchəɗ.⁴Nat tla ɗəch kə pang tə ɓəɓifat mətlan talandə chakmee.Kətləm ɓəɓi fat talandə chakmee. ⁵Sənwun wa pənchə Almasihu ində'yan kətləm kət kə təranchə ɓəɓifat kaɗi.Paɗ khur'yan ɓəɓifat sə wa. ⁶Nefsə ne nat khur'yan kə ɗə kə pang tə ɓəɓifata wa. Nefsə ne ɗət kə pang tə ɓəɓifat ne ndat wa səntə anchi, chəka kə na anchə wa.⁷Wanchənchə fe yakhti,kə malawun yowun kə sakowunchə wa,tla tlə chəch ter ke'ke', nachan ke'ke', kəɗ ɗənɗi na Almasihu ke'ke'. ⁸Tla chəch ɓəɓifat i khwe're nakan. Chəch khwe'rə ɓəɓifat tər kwatl kanan, kətləm kət kəɗuyu ɓat wai Fartə kətləm kət kə fokhantə tarchi kwe'rə kaɗi.⁹Nat tla nggəttə fe ndə məɗi Farta, chəwa ɓəɓifata wa, kətləm'wetl Fartə khur'yan. Nan mbəla' ɗə kə pang tə chət ɓəɓifata wa kətləm nggətchə fe anchə məɗi Farta. ¹⁰Tə kəɗuyu chakandə fe wanchi Fartə khaa tə wanchi khwe're. Nat tla tlə chəwakche ter tla ne ke'ke' ngga i Farta wa;kəɗu paɗ tla tlə yakhwakchə seta'an.¹¹Kətləm nda'an ne kə ndiktəɗi səktəwun tərkanan tə ndat wa:kə yakhmən ra'an, ¹²ngga kəɗ Kayinu tla ne kə i khwe're paɗ ɓəlankan wanmanan wa. Kətləm mə ɓəlandən? kətləm kət tarchə'yan ndəɗwawa, i wanmanan paɗ ndichan.¹³Kə chəwun saka inda wa wanmanchəna ma kar khesə wunchi. ¹⁴Sənmən wa lengmən kha khur mərtə kə khur səsingnde kətləm nggamən yakh wanmancha. Nat tla tlə yakhwakchə seta'an, mərtə nakan. ¹⁵Nat tla tlə karchə seta'an,tlə ɓəlfat nakan. sənwun paɗ wa səsingdəs kə ferə khuri tlə ɓəl fata wa.¹⁶Tə kəɗu səndəmən yakhra'an, fərkə Yesu səsingndə'yan kətləm kət mənchi. Nggamən paɗ kəmchansə kə fərmən səsingngchə'yamən kətləm fenchəmən. ¹⁷Nat tla na əna khesəs kharyan, nakan wanmanan khur yakh əna, paɗ khaɗawa fa wa, tə kən na yakhfati Fartə khur'yan? ¹⁸Wanchənchi fe yakhti, kən yakh ra'an 'yamən ə khur mee wa, cham tar yakhraan i kit ta'an.¹⁹Tə kəɗu sənmən wa nggamən fə kitcha,paɗ sənamən wanɗəkaɗat'yamən ə pangngənan. ²⁰Ma pəkamənwə wanɗəkaɗat'yamən kha wa, ə mbəran Fartə wanɗəkaɗach'yamən kha tə manda,paɗ səntə chəka mi. ²¹Fe yakhti, ma ɓəlamənwə wanɗəkaɗach'yamən wa, namən nat tə alkət fə pangngən Farta. ²²Paɗ nat ɗənɗi katmən namən mbəstə məɗ'yan, kətləm nggamən para sərchə'yan, nggamən chət ɗəchəɗi yakhtən.²³Tlaya nach kə sərchə'yan: Kə fərmən kit khur wa'yan Yesu Kristi kə yakhmən ra'an kəɗ ɗənɗi fəramənndən sərtaan. ²⁴Tla parach sərchi Farta mətlan khur'yan. Təmɗi tlaya sənmən wa mətlan khur'yamən,təmɗi semete tla fəramənndən.

Chapter 4

¹Fe yakhti, kə nggəmawun chəkawun semetawa. Kaɗaman semeche kə nowun ma 'yi Farta, kətləm annabawacha fə lekchə kaan chində keskə khur khesi. ²Tə kəɗuyu natwun sən semeti Farta, nat semeɗi nggəman chəwa Yesu Almasihu ɓachan khur fata, 'yi Farta nakan, ³Paɗ nat semeɗi nggəmwakchəs tə Yesu, ngga 'yi fartawa. Tlaya seme inmərti Almasihu, tla səktəwun wa mətlan ɓata, tapi ə ɓi kə khur khesi⁴Wanchəncha, fe yakhti təmɗi Farta tapi mbəswun ən khar tə tanda kətləm tla ne khuryowun mbərantə tla khaa khur khesiɗiya. ⁵'yi khesi nakanda kətləm nda'an ɗənɗi tlə mbatənda 'yi khesi, khesi paɗ sək tanda. ⁶Nggəmən 'yi Farta nat tla sənchə Farta tlə səkchan mənchi. Tla nawakchə kə 'yi Farta səkwa mənchəwa. Tə kəɗuyu tlə sənndə mən kaa semete tə 'yi lekte.⁷Nggun təɗi yakhti yakham ra'an, kətləm yakh ra'an 'yi Farta, tla tlə yakhchə setaan, nggəchchə fe ndi məɗi Farta, paɗ səntə Farta. ⁸Nafɗi nawaktə yakhtəyansi ngga 'yi Fartawa, paɗ sənwa fartawa, kətləm Farta yakhtə nakan.⁹Tə kəɗuyu pəndəfe yakhta'an 'yi Farta ə məndəyamən, Farta tləntə wa'yan kə khur khesi kətləm kə namən khaa təmɗiyan. ¹⁰Khur tlaya yakhtəsi ngga nggamən yakhchə Fartawa, mətlan yakhchə mənchi, tlənkan waayan kən kə tlə kalamən ɓuɓifach yamən khaa.¹¹Fe yakhti yakh kə Fartə mənchə kə ɗəya, kimsi kə yakhmən ra'an. ¹²Nefsə tamchə na Farta wa. Ma yakhmən ra'an Fartə ɗas khur mən paɗ yakhti'yan khur'yamən. ¹³Tə kəɗuyu səndəmən nggamən khuryan mətlan paɗ khur yamən, kətləm fəraməntə semetyan. ¹⁴Nimən, sənmənsi ndatwa, Farta tlənti wanan, kətləm kə khəra'antə khesi.¹⁵Nat tla nggəmanchəwa Yesu wa'i Farta, Fartə ɗas khuryan, mətlan paɗ khuri Farta. ¹⁶Sənmən, fərmən kitsi tə yakhtiyan kətləm mənchi. Farta tlə yakhmənchi tla chokchə khur yakhtiyan, nachan chok tə khuri Farta, Fartə paɗ khuryan.¹⁷Ɗənɗi chəch yakhtiyan ndiiɗtən khaa khuryamən, kətləm kə mbəsmən alkət Fartə chakmee, kətləm kəɗ ɗənɗi natən kəɗu nggamən paɗ khur khesiɗiya. ¹⁸Lekətsə khur yakhtawa, paɗ ndiit yakhta tlə təranchan lekət kaɗi, kətləm lekəte tlə wichan keɗech tə ɓakhtə khaa. Paɗ tla ne kə lete nggə ndiit yakhtəs fiyan wa.¹⁹Yakhchamən ra'an kətləm Fartə lach yakhmənchi. ²⁰Ma ndi nowun wa, "yakhənchi Farta," Paɗ tlə karchan wan manan, tlə lektə nakan. Kətləm tla yakhwakchə wan manan tla tlə natən nan mbakhən yakh Farta tla tamwaktən nata wa. ²¹Tlaya ne kə ɗənɗi mba'aməndən: nat tla yakhchə Farta waat kə yakh wanmanan.

Chapter 5

¹Nat tla fərchə kitwa Yesu Almasihu nakan, nggət chə fe ndə məɗi Farta. Chəkwun yakhchə chənda, nan yakh wanan tla nggəttən. ²Kətləm nda'an sənmən wa yakhmən wanchi Farta: ma yakhmən Farta paɗ kə chəmən ɗəchəɗi mbatən. ³Tlaya ne kə yakh Farta: ma kəsmən ɗəchəɗi khar mba'tən. Ɗəchəɗi ndatən kə chəmən nan nə yangyang fəyamən wa⁴Kətləm nat tla nggətəfe məɗi Farta, nə chok khesə chanchəf yangyang wa. Nda'an ne kə mbakhən chok khesi: fər kit yamən. ⁵Wun ne kə tla mbəranchə alkəti khesi khaa? tla fərchə kit wa Yesu wa'i Farta nakan.⁶Mətlan ne kə tla ɓach, təmɗi 'yem tə fere. Yesu Almasihu. Nga ɓachan təmɗi 'yem ndakwa, təmɗi 'yem tə fere. ⁷Nachandə makhkan tlə mbachə əna: ⁸Semete, tə 'yeme, tə fere. Makhkanɗəya saktə yandə arta.⁹Ma tləmən mbati nafcha, mba'ti Fartə manchan. Kətləm mbati Farta ndat wa mbatə ən kə ɓəra waayan.¹⁰Chəkwun fərchə kit kə wa'i Farta, mba'ta'ansi khuryan. Chəkwun fər wakchə kit kəmɗi Farta, tə chanchə kə tlə lekte, kətləm fər wa kit kə mbati Farta kə ɗar waayan wa.¹¹Mbata'an niya ndat wa, Fartə fəraməntə sisingnde yi kə fere, sisingnini khur i waayan ¹²Nat tla na waanan yansi sisingndə yansi. Tla nawak tə wa'i Fartə yansi, sisingdə yansu wa.¹³Yara wunchə ɗəchə'ini səya ma nowun səndə wa sisingdə yowunsi tla kə fere. Kəm ɗowun fe fərchə kit khur tləm wa'i Farta. ¹⁴Ɗinni ne kə ɗəf kəfat yamən ə pangnan, ndat wa, ma chəkhimən chək mi təmɗi yakh təyan, nan sək mənchi. ¹⁵Paɗ ma sənmən wa tlə səkchan mənchi, chək mə chəkhatmən fiyan, sən mənwa mbəsmən chək mə chəkhatmən fiyan.¹⁶Ma ni nef wanmanan chət ɓəɓifata tla su'wakchə kə yi mərta, kə siya na Fartə fəran sisingnde. Ndachi kəɗu kətləm fe su'waktə ɓəɓifat yandə 'yi mərta. Ɓəɓifatsə su'chə i mərta. Ndawi wa kə sife kə ɗar nda'an wa. ¹⁷Nat kumi kaa fata ɓəɓifata tla sawakchə kə 'yi mərta.¹⁸Sənmən wa tla nggət təfe məɗi Farta, chəwa ɓuɓifata wa. Tla nggət təfe məɗi Farta, tlə kəssanchansi səɓtə nef'ini paɗ nan chan ənawa. ¹⁹Sənmən wa ɓachamən məɗi Farta, sən mən paɗ wa khesə nat nachan khur səɓta'an.²⁰Sənmən wa ɓi wa'i Farta, paɗ fəraməntə sənan kətləm kə sənmən tla ne kə kit. Paɗ nachamən khur tla ne kit, khuri waayan Yesu kristi. Mətlan ne kəFarta 'yi kit tə sisingndə kə fere. ²¹Wancha kəsam fatyowun khar məɗi ɗəkhacha.

2 John

Chapter 1

¹Tlatə məɗi kapa nefe kəmɗi man wuri tla taɗ təfe tə wanchan fe tlə mbəndə fa tandə tə kit, ngga nggət ɗəchinnawa, paɗ nat tə fe sənchi kit ²kətləm kit təɗi nach khurmən nan nat tə mənchi kə fere. ³Kafata, tə mbəmfata, tə kəɓikaɗi nandə nat tə mənchə, məɗi chənmən Farta, tə Yesu Almasihu wa'i chinmən, khur kit tə mbənfata.⁴Mbəninchi fat kaan kə mbəsanki fowun wanchə'yo witə khur kit, kəɗ ɗənni tlət ən ndikta'an məɗi chinmən ⁵Nakanya nggət siyuta, man wuri ngga kəɗ ni 'yaru yuwa ndiktəswa, tla səktəmən chokh ndatwa kə mbənmən fa ra'an ⁶Tla paɗya ne kə yakhfata, ndatwa kə 'wimən ɗar ənɗi mba'tən. Nda'an nach kə ənɗi mbatən ke'ke kəɗ ɗənɗi səktəwun tər kanan tə ndatwa wi'yam ə khuryan.⁷Kətləm fə ləmfach chində kes kə khur khəsi fe tlə yakh wakchəswa Yesu ɓachan ə khur fata. Mətlan ne kə tlə ləmfata tə paɗ tla yakh wakchə Almasihu.⁸Ɗə paman indiyowun, kətləm kə kuɓuwon ɗəchəɗi nat chət ən ter kə ɗar nandawa, kətləm kəɗ kə tləwun kənau ter'yowun.⁹Nat tla ɗich kə pang tə witə ngga khur cha'ati Almasihuwa, Fartansəwa. Tla nach khur cha'ata'an mətlan ke'ke tə chinan tə wanan. ¹⁰Nat tla ɗəch kəmɗowun, ngga tə cha'a'iniwa, kə tləwun ndə kə khur wurchəyowun wa kə ndawun əna wa ¹¹kətləm nat tla ndanchə əna tər tə səɓtə ɗəchət 'yan.¹²Ɗəchəs kaan yakhti yarutəsi əna yaracha'an nge tərtanda nat wa, ngət ɗəf wanɗəkaɗat kəmmən kə ndikmən mee tə mee kətləm kheɗɗi tə khur 'yamən kə chok kə ndiiɗ ta'an. ¹³wanchə wanmu taɗ ta'an.q tandə ndu ə na.

3 John

Chapter 1

¹Mə ɗi kapa nefe kəmɗi Gayus fe yakh ti tə kit ²Chiɗi yakhtiya nggət səyuta kə mbəsən mbəs ən khar khur chəkami. Tə khas khas tə fata, kəɗ ɗənɗi na semete'yo khas khas ³Chənchi khəɗɗi tə wanɗəkaɗata kətləm kəɗ fowunsi wanmanchəmən ɓach tə ndiktə kə ɓərata kita'an kəɗ ɗənɗi natu para kita'an. ⁴Ngə ənsi təranchə waɗǝkaɗatənchə kha kəɗ ɗənɗi səktiwa wanchənchi tandə wi'takhur mband kit.⁵Wa taratənchi chət tere tə kit'taan kəmɗi fenchuwa tə ramcha. ⁶Fe ɓaschə kafat'yo kəmɗi fə tərmbancha. nana nat ndichansi kə ngəmin tandə tə chəɗ chəɗ tə kəɓikaɗi tə mbanɗi kəmchəs tə fə tərmbancha. ⁷Kətləm kət tləmna chetndə kes, tlə wandi ən khari fə tləwakchə fartawa. ⁸Kətləm kət nda'an kəmsi kə tləmən we'ti nafchə'ini, kətləm kə chok mən kə tlawurchə tere ə khur kit⁹Yarachi ndiktə kəmɗi fe tlə parach Farta Diyotatarffis tla mbəranchə chəkawunkha tə yakh manda khur nanda, tləwa mənchəwa. ¹⁰Kətləm nda'an maɓənchi, ni kuɗukanda tə weti tarchəɗanyu pad tə tləmchəɗamən natən səɓandə kaɗi khur nafcha tə səbtə ndikche. cha'awu tlenni fawa paɗ mətlan kar tlət wanmancha paɗ yatankan fe yakhchə kə chəndə kuɗu, paɗ tlə rəkchan tandə ə khur fə tər mbancha.¹¹Wataratinchi kə chə'ən ɓəɓi ənawa chu ɗənɗi nech ndi'chan nat tla tlə chich ən ndi'chan i Farta Pad tla tlə chəch səɓtə əna nga i Fartawa. ¹²Dimitiriyas sənfe ndi tə ka ənna chich'yan chəka nga'an sənənsə kəɗu ndatwa kit kəɗuyu.¹³Ɗəchis ka'an tlanati yarutisi, yakhwisi kə yaruchisi tə kherənchuwa, ¹⁴ngət ɗəf wanɗəkaɗatsi namən kəmɗa ngech che tallawa kə ndikmən mee tə mee. ¹⁵Kə chok khas khas tə fat tə wəchi. Tlawurchəmən tandə ndu əna kə se'en nda ən ya'an kəmɗi tlawurchəmən tə tləmchənanda.

Jude

Chapter 1

¹Yahuza mafati Yesu almasihu paɗ wanman Yakubu, kəmɗi fe 'yatfe fe yakhtəfe ə khur Farta chənmən, fe ne kə tacha'an kətləm Yesu kristi ²Kalra'an khaa khur wanɗəkaɗacha tə kəɓi kaɗi tə yakhra'an kə welkha ə khurwun.³Fe yakhti ngət jekhfatkhawa kə yarowunchisi kə tlət wunchikaɗ nat, chokchan waat kə mbo'onwunchi kə ɗar fərkit tla frandəfe fə tərmbancha artə ndak ngə chekta'an suwa. ⁴ Fowun nafchəs 'yirchə kə khur nggomndə yowun, nachandə kəɗ səɓtə nafchəɗi yara Annabawach kə ɗar nandə chokh - tlə cha'anchandə əna leckchə kaɗi kə təɓrandə kakəti Fartə kaɗi kə ɓəɓifa fəlaukəta. Tə kəɗuyu tlə astəndə inde tə ənɗi ne 'ke'ke kə ɓəra chənmən Yesu Almasihu.⁵Yakhchisi kə kuɗukowuchi chəka nakanwa tapi ə sənwun əna ta'an, tə ndatwa Farta ə tlət nafchə kaɗi ə khakhi Masar, təkərsata'an tə kankanfe kaɗ fərwakchə kit ⁶Paɗ fə tlənchi Farta fe kəswakchə man kutraktə'yandə khar, paɗ malkandə mət choktə'yanda kha tla tang tang kəs Fartə tandə khar khur chalala kəfere əkhur wutla kətləm kapa fartə chakme.⁷Nachandə kəɗ saduma tə Gomarata mərəbchəɗi tauradach kha fe fərchə indəyandə kə fəlaukəta nakandə yakhɗəchəɗi nawakchə kə ənachita. chandak fe əna fər sakta'an fe təp chə watfa tla kəfere. ⁸Kəɗu paɗ fə səna'chəini tandə səɓandə fat'yandə kaɗi tandə njər kuturcha, paɗ tandə mbu səɓtə ɗəcha kə ɗar fe manandarfe .⁹Chəka mikailu kapa tlə tləndi Farta, Fartədi natən as ində tə khwe'ere ke ɗar mərtə Musa, sənwa mba səɓtə ndiktə kə chakanfe mee kə ɗaran wa. Minni kuɗu ndakanwa, "Malan Fartə kə yanuchi?" ¹⁰Paɗaa nafchəini naka ndə ɓat tə səɓtə ndik che ke dar ɗənɗi sən waktə nda. Nafchə ini əna chət yanda kəɗ ɗəparacha, tandə ɓan fat yandə mərtəkadi. ¹¹Ai 'yanda! kətləm parində mbandi kainu paɗ ə khəmdi kə khə pakəti Balamu kətləm mbəs chekte. Məmati ndə kaɗ khur tla'a ndə nafchəfa we' tə i kora cha.¹²Ɗəchəini mbaru ni ə wubta ə khur homba yakhraan. Ngun ɓənfa yakh ra'an ngun witə kha ngə khartəfatsuwa ngə lekətsuwa, nakandə fəran indiyadə ɗəsəmnda. Husamba nakan tla nawak tə 'yere khuran tla pəttə rənna, ɗəfchənakanda tla nawak tə wanchəs ɓəryandawa, məmatach chəɗi ɓətchəkes tə tlarcha'an. ¹³Tandə wanfənchi 'yeme khur khawurta, tlə nachandə khuptə kes khur khartifat'yanda. kəd wanɗəricha welchəkhaa ɓat fe ta'anchi kə khur wutlə simsim kə fere.¹⁴Anihu nefe tla nach kə muɗata'an kərsə Adamu, mbutə ɗənɗi nach səɓta kəmɗiyanda ndatwa, "Ɗəpandən chənmən nan ɓat tə chəɗ chəɗ cha'an yan kaan. ¹⁵kətləm kə chakanmee chəkawun i paɗ nan nguɗekh tla nat tlə fərwakchə manda tla chətnda ə mbandi kəm wakchəsi tə ndikche fe nach haɗchan tla tləna fə ɓəɓifach mbutə kə ɗaran.¹⁶Fenni fə tara micha, fə khurumənchə, tə fe tlə nach para ɗəchəɗi yakhtənda khur ɓəɓifata, tlə tlarchəkhaa kokhaɗicha, fə manincha, fə yakh incha kətləm chekti indyanda.¹⁷Ngun təɗi yakhti kə kuɗuk wun ndikchi fə ɓas ndikti Yesu Almasihu mbowunndə ndə chokh . ¹⁸Ndowunchandə wa, "Ə khur ndukwa wanməncha'an nafe mbəs fə chan me nafchə khaa,fe tlə nach yakh ɗəchəɗi nawakchə manandə Farta." ¹⁹Nafchə'ini fə chakandə inchi nafchə khaa ni,paɗ tandə wanchi khessi paɗ nggə semet'yandəs wa.²⁰Nggun fe yakhti, tənaman ində'yowun ə khur fərkit'yowun tla nach ndi'chan, paɗ kənowun sitə ə khur semet tla nach chəɗ chəɗ. ²¹Kəsam ində'yowun khar ə khur yakh Farta kənowun pək fartəɗi natmən khaɗandə Fartə fa tla tlə ɓach tə səsingndə kə kwekəchi.²²Kətl khaɗowunchə fe fə pe'chə fərwandə ində'yandə chat wa. Kəsaman fowunsə təmɗi kətandat kes khur wata. ²³Kəmɗi fowun paɗ kə khaɗowunchəndə fa tə saktat fa, kə karwun chəka kapachəɗi nach fə'yanda.²⁴Nakanya kəmɗi fe na alkət'yandə si kə 'yatowun chət wansartə kha paɗ kə ɗəfwunchə kə tlarwun kha əpangngən tlə manda choktə'yan, ɗənɗi nawaktu 'yarata tə paɗ mbən fatfə kaan, ²⁵Kəmɗi Fartə wanɗengtute tlə tlət mənchi təmɗi Yesu Almasihu chənmən, cha'təs tə manda tə kutərakta, tə alkəta kə choka, kə fartə'ini nat, nakanya tə kə fere, kə chok kəɗu.

Revelation

Chapter 1

¹Tlaya mba'ti Yesu Kristi tla mba'andə Farta kǝ pǝnantǝ kǝmsichiyan ɗǝnɗi ne ɓat nakanya. Pǝnanchan tǝmɗi tlǝn tlǝ tlǝndǝ'yan kǝmɗi kimse'yan Yohanna. ²Yohanna fǝr tǝ kit kǝ ɗǝnɗi mba'tǝ Farta tǝ paɗ kǝ ɓǝra ɗǝnɗi mba'tǝn kǝ ɓǝra Yesu Kristi, ɗǝchǝɗi nat natǝn. ³Tlǝ mbǝs'ǝnkhar tla chan'nganchǝ kafǝrta, tǝ tla paɗ sǝkchǝ mba'ta'an, tǝ tla nggǝmchǝs tǝ ɗǝnɗi yarandǝ fe khaa khuran kǝtlǝm farta'an ɓi nduk.⁴Yohanna, kǝmɗi kǝtǝn sichǝɗi muɗ ǝ khakhi Asiya; kakit kǝmɗǝyowun tǝ khaskhaskǝta mǝɗi tla nesǝ nakanya, tǝ tla ne khaa chokh, tǝ tla ne ɓata, tǝ paɗ mǝɗi semech muɗ fe ne chiɗchiɗ fe ne pangngn kutrakti'yan, ⁵tǝ paɗ mǝɗi Yesu Kristi tla ne kǝ tlǝ mba' kit, tla lafe nggǝttǝ khur mǝmatacha, paɗ tla ne chǝt kutraktǝ ɗar kutǝrchi khesi. Kǝmɗi tla yakhchǝmǝnchi paɗ kǝtamǝnchǝ kes khur ɓuɓifach'yamǝn tǝmɗi fer'yan, ⁶chamǝnchǝ kǝ fǝ kutrakcha, pastochi Fartiyan tǝ chǝnmǝn, ma-nda tǝ alkǝta kǝn kǝ ya'an kǝ tlǝkhene, kǝ fere. kǝ chokj kǝɗu,⁷Ɗǝpo, mǝtlan ɓat tǝ khusambicha, chǝkwun wenite nan na ndi, nat tǝ fe tlǝtlakhranchǝfa. Kwatl nafchǝ nat nan ndǝ tǝta kǝtlǝm anchi. Aa kǝ chok kǝɗu. ⁸"Nggǝt nech kǝ tǝrkanan tǝ ndukwata'an," nda Farta chǝnmǝn, tla ne sǝ nakanya, tǝ tla ne sǝ chokh, tǝ tla ne ɓata, tla ne kǝ tlǝ manda.⁹Nggǝt Yohanna wanmanwun tǝ tla chak'chǝ tǝ wunchǝ khur ɓakhtǝkhaa tǝ kutrakta tǝ kapa kǝrǝsta tla ne khur Yesu, nachi ə tle khakhiɗi taurandə 'yem khaa tla tlə 'yafe wa Batmusa kətləm ndikti Farta tə mba ən kə ɓəra Yesu. ¹⁰Nachi khur semete ə farti Farta. səkki kapa ɓərata kərsən kəɗ mbembete. ¹¹Ndakanwa, "yaran ɗənɗi səktu kə khur ɗelewer kə tlinin kə kətən sichəɗi muɗ yu - kəmɗi Afisus, kəmɗi Simirna, kəmɗi Birgamas, kəmɗi Tayatira, kəmɗi Sardisu, kəmɗi Filadalfiya tə paɗ kəmɗi Laudikiya."¹²Təɓərkikha kə ni ndu ɓərati wun ne ndiktə tə nanchi, təɓərkikhaa naki mət tlarti pətəllachə mur i wan'ndəɓətla. ¹³Khurɗəfi tə mət tlarti pətəllacha'an ne'sə arta kəɗ wa'i Nefe tə kapa mbara kapatfa tla sa'chə kakh kə kərsə sarchəyan, tə kənda i wan'ndəɓətla tla tauranchə kəfat'yan khaa.¹⁴Ind'yan tə wesi'yan kheɗəɗə kəɗ usən kapata - kheɗəɗə kəɗ ratlata, wenitə'yan paɗ kəɗ kəstə wata. ¹⁵Sarchə'yan kəɗ nəkha tipese, kəɗ təpasɗi nəkhach tə yakwa sipte, ɓəratə'yan paɗ kəɗ ɓəra kapa churtə'yamcha. ¹⁶Wandərichəs muɗ ə khar kharsəm'yan, paɗ chonggom si tə mi-cha'an 'wa chəmchan bates khur mee'yan. Chimendi'yan chəmndəf kəɗ watfartə təkchəkhaa kaa.¹⁷Naki ndi, khəmchi kha kə ɗar sarchi'yan kəɗ mərta. ɗəfikan khar kharsəm kə in ndakan wa, "Mə lekənwa, nggət ne kə tərkanan tə ndukwata'an, ¹⁸Tə tla ne khaa. Mərənchi, chək kəɗu, ɗəposi nggət tə sisingdəfa kə fere! paɗ, wansukram chi mərta tə i pan kharənchi.¹⁹Kətləm nda'an yaran ɗənɗi natu, ɗənɗi səndu, tə ɗənɗi ne səɓtə kərsə tlaya. ²⁰Kə wuɓtə saktə wan-ndərichəɗi muɗ natu khar kharsəm ənchəyu tə mət tlarchəɗi pətəllachəɗi muɗyu; wan-ndərichəɗi muɗyu, fə tlənchi kətən sichəɗi muɗyu, mət tlarchəɗi pəttəllachəɗi muɗ paɗ yu, nda'an ne kə kətən sichəɗi muɗ yu."

Chapter 2

¹"Kəmɗi tlə tləndi Farta tla ne kətən sitə ə Afisus, yaro: 'Taya ndikti tla kəssə wan'ndərichəkhar ə khar kharsəm tə tla 'wichə patlang ɗə tlarchi pəttəlachəɗi muɗyu. ²"Sənənchə ɗənɗi chətu tə alkət tere tə paɗ kapa kərəs'əna. Sənənchə wa nggo kərəs səɓtə nafchawa. Sənənchəwa keɗeen fe tlə ndach wa fen manzanicha, paɗ ngga manzanichawa. paɗ mbəseen tandə kə fə lekche.³Sənənchəwa kərəs ənyosi, paɗ ɓekhən khaa kaan kətləm tləmna, chək kuɗu kketewen kha wa. ⁴Ɗənɗi mbəniwakchəf tə wech, meleen yakh faɗo tərkanan yu. ⁵Kətləm nda'an kaɗokhar məɗi khəmndu khaa.Tərukhaa kə chin ɗəchəɗi chətu tərkanan. Ma tərwen khawa, ni ɓat kəmɗo kə kətani pətəla yo kaɗ mət tlarti'yan.⁶Nakan tlaya 'yosi: kerin ɗənɗi fə tlə chət Nikolatawacha, tla karti fə nggət paɗ. ⁷Tla na tləma səktəyansi kə sək ɗənɗi na semet mba'andə nafchi Farta. Kəmɗi tla mbakhəncha, ni fəran mbanda kə səm'ən məɗi ɗəftə sisingnde, tla ne ə khur mandi Farta wa"⁸"Kəmɗi tlə̧̧ tləndi Farta tla ne kətən sitə ə Samirna, yaro: Tlaya ne kə ndikti tla ne kə tərkanan tə mecheta'an, tla mərcha, chokkan tə sisingndəf paɗ. ⁹Sənənchə ɓakhtəyo khaa tə ɓakhtəyi, chək kuɗu kənau 'yosi. Sənənchə fe tlə ndach wa yahudawach nakanda, paɗ ngga yahudawach nakandawa. Tandə kətən siti khweere.¹⁰Kə lekeen ɗənɗi ne ɓat pangnga wa. ɗəpo! khweere nduk khaa kə mək fowun khurwun kə pursuna, kətləm kə kaɗowunchi, paɗ nowun ɓakhtəkhaa kə mənchə muɗ. Cham kit kə fartə mərta, ni fərowun fatə in sisingnde. ¹¹Tla na tləma səktə'yansi kə sək ɗənɗi na semet mba'andə nafchi Farta. Tla mbakhəncha, nə ən chanchə ə khur mərtə i chep wa.¹²Kəmɗi tlə tləndi Farta tla ne ə kətən sita ə Burgamus, yaro: Tlaya ne kə ndikti tla ne tə chonggom khar tə micha'an chəmchan yu. ¹³Sənənchə məɗi choktu, məɗi khai, mət kutrakti khweere. Chək kəɗu kisin tləmnə khar 'kwa'kwa. Sənənchəwa aswowun ində kə fər kit kə nanchəwa, chək tləkha Antifas tla mba'chə ndiktə kə ɗarna, tla yakhchə nanchi, tla ɓəlandə fe khurwun, məɗi khai choktə khweere.¹⁴Chək kəɗu ɗəch si yakhwakti fə'yo. Fowunsə khar'yo fe kəschə cha'ati Bilamu khar 'kwa'kwa, tla cha'anchə Balak khar kə ɗəf ɗəna chit wansartə khaa pangngn Israilawacha, kə səmndə ɗəsəmənɗi fərandə fe ɗəkhacha paɗ kə chəndə fəlaukəta. ¹⁵Kəɗuyu paɗ fowun khurwun kəsndə cha'ati Nikolatawach khar 'kwa'kwa.¹⁶Təram khaa, man'ngga kəɗu wa, ni ɓat leɗleɗ kəmɗo, kə yani tanda tə chonggom təɗi ne mee inchi. ¹⁷Tla na tləma səktəyansi kə sək ɗənɗi na semet mba'andə nafchi Farta. Tla mbakhəncha, ni fər wuɓtə manna, paɗ ni fər kheɗɗitə ɗekwene tə yara yuwa tlim ɗaran, tə tlim tla sənwaktə nefe, se tla tləch ndi.¹⁸Kəmɗi tlə tləndi Farta tla ne kətən sita ə Tiyatira, yaro: Tlaya ne kə ndikti wa'i Farta, tla ne tə wenitə kəɗ kəstə wata tə sarchə kəɗ khilengngn tipese. ¹⁹Sənənchə ɗənɗi chətu, yakhfat'yo tə fərkit'yo tə ter'yo tə kapa kərəsta. Sənənchəwa ɗənɗi chətu nakanya mbərantə tla khaa chətu tərkanan.²⁰Chək kəɗu ɗəchsi yakhwakti fəyo. Tlə kərəscho nuɗi tlə 'yafewa Yezebel, tla tlə 'yach fat'yan wa annabi, Təmɗi cha'atyan ləmtə nafchənchi kə chəndə fəlaukəta paɗ kə səmndə ɗəsəmənɗi fərandə fe ɗəkhacha. ²¹Fərani mbanda kə tərkhaa, chə kəɗu yakhwa kə tərkhaa khur fəlaukətawa.²²Ɗəpo, ni mək anchə kə ɗar mət khuna khatəfata, fe paɗ chəch fəlaukət tə anchi kə khur ɓakhtəkhaa, se ma tərndə khaa khur ɗəna chəch'yan. ²³Ni təkandə wanchə'yan kaɗi, paɗ nafchi Fartə nat nandə səndə wa nggət ne kə tla tlə tausanchə kaɗata tə wan'ndə kaɗata. Ni fərandə chəkwun khurwun kəɗ ɗənɗi chətən.²⁴Kəmɗi taktəwun ə ayatira, nat fe tləwakchə cha'aɗiya, tə fe sənwakchə ɗənɗi tlə 'ya fowun wa khwengnge tə ɗəchəɗi tlə chət khweere - kəmɗiyowun ndachi wa, ɗəfowun wi 'khe' tə kə inwa; ²⁵Chək kəɗu, waat kə kəswun khar tə alkət fa kə fartəɗi nati ɓata.²⁶Tla mbakhəncha tə tla chəch ənɗi chəti kə ndukwata'an, kəmɗiyan nati fər manda kə ɗar khakhicha. ²⁷Nachan chət kutraktə kə ɗarnanda tə fangngn wan'ndəɓətla, nan fufokhandat kaɗ kəɗ laɓaar ɓucha. ²⁸Kəɗ ɗənɗi tləti khari papa, ni fəran wan'ndəri wokumtlata. ²⁹Malan tla na tləma səktəyansi, kə sək ɗənɗi na semet mba'andə nafchi Farta."

Chapter 3

¹"Kəmɗi tlə tləndi Farta tla ne kətən sitə ə Sardisu, yaro; Tlaya ndikti tla kəssə Semechi Fartə khar muɗ tə wan'ndərichə muɗ." Sənənchə ɗənɗi chətu. Chin tləmwa chə ɗəpata, chək kuɗu chə mərta'an. ²Nakhənu kə firin alkət kə tla takchəsi, tla ne nduk mərta, kətləm mbəssawi ɗəchət'yo kə ndiita'an pangngn Fartənchəwa.³Kətləm nda'an kaɗokhar ɗənɗi tlətu tə ɗənɗi səktu. Paro kə tirinkhaa. Ma nekhənwenwa, ni ɓat kəɗ yere, paɗ nggo sən fartəɗi nati ɓat'yo wa. ⁴Fowun tləmchəs tapkəɗa khur nafchə ə Sardisu fe pongwaktə kapach'yandə kaɗi. Nandə 'witə tə nanchi tə kheɗɗitə kapach fiyanda kətləm kəmndəsi.⁵Tla mbakhəncha na fe məkan kheɗɗitə kapach, paɗ ni welentə tləmankaɗ khur ɗelewer tə sisingndawa. Ni mba tləman pangngn papa tə paɗ pangn fə tlənchə'yan. ⁶Tla na tləma səktəyansi kə sək ɗənɗi na semet mba'andə nafchi Farta.⁷Kəmɗi tlə tləndi Farta ə kətən sitə ə Filadelfiya, yaro; Tlaya ndikti tla ne chəɗchəɗ paɗ kit - mətlan tə wansukram i Dauda khar, ma inanchə khaa, nefsə ne nggəlandawa, ma nggəlanchi nefsə ne inandə khaa wa. ⁸Sənənchə ɗənɗi chətu. Ɗəpo, ɗəfənchə mikən'ndə 'cha khaa ə pangn wa, tla nawaktə chəkwun inandə khaa. Sənənchə wa alkət 'yosi tapkəɗa, chək kəɗu firin kit kə ndiktinchi, paɗ aswen ində kə tləmnawa.⁹Ɗəpo, fe ne kə i kətən siti khweere, fe tlə ndach wa yahudawach nakanda, paɗ ngga tandawa, nandə ndik lekte. Ni ɗəf tandə kə ɓandə ɓirtəkhaa pangnwa, paɗ nandə səndəwa yakhənchəwechi. ¹⁰Kəsko ɗənɗi khar mba'uti tə kərəsta, ni kəswech khar ə fartə kaɗata, tla ne ɓat kə khur khesi, kətləm kə kaɗan fe nafchi khesi. ¹¹Nggət ɓat nakanya, kəsu ɗənɗi khar mbəstu 'kwa'kwa, kətləm kə tlə nef fatəindəyo wa.¹²Ni chandə tla kərəssa kə khurməkta ə kətən siti Farta, paɗ nan tam chəkes khuran wa. Ni yarandə tləm Farta ə ɗaran, tləm kapa mirɓi Farta (yuwa Urushalima tla ɓach kakh khulafərta məɗi Fartənchi), tə yuwa tləmna. ¹³Tla na tləma səktəyansi kə sək ɗənɗi na semet mba'andə nafchi Farta."¹⁴"Kəmɗi tlə tləndi Farta tla ne kətən sitə ə Lawudikiya, yaro: Tlaya ne kə ndikti kə chok kəɗu, tlə ɗəf kəfata tə tlə mbu kit, tla ne chət kutraktə khur ɗəchəɗi chət Farta. ¹⁵"Sənənchə ɗəchəɗi chətu, paɗ ngga nacho khaskhas ndu ɓe'ɓe wa, yakhchi kə nen khaskhas ndu ɓe'ɓe! ¹⁶Kətləm nda'an chokko khurɗəfi, ngga ɓe'ɓe ndu khaskhas wa, nduk khaa kə chəkhuchi kaɗ khur me'inchi.¹⁷Kətləm ndacho wa, 'Nggət wurumnda, ɗəchənchəs kaan, paɗ yakh wi chək mə wa,' Nakan sənwen wa chə tlə ɓakhtawa, kheɗeen nafchə fa, paɗ ənyo səwa, komnda tə paɗ nacho cha' khaa. ¹⁸Səku ɗənɗi nati mba'uta, khəyu tipes məɗinchi tla tərandə fe khaa tə wata, kətləm kə nen kə wurumnda; tə kheɗɗitə kapacha kə mikin kətləm kə kharuchə fat kə nenchəwa; tə fiɗet kə pe'ən kə wenite ma'no naməta.¹⁹Tlə cha'anchi ən nef khar tla yakhti, kə cha'andachi khar mbanɗi nat ndə nat khaa. Kətləm nda'an kwe' u khaa kə tirin khaa. ²⁰Ɗəpo, nggət kit mi kən'nda nggət fəɗanda. Maək nef ɓəratənchi, inantə mi kətənan khaa, ni yimndə khur wiryan, kə səmi ən tə anchi, mətlan tə nggəta.²¹Tla mbakhəncha, ni fəran mbanda kə chok tə nanchi ə khur kutraktinchi, kəɗ ɗənɗi mbakhəndi, paɗ nati ɗas tə papa khur kutraktiyan. ²²Malan tla na tləma səktəyansi kə sək ɗənɗi na semet mba'andə nafchi Farta.

Chapter 4

¹

²Kəɗ tlə nakanya nggət khur semete, naki ɗakwan kutraktə 'ta ə khulafərta, tə nef ɗas ɗaran. ³Tla ne ɗas ɗaran kə ndenwa ngna tə kheɗɗitə ɗekwene. Ɗakwan kutrakta'an tauran ndalkurtə khaa. Ndalkurta'an paɗ kəɗ sidəngn ɗekwene.⁴Ɗakwan kutrakta'an tauran ɗakwan kutrakchə khaa kumchət chep nggərsə foɗa. Ɗar ɗakwan kutrakchini paktə nafchəs kumchət chep nggərsə foda tə tə kheɗɗitə kapach fa, tə fatə in wan' ndəɓətl yanda. ⁵Nak wilwiɗtə ɗakət ɓatkes fi ɗakwan kutrakta'an tə kapa ɓərachə kəɗ yaan 'yere. Pətəllachəs muɗ ne kəstə pangn ɗakwan kutraktaan. pətəllachə fe ne kə semechi Farta muɗ.⁶Pangngn ɗakwan kutraktaan khawurtə sisingn 'yemsi tla ne chimndəfa. Khurɗəfi tə ɗakwan kutraktaan tə kəlaarchaan nat ɗəch si tə sisingnchəf foɗa, fat'yandə nat kə wenite, ndə pang tə kərsa.⁷Tla artə ne kə tərkanan kənden wa chini, chepeta'an kinden wa wantlata, makhkanan chimendə yansi kəɗ nefe, fodataan paɗ kənden wa təwakti ne tla'ta. ⁸Ɗəchiini tə sisingnchəf foɗa yu, pəpakh pərchə yandə micche micche, nat kə wenite tla'tə ɗaran kə khakhaa. Ndə witə tə farta malawandə ndatwa, "Tla chəɗchəɗ, tla chəɗchəɗ, tla chəɗchəɗ Farta chənmən tlə mandə nat, tla chokh, tə nakanya tə tla ne ɓata."⁹Nat fartəɗi na fə sisingnchəɗi foda yu manandə tə chan usoko tla ne ɗas ɗar ɗakwan kutraktəɗi tla ne tə sisingndəf kə fere, ¹⁰paktə nafchəɗi kumchət chep nggərsə foda yu nandə cham kurumchə khaa kə pangn tla ne ɗas ɗar ɗakwan kutrakta'an. Ɓirenchandə tla khaa ne tə sisingndəf kə fere, paɗ chamkandə fatə inchə yandə khaa kə pangn ɗakwan kutraktaan kənandə ndat wa, ¹¹"Che'ənsi Fartə ya'ən, tə paɗ chən'ən, tlu manda tə alkəta, kətləm chə chəch ɗəch nat, təmɗi yakhtəyo nat ndə khaa, chət fe tandə paɗ,"

Chapter 5

¹Naki ɗelwer khar kharsəm i tla ne ɗar ɗakwan kutraktaan tə yarata khuran tə kərsa'an. Ɗəf fe khersi tə ɗəna ɗəf kher muɗ. ²Naki tlə tləndi Farta tla tə alkət fa, ndat kapa ɓəratə wa, "wun ne mbakhən ina ndə ɗelewer ta'an khaa kə chentə ɗənɗi kaɗ nggəlandə fe si?"³Nefsə khulafərta, ndu khur khesi, ndu kan khakha ne mbakhən ina ndə ɗelewer ta'an khaa ndu kə changganchə wa. ⁴Tənchə kaan kətləm nefsə ne mbakhən ina ndə ɗelwer ta'an khaa wa ndu kə changganchə wa. ⁵Artə khur paktə nafchəɗi ndikan wa, "Mə tinwa, Ɗəpo chini i nggitkekti Yahuza, kwatl Dauda mbekhini. Nan mbakhən ina ndə ɗelewer taan khaa tə ɗəna ɗəf kharchəɗi muɗ yu."⁶Naki wanchokhret kit pətlər ɗakwan kutraktəɗi tə ɗəchəɗi tə sisingnchəf foda yu ə khur paktə nafchəɗi. nachan kə ndenwa tla ɓəlandə fe. mbo'omənchəyan muɗ, wenichəyan muɗ. Nda'an ne kə semech muɗ i Farta fe tləndə fe khur khesə nat. ⁷Ɗəkan tlət ɗelewer təɗi khar kharsəm i tla ne ɗas ɗar kutrakta'an.⁸Tlək wanchokhreɗi ɗelwer ta'an, ɗəchəɗi tə sisingnchəf foda yu tə paktə nafchəɗi kumcht chep nggərsə foda yu, chamkandə kurumchə khaa kə pangn wanchokhreta'an. Chəkwun khurnanda tə kəlai khar tə toso tla ndiɗandə fe tə kwastə əna sə'ta nda'an ne kə siti fe ferchə kit.⁹In kandə yuwa 'yemse; "Che'ənsə kə tirin ɗelewer ta'an kə inneen ɗənɗi kaɗ nggəlandə fe si. Kətləm tluchə fe ɓərata,tə fer'yo khiyandu Fartə nafchəsi ə khur chəwun kwatl nafcha, tə micha tə khesə nat. ¹⁰Chendechən kə kutərcha tə pasto cha kə chandə ter Farta, paɗ nachandə chət kutraktə khur khesi."¹¹Ɗəpaki si, səkki ɓərati fə tlənchi Fartə kaan taurantə ɗakwan kutraktaan khaa tə ɗəchəɗi tə sisingnchəf yu tə paktə nafchəɗi. Tertəyandə su' kumchət kum kum tə paɗ kumchət kumkum tə kumchət kum kum. ¹²Ndakandə tə kapa ɓəratəwa, "Wanchokhreɗi tla tlendə fe ɓəratə yu che' si kə tlət manda, wurmakta, sən'əna, alkəta tə chəmnda."¹³Səkki chəkwun ɗənɗi chət Farta ə khulafərta, tə khur khesi, tə kan khakhaa, tə khur 'yeme, nat ɗəchəɗi khurnanda - nakandə ndat wa, "Kəmɗi tla ne ɗar ɗakwan kutraktaan tə wanchokhretaan, chəmda manda, kheɗɗiti fere, tə alkətchət kutrakta nding kə fere. ¹⁴Ɗəchəɗi tə sisingnchəf foda yu ndakandə wa, "Kə chok kəɗu." paktachəɗi paɗ chamkandə kurumchə khaa fəran kandə mandə tla ne tə sisingndəf kə fere.

Chapter 6

¹Naki fartəɗi innandə wanchokhreta'an artə khaa khur ɗelewer chəɗi muɗ yu, paɗ səkki kapa ɓəratə məɗi artə khur ɗəchəɗi tə sisingndəf fwaɗa yu kəɗ yaandə 'yere, "ɓo!" ²Ɗəpaki si mbəsanchi kə kheɗɗitə pirse. Tla ne ɗaran tə ri khar, frankə fe fatə inde. Ɓachan kes kəɗ tla ne mbakhən əna kətləm kə mbakhəna.³Inankə wanchokkreta'an chepetə ɗelewer ta'an khaa, səkki chepetə ⁴ɗəchəɗi tə sisingnchəf fwaɗa yu ndat wa, "ɓo!" Chat ɓak pirsə kes samən ngna. Tla ne ɗaran fərankə fe mbanda kə təran tə khaskhas kəɗ kaɗ khur khesi, kətləm nafchə kə tlətlendə ɓəratə kapa chongom.⁵Inankə wanchokreta'an makhkaan delewer ta'an khaa, səkki makhkaan ɗəchəɗi tə sisingnchəf fwaɗa yu ndat wa, "ɓo!" Naki pongn pirse, tla ne ɗaran kəstə ɗəna kaɗa ɗəch khar ə kharyan. ⁶Səkchi ən kəɗ ɓarata ə khur ɗəchəɗi tə sisingnchəf fwaɗa yu, ndakan wa, "khermə toso arta ə ter partə arta, paɗ tiksə toso makhkan ə ter partə arta. Chək kəɗu kə səɓeen fiɗet kaɗ tə 'yam inabi wa."⁷Inankə wanchokhreta'an fwaɗatə ɗəlwer ta'an khaa, səkki fwaɗatə ɗəchəɗi tə sisingnchəf yu ndat wa, "ɓo!" ⁸Naki pirse fuwwa. Tla ne ɗaran ɗəfanchə fewa mərta, paɗ pan para ndi. Fərandak fe alkət kə ɗar artə khur fwaɗa i khesə nat, kə ɓəlandach ndə tə tluta, mita, khatəfata tə tlu khənggach ə khur khesi.⁹Inankə wanchokhjreta'an ɗərmaan ɗelewer ta'an khaa, naki sisingnchi fe ɓəɓatlandə fe kətləm ndikti Farta, tə paɗ ndiktəɗi kəstəndə khar. ¹⁰Nakandə tət tə kapa ɓərata, "kə kweti, tlə mandə ə ɗar ɗəch nat, tla ne chəɗchəɗ tə kitta'an, natu chakan mee khesə si, tə paɗ tər kənau fer'ya'an? ¹¹Chəkwun fərankə fe kheɗɗitə kapata, ndandak fe wa kə pəkndə khar tapkəɗa, kə ndiiɗ sengnan khaa i mafach kəɗ tanda tə wanmanchənanda kəssə tə nəssa fe nafe ɓəɓatlandata kəɗ ɗənɗi ɓəɓatlanda fee.¹²Innankə wanchokhreta'an miche tə ɗelewer ta'an khaa, naki nata, yira'kə khəsəf kaan. Chək fartə kaɗ kuɗ-kuɗ kəɗ pongn kapata, ndər paɗ chəkan kaɗ kəɗ fere. ¹³Wan'ndərichə khəkhatakandə kakh kə khakha, kəɗ ɗənɗi tlə khəkhata wan fərchə takh kakha chək nəkhawawa ma yira'an kapa talaarwire. ¹⁴Khulafərtə paɗ pəɗakan kəɗ ɗelwer ɗekurendəfee. Nggwalcha tə tle khakhi chəɗi taurandə 'yamchə khaa malkandə məch'yandə khaa.¹⁵Kutərchi khesi, tə paktə nafcha, tə kutər fə yaancha, tə wuruməncha, tə fə alkəcha tə chəka wuni, mafacha tə fe nawakchə kə mafacha wuɓkandə kə khur ɓehe ə khur ngwalcha. ¹⁶Ndankandə nggwalchə tə ɗakwanchə wa, " Khəmama'anndən! wuɓama'anndən ə chimendi tla chokandə fe kə ɗakwan kutrakta'an tə paɗ məɗi kombili wanchkhreta'an. ¹⁷Kətləm fartə ɓakhtəyandə khaa ə ɓi. wun ne mbakhən tlartə khaa?"

Chapter 7

¹Kərsə ɗinni naki fə tlənchi Farta fwaɗa, kit-kit ə konggwal khesə foɗa, kəsantə rənna i khesi khaa foɗa kwakwa, kətləm kə ɗə rənna kə ɗar khesi, ndu khawurta ndu kə ɗar ɗəftawa. ²Naki nowun tlə tləndi Farta ɓat tə mət cheti Farta, tla ne tə ɗelwer i Fartə khar. 'yakan tə kapa ɓərata kəmɗi fə tlənchəɗi Fartə yu fe fəranda fe mbanda kə ɓakhəndə khesi tə khawurta. ³Kə ɓakhawun khesi, tə khawurta ndu ɗəfchawa, se ma ɗəfmən kher kə mbandi mafachi Fartəyamən.⁴Səkki tərtə fe ɗəfanda fe kher kə'in; 144,000 fe ɗəfanda fe kher kə'in ə khur nggətkekchi Israilawacha. ⁵Fe ɗəfanda fe kher kə'in khur nggətkekti Yahuza 12,000; 12;000 ə nggətkekti Ra'ubainu; 12,000 ə nggətkekti Gaɗ; ⁶12,000 ə nggətkekti Ashiru; 12,000 ə nggətkekti Naftali; 12,000 ə nggətkekti Manassa;⁷12,000 ə nggətkekti saminu; 12,000 ə nggətkekti Lawi; 12,000 ə nggətkekti Issaka; ⁸12,000 ə nggətkekti Zabaluna; 12,000 ə nggətkekti Yusufu, tə paɗ 12,000 ə nggətkekti Bilyaminu ɗəftə fe kher si.⁹Kərsə ɗəchə'ini, ɗəpaki khaa, naki nggomən nafcha tla nawaktə fe mbakhən səngnd, ɓachandə ə chəkwun khakhaa, nggətkekte, nafcha tə micha, tandə kit-kit pangn ɗakwan kutrakta'an ə pangn wanchokreta'an. Natndə tə kheɗɗitə kapach fiyanda tə tlətlakhaa kangarcha kharyanda; ¹⁰Paɗ tandə 'yat tə kapa ɓərata, "kəɓi kaɗi tekhəskhaa məɗi Fartəyamən tla ne ɗas ne ɗar ɗakwan kutrakta'an, tə paɗ wanchokhreta'an."¹¹Nat fə tlənchi Farta tandə kit-kit taurandə ɗakwan kutrakta'an khaa, taurandə paktachəɗi khaa paɗ tə ɗəchəɗi tə sisingnchəf foɗa yu, chamndə kurumchə khaa, kandə chimeenchə yandə kakha pangnan ɗakwan kutrakta'an. Manan kandə Farta. ¹²Nakandə ndat wa, "Kə chok kəɗu!, chəmnda, manda, sən'əna, usoko tə alkəta kən kə i Fartəyamən kə fere! kə chok kəɗu."¹³Chəkhiki nowun artə khur paktə nafchəɗi, "Michneniya məkchə kheɗɗiti kapach ya, tə paɗ ɓachandə ayi? ¹⁴Ndanki wa, "malɗəm, sənin wa," ndikan wa, "Fenniya ɓachandə kes khur kapa poni. Chapandə kapachyandə kaɗi, paɗ chandə kheɗiɗɗe khur feri wanchokhreta'an.¹⁵Kətləm nda'an tandə pangn ɗakwan kutrakti Farta, paɗ tlə nachandə mananda witə təfarta ə khur kətən siti'yan. Tla ne ɗas ɗar ɗakwan kutrakta'an nan chipendete. ¹⁶Nandə nggər sək mitawa, paɗ nə kuchəmndə kəsandach paɗwa. Nə watfartə təktə khaa. kə ɗarnanda wa, ndu kən welilə fiyanda wa. ¹⁷Wanchokhreɗi khurɗəfitə ɗakwan kutrakta'an yu ne nat kə tlə parat yanda, nan parat tə tanda kəmɗi na raka 'yam sisingnde, Fartə paɗ nan pətan chəkwun 'yamət kaɗ ə wenichi 'yanda."

Chapter 8

¹ Innankə wanchokhreta'an muɗatə ɗelwer ta'an khaa, ngaskə khulafərtə seet minti kumchət makhkan. ²Naki fə tlənchəɗi Fartə muɗ tlarchə pangnan Fartəyu fərandach fe mbo'omənchə muɗ.³Ɓak nowun tlə tləndi Farta tə toso khar tə kwastə əna sətə khuran kit pangn bagadi. Chankə fe kwastə əna səta'an sə kafyan kətləm kə sisə kə wumanchə tə siti fə fərkitcha ə ɗar kwastə bagadi ə pangn ɗakwan kutrakta'an. ⁴Inne i kwastə əna səta'an tə siti fə fərkitchəɗi tlakan kafərta kə pangn Farta ə khari tlə tlənɗi Fartəyu. ⁵Tlə tlənɗi Fartəyu tərkan toso təɗi tə əna kwastə sitəɗi khuran yu ndiiɗankan tə wata ə ɗar bagadi təɗi. Məkkan kakh kə khur khesi, chat tla'kə yaandə 'yere, kapa ɓərata, wilwiɗtə 'yere tə yira'ti khakha fa.⁶Fə tlənchi Fartəɗi muɗ tə mbo'omənchə khar yu takhəskandəf kə pende. ⁷Tla tərkanan pənkan ɗiptəyan, ɓak ratlata tə wata wimkhaa tə fere. Mik kə fe kakh kə khur khesi, artə khur makhkan i khesi i kan kaɗi, artə khur makhkan i ɗəfcha ikandə kaɗi, paɗ nat ndau usuncha ikandə kaɗi.⁸Chepete tlə tlənan penkan ɗiptəyan, ən kəɗ kapa nggwele tla ne kəstə tə wata mək kə fe kakh kə khur khawurta. Artə khur makhkan i khawurta'an chəkan kə fere. ⁹Artə khur makhkan i ɗəchəɗi tə sisingndəf khur khawurta'an məmatakanda, artə khur makhkan i jirki tə 'yamcha səɓkandə kaɗi.¹⁰Makhkan tlə tlənan penkan ɗiptiyan, kapa wan'ndəra khəmkan kakh ə khulafərta, finkan wata kəɗ tikese kə ɗar artə khur makhkan i kuficha tə tle 'yamcha. ¹¹Tləm wan'ndəriyanwa ɗəftə wanɗiya. Artə khur makhkan i 'yamcha chəkandə kaɗ ɗəkhɗəkh, paɗ nafchjə ka'an məmatakandə tə ɗəkhɗəkhtə 'yaman.¹²Fwaɗɗatə tlə tlənan penkan ɗiptiyan, artə khur makhkan i farta tləfankə fe, artə khur makhkan i ndər kəɗu, artə khur makhkan i wan'ndərichə kəɗu paɗ. Artə khur makhkan yandə nat chəkandə kaɗ simsim. Artə khur makhkan i farta tə wita ɗa'kətsəwa.¹³Ɗəpaki khaa, səkki təwakti tla ne mbərtəkhaa khurɗəfi tə khulafərta, nakan 'yat tə kapa ɓərata, "Ai, ai,ai, kəmɗi fe ne khur khesi, kətləm təti ɗiptəɗi na fə tlənchəɗi Fartə makhkan pendə yu.

Chapter 9

¹Ɗərma'an tlə tlənan penkan ɗiptiyan. Naki wandəriɗi khəmchə kakh khulafərtə kə khur khesiyu. Frankə fe wandəriyan wansukram i mbandə kə khur kwiiɗi nawaktə sərta'ansi. ²Innankan mban kwiiɗi khaa nawaktə sərta'ansəyu, ɓak inne kes ə khur kwiyann kəɗ ɓachan ə kapa kwi wata. farta tə rənna təɓərkandə khaa kə wutla kətləm inniɗi ne ɓat kes khur kwiɗi.³Tə khur inniɗi ɓak chalach kes kə khur khesi, fərandak fe alkət kəɗ khərɗacha ə khesi. ⁴Ndandak fe wa kə chandə ən usine, ndu se'e ndu ɗəfta wa, se nafcha fe nawaktə ɗəf kheri Fartəs ɗar pa'anchiyanda.⁵Frandau fe mbanda kə ɓəlandə nafchəini wa, kə fərandach ndə ɓakhtə ndak kə ndər ɗərman. Khatə kəɗtəyanda nachan nat kəɗ cheti khərɗata ma chi tə nefe. ⁶Khur manchə'ini na nafchə kaa merta, nandə mbəsanchəwa. Nandə yakhtə kə mərna, mərtə paɗ nan rakandat khar.⁷Chalachəɗi nachandə nat kəɗ pərəssa fe taaakhəschəf kə yanda. Ɗar inchəyanda ənsə kəɗ fatə in wandəɓətla, chimeenchiyandə paɗ kəɗ i nafcha. ⁸Wesiyandə kəɗ i nəssa, tlanchəyandə paɗ kəɗ tlanchi chini. ⁹Kapa kəfat'yandəs kəɗ wan'ndəɓətla, təti pəpakhchəyanda paɗ kəɗ təti sarchi pərrəssə ka'an fe ne ɗəɗɗat kə mət yanda.¹⁰Ndəssəyandəs i che fata kəɗ khərɗacha; ə fi ndəssəyandə fərandach fe alkət kə ɓakhandə nafchə kə ndər ɗərman. ¹¹Tla ne kəɗ lkutəryanda, tlə tlənɗi kwiɗi nawaktə sərta'ansəyu. Tləman tə mi Ibraniyawat wa Abaddon, tə mi Heleniyawat paɗ wa Appollyon. ¹²Ɓakhtəkhaa i tərkanan ɓirkhaa. Ɗəpo! kərsə tlaya, ɓakhtəs samən-samən chep ne ɓata.¹³Michchetə tlə tlənan penkan ɗiptiyan, sək ki ɓəratə ɓat khur mbo'omənchəɗi ɗar bagadi təɗi pangn Fartəyu. ¹⁴Ɓərata'an ndankan michchetə tl tlənɗi ne tə ɗiptə khar yuwa, "kalu fə tlənchəɗi khaa foda kənandə fe tandə kapa kufi yufiretis yu." ¹⁵Fə tlənchə'ini foda takhəschəf kətləm fartəini, tə ndəri ini, tə khure'ini kalkə fe tandaə khaa kə ɓəlandə artə khur makhkan i nafchi khesi.¹⁶Tertə sotachəɗi ɗar pərəssa nachandə 200,000,000 kəɗ ɗənɗi səkti sengnan. ¹⁷Kəɗu yu nati pərəssa'an ə khur sənna'tənchi tə fe ne ɗaran. Kapa kəfachyandə nga kəɗ wata, kuɗ'ɗa kəɗ khulafərta, tə paɗ kəɗ 'yam rinne. Indi pərəssa'an kəɗ indi chinicha, ə khur michiyandə paɗ wat tə innee tə kheɗɗitə wat ɓat kes.¹⁸Ɓəlankə fe artə khur makhkan i nafcha tə əna ɓakhchə'ini makhkan yu, wata, innee tə kheɗɗitə wata tla ɓach kes michə yanda. ¹⁹Kətləm alkəti pərəssa'an ə khur meyanda tə ndəssəyanda - kətləm ndəssəyandə kə wuruɓcha, inchiyandəs paɗ tla tlə natndə chan məri nafchə fa.²⁰Taktə nafchi khesi fe ɓəlawaktə fe tə ɓakhtə'ini, tərwandə khaa khur ɗəchəɗi chət ndawa, ndu kə malandə manandə khwa'archa tə ɗəkhachawa, tə ɗəfcha tə ɗakwancha wa, ɗəchəɗi tlə səkwakchə məta, tlə nawakchə məta paɗ tlə wi'wakcha. ²¹Paɗ tərwandə khaa khur ɓəlfatyandawa, tə tlərfaktəyandawa, tə fəlaukətyanda wa, tə tarchəyandə i yarkətawa.

Chapter 10

¹Naki nowun kapa tlə tləndi Fartə ɓat kakh ə khulafərta. Nachan khur khusamba ə ɗar indəyan ndalkurtəsi. Chimendiyan kəɗ farta, sarchiyan kəɗ tlartə wata. ²Wan ɗelwer sə chep kharyan kə innan, paɗ ɗəfkan sartə kharsəm'yan kə ɗar khawurta, sartə kaku'yan paɗ kə ɗar khakhaa.³Khwakan tə kapa ɓərata kəɗ təti chini. khwakan, ya'andə 'yarchə muɗ ndikandə tə ɓərachə yanda. ⁴Ndik kə yaandə 'yarchəɗi muɗ yu, nduk kə yari, sək ki ɓəratə khulafərtə ndatwa, "kəsu khar kə wuɓta'an ɗənɗi mbatə yaandə 'yarɗ mu yu, kə yeren wa."⁵Naki tlə tləndə kit ə ɗar khawurtə tə khakhaa yu tla'antə khar kharsəm yan kafərta. ⁶Yakan ən mi tə tla ne tə sisingndəf kə fere. tla chəch khulafərta tə ɗəchəɗi nat khuran, tə khesi tə ɗəchəɗi nat ne khuran, tə khawurta tə ɗəchəɗi nat ne khuran, paɗ ndak tlə tlənan wa, "Pa'u təla fatsə paɗwa." ⁷Nakan fartəɗi natənnduk nduk kə pen muɗatə tlə tləndi ɗiptiyan, fartə'ini na wuɓtə ɗəchi Fartə ndiit khaa, kəɗ ɗənɗi mba'andən mafach'yan Annabawacha."⁸Ɓəratəɗi səkti khulafərtə yu nggərkan ndiktə tə nanchi, "Ɗu təru ɗelwer təɗi innandə fe khaa khari tlə tlənɗi ne kit ɗar khawurtə tə khakha yu." ⁹Ɗəki kəmɗi tlə tlənan, ndanki wa kə fəri wan ɗelwer ta'an. Ndikan wa, "Təru ɗelwer ta'an kə kengnən. Nan chandə khuryo ɗəkhɗəkh, khur meeyo paɗ nan nat nepnep kəɗ ɗaya."¹⁰Tərki ɗelwer təɗi khari tlə tlənan, kangngangki. Chəkan nepnep khur mee inchi kəɗ ɗaya. Kərsə kangnga ndəchi khurinchi chikan ɗəkhɗəkh. ¹¹Ndikə yowun wa, "wa'at kə nggirin mba ən kə ɓəra nafchə kaan, tə khakhicha, tə michche samən-samən tə kutərcha.

Chapter 11

¹Fərikə fe chəkulkule kə chi tersə kəɗ fangn kaɗa əna, ndikə fe wa, "Tla'u kə keɗeen kətən siti Farta tə bagadi tə fe tlə mananchə Farta ə khuran. ²Keɗeen khakhiɗi ne ə khesi kətənan wa, kətləm fəran fe nafchəɗi tlə manawakchə Farta. Nandə wi'yandə chəɗchəɗ tə mərɓan ndər kumchət foda nggərsə chep.³Ni fərandə fe chep tləmba'chi ndiktinchi mbanda kə nandə mbata kə mə ndə 1,260 tə səɓtə kapachfa." ⁴fə mba ndikchi ini fen ne kə ɗəftə zaitun chep tə mət tlarti pətəlla chep fə tlarchə pangngən farta i khesi. ⁵Ma 'yach nefsəkə chanda əna, na wat ɓat kes khur mee yanda kə ɓəlantə fə inmərchəyanda. Nat tla yakhchəs kə chanda əna, nach fe ɓəlandə tə mbən'ini.⁶Fə mbachə'ini alkət yandəsi kə nggəlandə khulafərta mani 'yer ɓata nat fartəɗi mba'tənda. Alkətyandəsi kə təɓrandə 'yem khaa kə fere, tə paɗ kə ɓandə tə wetə ɓakhtəɗi nat yakhtəndəs kə khur khesi fartəɗi yakhtənda. ⁷Ma tə ɓandə mbatə yanda, ɗəparaɗi ɓach kes khur kwiɗi nawaktə sərta'an səyu, nan yan tanda. Nan mbakhən tanda kə ɓəlandachi.⁸Məmatacha'an nachandə nat nduknduk khur mbancha ə khur kapa mərɓan (tla na fe ya sakta'anwa Saduma tə Masar) məɗi kukwandə fe Fartəyanda. ⁹Məndə makhkan tə chakta'an fowun khur chəkwun nafcha, ngətkekche, micha tə khakhicha nandə na fach yanda. Nandə yakh kə səfe tandə kə khu kwiya wa.¹⁰Fe ne khur khesi nandə sək mbəndəfa tə tanda. Nandə tlənan ɗəch ra'an ɓa'al kətləm Annabi chəɗi chep ɓakhanchə fe ne khur khesiyu. ¹¹Kərsə məndə makhkan tə chakta'an, yiptə sisisngndə məɗi Farta, nan yimandat kafa, paɗ nandə tlartə kə ɗar sarchəyanda. Kapa lekəte nan khəmandə fe nach tanda. ¹²Nandə sək kapa ɓərata ə khulafərta ndandat wa, " Ɓam kəmɗiya!" kanandə pəɗat kə khulafərta khur khusambaa, fə inmərchiyandə kə nandə na tanda.¹³Fartə'ini na kapa yira'tə khakhaa nat si, paɗ artə khur kum i mərɓan nan fokhtə khaa. Nafchə 7,000 nandə məmatata ə khur yira'ti khakhi ini, paɗ fe khəra'chə nandə rəɓtəf kaan, kə fərandə mandə Farta tla ne khulafərta. ¹⁴Chepetə ɓakhta mbərkhaa. Ɗəpo! ma¹⁵Muɗatə tlə tlənan penkan ɗiptiyan, kapa ɓərachə ndikandə ə khulafərtə ndatwa, " Mandi khesi chikə mandi chənmən tə Kristi yan. Nan chət kutraktə nding kə fere."¹⁶Paktə nafchəɗi kumchət chep ngərsə foɗa ɗəɗas ɗar ɗakwan kutrakchəyandə pangn fartəyu chamndə kurumchə khaa ɗar chimən chiyanda. Manankandə Farta. ¹⁷Ndakandə wa, " chuchə ən usoko Farta chən ən tlə manda, tla nesi nakanya tə tla nesə chokh, kətləm tirin kapa mandiyo, paɗ tirin kan chət kutrakta.¹⁸Nafchi khesi khup khurchəyanda, chək kəɗu ɓi səɓtə khuryo. Ɓi fartəɗi na fe chokan chakmee məmatach si tə paɗ fartəɗi natu fəran kənawan mafachyo Annabawacha, fe ne kə fə fər kitcha tə fe kwaranchə tləmwa, fe ne kə wancha tə fe ne kə paktacha. Ɓi fartata'an yo natu təkandə fe kaɗ ne təkandə khesi kaɗi."¹⁹Kətən siti Farta inkan khaa ə khulafərta, nak fe akwati tə ɗənɗi mba'andən nafchəyan chokh khur kətən sita'anyan. Wilwiɗ tə ɗakət si tə paktə ɓəracha, tə yaandə 'yere, tə yirati khakha fa tə kapa rənni 'yere tə ratlata.

Chapter 12

¹Nak fe kapa sakta'an ə khulafərta: nunef məkkan kapa farta, ndər paɗ ə kan sarchəyan, fatə ind wandərichə kum nggərsə chep ə ində'yan. ²Waa khur'yan, paɗ mətlan tət khatə nggətta, khur ɓakhtə khaa i nggətta.³Nak fe yowun sakta'an ə khulafərta: Ɗəpo! kapa ngatə səɓtə tlukhənggə si tə inchə muɗ tə mbo'omənchə kum, paɗ ləɓokər ktrakchə inchəɗan muɗ yu. ⁴Ndis'yan pətantə artə khur makhkan i wandərichə kakh ə khulafərta, chamkan tandə kakh kə khur khesi. Səɓtə tluugge ini tlarkan khaa pangn nuɗi ne nduk nggəttə yu, kətləm ma nggiti kə ɓəlantə wanan.⁵ Nggətkan khəeswaa, tla ne chət kutraktə kə ɗar khakhichə nat tə fangn wan'ndəɓətla. Tlənak fe wanan'yan kəmɗi Farta tə ɗakwan kutraktiyan, ⁶Nunafan rakakan kə khur usine, məɗi takhsandə Fartə mət khaa kətləm mətlan ma'na fe ɗəpa anchə khar kə məndə 1,260.⁷Nakan yandəs khulafərta. Mikailu tə fə tlənchəyan yankandə tə səɓtə tlukhənggaɗi tə fə tlənchə'yan paɗ yankandətandə paɗ. ⁸Səɓtə tlu khənggaɗi alkətyansə kə səmantə yanan wa. kətləm nda'an pa'u mətsə khulafərtə kətləm ndə tə fə tlənchiyan wa. ⁹Səɓtə tlukhənggaɗi - ɗokhtə wuruɓɗi na tləman wa khwe'ere tla ləmchə khesə nat - mək kə fe ndə kakh kə khur khesi, fə tlənchiyan paɗ chamkə fe tandə kakh təɗi.¹⁰Səkki kapa ɓəratə ə khulafərta: "Nakanya ɓi kəɓi kaɗi, alkəta, tə kutrakti chənmən tə alkəti Kristi. Kətləm tla tlə ne pata ndə wanmanchəmən məkan fe kaɗ kə khur khesi, mətlan təɗi tlə ne patandat pangn Farta, witə tə farta.¹¹Mbəranchandə khaa təmɗi feri wanchokhreta'an tə paɗ tə mba ndiktiyanda, kətləm yakhwandə sisingn chiyandawa, chək kə mərnda. ¹²Kətləm nda'an mbənam fata ngun khulafərcha, paɗ nat fe ne choktə khurwun. Ai i khesi tə khawurta kətləm khwe'ere pəɗi kə khurwun. Səɓ khuryan kaɗ kaan, kətləm sənwa pa'chə wanmənchəyan tap kəɗa.¹³Sənkə səɓtə tlukhənggaɗi wa mək fe anchə kakh kə khur khesi, rəkkan nuɗi ngəchə khəswaa yu. ¹⁴Nunafan fərankə fe pəpakhchə chep i kapa tuwakti kətləm kə tla'a kəmɗi takhsandə fe khaa kətləm mətlan ə khur usine. Minni na fe ɗəpa ndi kə wanmənchə tap kəɗa, tə wanməncha, tə chaktə mənda - ə məɗ nawaktə wurɓan si.¹⁵Wurɓan chəkhankan 'yem kaɗ ə khur mee'yan kəɗ kufa, kətləm kə ɓə tə 'yeme tla ne tərandə nuɗi. ¹⁶khakha kəsankan nuɗi si. Khakha innan kan mee khaa sankan 'yam kufiɗi chəkhandə səɓtə tlukhənggaɗi kakh khur mee'yan yu. ¹⁷Səɓtə tlukhənggaɗi khupkə khuryan kə ɓəra nunafan, pəɗakan nat yandə tə nggitkektiyan, fe tlə fərchə kit kə ndikti Farta, paɗ tandə chəp tə ɗəchəɗi mba'tə fe kə ɗar Yesu khar. ¹⁸Tlarkə səɓtə tlukhənggnata'an khaa ə ɗar choktə ə mi khawurta.

Chapter 13

¹Naki ɗəparat ɓat kes khur khawurta. mbo'omənchiyan kum, paɗ inchiyan muɗ. Ɗar mbo'omənchəyan ləɓokər kutraktəs kum, paɗ ə ɗar chəkwun indəyan tlimsi i 'yara fata. ²Tlukhənggaɗi nti kəɗ nggitlwete. Sarchəyan kəɗ sarchi ufana, meeyan paɗ kəɗ mee'i chini. Tlukhənggaɗi fərankan alkətyan tə kutraktiyan, tə kapa alkət chət kutraktiyan.³Artə khur inchi tlukhənggaɗi chəkan kəɗ tə ɓəlan fee, chək kəɗu kapa miring'ini kinkaɗi. khəssə nat sakandach inde nakandə para tlukhənggaɗi. ⁴Fen paɗ fərankandə mandə tlukhənggaɗi, kətləm fərantə alkətyan tlukhənggaɗi. Manankandə tlukhənggaɗi, paɗ nakandə ndatwa, "wunne kəɗ tlukhənggaɗi? paɗ wunne mbakhən yanndi?"⁵Tlukhənggata'an fərankə fe mee tla ne ndik əna maan inde tə 'yarafata. Fəranfe mbanda kə chət kutraktə ɗar kumchət foda ngərsə chep. ⁶Innankə tlukhənggata'an mee khaa kətləm kə ndik səɓtə ən kə ɓəra Farta, mbu səɓtə ən kə ɓəra tləman, məɗi tlə choktən, tə fe ne khulafərta.⁷Tlukhənggata'an fərankə fe mbanda kəyantə fə fər kitcha, kə mbakhən tanda. paɗ fəran fe alkəta kə ɗar chəkwun kwatl nafcha, miicha tə khesə nat. ⁸Nat fe ne khur khesi nandə manada, nat tla yarawaktə fe tləman, kə chə fe khəsi, khur ɗelwer tə sisingde, tla ne kə i wanchokhreta'an, tla tlendə fe ɓərata.⁹Ma tləmati nefsi, kə kaa tləmat khaa. ¹⁰Ma na fe tər nef kə khur mafakəta, nachan pəɗat kə khur mafakəta. Ma na fe ɓəlandə nef tə tlutə na fe ɓəlanda. Yat ya kətləm kərəs əna tə fər kit kəmɗi fe ne chəɗchəɗ.¹¹Naki yowun tlukhənggə ɓat kes khur khesi, mbo'omənchiyan chep kəɗ chokhrete, ndikkan kəɗ tlukhəngga. ¹²Chəkan nat alkəti tlukhənggaɗi tərkananyu ə pangn nan, paɗ ɗəfkan khakha tə fe ne khuran kə manandə tlukhənggaɗi tərkanan - tla chandə fe mbaru f, kənchəkaɗ yu.11 Naki yowun tlukhənggə ɓat kes khur khesi, mbo'omənchiyan chep kəɗ chokhrete, ndikkan kəɗ tlukhəngga. ¹²Chəkan nat alkəti tlukhənggaɗi tərkananyu ə pangn nan, paɗ ɗəfkan khakha tə fe ne khuran kə manandə tlukhənggaɗi tərkanan - tla chandə fe mbaru f, kənchəkaɗ yu.¹³Chəkan paktə əna saka incha. Ɗəftə wat kə ɓə kakh khulafərta kə ɗar khesi ə pangn nafcha. ¹⁴Təmɗi sakcha'an təɗi fərandə fe ɓandə kə cha, ləmtə fe ne khur khesi. Ndandachanwa kə takhəsndə əna kətləm manandə tlukhənggaɗi tla na mərəng tlutə fəyan, chək kəɗu mətlan tə sisingndəfa.¹⁵Fəran kə fe mbanda kə fərantə yiptə ɗənɗi chət fe kəɗ tlukhənggaɗi kətləm ɗinni kə ndike kə ɗəf fe karchəf kə manandə tlukhənggata'an kə ɓəlandach fee. ¹⁶Njekentə chəkwun fa wanwaa tə kapa nefe, wurumnda tə tlə ɓakhta, mafata tə tla nawakchə kə mafata kə tləndə yarata kə khar kharsəm ndu ə mi paanda. ¹⁷'Yan'yang məɗi chəkwuni kə khiya ndu kə khiyantə ən kaɗi, man'nggə yarati tlukhəngge ini'yansəwa, nda'an ne kə ɗəna sənan ne kəɗ tləman.¹⁸Nda'an ne kə sən əna, Ma sən əni nefsi, kə sengngntə ɗəna sənan i tlukhəngge'ini. Kətləm ɗəna sənan i nefe. Ɗəna sənanwa 666.

Chapter 14

¹Ndǝpaki khaa naki Wanchokhreta'an kit ɗar nggwal Sihiyona. Tlǝmata'an nafchǝs 144,000 tla na tlǝman tǝ tlǝm chǝnan ɗar paǝnchǝ yanda. ²Sǝk ki ɓǝratǝ ǝ khulafǝrta kǝɗ tǝti raka 'yem kapa kufa tǝ yaandǝ 'yere. Ɓǝratǝɗi sǝkti kǝɗ tlǝ kǝlaya ne fǝɗ kǝlaiyan.³Inkandǝ yuwa 'yemse pangngǝn ɗakwan kutrakta'an, tǝ paɗ pangngǝn ɗəchəɗi tə sisingndəf foɗa yu tə paktə nafchəɗi. Nefsə ne mbakhən cha'a 'yamsan wa, se nafchəɗi 144,000 yu fe khitə fe ə khur khəsi. ⁴Fenni ne kə fe səɓawakchə fatyandə kaɗ tə nəssa, kətləm chəwandə fəlaukəta wa. Fen ne kə fə parach wanchokhreta'an nat məɗi ndatən. Khichə fe tandə kes khur nafcha kəɗ yuwa nəkhati ɗəsəmnda i Farta tə wanchokhreta'an. ⁵Mbəsu fe lektə mee yanda wa, mbəsawufe tandə tə səɓtə ənawa.⁶Naki nowun tlə tləndi Fartə tlatə khurɗəfi tə khulafərta, tla ne tə ra'a ka'a ndikche kə mba'antə fe ne khur khesi - kəmɗi chəkwun khakhaa, nggətkekche, miicha, paɗ tə nafcha. ⁷'Yakan tə kapa ɓərata, "kwaraman Farta kə fərawun manda. Kətləm fartə chak mee'yan ɓi. Manaman, mətlan təɗi chəch khulafərta, tə khesi, tə khawurta, tə tlətle 'yamcha."⁸Nowun tlə tlənɗi Farta, chepeta'an, parakan nakan ndatwa, "khəmkhaa, khəm Babila khaa tla ne manchan, tla ləmchə khakhichə nat kə sandə'yam innabi i fəlaukət'yan."⁹Yowun tlə tləndə paɗ, makhkanan parakan tanda, nakan ndat tə kapa ɓəratə wa, "Ma manan nef tlukhənggaɗi tə mirsing ndiyan, paɗ, ə tlət yarat kə ɗar paandəyan ndu kə kheryan, ¹⁰nan sa innabi paɗ i səɓtə khuri Farta, innabi təɗi chawaktə fe 'yem kafa, tlərtə fe kə ɗəna sata i səɓtə khuryan. Nafɗi sacha nafe ɓakhandə tə wata ə pangn wanchokhreta'an.¹¹Innii waɗi natndə ɓakhtə khaa khuran yu nachan nat tlatə kafərtə kə fere, paɗ nandə yipwa, ndə witə tə farta - fenni fə manandə tlukhənggə'ini tə mirsingndiyan, paɗ nat tə nafɗi tləch yara tləman. ¹²"yat ya kətləm Kristi fe ne chəɗchəɗ, fe tlə parach mba'ti Farta tə fər kit kə Yesu."¹³Səkki ɓəratə khulafərtə ndat wa, "yaran ɗənɗiya, " Fə mbəs ɗəch khar məmatachəɗi mərchə khur Farta." "Aa," nda semete, "ma'nandə yipta khur ɓakhtə yandə khaa, kətləm ɗə chəch yanda nan para tanda."¹⁴Ɗəpaki khaa, mbəsanchi kə kheɗɗitə khusambaa. Ɗas ɗar khusambiyan, nefsə kəɗ Wa'i Nefe. Ləɓokər kutraktəs ində'yan tə chəmən chelet kharyan. ¹⁵Ɓak nowun tlə tləndi Fartə kes kətən sita 'yakan tla ne ɗas ɗar khusambiɗi tə kapa ɓərata: Təru chelet yo kə tirin kan khwachanta'an. kətləm fartə khwachata'an se'i, nakan khesə nəkhi." ¹⁶Tla ne ɗas ɗar khusambiɗi tla'ankan chelet'yan kə ɗar khesi, khwachan kan khesi'yan.¹⁷Yowun tlə tlənda chekan kes khur kətən sitə khulafərta: mətlan paɗ chəmən cheletsə kharyan. ¹⁸Paɗ yowun tlə tlənda ɓakan kes khur bagadi i kwastə inne tla tlə chəch kutraktə kə ɗar wata. 'Yakan tla ne tə chəmən chelet kharyu tə kapa ɓərata. "Təru chəmən cheleɗo yu kə khwecheen nəkhaa innabi chəɗi ɓəra ɗəfcha'an i khesi, kətləm innabi ta'an nəkhi."¹⁹Tlə tlənan tla'ankan chelet'yan kə ɗar khesi, paɗ nggomankan nəkha innabi i khesi. Chamkan tandə kə khur mət 'yim innabita'an i khuptə khuri Farta. ²⁰Njekankə fe ɗəna yimmandə innabi ta'an kərsə wiri, fer paɗ nakan rakat sakankə mbarat tla sa'anchə lanjam i pirse, langngə paɗ kəɗ mel 1,600.

Chapter 15

¹Nggǝrki na saktǝ ǝn khulafǝrta, manchan paɗ ǝna sakainde: Fǝ tlǝnhi Fartǝs muɗ tǝ ǝna ɓakhtǝ khaa muɗ, fe ne kǝ ɗukwa ɓakhtǝ khaa, kǝtlǝm tǝmɗandǝ na khuptǝ khuri Fartǝ ɗiiɗkhaa.²Naki ɗǝnɗi ne kǝɗ khawurtǝ sisingngǝn 'yeme wumchǝ khaa tǝ wata. Kit kǝlar khawurta'an fe ɓakhǝnchǝ tlukhǝnggaɗi tǝ mǝrsingndiyan paɗ tǝ ɗar tertǝ fe tlǝ 'yafe tǝ tlǝman. Kǝlangchǝ khar yanda fe fǝranda Farta.³Tandǝ in 'yemsi Musa, mafati Farta, 'yemsi Wanchokhreta'an: "Tarchǝ yo paktachan tǝ Paɗ yi sakainde, chǝnmǝn Farta tla ne manchan. Mbanchǝ yo kit, nde ta'an paɗ, kutǝri khakhichǝ nat. ⁴Wun nawakchǝ lekute, Farta, paɗ kǝ manantǝ tlǝmwa? Kǝtlǝm chǝ ndak ne chǝɗchǝɗ. Khakhichǝ nat nandǝ ɓat fǝr mandǝ pangngǝn wa, kǝtlǝm kit'tǝ ndǝna chǝch yo ɓi kes.̂⁵Kǝrsǝ ndǝchǝ ini ndǝpaki khaa, kǝtǝn sitiɗi ne kǝ mǝt ndikti Fartǝ yu cha khaa ǝ khulafǝrta. ⁶Chek fǝ tlǝnchǝɗi kes muɗ yu khur chǝɗchǝɗ tǝ mǝta ǝ kǝtǝn sita'an tǝ ndǝna ɓakhchǝɗi muɗ yu khar yanda. Kapach fǝyandǝ tla nawaktǝ patsǝ fiyanda tǝ kheɗ'ɗitǝ. Kapach kǝnandǝ kǝfach yandesi.⁷Artǝ khur ndǝchǝɗi foda tǝ Sisingdǝf yu fǝran kandǝ fǝ tlǝnchǝɗi tasochǝ tipe tǝ khuptǝ khuri Farta tla ne tǝ sisingndǝf kǝ fere. ⁸Kǝtǝn sita'an ɗiiɗ tǝ in'nee tla ɓach khur mandi Farta tǝ alkǝt yan. Nefsǝ ne ɓakhǝn ndǝt kǝ khuran wa se ma tǝɓi bakhchǝɗi muɗ i fǝ tlǝnchǝɗi muɗ yu.

Chapter 16

¹Sǝk ki kapa ɓǝratǝ 'ya fat khur kǝtǝn sita, ndankan fǝ tlǝnchǝɗi muɗ yu wa, "Ɗam tlǝraman khesǝ kǝ in tasochǝɗi muɗ i khuptǝ khurɗi Fartǝ yu."²Tlǝ tlǝnan tla tǝrkanan ndǝkan tlǝrandǝ taso yan kaɗ kǝ ɗar khesi. Sǝɓtǝ khatǝ mǝrǝngchǝ chekan kes fi nafcha fe na yarati tlukhǝnggaɗi fiyanda, fe mananchǝ mǝrsingngdiyan.³Chepetǝ tlǝ tlǝnan tlǝrkan taso yan kǝ khur khawurta. Chǝkan kǝ fere, kǝɗ feri mǝrta. chǝk mǝ khur khawurta'an mǝrkan⁴Makhkaan tlǝ tlǝnan tlǝrkan taso yan kǝ khur kuficha tǝ tlǝtle 'yamcha. Chǝkandǝ kǝ fere. ⁵Sǝk ki tlǝ tlǝɗi 'yamchǝ ndatwa, "Chǝ tlǝ kit---tla nesǝ nakanya tǝ tla nesǝ chokh, tla ne chǝcɗhǝɗ --- kǝtlǝm chekin mi ndǝcheɗya. ⁶Kǝtlǝm tlǝrandǝ feri fǝ fǝrkitchǝ tǝ annabawach kaɗi, fǝrendechin fere kǝ sanda; nda'an kǝmches tǝ tanda." ⁷Sǝk ki nggǝman bagadi wa, "Aa, Farta chǝnmǝn tla kǝ fere, chak mee yo ndeta'an tǝ paɗ kit'ta'an.⁸Foɗatǝ tlǝ tlǝnan tlǝrkan taso yan kǝ ɗar Farta, fǝrankǝ fe mbanda kǝ yantǝ nafchǝ tǝ wata. ⁹'Yandak watfartǝ kaan, 'yarakandǝ tlǝm Farta, tla ne tǝ alkǝt ɓakhti ini khaa yu. Tǝrwandǝ khaa ndu kǝ fǝrandǝ manda wa.¹⁰Ɗǝrman tlǝ tlǝnan tlǝrkan taso yan kǝ ɗar ɗakwan kutrakti tlukhǝnggi yan, taurankǝ wutl kutǝrakta'an khaa. Nakandǝ kǝɗ sǝnuchǝ yanda kǝtlǝm khata'an. ¹¹'Yarakandǝ Farta tla ne khulafǝrta kǝtlǝm khatǝ mǝrǝng chǝ yanda. Pakǝ nakanya karkandǝ tǝrtǝ khaa kǝ ɗar ndǝchchǝɗi chǝt nda.¹²Michetǝ tlǝ tlǝnan tlǝrkan taso yan kǝ khur kapa kufa, Yufiretus. 'Yaman njikan kaɗi kǝtlǝm kǝ takhsan fe mbandǝ kaɗ kǝtlǝm kutǝrchǝɗi ne ɓat tǝ mǝt cheti Fartǝ yun. ¹³Naki sǝɓtǝ semech makhkan kǝɗ chukhopcha ɓat kes mee i tlukhǝnggaɗi tǝ annabi tǝ lektǝɗi. ¹⁴Kǝtlǝm semeti khwaǝrchǝ nakanda fe ne chǝt ǝna saka incha. Nandǝ pǝɗat kes kǝmɗi kutǝrchi khesǝ nat kǝtlǝm kv nggomandach nda kǝ mǝt arta, kǝtlǝm ya'anda, ǝ far kapa farti Farta tla kǝ fere.¹⁵(Ndǝpo! nggǝt ɓat kǝɗ yeere! Tlǝ mbǝs ǝn khar tla ne ndǝpata, tǝ kapat yan fa kǝtlǝm kǝ chǝkes chakhaa wa kǝ nǝfe fatyan.") ¹⁶Ɓakfe tǝ tandǝ kǝ mǝt arta kǝmɗi tlǝ yafe wa Armageddon tǝ mi Ibraniyawta.¹⁷Muɗatǝ tlǝ tlǝnan tlǝrkan toso yan kǝ khur rǝnnaa. Ɓak kapa ɓǝratǝ kes ǝ khur kǝtǝn sita tǝ ɗakwan kutrakta'an ndat wa, "Ə chi." ¹⁸Wilwiɗtǝ ɗakitsi, ɓǝracha tǝ yandǝ 'yere tǝ kapa yirati khakha fa --- kapa yirati khakhafǝ tla tamwakchǝ sǝɓta kǝ nak nafchǝ khaa khur khesi, kapa yirati khakhafǝ ka'an. ¹⁹Kapa mǝrɓan chak kan khaa makhkan khuran, paktǝ mǝrǝɓchi khakhicha khǝmkandǝ khaa. Fartǝ kuduk kan kapa mǝrǝɓ Ɓabila, fǝran kan mirǝɓini wanchakhtukhwata tipe tǝ innabi tla chet fe tǝ kapa khuptǝ khur yan.²⁰Chǝkwun tlǝ khakhaa taurandǝ 'yem khaa yimkan khaa, nggwalchǝ paɗ tandǝs wa. ²¹Paktǝ ratlacha fe na lǝklǝk kǝtyandǝ kǝɗ talanti khǝkha takandǝ kakh fǝrta kǝ ɗar nafcha. 'Yarakandǝ Farta kǝtlǝm ɓakhtǝ ini yi ratlaɗi kǝtlǝm ɓakhta'an kaan.

Chapter 17

¹Artǝ khur fǝ tlǝnchǝɗi Fartǝ muɗ tǝ tosochǝ khar yu, ɓakan nditǝwa, "Ɓo, ni punu khǝmndǝ khaa i kapa ɓuɓi manɗi ne ɗas ɗar 'yamchǝ kaan yu. ²Tǝ mǝtlan tlǝ chǝt kutǝrchi khesǝ fǝlaukǝta. Tǝ innabi yan yi fǝlaukǝta tlǝ tǝrandǝn nafchi khesi."³Tǝrkǝ tlǝ tlǝnan nechǝ khur semet kǝ khur usine, naki nunef ɗa ɗar ngatǝ tlukhǝngga ɗiiɗ kaɗ tǝ tlǝmcha yi 'yara fata. Tlukhǝnggiyan inchǝ yan muɗ, paɗ mboamǝnchiyan kum. ⁴Nunafan tǝ kapat fǝ khǝlfǝr'ra tǝ ngata'an, kwesfǝ tǝ ndǝch yilyilir. Mǝtlan chǝp tǝ ndǝna sa 'yǝm khar tipe tǝ ndǝna tǝkǝmǝnchǝ khuran yi fǝlaukǝt yan. ⁵Ɗar pandǝyan yari fe tlǝmsi tla na sakta'an ǝ wuɓta: Ɓabila tla ne machan, man ɓuɓi machan tǝ ndǝna tǝkǝmǝnchi khesi.⁶Nachi nunafan tǝran feri fǝ fǝr kitcha tǝ fe ɓǝɓatlandǝ fe kǝtlǝm Yesu. Naki ndi sakichǝ indǝ ka'an. ⁷Ndikǝ tlǝ tlǝnan wa, "Kǝtlǝm mǝ sakutǝ inde?" NI mba'u saktǝ tlǝm nunafan tǝ tlukhǝnggata'an tla natǝn ɗaran, tlukhǝngge ini tǝ inchǝ muɗ tǝ mboǝmǝnchǝ kum yu.⁸Tlukhǝnggǝini natu chokh yu, nakan ya pawa sǝwa, chǝk kǝɗu mǝtlan ndukhaa kǝ chǝkes khur kwiɗi nawaktǝ sǝrta'an sǝyu. Kǝ nan ndǝt kǝ pang tǝ tǝk nafcha. Fe ne khur khesi, fe yarawak tǝfe tlǝmchǝ nandǝ khur ɗelewer tǝ sisingndǝ kǝ chǝk fe khesi --- na indǝ sakandata ma nindǝ tlukhǝnggaɗi nesǝ chokh, tla nawakchǝs nakanya, chǝk kǝɗu mǝtlan nduk ɓata.⁹Tlaya yakhtǝ indǝ yi sǝnǝna. Inchǝɗi muɗ yu, tingringǝnchǝ muɗ tla choktǝ nuɗi kǝ ɗaran. ¹⁰Fen paɗ kutǝrchǝ muɗ. Kutǝrchǝ ndǝrman khǝmndǝ khaa, artǝ nesi, tla paɗ ɓawawa, ma ɓi, na chan choktǝ kǝ wan mǝnchǝ tapkǝdɗa.¹¹Tlukhǝnggeini nesǝ yu, tla nawak chǝs nakanya, mǝtlan ta'an foɗfoɗa tǝ kutǝre; chǝk kǝɗu nachan khur kutǝrchǝɗi muɗ yu, tǝ paɗ nǝn kǝ ɓǝl fata.¹²Ɓoǝmǝnchǝɗi natu kum yu, kutǝrchǝ kum fe tlǝwakchǝ kutraktǝ kwandǝn, chǝk kǝɗu nandǝ tlǝt mandǝ kǝɗ kutǝrcha yi awa arta tǝ tlukhǝnggaɗi. ¹³Kaɗat yandǝ arta, paɗ nandǝ fǝr kutraktǝ yanda tǝ mandǝ yanda kǝmɗi tlukhǝngga ta'an. ¹⁴Nanɗǝ yan Wanchokhreta'an. Chǝk kǝɗu Wanchokhreta'an nan sǝmandata kǝtlǝm Farti farchǝ nakan, paɗ kutǝri kutǝrcha --- paɗ tǝ mǝtlan, fe yafee, tacha'an tǝ fǝ fǝr kitcha'an."¹⁵Ɗikǝ tlǝ tlǝnan wa, "Yamchǝɗi natu yu, mǝɗi choktǝ ɓuɓimanɗi, nafcha, tǝ nggomndǝ kaan, khakhicha tǝ micha.¹⁶Mboǝmnchǝɗi kum natu yu, fen tǝ tlukhǝnggaɗi nandǝ kar ɓuɓimaɗi fa. Nandǝ ɓǝtandǝ khaa, kǝ kangandǝ tluyan, paɗ kǝ yandǝ kǝɗ nat tǝ wata. ¹⁷Kǝtlǝm Farta ndif kǝ khur wan'ndǝkaɗach yanda kǝ ɗiiɗan tǝ kaɗat yan khaa tǝmɗi yakhtiyan kǝ fǝranda alkǝt kutraktǝ kǝmɗi tlukhǝnggata'an, kǝ fartǝɗi na ndikti Fartǝ ɗiiɗ khaa.¹⁸Nuɗi natu yu, nda'an ne kǝ kapa mirɓe tla chǝch kutraktǝ kǝ ɗar kutǝrchǝ khesi."

Chapter 18

¹Kǝrsǝ ndǝchǝini naki tlǝ tlǝnɗi Fartǝ ɓat kes ǝ khulafǝrta. Kapa mandǝ yansi nde, tǝ paɗ khesi mbǝstǝ ɗakǝt kǝtlǝm mandǝ yan. ²'Yakan tǝ kapa ɓǝrata tǝ ndat wa, "Khim khaa, Ɓabila tla ne manchan khim khaa! Chikǝ mǝt chokti khwaǝrha, mǝt wuɓti chǝkwun sǝɓtǝ semete, tǝ paɗ mǝt chokti sǝɓtǝ tǝkǝmǝn ɗiya. ³Kǝtlǝm nat khakhicha sindǝ 'yam innabi yi Fǝlaukit yan. Kutǝrchi khesi chǝndǝ fǝlaukǝt tǝ anchi. Paktǝ fǝ lǝmchi khesi chǝndǝ wurmaktǝ tǝ alkǝt chok fǝlaukǝt yan."⁴Paɗ sǝk ki nowun ɓǝratǝ khulafǝrtǝ ndat wa, "ɓam kes khur yan, nafchǝnchi, kǝtlǝm kǝ chakwun ɓuɓifat yan kǝ inwa, paɗ kǝtlǝm ɓakhtǝyan khaa kǝ kǝs wunchǝ wa. ⁵Ɓuɓifach yan nggon khaa jang kǝɗ khulafǝrta, Fartǝ paɗ kundǝktǝ sǝɓtǝ ndǝna chǝch yan. ⁶Tiyaman kanɗi kǝɗ ɗǝnɗi tiyandǝn fowun kaɗi. Paɗ kǝ tiyawun kaɗ chep khuran ndǝnɗi chǝtǝn, khur ndǝna saɗi ya'tǝn, kǝ ya'awunsǝ chep khuran paɗ.⁷Kǝɗ ɗǝnɗi manandǝn indǝ yan, natǝn choktǝ khur ɓǝndǝfa, fǝraman ɓakhtǝ kǝɗu paɗ, kǝtlǝm ndachan khur wan'ndǝ kaɗat yan wa, "Chokǝn chǝ khaa kǝɗ kutǝre, nggǝt ngga nuɗi mǝrtǝ chǝmata'an wa, tǝ paɗ ni tam tawa." ⁸Kǝtlǝm nda'an na ɓakhtiyan ɓat Fartǝ arta, mǝrta, tǝta, tǝ mita. Na wat yandǝ kaɗi, kǝtlǝm Fartǝ tlǝ manda paɗ mǝtlan ne chakan mee."⁹Kutǝrchi khesi fe chǝch fǝlaukǝ ta, lǝngkandǝ khaa tǝ anchi, nandǝ tǝta tǝ khwata kǝ ɗaran, ma nindǝ in'in waɗi ne 'yandǝ kaɗi. ¹⁰Nacha ndǝ tlartǝ langnga. lekendǝ ɓakhtǝ yan khaa, kǝnandǝ ndat wa, "ai, ai i kapa mǝrɓan, Ɓabila, mirɓǝ tla ne kwakwa, kǝtlǝm khur awa arta ɓi ɓakhtǝ yo."¹¹Paktǝ Wanchǝ lǝmuchi khesi nandǝ tǝta tǝ sǝɓtǝ khure kǝtlǝm mǝtlan, nakan nefsi ne khi ndǝch yan paɗ wa --- ¹²ndǝcha yi wan'ndǝ ɓǝtla, tipese tǝ kwastǝ ɗakwancha, tǝ kwastǝ kapacha samǝn samǝn, tǝ Fiɗeche, tǝ ndǝna kwastǝ sǝ'cha, tǝ mǝsacha, tǝ wankaricha, kǝ kwastǝ pǝkhtǝ ndǝfcha tǝ kwastǝ ɗakwancha. ¹³Tǝ chimbe, tǝ ndǝna title, tǝ 'yam innabi , tǝ mur tǝ fukhwa khwerme, tǝ khwerme, tǝ chokreche, tǝ yukweche, tǝ tleche, tǝ pǝrǝssa, tǝ keke tǝ pǝrǝssa, tǝ mafacha, paɗ tǝ sisingngǝnchi nafcha.¹⁴Wan ndǝftǝɗi yakhtu kaan pǝɗi, pewa sǝwa. Nat mbǝstiyo khar tv wurmaktǝ yo wel kaɗi, pewen mbǝsandǝ paɗ wa.¹⁵Paktǝ wanchǝ lǝmuchi ndǝchǝɗ fa fe chǝch wur maktǝ tǝ ndi, nachandǝ tlartǝ langnga, kǝtlǝm lekendǝ ɓakhtǝ yan, tǝta tǝ khwa sǝɓtǝ khur kafǝrta. ¹⁶Nachandǝ ndat wa, "ai, ai i kapa mǝrɓan, tla kwaschǝ tǝ kwastǝ kapacha fe nga tǝ khǝlifǝrǝ cha'an, paɗ tǝ kwastǝ ndǝch ndichan. ¹⁷Khur awa arta nat kǝnau ini sǝɓ kaɗi." Chǝkwun tlǝ khur chǝrki i 'yeme, tǝ fǝ wichǝ khuran, nat tǝ fe tlǝ mbǝssǝ ndǝna nat khaa khur 'yeme, tlarndǝ khaa langnga.¹⁸Nakandǝ tǝta nakandǝ in'ni waɗi ne 'yandǝ kaɗi. Ndakandǝ wa, "Mǝrǝɓ mi ne kǝɗ kapa mǝrǝɓɗi?" ¹⁹Pǝskandǝ fǝrtǝ kǝ indǝ yanda, nakandǝ tǝta tǝ khwata tǝ sǝɓtǝ khure. "Ai, ai kǝmɗi kapa mǝrban, mǝɗi mbǝstǝ fǝ chirkichǝ kǝnau khur kǝnau yan, kǝtlǝm khur awa arta welkaɗi." ²⁰Ɓǝnam fat kǝ ɗaran, khulafǝrta, nggun fǝ fǝr kǝtcha, fǝ ɓaascha tǝ annabicha kǝtlǝm Farta chakantǝ mee."²¹Kapa tlǝ tlǝnan tǝrkan kapa dekwene kǝɗ kapa ɗakwan kha'ta mik kan kǝ khur khawurt, ndakan wa, "Tǝ kǝɗaya, Ɓabila, kapa mirɓe, na fe mik tǝ kakh tǝ alkǝta, paɗ pa'u fe nandǝ wa. ²²Ɓǝratǝ mǝɗi fǝ fǝɗ kǝlangcha, fǝ 'yamissa, fǝ pe sileche tǝ mbembeche pa'u fe sǝk tandǝ mǝɗyo wa. Tlǝ ɓǝr ǝnsi chǝk wetǝ mi patǝ fe mbǝstǝ mǝɗyo wa. Ɓǝra khatǝs patǝ fe sǝktǝ mǝɗyo wa.²³Ɗakǝti fitala pawa fǝr ɗakǝt mǝɗyo wa. Ɓǝrati pere tǝ chǝmata'an pa'u fe sǝk tǝ mǝɗyo wa, kǝtlǝm Wanchǝ Lǝmuchǝ yo fen ne kǝ wanchǝ kutǝr khesi, paɗ lǝmchǝ fe khakhichǝ tǝmɗi tar ndǝkhachǝ yo. ²⁴Khuryan mbǝsandǝ fe feri annabawacha tǝ fǝ fǝr kitcha, tǝ feri fe nat ɓǝlandǝ fe khur khesi."

Chapter 19

¹Kərsə ɗəchiini sək ki ɓəratə kəɗ ɓərati nafchə kaan ə khulafərtə ndat wa, "Halleluya, kəɓikaɗi, manda, tə alkət, choki kə i Fartə'yamən. ²Chakmee'yan i kit tə ndeta'an, kətləm chakantə mee kapa ɓəɓimanɗi tla səɓanchə khessə kaɗ tə fəlaukət'yan. Nggəranchəsi kə kənau feri mafach'yan tla tlərandən kaɗ tə ində'yan.³Ndik kandə i chepeta'an, "Halleluya! tla' inne fiyan nding kə fere. ⁴Paktə nafchəɗ kumchət chep nggərsə foɗa yu tə ɗəchəɗi tə sisingnchəf foda yu, chamkandə kurumchə khaa manan kandə Farta tla ne ɗas ɗar ɗakwan kutrakta'an. Nakandə ndat wa, "Kə chok kəɗu, Halleluya!"⁵Chat ɓak ɓəratə kes fi ɗakwan kutrakta'an ndat wa, "Manaman Fartəyamən,nggun nat mafach'yan, nggun fe tlə lekenche nat fe nawaktə mandə yandə si tə fe nawaktə alkət'yandə si."⁶Sək ki ɓəratə kəɗ ɓərati yaka nggomən nafcha, kəɗ təti raka kapa 'yamcha, kəɗ kapa yandə 'yere ndat wa, "Halleluya! Kətləm Fartə kutire, Fartə tla chəch kutraktə kə ɗar chək wuni.⁷Səkam kə səkmən mbənfa kə chəmən kheɗɗitə khure kə fərmən manda, kətləm Farfə kakh tə kan i wanchokhreta'an ɓi, perrə'yan paɗ takhəs fa. ⁸Fəran fe mbanda kə cham kapach kheɗiɗe tla ndiichan." (kətləm ən kheɗiɗe i tar kakəta i nafchə fe ne chəɗchəɗ).⁹Ndikə tlə tlənanwa, "yaran tlaya: Fə mbəs ɗəch khar fe 'yafe kə mət kən reti wanchokhreta'an." Nggərkan nditəwa, "Tlaya kit tə ndikti Farta." ¹⁰Chamki kurumchə khaa nggəta pangngən sarchəyan kətləm kə manani, nakan ndikan wa, "kə chin ɗənni wa Nggət mafat kəɗ cha tə wanmanchəwa fe kəschə mba'ti Fartə khar kə ɗar Yesu. Manan Farta, kətləm kəs mba'ti Fartə khar kə ɗar Yesu, nda'an ne kə semeti mba'ti annabawacha."¹¹ Naki khulafərtə inkhaa, ɗəpakisi mbəssanchi kə kheɗi tə pirse. Tla ne inan tləman wa tlə kit tə nde. Tlə chakchan me i kit paɗ tlə yanchan. ¹²Wenichiyan kəɗ kəstə wata, paɗ ə indəyan ləɓokər kutrakchəs kaan. Tləmansi kə yarata'an fi fat'yan tla sən waktə chək wuni se mətlan tə indəyan. ¹³Mətlan tə kapat fə tla yiɓtə fe kə khur fere, paɗ tlə 'yach fe tləman wa ndikti Farta.¹⁴Sotachi khulafərta tandə para ndi ɗar kheɗɗitə pərəssa, məkndə kapach ləfərfər, paɗ kheɗiɗe, patsə fiyandawa. ¹⁵Tlə nachamən tlutə ɓat kes khur mee'yan tla tlə chatltən nafchi khesə si, paɗ kə chət kutraktə kə ɗar nandə tə fangngən wan'ndəɓətla. Tlə rəɓanchan mət yim innabi tə kapa khuptə khuri Fartə tlə manda. ¹⁶Tləmsi kə yarataan fi kapat'yan tə ɗar fəɗatyan: Kutiri kutərcha, tə Farti farcha."¹⁷Naki tlə tləndi Fartə kit khur farta. 'yakan ɗəngchəɗi ne tla'tə tə ɗaran yu nat tə kapa ɓərata, Ɓama, nggomam kə mət arta kətləm kapa khombati Farta. ¹⁸Ɓama kə kangwun tlu fati kutərcha, tə tlu fati paktə fə yaancha, tə tlu fati paktə nafcha, paɗ tə tlu pərəssa tə fe ɗaran, tə tlu fati nafchə nat, mafacha tə fe nawakchə kə mafacha, fe nawakchə kə kaa nafcha tə fe ne 'kwa'kwa."¹⁹Naki tlukhənggiɗi tə kutərchi khesi tə sotach'yanda. Nakandə nggomnda kətləm kə 'yan'ndə tla ne ɗar pərəssɗi tə sotach 'yan. ²⁰Tlukhənggi'yan nggətlan kə fe, tə mətlan, annabi tə lektəɗi tla chəch sakcha'an kə weniti'yan. Tə sakcha'an tə'inni ləmndən fe tləch yarati tlukhənggaɗi tə fe mananchə mirsingndiyan. wa'ndə chamkə fe tandə kə khur kapa kheɗɗitə kəstə wata tə sisingndə fa.²¹Takcha'an təkandak fe khaa tə tlutəɗi ɓach kes khur mee i tla ne ɗar pərəsɗi. Ɗəngchə nat khəɓang kandə məmata fach yanda.

Chapter 20

¹ Naki tlə tlənda ɓat kakh ə khulafərta. wansukram i kwiɗi nawaktə ndukwataan sə yu khar'yan, tə paɗ kapa chalala sə khar'yan. ²Nggətlan kan tlu khənggaɗi, ɗokhtə wuruɓɗi, tla ne kə khweere, kənan kan khurat kumchət kum kum (1,000). ³Məkkan anchə kə khur kwiɗi nawaktə ndukwataan sə yu, nggəlankan, tləraɗankan miyan kaɗ kə ɗar ində'yan. Chəchan kəɗuyu kətləm mani tə nggər ləm nafchi khesə paɗ, se ma mbər khuraɗi khaa kumchət kum kum (1,000) yu. Kərsə nda'an na fe kal ndə khaa wanmənchə tapkəɗa.⁴Naki ɗakwan kutrakcha. ɗəɗas ɗaran fe fəranda fe alkət chak mee. Naki sisingngənchi fe tlətlende fe ɓərata kətləm mba ndiktə kə ɓəra Yesu, paɗ kə ɓəra ndikti Farta. Manawandə tlukhənggaɗi ndu mirsingndiyan wa, paɗ karndəf kə tləndə yarat kə pangndəyanda ndu kə kheryanda. Nggərkandə tla'tə tə sisingndə fa chəkandə kutrakta tə Yesu khurach kumchət kum kum (1000).⁵Taktə məmatacha nggərwndə chət sisingndawa se təɓak khurachəɗi kumchət kum kum (1000)yu. Tlaya ne kə tərkan tla'ti məmatacha. ⁶Tlə mbəs ən khar tə paɗ chəɗchəɗ nat tla ne khur tərkan tla'tə khur məmatacha. Mərtə i chep alkət'yansə ɗar nandawa. Nachandə nat kə pastocha i Farta tə i Yesu, paɗ nandə chət kutraktə tə ndi khurat kumchət kum kum (1000).⁷Ma təɓi khuraɗi kumchət kum kum (1000) yu, na fe kal khweer khaa khur pursuna'yan. ⁸Nan chet kes kə ləm nafcha ə konggwal khesə foɗa - Gog tə magog kə nggomandach kətləm yanda. Nach tərtə yandə nat kəɗ chekwtə khawurta.⁹Nandə wetlə khaa nat khur khesi, kə taurandə məɗi khaa na fə fər kitcha, mərəɓɗi yakhtə fe. chə kəɗu, ɓak wat kakh khulafərta 'yandakan kaɗi. ¹⁰Khweere tla ləmchə tanda, mək kə fe ndə kə khur kheɗɗitə kəstə wata, məɗi məktə fe tlu khənggaɗi tə annabi tə lektəɗi. Nandə ɓakhtə khaa witə tə farta nding kə fere.¹¹Naki kapa kheɗɗitə ɗakwan kutrakta tə tla ne ɗaran. khakha tə khulafərta pəɗində ə weniti'yan. Chək kəɗu mətsə nat ndə ɗətawa. ¹² Nənchə məmatacha - paktə nafcha tə fe nawaktə mandə'yandəsi - kit kit pangngən ɗakwan kutraktaan, paɗ inankə fe ɗelewer ta'an khaa. Innankə fe ɗelewer tə tla khaa - ɗelewer tə sisingnde. Chakankə fe mee məmatacha tə ɗəchəɗi yarandə fe khaa khur ɗelewer cha'an, kə ɗar ɗəchəɗi chət nda.¹³Khawurta fər kan kes məmatachaɗi khuran. Mərta tə pan fər kandə kes məmatachəɗi ne khur nanda, məmatacha'an chakan kə fe mee tanda keɗkeɗech tə ɗəchəɗi chət nda. ¹⁴Mərta tə pan cham kə fe tandə kə khur kuɗimən wata. Tlaya ne kə mərtə i chep- kuɗimən wata. ¹⁵Ma tləm nefsi mbəsawaktə fe khur ɗelewer tə sisingnan, mək kə fe ndi kə kuɗimən wata.

Chapter 21

¹Naki yuwa khulafərta tə yuwa khakhaa, kətləm khulafərta tə khakhaa tla tərkanan mbərndə khaa, paɗ pa'u khawurtəs wa. ²Naki chəɗchəɗ tə mirɓe, yuwa Urushalima, tla ɓach kakh khulafərta məɗi Farta, takhəsta'an kəɗ perre kwasandə fe kətləm chəmata'an.³Səkki kapa ɓəratə məɗi ɗakwan kutraktaan ndat wa, "Ɗəpo! mət chokti Farta nachan məɗi nafcha, paɗ choktə tə tanda. Nachandə nat kə nafchəyan, paɗ Farta tə ində'yan nan nat tə tanda, paɗ nachan nat kə Fartə yanda. ⁴Nan pətandə chək wun 'yamət kaɗ ə wenichəyanda, paɗ pa'u mərtə natsuwa, ndu səɓtə khure, ndu təta, ndu khatə fatawa. ɗəchəɗi chokh mbirkhaa.⁵Tla ne ɗar ɗakwan kutrakta'an ndakan wa, Ɗəpo! chani ɗəch kaɗ nat kə yuwata'an. "Ndakan wa," yaran tlaya kakha, kətləm ndikchəɗya əna fər kit paɗ ndəta'an," ⁶Ndi kan wa, "Ɗəchəɗya chənda! Nggət ne kə alpha tə omega, tərkanan tə mecheta'an. Kəmɗi tla na kuchəmndəf'yan, ni fəran 'yem ɓa'al ə raka 'yeme i sisingnde.⁷Tla mbakhəncha nan mbəs ɗəchəɗya, paɗ ni nat kə Fartəyan, paɗ kən kə wa'inchi. ⁸Nakan kəmɗi leche, tə fə kumi fər kitche, fə təkəməncha, fə ɓəlfacha tə fəlaucha, fə chət tar tlərfakcha tə fə tar ɗəkhacha, tə nat fə lekche, mət choktə yanda nachan nat khur kuɗimən kheɗɗitə kəstə wata. Tlenni mərtə i chepeta'an."⁹Artə khur fə tlənchəɗi muɗ yu ɓakan kəmɗənchi, tla na tə toso chə khar muɗ tippe tə ndukwa ɓakhchəɗi muɗ yu, ndakan wa, "Ɓo kəmɗiya, ni punu perre, nu wanchokhreta'an." ¹⁰Tərkan nanchə pəɗakan tə nanchə khur semet kə kapa mbara nggwele, pənikan chəɗchəɗ tə mirɓe Urushalima ɓat kakh ə khulafərta məɗi Farta.¹¹Urushalima mandi Fartə fiyan, walwalkət'yan nachan kəɗ ɗekwen ne chəmndə fa, kəndenwa pəlara. ¹²Kapa mbara tlartə 'yansi tə mi kətənchə kum nggərsə chep, tə fə tlənchə kum nggərsə chep ə mi kətəncha'an. Ə mi kətəncha'an yari fe tləm kwatl wanchə Israila sə kum nggərsə chep. ¹³Tə mət cheti farta mi kətənchəs makhkan, tə ɗaran mi kətənchəs makhkan, tə kanan, mi kətənchəs makhkan, paɗ tə mət khəmndi farta mi kətənchəs makhkan.¹⁴Tlarti mərɓan, renchə fe kum nggərsə chep, paɗ ə ɗar nanda tləmchəs i fə mba'aschə kum nggərsə chep i wanchokhreta'an. ¹⁵Tla ndikchə tə nenchi fangngən kaɗat sə kharyan tla takhəs tə fe tə wan'ndəɓətla kətləm kə kaɗantə mərɓan, mi kətəncha'an tə tlarta'an.¹⁶Mərɓan, mbarat'yan tə khəpkət nat arta, konggalchə'yan foɗa. Kaɗan kan mərɓan tə fangngən kaɗata'an, mbarat'yan mel 12,000, (mbarat'yan, khəpkət 'yan tə njangkət'yan nat arta). ¹⁷Kaɗan kan tlarta'an paɗ, khəpkət 'yan sartə kum tə kumchət foɗa nggərsə foda (144), Kaɗati nefe, (tla ne kə kaɗati tlə tləndə paɗ).¹⁸Tənanchə fe tlarta'an tə tipese mərɓan paɗ tə wan'ndəɓətla kəɗ sisingngən 'yeme. ¹⁹Sartə tlarta'an paɗ, chəch fe tə kwastə ɗakwancha. Tərkanan yasfa, chepeta'an saffir, makhkanan agat, foɗata'an emeraid, ²⁰ɗərmanan onis, mecheta'an sardiyus, muɗata'an kirisolat, foɗfoɗata'an neril, fenɗərmanan tofas, kumata'an kirisofaras, kumnggərsə artanan yakinta, kum nggərsə chepeta'an paɗ ametis.²¹Mi kətənchə kum nggərsə chep lu'u-lu'u chə kum nggərsə chep: Nat mi kətəncha'an chəch fe tə lu'u-lu'u arta. Mbanchi mərɓan kə wan'ndəɓətla kəɗ sisingngən 'yeme. ²²Nawi kətən sitə khur mərɓan wa, kətləm chənmən Farta tlə manda tə wanchokhreta'an ne kə kətən siti'yan.²³Mərɓan yakh wa farta ndu ndəra wa kətləm kə fəran ɗa'kətawa, kətləm mandi Farta wenenchə kaɗi, fitila yan paɗ wanchokhreta'an. ²⁴Nafcha nachandə 'witə khur ɗakəti mərɓan. Kutərchi khesi nandə ɓat tə mandə 'yandə kə khuran. ²⁵Mi kətənchiyan nə fe nggəlanchə fartawa, paɗ nətə nəs minni wa.²⁶Nandə ɓat tə mandə tə ndəta i nafcha kə khuran, ²⁷paɗ ənsə nawakchə ndiichan ne tam ɗət kə khuran wa. Ndu nef tla chəch ɗəna khartəfata ndu tlə ləm fata ne yimkə khuran wa, se fe yarandə fe tləmchə nandə khur ɗelewer tə sisingnde.

Chapter 22

¹Tlə tləndi Farta pənikan kufi 'yam sisingde, 'yeme tla ne chəɗchəɗ. Nachan rakat kakh ə fi ɗakwan kutrakti Farta tə paɗ wanchokhreta'an, ²tə khurɗəfi tə mban mərɓan. Tə chəkwun kəlaar kufiyan ɗəftə sisingndə si tla tlə nggətchə wetə wanchə kum nggərsə chep, tə paɗ tlə nggətchan chəkwun ndəra. Sa'chi ɗəfta'an i kənandə nafchə kaɗi.³Pa'u ənsə ne nggər kəs nefawa. Ɗakwan kutrakti Farta tə wanchokhreta'an nachan nat khur mərɓan, paɗ mafach'yan nandə chan mafakəta. ⁴Nandə na chimendə 'yan, paɗ tləman nachan nat pa'ənchə yanda. ⁵Nə wutl nggər nəswa, nandə yakh ɗa'kəti fitila ndu i fartawa, kətləm chənmən Farta nan fər ɗa'kət kə ɗar nanda. Nandə chət kutraktə nding kə fere.⁶Ndi kə tlə tlənanwa, "Ndikchəɗya ndeeta'an tə paɗ kit. Chənmən, Farta semeti fə ɓaas'sa, tləntə tlə tləndə'yan kə pənantə mafach'yan ɗənɗi ne səɓtə kəɗ tlə nakanya. ⁷"Ɗəpo! Nggət ɓat nakanya! Tlə mbəs ən khar tla fərchə kit kə ndikchəɗi mba'tə fe khur ɗelewer təɗya."⁸Nggəta Yahaya, nggət səkcha, paɗ nggət nach ɗəchəɗya. Naki paɗ naki tanda, chamki kurumchə khaa kə pangngən sarchi tlə tlənan kətləm kə manani tlə tlənɗi pənichə ɗəchəɗya. ⁹Ndikan wa, "Kə chin ɗinni wa! Nggət mafat kəɗ cha, tə wanmanchəwa annabi cha tə fe tlə fərchə kit kə ɗelewer təɗya. Manandən Farta!"¹⁰Ndikan , "Kə nggəleen ndiktəɗi mba'tə annabawach khur ɗelewer təɗya wa, kətləm ɓi farta'an nduk. ¹¹Tla ne kə tlə kumi kafata, kə ɗə kə pang tə kumi kafat'yan. Tla ne kə tlə təkəmndə khur fata, kə ɗə kə pang tə təkəmən fatyan kaɗi. Tla ne tə kafat fa, kə ɗə kə pang tə chət kafata. Tla ne chəɗchəɗ, kə ɗə kə pang tə chəɗchəɗ kəta."¹²Ɗəpo! Nggət ɓatakanya. mbəsta'an inchə khar məɗinchi, kə nggərani chək wunsə kaɗ kə ɗar ɗənɗi chətən. ¹³Nggət ne kə alpha tə omega, tərkanan tə mecheta'an, tərkwatl kanan tə ndukwata'an.¹⁴Fə mbəs ɗəch khar fe chapanchə kapachyandə kətləm kə mbəsndə mbandə kə səmndə ən məɗi ɗəftə sisingnde, paɗ kə yimndə kə khur mərɓan tə mi kətəncha'an. ¹⁵Khesi yiɗchəsi, tə fə kulacha, tə fəlaucha, tə fə ɓəlfacha, tə fə chət tar ɗəkhacha, nat tə fe tlə yakhchə chət əna kumi kit.¹⁶Nggət Yesu tlənənchə tlə tləndənchi kə mba'owunchi ɗəchəɗya kətləm Ikilisiya chinchi, Nggət ne kə nde' tə kwatl Dauda, wokumtla tati kataməta, tla ne njejjelle."¹⁷Semeta'an tə perr'yan ndakan wa, "ɓo!" Malan tla səkchə kə ndəwa, "ɓo!" Nat tla na kuchimndəfyan, kə ɓa, tla paɗ yakhcha, kə mbəs 'yam sisingndə pafən.¹⁸Nggət mba'andə chəkwun səkchə ndikchəɗi mba'tə annabawach khur delewer təɗya: Ma cheken nef kə ɗaran, na Fartə cheken ɓakhchəɗi khaa yarandfe khur ɗelewer təɗya. ¹⁹Ma takan nef khaa khur ndikchəɗi mba'tə annabawach khur ɗelewer təɗya, na Fartə tərandə sərtə ya'an kaɗ khur ɗəftə sisingnan tə paɗ khur chəɗchəɗ tə mərɓan tla yarandə fe khur ɗelewer təɗya.²⁰Tla sənchə ɗəchəɗya ndakanwa, "Aa! Nggət ɓat chatchatya." Kə chok kəɗu! ɓo Yesu, Farta! ²¹Kakəti Yesu Farta kə chok tə chəkwuni. Kə chok kəɗu.